
SĔRAT CĔNTHINI (SULUK TAMBANGRARAS) 

Yasandalĕm Kangjĕng Gusti Pangeran Adipati Anom Amĕngkunagara III (Ingkang 
Sinuhun Pakubuwana V) ing Surakarta 

PRAWACANA 

Sĕrat Cĕthini aksara Latin punika aslinipun sĕratan aksara Jawi, cacahipun 12 jilid, 
kandĕlipun langkung saking 3.500 kaca. Sĕrat ingkang asli sumimpĕn ing 
Sanapustaka kraton Surakarta. Dene ingkang wontĕn ing Rĕksapustaka 
Mangkunagaran, Pahĕman Radya-pustaka Sriwĕdari. Museum Sana Budaya 
Yogyakarta. Museum Gĕdhong Gajah Jakarta lan sanĕs-sanĕsipun punika sadaya 
turunan utawi turunaning turunan. 

Sĕrat Cĕnthini jangkĕp 12 jilid dumugi sapriki dĕrĕng nate kawĕdalakĕn sarta kacetak 
aksara Jawi utawi Latin. Nalika taun 1912 M mila sampun wontĕn Sĕrat Cĕnthini 
Latin wĕdalan ‘Bataviaach Genootschap van Kunsten en Wetenschappen’, cetakan 
Firma Ruygrok & Co ing Bĕtawi cacahipun 4 buku isi 8 jilid, jilid 1 dumugi 8, 
ananging cetakan Latin wau sayĕktosipun ‘pĕthikan’ saking aslinipun jilid 5 dumugi 
9. Dados, pĕthikan ing tĕngah lan botĕn kenging kawastanan jangkĕp. Cĕthanipun. 
Sĕrat asli jilid 1 dumugi 4 tuwin jilid 10 dumugi 12 botĕn kawĕdalakĕn. Katrangan 
bab Sĕrat Cĕnthini pĕthikan wau badhe kaaturakĕn ing wingking. 

Dumadosipun Sĕrat Cĕnthini 

Dumadosipun Sĕrat Cĕnthini wau awit saking karsanipun Kangjĕng Gusti Pangeran 
Adipati Anom Amĕngkunagara III, putra Ingkang Sinuhun Pakubuwana IV 
(jumĕnĕng 1788-1820 M) ing Surakarta. Kangjĕng Gusti wau ing tĕmbenipun 
jumĕnĕng Sinuhun Pakubuwana V (1820-1823 M) ingkang ugi sinĕbut Sunan Sugih. 
Ingkang pinatah mandhegani anggubah Sĕrat Cĕnthini wau abdidalĕm kliwon carik 
kadipatĕn wasta Sutrasna ingkang ugi sinĕbut Ki Ngabĕi Ranggasutrasna, dipun 
kanthĕni: 

1 Radĕn Ngabĕi Yasadipura II (Radĕn Tumĕnggung Sastranagara), abdidalĕm 
bupati pujangga kadipatĕn; 

2 Radĕn Ngabĕi Sastradipura, abdidalĕm kliwon carik kadipatĕn. Sasampunipun 
nindakakĕn ibadah haji, gantos nami Kyai Haji Mohammad Ilhar; sarta kaparingan 
pĕmbantu: 

1 Pangeran Jungut Mandurarĕja, pradikan krajan Wangga, Klatĕn, Surakarta; 

2 Kyai Kasan Bĕsari, ngulama agung ing Gĕbangtinatar, Panaraga, mantudalĕm 
Sinuhun Pakubuwana IV; 

3 Kyai Mohamad Minhad, ngulama agung ing Surakarta. 

Wondene ingkang minangka lajĕring cariyos lĕlampahanipun Jayĕngrĕsmi inggih Sĕh 
Amongraga. 

Kangjĕng Gusti Pangeran Adipati Anom maringakĕn sĕrat ‘Suluk Jatiswara’, 
kadhawuhan ambabar tuwin ambĕbĕr kanthi moncĕr. Dene ‘Suluk Jawiswara’ wau 

miturut candrasangkala panyĕratipun ‘Jati tunggal swara raja’ (1711 Jw.), punika 
jamanipun Ingkang Sinuhun Pakubuwana III, mila wontĕn pandugi sĕrat wau 
yasandalĕm PB III. Kathah para ahli ingkang, kadhawuhan ambiyatu ing babagan 
kawruhipun piyambak-piyambak, kalĕbĕt Kangjĕng Pangulu Tafsiranom ing bab 
agami Islam. Para ahli sanĕs-sanĕsipun sami nyĕrat bab-bab: agami, kabatosan 
(mistik), ngĕlmu kasunyatan/kasampurnan, jaya-kawijayan, kanuragan, pangasiyan, 
kawruh sanggama, pĕpetangan primbon, iladuni, pawukon, pranatamangsa, kawruh 
sĕsaji, tatacara, jiyarahan, patilasan, tĕtilaran kina, kasusastran, dongĕng, babad, 
dhuwung dalah ciri-cirinipun, bab kuda, pĕksi, wisma (undhagi), karawitan, gĕndhing, 
bĕksan, tanĕm tuwuh, tĕtanĕn, jampi-jampi lan taksih kathah sanĕs-sanĕsipun, kalĕbĕt 
lĕlucon ngantos bab carĕmĕdan (awon, rĕsah). Sadaya karĕmbag muyĕg, lĕbĕt lan 
nĕngsĕmakĕn bab kawontĕnan ing rĕdi-rĕdi, guwa, pasisir lan sasaminipun wĕwaton 
palapuranipun para bupati pasisir. Utusan-utusan sami ngyĕktosakĕn papan-papan 
ingkang kramat tuwin wingit, kadhawuhan damĕl pĕngĕtan minangka dhasaring 
panggubah. Parandene Sang Pangeran Adipati Anom ugi nyarirani tumut anggarap lan 
naliti sadaya isinipun. 

Wiwiting panggarap Sĕrat wau ing dintĕn Sabtu Paing, tanggal 26 Sura, sinĕngkalan 
'Paksa suci sabda ji', taun Jawi 1742 utawi taun Masĕhi 1814. Dados umuripun 
sampun 171 taun. Sarĕng sampun dados, sĕrat wau kaparingan nama 'Suluk 
Tambangraras' ingkang umumipun sinĕbut 'Sĕrat Cĕnthini'. Dene nama 'Cĕnthini' wau 
mĕndhĕt namaning cĕthi-abdinipun Nikĕn Tambangraras ingkang dados garwanipun 
Sĕh Amongraga. 

Saking pĕpak lan kathahing isinipun Sĕrat Cĕnthini wĕnang sinĕbut 'Ensiklopĕdi 
Kabudayan Jawi'. 

Sĕrat Cĕnthini 'pĕthikan' 

Ing ngajĕng sampun kaaturakĕn bilih Sĕrat Cĕnthini Latin wĕdalan Bĕtawi taun 1912 
punika 'pĕthikan', mila botĕn jangkĕp kadosdene aslinipun. Dene larah-larahipun, 
Sinuhun Pakubuwana VII (1830-1855 M) dhawuh nĕdhak Sĕrat Cĕnthini asli jilid 5 
dumugi jilid 9. Ing jilid 5 kadhawuhan nambahi 'bĕbuka' dening pujangga Radĕn 
Ngabĕi Ranggawarsita. Bĕbuka wau arupi sĕkar Dhandhanggula 17 pada tuwin Sinom 
sapada, kanthi sĕngkalan 'Tata rĕsi mulang janma', taun Jawi 1785. 

Sĕrat Cĕnthini 'pĕthikan' mawi 'bĕbuka' wau kapisungsungakĕn dhatĕng raja Walandi. 
Dumugi sapunika kasimpĕn ing Universitas Leiden, nagari Walandi. Sĕrat pĕthikan 
wau katĕdhak dening 'Bataviaasch Genootschap van Kunsten en Wetenschappen'. 
Lajĕng kawĕdalakĕn aksara Latin ing Bĕtawi. Sadĕrĕngipun kacetak, kataliti dening 
Radĕn Ngabĕi Suradipura, Radĕn Prawirasuwignya tuwin Radĕn Wirawangsa, sarta 
dipun sukani 'Katrangan minangka bĕbuka' dening Radĕn Mas Arya Surya Suparta, 
jurubasa Jawi ing Surakarta ingkang tĕmbenipun jumĕnĕng Kangjĕng Gusti Pangeran 
Adipati Arya Mangkunagara VII (1916-1944) ing Surakarta. 

Pĕrlu kawĕdalakĕn ing aksara Latin 

Sĕrat Cĕnthini ingkang umuripun sampun 171 taun lan isinipun sakalangkung kathah 
sarta pĕpak bab kawruh, pangawikan utawi kabudayan Jawi punika satunggaling 
warisanipun lĕluhur Jawi ingkang wĕnang sinĕbut adiluhung, jĕr sĕrat punika babon 
utawi sumbĕring kabudayan Jawi. Sĕrat-sĕrat Jawi kathah sangĕt ingkang mĕthik 
isinipun Sĕrat Cĕnthini, nanging botĕn nyĕbut sumbĕring pĕthikan. Pramila Sĕrat 
Cĕnthini punika sakalangkung pĕrlu dipun sinau lan dipun pahami dening para 
satrĕsna lan para pangudi, wĕkasan sagĕd dados ubarampe sarta urun dumadosipun 
Kabudayan Nasional Indonesia. 

Sagĕdipun para sutrĕsna lan para pangudi nyinau Sĕrat Cĕnthini wau namung bilih 
sĕrat wau kacetak lan kawĕdalakĕn ing aksara Latin, amargi cetakan aksara Jawi 
botĕn wontĕn: ingkang Latin jangkĕp ugi dĕrĕng wontĕn. Ingkang nate kawĕdalakĕn 

kadosdene wĕdalan taun 1912 sampun botĕn wontĕn ingkang nyade, tur ejaanipun 
sampun beda kalihan ejaan jaman sapunika. Awit saking punika Sĕrat Cĕnthini Latin 
punika karaya-raya kawĕdalakĕn. 

Pambudidayanipun ‘Yayasan Cĕnthini’ 

Ingkang ambudidaya wĕdalipun Sĕrat Cĕnthini punika ‘Yayasan Cĕnthini’ (Yasni) ing 
Yogyakarta, satunggaling bĕbadan ingkang mligi anggarap Sĕrat Cĕnthini Latin 
dumugi sarampungipun, sukur bage ing tĕmbe sagĕd ngĕdalakĕn Sĕrat Cĕnthini basa 
Indonesia. 

Pĕrlu kauningan, bilih tuhunipun Yasni punika nglajĕngakĕn ada-adanipun ‘UP 
Indonesia’ ing Yogyakarta ingkang wiwit taun 1975 sampun ngĕdalakĕn: 

1 Pustaka Centhini selayang pandang oleh Ki Sumidi Adisasmita; 

2 Pusaka Centhini, ikhtisar seluruh isinya oleh Ki Sumidi Adisasmita; 

3 Serat Centhini Latin miturut aslinipun jilid 1 dumugi jilid 6; 

4 Serat Centhini dituturkan dalam Bahasa Indonesia oleh Tardjan Hadidjaja dan 
Kamajaya jilid I-A dan I-B. 

Sĕrat Cĕnthini Latin kasbut angka 3 ing nginggil arupi pĕcahan-pĕcahanipun Sĕrat 
asli, i.p. : jilid 1 asli dados 4 jilid; jilid 5 lan 6 punika sapalihipun jilid 2 asli. Dene 
‘Serat Centhini dituturkan dalam bahasa Indonesia I-A dan I-B’ punika ‘saduranipun’ 
jilid 1 asli. 

Rĕhning UP Indonesia kacupĕtan wragad sarta botĕn sagĕd nglajĕngakĕn niyatipun, 
mila sawatawis sutrĕsna Kabudayan Jawi, kalĕbĕt pendukung utama almarhum Bp. H. 
Adam Malik, lajĕng andhapuk ‘Yayasan Centhini’ (Yasni) ingkang mligi anggarap 
Sĕrat Cĕnthini Latin, sukur sagĕd dumugi ing wĕdalan basa Indonesia. 

UP Indonesia sampun masrahakĕn naskah Sĕrat Cĕnthini Latin 12 jilid, kathahipun 
5.138 kaca tik folio, babon saking sĕratĕn Jawi kagunganipun Kangjĕng Radĕn Mas 
Arya Suryasurarsa ing Mangkunagaran Surakarta, sadaya wontĕn 3.216 kaca folio. 
Sĕrat babonipun wau sumimpĕn ing Balai Kajian Sejarah dan Nilai Tradisional Ditjen 
Kebudayaan Departemen P dan K, Yogyakarta. 

Wragadipun 

Wragadipun ngĕdalakĕn Sĕrat Cĕnthini Latin ngantos satamahpun yĕkti botĕn 
sakĕdhik, tangĕh Yasni sagĕd nyĕkapi. Ing wiwitan punika Yasni angsal 
pambiyantunipun Ford Foundation cabang Indonesia ing Jakarta ingkang pusatipun 
wontĕn ing Amerika Serikat. Sanadyan pasumbang wau botĕn nyĕkapi kangge 
ngĕdalakĕn Sĕrat Cĕnthini Latin dumugi satamatipun, nanging pambiyantu wau 
sakalangkung agĕng paedahipun, jĕr sagĕd minangka pancadan wĕdalipun jilid-jilid 
kawitan, salajĕngipun mugi sagĕd sambĕt-sumambĕt saking angsal-angsalan 
panyadenipun Sĕrat Cĕnthini Latin jilid-jilid kawitan kasbut. 

Awit saking punika Yayasan Centhini ngaturakĕn gunging panuwun dhatĕng Ford 
Foundation lan sadaya ingkang sampun nyĕngkuyung wĕdalipun sĕrat warisaning 
lĕluhur Jawi punika, kalĕbĕt para pambiyantu anglatinakĕn Sĕrat Cĕnthini tuwin para 
sutrĕsna tuwin para maos ingkang sampun maringi ‘toya panggĕsangan’. 

Mugi-mugi gĕgayuhan kasbut pinaringan barkah dening Gush Allah. Amin. 

Yogyakarta, 20 Mĕi 1985. 

YAYASAN CENTHINI 
Kamajaya 

H. Karkono K. Partokusumo. 

Ketua 

I. Bĕbuka 

Kangjĕng Pangeran Adipati Anom (Prabu Amĕngkunagara III putra Sinuhun 
Pabubuwana[12] IV) dhawuh dhumatĕng carik (kapujanggan) Sutrasna supados 
nganggit sĕrat sinawung ing sĕkar ingkang isi sadaya bab Kawruh Jawi, sagĕda 
minangka babonipun sanggyaning Pangawikan Jawi. Dene lajĕring cariyos bab 
lĕlampahanipun Radĕn Jayĕngrĕsmi. Wiwitipun nganggit sĕrat wau ing dintĕn Sabtu 
Paing, tanggal 26 Sura, sinĕngkalan 'paksa suci sabda ji', taun Jawi 1742. Sĕrat wau 
kaparingan nama 'Suluk Tambangraras'. 


1 II. Babad Giri 

Sĕh Wali Lanang, ulama saking nagari Juddah angajawi, njujug ing Ngampĕl 
(Grĕsik, Jawi Wetan), lajĕng dhatĕng Banyuwangi. Putri Prabu Blambangan 
pinuju gĕrah santĕr. Awit saking aturipun Patih Samboja, sang prabu mundhut 
pitulunganipun Sĕh Wali Lanang. Sang putri sagĕd waluya, lajĕng 
kadhaupakĕn kalihan Sĕh Wali Lanang. Prabu Blambangan kasuwun ngrasuk 
agami Islam, nanging botĕn kĕrsa saengga Sĕh Wali Lanang lolos. Patih 
Samboja kadukan, lajĕng kesah suwita ing Majapait. Garwanipun 
Sĕh Wali Lanang sampun anggarbini, wasana miyos kakung. Bayi 
kalĕbĕtakĕn ing kandhaga lajĕng kabucal ing sagantĕn, kapulung dening 
juragan lĕlayaran, lajĕng kacaosakĕn Nyi Samboja ingkang sampun warandha 
lan botĕn kagungan putra. Bayi kapundhut putra, kaparingan nama Santri 
Giri. Umur 12 taun kasuwitakakĕn Sunan Ngampĕl, kakadangakĕn kalihan 
putra Ngampĕl ingkang wasta Santri Bonang. Sarĕng diwasa kadang kĕkalih 
wau nĕdya dhatĕng Mĕkah, nanging wontĕn ing Malaka kapanggih Sĕh Wali 
Lanang lan kadhawuhan wangsul. Santri Giri kaparingan pĕparab Prabu 
Sĕtmata lan Santri Bonang kaparingan kĕkasih Prabu Anyakrakusuma. Santri 
Giri wĕkasanipun jumĕnĕng Sunan Giri. ... 
kaca 1-4 


SĔRAT CĔNTHINI 1 


Jilid 1 - Kaca : 1 


1 Sinom 

1. Sri narpadmaja sudigbya | 
talatahing nuswa Jawi | 

Surakarta Adiningrat | 
agnya ring kang wadu carik | 

Sutrasna kang kinanthi | 
mangun rĕh caritĕng dangu | 
sanggyaning kawruh Jawa | 
ingimpun tinrap kakawin | 

mrih tan kĕmba karya dhangan kang miyarsa 

2. Lajĕre kanang carita | 
laksananing Jayĕngrĕsmi | 
ya Sĕh adi Amongraga | 
atmajĕng Jĕng Sunan Giri | 
kontap janma linuwih | 
oliya wali mujĕdub | 
paparĕnganing jaman | 

Jĕng Sultan Agung Mantawis | 
tinĕngran srat kang Susuluk Tambangraras || 

3. Karsaning kang narpaputra | 
baboning pangwikan Jawi | 

jinĕrĕng dadya carita | 
sampating karsa marĕngi | 
nĕmlikur Sabtu Paing | 
lĕk Mukaram wĕwarsĕku | 

Mrakĕh Hyang Surĕnggana | 

Bathara Yama dewa ri | 

Amawulu Wogan Suajag sumĕngka || 

4. Pancasudaning Satriya | 
wibawa lakuning gĕni | 
windu Adi Mangsa Sapta | 
sangkala angkaning warsi | 

Paksa suci sabda ji | 
rikang pinurwa ing kidung | 
duk kraton Majalĕngka | 

Sri Brawijaya mungkasi | 

wontĕn maolana sangking nagri Juddah || 

5. Panĕngran Sĕh Walilanang | 
praptanira tanah Jawi | 
kang jinujug Ngampĕldĕnta | 
pinanggih sang maha rĕsi | 
araraosan ngĕlmi | 

sarak sarengat Jĕng Rasul | 
nanging tan ngantya lama | 
linggar saking Ngampĕlgadhing | 
ngidul ngetan anjog nagri Balambangan || 

Jilid 1 - Kaca : 2 

6. Lĕrĕh dhusun Purwasata | 
raja Balambangan nagri | 
putranya ĕstri sajuga | 
ing warna tuhu linuwih | 
sĕdhĕng mĕpĕk birahi | 
kataman gĕrah sang ayu | 
madal sakĕh usada | 
sang nata agung prihatin | 

kyana patih Samboja sowan mangarsa || 

7. Pukulun amba tur wikan | 
wontĕn molana ngajawi | 
kakasih Sĕh Walilanang | 
sangking ing Juddah nagari | 
ing Purwasata kampir | 

yĕn pinarĕng tyas pukulun | 
prayogi ingaturan | manawi 
karsa sang yogi | 

sung usada gĕrahe putra narendra || 

8. Mangkana dupi miyarsa | 
aturing sang nindyamantri | 
langkung kaparĕng ing driya | 
nulya utusan ngaturi | 
sapraptaning jro puri | 

sang nata gupuh amĕthuk | 
riwusnya tata lĕnggah | 

miwah katuran pambagi | 

amĕdharkĕn kang dadya rĕntĕnging driya || 

9. Sĕh Walilanang wus sagah | 
nulya ingusadan aglis | 
gĕrahe sang putri mulya | 
ramebu sukanya ngĕnting | 
karsanya narapati | 

Sĕh Wali pinundhut mantu | 

ing karya tan winarna | 

dĕnnira amangun kardi | 

atut runtut lir mimi lawan mintuna || 

10. Wus lami nĕng Balambangan | 

Sĕh Wali matur sang aji | 
kinĕn santun agamĕslam | 
sarengat Nabi sinĕlir | 

nata tan mituruti | 

sĕh cuwĕng tyas lolos dalu | 

kesah maring Malaka | 

garwa tinilar (ng)garbini | 

sang rĕtna yu sakalangkung kawlasarsa || 

11. Sapĕngkĕre sang pandhita | 
pagĕring agĕng (n)dhatĕngi | 
kawula kathah kang pĕjah | 
bĕnduning sri narapati | 
maring rĕkyana patih | 

dĕn lungsur darajadipun | 

Ki Samboja sru merang | 

kesah maring Majapait | 

anyuwita Sang Aprabu Brawijaya || 

12. Kaanggĕp tur kinasiyan | 
tinandur anĕng in Giri | 
nahan tan antara lama | 

Ki Samboja angĕmasi | 

pinĕtak Giri ugi | 

sadaya tilaranipun | 

lastantun ingkang garwa | 

kacĕluk Nyi Randha Sugih | 

angluwihi samoaning wong dĕdagang || 

Jilid 1 - Kaca : 3 

13. Mangsuli ing Balambangan | 
rajaputri kang (ng)garbini | 
wus ambabar mijil priya | 
warnanya kalangkung pĕkik | 
karsanira sang aji | 

linabuh mring samodra gung | 

winadhahan gĕndhaga | 

sawuse anĕng jaladri | 

gya ingalap juragan kang lagya layar || 

14. Binuka ingkang gĕndhaga | 
isi jabang bayi pĕkik | 

ingaturkĕn mring nyi randha | 
langkung trusthanirĕng galih | 
dhasar datan sisiwi | 
mila sihira kalangkung | 
lir putra (ng)gĕnnya yoga | 
sinung aran Santrigiri | 
sawusira yuswa kalih wĕlas warsa || 

15. Nyai randha lon ngandika | 
dhuh kulup sira wus wanci | 
pisah lawan raganingwang | 
aywa kulinĕng gĕgramin | 
bĕcik ngupaya ngĕlmi | 
sarengat Jĕng Nabi Rasul | 
kene ana pandhita | 

parab Sunan Ngampĕl gadhing | 

Surapringga prayoga kawulanana |( 

16. Sawulange Sang Pandhita | 
pituhunĕn lair batin | 
poma kaki ywa pepeka | 
cinĕkak cariyosnĕki | 

Santrigiri wus manjing | 
nyakabat mring jĕng sinuhun | 
siyang dalu tan pisah | 

lan putra ing Ngampĕlgadhing | 

kang sinung ran ingkang rama Santribonang || 

17. Tulus dĕnnira kakadang | 
tan ana salayĕng kapti | 
pangaose wus widagda | 
sampurna sakĕhing ngĕlmi | 
karsanya rarywa kalih | 
ayun kesah angĕlangut | 
ngaos mring nagri Mĕkah | 
mancal saking Ngampĕlgadhing | 

nitih palwa labuh jangkar nĕng Malaka || 

18. Kapanggih Sĕh Walilanang | 
datan samar ing saliring | 
kandhĕg nĕng nagri Malaka | 
maguru Sĕh Wali sidik | 
sawusing (n)tuk sawarsi | 
sĕdyanira rajasunu | 
dumugĕkakĕn karsa | 
lajĕng mring Mĕkah nagari | 

Walilanang sakalangkung datan rĕmbag || 

19. Kinon wangsul ing ngajawa | 
maring wukir Ngampĕlgadhing | 
sarta pinaringan jungkat | 
kalawan jubah kulambi | 
nahan ta Santrigiri | 

sampun sinungan jujuluk | 
nĕnggih Prabu Sĕtmata | 

Santribonang sinung nami | 

Prabu Nyakrakusuma Susunan Bonang || 

20. Nulya bidhal angajawa | 
wangsul maring Ngampĕl gadhing | 
pinanggih sang maha tapa | 

wus katur sasolahnĕki | 
sang rĕsi ngandika ris | 
kawruhanta iku kulup | 

Sĕh Walilanang Mlaka | 
mitrĕngsun saeka kapti | 
ing pangawruh lair batin tan sulaya II 

Jilid 1 - Kaca : 4 

21. Lah jĕbĕng sira muliya | 
maring ing ngasramĕng Giri | 
kawruhanamu renanta | 

ing samĕngko nandhang sakit | 
tumĕkĕng ngajalnĕki | 
mung nganti tĕkamu kulup | 
renanta yĕn palastra | 

kuburĕn anĕng ing Giri | tunggalĕna kalawan sudarmanira || 

22. Lawan sunidĕni sira | 
jumĕnĕng Susunan Giri | 
jujuluk Prabu Sĕtmata | 
tĕmbe ing sapungkur mami | 
sira ingkang (m)bawani | 
jumĕnĕng wali linuhung | 
sinuhun sak-rat Jawa | 
kabĕh padha wĕdi asih | 
kalĕngkĕngrat sinĕbut raja pandhita || 

23. Nanging ywa kaliru tampa | 
dudu ratu mangku nagri | 
sira wus tan kakilapan | 
obah osik donya ngakir | 
wus cukup wĕkasmami | 

Sunan Giri nĕmbah nuhun | 
anulya ngraup pada | 

lĕngsĕr saking Ngampĕlgadhing | 
tanpa kanthi gancanging cariyos prapta || 

2 Kinanthi 

1. Ing Giri apan wus tundhuk | 
kang ibu grahe ngranuhi | 
rinubung sakĕh juragan | 
rawuhe Jĕng Sunan Giri | 

karamating waliyolah | kang ibu dipunpĕraki || 

2. Kagyat wungu nulya ngrangkul | 
kinuswa-kuswa kang siwi | 
waspa adrĕs marawayan | 
sasambatnya mĕlas-asih | 

dhuh lae atmajaningwang | kang dadya tĕlĕnging ati || 

3. Kurang sathithik katrucut | 
kulup tan mĕnangi mami | 
nyawa dene tĕka lawas | 

(ng)gonira pruhita ngaji | 

lae-lae ora nyana | yĕn bisa katĕmu maning || 

4. Mangkya guwayamu mancur | 
wĕnĕs mancorong nĕlahi | 
baya olĕh kanugrahan | 

jĕng sunan turira aris | 

ibu pangĕstu paduka | wus katur sasolahnĕki 

5. Kang ibu suka kalangkung | 
kulup sampurnakna mami | 
umanjing agama Islam | 
nulya sinadatkĕn aglis | 
kalimah loro winĕjang | 
kang ibu padhang nampani || 


2 Prabu Brawijaya ing Majapait botĕn rĕna wontĕnipun kawaliyan ing Giri, 
mila utusan Patih Gajahmada sawadyabala nĕlukakĕn Giri. Wadya Majapait 
kasoran jalaran dipun amuk dening dhuwung kadadosan saking kalam- 
panyĕratanipun Sunan Giri. Dhuwung wau lajĕng kaparingan nama Kalam- 
munyĕng. Sunan Giri seda kagantos putranipun (Sn. Giri Kadhaton). Putra 
seda, kagantos wayah, jĕjuluk Sn. Giri Prapĕn. 

Prabu Brawijaya ngambali malih anggĕnipun badhe nĕlukakĕn kawaliyan 
Giri, nanging ugi botĕn kalĕksanan jalaran wadyabalanipun kabujung 
kombang maĕwu-ĕwu ingkang mĕdal saking pasareyan Sunan Giri. 
Wĕkasanipun Majapait malah risak dening putranipun piyambak, i.p. R. 
Patah. Sunan Giri Prapĕn nyarati jumĕnĕng ratu (-ning agami) 40 dintĕn, 
praja lajĕng kapasrahakĕn R. Patah, jumĕnĕng ratu ing Dĕmak. ... 
kaca 5-9 


Jilid 1 - Kaca : 5 

6. Kulup wus padhang tyasingsun | 
datan sumĕlang ing ati | 

sira kariya raharja | 

tĕtĕpa (ng)gonmu mĕngkoni | 

batihmu para sudagar | isining asramĕng Giri || 

7. Tĕmbe ing sapungkuringsun | 
sakĕhe dunyarta mami | 
sidhĕkahna kang warata | 
pĕkir miskin anak yatin | 

lawan tukokna amanat | kaji mring Mĕkah nagari || 

8. Poma kulup wĕkasingsun | 

Ni Samboja nulya lalis | 
sawusira binĕrsiyan | 
layon kinubur tinunggil | 
lan raka Kyai Samboja | 
ing mangkya titiyang Giri || 

9. Lastantun pamundhinipun | 
ing gusti Jĕng Sunan Giri | 

samya kapanjingan iman | 
nglampahi sarengat Nabi | 

ngibadah andarus Kur'an | kathah kang iyasa masjid || 

10. Gĕmah arjane kalangkung | 
tan ana kang laku juti | 

samya cĕkap nyandhang mangan | 
adoh ingkang dadya miskin | 
tĕntrĕm ciptane raharja | 
wong ngamanca kathah prapti || 

11. Kabanjur tan arsa mantuk | 
kalajĕng wisma ing Giri | 
raja pandhita Sĕtmata | 
jujuluk Susunan Giri | 

Gajah Kadhaton minulya | 
kawĕntar ing liya nagri || 

12. Miwah wus pinundhut mantu | 
ing Suhunan Ngampĕlgadhing | 
dhinaupkĕn lan putrinya | 

Nyai Agĕng Ratu nami | 

atut dĕnnya palakrama | 
lĕstantun ngantya sisiwi || 

13. Wowolu ĕstri myang jalu | 

Nyi Agĕng angrumiyini | 
kondur maring rahmatolah | 
layon sumare anunggil | 
marasĕpuh ĕstri priya | 
garwa putra gung prihatin || 

14. Sigĕg gantya kang winuwus | 

Brawijaya Narapati | 
mirĕng pawartos sanyata | 
ing mangkya Susunan Giri | 
linulutan sakĕh janma | 
nungkul tan kalawan jurit || 

15. Sang prabu utusan gupuh | 

Gajahmada kyana patih | 
kinĕn lumampah priyangga | 
mukul prang Giri Garĕsik | 
tan cinatur lampahira | 

wus prapta jajahan Giri || 

16. Gĕgĕre kadya pinusus | 
kang katrajang samya ngili | 
minggah kadhaton Prawata | 

Jĕng Sunan Giri marĕngi | 
anyĕrat manĕdhak Kur'an | 
kagyat mirĕng suwaraning II 

Jilid 1 - Kaca : 6 

17. Tiyang alok mungsuh rawuh | 
sumĕdya ngrisak ing Giri | 

kalam ingkang kagĕm nyĕrat | 
anulya binucal aglis | 
andodonga ing Pangeran | 
sinĕmbadan ing sakapti || 

18. Kalam lajĕng dadya dhuwung | 
cumlorot ngamuk pribadi | 
pra wadya ing Majalĕngka | 
kathah ingkang angĕmasi | 
sakantune kang palastra | 

pra samya lumayu (ng)gĕndring || 

19. Mantuk marang Majalangu | 
sawusira mĕngsah gusis | 
dhuwung wus wangsul pribadya | 
sumĕlĕh ing ngarsanĕki | 
panyĕratan sang pandhita | 
sarta akukuthah gĕtih || 

20. Kagyat risang amanĕngkung | 
miyat dhuwung kuthah gĕtih | 
dahat panalangsanira | 

dyan dodonga mring Hyang Widdhi 
mugi Allah ngapuntĕna | 
solah amba ingkang sisip || 

21. Sang pandhita ngandika rum | 
marang ing wadyanirĕki | 
kabĕh padha piyarsakna | 
myang anĕksĕnana sami | 
katgĕki sun wĕhi aran | 

si Kalammunyĕng prayogi || 

22. Sakĕh wadya saur manuk | 
wus samya kalilan mulih | 
mring wismane sowang-sowang | 
lĕstantun asramĕng Giri | 
jumĕnĕngnya Jĕng Susunan | 

Prabu Sĕtmata linuwih || 

23. Gĕmah arjane kalangkung | 
saya wĕwah wadyanĕki | 
tan ana kang kasangsaya | 
nahan wus antara lami | 

Sunan Giri nandhang gĕrah | 
kaparĕng praptaning takdir || 

24. Kundur mring rahmatolahu | 
gumĕr tangis ing jro puri | 
wandu wandawa sungkawa | 
layon sawusing barĕsih | 
sinarĕkkĕn nora tĕbah | 
sangking padalĕmanĕki || 

25. Sedanira tilar sunu I 

sadasa kakung lan putri | 
kang kalih sang king ampeyan | 

Pangran Pasirbata nĕnggih | 
kalawan Siti Rohbayat | 
wowolu sangking padĕmi || 

26. Kasĕbut Nyai Gĕng Ratu | 
putra sĕpuh sinung nami | 

Ratu Gĕdhe ing Kukusan | 
nulya Sunan Dalĕm nĕnggih | 
katrinira apanĕngran | 

Susuhunan Tĕgalwangi || 

27. Catur Nyi Gĕng Saluluhur | 
panca Sunan Kidul nĕnggih | 

Ratu Gĕdhe Saworasa | 

Sunan Kulon kang sumĕndhi | 

Sunan Waruju ragilnya | 
wau ta ingkang winardi || 

Jilid 1 - Kaca : 7 

28. Sasampunira pangubur | 
kumpul para wadya Giri | 
angrĕmbag ingkang gumantya | 
mandhirĕng Susunan Giri | 

pra wadya wus golong rĕmbag | 

Sunan Dalĕm kang gumanti || 

29. Gya ingangkat ajujuluk | 

Sunan Giri kaping kalih | 

Susunan Giri Kadhatyan | 
garwa kakalih padĕmi | 

tan mashur ing panjĕnĕngan | 

Jĕng Sunan wus praptĕng jangji || 

30. Kundur mring rahmatolahu | 
ugi sumare ing Giri | 

atilar putra sadasa | 

(m)bajĕng Sunan Sedamargi | 
panĕnggaknya apĕparab | 

Sunan Giri Prapĕn Adi || 

31. Tri Nyi Gĕng Kuruganngurun | 

Nyi Gĕng Ngulakan kang sukci | 

Pangran Lor Pangran Dhĕkĕt sad | 

Pangran Bongkok nulya Nyai | 

Agĕng Waru arinira | 

Pangeran Bulu sumĕndhi || 

32. Wragil Pangran Sedalaut | 
paripurna kang wus swargi | 
rĕmbag kang yoga gumantya | 
kĕmpal sakĕhe kang dasih | 

Sunan Parapĕn ingangkat | 
linuwih lir eyang swargi || 

33. Mandhirĕng Giri Kadhatun | 
jujuluk maksih lĕstari | 

Sunan Giri Prapĕn dibya | 
suyut kang wadya gung alit | 

kawĕntar ing liyan praja | tan pĕgat kadya ing nguni || 

3 Mĕgatruh 

1. Ya ta wau sang prabu ing Majalangu | 
sampun amiyarsa warti | 

lamun Sunan Giri Prabu | 

Sĕtmata wus angĕmasi | 
mangkya wayahe gumantos || 

2. Ajujuluk Sunan Prapĕn Giri luhung | 
lalajone kadya nguni | 

sang wiku tan arsa nungkul | 
marang nagri Majapait | 
dadya sru bĕndu sang katong || 

3. Dhawuh maring Ki Gajahmada nindya nung | 
miwah kinanthĕn pra siwi | 

angirid wadyabala gung | 
kinĕn ngrabasĕng ing Giri | 
wus samapta nulya bodhol || 

Jilid 1 - Kaca : 8 

4. Sunan Prapĕn wus mirĕng badhe ginĕmpur | 
mring sang prabu Majapait | 

wus budhal carakĕng prabu | 
kya patih myang rajasiwi | 
balane lir samodra rob || 

5. Sunan Prapĕn sampun sanega ing pupuh | 
karsanira nanggulangi | 

mring carakĕng Majalangu | 
tan dangu mĕngsah kaĕksi | 
nulya pinapak prang popor || 

6. Wadya Giri kasoran ing yudanipun | 
kathah ingkang nandhang kanin | 
tanapi tumĕkĕng lampus | 

Sunan Prapĕn angoncati | 
sagarwa putra wus lolos || 

7. Lajĕng ngungsi maring sapinggiring laut | 
binasmĕnan kitha Giri | 

sadaya wus dadya awu | 
rajabrana dĕnjarahi | 
rajaputra tindak alon || 

8. Dhumatĕng ing astananira sang wiku | 

Sunan Giri kang wus swargi | 
ingkang rumĕksa ing kubur | 

tyang kakalih samya dhĕngkling | 
rawuhe sang prawira nom || 

9. Para wadya dhinawuhan kinĕn (n)dhudhuk | 
gya tumandang sagung dasih | 

halate sang maha wiku | 
cihnaning wali linuwih | 
singa cĕlak anggaloso || 

10. Kalesedan sambat ngadhuh-adhuh lampus | 
kang kantun kalangkung giris | 
bramantya sang rajasunu | 

tumandang pribadi ajrih | 
merang lamun tan kalakon || 

11. Dadya dhawuh marang tyang kalih kang tunggu | 
kinĕn andhudhuk dĕn aglis | 

binilaĕn yĕn tan purun | 
pasthi tumĕkĕng ing lalis | 
kinarya coban kris waos || 

12. Tyang kakalih tan suwala nulya (n)dhudhuk | 
dupi prapta blabak jati | 

tutuping tabĕlanipun | 
binuka saking sakĕdhik | 
nulya ana ingkang miyos || 

13. Warni kombang tan petungan kathahipun | 
mabur ngĕbĕki wiyati | 

maniyub lir langit rubuh | 
nĕmpuh wadya Majapait | 
dĕnnya nanggulang pakewoh || 

14. Pinarjaya tan keguh ngĕntub pikantuk | 
bingung wadya Majapait | 

ting bilulung rĕbut dhucung | 
dĕnnira angungsi urip | 
sĕlĕh gagamaning pupoh || 

Jilid 1 - Kaca : 9 

15. Samya kudhung gĕdabikan kĕnĕng ĕntub | 
sirah rapĕt ngroyok sikil | 

ngaruara sambat bingung ] 
prapta nagri Majapait | 
kombang anglut datan kegoh |] 

16. Sang aprabu Brawijaya langkung gugup | 
tan kawawa nanggulangi | 

dadya tilar prajanipun | 
sawadya balanirĕki | 
gusis praja tan ana wong || 

17. Ngungsi tĕbih dupi kombang wruh wus suwung | 
wangsul mring nagrinya malih | 

siji tan ana kang kantun | 
sang aprabu Majapait | 
sawadya wangsul ngadhaton || 

18. Aprasĕtya sang aprabu Majalangu | 
datan nĕdya malih-malih | 
nyikara dhatĕng sang wiku | 
ngamungĕna ingkang uwis | 

ing tyas datan walangatos || 

19. Kacariyos tyang kalih kang ngrĕksa kubur 
kanugrahan mantun dhĕngkling | 
gagancangan lampahipun | 

anusul Jĕng Sunan Giri | 
ingkang lagya amakuwon || 

20. Kawlasarsa anĕng satĕpining laut | 
tyang kalih marĕk tur uning | 

ing mangkya mĕngsah wus larut | 
jalaran tinĕmpuh dening | 
kombang ingkang mapak pupoh || 

21. Madhul-madhul palayune numbuk bĕntus 
tilar gagamaning jurit | 

samya ngungsi gĕsang (n)jrunthul | 
tan ana ingkang tinolih | 
swarane pating galĕmbor || 

22. Sampun katur ing purwa wasananipun | 
dalah waluyaning dhĕngkling | 

sang wiku kalangkung sukur | 

(n)dĕdonga marang Hyang Widdhi | 
rahayu ywa na pakewoh || 

23. Nulya kundur tan cinatur laminipun | 
wus paripurna ing nguni | 

eca tyase para wadu | 
satĕngah ana kang kibir ] 
sajĕg tan na mungsuh rawoh || 

24. Sunan Giri datan samar jangkanipun | 
lamun kraton Majapait | 

wus andungkap sirnanipun | 
jalarane sangking siwi | 
dyan Patah mijil karaos || 


3 Panguwaosing tanah Jawi ing Dĕmak lumintir dhatĕng Pajang. Ingkang 
jumĕnĕng Sultan Adiwijaya, sowan Sunan Giri Prapĕn ing nalika sineba para 
bupati Bang-wetan. 

Sultan Pajang kadhĕrĕkakĕn Kiagĕng Pamanahan ingkang kawĕca dening 
Sunan Giri bilih tĕmbenipun badhe nurunakĕn ratu mĕngku tanah Jawi, 
kalĕbĕt Giri. Sasedanipun Sultan Pajang, panguwaosipun tanah Jawi kaasta 
Panĕmbahan Senapati ing Mataram. Sasampunipun seda kagĕntosan dening 
putranipun Sultan Anyakrawah ingkang lajĕng kagĕntosan dening putranipun, 
i.p. Sultan Agung Anyakrakusuma. ... 
kaca 10 - 15 


4 Mijil 


Jilid 1 - Kaca : 10 

1. Santun sarengatira jĕng Nabi | 

Muhkammad kinaot | 

mila Kangjĕng Sunan Giri Prapĕn | 
lajĕng tĕdhak mring Dĕmak nagari | 
kumpul lan pra wali | mukmin miwah jamhur 

2. Wusing bĕdhah nagri Majapait | 
mekrad sang akatong | 

jro kadhaton tan ana isine | 

Sunan Giri nyĕlani dadya ji | 
mung pat puluh ari | 
nĕnggih laminipun || 

3. Anyarati supadi icaling | 
labĕting karaton | 

ratu Budha gya jumĕnĕng rajĕng | 
wusing antuk kawan dasa ari | 

Jĕng Susunan Giri | 
masrahkĕn kaprabun || 

4. Maring Radyan Patah anampĕni | 
wus jumĕnĕng katong | 

anĕng nagri Dĕmak angrĕhake | 
ing rat Jawi Jĕng Susunan Giri | 
sarampunging kardi | 
wus linilan kundur || 

5. Sawusira risak Dĕmak nagri | 
pindhah Pajang kraton | 
adipati Pajang kang mandhirĕng | 
mantu sultan Bintara mungkasi | 
ing Dĕmak nagari | 

ngrĕh wadya sawĕgung || 

6. Kangjĕng sultan Pajang kang winarni | 
wusing madĕg katong | 

karsa nyuwun idi mring Parapĕn | 

Kyai Agĕng Mantaram umiring | 
sagunging bupati | 
kĕbut tan na kantun 1 1 

7. Sultan Pajang sarawuhing Giri | 
kagyat ing tyas anon | 
pasanggrahan (m)banjĕng anĕng ngare | 
pra bupati kang samya sumiwi | 

ing Jĕng Sunan Giri | 
pondhoke pinatut || 

8. Sunan Prapĕn duk miyos tinangkil | 

Sultan Pajang gupoh | 
asumewa sarĕng bupatya kĕh | 
lĕnggah jĕjĕr ngarsane sang rĕsi | 
ingayap pra dasih | 

nĕng pungkuranipun || 

9. Wusing pĕpak kang samya anangkil | 
sunan ngandika lon | 

jĕbĕng Pajang di kaparĕng kene | 
wus alĕnggah cakĕt lan sang rĕsi | 
angandika aris | winor manis arum || 

10. Putraningsun kang padha anangkil | 
ywa na walangatos | 

dĕn narima marang ing papasthĕn | 
ing samĕngko ki Pajang dipati | 
ingsun wus ngidĕni | 
ing jumĕnĕngipun II 

Jilid 1 - Kaca : 11 

11. Sultan mĕngku ing Pajang nagari | 
sudibya kinaot | 

binathara tan ana samine | 
babundhĕle ing satanah Jawi | 
kalipahing Widdhi | 
sarta ajujuluk || 

12. Sultan Prabu Awijaya lĕwih | 
karsane Hyang Manon | 
nĕksĕnana pra sutĕngsun kabĕh | 
atur paksi sakĕhing bupati | 
mangayubagyani | 
dhawuhing sang wiku || 

13. Nulya mundhut dhahar wus umijil | 
saking jro kĕdhaton | 

tinata ing pandhapa madyane | 

Sunan Prapĕn sultan Pajang tuwin | 
kang para bupati | 
wus bujana kĕmbul || 

14. Sang pandhita angandika malih | 
dhuh pra siswaningong | 

sultan Pajang myang bupati kabĕh | 
ĕnggonira akĕkadang kaki | 
ywa salayĕng budi | 
di atut arukun || 

15. Raharjĕng tyas sukur ing Hyang Widdhi | 
karsane Hyang Manon | 

ana kang tinitah dadi gĕdhe | 
ana kang tinitah dadi cilik | 
papasthĕning Widdhi | 
basane asnapun || 

16. Datan luwih sun tĕtĕdhĕng Widdhi | 
anak putuningong | 

donya akir salamĕta kabĕh | 
kang sinabdan samya saur paksi | 
tutug dĕnnya bukti | 
linorot mring wadu || 

17. Sunan Giri tinarbukĕng Widdhi | 
waspadĕng pangawroh | 

datan samar lalakon ing tĕmbe | 
ingkang tansah pinancĕr ing liring | 

Ki Agĕng Mantawis | 
cahyanya umancur || 

18. Angandika Jĕng Susunan Giri | 
mring jĕng sultan alon | 
jĕbĕng Pajang lah ta sapa kae | 
baturmu kang mangan angĕrĕni | 
sapa aranĕki | 

kangjĕng sultan matur || 

19. Rencang amba patinggi Mantawis | 
nami karan ĕnggon | 

angrĕh siti sadhomas karyane | 
sang pandhita angandika malih | 
dhawuhana kaki | 
linggih jajar patut || 

20. Lawan para siswĕngsun bupati | 
sandika kang kinon | 

Kyai Agĕng Mantaram wus jĕjĕr | 
hĕh sanggyaning siswĕngsun bupati | 
wruhanamu kaki | 
turunne si kulup || 

21. Ki Mantaram besuk wus pinasthi | 
angrĕh sakĕhe wong | 

ing satanah Jawa iki kabĕh | 
nadyan Giri kene tĕmbe ugi | 
ngidhĕp ing Mantawis | 
kyagĕng lajĕng ngujung || 

Jilid 1 - Kaca : 12 

22. Konjĕm siti nĕnĕdha Hyang Widdhi | 
widadaning dhawoh | 

saha matur mring Sunan Parapĕn | 
sakalangkung sru nuwun kapundhi | 
lulusing sabda ji | 
tĕtĕpe kang wahyu || 

23. Dhuh pukulun patikbra ngaturi | 
dhuwung wus mirantos | 
amung dadya pratandha yĕktine | 
sungkĕm amba timbalan sang yogi | 
sunan ngandika ris | 

sun tarima kulup || 

24. Nanging ingsun paringakĕn bali | 
apan kacariyos | 

samya rĕsĕp pra dipati kabĕh | 
aningali Ki Agĕng Mantawis | 
raja pandhita di | 
gya mucung dhadhawuh || 

5 Pocung 

1. Lah ta kulup para bupati sadarum | 
ingsun iyasakna | 

talaga kang luwih adi | 

tur sandika pra wadya nulya tumandang || 

2. Dhudhuk-dhudhuk tan pantara nuli rampung | 
dados kang talaga | 

luwih adi toya wĕning | 

gilar-gilar lir pendah kaca brĕnggala || 

3. Wusing katur sinung ran Talagapatut | 
jĕng sultan kalawan | 

sagunging para bupati | 

wus linilan mring prajane sowang-sowang || 

4. Tan cinatur nagri Pajang risakipun | 
pindhah ing Mantaram | 
ingkang jumĕnĕng narpati | 

putranira nĕnggih Ki Agĕng Mantaram || 

5. Risang Sutawijaya jujulukipun | 

Kangjĕng Panĕmbahan | 

Senapati ing Mantawis | 

lulus wirya gĕmah arja prajanira || 

6. Panĕmbahan Senapati ing Mantarum | 
ngyĕktĕkkĕn wirayat | 

dhawuhe Susunan Giri | 

ing nalika sowannya jĕng sultan Pajang || 

7. Panĕmbahan Senapati nulya ngutus | 
abdi kinĕn sowan | 

maring Giri kanthi tulis | 

praptĕng Giri sang wiku lagya sineba || 

8. Sĕrat katur tamating pamaosipun | 
mĕsĕm angandika | 

hĕh caraka ing Mantawis | 
pakĕnira matura Ki Senapatya || 

9. Lamun ayun nyatakkĕn wirayatingsun | 
gustimu turana | 

nglurug mring bang-wetan nuli | 
wus pinasthi karsane Allah Tangala || 

10. Lamun ratu Mantaram ing tĕmbenipun | 
ngrata tanah Jawa | 

sanadyan ing Giri iki | 

uga tĕluk marang ing nagri Mantaram || 

11. Lokilmakpul tan kĕna owah sarambut | 
jamane walikan | 

kawula dumadya gusti | 
ingkang gusti sayĕkti dadi kawula || 

12. Pratandhane wus katon Pajang Mantarum | 
iku dadya cihna | 

utusan wus nyuwun pamit | 

mantuk marang Mantaram agĕgancangan || 

13. Wus sumiwi ing ngabyantara sang prabu | 
wus katur sadaya | 

wĕlinge Jĕng Sunan Giri | 

tan pantara lami sri nata Mantaram || 

14. Bidhal nglurug mring bang-wetan kang jinujug | 
ing nagari Japan | 

sagunging para bupati | 

ing bang-wetan wus kumpul anĕng ing Japan || 

15. Kacariyos ing Giri sang maha wiku | 
wus miyarsa warta | 

lamun sang prabu Mantawis | 
ngĕpung Japan para bupati bang-wetan || 

16. Pacak baris tutulung paguting pupuh | 

Jĕng Sunan ing Arga | 

utusan akanthi tulis | 

tyang sadasa gĕgancangan marang Japan || 

17. Praptanipun ing Japan nulya kinumpul | 
wong agung Mantaram | 

myang bang-wetan pra bupati | 
wusing pĕpak duta Giri aturira || 

18. Dhuh wong agung Mantaram saha wong agung | 
bang-wetan sadaya | 

lampah kawula tinuding | 

ing Jĕng Sunan Giri akanthi nawala || 

19. Ulun waos pribadi mrih tĕrangipun | 
sami kapyarsakna | 

suraose kanang tulis | 

dutĕng Giri manĕngah maos nawala || 

20. Layangingsun Jĕng Sunan Giri dhumawuh | 
marang putraningwang | 

Senapati ing Mantawis | 

lan mring putraningsun Pangran Surabaya || 

21. Liring layang (ng)gonira ayun prang pupuh | 
rĕbut panjĕnĕngan | 

ingsun pan ora nglilani | 

krana bakal kĕh pĕpati tan prayoga || 

22. Tĕmbe lamun ana karsane Hyang Agung | 

pamiyaking Sukma | 

andhap luhur wus pinasthi | 

pan tinĕmu ing samĕngko durung mangsa || 

23. Balik padha nganggoa budi rahayu | 
lĕstari kĕkadang | 

sun asung babasan kaki | 
wadhah lawan isi ĕndi piniliya || 

24. Sun idĕni salah siji pamilihmu | 
isi apa wadhah | 

sawusira samya milih | 
prajanjiya sĕtya susĕtyaning driya || 

25. Dĕn asukur takdiring Hyang Kang Maha Gung | 
singa piniliya | 

iku wus tan kĕna gingsir | 
pan tinĕmu ing wuri kaananira || 

6 Pangkur 

1. Yĕn uwis pamilihira | 
umantuka marang nagrinirĕki | 
ingsun sung raharjĕng laku | 
marang ing sira padha | 

wus atiti kang sĕrat nulya tinutub | 

Senapati angandika | 
lah yayi ing Surawĕsthi || 

2. Kadiparan karsanira | 
andikane panĕmbahan ing Giri | 
mung yayi kalawan ingsun | 
kang tumraping nawala | 

kinĕn milih wadhah lawan isinipun | 

pundi ta ingkang kinarsan | yayi miliya kariyin || 

3. Ulun narima tampikan | 

duk miyarsa Pangeran Surawĕsthi | 

ing tyas samana pakewuh | 

wusana angandika | 

kakang Senapati Ngalaga Mantamm | 

kĕncĕnge manah kawula | ulun milih kanang isi || 

4. Kakang kabageyan wadhah | 

Senapati Ngalaga ngandika ris | 
yayi kula wadhahipun | 
inggih sampun narimah | 
dutĕng Giri atas pamiyarsanipun | 
gya pamit mring panĕmbahan | 
miwah mring para dipati || 

5. Panĕmbahan Senapatya | 

sampun kundur maring nagri Mantawis | 
wong agung bang-wetan sampun | 
umantuk sowang-sowang | 

tan cinatur dutĕng Giri lampahipun | 
praptĕng ngarsa atur sĕmbah | 
matur solahnya tinuding || 

6. Dhuh gusti kawuningana | 

putra tuwan Pangeran Surabanggi | 
kinĕn amilih rumuhun | 
mring Kangjĕng Senapatya | 

Surawĕsthi kang pinilih isinipun | 
wadhahipun Panĕmbahan | narimah atampi isi || 

7. Mĕsĕm Jĕng Sunan ing Arga | 
wruhanira kodrat tan kĕna gingsir | 
basa wadhah nĕgri iku | 

isine apan janma | 

tĕmbe nagri bang-wetan karĕh Mantarum | 

isi yĕn tan manut marang | ingkang adarbe nagari || 

8. Sayĕkti tan kĕna ngambah | 

yĕn ambadal sayĕkti tĕkĕng pati | 
dadi kudu amiturut | 
marang kang duwe wadhah | 
ĕnĕngĕna ing Giri gantya winuwus | 
nĕnggih praja-di Mantaram | 

Panĕmbahan Senapati || 

9. Dĕnnira jumĕnĕng nata | 
laminira pan namung tigang warsi | 
lajĕng puput yuswanipun | 
ginantyan ingkang putra | 

Pangran Adipati Anom ing Mantarum | 
jujuluk Jĕng Susuhunan | 

Diningrat Anyakrawati || 

10. Amung kalih wĕlas warsa | 
laminira jumĕnĕng narapati | 
jĕng susunan nulya surut | 
ginantyan narpatmaja | 

Pangran Adipati Anom ing Mantarum | 
jujuluk Kangjĕng Susunan | 

Sultan Agung ing Mantawis || 

11. Prabu Anyakrakusuma | 

duk punika Pangeran Surawĕsthi | 
anyĕdhahi pra tumĕnggung | 
mancanagri bang-wetan | 
wusing pĕpak nĕng Surabaya sadarum | 
ngrĕmbag arsa magut ing prang | 
ngrabasĕng nagri Mantawis || 

12. Sabiyantu abipraya | 

pra bupati tan ana nyulayani | 
enjing gya budhal gumuruh | 
sagunging balakuswa | 
kampir ngujung astana Giri Kĕdhatun | 

undure sangking astana | 
sowan ing Jĕng Sunan Giri 


4 Sultan Agung nimbali Pangeran Pĕkik ing Surabaya, lajĕng kadhaupakĕn 
kalihan Ratu Pandhansari, rayi Sultan Agung. Pangeran Pĕkik kadhawuhan 
nĕlukakĕn Giri, lajĕng bidhal dalah garwa. Rĕhning Sunan Giri botĕn purun 
nungkul, dados pĕrang Surabaya mĕngsah Giri. 

Sunan Giri ngĕndĕlakĕn murid sarta putra-angkatipun, satunggaling prajurit 
Cina Islam nama Endrasena.Nalika rame-ramening pĕrang, putra Giri saking 
ampeyan ingkang wasta Radĕn Jayĕngrĕsmi atur panrayogi[13j supados 
ingkang rama botĕn lumawan Sultan Agung. Aturipun botĕn dipun paĕlu, 
putra lajĕng lolos kadhĕrĕkakĕn santri Gathak lan Gathuk. ... 
kaca 15 - 31 

13. Wus sĕpuh Jĕng Sunan Arga | 
praptĕng ngarsa jĕng sunan ngandika ris | 
dhuh babo atmajaningsun | 

paran kang dadya karsa | 

dene padha tumĕka ing ngarsaningsun | 

apa na karya kang gatya | 

Jĕng Pangeran Surawĕsthi || 

14. Myang Dipati Singasĕkar | 

matur nĕmbah mring Kangjĕng Sunan Giri | 

apuntĕn dalĕm sang wiku | 

amba myang para kadang | 

wus sarĕmbag arsa ngrabasĕng Mantarum | 

nyuwun idi sang pandhita | miwah pangestu basuki || 

15. Jĕng sunan aris ngandika | 

ing samĕngko pan durung mangsa kaki | 
para bupati umatur | 
kang amrih lĕgawĕng tyas | 
ngidĕnana sang wiku paring pangestu | 
jĕng sunan aris ngandika | 
mokal bĕdhaha Mĕntawis || 

16. Ing samĕngko wong bang-wetan | 
malah padha ngungsia kang prayogi | 
tan wurung binoyong besuk | 
marang nagri Mantaram | 

Pangran Surawĕsthi tan kĕndhak tyasipun | 
myang sagunging pra dipatya | 
wusing ngujung ing sang rĕsi || 

17. Ngandika sang wiku raja | 

yĕn mangkono padha karsanirĕki | 
dĕn angati-ati kulup | 
ingsun pasrah Hyang Suksma | 
lĕgi pait ing tĕmbe pasthi katĕmu | 
sanggyaning para dipatya | 
wusing ngujung sang arĕsi || 

18. Bidhal saha wadyakuswa | 

tan cinatur solahirĕng ngajurit | 
wasananira kaplayu | ungguling Ngĕksiganda | 
wong agunge Mantaram tan ana sĕgu | 
para bupati bang-wetan | 
palarasan undurnĕki || 

19. Ana kang tumĕkĕng pĕjah | 

ana kanin ana kang nungkul aris | 

ing Mantaram saya mashur | 

kadibyane sang nata | 

kasĕktĕne para punggawa nung-anung | 

winongwong karatonira | 

kinasiyan ing Hyang Widdhi || 

20. Gĕmah ripah tur raharja | 

tata tĕntrĕm sagunge wadya alit | 

lumintu ganjaran prabu | 

sagunge pra dipatya | 

tyas raharja datan ana kang sakuthu | 

ajrih asih mring narendra | samya tuhu lair batin || 

21. Nahan raharjaning praja | 

yĕn ginunggung sawĕngi datan uwis | 
ing mangkya pinurwĕng kidung | 

Narendra ing Mantaram | 

Sultan Agung Sri Anyakrakusumĕku | 

lagya miyos siniwaka | 

pĕpak ingkang samya nangkil || 

22. Wadyabala myang santana | 

Panĕmbahan Purbaya munggĕng ngarsi | 
tan pĕgat tinantun-tantun | 

jĕng sultan ris ngandika | 
inggih uwa Purbaya pawartosipun | 

Pangeran ing Surabaya | 
ing mangke pan sampun lalis || 

23. Kang kantun mung anakira | 

Ki Mas Pĕkik pambajĕnge kang siwi | 

uwa punika karsĕngsun | 

timbali mring Mantaram | 

ingsun arsa uninga ing warninipun | 

panĕmbahan aturira | punika langkung utami || 

24. Ulun umiring sakarsa | 

sri narendra pangandikanya aris | 

Alap-alap ingsun utus | 

marang ing Surabaya | 

timbalana Pangran Pĕkik Surĕngkewuh | 

tĕlas ingkang pangandika | 

jĕngkar anggambuh tinangkil || 

7 Gambuh 

1. Wus lĕpas lampahipun | 

Alap-alap praptĕng Surĕngkewuh | 
laju maring Ngrarĕmpah dhukuhirĕki | 

Pangran Pĕkik gupuh-gupuh | 
amĕthuk carakĕng katong || 

2. Wus ingancaran lungguh | 

Pangran Pĕkik awacana arum | 
paman ulun atur pambagya basuki | 

Alap-alap matur nuwun | 

(n)dhawuhkĕn timbalan katong || 

3. Jĕng pangran sowan ulun | 

pan ingutus rakanta sang prabu | 

Gusti Kangjĕng Sultan Agung ing Mantawis | 
maringakĕn kang pangĕstu | 
mring andika sakaloron || 

4. Jĕng pangran matur nuwun | 
sasampuning maringkĕn pangĕstu | 
dhawuh nata paduka dipun timbali | 
sagarwa putra myang wadu | 

ulun ingkang kinĕn (m)boyong || 

5. Jĕng pangran aturipun | 

adhuh paman kamayangan tuhu | 
de jĕng sultan karsa nyaruwe wong pĕkir | 
ina papa anĕng dhukuh | 
datan supĕna sajingklong || 

6. Tan suwala ragĕngsun | 
kadyangganing sarah anĕng laut | 
ing sakarsa jĕng sultan ulun umiring | 
tan nĕdya sawalĕng kayun | 
lumuntur dhawuhing katong || 

7. Ki tumĕnggung duk ngrungu | 
ing ature manis amlas ayun | 
angrĕsing tyas gya umatur ing sang Pĕkik | 
bilih marĕngkĕn sang bagus | 
benjing-enjing lajĕng bodhol || 

8. Jĕng pangran wacana rum | 
sakalangkung prayogi man mĕnggung | 
ulun lajĕng tata-tata sapuniki | 
paman sakanca sadarum | 

prayogi rĕrĕh nĕng pondhok || 

9. Jĕng pangran gya dhadhawuh | 
marang garwa sakulawargĕku | 
kinĕn samya pradandosan sadayĕki | 
yun sumiwĕng mring Mantamm | 
ribut samya dandos-dandos || 

10. Ki Alap-alap gupuh | 

nuding wadu nimbali tumĕnggung | 
Surabaya Ki Sapanjang kang wawangi | 
tan dangu anulya rawuh | 

Ki Sapanjang dhawuh katong || 

11. Jĕng pangran sowanipun | 

mring Mantaram bidhal sesuk-esuk | 
jĕngandika sawadya kinĕn umiring | 
sarta rumĕksa ing pungkur | 
kacĕkape kula borong || 

12. Ki Sapanjang agupuh | 
paparentah mring sakĕhe wadu | 
abusĕkan sakĕh wadya Surawĕsthi | 
wus mirantos sadayĕku | 

enjinge anulya bodhol || 

13. Lon-lonan lampahipun | 

ing lamine lampah tan winuwus | 
praptĕng dhusun Butuh arĕrĕh saratri | 
kangjĕng pangran dalu ngujung | 
marang ing astana Butoh || 

14. (n)Dĕdagan amanĕngkung | 
palaling Hyang wanci lingsir dalu | 
Pangran Pĕkik miyarsa swara dumĕling 
ujaring swara sung tuduh | 

lah Ki Pĕkik karsĕng Manon || 

15. Wruhanta sira besuk | 
darbe putu jalu tur binagus | 
amandhirĕng nata gung ing tanah Jawi | 
ngrĕh wadya bacingah agung | 
nanging angalih kadhaton || 

16. Mring tanah Pajang iku | 
sakulone kutha prĕnahipun | 

aran dhukuh Wanakarta tĕmbe dadi | 
praja Kartasura mashur | 
dene jujuluking katong || 

17. Jĕng Susuhunan Mangku | 

-rat Senapati ing Ngalagĕku | 

Ngabdurahman Sayidin Panatgami cĕpping swara kagyat wungu 
ing wanci awaling Suboh || 


18. Miyose wus pinangguh | 

lawan juru kunci tĕngga pintu | 

Pangran Pĕkik wawartos mring jurukunci 
dĕnyantuk wangsit ing dalu | 
ki jurukunci anjomblong || 


19. Sinĕmbah saha matur | 

sakalangkung bingahe tyas ulun 


< Serat Centhini Jilid 01 - Halaman : 26 > 


sukur sukur alhamdulillahi rabil | 

Hyang Surya wus mungub-mungub | 
jĕng pangeran lajĕng bodhol || 

20. Datan kawarnĕng ngĕnu | 

wus angancik ing kitha Mantarum | 
ki tumĕnggung Alap-alap ngrumiyini | 
atur uninga sang prabu | 
sigĕg gantya winiraos || 

21. Sang prabu ing Mantarum | 

ri tinangkil munggĕng siti luhur | 

Panĕmbahan Purubaya wus sumiwi | 
myang wadya bala supĕnuh | 
munggĕng ngabyantara katong || 

22. Datan antara dangu | 

ki tumĕnggung Lap-alap mangayun | 
nĕmbah matur ulun kinĕn animbali | 

Pangran Pĕkik Surĕngkewuh | 
mangkya wus sumiwĕng katong || 

23. Sagarwa putranipun | 

Ki Sapanjang sawadya tut pungkur | 
suka ing tyas sang prabu ngandika aris | 
lah uwa Purubayĕku | 
kadipundi kang linakon || 

24. Mangke sadhatĕngipun | 
dhimas Pĕkik napa bĕkti ingsun | 
utawine piyambake ingkang bĕkti | 

Purubaya nĕmbah matur | 
kinanthĕt lawan suraos || 

8 Kinanthi 

1. Sangking ing pamanah ulun | 
pangeran ing Surawĕsthi | 
ingkang layak ngabĕktiya | 
ing pada dalĕm sang aji | 

kawon luhur kang darajat | panjĕnĕngan dalĕm aji || 

2. Mandhirĕng prajĕng Mantarum | 

ing rat Jawi mung satunggil | 
kalihdene tinimbalan | 

datan sawala ing kapti | 

sampun kalampahan sowan | ing ngabyantara narpati || 

3. Asrah jiwa raganipun | 
kangjĕng sultan duk miyarsi | 
aturipun ingkang uwa | 
kalangkung trustha ing galih | 
nahan Pangran Surabaya | 
sagarwa sampun sumiwi || 

4. Pepe kidul wringin-kurung | 

sasolahe amlasasih | 
duk uninga sri narendra | 
dhawuh kinĕn animbali | 
anggandhĕk tundhuk pangeran | 
ingirit minggah sitinggil || 

5. Andhadhap amundhuk-mundhuk | 
cingak kang samya ningali | 
miyat warnanya pangeran | 

mirit kangjĕng sri bupati | 
kantun sĕnĕne kang cahya | 
kantun sĕmu kantun sigit || 

6. (n)Dungkap praptĕng ngarsa prabu | 

cakĕt dĕnnira sumiwi | 
tumungkul konjĕm pratala | 

ri wusira mangĕnjali | 

wangkingan sinĕlĕh kanan | gya mangraub pada aji || 

7. Saha matur arawat luh | 
pĕgat-pĕgat winor tis-tis | 
dhuh gusti kalĕngkaning rat | 
musthikaning tanah Jawi | 
patut pinundhi sinĕmbah | 
jumĕnĕng kalipah Widdhi || 

8. Ambĕg pinandhita tuhu | 
santa budi mirah asih | 
mardikĕng rat tyas kumala | 
ngecani manahing dasih | 
mrih arja ayu tan pĕgat | 
kasudarman winor manis || 

9. Santana wadya lit agung | 

tan ana kataman bĕngis | 
winor ing sakarsanira | 
kinajrihan lair batin | 

pra wadya ing Ngĕksiganda | 
winĕngku paramarta ji || 

10. Kasujanan ambĕg sadu | 
linangkung kasusrĕng bumi | 
sumbagĕng rat pinasthika | 
waskitha ngrĕh ing patitis | 
kongas ing ganda angambar | 
kinasihan ing Hyang Widdhi || 

11. Sudibya prawirĕng kewuh | 

kinajrihan kanan-kering | 
ngagĕm agama minulya | 
sasat jĕngandika Nabi | 

Muhakammadin angajawa | 
ngrĕnggani nagri Mantawis || 

12. Dhuh jĕng gusti sang aprabu | 

sowanipun ingkang abdi | 
angaturkĕn pĕjah gĕsang | 
awit rumaos gĕng sisip | 
katungkul ing kawiryawan | 
labĕt mudha punggung yĕkti || 

13. Dama kalimput tan emut | 
ing kanugrahaning narpati | 
tumĕrah jiwangga mulya | 
kaecan nadhah myang guling | 
saanak rayat myang warga | 
tan lyan barkahing narpati || 

14. Lumintu salaminipun | 
tangĕh manawi kang abdi | 
sagĕd ngaturi minangka | 
bĕbĕkti ingkang martasih | 
o gusti satuhu mudha | 
cĕplik tangĕh wruh ing bĕcik | 

15. Manawi kangjĕng pukulun | 
tan paring aksamĕng dasih | 
yĕkti tĕmah anggung papa | 
druwaka salaminĕki | 

ing mangke amba sumangga | 
sakarsa jĕng sri bupati || 

16. Mangkana kangjĕng sinuhun | 
ngandika sajroning galih | 
wong iki bagus prasaja | 

ing wicara tatas titis | 
tĕtĕg tyas sura lĕgawa | 
pantĕs tan sinungan lamis || 

17. Tĕka rĕsĕp atiningsun | 
dadya condhonging tyasmami 
pantĕs rewanga wibawa | 
(n)darahkĕn sri tanah Jawi | 
madhahi kanang nurbuwat | 
wasana ngandika aris || 

18. Wis lungguha ariningsun | 
iya apa kang pinikir | 
dhuh yayimas Surabaya | 
marma sira sun timbali | 
sumiwi ing ngarsaningwang | 
wus pasthi karsaning Widdhi | 

19. Sosotyadi apan kudu | 
tumrap ingĕmbanan rukmi | 
upama ingsun pancuran | 
sira talaga nadhahi | 

yayi kang minangka wadhah | 
ingsun kang minangka isi || 

20. Pasĕmon kang ingsun wuwus | 
tĕgĕse uwus ginaris | 

yĕn sira bakal tan pisah | 
mĕlu nurunake benjing | 
para ratu tanah Jawa | 
yayi ingkang urun ĕstri II 

Jilid 1 - Kaca : 22 

21. Manira kang urun kakung | 
ing samĕngko karsa mami | 
sira wisma na Mantaram | 
ana sawetaning puri | 
sisihan lan kadipatyan | 
mungguh nagri Surawĕsthi || 

22. Ingsun paringake wangsul | 
marang pakĕnira yayi | 
wĕnang anguwasanana | 
kadi ingkang uwis-uwis | 

si Sapanjang mung rumĕksa | 
tata tĕntrĕming nagari || 

23. Sira ana ing Mantarum | 
aywa taha-taha yayi | 

ing panganggĕp dipun padha | 
ya Mantaram Surawĕsthi | 

Pangran Pĕkik lĕjar ing tyas | 
trusaning supenanĕki || 

24. Gya sujud nĕmbah umatur | 
dhuh pukulun sang dewaji | 
pun patik atur sandika | 
mundhi timbalan narpati | 
kadya kabanjiran kelang | 
kagunturan madu gĕndhis || 

9 Dhandhanggula 

1. Nulya jĕngkar kangjĕng sri bupati | 
abibaran kang samya sumewa | 
pangran sagarwa-putrane | 
santana wadyanipun | 

wus pinarnah pakuwonĕki | 
karan ing Surabayan | 
jĕng pangran lastantun | 
mukti wibawĕng Mantaram | 

datan ana sinangsaya ing panggalih | wus lami antaranya || 

2. Sang aprabu lĕstantun gunging sih | 

Pangran Pĕkik nulya tinariman | 
rayi dalĕm sang pamase | 
tunggil sayayah ibu | 

Ratu Pandhansari wawangi | 

agĕng ingkang bawahan | 

nahan ta cinatur | 

dĕnnira apalakrama | 

atut runtut sih-siniyan siyang ratri | 

lir mimi lan mintuna 


3. Wusing antuk kawan dasa ari | 

Kangjĕng Sultan Agung Ngĕksiganda | 
lĕnggah anĕng dalĕm gĕdhe | 
ngandika sang aprabu | 

hĕh ta lara mĕnyanga aglis | 
marang ing Surabayan | 
kĕtĕmu riningsum | 
kalamun sambadĕng karsa | 
rabinira dhiajĕng ingsun timbali | 
warahĕn ingsun gĕrah 1 1 

4. Nulya mentar utusan narpati | 
sampun praptĕng ing Kasurabayan | 
jĕng pangeran sagarwane | 

mijil sing dalĕm gupuh | 

samya lĕnggah paningrat jawi | 

parĕkan matur nĕmbah | 

amba pan ingutus | 

raka dalĕm sri narendra | 

ingkang garwa kangjĕng ratu dĕntimbali | 

sarĕnga lampahamba || 

5. Kangjĕng sunan lagya gĕrah mangkin | 
ingkang wĕling raka dalĕm nata | 
manawa awĕh lakine | 

malĕbu ing kĕdhatun | 

atinjoa ing gĕrah mami | 

yĕn lakine tan suka | 

poma ywa lumaku | 

adipati Surapringga | 

tĕbah-jaja sumangga ing asta kalih | 

tan kenging lĕngganaa || 

6. Dhuh jiwaku umarĕka aglis | 
sampun kerit praptĕng ngarsa sultan | 
manĕmbah ngraub padane | 

Ratu Pandhan umatur | 

kakang prabu dene wigati | 

nimbali aripara | 

kalangkung kumĕpyur | 

manahulun tarataban | 

sru gumĕtĕr ĕnar-ĕnir sĕnik-sĕnik | 

kangmas gĕrah punapa || 

7. Kangjĕng sultan angandika aris | 
dhuh riningsun luwih sangking lara | 
ana ing ati ĕnggone | 

sakĕh usada wangsul | 

yĕn sun rasa saya ngranuhi | dene ana pandhita | 

ing Giri dumunung | 

durung gĕlĕm nungkul mringwang | 

iya iku kang dadi laraning ati | 

tambane durung ana || 

8. LiyaGiri wong satanahjawi | 
nora ana barĕnjul mĕrĕngkang | 
padha ngidhĕp mring sun kabĕh | 
amung ing Giri iku | 

ingkang durung ingsun putusi | 
amukul kalawan prang | 
wit wĕcaning dangu | 
kang bisa ambengkas karya | 
mung lakimu jalarane mĕnang asli | 
luhur trah Ngampĕldĕnta || 

9. Lah wis yayi dak lilani mulih | 
dĕn abisa matrapakĕn karya | 
marang lakinira mangke | 
sĕlak dĕnayun-ayun | 

Ratu Pandhan mĕsĕm turnya ris | 
dhawuh dalĕm kakangmas | 
sandika tur ulun | 
nulya lĕngsĕr sangking ngarsa | 

dhinĕrĕkkĕn sagunging parĕkan cĕthi | lampahnya wirandhungan || 

10. Pangran Pĕkik nganti nĕng pandhapi | 
sarawuhe sang ratu pinapak | 
binĕkta mring dalĕm age | 

jĕng ratu ngraub suku | 
sang pangĕran (ng)garjitĕng galih | 
lah yayi ana paran | 
tĕka rada suntrut | 

paran gĕrahing sang nata | Ratu Pandhan tumungkul 
minggu tan angling | jĕng pangran anggarjita || 

11. Baya nora gĕrah sri bupati | 
bokmanawa ana panggaliyan | 
dadya sĕkĕle pamase | 

jĕng ratu gya sinambut | 
binĕkta mring ing jinĕm wangi | 
langĕning karasikan | 
apan tan winuwus | 
ing sawungunira nendra | 

Ratu Pandhan matur ing raka bibisik | kang dadya karsa nata || 

12. Amĕdharkĕn dhawuhe sang aji | 

Pangran Pĕkik madĕg suraning tyas | 
ngĕlus-ĕlus gumbalane | 

alon ngandikanipun | 

lamun ingsun wĕruha dhingin | 

karsane kangjĕng sultan | 

mundhut rusakipun | 

ing Giri sunanne seba | 

baya uwus dak cangking ing nguni-uni | 

sebaku mring Mantaram || 

13. Pan ing Giri wus nĕng asta mami | 

yayi ingsun ingkang maluyakna | 

rakanta nahan rĕntĕnge | 

sĕwu wirang satuhu | 

yĕn tan bisa ngrabasĕng Giri | 

isin anon baskara | 

nĕng donya tan arus | 

apa kang dak walĕsĕna | 

ing sih nata kajaba murdaku yayi | 

kunjuk dadya timbangan || 

14. Payo yayi sowan marang puri | 
nyuwun pamit ing rakanta sultan | 
mangkat ing sadina kiye | 
sarimbit nulya laju | 

sowan maring sajroning puri | 

sang nata duk tumingal | 

pangran sowanipun | 

sarimbit lawan kang garwa | 

gya ingawe lĕnggah cakĕt lan sang aji | 

makidhupuh jĕng pangran || 

15. Kangjĕng sultan angandika aris | 
yayi Surabaya kadiparan | 
kang dadya karĕpmu mangke | 
ing Giri durung nungkul | 

nora sarju nĕmbah mring mami | 
ingsun borong adhimas | 
ing prakara iku | 

Pangran Pĕkik matur nĕmbah | 

dhuh pukulun amba sandika nglampahi | 

amundhi dhawuh nata || 

16. Nadyan minta sraya Sunan Giri | 
andhatĕngkĕn para raja sasra | 
kĕbut sawadya balane | 

tan ajrih manahulun | 
datan nĕdya ngucirĕng jurit | 
kalamun tan kalakyan | 

Giri bĕdhaipun | 

suka matiya palagan | 

nuwun gusti ingkang abdi nuwun pamit | 

bidhal ing sapunika || 

17. Botĕn langkung ingkang amba pundhi | 
pangĕstu sang nata binathara | 
kalampahana karsane | 

namung rayinta prabu | 

amba tilar anĕng Mantawis | 

rĕh ayun mangun aprang | 

ing tyas langkung gidhuh ] 

keron-keron ing satĕmah | 

tĕmpuh ing prang ĕngĕt rayi dalĕm gusti | 

milalu wande aprang || 

18. Sri narendra mĕsĕm ngandika ris | 

karsaningsun yayi garwanira | 

para gawaa ing mangke | 

apan ta sĕdyaningsun | 

rabinira sadulur mami | 

pĕjah gĕsang hya pisah | 

lawan lakinipun | 

wus wiyahe wong andon prang | 

rĕbut pati manawa kasoran jurit | wadone binoyongan || 

19. Pangran Pĕkik gumujĕng turnya ris | 
rayi dalĕm gĕgeyongan amba | 
tĕmbe sarĕnga pĕcate | 

dhawuh dalĕm pukulun | 

tan langgana darmi nglampahi | 

sarimbit wus pamitan | 

amangraub suku | 

kangjĕng sultan angandika | 

lah ta yayi poma sira hya gumingsir | 

sungkĕmu marang priya || 

20. Kangjĕng sultan (n)dĕdonga ing Widdhi | 
salamĕte myang ungguling yuda | 
sarimbit anulya lĕngsĕr | 

sangking ing ngarsa prabu | 

pinaringan sangu mawarni | 

dunya arta busana | sampĕt sadayĕku | 

wus prapta ing Surabayan | 

lajĕng ngrakit brokoh tundhan tandhu joli | 

myang gagamaning ngaprang || 

21. Sawusira rampunging pangrakit | 
nulya budhal sangking ing Mantaram | 
brokoh nĕng ngajĕng lampahe | 
datan kawarnĕng ngĕnu | 
lampahira sampun dumugi | 

ing nagri Surabaya | 

Ki Sapanjang mĕthuk | 
wusing lĕrĕm sawatara | 
kangjĕng pangran pinarak anĕng pandhapi | 
andhĕr para punggawa || 

22. Pangran Pĕkik ngandika mring dasih | 
hĕh sakĕhe bocah Surabaya | 

padha piyarsakna kabĕh | 
dhawuh dalĕm sang prabu | 
mula ingsun linilan mulih | 
marang ing Surabaya | 
lawan garwaningsun | 
ingutus kinĕn magut prang | 
angadoni bandawala rĕbut pati | 
mangrurah satru tama || 

23. Panungkule Susuhunan Giri | 
pinasrahkĕn marang jĕnĕngingwang | 
nanging karsaningsun mangke | 

anakmas Giri iku | 

lamun kĕna nungkula aris | 

sumewa sri Mantaram | 

tan rĕkasĕng laku | 

slamĕt tan ana pĕpĕjah | 

lamun wangkot sayĕkti rarĕmpon jurit | 

akĕh pĕgating atma || 

10 Mĕgatruh 

1. Para wadya manĕmbah saha umatur | 
dhawuh paduka sang Pĕkik | 
mangayubagya sadarum | 

muji nungkulira aris | 

ywa nganti aprang rĕrĕmpon || 

2. Bilih Susuhunan Giri tan sarĕju | 
nungkul karananing aris | 

tan kĕna kinarya ayu | 
yuwana sumiwĕng aji | 
kĕkah dĕnnya karsa mirong || 

3. Ingkang abdi kewala pan sampun rampung | 
ngrabasĕng karaton Giri | 

amboyong susunannipun | 
bilih tan sagĕt mungkasi | 
suka lĕbur aprang pupoh || 

4. Nanging ulun mirĕng pawartos satuhu | 
ing mangkya Jĕng Sunan Giri | 
kĕndho kawalĕnanipun | 

saprapat yun animbangi | 
kalipah Mantaram katong || 

5. Darbe murid nagri Cina aslĕnipun | 
kabar maksih trah narpati | 

ing mangkya pinundhut sunu | 
sampun sinungan kakasih | 

Endrasena tuhu katong || 

6. Tĕguh timbul wantĕr wĕgig ing prang pupuh | 
kalih atus wadyanĕki | 

kang ginala aprang pupuh | 
punika ingkang ngĕncĕngi | 
pinrih (m)balela ing katong || 

7. Inggih ta lah kang binujuk tĕka purun | 
istijrate eblis kapir | 

ngalimputi tyas rahayu | 
ngandĕl kumandĕl mring eblis | 
setan ngajak arĕrĕmpon || 

8. Nadyan (n)dhatĕngĕna malih rajĕng kluwung | 
pra abdi datan gumingsir | 

Pangran Pĕkik ngandika rum | 
kabĕh aturira sami I 

bangĕt ing panrimaningong || 

9. Karuhane lamun ingsun wus pinangguh | 
pribadi lan anak Giri | 

wurung sidaning prang pupuh | 
sawuse ingsun pinanggih | 
apa anane ing kono || 

10. Balik padha sadhiyaa ing prang pupuh | 
kĕrigĕn sawadya mami | 

manawa dadi prang pupuh | 
gustimu sĕdya (n)jĕnĕngi | 
jurite wong Surĕngkewoh || 

11. Pangran Pĕkik wus kundur mring dalĕm agung 
bibar kang samya anangkil | 

bakda Ngisa wancinipun | 
jĕng pangeran arsa nyilip | 
para wadya tan ana wroh 1 1 

12. Laju maring Giri lumĕbĕng kadhatun | 
wau ta Susunan Giri | 

lĕnggah ingadhĕp pra wadu | 

Endrasena tansah ngarsi | 
jĕng sunan ngandika alon || 

13. Hĕh ta kulup kabare sultan Mantarum | 
utusan mring jĕnĕng mami | 

pinrih nungkul Sultan Agung | 
yĕn bangga ginĕpuk jurit | 
ngrusak ing Giri Kadhaton || 

14. Kang dĕnutus rama Pangran Surĕngkewuh | 
nanging tikĕl tuwa mami | 

amung bapak-bapak awu | 
garwa ratu Pandhansari | 
mĕlu nanggulang pakewoh || 

15. Kaya priye kulup kang dadi kĕncĕngmu | 
ing mĕngko ingsun mung darmi | 
miturut kakĕncĕnganmu | 

nungkul apik nora apik | 
sira kang nyangga bot-repot || 

16. Endrasena duk tampi timbalan wiku | 
karna ro kadya sinĕbit | 

netra ro andik kumukus | 
kamĕjot padoning lathi | 
matur mring sang wiku gupoh || 

17. Dhuh jĕng rama ingkang minangka satuhu | 
pupundhĕn ing tanah Jawi | 

Waliyolah cucu Rasul | 

kang wus linilan Hyang Widdhi | 

sadhengah kinarsan klakon || 

18. Sultan Agung baya ingkang dĕrĕng ngrungu | 
kalamun karaton Giri | 

kanggonan prajurit punjul | 
wudhu nĕng Cina nagari | 
ngajawa andon prang pupoh |] 

19. Tĕka (n)dadak kongkon bocah isih kuncung | 
bojone ginawa jurit | 

mĕjanani Sultan Agung | 

bok iya tĕka pribadi | 

ing kono tandhing lan ingong || 

20. Sampun sampun kangjĕng rama karsa nungkul | 
pantĕs sultan ing Mantawis | 

tur bulu bĕkti panungkul | 
sowan pribadi mring Giri | 
kĕndĕl dĕnnira miraos || 

21. Pangran Pĕkik uluk salam praptanipun | 
sang rĕsi kagyat mangsuli | 

ngalaikum wasalamu | gupuh mĕthuk gya kinanthi 
wus lĕnggah satata karo || 

22. Sunan Giri nambrama sarawuhipun | 
jĕng rama Pangeran Pĕkik | 
punapa sami rahayu | 

jĕng pangran wacana manis | 
salamĕt sapraptaningong || 

23. Sakalangkung dĕnnira asuhun-suhun | 
sugata lumadyĕng ngarsi | 
sumangga sawontĕnipun | 
sumapala atur bĕkti | 

gampil anak tan pakewoh || 

24. Dhuh jĕng rama dene rawuh dalu-dalu | 
sawiji tan na umiring | 

kagyat ing tyas sakalangkung | 
punapi de awit gati | 
mocung mring Giri Kadhaton || 

11 Pocung 

1. Endrasena myang sagunging para wadu | 
kang ana ing ngarsa | 

andhĕku dĕnnira linggih | 

samya minggu tan ana wani micara || 

2. Sang pangeran mingsĕr ngajĕngkĕn sang wiku | 
tan ana katingal | 

pinĕndir Susunan Giri | 

nir wikara nir baya tĕtĕg ing nala || 

3. Datan ana tinaha ing galihipun | 
pangran Surabaya | 

yĕn sinawang (ng)gigirisi | 
wingwrining tyas kadya anon singa krura || 

4. Solah ganggas ulat manis tĕmbungnya rum | 
hĕh hĕh Sunan Arga | 

pinarsakna wuwus mami | 

Sultan Agung iku ratuning rat Jawa || 

5. Murdaningrat ing jagat pramuditĕku | 
ambĕg parikrama | 

sadu sudibya sinĕkti | 

putus ing rĕh sampeka sura marata || 

6. Pambĕsmining kang samya tan arsa nungkul | 
babo praptaningwang | 

ing saĕstune tinuding | 

kangjĕng sultan kang pinudya jayaningrat ]| 

7. Gustiningsun jĕng Susunan Sultan Agung | 
hĕh Sunan wmhanta | 

apa karĕpmu kang pasthi | 
aprakara kang dadi karya manira || 

8. Lamun sira satuhu nĕdya rahayu | 
tĕtĕping karajan | 

tulus wibawa nĕng Giri | 

anĕmbaha ing Jĕng Sultan Ngĕksiganda || 

9. Lan gawanĕn garwa putra sawadyamu | 
miwah ngaturĕna | 

donyanira pĕni-pĕni | 

lan sagunge sosotya rĕtna kumala || 

10. Barĕng lawan sebaku marang Mantarum | 
yĕn sira ngĕstokna | 

ing pituduh ingsun pasthi | 

tutug tĕtĕp mulat baskara sasangka || 

11. Yĕn tan anut marang ing pituduhingsun | 
apa kang kok arsa | 

tanpa sesa praptĕng lalis | 

nagri Giri sirna dadi karang jingga || 

12. Gustiningsun Anjayĕngbumi satuhu | 
marta parikrama | ing jagad wiryawan iki | 
wicaksana santosa ngagĕm agama || 

13. Ing sakĕhe kasukanira puniku | 
wiryamu nĕng dunya | 

sami lan gĕbyaring thathit | 

lah emanĕn aja nganti kadrawasan || 

14. Lah matura prasaja ywa nganggo ewuh | 
rikuh akakadang | 

wĕlasasih ywa kapikir | 

kĕncĕnging tyas iku kang dadya panutan || 

15. Sunan Giri (n)dĕngĕngĕk wacana arum | 
ya walahualam | 

Allah ingkang ngudanĕni | 

amba Tuwan sumendhe karsa Pangeran || 

16. Yata wau Jĕng Pangeran Surĕngkewuh | 
rikala miyarsa | 

ngandikanya Sunan Giri | 

tandya mĕdal pasilan ngarsĕng pandhita || 

17. Sakundure pangeran ing Surĕngkewuh | 
rĕmbag dadining prang | 

samĕkta ing benjing-enjing | 

Endrasena jumĕnĕng sumadilaga || 

18. Wus warata dhawuhe sang maha wiku | 
mring para sakabat | 

siswa katib kaum modin | 

para wadya sa-Giri wus amirantya || 

19. Enjingipun sang pangeran sampun rawuh | 
nagri Surabaya | 

pinanggih garwa myang dasih | 
winartanan tamtu mangun yudabrata || 

20. Sunan Giri lumuh datan arsa nungkul | 
wadya Surabaya | 

nĕng alun-alun miranti | 

baris kĕpang jĕng ratu nitih jĕmpana || 

21. Angidĕri baris mubĕng ngantya kĕmput | 
maringkĕn ganjaran | 

mring kang ayun mangsah jurit | 
arta miwah busana awarna-warna || 

22. Wus waradin kang bĕndhe munya angungkung | 
panĕngran bidhalan | 

kang dadya cucuking jurit | 

wus lumaku kadya ilining narmada || 

23. Nulya joli titiyanira jĕng ratu | 
jĕng pangran nĕng wuntat | 
nitih kuda datan tĕbih | 

ginarubyuk sakĕhing kang wadya kuswa || 

24. Tan petungan datan kawarna ing ngĕnu | 
praptĕng Giri pura | 
kĕpung-kĕpang pacak baris | 
sĕsĕking tyas lir pendah ayun asmara || 

12 Asmaradana 

1. Sigĕg kang wus pacak baris | 
para wadya Surabaya | 

angĕpung Giri kadhaton | 
sanega kapraboning prang | 
gantya kang kawuwusa | 
wau ta Giri sang wiku | 
sampun ingaturan wikan |( 

2. Lamun Kangjĕng Pangran Pĕkik | 
saha garwa ngĕpung kitha | 
anglir samodra balane | 

(m)balabar ngĕbĕki papan | 
tiyang ing Ngargapura | 

jalu ĕstri samya bingung | kadya gabah ingintĕran || 

3. Jĕng Sunan Giri tinangkil | 
siniwĕng kang wadyabala | 

(m)balabar anĕng ngarsandhĕr | 
samya sanega ing yuda | 
anganti kang timbalan | 
wontĕn putranya sang wiku | 
mijil sangking kang ampeyan || 

4. Sinung ran Dyan Jayĕngrĕsmi | 
wotsĕkar matur ing rama | 
dhuh rama pupundhĕningong | 
paran tĕmahaning karsa | 
langkung sandeyaning tyas | 
arsa ngayomi prang pupuh | 
mĕngsah sultan Ngĕksiganda || 

5. Atur kawula rama ji | 
lĕpata ing ila-ila | 
kamipurunipun lare | 

mudha punggung tan wrin gatya | 
yĕn kaparĕng ing karsa | 
prayogi sami sumuyut | 
mring Sultan Agung Mantaram || 

6. Sampun ta asalah kardi | 
kula amiyarsa warta | 

Ngĕksiganda sang akatong | 
susilĕng tyas ambĕg santa | 
tyas purna angumala | 
sayĕkti kewala luhur | 
prabawa wĕninging driya || 

7. Rahayu parikrama di | 
botĕn eca yĕn minĕngsah | 
mupung ing samangke dĕrĕng | 
kalajĕng campuh ing yuda | 
prayogi tinututan | 
pangintĕn amba pukulun | 
wande ngayoni ngayuda || 

8. Dene manawi tinampik | 
karsane caraka kĕdah | 

ngatingalkĕn sudirane | 
pan dede sangking paduka | 
ingkang miwiti aprang | 
yĕkti sangking pyambakipun | 
datan awrat tinanggulang || 

9. Ambĕkuh Jĕng Sunan Giri | 
tan keguh aturing putra | 
nulya mundur sang wira nom | 
samarga arawat waspa | 
pinupus ing wardaya | 
papasthĕnira Hyang Agung | 
takdir datan kĕna selak || 

10. Saundurira kang siwi | 
ngandika raja pandhita | 
Endrasena kaya priye | 
wong Surabaya wus prapta | 
ngĕpung ing Giri pura | 
Endrasena aturipun | 
wadya Giri wus siyaga || 

11. Ngantos timbalan rama ji | 
dhuh sutĕngsun Endrasena | 
apa kang pinikir manĕh | 
balik nĕmbanga tĕngara | 
budhalna wadyanira | 
nglĕbur baris Surĕngkewuh | 
sira mangka senapatya || 

12. Tur sandika kang sinung ngling 
manĕmbah mangaras pada | 
dhuh guru panutaningong | 
nyuwun pangĕstu putranta | 
paduka dĕnpracaya | 

undure wong Surĕngkewuh | 
wus ana ing astaningwang || 

13. Pinĕtĕg bunbunannĕki | 
sinĕbul mawantya-wantya | 
jaya jaya andikane | 
mundur anĕmbang tĕngara | 
busĕkan para wadya | 

gya budhal ingkang rumuhun | 
wadyane sang Endrasena || 


5 Wadya Surabaya kalindhih, nanging lajĕng pĕpulih dipunsenapatĕni Ratu 
Pandhansari. Kocap, tiga putra-putrinipun Sunan Giri sami lolos nalika rame- 
ramening pĕrang R. Jayĕngrĕsmi kadhĕrĕkakĕn abdi lan R. Jayĕngrĕsmi 
tuwin rayi Nikĕn Rancangkapti ugi kadhĕrĕkakĕn santri. Lampahipun beda- 
beda mila tansah upados-ingupadosan. Ing payudan, prajurit Surabaya 
unggul. Andĕl-andĕling Giri Endrasena kapupu. Sunan Giri tĕluk, kaboyong 
dhatĕng Mataram sakulawarga dalah rajabrananipun ... 
kaca 31-50 

Jilid 1 - Kaca : 32 


14. Kalih atus winatawis | 
samya asikĕp sanjata | 

nyothe sĕking (ng)gendhong towok 
panganggene sarwa pĕthak | 
wus samya masuk Islam | 
sabilollah unĕnipun | 
ing wuri sang Endrasena || 

15. Sanjatanira pinundhi | 
pistul kalih sinangkĕlang | 
nganggar sabĕt Karaloke | 
nĕng kiwa tĕngĕn curiga | 
abire anĕng wuntat | 
tinrapan bandera pingul | 
tinulis asma Pangeran || 

16. Pujinira andrĕmimil | 
nyĕbut asmaning Pangeran | 
sabilolah sĕnggakane | 
nulya pra kaum ngulama | 
katib modin santana | 
myang wadya Giri sadarum | 
panganggene sarwa pĕthak || 

17. Sayuk samya ambĕg pati | 
wus samya ayun-ayunan | 
wadya Giri Surĕngkewoh | 
natap tĕngaraning yuda | 
bĕdhug bĕndhe myang trĕbang | 
suraking wadya gumuruh | 
kadya bĕlahing prawata || 

18. Rame campuh ing ngajurit | 
tambuh mungsuh tambuh rowang | 
wong Giri ampuh yudane | 
mawantu-wantu nyanjata | 
wadya ing Surabaya | 

ing prang tan pati pakantuk | 
satĕmah barise rusak || 

19. Endrasena mobat-mabit | 
ngiwut kadya Radĕn Seta | 
mlantrah pisah lan wadyane | 
singa kang katrajang bubar | 
lumayu asasaran | 

kang cĕlak-cĕlak linampus | 
tan ana mangga puliya || 

20. Prajurit ing Surawĕsthi | 
tan bisa namakkĕn gaman | 
pating bilulung solahe | 
rumangsa kawratan mĕngsah | 
wong Giri pamukira | 

lir andaka nandhang tatu | 

ambĕg pĕjah sadayanya || 

21. Dumadya kang mĕngsah giris | 
tan ana kawawa nyangga | 
wadya Giri pangamuke | 
parjurit ing Surabaya | 
kathah ingkang kabranan | 
tanapi tumĕkĕng lampus | 
wadya Giri sru gambira || 

22. Kang pĕjah mung sawatawis | 
yata wadya Surabaya | 
sadaya wus kraos cape | 
undurira alon-lonan | 

ywa nganti kawistara | 
wadya Giri sru mangĕsuk | 
lir ngrabasĕng sinoming dyah || 

13 Sinom 

1. Dĕnnira aprang sadina | 
kasoran wong Surawĕsthi | 
mundur tansah tinututan | 
apan ta saputing ratri | 
wong Giri kang nututi | 

wus samya wangsul sadarum | 

wong Giri giyak-giyak | 

angklung ngĕnthir angalĕtĕr samya emprak || 

2. Endrasena saha wadya | 
miwah para wadya Giri | 
wus sowan ngarsanira sang | 
pandhitaraja ing Giri | 
manĕmbah tur udani | 
lamun wadya Surĕngkewuh | 
wus mundur palarasan | 

tan ana kang mangga pulih | 
kathah pĕjah gustine datan karuwan || 

3. Wau sang rajapandhita | 
langkung sukanirĕng galih | 
kalimput ing tyas angrĕda | 
ngraos karilan ing Widdhi | 
dĕnnya ayun mĕngkoni | 
ing tanah Jawa sadarum | 
sumĕngah ujubriya | 
kibiring tyas uwus kengis | 
kapandhitan sirna gunging kamelikan || 

4. Wasana aris ngandika | 
sukur alkamdulillahi | 
hĕh ta kulup Endrasena | 
iki ngalamate dadi | 
angĕl wong mijĕt ranti | 
rĕkasa wong (n)jara timun | 

kuciwa tan kacandhak | 

Jĕng Pangeran Surabanggi | 
kacĕkĕla miris tyase wong Mantaram || 

5. Endrasena matur latah | 
rĕh wau kasaput ratri | 
wadya dalĕm sampun sayah | 
saha rĕbat wĕktu Mahrib | 
ing dintĕn benjing-enjing | 
tamtu kabanda dĕningsun | 
mlajĕnga mring Mantaram | 
ulun datan nĕdya ajrih | 

sukur bage ing aprang tan mindho karya || 

6. Babarpisan ulun bĕkta | 
dadya datan wira-wiri | 

Pangran Pĕkik kangjĕng Sultan | 
sumewa ngarsa sang yogi | 
sang wiku ngandika ris | 

iya sun dongakkĕn kulup | 

yĕn isih jĕnĕngingwang | 

sira kaki ywa kuwatir | 

ing samĕngko ing Giri sun wĕhi aran || 

7. Iya nagri Sokaraja | 

pra wadu matur nĕksĕni | 
ratri mĕngko kasukana | 
maulud dhikiran singir | 

(m)bungahna wadya alit | 

ganjarĕn sapantĕsipun | 

kang padha mĕntas yuda | 

dimĕne tambah kuwanin | 

nanging kulup aywa atinggal waweka || 

8. Manawa ing benjang-enjang | 
mungsuhmu kawawa bali | 

Endrasena saha wadya | 
sarĕng matur ing sang rĕsi | 
sadaya wus malĕncing | 
miris datan nĕdya wangsul | 
gustine tan kantĕnan | 
rowange kathah ngĕmasi | 

benjang katon sarĕng nungkule jĕng sultan || 

9. Ing ratri samya bujana | 
wadya Giri suka ngĕnting | 
gantya wau kang winarna | 
ingkang kaplajĕng ing jurit | 

Jĕng Pangran Surĕngwĕsthi | 

lawan garwanya jĕng ratu | 

wus kumpul wadyanira | 

jĕng pangran anglĕs ing galih | 

sungkawĕngtyas miyat rusaking kang wadya || 

10. Ki Sapanjang lajĕring prang | 

umatur marang sang Pĕkik | 
gusti atur pĕjah gĕsang | 
abdi dalĕm Surĕngwĕsthi | 
satuhu (ng)gigirisi | 

Endrasena yudanipun | 

miwah prajurit Ngarga | 

naracak kĕndĕl ing jurit | 

ambĕg pati ngamuk lir banthĕng katawan 

11. Abdidalĕm Surabaya | 
sadaya turipun sami | 
ngraos sampun botĕn bangkat | 
tan anĕdya pulih gĕtih | 

ing tyas wus samya wingwrin | 

kanthi miris sakalangkung | 

jĕng pangran duk miyarsa | 

ature punggawanĕki | 

saya anglĕs ing galih datan ngandika || 

12. Mangkana Jĕng Ratu Pandhan | 
miyat garwanya prihatin | 
sumpĕk ing tyas tan kawĕngan | 
minggu datan kĕna angling | 
jĕng ratu matur aris | 
ngrarĕpa mring garwanipun | 
dhuh guru lakiningwang | 
lamun makatĕn ngajurit | 

rusaking prang amba nyuwun lilah tuwan 

13. Bilih kenging dinandosan | 
kula ingkang andandosi | 
kagyat Pangran Surabaya | 
mirĕng ature kang rayi | 
patanyanira aris | 

dhuh babo pupujaningsun | 
ratuning amrakatya | 
ratuning manis sabumi | 
kadiparan kang dadya ing karsanira || 

14. Wadyanira wus kĕh pĕjah | 
kang kari wus padha wingwrin | 
jĕng ratu manis turira | 

sok ugi kangmas nglilani | 
manawi ta manawi | 
sagĕt mulihakĕn purun | 
mangkana duk miyarsa | 
jĕng ratu rinangkul aglis | 
tuhu yayi jajimating Surabaya || 

15. Lah apa sakarsanira | 
ingsun tan sawalĕng kapti | 
ing samĕngko muhung darma | 
magondhal ing sira yayi | 
sakarsa-karsa dadi | 

wus pasrah jiwa ragĕngsun | 

ing dalu tan winarna | 
kunĕng kawuwusa enjing | 

Ratu Pandhan pinarak lawan kang garwa || 

16. Anĕng tarub wawangunan | 
andhĕr wadya Surĕngwĕsthi | 
jĕng ratu arum ngandika | 
hĕh sakĕhe wadya mami | 

(ng)gĕningsun mangun jurit | 
ingutus jĕng raka prabu | 
sinangon busanarta | reyal 
wolung ĕwu luwih | 

busana kĕh endah-endah warna-warna || 

17. Iku sun ganjarkĕn sira | 
pandumĕn ingkang waradin | 
pra wadya ing Surabaya | 
sadaya wus samya tampi | 
arta busana adi | 
sumaringah netyanipun | 
bombong tyasnya sadaya | 
jĕng ratu ngandika malih | 
wadyaningsun kabĕh kang tampa ganjaran || 

18. Wus katongton antĕpira | 
tuhu ring gusti kaĕsthi | 
mĕlu lalana andon prang | 
sĕdya sadu ing rĕh ririh | 
saparan datan kĕri | 
papa rĕkasa ing laku | 
tan ana mawĕh marta | 
lantarane ing kamuktin | 

dak walĕsa satus mene durung mandra || 

19. Yayah mamriha wiryawan | 
pamalĕsku mung papĕki | 
paran minangka mulyakna | 
tan ngupakara mring abdi | 
gung awĕh kawlasasih | 
asor timĕn jiwaningsun | 
bocah ing Surabaya | 
kulina wibawa nagri | 

gung ginawa ina papa kasangsara || 

20. (m)Barĕngkut kadya babĕrah | 
nglabuhi Gusti kaswasih | 
kasurang pan kasangsaya | 
ragĕngsun paran pinanggih | 

(ng)gagawa mring tan bĕcik | 
durmala bae ragĕngsun | 
bagya wirya ing praja | 
sĕnĕng mulat anak-rabi | 

tĕka (n)dadak dakajak panggawe papa || 

21. Satĕmah amanggih susah | 
angadoni jayĕng jurit | 
pira papati tan ketang | 
sangking drĕng kadĕrĕng ing sih | 
yun malĕs maring gusti | 

tan tiwas sangking sirĕku | 
ingsun lan kakangĕmas | 
iku dununge kang sisip | 
pira-bara muwuhi ing kawiryawan || 

22. Mungguh ing panyaurira | 
wus kalakon tur ngĕlĕbi | 
ingsun ingkang kapotangan | 
kacihna nalika jurit | 
campuh lan santri brai | 
akanthi prajurit punjul | 

Cina samya mualap | 
prabawane angungkuli | 
parabaku prajurit ing Surabaya || 

23. Kĕna prabawa arĕbah | 
rumaras tipis kang ati | 
tan luput saka ing sira | 
manawa wus karsĕng Widdhi | 
ing mĕngko Surĕngwĕsthi | 
ginawe beda lan dangu | 
nguni ing sa-bangwetan | 
pangaubaning prajurit | 

manggalĕng prang prajurit ing Surabaya || 

24. Tyas ambĕg satya-susatya | 
tan angeman lara pati | 
wantĕr tatag ing ngayuda | 
tĕguh datan pilih tandhing | 
babanthĕng tanah Jawi | 
mundur aran sukanipun | 
iku dhĕk jaman kuna | 
sarĕhning waktu saiki | 

akĕh mungkur lalabuhan kuna-kuna || 

14 Pangkur 

1. Lah sagung pra wadyaningwang | 
dadi luwih bĕcik lalakon iki | 

tur tan sumĕlang yĕn lampus | 

kataman ing gagaman | 

nadyan kucĕm nanging isih mamah-mumuh | 

nora keguh ing rarasan | 

waton (n)dĕrbala lĕstari || 

2. Payo lah padha bubaran | 
ingkang agung apuranira sami | 
marma mĕngko sadayĕku | 
padha nuli muliya | 

mring wismamu dene ta ganjaranipun | 
gawenĕn sangu nĕng marga | 

ingokna mring anak-rabi 


3. Ingsun mulih mring Mantaram | 
munjuk marang kakang prabu Mantawis | 
ngaturkĕn pati-uripku | 

lan kangmas adipatya | 

tiwas ing prang mungsuh wiku tuwa pikun | 

biniyanton wong mualap | 

Cina nĕnĕka ngajawi || 

4. Gagamane mung salumrah | 

santri mĕri tarĕbange hnitir | 

tĕka wĕh uwasing kalbu | 
angĕdirkĕn kasuran | 

tĕmah ura datan tumama tumangguh | 
akĕh wutahing ludira | 
nandhang brana tĕkĕng lalis || 

5. Kang kari tyase garowah | 

lir kinĕbat kawanĕnira ĕnting | 

kĕh-kĕhe ingsun kang luput | 

anandhang kawirangan | 

lara-pati ingsun lan kangmas tumangguh | 

aywa mĕlu-mĕlu padha | lah uwis andum basuki || 

6. Kunĕng jĕng ratu lingira | 
para mantri umatur sadayĕki | 
pan sarya drĕs wĕtuning luh | 
dhuh gusti pundhĕningwang | 
sampun age paduka nĕmahi kundur | 
tontonĕn wadya paduka | 

bĕktine wong Surawĕsthi || 

7. Lawan pamriye pra wadya | 
angantosa yĕn mĕngko tuhu sĕkti | 

didimĕn tĕlas pukulun | sagung wong Surabaya | 
tĕkĕng pĕjah wadyanta ing Surĕngkewuh | 
datan ngrĕmpĕlu sadaya | 
yĕn ngeman-emana pati || 

8. Kalakyaning karsa tuwan | 

yĕn kacuwan luwung tumpĕsing jurit | 

urip apa karyanipun | 

tan pĕcus karya rĕna | 

ing karsane jĕng gusti tĕka tan dhaup | 

yĕn uripa kĕna ngucap | 

dhasar manungsa tan yukti || 

9. Ewa kabĕh kang tumingal | 

jĕr wong Surawĕsthi kang (n)jĕjĕmbĕri | 
apan nisthane kalangkung | 
kawruhe nora nana | 
mung mangkono bobote aduwe ratu | 
wali kalipahing Allah | 

prandene nora nglabuhi || 

10. Ya endah apa wong kompra | 
cĕplik tangĕh wĕruha marang bĕcik | 
sadaya pating salĕnggruk | 
punggawĕng Surabaya | 

ki tumĕnggung Sapanjang matur dhuh-adhuh | 
anjanmaa kaping sapta | 
kawulakna sadayĕki || 

11. Pĕjah gĕsang aywa pisah | 

ing jĕng pangran kang mĕngku Surawĕsthi | 
wadya tumpĕsa karuhun | sampun age paduka 
kundur ngunjukakĕn yuswanta pukulun | 
pra wadya ing Surapringga | 
yĕn tiwas ngayahan jurit || 

12. Aywa na kantun satunggal | 
tinumpĕsa mring Sunan Giri aglis | 
yĕn paduka prapta kantun | 
dhatĕng ing kalanggĕngan | 
nyuwun wartos kewala solah pukulun | 

Sunan Giri kang (m)balela | 
pinanggiya jroning pati || 

13. Taksiya satru kawula | 

saturune (n)janmaa dhatĕng pundi | 
tĕtĕpa dumados satru | 
yĕn dĕrĕng kalampahan | 
pulih awon dhatĕng paduka gustiku | 

Jĕng Ratu Pandhan myang garwa | 
suka ing tyas duk miyarsi || 

14. Ature para punggawa | 

samya madĕg kasuranirĕng galih | 
prasĕtyanira trus kalbu | 
datan lamis ing ujar | 

sru kumruwuk nyuwun lilah magut pupuh | 
mangrurah kraton Prawata | 
rampung ing sadina mangkin || 

15. Sunanne dadya tawanan | 
amboyongi dunyarta garwa siwi | 

Ratu Pandhan ngandika rum | 
yĕn sira magut ing prang | 

ingsun arsa uning tingkahing apupuh | 
yĕn tĕtĕp asoring yuda | 
padha barĕng angĕmasi || 

16. Para wadya matur nĕmbah | 

dĕn pitados risaking kraton Giri | 
prayogi jĕng gusti kantun | 
wontĕn ing pasanggrahan | 
nyakecakkĕn sarira dalĕm pukulun | 
jĕng ratu aris ngandika | 

palimarmanta mring mami || 

Jilid 1 - Kaca : 38 

17. Abangĕt tarimaningwang | 

sun tatĕdha winalĕsa ing Widdhi | 
nanging kĕncĕnge tyasingsun | 
tan kĕna sinayutan | 
para wadya sadaya samya andhĕku | 
jĕng ratu malih ngandika | 
mĕngko yĕn wis praptĕng Giri || 

18. Mungguh gĕlaring ngayuda | 
bocahingsun sikĕp ing Surawĕsthi | 
nganggoa gagaman pupuh | 

ana ing ngarsaningwang | 

kang minangka titindhih kangmas lan ingsun | 

kabĕh padha singitana | 

lamun wus tĕmpuh ing jurit || 

19. Ingsun aparing tĕngara | 

yĕn pistulku wus muni kaping katri | 
sĕdhĕng kuwuring ngapupuh | 
aglis sira trajanga | 
poma padha ĕstokna pituturingsun | 
pra wadya matur sandika | 
mundur anata kang baris || 

20. Pra wadya asuka-suka | 
giyak-giyak marlĕsunira ĕnir | 
pulih kapurunanipun | 
sarĕng surak gumĕrah | 

nora nana kang alit ing manahipun | 
sadaya samyambĕg pĕjah | 
gambira wong Surawĕsthi || 

21. Sampun anĕmbang tĕngara | 
bidhalira wadya ing Surawĕsthi | 
kuli minangka panganjur | 
binusanan mawarna | 

abang kuning irĕng putih ijo wungu | 
mandhi watang nganggar criga | 
tinon lir panjrahing sari || 

22. Jĕng Ratu Pandhan nĕng wuntat | 
nitih joli jĕng pangran datan tĕbih | 
wahana turangganipun | 
ingurung-urung wadya | 
magĕrsari prajurit wuri sumambung | 
solahe lir singa krura | 

tan nĕdya mundur ing jurit || 

15 Durma 

1. Lampahira ing ngĕnu datan winarna | 
wadya ing Surawĕsthi | 
wus ngancik jajahan | 
ing Giri kagĕgĕran | 

prajurit kang anĕng wuri | 
lampahnya nyimpang | 
singitan tan katawis || 

2. Kawarnaa Jĕng Susunan ing Prawata | 
lagya eca tinangkil | 

lan sang Endrasena | 
ingadhĕp para wadya | 
tan liyan ingkang ginupit | 
jayaning aprang | 
jĕng sunan ngandika ris || 

3. Endrasena kadiparan mungsuhira | 
apa tan nĕdya bali | 

matur Endrasena | 
pukulun kintĕn amba | 
kalajĕng dĕnnya malĕncing | 
botĕn kuwagang | 
nadhahi yuda mami || 

4. Lamun purun wangsul nĕtĕpi bĕbasan | 
lir sulung lĕbu gĕni | 

nadyan kangjĕng sultan | 

Mantaram yĕn miyarsa | 
tandang ulun ing ngajurit | 
kasĕktĕn amba | 
sayĕkti lajĕng miris || 

5. Dĕrĕng dangu dĕnnira imbal wacana | 
kasaru gĕgĕr jawi | 

alok mungsuh prapta | 
anganggo mancawarna | 
tindhihipun nitih joli | 
munggĕng ing wuntat | 
gugup Susunan Giri || 

6. Kulup payo padha nĕmbanga tĕngara | 
mungsuh (n)dadak nĕkani | 

kaki dĕn prayitna | 
sun dongakkĕn raharja | 

Endrasena mundur aglis | 
nĕmbang tĕngara | 
busĕkan wadya Giri || 

7. Pradandanan ngrasuk kapraboning ngaprang | 
sangking kitha wus mijil | 

sangking rananggana | 
sampun ayun-ayunan | 
tĕngara paguting jurit | 
bĕdhug tinatab | 
surak manĕngkĕr langit || 

8. Sarĕng tandang wadya Giri Surapringga | 
caruk asilih ungkih ( 

tambuh mungsuh rowang | 

sanjata barondongan | 
wadya Giri ngidak wani | 
pangamukira | 

lir banthĕng nandhang kanin || 

9. Wadya Surapringga kadya singa krura | 
manggalak (ng)gĕgirisi | 
samyambĕg palastra | 

kang pĕjah ingidakan | 
riwut rukĕt ing ngajurit | 
tan ana nĕdya | 
ngucira ing ngajurit || 

10. Pan karasa paparinge gustinira | 
sĕdya amalĕs bĕcik | 
ngĕtohakĕn pĕjah | 

wus rukĕt ing ngayuda | 
larih-linarih ing kĕris | 
tumbak-tinumbak | 
pĕnthung-pinĕnthung gĕnti || 

11. Ana ingkang prang tangan datanpa gaman | 
dadya bithi-binithi | 

japa-jinapanan | 
sĕbul-sinĕbul gantya | 
umĕt-umĕt umik-umik | 
ngapalkĕn japa | 
pating karĕsĕs sami || 

12. Endrasena pangamuke saya nĕngah | 
pĕdhange mobat-mabit | 

singa kang katrajang | 
ngisis datan kawawa | 
nanggulang pangamuknĕki | 
kathah kabranan | 
papati tanpa wilis || 

13. Bubar-bubar ngungsi (ng)gyaning gustinira | 

Jĕng Ratu Pangran Pĕkik | 

anudingi wadya | 
hĕh bocah Surabaya | 
sira ayun marang ngĕndi | 
aturing wadya | 
ngaso ing sawatawis || 

14. Wusnya ngaso sakĕdhap nulya tumandang | 
mring pambaratan malih | 

risang Endrasena | 
sawadya sru gambira | 
satuhu ngebat-ebati | 
pangamukira | 
jĕng ratu wlas ningali || 

15. Matur maring kang garwa Kangjĕng Pangeran | 
dhuh kangmas adipati | 

senapati Cina | 
wus wuru ing ngayuda | 
sĕdhĕnge tiniban mimis | 
manthuk jĕng pangran | 
jĕng ratu ngasta aglis || 

16. Pistulira winawas mimis lumĕpas | 
mring Endrasena kanin | 
tanganira kanan | 

jumbul pĕdhange gigal | 
ngamuk dhuwung tangan kering | 
pinistul sigra | 
kabranan tangan kalih || 

17. Maksih panggah ngamuk (m)bijig (n)jĕjĕg (n)dhupak 
angĕmah-ngĕmah kuping | 

Ratu Pandhan sigra | 
pistulira winawas | 
suku Endrasena kĕni | 
sakala rĕbah | 
prajurit Surawĕsthi || 

18. Samya mirĕng ungĕle pistul ping tiga | 
sigra angĕbyuk jurit | 

saking kering kanan | 
gugup ingkang tinrajang | 
wong Giri tan ana uning | 
yĕn mĕngsah wĕwah | 
prajurit Surawĕsthi || 

19. Kiranira kantun kang katon kewala | 
jroning tyas agung kibir | 

dadya tan wĕweka | 
bujuke wong Mantaram | 
wadya Cina anadhahi | 
karoban mĕngsah | 
linambung nganan ngering || 

20. Endrasena (n)dhoko madyaning ngayuda | 
mangkana wadya Giri | 

myang prajurit Cina | 
tyase wus samya growah | 
kĕmba tandange ngajurit | 
wong Surabaya | 
sadaya ambĕg pati |j 

21. Amangrurah mungsuhe pating salayah | 
anglir babatan pacing | 

risang Endrasena | 
kinrocok tinumbakan | 
ajur luluh awor siti | 
wadya tumpĕsan | 
sakantune kang lalis || 

22. Mawut-mawut lumayu (ng)guwang gĕgaman | 

samya angungsi urip | 

(ng)galundhung ing jurang | 
singidan malbĕng guwa | 
ana ingkang (ng)gĕbyur tasik | 
minggah ing arga | 
sinurak saya giris || 

23. Wadya Giri siji tan ana katingal | 
rĕsik lir dĕn saponi | 

wadya Surabaya | 
surak ambal-ambalan | 
pratandha ungguling jurit | 

Giri kinĕpang | 
tĕpung kinubĕng baris || 

24. Kawarnaa nalika ramening yuda | 
putranya Sunan Giri | 

kang saking ampeyan | 
titiga ĕstri juga | 
tunggil sayayah sabibi | 
sru angrĕsing tyas | 
lir mas timbul ing warih || 

16 Maskumambang 

1. Ingkang sĕpuh kakasih Dyan Jayĕngrĕsmi | 
ramening ngayuda | 

ngupadosi rayi kalih | 

Jayĕngsari Rancangkaptya || 

2. Karsanira ri kalih binĕkta ngungsi | 
nanging jro kadhatyan | 
ingubrĕs wus tan kapanggih | 
rahadyan sangĕt sungkawa || 

3. Lolos saking Giri madosi kang rayi | 
tambuh kang sinĕdya | 

tan ana kang ngudanĕni | 
lĕpas lampahe rahadyan || 

4. Kawarnaa wau Radĕn Jayĕngsari | 
tan pisah kalawan | 

rinta Nikĕn Rancangkapti | 
ngupadosi ingkang raka || 

5. Tan kapanggya santri Buras atur uning | 
dhuh lae bĕndara | 

ing Giri apĕs ing jurit | 
tan wande dadya tatawan || 

6. Pan binoyong maring nagari Mantawis | 
rakanta Rahadyan | 

Jayĕngrĕsmi sampun anis | 
nir dasih kang atut wuntat || 

7. Duk miyarsa ature ki Buras santri | 


< Serat Centhini Jilid 01 - Halaman : 54 > 


Radĕn Jayĕngsĕkar | 
ngandika waspa drĕs mijil | 
yayi paran karsanira || 

8. Nikĕn Rancangkapti matur ĕsmu tangis | 
kakang nora bĕtah | 

yĕn pisah lawan sirĕki | 
saparan aku tut wuntat || 

9. Saya ribĕt tyasira Dyan Jayĕngsari | 
yayi karsaningwang | 

anglut kangmas Jayĕngrĕsmi | 
mati urip aywa pisah || 

10. Buras matur kalilana ingkang abdi | 
tumutur saparan | 

sumangga nuntĕn lumaris | 
sĕlak tĕbah rakapara || 

11. Payo yayi nuli pangkat ing saiki | 
kang rayi turira | 

kakang aku dandan dhisik | 
karo nglumpukke dolanan || 

12. Mĕngko Buras gawanĕn dolanan mami | 
bĕsĕk tĕmantĕnan | 

ambĕn cilik rana cilik | 
bagor isi dhuwit wingka || 

13. Cowĕk wajan anglo kĕrĕn kĕndhil kwali | 
irus rok-erokan | 

solĕt wilah susuk cilik | 
bagor cilik isi bĕras || 

14. Tenong cilik isi bumbu aja cicir | 
lan cuwilan bata | 

kĕmbang jambu ampas krambil | 
kunir ĕnjĕt angus wajan || 

15. Buras matur lĕhe (m)bĕkta kadi pundi | 
iya kanthongana | 

mĕh bae dhakone lali | 
kĕcik klungsu anĕng kĕba || 

16. Mantĕnaku bĕcik dak gendhong pribadi | 
aja sira gawa | 

mĕngko mundhak kok colongi | 
kateku gawanĕn pisan || 

17. Ko nĕk kĕsĕl aku (n)juk gendhong sirĕki | 

Buras tobat-tobat | 

dhuh bĕndara napa malih | 
kari pĕturon bĕnĕtan || 

18. Payo Buras ewangana anjupuki | 

Radĕn Jayĕngsĕkar | 
myarsa surak (ng)gĕgĕtĕri | 
kang rayi nulya cinandhak || 

19. Gya ginendhong santri Buras anĕng wuri | 
kakang udhunĕna | 

pasaranku isih kĕri | 

nĕk dak tinggal mundhak ilang || 

20. Buras matur sĕdaya tan ana kĕri | 
wus pinikul bĕrah | 

ĕndi mantĕnaku kĕcik | 
karo cukiku nĕk ilang || 

21. Sampun lĕpas lampahe Dyan Jayĕngsari | 
umanjing mring wana | 

tumurun ing jurang trĕbis | 
gantya ingkang winursita || 

22. Kangjĕng ratu lawan garwa sang dipati | 
minggah marang Arga | 

jinajaran pra prajurit | 
ingurung-urung sĕntana || 

23. Kawarnaa garwanya sang maha rĕsi | 
miyos saking pura | 

lumajĕng atawan tangis | 
miyat baris kang nĕng ngarsa || 

24. Praptĕng ngarsa mĕndhak-mĕndhak mangĕnjali | 
anungkĕmi pada | 

matur mlasasih wor tangis | 
lae gusti pundhĕn amba || 

25. Karsa rawuh anĕng padhĕkahan Giri | 
sĕwu kanugrahan | 

pindha kĕdhawahan sari | 
wijile nata minulya || 

17 Mijil 

1. Datan (n)dimpe musthikaning bumi | 
rawuh sakarongron | 

apuranĕn punika dasihe | 
abdi dalĕm pandhita ing Giri | 
ywa tumĕkĕng lalis | 
sru panuwun ulun || 

2. Sĕstunipun putranta ing Giri | 
katarik wiraos | 

kĕni bujuk rum manis tĕmbunge | 
anglimputi utamaning rĕsi | 
tĕmah (m)bĕbayani | 
tiwas ing tumuwuh || 

3. Endrasena eblis angĕjawi | 

rĕraton nĕng dhepok | 
tĕka badhe ngĕmbari dhĕwĕke | 
ing sang ulun kang mĕngku rat Jawi | 
satĕmah ngĕmasi | 

(ng)gĕgawa sang wiku || 

4. Putra tuwan saĕstune sĕpi | 
balela ing katong | 

lah punapa kang dĕn andĕlake | 
dhuh jĕng gusti saĕstu tur mami | 
dĕn pracayĕng galih | 

Gusti atur ulun || 

5. Pangran Surawĕsthi ngandika ris | 
aywa walangatos | 

lamun mĕngko wus eling atine | 
gĕlĕm nungkul marang ing Mantawis | 
atur pati-urip | 
mring Jĕng Sultan Agung || 

6. Yĕn miturut nora sun patĕni | 
lamun mĕksa wangkot | 
kari aran sak bojo anake | 
tumpĕs tapis ing Giri sun radin | 
papak lawan siti | 

aja na mandhukul || 

7. Nora nyana nora ngira mami | 
yĕn dadi prang popor | 
sadurunge kalakon mangkene | 
akĕh-akĕh manira nuturi | 
tĕka tan ginati | 

minggu datan muwus || 

8. Aturana lakimu dĕn aglis | 
yĕn sandeyĕng batos | 

isih kĕncĕng kang dadi karĕpe | 
isin mundur nglabuhi si eblis | 
nora ngeman pati | 
suka tumpĕs lĕbur || 

9. Baya namung sagĕbyaring thathit | 
ing Giri wus luloh | 

mĕnĕk uwus rumangsa lupute | 
gĕlĕm nungkul marang ing Mantawis | 
nuli konĕn mijil | 
aja nganggo dhuwung || 

10. Nĕmbah mundur sang dyah pramĕswari | 
jĕng ratu angantos | 

anĕng jawi kalawan garwane | 
yata wau pramĕswari Giri | 
nungkĕmi padaning | 
risang raja wiku || 

11. Aturira dahat mamalatsih | 
dhuh jawataningong | 

rama tuwan kalawan garwane | 

Gusti Kangjĕng Ratu Pandhansari | 
rawuh wus nĕng jawi | 

(m)bĕkta prajurit gung || 

12. Dhawuhipun dhumatĕng pun patik | 
gusti wantos-wantos | 

ywa kadaut paduka kasupĕn | 
bilih karsa nungkul mring Mantawis 
tanggĕl Pangran Pĕkik | 
ing rahayunipun || 

13. Slira tuwan sagarwa putrabdi | 
tulus angadhaton | 

anĕng Giri saturun-turune | 
bilih datan makatĕn wus pasthi | 
risak prajĕng Giri | 
tumpĕsan sadarum || 

14. Jĕng paduka tinimbalan mijil | 
dangu wus ingantos | 

yĕn taledhor bok dados dukane | 
pan dinalih ngrungkĕbi si eblis | 
mangga sowan gusti | 
sampun ngagĕm dhuwung 1 1 

15. Sunan Giri wĕntĕh angĕngĕti | 
tyasira sumĕdhot | 

gugup tanggap ngrasuk busanane | 
datan ngagĕm curiga wus mijil | 
atatĕkĕn ĕcis | 

mangsah mundhuk-mundhuk || 

16. Dupi prapta ngarsanya sang Pĕkik | 
sasalaman gupoh | 

wusing salam angraup padane | 
marikĕlu mĕpĕs anĕng ngarsi | 
lir konjĕm mring siti | 
ajrihe kalangkung || 

17. Angandika Jĕng Pangeran Pĕkik | 
pungkasaning lakon | 
kadiparan karĕpmu ing mangke | 
kĕkĕtogan aywa mindho kardi | 
ĕndi kok antĕpi | 

mati apa nungkul || 

18. Lamun nungkul dak gawa saiki | 
marang nagriningong | 
sabojomu myang anakmu kabĕh | 
rajabrana saisining Giri | 
sawadyanirĕki | 

aja na kang kantun || 

19. Sabanjure angidĕpa maring | 
jĕng sultan kinaot | 

ingsun ingkang bakal nyebakake | 
sang pandhita aturira aris | 
tan lĕnggana gusti | 
andhĕrĕk sakayun || 

20. Sampun ingkang dhumatĕng ing sakit | 
nadyan praptĕng layon | 

tan gumingsir sumarah abdine | 
muhung nyadhong parĕnging narpati | 
amba angĕngĕti | 
wawĕca ing dangu || 

21. Karsaning Hyang buwana binalik | 
luhur dadya asor | 

nanging datan ngicalkĕn lajĕre | 
kadi paran (ng)gĕn amba sumingkir | 
pangran duk miyarsi | 
angrĕs galihipun || 

22. Ngandika lon hya sumĕlang kapti | 
ingsun kang tumanggoh | 

dĕn pracaya marang Sang Murbĕng rĕh | 
lah ta mara pradandana aglis | 
lĕngsĕr Sunan Giri | 
pradandosan sampun || 

23. Wus samĕkta tan ana kang cicir | 
jĕng pangeran bodhol | 
ingkang rayi wahana joline | 

Sunan Giri tinandhu nĕng ngarsi | 
lan garwa myang siwi | 
jinagan wadya gung || 

24. Wadya Surawĕsthi abibisik | 
marang sang wiranom | 
prayogine Sunan Giri mangke | 
yĕn sambada ing karsa jĕng gusti | 
rĕh karya papati | 
anggambuh prang pupuh || 

18 Gambuh 

1. Kalakyan aprang pupuh | 
dados damĕl kapitunan agung | 
aminihi kasangsarane tyang alit | 

(ng)gorĕkkĕn praja sawĕgung | 
abdidalĕm kathah layon || 

2. Tĕtela sampun kosus | 
sinangsaya tumĕkĕng ing lampus | 
tinumpĕsa sampun botĕn milalati | 
imane sampun tĕkiyur | 

ical sumungkĕm ing Manon || 

3. Mumpuni kajĕngipun | 

jawi lĕbĕt sĕdyanya rinangkut | 
tan rumaos kungkulan dhampar narpati | 
wikuning antigan ĕstu | 
pathaknya jawi kemawon || 

4. Ing mangkya mupung ngumpul | 
wontĕn ngajĕng kadrĕl sangking pungkur | 

Pangran Pĕkik gumujĕng ngandika aris | 
bĕnĕr kabĕh ing aturmu | 

wus kosus tinumpĕs mangko || 

5. Ananging saka dhawuh | 

dalĕm Gusti Kangjĕng Sultan Agung | 
ingsun nora winĕnang lamun matĕni | 
pan dudu bubuhaningsun | 
luwih karsane sang katong || 

6. Wirayate pra luhung | 

yĕn samĕngko durung waktunipun | 
besuk ana kang ngrĕmĕg kadhaton Giri [ 
darahe Jĕng Sultan Agung | 
campur lawan darahingong [[ 

7. Sadaya para wadu | 

samya (n)dhĕku langkung cuwĕng kalbu | 
marĕming tyas tĕmbe kalakon sĕdyĕki | 
yata lajĕng lampahipun [ 
wus prapta ing Surĕngkewoh || 

8. Pinĕrnah pondhokipun | 

Sunan Giri sawadya kinumpul | 

myang jinagan ing prajurit Surĕngwĕsthi | 
kangjĕng ratu karsanipun | 
benjang enjang dĕnnya bodhol || 

9. Cinacahakĕn sampun | 
baboyongan jarahan brana gung | 

Sunan Giri matur mring Jĕng Pangran Pĕkik | 
kauningana pukulun | 
kirang tiga anak ingong || 

10. Jayĕngrĕsmi kang sĕpuh | 
miwah Jayĕngsari arinipun | 
wuragile wasta Nikĕn Rancangkapti | 
ramening prang sami mirut | 

lolos sangking ing kadhaton [| 

11. Tan wontĕn sanjang ulun | 
duka dalĕm mĕnggah purugipun | 

tunggil biyang tiga pisan sangking wingking | 
jĕng pangran nulya dhadhawuh | 

marang wadya Surĕngkewoh || 

12. Hĕh bocah dĕn agupuh | 
upayanĕn atmaja sang wiku | 

Jayĕngrĕsmi Jayĕngsari Rancangkapti | 
kalamun uwus kapangguh | 

rihrihĕn dĕn nganti klakon || 

13. Sebakna mring Mantarum | 
yĕn ambandakalani tan purun | 

aywa wangwang (ng)gonira anyantosani | 
yĕn abota sangganipun | 
matura ing jĕnĕngingong || 

14. Ki Sapanjang wus ngutus | 

wadya Surĕngkewuh ingkang ngruruh | 
pan sinĕbar ing paran datan anunggil | 
sigĕgĕn dĕnnya angruruh | 
enjinge dĕnnya yun bodhol || 

15. Sowan maring Mantarum | 

wus samĕkta punggawa nung-anung | 
myang boyongan jarahan sampun miranti | 
tinĕngĕran bĕndhe ngungkung | 
gumuruh kanang kĕndhang gong || 

16. Enjang budhal gumuruh | 
giyak-giyak tandha jayĕng pupuh | 
kangjĕng ratu nĕng ngarsa anitih joli | 
jĕng pangeran tansĕng pungkur | 
nitih turangga binarong || 

17. Ingayap wadyanipun | 
jinajaran myang dĕn urung-urung | 

kang sumambung ing wuri jĕng Sunan Giri | 
sagarwa putra tinandhu | 
brana jarahan tan adoh || 

18. Jinagan pra mantri nung | 
jinajaran myang dĕn urung-urung | 
ginarubyuk prajurit ing Surabanggi | 
samya prayitna ing kewuh | 
samarga-marga tinonton || 

19. Ing ngĕnu tan winuwus | 

wus angancik nagari Mantarum | 
orĕg ingkang samya ayun aningali | 
kondurira kangjĕng ratu | 
ungguling prang ambaboyong || 

20. Sunan Giri pinikut | 
sagarwa putra santananipun | 
jajarahan gusis rajabrana Giri | 
wong nonton jĕjĕl supĕnuh | 

samya ngucap ting calĕmong 


21. Sing ĕndi warnanipun | 

Sunan Giri kang mbalĕlĕng ratu | 
rowangira nauri atuding-tuding | 
kae lo lo anĕng tandhu | 
kang wus pikun kĕmpong perot || 

22. Lo dene uwus thuyuk | 

apa ingkang dĕn andĕlkĕn iku | 
ah wong wiku manawa dongane mandi | 
lan duwe saraya jadhug | 

Cina mualap sabagor ]| 

23. Ing mĕngko wus kinrucuk | 
ingjĕngratukagĕmsambĕlwandu | 
pinakakkĕn maring sakĕhe wong Giri | 
satĕmahe padha mupus | 

rajane kĕna binoyong || 

24. Wau ta lampahipun | 
kangjĕng ratu prapta ngalun-alun | 

Pangran Pĕkik sawadya myang Sunan Giri | 
kĕndĕl nĕng taratag agung | 

jĕng ratu (n)dhandhang kadhaton || 

19 Dhandhanggula 

1. Kawarnaa jĕng sultan Mantawis | 
apan sampun ingaturan wikan | 

Jĕng Ratu Pandhan rawuhe | 
saha ungguling pupuh | 

Sunan Giri sampun jinodhi | 
binĕkta mring Mantaram | 
mangkana sang prabu | 
miyos madyaning pandhapa | 
ginarĕbĕg sagunging pawongan cĕthi | 
sampĕt pacarĕng nata || 

2. Tan pantara kang rayi kaĕksi | 
kangjĕng sultan gupuh dĕnnya mapak | 
tundhuk pinĕngkul janggane | 
kinanthi lampahipun | 

wusing lĕnggah cakĕt sang aji | 

arum wijiling sabda | 

adhuh ariningsun | 

lakumu myang garwanira | 

ingsun utus ngĕndhakkĕn pandhita Giri | 

apa padha raharja || 

Jilid 1 - Kaca : 48 

3. Lakinira mĕngko ana ngĕndi | 
kangjĕng ratu matur saha nĕmbah | 
kakang prabu pangĕstune | 
mundhi dhawuh pukulun | 

amba miwah kangmas dipati | 
myang wadya Surabaya | 

sadaya rahayu | ingutus wus antuk karya | 
Sunan Giri ing aprang sampun kapilis | 
ing mangkya kula bĕkta || 

4. Laki ulun ngĕntosi nĕng jawi | 
cumadhong ing dhawuh sri narendra | 
jĕng sultan utusan age | 

nimbali ipe prabu | 

Pangran Pĕkik sampun akerit | 
prapta ing palataran | 

(n)dhadhab mundhuk-mundhuk | 
lĕnggah konjĕm ing pratala | 
gya ingawe jĕng pangran majĕng wotsari 
mangraup pada nata || 

5. Padha bĕcik satĕkamu yayi | 
dene lagi sawatara dina | 
apa baya antuk gawe | 

jĕng pangran nĕmbah matur | 

dhuh gustiku kalipah Widdhi | 

musthikaning bawana | 

kinasih Hyang Agung | 

pangĕstu dalĕm narendra | 

kawula myang abdi dalĕm Surawĕsthi | 

sadaya karaharjan || 

6. Nuwun sampun kawula tinuding | 
(n)dhawuhakĕn timbalan narendra | 
dhatĕng Sunan Giri Prapĕn | 
supadi ywa kadaut | 
kajĕngipun ingkang nalisip | 

tan ayun sumuyuta | 

ing pada pukulun | 

sakawit patik piyambak | 

tanpa kanthi pinanggih Susunan Giri | 

pinuju pakĕmpalan || 

7. Para kaum andhĕr ngarsĕng rĕsi | 
lawan wontĕn tyang Cina mualap | 
kalih atus prajurite | 

sampun Islam sadarum | 
lurahipun pinĕndhĕt siwi | 
ingaran Endrasena | 
saĕstu pinunjul | 
punika ingkang amawa | 
kadauting tyasira sang maha rĕsi | 
sinantosan tyang Cina || 

8. Ulun paripih sangkaning aris | 
mĕh sadalu mĕksa botĕn mĕmbat | 
gĕbĕs tan wontĕn ature | 
pĕgĕling tyas kalangkung | 

ulun mantuk datanpa pamit | 
enjinge mapak yuda | 
mĕh sadintĕn muput | 

wadya dalĕm Surabaya | 

pan kasĕsĕr giris pangamukirĕki | 

Endrasena prawira || 

9. Ing sasagĕd amba ambolĕhi | 
mĕksa mopo miris ananggulang | 
wadya Giri pangamuke | 

tyas amba ngrĕs kalangkung | 

sumpĕg pĕpĕt kewran ing pikir | 

rayi dalĕm duk priksa | 

bilih amba minggu | 

tan wontĕn wĕnganing manah | 

ngandika rum dhatĕng amba ngasih-asih | 

mundhut lilah ngrarĕpa || 

Jilid 1 - Kaca : 49 

10. Karsa mulihakĕn tyasing abdi | 
sarĕng rayi dalĕm angandika | 
inggaring tyas amba mangke | 
nyumanggakkĕn sakayun | 

mung sadarmi (n)dhĕrĕk kang abdi | 

anulya mundhut reyal | 

cacah wolungatus | 

busana maneka warna | 

pinaringkĕn dhatĕng ing punggawa mantri | 

pipikul Surabaya || 

11. Samya enggar manahipun sami | 
prĕmbik-prĕmbik thukul kasuranya | 
jĕng sultan asru gujĕnge | 
bacutna ariningsun | 

nuwun rayi dalĕm jĕng gusti | 
kathah kang pangandika | 
nyĕnyĕs manis arum | 
kados mĕjang ngĕlmi nyata | 
agĕndhagan abdi dalĕm botĕn apil | 
panjang angandhar-andhar || 

12. Abdi dalĕm tyang sa-Surawĕsthi | 
sarĕng mirĕng ingkang pangandika | 
samya madĕg kasurane | 

matur asĕnggruk-sĕnggruk | 
aprasĕtya mawanti-wanti | 
sadaya ambĕg pĕjah | 
nadyan lĕbur luluh | 
tan gumingsir ing ngayahan | 
saya suka sang aji ngandika aris | 
mara yayi banjurna || 

13. Enjing lajĕng tĕngara tinitir | 
rayidalĕm madĕg senapatya | 
nĕng joli mangku pistule | 
kawula anĕng pungkur | 
numpak kapal datan cumuwit | 
gĕlaripun ngayuda | 
garudha maniyup | 

kuli binusanan abra | 

dadya cucuk rayidalĕm dadya tĕlih ] 

prajurit Surapringga || 

14. Kang minangka gĕlar nganan-ngering | 
alimunan datan katingalan | 

amung cucuk mĕdhĕng-mĕdhĕng | 

surak mawantu-wantu | 

wadya Giri lajĕng miyosi | 

nir baya nir wikara | 

gupuh amanĕmpuh | 

senapati Endrasena | 

sawadyanya tyang Cina wira ing jurit | 

rame campuhing yuda || 

15. Pan kapilis wadya Surawĕsthi | 
ngungsi (ng)gyaning risang senapatya | 
rayidalĕm timbalane | 

lho kathik padha mlayu | 
aturipun botĕn lumaris | 
angĕncĕngi dandosan | 

Endrasena anglut | 
tandangnya lir Radyan Seta | 
rayidalĕm mistul tangan tĕngĕn kĕni | 
pĕdhangipun wus gagal || 

Jilid 1 - Kaca : 50 

16. Maksih ngamuk dhuwung tangan kering | 
gya pinistul tanganipun kiwa | 
kabranan tangan kalihe | 

kantun suku myang gundhul | 

(n)jĕjĕg (m)bijig lir mĕnda baring | 

gĕr ginuyu wong kathah | 

ping tri ing pamistul | 

sukunipun kang kataman | 

lajĕng dhawah sarĕng kĕrbĕting suwiwi | 

wadya ing Surabaya || 

17. Angĕbyuki sangking kanan kering | 
waringutĕn wadya Surabaya | 
kadugĕn ing punagine | 

angidak ambĕg purun | 

datan odhil wadya ing Giri | 

pĕpĕjah tan petungan | 

lĕsĕh sungsun timbun | 

kantun kĕdhik ingkang gĕsang | 

mawut-mawut samya ngungsi jurang trĕbis | 

wĕnĕh minggah prawata || 

18. Endrasena luluh awor siti | 
wadya Cina tumpĕsan sadaya | 
rayidalĕm minggah age | 
dhumatĕng ing kadhatun | 
praptĕng jawi garwa sang yogi | 
umarĕg ngraup pada | 

asru tangisipun | 

nyuwunakĕn pangaksama | 
gĕsangipun lakinya pandhita Giri | 
sampun pasrah bongkokan || 

19. Tan suwala sakarsa sang aji | 
rajabrana saisining pura | 
sadaya dĕnaturake | 
myang anak rabinipun | 
amung anak kang sangking sĕlir | 
titiga ĕstri juga | 

Jĕngrĕsmi kang sĕpuh | 
ambĕg mawiku sudibya | 
nuli Jayĕngsari taruna apĕkik | 
Rancangkapti wanudya || 

20. Tiga pisan ramening ngajurit | 
samya lolos amba wus kĕngkĕnan | 
ngupadosi katigane | 

ing samangke pukulun | 

Sunan Giri saha nak-rabi | 
myang sagung jajarahan | 
wus nĕng alun-alun | 
kawula nuwun sumangga | 
kangjĕng sultan suka amarwatasiwi | 
aris wijiling sabda || 

21. Iya bangĕt ing panrima mami | 
wiku Giri patut ingapura | 

ing samĕngko pangwasane | 

ing Giri sadayĕku | 

sun paringkĕn maring sirĕki | 

sagunge jajarahan | 

dadia darbĕkmu | 

jĕng pangran matur manĕmbah | 

sakalangkung kapundhi sih paduka ji 

kang dhumatĕng patikbra || 


6 Wadya Surabaya kalindhih, nanging lajĕng pĕpulih dipunsenapatĕni Ratu 
Pandhansari. Kocap, tiga putra-putrinipun Sunan Giri sami lolos nalika rame- 
ramening pĕrang R. Jayĕngrĕsmi kadhĕrĕkakĕn abdi lan R. Jayĕngrĕsmi 
tuwin rayi Nikĕn Rancangkapti ugi kadhĕrĕkakĕn santri. Lampahipun beda- 
beda mila tansah upados-ingupadosan. Ing payudan, prajurit Surabaya 
unggul. Andĕl-andĕling Giri Endrasena kapupu. Sunan Giri tĕluk, kaboyong 
dhatĕng Mataram sakulawarga dalah rajabrananipun ... 
kaca 31-50 

22. Kangjĕng sunan angandika malih | 
seje waktu ingsun yun apanggya | 
lan wiku Giri Parapĕn | 
ing mĕngko jakkĕn mantuk | 
kang miruda si Jayĕngrĕsmi | 
karĕpe ayun nandha | 
marang jĕnĕngingsun | 
amung salamĕt tekadnya | 

tĕmbe asung patilasaning nagari | 
mumpuni ing kasidan || 

23. Jĕng pangeran (n)dhĕku atur pamit | 
saha garwa mring Kasurabayan | 
wus linilan nulya lĕngsĕr | 

sang prabu angadhatun | 
kangjĕng ratu kundur kinanthi | 
wus praptĕng Surabayan | 
tan pisah sang wiku | 
sagarwa-putra pinarnah | 
pondhokira ngalĕmpak dadya sawiji | 
pan datan kawoworan || 

24. Paringdalĕm sunggata lumintir | 
pinisalin sakĕhe boyongan | 
samya sukarĕna tyase | 

lir jagong amamantu | 

dadya bawan datan pinikir | 

ngluhurkĕn asma sultan | 

satuhu pinunjul | 

jĕng ratu ambage brana | 

jajarahan dhumatĕng wadya gung alit 

kasmaran tampi kucah || 

20 Asmaradana 

1. Nĕngĕna nagri Mantawis | 

tamat ing Giri bĕdhahnya | 

gantya ingkang winiraos | 

Dyan Jayĕngĕsmi winarna | 
praptĕng madyaning wana | 
santrinya kakalih nusul | 

Gathak Gathuk namanira || 

2. Cirĕbon wutahrahnĕki | 
nĕmbah matur rawat waspa | 
tan sagĕd pisah dasihe | 
ulun tumuntur saparan | 
rahadyan lon ngandika | 
ingsun mangayu-bagyĕstu | 
(ng)gonira mantĕp sih trĕsna || 

3. Nahan lampahira prapti | 
patilasaning kadhatyan | 

Majapait duk kinane | 
anon rĕngganing gapura | 
banon abrit kinarya | 
rapĕt ing pamasangipun | 
atose wus kadya sela || 

4. Pamasang datanpa gamping | 
tigas ginosok kewala | 
lawan banon sami banon | 
sangking mathising pamasang | 
suluhan tan katingal | 

lir sarimbag banon wutuh | 
ingukir pinatra sĕkar || 

5. Ing sanginggilira kori | 

sinungsun tinumpang-tumpang | 
mancut rĕmit pangukire | 
ing sapucaking gapura | 
kathukulan mandira | 
rompyoh-rompyoh angrambuyung 
kiwa tĕngĕning gapura || 


7 III. Lampahipun R. Jayĕngrĕsmi 

1. Lampahipun kadhĕrĕkakĕn santri Gathak Gathuk dumugi ing tilas kraton 
Majapait, ningali candhi Brau tuwin Bajangratu, lajĕng dhatĕng Blitar ningali 
candhi Panataran, tĕms dhatĕng dhusun Gaprang, wana Lodhaya, ningali 
gong Kyai Pradhah. Tĕrus dumugi dhusun Pakĕl kapanggih Ki Carita ingkang 
nĕrangakĕn bab kĕpĕk dalah isinipun ingkang sumimpĕn ing tajug 
satĕngahing wana Lodhaya. Ing Lodhaya nyumĕrapi sima gadhungan. 

Dumugi ing Tuban tĕrus dhatĕng Bojanagara. Ing wana Bagor kapanggih 
lĕlĕmbat Ratumas Trĕngganawulan ingkang suka katrangan bab ngalamatipun 
pĕksi dhandhang, pĕksi prĕnjak, sato tukang tuwin kasiatipun pĕksi 
platukbawang ... 
kaca 52-65 

6. Binanon nglajur ngubĕngi | 
capurinira kadhatyan | 
radyan myang kalih santrine | 
kĕmput dĕnnira umiyat | 
nulya manjing jro pura | 

(n)ujug ing balumbang agung | 
toya wĕning gilar-gilar || 

7. Binotrawi sela abrit | 
kĕmput tĕpining balumbang | 
tinĕpi sasĕkarane | 

andong anggrĕk argulobang | 
noja lan sĕkar nala | 
nagasari cĕpaka rum | 
clakĕt myang sĕkar rĕjasa || 

8. Rukĕm ragaina tuwin | 
klurak kalak kanigara | 
kamuning kananga kaot | 
dlima wantah dilĕm ngambar | 
taluki sruni wungyan | 
wratsari landĕp sumusup | 
pacarcina pudhak ngambar || 

9. Kathah winarna ing tulis | 
kumĕnyut tyasira radyan | 
ĕngĕt mring ari sang sinom | 

Rancangkapti kadangingwang | 
nguni karĕmĕnanta | 

wanci bangun ngundhuh santun | 

kakaring ing patamanan 


10. Marang ngĕndi sira yayi | 
rahadyan sabil ing nala | 
tyas pinupus nulya ngalĕr | 
umiyat kanang kuburan | 
rahadyan uluk salam | 
karĕngĕng wangsulanipun | 
ya radĕn ngalekumsalam || 

11. Jĕngrĕsmi lan abdi kalih | 
guyup samya raratiban | 
bakdanya ratib gya lĕngsĕr | 
tan patya tĕbih gya miyat | 
rĕca amuka sona | 

Gathak Gathuk kagyat (n)jumbul | 
bilih ingong sĕngguh janma || 

12. Tibane watu si anjing | 
radyan (n)jajah jroning pura | 
sunya tan ana tabĕte | 

gya wangsul maring balumbang | 
angambil toya kadas | 

Gathak adan kamat Gathuk | 
samya prĕlu waktu Ngasar || 

13. Wus bakda anulya mijil | 
rarywan ngajĕnging gapura | 
nulya ana janma rawoh | 
nyakĕti lĕnggahnya radyan | 
alon ing aturira | 

anggĕr ingkang nĕmbe rawuh | 
sami katuran raharja || 

14. Sintĕn sinambating wangi | 
paran kang sinĕdyĕng karsa | 
radyan angandika alon | 
paman asung kang pambagya | 
sangĕt panrimaningwang | 
tanpa wisma raganingsun | 
moyang ngupadosi kadang || 

15. Nama karan Bagus Santri | 
paman ulun atĕtanya | 
andika sintĕn kasihe | 
nun kula nama Ki Purwa | 
ingkang kajibah tĕngga | 
patilasan kadhaton gung | 

Majapait ranning praja II 

16. Yĕn kaparĕng bagus kampir | 
dhumatĕng sudhunge paman | 
radyan manis andikane | 
bangĕt ing panrimaningwang | 
anĕng ngriki kewala | 

ngiras nĕtĕpi katĕngsun | 
ngalap barkahing minulya || 

17. Nuninggih langkung prayogi | 
dhasar panĕpĕn punika | 
lamun malĕm (ng)Garakasĕh | 
kathah para manca prapta | 
mawarna kang sinĕdya | 
angujung astananipun | 
jĕnĕngdalĕm Putri Cĕmpa || 

18. Punapi sampun ningali | 
dhatĕng lĕbĕting kadhatyan | 
paman wus salĕsih ingong | 
kakaring anĕng jro pura | 
umiyat pakuburan | 

rĕca miwah blumbang agung | 
paran gotĕkipun kuna || 

19. Ki Purwa turira aris | 
punika ingkang gapura | 

Waringin-lawang wastane | 
balumbang kang kalangĕnan | 

Sang Prabu Brawijaya | 
putri Cĕmpa kang kinubur | 
wus manjing agama Islam || 

20. Rĕca pinindha narpati | 

Balambangan Minakjingga | 
dadya tirakatan gĕdhe | 
punika gotĕking kuna | 
dene sanggar pamujan | 
winastanan Candhi Brau | 

tan tĕbih sangking kadhatyan || 

21. Punapa dĕrĕng ningali | 
ing mangke dalu kewala | 
ulun ingkang (n)dhĕrĕkake | 
wĕktu Mahrib wus andungkap | 

Gathak Gathuk gya adan | 
paragat dĕnnira wĕktu | 

Mahrib atanapi Ngisa || 

22. Sĕdhĕnge purnama-siddhi | 
padhang bulan kakĕncaran | 
rahadyan alon lampahe | 

Ki Purwa lumakyĕng ngarsa | 

Gathak Gathuk tan tĕbah | 
prapta Candhi Brau sampun | 
pamujan Sri Brawijaya || 

23. Wanguning candhi lir masjit | 
payon banon tatumpangan | 
dadya lincip pungkasane | 
ngandhap sinungan wiwara | 

Ki Purwa aturira | 
sumangga bagus umangsuk | 
maring plĕnggahan pamujan || 

24. Radyan myang santri kakalih | 
wus manjing jroning pamujan | 
langkung kacaryan driyane | 
miyat rarĕnggan sarwendah | 
myang awuning kang dupa | 
ngandhukur lir pendah gumuk | 
wus tamat anulya mĕdal || 

25. Ki Purwa umatur malih | 
wontĕn malih candhi endah | 
Bajang ratu (ng)gih namane | 
ananging klĕbĕt sirikan | 
yĕn wontĕn kang umiyat | 
tan kadugĕn kajĕngipun | 
miwah apĕs kang pinanggya || 

26. Prayogi botĕn ningali | 
radyan angling paman nĕdha | 
kĕndĕl ing ngriki kemawon | 
ulun apamitan pisan | 

ing ari benjang-enjang | 
ayun (n)dumugĕkkĕn laku | 
ngupaya kesahing kadang || 

27. Ki Purwa umatur inggih | 
sumangga sakarsa tuwan | 
dalu datan winiraos | 
wanci pajar gidib nulya | 
angambil toya kadas | 
paragading waktu Subuh | 
rahadyan aris ngandika || 

28. Paman kantuna basuki | 

Ki Purwa aris turira | 
rahadyan lajĕng lampahe | 
samarga arawat waspa | 
nanĕdha ing Pangeran | 
rahayuning arinipun | 
rama miwah kulawarga || 

29. Lĕpas lampahnya dumugi | 
candhi Panataran Blitar | 
nĕng ardi Kĕlud sukune | 
sela cĕmĕng kang kinarya | 
agĕng ingkang sajuga | 

wit ngandhap tumĕkĕng pucuk | 
ingukir ginambar wayang || 

30. Radyan gya minggah ing candhi 
tundha pitu praptĕng pucak | 
udhunira alon-alon I 

Gathak Gathuk barangkangan | 

tyas agung tarataban ] 

tĕkĕng ngandhap Gathuk muwus | 

Gathak mau gambar apa || 

31. Kang ingukir pinggir candhi | 
lunglungan cĕplok kĕmbangan | 
mĕmpĕr wayang buta kĕthĕk | 

Gathuk ing pangiraningwang | 
gambare Rama tambak | 
katara kĕthĕke brĕngkut | 
candhi alit tininggalan || 

32. Lir cungkup wangunanĕki | 
ing sanginggiling wiwara | 
sinĕrat sastra Budane | 

Gathuk matur inggih radyan | 
punika kadiparan | 
kajĕnge sastra puniku | 
pating pĕnthalit tan cĕtha || 

33. Rahadyan ngandika aris | 
sastra Buda papĕngĕtan | 
sĕwu rongatus etunge | 
sangang puluh siji warsa | 
nalikane akarya | 

ing sanggar pamujan iku | 
manthuk-manthuk Gathuk Gathak || 

34. Tapis dĕnnira mirsani | 
mentar sangking Panataran | 
awirandhungan lampahe | 
ngancik padhĕkahan Gaprang | 
miyat kang rĕca sela | 
kakalih ĕstri myang jalu | 
anĕng sapinggiring marga || 

Jilid 1 - Kaca : 55 

35. Sĕkar konyoh amĕnuhi | 
dupanira datan kĕndhat | 
tinĕngga palawangane | 

Gathak Gathuk lon tatanya | 
kiyai niku napa | 
jurukunci lon sumaur | 
bagus niki panyadranan || 

36. Kang jalĕr nama Kiyai | 
ĕstri nama Nyai Gaprang | 
pan dadya pakaulane | 
kang samya aminta barkah | 
nyunyuwun ge susuta | 
sarat lĕnggah kalihipun | 
ngungkurakĕn kyai rĕca || 

21 Pangkur 

1. Lah punika palanangan | 

ingkang ngadĕg sipat grananya kyai | 
ingkang samya anunuwun | 
sawusing adudupa | 
nulya matur punapa sakajatipun | 
lamun nyuwun ge susuta | 
kalihe samya nglinggihi || 

2. Ing pucuking palanangan | 

kang wus klakyan tumuntĕn darbe siwi | 

Gathak Gathuk angacĕmut | 
i tobat nora nyana | 
ingkang jĕjĕr ngathĕr iki dadi pĕlus | 
radyan lajĕng lampahira | 
manjing Lodhaya wanadri || 

3. Miyat wisma lit gĕdhĕgan | 
payon atĕp ing salĕbĕting panti | 
ĕgong sajuga gumandhul | 
nulya kampir rahadyan | 

tan adangu jurukuncinira rawuh | 
tatanya punapa karsa | 

Gathak Gathuk lon nyauri || 

4. Kula mung kampir kewala | 
kadipundi dene gong nĕng wanadri | 
jurukunci sauripun | 

sampun kina-makina | 

pan dumadya pupundhĕne tyang sadhusun | 

naminipun Kyai Pradhah | 

sintĕn ingkang darbe kardi || 

5. Mawi anabuh gamĕlan | 

tamtu ngangge ĕgong Pradhah Kiyai | 
yĕn tan makatĕn saĕstu | 
bilai kasusahan | 

sabĕn dintĕn mila dinupan kumĕlun | 
sinĕkaran binorĕhan | 
dadya warni nganti kuning || 

6. Rahadyan wusing miyarsa | 
cariyosnya kiyai jurukunci | 
nulya lajĕng lampahipun | 
lumĕbĕt padhĕkahan | 
aningali wisma alit dhapur tajug | 
ngandika mring Gathuk Gathak | 
payo ngaso maring masjit II 

7. Tumindak anon bĕlikan | 

toya wĕning rahadyan miwah abdi | 
samya ngambil toya wulu | 
wus malbĕng jroning langgar | 

Gathak Gathuk adan nanging datan sĕru | 
tyasira tansah trataban | 
wusing sunat parlu Mahrib || 

8. Linajĕngkĕn wĕktu Ngisa | 
paragating sĕmbahyang amiyarsi | 
swaraning janma gumrumung | 

Gathuk enggar tyasira | 

ririh angling Gathak payo padha mĕtu | 
nĕmoni janma kang nywara | 
baya iku ingkang kĕmit || 

9. Kaliye mĕdal lon-lonan | 
praptĕng jawi sru kagyatirĕng ati | 
anon sima samya turu | 
ngubĕngi ponang langgar | 
angalemprak adu pathak adu bathuk | 
ngorok (ng)gĕrĕng sasĕnggoran | 

Gathak Gathuk wangsul aglis || 

10. Wĕl-wĕlan matur ing radyan | 
dhuh bĕndara kawula tur udani | 
suwara janma gumrumung | 
dupi kawula mĕdal | 

yun manggihi sun sĕngguh janma satuhu | 
kang samya yun maring langgar | 
jĕbul sima kathah guling || 

11. Cacahipun tan kantĕnan | 

lĕsĕh anjrah kadya babadan pacing | 
mangke mĕnĕk samya wungu | 
tan wurung anĕmpuh byat | 

(m)barakoti angĕmah-ngĕmah mring ulun | 
rahadyan mĕsĕn ngandika | 
sira ywa padha kuwatir || 

12. Luwih karsane Pangeran | 

yĕn wis pasthi tan kĕna owah gingsir | 

tan kĕna kalamun luput | 

tan luput lamun kĕna | 

balik padha pasrah sumarah Hyang Agung 

kawula amung sadarma | 

lir sarah anĕng jaladri || 

13. Wis Gathak Gathuk turua | 

ingsun ingkang ngĕlĕki tĕkĕng enjing | 
rarywa kalih nulya turu | 
ngaringkĕl datan obah | 
datan sĕgu radyan munajat sadalu | 
miminta ing karaharjan | 
dupi wusing bangun enjing || 

14. Sĕmbahyang Subuh pribadya | 
wusing bakda akaring pajar sidik | 
ginugah kang samya turu | 

tangi arĕmrĕm-ayam | 

miyarsakkĕn swara sĕpi tandya lungguh | 

mĕh raina masĕmu bang | 

Hyang Haruna ayun mijil || 

Jilid 1 - Kaca : 57 


15. Ngintip-intip Gathuk Gathak ] 
anon janma titiga samya linggih | 
kadi mĕntas samya turu | 

dupi miyat jro langgar | 

ana tamu katri eca dĕnnya lungguh | 

tri umentar gagancangan | 

tur uning mring lurahnĕki || 

16. Dupi praptĕng ngarsa lurah | 
atur uning ing langgar ana janmi | 
titiga juga binagus | 

rĕspati mawa cahya | 

winatara sadalu manggĕn nĕng ngriku | 

ki lurah gawok ing driya | 

wus anarka yĕn wong luwih || 

17. Parentah mring rabinira | 

hĕh Rubiyah sadhiyaa dĕn aglis | 

bucu kang apik sananjung | 

iwak dhĕndhĕng manjangan | 

bayĕm ati gudhang pon-ĕmpon myang timun 

siwalan ingkang dawĕgan | 

miwah lĕgĕne hya lali || 

18. Rubiyah matur sandika | 

wus samĕkta ki lurah miwah rabi | 

laju marang sanggar gupuh | 

umarĕk mring rahadyan | 

praptĕng ngarsa matur marang sang linuhung 

anggĕr kula nilakrama | 

sintĕn sinambating wingking 1 1 

19. Paman kula santri moyang | 
angulati kadang ingkang lunga nis | 
saparan kawĕlasayun | 

balik ta sintĕn paman | 

lurah matur kang sotah mastani ulun | 

Ki Carita dadya lurah | 
ing dhusun Pakĕl puniki || 

20. Mila kula gupuh sowan | 

de rumiyin tumĕka ing samangkin | 
tan ana janma kang purun | 
lumĕbĕt maring sanggar | 
mung paduka saĕstu lamun linuhung | 
baya trahing maratapa | 
wijiling andana warih || 

21. Kamipurun abdipara | 

atur dhahar lumayan ing kalantih | 
angsala barkah pukulun | 
kasawaban nugraha | 
wus tinata sang luhung ngecani kalbu | 
dhahar watara sak kluwak I 

dhĕndhĕng manjangan sacuwil || 

22. Atobbe ambal-ambalan | 

wus dumugi rampadan gya cinarik | 
dhaharan lumadyĕng ngayun | 
siwalan myang dĕrĕsan | 

Radĕn dhahar siwalan tanapi nginum | 
dĕrĕsaning kang siwalan | 
nikmat sĕgĕr sarirĕki || 

23. Gathak Gathuk ingacaran | 

lah suwawi (ng)gĕr aywa isan-isin | 

(n)dika nĕdha kang pakantuk | 

(ng)gih wakne ywa sumĕlang | 

Gathak Gathuk (ng)gĕnnya nĕdha angathĕkul | 
kalihe wus tuwuk samya | 
angĕndhoni sabuknĕki || 

24. Radyan ris tanya Ki Crita | 
kadiparan cariyosira nguni | 
griya myang kĕpĕk gumandhul | 

Ki Carita turira | 

inggih sangking gotĕkipun tiyang sĕpuh | 
griya winastanan sanggar | 
pamujan kala rumiyin || 

25. Kĕpĕk kakalih punika | 

kang satunggal pan isi sinjang lurik | 

warna-warni corĕkipun | 

miwah sinjang praosan | 

dhĕsthar tĕpĕn renda myang praosanipun | 

dene kĕpĕk satunggilnya | 

isi kampuh gadhungmlathi |] 

26. Mawi kaparaos jĕnar | 
kacariyos kagungan dalĕm Gusthi | 

Kangjĕng Nyai Rara Kidul | 
sabĕn taun sapisan | 

kulabĕkta dhumatĕng ing wismaulun | 
mariksa jangkĕping cacah | 
sarta ngiras angisisi || 

27. Sampuning jangkĕp kang cacah | 

lajĕng wangsul marang ing sanggar malih | 

nalika pamĕndhĕtulun | 

tuwin wangsuling barang | 

sampun tamtu wontĕn sima kang tut pungkur | 

nanging sangking katĕbihan | 

punika sima kang jagi || 

28. Sabĕn dalu tiga-tiga | 

bilih siyang sami awarni janmi | 
wit pakĕl sangajĕngipun | 
ing sanggar kalih pisan | 
miwah uwit durĕn kakalih puniku | 

anĕng kiwa tĕngan langgar | 
tanĕmanipun Jĕng Gusti || 

29. Panĕmbahan Senapatya | 

mila sabĕn woh katur mring Mantawis | 

Gathak Gathuk ririh muwus | 
wakane napa ingkang | 
dĕn arani sima-gadhungan puniku | 
de tyang datan mawi tungkak | 

(ng)gih makatĕn gotĕknĕki || 

30. Rahadyan manis ngandika | 

man Carita bangĕt panrimamami | 
buja kramanta mring ulun | 

Allah kang malĕsĕna | 

rĕh wus siyang ulun (m)dumugĕkkĕn laku | 

Ki Carita aturira | 
sumangga karsa sang pĕkik || 

31. Kapungkur ing Pakĕl desa | 
lampahira ngalĕr ngetan lĕstari | 
kĕndĕl kalanirĕng waktu | 
prapta ing tanah Tuban | 

aso anĕng ngandhap randhu-wana agung | 

Gathak Gathuk gawok mulat | 
agĕnging wit anglangkungi || 

32. Kubĕnge gya pinĕcakan | 
kupĕngira pitung dasa kakalih | 
radyan utusan mring Gathuk | 
kinĕn ngupaya toya | 

gya umentar tan pantara tĕbihipun | 
anon sumur sela krĕsna | 
toya lĕbĕt langkung wĕning || 

33. Wangsul matur ing rahadyan | 
pinurugan lawan santri kakalih | 
sumur watu kĕbak banyu | 
malah kongsi (m)baludag | 
karamate cacalon wali linuhung | 

Gathak Gathuk kagawokan | 
nulya ngambil toyastuti || 

34. Rampung dĕnnya samya kadas | 
toya mĕndhak pulih lir nguni-uni | 
wangsul wĕktu ngandhap randhu | 
bakdane salat Ngasar | 

gya tumindak gandrung-gandrung kapirangu | 
ĕngĕt mring kakalih kadang | 
sira yayi marang ngĕndi || 

35. Anon sumbĕr binalumbang | 

toya wĕning winastanan ing Bĕkti | 

Rancangkapti ariningsun | 
nguni karĕmĕnanta | 


< Serat Centhini Jilid 01 - Halaman : 77 > 


adus marang balumbang ingkang binatur | 
radyan kĕndĕl sawatara | 
anulya lumampah malih || 

36. Ngidul ngilĕn praptĕng wana | 

langkung wĕrit andungkap waktu Mahrib | 
kĕndĕl ngandhap mandera gung | 
anĕng tĕpining sĕndhang | 
binotrawi pinagĕran sela pingul | 
sawusing tĕtoya kadas | 
ngrarasati wĕktu Mahrib || 

22 Mijil 

1. Paragating Ngisa lawan Mahrib | 
pitĕkur sang anom | 
ngluhurakĕn asmane Sang Angrĕh | 

Gathak Gathuk wus dangu aguling | 

na swara kapyarsi | lir mriyĕm jumĕgur || 

2. Lir kalindhon bumi gonjang-ganjing | 

Gathak Gathuk mbĕngok | 
gurawalan ngarukĕt rahadyan | 

saya rame swara kapiyarsi | 
sirĕping swarĕki | 

Gathak Gathuk ngantuk || 

3. Tan pantara rahadyan udani | 
wanodya kinaot | 

makidhupuh lungguh ing ngarsane | 
mangĕnjali matur nora krami | 
dhuh risang linuwih | 
ruwatĕn pukulun || 

4. Ing munajat satuhu karya gring | 
marang wadyaningong | 
radyan mĕsĕm aris ngandikane | 
babo rara sapa kang wawangi | 

lan wismanta ngĕndi | de prapta ngarsĕngsun || 

5. Kawruhana sang luhung wakmami | 
nguni putri katong | 

Brawijaya pungkasan pamase | 
kang mandhirĕng kraton Majapait | 
rusaking nagari | salin srengat Rasul || 

6. Ulun datan kaduga nglakoni | 
ing agama kaot | 

banjur maring wana Bagor kene | 
atatruka karsaning Hyang Widdhi | 
kinĕn angratoni | 
sagunging lĕlĕmbut || 

7. Ingkang manggĕn nĕng Bagor wanadri | 
de kĕkasih ingong | 

Jĕng Ratu Mas Trangganawulane | 

sĕndhang iki apan sunarani | 

Sugihwaras nĕnggih | 
pasiramaningsun || 

8. Amung sabĕn ari Sukra Manis | 

(ng)goningsun lalangon | 

sapa wonge kang mantĕp atine | 
yun katĕmu marang jĕnĕng mami | 
saranane mawi | 
tirakat sadalu || 

9. Ing malĕme ari Sukra Manis | 
pasthi ingsun rawoh | 

sarta asung apa sasĕdyane | 
ing samurwat sarta bĕnĕr bĕcik | 
mriyĕm ingkang muni | 
sabĕn ratri iku || 

10. Pratandhane karaton arja-di | 
mupus ing tyasingong | 
baya uwus ginaris papasthĕn | 
takdiring Hyang tan kĕna wah gingsir | 
ragĕngsun sadarmi | 

sumarah sakayun || 

11. Paran karsa sira praptĕng ngriki | 
jarwaa sayĕktos | 

Jayĕngrĕsmi alon andikane | 
angulati kadangong kang anis | 
jalu lawan ĕstri | 

wus lawas tan pangguh || 

12. Jĕng Ratu Mas aturira aris | 
babo sang kinaot | 

dĕn-narima pan durung mangsane | 
tĕmbe panggih yĕn rahadĕn uwis | 
kaukum ing nagri | 
linabuh ing laut |( 

13. Nĕng Tunjungbang kono (ng)gonne dadi | 
banjur atatĕmon | 

aywa kĕmba lakunira radĕn | 
nyanyaloni dadining ngaluwih | 
radĕn Jayĕngrĕsmi | 
ana marĕmipun || 

14. Lah Ratu Mas buron apa iki | 
kang padha mathangkrong | 
anĕng ĕpang tan katon raine | 
kaya munyuk buntute tan kĕksi | 

Ratu Mas lingnya ris | tukang arannipun || 

15. Hĕh Ratu Mas sapa kang sung uning | 
ing satĕkaningong | 

Sri Trĕngganawulan lon ature | 

pĕksi dhandhang sung ngalamat muni | 
kĕna dĕntitĕni | 
kandhane wong sĕpuh || 

16. Lamun ana paksi dhandhang muni | 
sangking wetan ngulon | 
nglamat bĕcik tamuwan badhene | 
ing pandhita utawa wong luwih | 
lamun dhandhang muni | 
sangking wetan kidul [| 

17. Yĕku bĕcik ing alamatnĕki | 
barang karya dados [ 

lamun ana dhandhang munya mangke | 
saka kidul bĕnĕr prĕnahnĕki | 
ngalamat rĕjĕki | 
ingkang karsa rawuh || 

18. Lamun ana paksi dhandhang muni | 
sangking kidul kulon | 

iya iku ala ngalamate | 
arsa padu rĕbut sapalĕki | 
lamun dhandhang muni | 
kulon sangkanipun || 

19. Ngalamate apan arsa rabi | 
yĕn sangking lor kulon | 
dhandhang muni ala ngalamate | 
apan arsa kagĕringan ati [ 

dĕn angati-ati | 
awas lawan emut || 

20. Atobata maring ing Hyang Widdhi | 
poma dikalakon | 

dhandhang muni lor bĕnĕr sangkane | 
yĕku ala ngalamatirĕki | 
yĕkti arsa manggih | 
kawirangan agung || 

21. Yĕn amuni ing lor wetan sangking | 
ngalamat tan awon | 

yun katĕmu ing prasanakane | 
miwah kadang ingkang wisma tĕbih | 
lamun dhandhang muni | 
mencok wuwungipun || 

22. Ing wismane kang nginggil pribadi | 
swaranira alot | 

yun katĕkan susah ngalamate | 
tamat ngalamate dhandhang muni [ 
gurune wismĕki | 
ngĕndi sangkanipun || 

23. Wangsiting Hyang lamun prĕnjak muni | 
iku dĕn waspaos | 

kang nglamati bĕcik lan alane | 
wus pinasthi carita ing nguni | 
sĕmune kang pĕksi | 
prĕnjak uninipun || 

24. Lamun ana pĕksi prĕnjak muni | 
sarĕng sakaloron | 

anĕng kidul ing wisma prĕnahe | 
ngantya dangu pan ngalamatnĕki | 
tamuwan priyayi | 
bĕcik sĕdyanipun || 

25. Lamun ana pĕksi prĕnjak muni | 
kaprĕnah nĕng kulon | 
pantinira ala ngalamate | 

arĕp ana tĕtamu kang prapti | 
sĕdyanya tan bĕcik | 
ngajak tukar padu || 

26. Lamun ana pĕksi prĕnjak muni | 
kaprĕnah anĕng lor | 
pantinira bĕcik ngalamate | 

guru prapta karsane sung wangsit | 

sadhiyaa nuli | 

kang suci kang patut || 

27. Lamun ana pĕksi prĕnjak muni | 
wetan panti mangko | 

mencok payon kandhang gĕdhogane 
nglamat ala yun kabĕsmĕn yĕkti | 
dĕn angati-ati | 
ywa lena ing kalbu || 

28. Paksi prĕnjak munya angidĕri | 
wisma tĕpung golong | 

pan prayoga iku ngalamate | 
bakal antuk donya ingkang suci | 
myang arta kalali | 
mujia Hyang Agung || 

29. Titi tamat ngalamating pĕksi | 
kang bĕcik kang awon | 

iku ingkang ingsunĕstokake | 
bĕnĕr luput karsaning Hyang Widdhi 
ingsun darma manggih | 
ing kaol rumuhun || 

30. Radĕn Jayĕngrĕsmi ngandika ris | 
sang ratu kinaot | 

buron apa kang na paedahe | 
jĕng Ratu Mas aturira aris | 
sato tukang adi | 
mĕngko ingsun tutur || 

31. Murwĕng sato muka kang linuwih | 

tukang winiraos | 
iku agung sawabe adĕne | 
wus mutamat para nabi wali | 
miwah para mukmin | 
poma dĕnlĕstantun || 

32. Dĕn agĕmi aywa ge dĕnwadi | 
yĕn tan tunggal batos | 
tukang iku pinetta sirahe | 
sĕlĕhĕna bun-ĕmbunannĕki | 
panganggone nĕnggih | lamun ana mungsuh || 

33. Datan tĕdhas ing sanjata dening | 
utĕke dĕnuwor | 

barang lĕnga dene panganggone | 
apa gawe cinampur ing dhiri | 
watĕk tĕguh nĕnggih | 
luput sĕnjatĕku || 

34. Lambe ilat dĕn (ng)go jimat nĕnggih | 
kalis gĕlap rĕko | 

apan siung kalawan kukune | 
pan kinarya ngukur janma guling | 
insa Allah mati | 
nĕnggih wong puniku || 

35. Litawa dĕnkosokakĕn janmi | 
dadi kaku kang wong | 

dĕn (ng)go sipat nĕnggih gĕgĕtiye | 
barang ingkang aningali asih | 
lamun dĕnwor warih | 
nĕnggih banyu susu || 

36. Nuli dĕnusapakĕn ing kĕndhil | 
ujare pawartos | 

datan matĕng nĕnggih liwĕtane | 
wulunipun dĕnsĕbar ing panti | 
paedahe malih | 
durjana tan wĕruh || 

37. Anadene wĕwudĕlirĕki | dĕn(ng)go tamba kang wong | 
lara busung kang tĕngĕn matane | 

dĕnwor lawan gĕtih sĕrut nĕngih | 
lan luhe wong nangis | 
dĕn(ng)go sipat iku || 

38. Insa Allah wong liyan ningali | 
pasthi datan wĕroh | 

lamun lungan pan dĕnusapake | 

saka omah paedahe nĕnggih | 

tan kĕnĕng dĕnambil | duwĕke wong iku || 

39. Mata kiwa dĕnwor lan kasturi | 
miwah kapur-baros | 

apan dĕn(ng)go nĕnggih sa Allahe | 


< Serat Centhini Jilid 01 - Halaman : 82 > 


dĕnkasihi wong lanang wong ĕstri | 
wus titi nikmati | 
sato muka lutung || 

40. Ana maning sarah ingkang paksi | 
platukbawang kaot | 
luwih akĕh tinimbang tukange | 
wulu daging jroan balungnĕki | 
kabĕh mupangating | kanthi pedah luhung || 

23 Kinanthi 

1. Lah pirĕngna radyan ulun | 
amarna sarahing pĕksi | 
saking jĕng Nabi Suleman | 
nĕnggih ingkang anjarwani | 
kang pĕksi pĕlatukbawang | 
kĕh manpangatnya winilis || 

2. Yĕn kang rumiyin dinunung | 
cucukipun ingkang nginggil | 
karya sĕpuhing gagaman | 
gagaman sakalir-kalir | 
sawabipun datan ana | 
wong tĕguh tan pasah titis || 

3. Yĕn tan pasah kang tinanduk | 
dadya sakit gĕng (n)dhatĕngi | 
tan waras prapta ing pĕjah | 
ilating pĕksi winarni | 
dhinahar ingkang paedah | 
ing pamicara patitis || 

4. Netranira kang ginantung | 
munggĕng saluhuring kori | 
tĕbih saking duratmaka | 
wuluning murda kinardi | 
sumping rarywa lit sawabnya | 
atĕbih saking panyakit || 

5. Polo pan kinarya pupuh | 
ing netra pan datan kĕni | 
ing lalamur sawabira | 
jajantungipun binukti | 
sawabira sarwa gampang | 
sabarang ingkang kinapti || 

6. Lan kabuka ngelmunipun | 
apĕruninpun upami | 
winor lan minum-minuman | 
miwah winor lawan jampi | 
sawabe rikat lumajar | 
pringsilanipun binukti || 

7. Kinasiyan sawabipun | 
mring wanodya lawan malih | 

kinasiyan mring pandhita | 
miwah maring para wali | 
dhadhaning pĕksi dhinahar | 
sawabipun lamun sakit || 

8. Enggal ing waluyanipun | 
brotol binukti pawĕstri | 
sawabipun kinasiyan | 
dyah ika maring ing laki | 
buntut winor lan gulunya | 
binasmi nulya binukti || 

9. Ing pawĕstri sawabipun | 
linuwih samining ĕstri | 
laripun kinarya gĕlang | 
elingan sabarang kardi | 
lawan malih ingkang ĕlar | 
winor ing sabuk prayogi || 

10. Kinasiyan sawabipun | 
lamun suwitĕng narpati | 
yĕn sinĕlĕh soring bantal | 
patilĕman sawabnĕki | 
tiningalan sarwa endah | 

tur rinĕksa ing Hyang Widdhi || 

11. Sawabe ingkang babalung | 
akuwat yĕn dĕnsimpĕni | 
myang balung suwiwinira | 
sinĕlĕhakĕn ngisoring | 
pasareyan datan liyan | 
sawabe akuwat malih || 

12. Atinipun pan ginantung | 
luhure dĕnnira guling | 
sawabipun bĕtah sahwat | 
yĕn winor lisah kalĕntik | 

myang wawĕdhak ingkang sahwat | 
sirna sagunging sasakit || 

13. Suku kalih sawabipun | 
lamun pinĕndhĕm ing sabin | 
myang sakĕhing tatanĕman | 
tulus wohipun andadi | 
lamun malih ingkang manah | 
ginĕlangakĕn ngastĕki || 

14. Wisa tawa sawabipun | 
isining wisma sakalir | 
tĕbih sangking ing lalara | 
nĕnggih atinipun malih | 
ingusapakĕn ing dakar | 
bĕtah sahwat sawabnĕki || 

15. Ingkang ilat kinaryĕku | 

jimat sawabe tan kenging | 
ing luwe bĕtah alapa | 
lawan kulitipun malih | 
tinalĕkakĕn padharan | 
yĕku bĕtah luwe malih || 

16. Kĕpalanira kang manuk | 
kinarya jimat ngajurit | 
kinajriyan marang mĕngsah | 
yĕn wontĕn wisma upami | 
panas tan kĕna kanggonan | 
pinĕndhĕman ĕlarnĕki || 

17. Panjawat kang tĕngĕnipun | 
wolung lĕmbar aja luwih | 
pĕpadonipun lor wetan | 
dadya tawa panasnĕki | 
gĕtih dĕnakingkĕn ika | 
winor lawan bawang abrit || 

18. Lawan adas nulya kinum | 
ing toya nĕng pinggan putih | 
karya jampi lara netra | 
pinupuhakĕn tumuli | 

insa Allah dadya waras | 
yĕn wontĕn sasakit kuping || 

19. Pinupukakĕn pan mantun | 
lamun arsa dĕnkasihi | 

lan wong akĕh myang yĕn arsa 
sugih lan yĕn arsa dadi | 
barang ingkang tinanĕman | 
puwasaa tigang ari || 

20. Dĕn kadya puwasa agung | 
winatĕka donganĕki | 
puniki mĕle kang donga | 
Allahuma barkat saking | 

Gusti Bagendha Suleman | 
mung iku tan ana malih || 

21. Kang pinangan atinipun | 
ingolah sakalir-kalir | 
yĕn wus dĕnnira puwasa | 
matĕk donga sarwi bukti | 
yĕn adagang myang ngawula | 
dĕn tĕtĕp hya walanggalih || 

22. Kalamun arsa sirĕku | 
siniyan wong kathah malih | 
tyas lan ilat winor barang | 
olah-olahan binukti | 
lamun arsa matĕnana | 

ing wong durjana mamaling || 

23. Ingkang kiwa tapakipun | 
sinundĕp ing cucuk nĕnggih | 
insa Allah pĕsthi pĕjah | 
lamun arsa sugih ngĕlmi | 
tyas binukti lawan uyah | 
gorĕng wus titi kang paksi || 

24. Rahadyan ngandika arum | 
Ratu Mas Trĕngganasasi | 
bangĕt ing panrimaningwang | 
sira sung pitutur jati | 
ngalamatĕng paksi dhandhang 
miwah pĕksi prĕnjak muni || 


8 Lajĕnging lampah nglangkungi rĕdi Pandhan dumugi ing Gambiralaya, 
ningali tilas pĕrtapanipun Dĕwi Gĕndrasari. Angsal katrangan saking Ki 
Padhang bab rĕca Ki Drĕpa ingkang dongĕngipun kasmaran dhatĕng Dĕwi 
Gĕndrasari kanthi sumpah manawi botĕn kalaksanan, pajalĕranipun badhe 
katigas. Kalampahan Ki Drĕpa pĕjah dados rĕca mangku pajalĕranipun. 
...kaca 66-68 

25. Sarahing tukang linuhung | 
myang palatukbawang paksi | 
apa kang dak walĕsĕna | 

Ratu Mas turira aris | 

luwih karsaning Hyang Suksma | 
ingsun iki mung sadarmi || 

26. Kabĕh kang wus ingsunwuwus | 
iku darbĕkmu pribadi | 

amung kang mĕdharkĕn ingwang | 
sarĕhne wus lingsir akir | 
sun pamitan lilanana | 
mantuk mring kahyangan mami || 

27. Wus tan katon kangjĕng ratu | 

Gathak Gathuk nuli tangi | 
sarya matur mring rahadyan | 
kawula satĕngah ngimpi | 
mirĕng swara tanpa rupa | 
amung ganda mamrik minging || 

28. Lir tindhihĕn raosipun | 
sruwing-sruwing kapiyarsi | 
tukang platuk lunjak-lunjak | 
sarah-sarah dĕnadhangi | 
punika ginĕm punapa | 
sintĕn rencang paduka ngling || 

29. Rahadyan ngandika arum | 
kawruhanamu kang prapti | 
anĕmoni jĕnĕngingwang | 
iku ratuning dhadhĕmit | 
ngadhaton ing Bagor wana | 

ing nguni putri narpati || 

30. Sang Aprabu Majalangu | 

Brawijaya kang sisiwi | 
anggĕntur amatiraga | 
tan sarju salin agami | 
katrima panĕdhanira | 
bisa jumĕnĕng narpati || 

31. Ngratoni sagung lĕlĕmbut | 
sajroning Bagor wanadri | 
sabĕn bĕngi mariyĕman | 

Gathak Gathuk duk miyarsi | 
marinding githok mangkarag | 
wus awanci pajar sidik || 

32. Samya wulu waktu Subuh | 
paragat dĕnnya ngabĕkti | 
linggar sangking Sugihwaras | 
ngancik suku Pandhan wukir | 
manjat manginggil wus prapta | 
ing dhusun Kadhaton nami || 

33. Nyabrang lĕpĕn mili ngidul | 
toyanya nyarong awĕning | 
miyat balung langkung kathah | 
agĕng-agĕnge nglangkungi | 
lajĕng lampahira radyan | 

wus praptĕng sukuning ardi || 

34. Ing Gambiralaya gunung | 
nulya umanjat manginggil | 
praptĕng pucak non pratapan | 
tanggul siti angubĕngi | 
tinanĕman sasĕkaran | 
argulo gandanya amrik || 

35. Pinĕcakan kubĕngipun | 
tigang dasa langkung kalih | 

(n)jawi tanggul kidul wetan | 
wontĕn rĕca sela langking | 
patrape lir janma priya | 
mangku palanangannĕki || 

36. Wus pisah lan badanipun | 
mung sapucang agĕngnĕki | 

Gathak Gathuk latah-latah | 
ana manĕh angungkuli | 
duwĕke rĕca Ki Gaprang | 
kalah dawa gĕdhe iki || 

37. Rahadyan nulya tumurun | 
ngalĕr ngĕrĕng-ĕrĕng wukir | 
anon balung agĕng panjang | 
tikĕl pat lan kang rumiyin | 

praptĕng ngare angandika | 
lir mas tumimbul ing warih || 

24 Maskumambang 

1. Lah ta Gathak sira umentara aglis | 
maring padhusunan | 

katĕmua kanca bumi | 
angilĕnana dawĕgan || 

2. Wus umentar (n)jujug wismane pĕtinggi | 
gupuh ingacaran | 

lah pantĕn karsa punapi | 
kula yun ngilĕni dĕgan || 

3. Anak kula kalantih nĕng suku wukir | 
ki patinggi lingnya | 

botĕn susah angilĕni | 
nulya ngambil kang dawĕgan || 

4. Patang iji sampun pinarasan sami | 
lah pantĕn sumangga | 

kula bĕktane pribadi | 
kerit lampahira Gathak || 

5. Praptĕng ngarsa mundhuk-mundhuk ki patinggi 
Jĕngrĕsmi ngandika | 

kaki sun tanya sirĕki | 
wisma miwah kang sinambat || 

6. Nama karan dhusun kang kula ĕnggĕni | 
punika Padhangan | 

katĕlah sami mastani | 
dhatĕng kula Kaki Padhang || 

7. Sumapala kamipurun ingkang abdi | 
ngaturi sugata | 

lumayan jampi kĕlantih | 
sacĕrĕt wĕning dawĕgan || 

8. Iya kaki bangĕt panarimamami | 
pasihanta mring wang | 

Allah ingkang ngudanĕni | 
ing sakalĕthĕking manah || 

9. Radyan ngunjuk ing wĕning nyu sawatawis | 
tĕlĕsing gorokan | 

karaos nikmat ing dhiri | 
ngandika alkamdnlillah || 

10. Linorotkĕn marang santrinya kakalih | 
we-nyu papat bebas | 

dawĕgan gya dĕn klothoki | 
ngalih sewang samya tĕlas || 

11. Radyan angling kaki ingsun minta uning | 

mau ingsun ngambah | 
padhukuhan suku ardi | 
myat balung kĕh agĕng panjang 

12. Nulya manjat malih mring pucaking wukir | 
anon patilasan | 

kidul ana rĕca siji | 
mangku kadya palanangan || 

13. Mudhun maring ngĕrĕng-ĕrĕng uning malih | 
balung gĕdhe dawa | 

ngungkuli kang mau kaki | 
kadiparan critanira || 

14. Kaki Padhang tumĕnga matur sang pĕkik | 
dongĕngipun kina | 

sukunipun Pandhan wukir | 
dhusun Kadhaton namanya || 

15. Kala jaman purwa kadhaton rasĕksi | 

Sang Prabu Arimba | 

rikala amangun jurit | 
mĕngsah panĕnggak pandhawa || 

16. Arya Sena ingkang unggul ing ngajurit | 
raksasa kĕh pĕjah | 

punika babalungnĕki | 

Sang Prabu yaksa Arimba || 

17. Pĕjahipun anĕng ngĕrĕng-ĕrĕng wukir | 
ing Gambiralaya | 

ingkang paduka tingali | 
anglangkungi agĕng panjang || 

18. Tiyang satus bokmanawi tan kuwawi | 
lĕpĕn alit ingkang | 

mangidul ilinirĕki | 
winastan lĕpĕn Jĕroang || 

19. Sri Arimba sasampune angĕmasi | 
pancanaka mangsah | 

ing wadhuk jĕroan mijil | 
binucal lĕpĕn punika || 

20. Pan katĕlah namane prapta ing mangkin | 
ing lĕpĕn Jĕroan | 

pratapan sapucak wukir | 
ingaran Gambiralaya || 

21. Duk rumiyin wontĕn putri amartapi | 
warna ayu endah | 

nama Dewi Gĕndrasari | 
wus mĕdal istijratira || 

22. Wontĕn tiyang jalĕr asru manguntĕki | 
anama Ki Drĕpa | 

yun mangangkah mring sang putri | 
duk ayun mangkat prasĕtya || 

23. Yĕn tinampik amalipun dĕnicali | 
wasana sang rĕtna | 

lumuh dhatĕng Drĕpa kaki | 
palanangan gya pinagas || 

24. Bali lĕnggah ki Drĕpa nulya ngĕmasi | 
nanging dados sela | 

lĕstantun ngantos sapriki | 
dora lĕrĕse sumangga || 

25. Gathak (n)jawil lah Ki Drĕpa iku sigit 
nĕtĕpi prasĕtya | 

botĕn kaya wong sakiniki | 
sĕtyane lamis kewala || 

26. Radĕn Jayĕngrĕmsi angandika aris | 
kaki pasihanta | 

sangĕt panarima mami | 
kaki kantuna raharja || 


9 Lampahipun dumugi ing dhusun Dhandhĕr pinanggih kĕpala dhusunipun 
ingkang nĕrangakĕn bab latu pakayangan, ukuran dhuwung sarta ukuran 
landheyaning tumbak. Dumugi ing Kasanga pinanggih Ki Jatipitutur ingkang 
dongĕngakĕn bab Prabu Jaka ing Mĕdhangkamulan mĕjahi sawĕr dumugi 
kagungan putra wujud sawĕr wasta Jaka Nginglung ngantos mulabukanipun 
wontĕn sumbĕr-sumbĕr lisah. ... 
kaca 69-83 

27. Ingsun nutugake tumindaking sikil | 

(n)dhĕku Kaki Padhang | 
rahadyan tandya lumaris | 

tan pisah ki Gathuk Gathak || 

28. Ngalĕr ngilĕn prapta ing Bojanagari | 
myat kukus mangampak | 
rahadyan nulya nyĕlaki | 

kang murub warni balumbang || 

29. Pinĕcakan kawan likur wiyarnĕki | 
dene panjangira | 

tigang dasa langkung kalih | 
lĕbĕte sahasta wrata || 

30. Tanpa toya dangu dĕnnira ningali | 
nahan tan pantara | 

murub lir wisma kabĕsmi | 
latu sumundhul ing mega || 

31. Isthanira kadya ngurmati kang prapti | 

Gathuk Gathak waswas | 
giris maras miris tistis | 
tyas lir tatas anaratas || 

32. Kĕpalane dhusun Dhandhĕr gupuh prapti | 
mariksa pawaka | 

kagyat anon janma katri | 
pinarak tĕpi balumbang || 

33. Ngloccitĕngtyas anĕh tĕmĕn uwong iki | 
yĕn dudu trah tama | 

mangsa waniya nyĕlaki | 
ing balumbang Pakayangan || 

34. Ki patinggi anyakĕti ing sang pĕkik | 
rahadyan tĕtanya | 

baya sirĕku kang (n)jagi | 
balumbang isi dahana || 

35. Palang matur lĕrĕs timbalan sang pĕkik | 
mila gupuh amba | 

mariksa balumbang api | 
awit dadya panĕngĕran || 

36. Lamun murub dĕlajat kathah sĕsakit | 
dhusun ingkang cĕlak | 

kang uning urubing agni | 
apĕs lir mĕndĕm pocungan || 

25 Pocung 

1. Murub agung tan wontĕn tiyang andulu | 
mung amba priyangga | 

kang wikan urubing agni | 

sampun tamtu kadhatĕngan janma tama || 

2. Isthanipun lir tur urmat asusugun | 
punika winastan | 

Pakayangan latu nĕnggih | 
criyosipun prapĕne ĕmpu duk kina || 

3. Gathuk tanya marang Ki Kapalang gupuh | 
baya kang Kĕpalang | 

tĕdhaking ĕmpu mmiyin | 
ingkang darbe patilasan Pakayangan || 

4. Apĕsipun sagĕd pandhe damĕl dhuwung | 

Ki Kapalang mojar | 

o (ng)gĕr dede tĕdhaknĕki | 

nanging yĕktos pancĕn pandhe damĕl kula || 

5. Gathuk muwus lah apa bĕnĕr bĕthĕkku | 
yĕn damĕl curiga | 

punapi (ng)gih dĕnukuri | 
panjangipun punapa sakarsa-karsa || 

6. Myang landheyan waos punapa ingukur | 
napa manut bakal | 

Ki Kĕpalang anauri | 

dhuwung miwah landheyan wontĕn ukurnya || 

7. Watonipun kalamun adamĕl dhuwung | 
panjangipun ganja | 

ingkang kaukur rumiyin | 

lajĕng kangge ngukur panjanging curiga || 

8. Awit bongkot kajawine pĕsinipun | 
dumugi pucuknya | 

nĕnĕm wĕwilanganĕki | 

kang rumiyin cakra kapindho gundhala || 

9. Tiga gunung ping sakawanipun guntur | 
ping gangsal sagara | 

kaping nĕnĕm madu nĕnggih | 
ingkang sae tĕkĕng pucuk dhawah arga || 

10. Tuwin dhawah sagara utawi madu | 
titiga prayoga | 

utawi dhawah jaladri | 

gya winalik sangking pucuk pangukurnya || 

11. Tĕkĕng bongkot kajawining pĕsinipun | 
kang langkung utama | 

ing pungkasan dhawah ardi | 
lah punika ingkang pantĕs pinilala || 

12. Lamun damĕl landheyan waos ingukur | 
kĕpĕlnya priyangga | 

sakawan etanganĕki | 

sangga runggi sarah watang kang prayoga [| 

13. Dĕn dhawahnya sangga ing pungkasanipun | 

Gathuk (n)dhĕku lingnya | 

paringe kakang kapundhi | 

Ki Kapalang noraga matur rahadyan || 

14. Dhuh sang luhung bilih marĕngi ing kalbu | 
kampir wisma-amba | 

ing Dhandhĕr tan pati tĕbih | 

dhusun ingkang katingal ngajĕng punika || 

15. Apuntĕnta paman ingsun arsa laju | 

(n)dumugĕkkĕn lampah | 

(m)bungkuk Kapalang tur inggih | 

botĕn langkung kula (n)dhĕrĕkkĕn raharja || 

16. Pakayangan latu Dhandhĕr wus kapungkur | 
lajĕng lampahira | 

ngambah ara-ara wradin | 

tanah Dhandhĕr ngilĕn nulya anon toya || 

17. Mĕdal saking sumbĕr ngalirab dinulu | 

Gathuk tan saranta | 

ngokop toya ingkang mili | 

praptĕng tĕnggok wangsul mutah bulakĕran || 

18. Gathak tanya lho kapriye iku Gathuk | 
tĕka mutah-mutah | 

Gathuk angling mbrĕbĕsmili | 
dudu banyu iku lĕnga latung blaka || 

19. O ya Gathuk aku krungu critanipun | 
iku banyu kĕna | 

kanggo didiyanan sami | 

wong padesan mung kukuse ngudubilah || 

20. Radyan mĕsĕm angandika marang Gathuk | 
iku kang pinanggya | 

janma tan sarĕh ing budi | 

kaya-kaya masthi manggih kasangsaya || 

21. Ya ta wau rahadyan ing lampahipun | 
nalasak galagah | 

kĕtĕl rumput mendhong wlingi | 

nabrang lĕpĕn ngantya rambah kaping gangsal || 

22. Anon dhukuh anĕng tĕngahing wana gung | 
rahadyan ngandika | 

payo Gathak Gathuk mampir | 
yun tatanya tanah ngĕndi iki baya || 

23. Gya kapangguh sujanma amikul bumbung | 
isi lĕgĕn klapa | 

santri kalih anyĕlaki | 

nabda nĕdha ngilĕni lĕgĕn kalapa || 

24. Lah ta bagus (n)dika ngombe ingkang tuwuk | 
ngilĕni tan susah | 

(n)dika badhe dhatĕng pundi | 
kamayangan tĕka maring dhĕkahingwang || 

25. Kula (n)dherĕk janma luhung ingkang nglangut | 
sukanira mahas | 

panggĕnan kang sĕpi-sĕpi | 

amurugi kang singit tan kambah janma || 

26. Nika ingkang nĕng ngandhape pandhan arum | 
bagus yĕn sĕmbada | 

parĕng kampir wisma mami | 

kula mantuk (ng)gĕlar-(ng)gĕlari ing wisma || 

27. Gathak Gathuk matur wit panyuwunipun | 
kyai ingkang ngrĕmbat | 

paduka katuran mampir | 

mring wismane rĕhning sampun nanggĕl lampah 

28. Tan pantara dangu ki wisma amĕthuk | 
wus kĕrit rahadyan | 

Gathak angupaya warih | 

ki wisma ngling anak ngupados punapa || 

29. Kula pados toya badhe kagĕm wulu | 
o anak tan ana | 

ing ngriki toya kang suci | 

mĕh sadaya pakungkumaning waraha || 

30. (n)Dawĕk kula padoskĕn tirta kang luhung | 
ki wisma gya mancas | 

pang wit jĕmbul toya mijil [ 

lir pancuran wĕning asrĕpe sĕdhĕngan || 

31. Gathak matur punika toyaning jĕmbul | 
manthĕr lir pancuran [ 

kaagĕm wulu prayogi | 

radyan miwah Gathak Gathuk samya kadas || 

32. Wusing rampung pampĕt ingkang toya jĕmbul 
Gathak eram ing tyas | 

wakne iki nyata luwih | 

nora nyana yĕn mĕtu karamatira || 

33. Praptĕng wisma Gathak adan tumalawung | 
nulya samya sunat | 

bakda sunat kinamati | 

waktu Mahrib myang Ngisa sampun paragat || 

34. Lĕnggah salu sunggata lumadyĕng ngayun | 
kang lĕgĕn kalapa | 

tela gamblok matĕng ing wit | 
aturira manis wĕdaling wicara || 

35. Dhuh sang bagus kumĕdahe atur-atur | 
sunggata tan mandra | 

sawontĕne tiyang langip | 

anĕng wana tanpa rowang datan pakra || 

36. (ng)Gih kiraka sangĕt ing panrimaningsun | 
langkung rĕsĕp ing tyas | 

radyan dhahar tlas salining | 
ngunjuk lĕgĕn watara tigang cĕgokan || 

37. Kraos tuwuk atob kaping kawanlikur | 

Gathuk Gathak nadhah | 

miwah ngombe lĕgĕn krambil | 
sakatoke tan ana tinaha-taha || 

38. Wacana rum rahadĕn mring ki wisma rum | 
kiraka sun tanya | 

ngriki niki tanah pundi | 

lawan sintĕn sinambatipun kiraka || 

39. Aturipun kula pun Jatipitutur | 
asli saking Sela | 

ing Kasanga jurukunci | 

pan ing ngiriki talatah siti Grobogan || 

40. Ing Kasanga kathah panunggilanipun | 

Blĕdhug Kuwu miwah | 

Crĕwĕk kalawan Mandhikil | 

myang ing Sĕndhang Ramĕsan toya mawarna || 

41. Kakang Jatipitutur ulun ayun wruh | 
paran mulanira | 

yĕn wontĕn cariyosnĕki | 
kang jinarwa kiraka niku sadaya || 

42. Alon matur kula ĕngĕt botĕn urut | 
lumayan kinarya | 

sasambĕn cagaking arip | 

kala kina wontĕn panjĕnĕngan nata || 

43. Prabu Jaka punika jujulukipun | 

ing Mĕndhangkamulan | karĕm mĕng-amĕng wanadari | 
anunumpu banthĕng sangsam kancil kidang || 

44. Tanpa wadu amung sabat kang tumutur | 
nuju ri sajuga | 

uning sarpa manguntĕki | 
langkung agĕng sisikira mancawarna || 

45. Prabu bĕndu bĕntĕring tyas sakalangkung | 
ula apa karsa | 

de bangĕt amatiragi | 

mĕngko sira tan wurung rampung dening wang || 

46. Sang aprabu nulya mĕnthang langkapipun | 
jĕmparing lumĕpas | 

cumundhuk sawĕr ngĕmasi | 
wontĕn swara kapiyarsa ing sang nata || 

47. Ĕh sang prabu tuhu sikara sirĕku | 
yĕkti bakal tampa | 
paukumaning Hyang Widdhi | 
datan bisa mujadahi hawanira || 

48. Nĕnging swara sawĕr musna tan kadulu | 
gara-gara prapta | 

jawah lesus kilat thathit | 

aliwĕran balĕdhĕg dhar-dhĕr tan pĕgat || 

26 Mĕgatruh 

1. Tranging jawah lagya mangkya sang aprabu | 
angraos sangĕt kalantih | 
tĕdhak mring karandhan ngaub | 

tuwin karsa anuwĕni | 
duk nguni sri nata anon || 

2. Anakipun nyi randha Kasiyan dhukuh | 
ing Sangkĕh tuhu linuwih | 

Rarasati maksih timur | 
rĕh sampun antawis lami | 
kakintĕn wus jonggrong jonggrong || 

3. Praptĕng dhukuh nganti nĕng dhadhah sang ulun | 
wĕdaling dyah Rarasati | 

nyai randha lagya nuju | 
nĕnggani (ng)gĕntang pra ĕstri | 
gagĕndhingan dhungprong-dhungprong || 

4. Rarasati mijil sangking wismanipun | 
asinjang pathola abrit | 

konyoh jĕnar slendhang kawung | 
tinĕpi parada kuning | 
wimbuh ayu mĕlok mĕlok || 

5. Tansĕng pungkur kalangĕnannya sang ayu | 
juga babon kate adi | 

pĕthak mulus cĕnggĕripun | 
sanggardalima rĕspati | 
sapraptanira sang sinom || 

6. Panggĕntangan nulya tumut (ng)gĕntang pantun | 
sukunira kang sasisih | 

angidak sirahing pantun | 
angikis sinjangirĕki | 
kakempol katon mancorong || 

7. Gĕbyar-gĕbyar anglir pendah thathit barung | 
dupi miyat sri bupati | 
gandrung-gandrung amangun kung | 
ngandika jroning panggalih | 

pantĕs dadya garwaningong || 

8. Sigra tĕdhak nyakĕti kang samya nutu | 
matĕk asmaragama di | 

para dyah kang samya nutu | 
tan ana ingkang praduli | 
katungkul dĕnnira gerong || 

9. Sruning cipta korut nutpahira prabu | 
datan prabeda sang dĕwi | 

ugi korut nutpahipun | 
samya tumĕtĕs ing siti | 
tandya kate pĕthak gupoh || 

10. Anucuki nutpah kalih-kalihipun | 
wus nunggil dadya satunggil | 

Prabu Jaka dahat ngungun | 
sangĕt lingsĕming panggalih | 

nulya kundur angadhaton 


11. Gathak Gathuk samya gumujĕng angguguk | 
radyan mĕsĕm ngandika ris | 

kiraka Jatipitutur | 
nĕdha kalajĕngna maning | 
cariyosipun kang babon 1 1 

12. Kyai Jatipitutur nglajĕngkĕn atur | 
dupi wus antara ari | 
amanigan kate pingul | 

nyi randha dupi udani | 
antigan pinĕndhĕt gupoh || 

13. Gya dinĕkĕk anĕng padaringanipun | 
tinunggilkĕn tigan katri | 

winor uwos kang lumintu | 
sabĕn ari dĕnĕdangi | 
nanging botĕn katon kalong || 

14. Malah wuwuh nyi randha graitĕng kalbu | 
baya iki kang marahi | 

atigan gĕng pedahipun | 

bĕras dakdang sabĕn ari | mora kalong malah wuwoh || 

15. Gya pinĕndhĕt ingĕlih maring ing lumbung | 
dupi uwosira ĕnting | 

nyai randha mĕndhĕt pantun | 
mring lumbung ambuka kori | 
mĕndhĕt sabĕlah ginendhong || 

16. Tigan ingkang dipun dĕkĕkakĕn lumbung | 
sampun nĕtĕs nanging warni | 

taksaka agĕng kalangkung | 
ngalĕkĕr pinuju guling | 
kagyat nulya tatanya lon || 

17. Paran karsa nini sira marang lumbung | 
nyai randha nulya nolih | 

anon sarpa nulya gugup | 
gya dhawah bali anjĕlih | 
lumajĕng aketol-ketol || 

18. Arsa lapur dhumatĕng ing sang nindya nung | 
taksaka suka ningali | 

wus mĕdal saking ing lumbung | 
mring gyannya dyah Rarasati | 
sarwi ngling dhuh ibuningong || 

19. Dĕwi Rarasati gumuling akantu | 
wungu nututi bok nyai | 
sakaliyan prapta sampun | 
ngarsanira kyana patih | 

naga wus nĕng wuri (n)jongok || 

20. Nyai randha myang Rarasati duk (n)dulu | 
samya gumuling ing siti | 

kya patih arsa lumayu | 
naga gumujĕng sarya ngling | 
kaki aja jrih maring ngong || 

21. Kene payo padha lungguh kang pakantuk | 
kya patih ngoplok lingnya ris | 

lah ula apa sirĕku | tanpa sangkan (ng)gonmu prapta | 
sang naga saurira lon || 

22. Kaki ingsun unjukna mring rama prabu | 
kyana patih anauri | 

mung manthuk lumaris gupuh | 
risang naga anĕng wingking | 
dupi prapta ngarsa katong || 

23. Kyana patih dĕrĕng munjuk sang aprabu | 
naga wus nĕng wurinĕki | 

Prabu Jaka gya andangu | 
ĕh ula apa sirĕki | 
de bisa clathu lir uwong || 

24. Naga matur ngakĕn putranya sang prabu | 
kalangkung dĕnnira runtik | 

ĕh ula kawruhanamu | 
ingsun iki durung rabi | 
sira tĕka anyalĕmong || 

25. Lah lungaa yĕn kasuwĕn tĕkĕng lampus | 
naga karuna turnya ris | 

(ng)gĕlarkĕn nalikanipun | 

sri papara ing wanadri | 
tumĕkĕng kundur ngadhaton || 

26. Lan umatur sakawiting babon pingul | 
nigan tĕkĕng nĕtĕsnĕki | 

sang prabu miyarsa atur | 
dahat ing lingsĕming galih | 
nulya jĕngkar angadhaton || 

27. Kyana patih tinimbalan mring kadhatun | 
dhawuh timbalan narpati | 

ponang sawĕr kinĕn nantun | 
madosi pacangan aji | 
lan mĕjahi satru katong || 

28. Baya putih tĕlĕnging sagara kidul | 
punika yĕn antuk kardi | 
ingakĕn putra satuhu | 

patih wus (n)dhawuhkĕn maring | 
sarpa matur arawat loh || 

29. Sru prasĕca yĕn tan kalakyan satuhu | 
karsane sri narapati | 


< Serat Centhini Jilid 01 - Halaman : 98 > 


suka tumĕkĕng ing lampus | 
kya patih wĕlas ningali | 
punang sarpa mĕsat gupoh || 

30. Ngidul tĕrus singa kang katrajang gĕmpur | 
amrih aglisira prapti | 

amblĕs bantala jumĕdhul | 
tĕlĕnging kanang jaladri | 
susumbar anguwuh mungsoh || 

31. Angungaskĕn atmaja Sri Jaka Prabu | 
ing Mĕndhangkamulan adi | 

Sang Dewatacĕngkar Prabu | 
kang awarna baya putih | 
miyos sangking ing kadhaton || 

32. Mapag yuda ramening prang tan cinatur | 
ngantya pirang-pirang ari | 

sri dyah lami laut kidul | 
nama Prabu Anginangin | 
sukaning tyas dĕnnira non || 

33. Amiminta sirnane sang baya pingul | 
jaladri akocak-kacik | 

toya bĕntĕre kalangkung | 
mina kathah angĕmasi | 
baya pĕthak yudanya sor || 

34. Kabuncang mring dharatan tĕpining laut | 
sirnaning angga pan dadi | 

Argalima wastanipun | 
sarpa sukane angĕnting | 
wus pasthi inganggĕp katong || 

35. Kacariyos Prabu Anginangin wau | 
suka amarwata siwi | 

satrunira baya pingul | 
mangkya wus tumĕkĕng lalis | 
naga tinimbalan gupoh || 

36. Malbĕng pura prapta ngarsane sang prabu | 
natadĕwi ngandika ris | 

ĕh sarpa kang jayĕng pupuh | 

ingsun nguni pasanggiri | sapa kang agambuh pupoh || 

27 Gambuhl. 

Sing sapa unggul pupuh | 
amatĕni mring si baya-pingul | 
gĕntĕnana sadhela jumĕnĕng aji | 
luwarana punagiku | 
sarpagung turira alon || 

2. Tan lĕngganĕng ragĕngsun | 

anglampahi pasang giri prabu | 
nanging lampah amba punika tinuding | 

wusing nyirnakakĕn satru | 
ngulati pacangan katong || 

3. Rĕhning dĕrĕng kapangguh | 

Prabu Rara angandika arum | 
pacangane ramanta pan ingsun iki | 
sira munjuka sang prabu | 
ngulati pacanganingong || 

4. Ywa krama liyaningsun | 
nanging andadĕkna kawruhamu | 
ramanira tan widada madĕg aji | 

namung tigang warsa puput | ginantyan kang darbe kraton || 

5. Ing ari Budha besuk | 

lĕk purnama Galungan kang wuku | 
dak aturi tĕdhak mring kadhaton mami | 
sira sun rabĕkkĕn kulup | 
olĕh Balorong yu anom || 

6. Dhaubnya tan cinatur | 
langkung rame ing bawahanipun | 

ing dharatan pagĕblug agĕng (n)dhatĕngi | 
wusing dhaub madĕg ratu | 
sapta ri gya pamit gupoh || 

7. Linilan pamitipun | 

myang winisik kang badhe tinĕmu | 
ing sarira miwah jangkaning nagari | 
purwa madya wusanĕku | 
wĕlingira wantos-wantos || 

8. Sri putri malih muwus | 

Linglung Tunggulwulung jujulukmu | 
tĕmbe sira karsaning Hyang angratoni | 
lĕlĕmbut ing gunung-gunung | 
mring sira anganggĕp katong || 

9. Kala patĕmbĕnipun | 

sira dadya ngalamat satuhu | 
dauruning jaman myang kĕrtaning nagri | 
wis mangkata sira kulup | 
garwamu rara Balorong || 

10. Mĕnĕk ngribĕti laku | 

lah tinggalĕn nĕng kene rumuhun | 
sira aja mĕtu marganira lami | 
tĕlĕng samodra kapungkur | 
amblĕs ing pratala gupoh || 

11. Nĕng Pasundhan anjĕbus | 

amblĕs malih (n)jĕbus wontĕn Kuwu | 
ing Carĕwĕk Mandhikil jĕbusnya malih | 
sampun cĕlak nagrinipun | 

mlampah dharatan nalosor || 

12. Dumugi praja (n)jujug | 
kapatiyan wus kĕrit lumĕbu | 

dupi prapta ngarsa nata mangĕnjali | 
kyana patih makidhupuh | 

Tunggulwulung analosor || 

13. Lampahira ingutus | 

sampun katur purwa wasanĕku | 

Prabu Jaka langkung trusthanirĕng galih | 
wus inganggĕp putra prabu | 
ginanjar makutha kaot || 

14. Agĕmira sang prabu | 
buntut untu atanapi siyung | 
binrongsong mas tinarĕtĕs sosotyadi | 
sisik linapis mas murub | 

kalung sosotya mancorong || 

15. Myang pinaringan cupu | 
asthagina isi lisah kayun | 
kuwasanya yĕn wontĕn sarpa ngĕmasi | 
tinĕtĕsan lisah cupu | 

gĕsang malih lenggak-lenggok || 

16. Sinimpĕn wontĕn buntut | 
myang musthika naga kwasanipun | 
sinuyutan sakĕhe sarpa sabumi | 
dumunung ing cĕthak murub | 
dhawuh dalĕm sang akatong || 

17. Ĕh sakĕh wadyaningsun | 
piyarsakna samĕngko si Linglung | 
ingsun junjung pangkat pangran adipati | 
manggon ana Tunggulwulung | 

wus kulup mundura gupoh || 

18. Aywa kuciwĕng laku | 

lah arakĕn lakune si Linglung | 
lan rĕksanĕn sacara-caraning janmi | 
pangran dipati wus mundur | 
ing marga tan winiraos || 

19. Mandhirĕng Tunggulwulung | 
dupi antuk sawarsa sang Linglung | 
anĕlaskĕn iwĕn wus katur sang aji | 
gya ingĕlih dalĕmipun | 

myang winulang rama katong || 

20. Ing ngĕlmi agal-lĕmbut | 

wus kacĕkap tan ana kalimput | 
Tunggulwulung tapa mangap nĕng wanadri 
awit sangking laminipun | 

badan kathukulan bondhot 


21. Nglĕnggirik kadya gumuk | 
ical sipatira taksaka gung | 

tutuk kadya wiwaraning guwa wingit | 

wus matĕng ing tapanipun | manungsa tan ana wĕroh || 

22. Karsane jawata gung | 

nuju dĕrĕs jawah gumarubug | 
wontĕn rare angon sasanga kĕhneki | 
kajawahan samya ngaub | 
nĕng tutuk naga kinaot || 

23. Kang wolu wus umangsuk | 

kang satunggal siningkang tan antuk | 
gya minggah ring klĕrĕs gigir nyangking kudhi | 
mĕmĕrang siti marĕntul | 
guwa mingkĕm kadya angob || 

24. Rare wolu kang ngaub | 

sarĕng samya pĕjah tanpa muwus | 

kang satunggal wontĕn jawi mĕrang gigir | 

inggal lumajĕng umantuk | mring sudarma awawartos || 

25. Tandya kunjuk sang prabu | 

sri narendra sakalangkung bĕndu | 
gya adhawuh kinĕn mantĕk wĕsi gilik | 
cangkĕmira Jaka Linglung | 
supadi pĕjah ing ngĕnggon || 

26. Wus pinantĕk kang tutuk | 

Jaka Linglung tumĕka ing lampus | 
lah punika cariyosipun ing nguni | 
atatanya Gathak Gathuk | 
athik ula kaya uwong || 

27. Le nyĕmbah niku prĕhpun | 

Rara Blorong kacariyos ayu | 
pinaĕsan saya wimbuh amrakati | 

Jaka Linglung sigit bagus | 
winĕwahan mawi topong || 

28. Wong gĕpĕng sirahipun | 
kados pundi kĕkahe puniku | 

ah wong criyos wikana nyatane nguni | 
tamating cariyos bangun | 

Gathak Gathuk adan Suboh || 

29. Wus samya wĕktu Subuh | 
sabakdanya Subuh ngandika rum | 
lah kiraka wawi ulun ayun uning | 
patilasan Tunggulwulung | 
inggih sumangga sang anom |] 

30. Kula gadhah panyuwun | 

mrih lĕstantun tan sangsayĕng laku | 
kaparĕnga miturut sacaranĕki | 
kiraka hywa walang kalbu | 
datan nyuwalani ingong || 

31. Wus kĕrit lampahipun | 
prapta ing Kasanga tĕpinipun | 
siti lĕbu kadi awu warnanĕki | 
tan wontĕn taru kang thukul | 
ngilak-ilak lir sinapon || 

32. Ambanon ingkang wangun | 
nanging mawi malengkong mangidul | 
kathah bolong kadya lĕnge yuyu nĕnggih | 
katutub ing lĕbu lĕmbut | tiniyub maruta katon || 

33. Sadaya sami ngĕmpus | 

lir tutuban dene tĕlĕngipun | 
wontĕn ĕlĕng sadandang wiyarirĕki | 
akumrangsang ungĕlipun | 
tinindakan alon-alon || 

34. Wus cĕlak mĕndhak sampun | 
lampah bocong ngambah krikil alus | 
warna abrit pĕthak jĕne anĕlasih | 
kĕndĕl sila dĕnnya lungguh | 
rahadyan anulya jongkok || 

35. Mariksa lĕbĕtipun | 
kilĕng-kilĕng kinclong warninipun | 

kadya lingsah ingkang sakalangkung wĕning | 
swara kumrangsang saya sru | 
wusing anon ngandika lon || 

36. Punapi marmanipun | 
lampah bocong Ki Jatipitutur | 

matur kurmat rĕh wus cĕlak dunungnĕki | 

Prabu Anom Tunggulwulung | 
kadinanan ngĕlmi kaot || 

28 Asmaradana 

1. Kang kilĕng-kilĕng kaĕksi | 
gih punika netranira | 
lĕbu lir awu warnane | 
tilas Linglung duk samana | 

pinantĕk tutukira | badan polah siti (m)blĕdug | 
nanging botĕn sagĕt kesah || 

2. Krikil warangan puniki | 
kinarya nyĕmĕng gĕgaman | 
toyane jram pĕcĕl winor | 
paedah ampuhe mindhak | 
rahadyan sampun linggar | 

tan pati doh nulya (n)dulu | sumbĕr alit isi toya [[ 

3. Nyĕmĕk-nyĕmĕk raos asin | 
kidul tĕlĕng kawistara | 
wontĕn gumuk mujur ngilĕn | 
kilĕn gumuk datan tĕbah | 
rawa lit kĕbak toya | 

ugi asin raosipun | 

lĕr kilĕn tĕlĕng Kasanga || 

4. Ara-ara tinon asri | 
sitinipun bulak pĕthak | 
barĕnjul samya inggile | 
turut pinggir pupundhungan | 
dumugi ing lĕr wetan | 
mathuthuk lir wisma pingul | 
bĕnggang ajĕg lir tinata || 

5. Wetan tĕlĕng tinon asri | 
waradin pĕnuh thukulan | 

rumput mĕrakan myang mendhong | 
tĕkĕng kidul notok arga | 
tinon asri kawuryan | 
nglilipur ing tyas margiyuh | 

Ki Jati malih turira || 

6. Ingriki bilih marĕngi | 
mangsa katiga akathah | 
sima sawĕr samya manggon | 
asring-asring ing Kasanga | 
sawiyaring tĕlĕngnya | 

(m)blĕdhos swara kadya gludhug | 
inggilnya ngungkuli arga || 

7. Tinon yĕktos (ng)gigirisi | 
gih punika kruranira | 

Tunggulwulung ingkang manggĕn | 
ing sangandhaping Kasanga | 

ri wusnya mangun krura | 
kula gya mariksa gupuh | 
punapa kawontĕnannya || 

8. Yĕn katingal sanepaning | 

maryĕm badhe wontĕn pĕrang | 
yĕn katingal kados layon | 
badhe kathah tiyang pĕjah | 
sampuning amariksa | 
nuntĕn lapur lurah ulun | 
dhatĕng Mĕthakan ing Sela || 

9. Kang nglajĕngkĕn mring Mantawis | 
dene lĕpĕn cacah gangsal | 
kalamun rĕndhĕng mangsane | 
punika dados satunggal | 

tinon wus kadya rawa | 
ila-ilane rumuhun | 
para priyantun ing praja || 

10. Saĕstu yĕn botĕn kenging | 
anon tĕlĕnge Kasanga | 
kilap punika wadose | 
yĕn tinrajang kadrawasan | 
linungsur kang darajat | 

apĕs nandhang ing papa gung | 
kinĕbat kang sandhang pangan || 

11. Wus tapis dĕnnya ningali | 

Ki Jatipitutur lingnya | 
suwawi angalĕr ngilĕn | 
punika tilas kadhatyan | 
nagri Mĕndhangkamulan | 
ing Kasanga wus kapungkur | 
prapta tilasing kadhatyan || 

12. Wujud kantun siti mĕnggir | 
wus dumadya wanawasa | 
linajĕngkĕn ing lampahe | 
prapta ing sĕndhang Ramĕsan | 
wawĕngkoning Kradenan | 
cakĕt satĕpining ranu | 

tan patya lĕbĕt kang toya || 

13. Kalangkung gawoking galih | 
de toya sasĕndhang wrata | 
kadi dene wedang umob | 

lir umbul modal ing toya | 
gumlĕdhĕg kang suwara | 
mancawarni toyanipun | 
pindha kukuwung wangkawa || 

14. Ijĕm jĕne wungu abrit | 
dadu jambon cĕmĕng pĕthak | 
inginum anta raose | 
sĕmune kaworan lirang | 
bĕntĕre sawatara | 

tan na ilĕn-ilĕnipun | 
pindhane kadya balumbang || 

15. Ki Jati turira aris | 
punika sĕndhang Ramĕsan | 
lajĕng tindak mring Carĕwĕk | 
aningali gumuk karang | 
sanginggil gumuk ingkang | 
ĕlĕr miwah kilĕnipun | 
wontĕn sumbĕripun samya || 

16. Asin raosing kang warih | 
punika kenging kinarya | 
sarĕm alĕmbut warnine | 
sĕmu abrit asin kirang | 
wus tĕrang pinariksan | 
lajĕng mangalĕr sang luhung | 

ing Mĕndhikil kang sinĕdya 


17. Praptĕng gumuk datan inggil | 
nulya samya inginggahan | 
sampun rawuh ing tĕpine | 

lir sumur bundĕr apapak | 
nanging tan isi toya | 
ĕndhut cuwĕr ngantya pĕnuh | 
papak lambe ambaludag || 

18. Lir pendah umob swarĕki | 
bĕntĕr namung sawatara | 
wontĕn ilĕn-ilĕnane | 

mili we asin raosnya | 
gya anon sumur tiga | 
lir wedang panas wenipun | 
kang kadya sumur lit kathah || 

19. Toyanipun ugi asin | 
sadaya kenging kinarya | 
sarĕm kadi ing Carĕwĕk | 
kawratan wus pinariksan | 
ing Blĕdhug tinindakan | 
saking mandrawa kadulu | 
anon ara-ara wiyar || 

20. Ki Jati turira aris | 
punika kang katingalan | 
ing Blĕdhug Kuwu wastane | 
kalangkung agĕng tinimbang | 
lawan kang kathah-kathah | 
mawi suwara jumĕgur | 

tan kĕndhat dalu raina || 

21. Kiraka suwawi kampir | 
nĕdha andika atĕrna | 

Ki Jati sandika ture | 

saking Mandhikil wus linggar | 
tan dangu lampahira | 
praptĕng talatahing Kuwu | 
katon trang umbuling lahar || 

22. Ra-ara wangun pasagi | 
kandhĕg ing tĕpi rahadyan | 
milih siti ingkang atos | 

kang ĕmpuk tan kenging kambah | 
rahadyan kagawokan | 
miyat ing tĕngahing Blĕdhug | 
malĕmbung kadi plĕmbungan || 

23. Palĕndhungnya langkung inggil | 
dupi wus katon gya pĕcah | 
jumĕgur asru swarane | 

kadya maryĕm kapiyarsa | 
mĕdal kumukus pĕthak | 

wusing (m)blĕdhos ngandhap mlĕndhung 
kadya ing suwaunira || 

24. Lumintu datan sarĕnti | 
swaranira nora kĕndhat | 
ki Jati umatur alon | 
malĕndhung tuwin nyuwara | 
tan lĕrĕh dalu rina | 

katiga rĕndhĕng kĕh jawuh | 
tansah makatĕn kewala || 

25. Punika kang alit-alit | 
ungĕlipun datan sora | 
ugi makatĕn patrape | 
upami wontĕn kang ngambah | 
lajĕng amblĕs kewala | 
sangking lĕbĕte kalangkung | 
sampun ĕstu lajĕng sirna || 


10 Dumugi ing dhusun Sela kapanggih Kyai Pariwara ingkang paring katrangan 
bab: 1. Pĕpalinipun Kiagĕng Sela; 2. Dongĕngipun Kiagĕng Sela nyĕpĕng 
blĕdhĕg; 3. Panĕnuning lurik lss. Lampahipun dumugi ing Gubug kapanggih 
Dhatuk Bahni ingkang nĕrangakĕn bab: 1. Petang dintĕn pasang tarub; 2. 
Pilihan dintĕn pangantĕn sarĕsmi; 3. Dintĕn sirikan kangge sarĕsmi; 4. Pemut 
bab sanggama; 5. Petang naas Nabi. ... 
kaca 83-99 


Jilid 1 - Kaca : 83 

26. Ki Jati ngupados dĕling | 
tinalorongkĕn manĕngah | 
dĕling amblĕs datan katon | 
lah punika dĕling ical | 

tri ari yĕn klĕrĕsan | 
dĕling mumbul katut lumpur | 
malĕsat dhawahnya tĕbah || 

27. Kadhang kalajĕng tan mijil | 
sadaya kang kauningan | 
punika patilasane | 

Tunggulwulung Linglung Jaka | pramila ingaranan | 

Kuwu nalika mĕnthungul | 
wontĕn ngriki kantos lama |( 

28. Siniwĕng naga sabumi | 
kacariyos ngantos krama | 
ugi angsal putri Blorong | 
rahadyan kasĕngsĕm miyat | 
kaelokaning Sukma | 

sru nalangsa mring Hyang Agung | 
dene sipate kang ula || 

29. Mawĕh tilasing nagari | 
kalimput ngulati kadang | 

dadya gandrung ing Hyang Manon | 
katongton murah asihnya | 

aris wijiling sabda | 
kiraka Jatipitutur | 
punapa sun walĕsĕna || 

30. Tanduk tanggaping kang ĕsih 
dhumatĕng badan kawula | 
datan mantra lagya nĕmbe | 
de arsa asung carita | 
nĕdahkĕn kanyataan | 
patilasaning ngaluhung | 
lalakyan jaman kadewan || 

31. Mila sru panuwun mami | 
winantu ing suka rĕna | 
myang dĕn agung aksamane | 
ing mangkya ulun paliman | 
andumugĕkkĕn lampah | 
kantun manggiya rahayu | 
jinurunga ing sakarsa || 

32. Tur wangsulan sami-sami | 
kula sakalangkung bingah | 
de paduka karsa nyruwe | 
mugi raharja ing lampah | 
anulya sasalaman | 

Ki Jatipitutur mantuk | 
radyan lajĕng lampahira || 

33. Kadalon anulya mampir | 
dhumatĕng ing dhusun Sela | 
(n)jujug ing pajurukuncĕn | 
ki jurukunci atanggap | 
manggihi kang dhatĕngan | 
alon wijiling kang wuwus | 
rĕhning wus ciklu manira || 

34. Aywa dadi tyasirĕki | 
manira datan akrama | 
marang sariranta anggĕr | 
mangkya ingsun nilakrama | 
ing ĕndi kang pinangka | 
lawan sapa kakasihmu | 
mring ngĕndi kang sira sĕdya 

35. Rahadyan umatur aris | 
jĕng kyai dhawuh paduka | 
saĕstu sampun lĕnggahe | 
ngasĕpuh maring ngamudha | 
ngoko tan mawi krama | 

de lamun andangu ulun | 
pun santri mg dhukuh wetan | 


10 Lampahipun dumugi ing dhusun Dhandhĕr pinanggih kĕpala dhusunipun 
ingkang nĕrangakĕn bab latu pakayangan, ukuran dhuwung sarta ukuran 
landheyaning tumbak. Dumugi ing Kasanga pinanggih Ki Jatipitutur ingkang 

dongĕngakĕn bab Prabu Jaka ing Mĕdhangkamulan mĕjahi sawĕr dumugi 
kagungan putra wujud sawĕr wasta Jaka Nginglung ngantos mulabukanipun 
wontĕn sumbĕr-sumbĕr lisah. ... 
kaca 69-83 


Jilid 1 - Kaca : 84 

36. Kula mangkya nyuwun uning | 
ingriki namaning dhĕkah | 
jĕng kyai lon andikane | 

ĕh kulup kawruhanira | 
ing kene krajan Sela | 
kabawah marang Mantarum | 
ya ingsun ingkang rumĕksa || 

37. Luluhurira narpati | 
paparab Kiagĕng Sela | 
ingkang sumare ing kene | 
aranku Ki Pariwara | 
kaprĕnah buyut lawan | 

Kyagĕng Gĕtaspandhawĕku | 
mamanising tanah Jawa || 

29 Dhandhanggula 

1. Lah ta kulup sira ywa kuwatir | 
sayĕktine ingsun nora samar | 
marang lalakonmu anggĕr | 
rĕh ginadhang sirĕku | 
cacalone janma linuwih | 
kang jĕnjĕm manahira | 
anĕng wismaningsun | 
upama sira babakal | 

karya wisma ingsun amanjurung tali | 
rahadyan duk miyarsa || 

2. Asrĕp ing tyas aturira aris | 

dhuh pukulun ragĕngsun sumangga | 
datan lĕnggana dasihe | 
mangkana sang abagus | 
ngantya lami nĕng Sela kampir | 
anujwari sajuga | 
sabakdaning Subuh | 

Kyai Agĕng Pariwara | 

lĕnggah srambi rahadyan tan kenging tĕbih | 

jĕng kyai angandika || 

3. ĕh ta kulup dĕn kaparĕng ngarsi | 
kawruhanmu nora endah-endah | 
ngĕlmu kang sun imanake | 
amung piwulangipun | 

eyang Kyagĕng Sela linuwih | 
nyatane wus anyata | 
cihnane linuhung | 
kang mĕngkoni tanah Jawa | 
datan liya tĕdhake Jĕng Sela Kyai | 
lah iki piyarsakna || 

4. Papali ki ajinĕn (m)bĕrkahi | 
tur salamĕt sĕgĕr kawarasan | 
pĕpali iki mangkene | 

aja agawe angkuh | aja ladak aja ajail | 

aja manah surakah | 

lan aja calimut | 

lan aja guru-alĕman | 

aja jail wong jail pan gĕlis mati | 

aja amanah ngiwa || 

5. Aja saĕn dĕn wĕdi ing ngisin | 

ya wong urip hya ngĕgungkĕn awak | 

wong urip pinĕt baguse | 

aja lali abagus | 

bagus iku dudu mas picis | 

pan dudu sĕsandhangan | 

dudu rupa iku | 

wong bagus pan ewuh pisan | 

sapapadha wong urip pan padha asih | pĕrak ati warnanya || 

Jilid 1 - Kaca : 85 

6. Aja mangeran ing ĕmas picis | 
aja mangeran ing busanendah | 
ja mangeran kabisane | 

aja mangeran ngĕlmu | 

aja mangeran tĕguhirĕki | 

aja mangeran japa | 

aja (ng)gunggung laku | 

kabĕh iku siya-siya | 

aja sira (ng)gugoni kawruhirĕki | 

lah iku mundhak apa || 

7. Angkuh kang jujur arahĕn kaki | 
aja sira angarah kĕringan | 
saidhĕp-idhĕpe dhewe | 
ewuhe wong tumuwuh | 

dipun bisa ngenaki ati | 

atine sapĕpadha | 

nĕpsumu ja turut | 

iya nĕpsuning manungsa | 

kudu kĕdhĕp iya sapadhaning janmi | 

iku sira sirika || 

8. Aja sira padhakakĕn jalmi | 
aparentah marang sato kewan | 
kĕbo sapi lan ayame | 

aja sira prih wĕruh | 

kaya uwong pan nora bangkit | 

aja kaya Samĕrta | 

kĕbone pinupuh | 

kinĕn sinau mĕmaca | 

wus pasthine kĕbo sapi nora bangkit | 

mulane awuwuda || 

9. Ayam ginusah munggah ing panti | 

atanapi yĕn amangan bĕras | 

kĕbat ingadhangan bae | 

iku wong ngolah sĕmu | 

yĕn tĕtangga sarate kaki | 

yĕn layak ingaruhan | aruhana iku | 

yĕn tan layak ĕnĕngĕna | 

apan iku mangan sĕgane pribadi | pan dudu rayatira || 

10. Yĕn mungguha rayate pribadi | 
kapenakna ya rayate ingkang | 
nglarakĕna ing atine | 

aja sira mumuruk | 

tuduhĕna yĕn dĕrĕng sisip | 

yĕn uwis katiwasan | 

aja sira tutuh | 

kelangan wuwuh duraka | 

aja sira ngumpah-umpah iku kaki | 

lah iku mundhak apa || 

11. Dĕn aolah mungguh ing ngaurip | 
aja nganggo ing sadaya-daya | 
wong urip pan akĕh lire | 

dipun ngidhĕp pakewuh | 
ewuh iku tigang prakawis | 
pakewuh ing pangucap | 
ewuh ing pandulu | 
ana ewuh jroning nala | 
yĕn katara alane sajroning ati | 
pan dadi panggraita || 

12. Dipun wuruk lan idhĕp ing ngisin | 
isin iku pan kalih prakara | 
dhingin isin Pangerane | 

dene ping kalihipun | 
dipun isin padhaning janmi | 
yĕn kalakona wirang | 
isin tĕmahipun | 
dipun atut akakadang | 

pawong sanak aja pĕgat ngati-ati | yĕn cĕla dadi ala || 

Jilid 1 - Kaca : 86 

13. Aja sira watak wani-wani | 
maring sanak pawong kadangira | 
aja sira watak dahwĕn | 

aja watak kumingsun | 

aja watak ngaruh-aruhi | 

aja awatak ngiwa | 

ala kang tinĕmu | 

sing sapa atine ala | 

nora wande ing benjing iku nĕmahi | 

wong ala nĕmu ala || 

14. Sing sapa andhasarakĕn bĕcik | 
nora wurung benjing manggih arja | 
miwah saturun-turunne | 

yĕn turune dadya gung | 

amarentah marang wong cilik | 

aja sadaya-daya | dadi nora tulus | 

saĕnggone dadi cacat | 

aja nacah parentah marang wong cilik | 

aja sawiyah-wiyah || 

15. Aja sira watak wani-wani | 
aja sira watak ngajak tukar | 
aja ngandĕlkĕn ngĕlmune | 
aja sira anguthuh | 

aja ladak aja ajail | 

aja doyan sĕmbranan | 

dadi wong katutuh | 

niniwasi dadĕnira | 

lamun ana wong patrap dipun awĕdi | 

malati iku uga || 

16. Balik iku lah tirunĕn kaki | 
janma patrap sira kasihana | 
sira araha sawabe | 
ambĕrkati wong iku | 

nora kĕna yĕn dipun aji | 

tirunĕn lagi wĕnang | 

pambĕkane alus | 

yĕn angucap ngarah-arah | 

yĕn alungguh nora pĕgat ngati-ati | 

nora sawiyah-wiyah || 

17. Aja sira watak suka singgih | 
aja sira kapengin kĕdhotan | 
kukuwasan apadene | 

aja sira madhukun | 

aja (n)dhalang aja agrami | 

aja budi sudagar | 

aja budi kaum | 

janjine jakat lan pitrah | 

dipun suda padune cukĕng abĕngis | 

iku kaum kang nyata || 

18. Kumbah surakah cukit adulit | 
iya jagal mĕlantĕn amĕrna | 
iku nora dadi gĕdhe | 
sirikĕn ujar iku | 

ing wong urip dipun tabĕri | 

mapan katĕmu basa | 

pan katĕmu sĕmu | 

mapan katĕmuning ulat | 

atining wong kang ala lawan kang bĕcik 

kang jujur antĕng cahya || 

19. Kawruhana janma kang kakiki | 
iya iku guruning pandhita | 
nora katara lakune | 

tan cĕgah tan asaum | 
nora tapa nora amutih | 

sangking prayitnanira | 

ing ngawake iku | 

prayitna ing ngawakira | 

mung sanake puniku kang dĕnwĕdĕni | 

sanake iku jagat || 

Jilid 1 - Kaca : 87 

20. Banyu bumi agin lawan langit | 
srĕngengene kalawan rĕmbulan | 
punika sanake kabĕh | 

janma kang salah iku | 

iya iku satrune nĕnggih | 

mulane ana lara | 

walat kang tinĕmu | 

janma kang jujur punika | 

lanang wadon punika sanake singgih | 

mulane ana sawab || 

21. Kang satĕngah kang durung sayĕkti | 
dĕnnya amrih budi kapandhitan | 
pijĕr wayang-wuyung bae | 

tansah ngalor angidul | 

mĕndhak-mĕndhak saba wong sugih | 

ngĕlmu ginawe kasab | 

angucap (ng)gadĕbus | 

angincih darbĕking liyan | 

nora wĕruh awake kalĕbon eblis | 

dadi wong ngayawara || 

22. Apan cĕgah jĕnĕnge ing ngĕlmi | 
kang asaba omahe nangkoda | 
miwah mantri apadene | 
lumuh kĕna ing siku | 

dĕnnya amrih budi lĕstari | 

budi marang kararjan | 

ing beka tan keguh | 

bekane ing wong ngulama | 

pan kapencut marang ingkang mĕlik-mĕlik | 

dadine ngandhap-andhap || 

23. Yĕn ngantiya kasor ingkang ngĕlmi | 
pan duraka jĕnĕnge ngulama | 

wus awak buta ragane | 
wus linglung kadalurung | 
nora wĕruh kĕna piranti | 
tansah karya paekan | 
dĕnnya anjĕjaluk | 
datan etang jiwa raga | 

(m)babĕntusi dĕnnira amrih pakolih | 
sumrĕnyuh lakonira || 

24. Anglakoni karyane kang dĕnprih | 
iku sing wong tan wĕlas ing badan | 
tan asih maring jisime | 

dadi banjur kalurung | 

nora antuk wahyuning ngĕlmi | 

lakune lalawora | 
tansah wayang-wuyung | 
mung melik ingkang dĕnancab | 
durung wĕruh ing laku sikuning ngĕlmi | 
polah sadaya-daya || 

25. Pangrasane wus bĕnĕr kang ngĕlmi | 
tan angrasa lamun ingĕsĕman | 
marang sujanma kang luwĕh | 

iku wong kumprung pĕngung | 
nora wikan kĕna piranti | 
sabab wus ati setan | 
lakune wus liwung | 
pangarahe tan riringa | 
wus kalulun atine kalĕbon eblis | 
wus tan wruh isin wirang || 

26. Apan kathah pan bekaning urip | 
dĕnnya amrih pakolihing badan | 
amrih kuncara ngĕlmune | 
mĕlĕke sabĕn dalu | 

tansah agung acĕgah bukti | 
andhap-asor kalintang | ĕsĕme lir dhuyung | 
ulat manis ati sabar | 
dadi gĕndam ĕsĕme guna piranti | 
ĕnĕnge salah cipta || 

Jilid 1 - Kaca : 88 

27. Tan mangkana ingkang sampun yĕkti | 
badan iki ingkang kadi sarah | 
anĕng lautan pamane | 

apa umbaking banyu | 

sarah anut umbaking warih | 

iku jĕnĕng kawula | 

tan darbe karsĕku | 

anging purbaning Pangeran | 

tanpa karsa kalimput marang sawiji | 

wus kĕrĕm ing sagara || 

28. Nora nana dĕnparani ati | 

pan wus liwung tan darbe Pangeran | 

pan suwung jati kawruhe | 

datan dulu-dinulu | 

tan amanggih datan pinanggih | 

tan paran tan pinaran | 

wus tumĕkĕng suwung | 

sasolahe pan asamar | 

nora nana kang kaduga anampani | 

liwung kadya wong edan || 

29. Wusing tamat radyan anungkĕmi | 
padanira Kyagĕng Pariwara | 
waspa drĕs alon ature | 

dhuh babo sang awiku | 
karsa paring pituduh jati | 
asru panuwun amba | 

kapundhi ing ngĕmbun | 
amung pangĕstu paduka | 
kasawaban ing sabda ri sang linuwih | 
tumancĕpa ing nala || 

30. Kyai agĕng angandika malih | 
patilasan dibyane Jĕng Sela | 
tĕka ing samĕngko isĕh | 
dongĕnge duk ing dangu | 
panamare laku tatanin | 
sasawah nanĕm gaga | 

ing sawiji wĕktu | 
sabakdane salat Ngasar | 
marang sawah papaculira cinangking | 
praptaning pasabinan || 

31. Gya tumandang wus adatirĕki | 
lajĕng mĕndhung riwis-riwis jawah | 
kagyat gĕbyaring calĕrĕt | 
kiyagĕng maos gupuh | 
subganalah nulya kaĕksi | 
kaki-kaki lumarap | 

jĕng kyai tan keguh | 
tan samar marang kang prapta | 
pinurugan pandhapan dĕnnya lumaris | 
si kaki wus cinandhak || 

32. Wus kaasta jumĕgur swarĕki | 
ingkang pindha kaki-kaki ika | 
apan gĕlap satuhune | 
ingĕrut gandri gupuh | 

kyai wangsul anambut kardi | 

si gĕlap gĕdabigan | 

datan bisa ucul | 

sabanjure katur sultan | 

ing Bintara banjur kinunjara wĕsi | 

tan lami ana prapta || 

Jilid 1 - Kaca : 89 

33. Nini nyangking bĕruk isi warih | 
amurugi maring pakunjaran | 
toya gya siniratake | 

wus sirna kalihipun | 
tinggal swara anggĕgĕtĕri | 
kunjara wĕsi rusak | 
mawut anggalĕpung | 
dadya kondhang sanagara | 

Kyagĕng Sela sanyata lamun linuwih | 
bisa anyĕkĕl gĕlap || 

34. Uwit gandri kang kaanggo (ng)godhi | 
sauwise gĕlap katur nata | 

dadya murub mĕntĕr-mĕntĕr | 
kiyagĕng adhadhawuh | 
marang putra wayah myang abdi | 
padha sira (n)jupuka | 

gĕni gĕlap iku | 
anggonĕn dadamar omah | 
insa Allah kinajrihan gĕlap yĕkti | 
marma ywa pĕjah-pĕjah || 

35. Ing saiki gĕni gĕlap maksih | 
ingkang durung katular-tumular | 
anĕng pasareyan (ng)gone | 
apan ta sabĕn taun | 

manira tur tularan api | 

kunjuk jĕng sri pamasa | 

maring ing Mantarum | 

sawah kang ginarap swarga | 

mung sabau catur kĕdhok dĕn arani | 

si Mĕndhung mula aran || 

36. Awit sabĕn (ng)garap kangjĕng kyai | 
banjur mĕndhung rong kĕdhokke aran | 
Subganalah katĕlune | 

Pandhapan arannipun | 

pate kĕdhok ing Gĕlap nami | 

katĕlah tĕkĕng mangkya | 

gandri kang katunu | 

sirna namung lĕmahira | 

ngilak-ilak tan thukul katang myang tĕki 

iku caritanira || 

37. Anjabane ngolah tĕgal sabin | 
marang kulawangsa amumulang | 
agawe blĕng myang uyahe | 
gawe nila nanandur | 
kĕmbang pulu kalawan maning | 
anandur kang jujutan | 

marna bĕnang alus | 
sutra kang bakal kinarya | 
cindhe gĕdhog ngadani yasa dhapuring | 
omah joglo limasan || 

38. Nganggit-anggit corĕke kang lurik | 
tuwuhsela tĕlu lima lawan | 

badra sapanunggalane | 

abah-abah pinatut | 

winuwuhan wangunanĕki | 

anguripkĕn petungan | 

sing pasitĕn iku | 

nguni kang miwiti etang | 

sri Manuhun nanging tan ana praduli | 

dadi wite kalakyan || 

39. Eyang Sela tumĕka saiki | 
lĕmah dadi sanggane wong juga | 
ingaran sabau kuwe | 

gawene wong ro iku | 
diarani cacah sakikil | 
gawene uwong papat | 

ngaran cacah sak-jung | 
piridan petungan jagal | 
sampil siji sabau dwi sampil kikil | 
sampil pat sak-jung rannya II 

Jilid 1 - Kaca : 90 

40. Dhasar sugih kawignyan myang lantip | 
ya Ki Ngabdurakhman Kyagĕng Sela | 
prayoga prĕdinĕn jĕbĕng | 
grendanĕn tyasirĕku | 
sukur bage bisa nyĕplĕsi | 
orane mung mirida | 
lalabuhanipun | 
kajabĕku patilasan | 
angratani dadi wasiyat narpati | 
sri nata Ngĕksiganda || 

30 Sinom 

1. Mangkana tyasira radyan | 
dupi myarsa andikaning | 

Kyai Agĕng Pariwara | 

dadya supe dhahar guling | 

ing nala kang kalingling | 

amung sihira Hyang Agung | 

rum manis aturira | 

kiyagĕng lamun marĕngi | 

dasihipun arsa dumugĕkkĕn lampah || 

2. Paduka kantuna arja | 
kawula anyuwun pamit | 
iya kulup hywa pĕpeka | 
ingsun nyangoni basuki | 
sawusnya mangĕnjali | 
sasalaman nulya mundur | 

Gathuk Gathak pamitan | 

wus linilan kalihnĕki | 

ruruntungan tan pisah lan bĕndaranya || 

3. Ngalĕr ngilĕn lampahira | 
wanci ngajĕngakĕn Mahrib | 
praptĕng Gubug padhĕkahan | 
anon urube kang api | 

nĕng satĕngahing sabin | 
kinubĕng ing mandera gung | 
ana panti kang cĕlak | 
dhapur masjit cakĕt api | 

Dhatuk Bahni ing Marapi kang atĕngga || 

4. Wikan lamun kadhatĕngan | 
gya mijil sangking ing panti | 
wus pinanggih lan rahadyan | 
samya sasalaman katri | 

ki Dhatuk ngandika ris | 
katabĕtan ingkang rawuh | 
sru bĕgja kĕmayangan | 
de ana kang sudi kampir | 

mring asonya mas putu pundi pinangka || 

5. Lawan sintĕn kang sinambat | 
paran kang sinĕdyĕng kapti | 
rahadyan matur prasaja | 
kula nama Jayĕngrĕsmi | 

de rencang kula kalih | 

pun Gathak lawan pun Gathuk | 

ing Giri kalairan | 

tan ana sinĕdya ngati | 

ambalayang ngupadosi dwi kakadang || 

6. Mangkya pados pasipĕngan | 
pramila bilih marĕngi | 
nyukĕri jogan paduka | 

ki Dhatuk latah dĕnnya ngling | 
dhuh babo wong asigit | 
sampun kang sipĕng sadalu | 
sanadyan salaminya | 
kĕparĕng dhadhĕkah ngriki | 
iba-iba pun kaki bingah ing nala || 

7. Wawi ngambil toya kadas | 
sĕdhĕng wancinira Mahrib | 
wusing kadas Gathak adan | 
paragat waktu Mahribi | 
pujiyanira ngĕnting | 
sampĕt waktu Ngisanipun | 
wusing bakda salaman | 
lajĕng lalĕnggahan sami | 

wus ambanjĕng sugatanira ki wisma || 

8. Liwĕt kĕtan panggang ayam | 
cinocoh ing santĕn kanil | 
winadhahan panjang ilang | 
sambĕl windu saking miri | 
linĕmĕng bumbung pĕting | 
gula siwalan nĕng ngĕmpluk | 
wedang sĕkar sridĕnta | 

Ki Dhatuk wacana manis | 
wawi bagus pun kaki atur sugata || 

9. Sapala amung kinarya | 
lumayan aywa kalantih | 
pikantuk dĕnnira dhahar | 
linorotkĕn marang abdi | 
rahadyan matur aris | 
ing wau kula andulu | 
siti rĕsik arata | 
gumrĕbĕg umĕdal agni | 
urubipun ingkang acĕlak bantala || 

10. Warni ijĕm biru jĕnar | 
kadya sĕkaran tinĕpi | 
inggiling urub saasta | 

wiyarira sawatawis | 
cakĕt lawan Marapi | 
wontĕn sela alus bagus | 
kadya umpaking wisma | 

Ki Dhatuk ngandika manis | 

ing Marapi kang murub mangalat-alat || 

11. Wawi bagus pinurugan | 

wus mĕdal sangking ing masjit | 
kĕrit ki Dhatuk lampahnya | 
prapta cĕlaking Marapi | 

Ki Dhatuk malbĕng gĕni | 
ingusĕg suku wus lampus | 
pĕtĕng dhĕdhĕt limĕngan | 
tan dangu gya murub malih | 

Dhatuk Bahni wacana lah Gathuk Gathak || 

12. Usĕgkĕn suku lir ingwang | 
lamun mĕngko uwus mati | 
sulĕtĕn sadhengah-dhengah | 
pasthi banjur murub maning | 

Gathak Gathuk turnĕki | 
dede pabĕnan (m)bah Dhatuk | 
latu kangge mainan | 
jabakneya yĕn kiyai | 

bilih kula yĕkti kobar dadi wangwa || 

13. E ta mara lakonana | 

Gathuk jinorogkĕn aglis | 
mring Gathak dhawah kalumah | 
cakekalan dĕnnya tangi | 

tan ana raosnĕki | 

wus ingusĕg suku lampus | 

sinulĕt nulya gĕsang | 

nahan toyanira sabin | 

gya ngĕlĕbi sadhĕngkul lĕbĕting toya || 

14. Latu maksih kantar-kantar | 
anĕng sanginggiling warih | 
rahadyan asru kagagas | 
kaelokaning Hyang Widdhi | 
kadiparan kiyai | 

mila bukane rumuhun | 

ki Dhatuk Bahni lingnya | 

wikana ulun tan uning | 

wau umpak punika duk jaman Dĕmak || 

15. Adĕge mĕsjid ing Dĕmak | 
para wali kang ngadani | 

Jĕng Susunan Kalijaga | 
kabageyan umpak siji | 
pambĕkta praptĕng ngriki | 
sampun wanci bagda Subuh | 
ing mangka datan kĕna | 
kĕbyaran adĕging masjid | 

gya tinilar mangkya dadya panĕngĕran || 

16. Sintĕn wonge kang kuwawa | 
anjunjung sabari linggih | 
kalakyan sasĕdyanira | 
suwawi yĕn badhe nyobi | 
rahadyan turirĕki | 

amung ngalap bĕrkahipun | 

linuhung waliyolah | 

kaecan dĕnnya ningali | 

ing Marapi dadya tan wangsul mring wisma || 

17. Rahadyan matur tatanya | 
kula mirĕng caritaning | 
ing nagari Ngĕksiganda | 
tĕlĕnging karaton Jawi | 
yĕn arsa mangun kardi | 
amikramakakĕn sunu | 
dĕging tarub ingetang | 
myang wulanya kĕdah milih | 

ing karĕsmĕn pados dintĕn kang prayoga || 

18. Inggih bagus dhasar nyata | 
sanadyan ing dhusun ngriki | 
sabĕn ayun darbe karya | 
sami tatanya mring mami | 
wulan ingkang prayogi | 
kangge andhaupkĕn sunu | 
piridan sangking Arab | 
miwah etangipun Jawi | 

pan kinumpul supadi manggih widada || 

19. Adĕging tarub punika | 
pĕpitu etanganĕki | 
awite tanggal sapisan | 
tarub-ratu dĕn wastani | 
tanggal kapindho nĕnggih | 
seluman-lanang rannipun | 
ping tiga seluman-dyah | 
ping pat rahayu basuki | 

kaping lima rahayu salamĕt tama || 

20. Kaping nĕmme pati-lanang | 
kaping pitu pati-ĕstri | 
ping wolu sami sapisan | 
tĕkĕng sapiturutnĕki | 
mangkya ingetang sami | 
kaping sapisan ping wolu | 
limalas rolikur lan | 
sangalikuripun nĕnggih | 

pan ingaran tarube sri naranata || 

21. Pindho sanga ping nĕmbĕlas | 
tĕlulikur tridasĕki | 
seluman-lanang ingaran | 

ping tiga sadasa tuwin | 
seluman-wadon puniku | 
kaping pat ping sawĕlas | 
wolulas salawe nĕnggih | 
apan sami rahayu kawilujĕngan || 

22. Kaping lima kaping rolas | 
sangalas nĕmlikur sami | 
rahayu tur karaharjan | 

ping nĕm ping tĕlulas tuwin | 

dwidasa saptakuring | 

ngaran pati-lanang iku | 

ping pitu ping patbĕlas | 

slikur wolulikur sami | 

ingaranan pati wadon tan prayoga || 

23. Samonoku nyingkirana | 
sangar naas gung myang tali | 
-wangke sampar-wangke miwah | 
dhĕndhan-kukudan lan mawi | 
sangat adĕgirĕki | 

ingkang saka awitipun | 
sarat nganggeya saka | 
dhadhap srĕp tĕka satunggil | 
kang prayoga prayogine dĕn anggeya 

24. Satunggal tarubing-nata | 
agĕme jĕng sri bupati | 
kalihe seluman-lanang | 

tri seluman-wadon nĕnggih | 

sami datan prayogi | 

kaping sakawan rahayu | 

kaping gangsal raharja | 

punika sami prayogi | 

kaping nĕnĕm pati-jalĕr tan prayoga || 

25. Kaping sapta patining-dyah | 
ugi tan sae pinanggih | 
petang sapta yĕn sri nata | 
kang kagĕm petang satunggil | 
sanĕse narapati | 

petang sakawan puniku | 

kalawan etang gangsal | 

punika salah satunggil | 

kang kinarsan dene wulane kawinan || 

26. Wontĕn sabdaning Utusan | 
adhawuh ing para mukmin | 
dĕn padha angawruhana | 
ing wong salaki-rabi | 
amanggih papa nĕnggih | 
lamun awon wulanipun | 
raharja manggih suka | 
lamun sasinipun bĕcik | 
prayogine dĕn sami nyumĕrĕpana || 

27. Lamun Mukaram dohĕna | 
tyang akawin laki-rabi | 
utangan ngalamatira | 
wulan Sapar tan prayogi | 
wikana kang pinanggih | 

Rabingulawal kang tĕngsu | 
pĕjah salah satunggal | 
yĕn wulan Rabingulakir | 
manggung runtik tansah arĕbat suwala || 

28. Ing wulan Jumadilawal | 

antuk druhakĕng Hyang Widdhi | 
tur akĕrĕp kapandungan | 
jinahan pakartinĕki | 
yĕn kawĕntara yĕkti | 
anandhang wiwirang gung | 

Jumadilakir wulan | 

sugih ĕmas lawan picis | 

wulan Rĕjĕb kadadĕn anak lan dunya || 

29. Ing wulan Sakban raharja | 
sakgawene nĕmu bĕcik | 
wulan Ramĕlan duraka | 
kathah pandamĕling eblis | 
wulan Sawal tan bĕcik | 
gĕringan pakantukipun | 
ing wulan Dulkangidah | 
asring susah ngliliwati | 
wulan Bĕsar raharja sasolahira || 

30. Iki karĕsmĕn winarna | 
kang pangandika Jĕng Nabi | 
salalah ngalĕhi salam | 
rikala amituturi | 

dhatĕng kang putra ĕstri | 

Siti Patimah kang luhung | 
lawan dhadhawuh marang | 
putra mantu Sayit Ngali | 
raliyalahu nganhu babing masalah || 

31. Ing wong karĕsmĕn lan garwa | 
ĕh Ngali pituturmami | 

aja sira asanggama | 

tanggal pisan lawan malih | 

ing wĕkasaning sasi | 

nora bĕcik karonipun | 

iku kalamun dadya | 

anake mĕtoni cilik | 

lawan aja asanggama tanpa damar || 

32. Lamun dadi sutanira | 
balilu kurang kang budi | 
lawan aja asanggama | 
dina Akat lan wĕngining | 

iku kalamun dadi | 

pan durjana larenipun | 

lawan aja sanggama | 

ing dina Rĕbo tan bĕcik | 

lan wĕngine yĕn dadi bocah cilaka 

33. Lawan aja asanggama | 
wĕktu pajar nora bĕcik | 
lamun dadi larenira | 
tuna-liwat larenĕki | 
lan aja karon rĕsmi | 
nalika tangange iku | 
kalamun dadi bocah | 
dadi juru tĕluh ugi | 

lawan aja sanggama malĕm riyaya 

34. Wit ri lamun dadi bocah | 
duraka mring bapa bibi | 
lawan aja asanggama | 
malĕme riyaya iki | 

Bĕsar kalamun dadi | 
bocah siwil adatipun | 
lan aja asanggama | 

ingkang katlorong Hyang Rawi | 
lamun dadi bocah adoh bĕgjanira || 

35. Lan malih aja sanggama | 
sambi ngadĕg datan bĕcik | 
mangka lamun dadi anak | 
duwe lara bĕsĕr benjing | 
lan aja karon rĕsmi | 
nalikane dina Saptu | 
miwah ing wĕngĕnira | 
iku lamun dadi bayi | 
bilaine adate kalĕbĕng toya || 

36. Lan aja sanggama sira | 
sambi ngusapi parĕji | 
miwah dakar iku aja | 
ngusapan lawan jĕjarik | 
mangka kalamun dadi | 
bocah kurang budinipun | 
lan aja asanggama | 
sambi rarasan tan bĕcik | 

mapan bisa adate yĕn dadi bocah || 


37. Lawan aja asanggama | 
kalawan ningali parji | 
lamun dadi larenira | 

lawan aja karĕsmin | 
nĕng ngisor wit-witan iku 
kang pinangan wohira | 
yaiku kalamun dadi | 

wuta adate puniku 

larenira panggaweyane niaya || 

38. Lawan aja asanggama | 
malĕm Barahat tan bĕcik | 
lamun dadi larenira | 
anandhang lara tan mari | 
iya kalawan malih | 

aja sira karon lulut | 
ana ing panginĕpan | 
puniku kalamun dadi | 
larenira abangĕt cilakanira || 

39. Lan aja sanggama sira | 
anuju kĕlling pawĕstri | 
lamun dadi larenira | 
budhug adate kang sakit | 
poma Ngali dĕn eling | 
imanĕna tuduhingsun | 
ĕh Ngali sanggamaa | 
malĕm Sĕnĕn iku bĕcik | 

myang rinane apan iya bĕcik uga || 

40. Lamun dadi larenira | 
watĕke sarĕgĕp ngaji | 
lawan sira sanggamaa | 
ing malĕm Sĕlasa bĕcik | 
lawan raina bĕcik | 
lamun dadi bocah iku | 
akĕh wong ingkang trĕsna | 
lawan sanggamaa Ngali | 
malĕm Kĕmis miwah arainanira || 

41. Lamun dadi sutanira | 
pan akĕh bĕgjanirĕki | 
lawan sira sanggamaa | 

ing malĕm Jumungah bĕcik | 
nadyan raina bĕcik | 
lamun dadi sutanipun | 
apan sugih kabisan | 
lan sanggamaa sirĕki | 
sadurunge lingsire dina Jumungah 

42. Utawa ing Kĕmis dina | 
karone iku ta bĕcik | 
yĕn dadi atmajanira | 
dadi pangulu lan malih | 
sinunatakĕn ugi | 

ing wong asanggama iku | 
yĕn amaca bismilah | 
hirakhman ya nirakimin | 
lan amaca tangawut pan sunat uga 

43. Yĕn tan amaca bismilah | 
nalika arĕp sahwati | 
lamun dadi sutanira I 

balilu tuna kang budi | 

mila yĕn arsahwati | 

dĕrĕnge (ng)gene tangawut | 

mĕnĕk ana panjanmaning | 

satru kang dĕn kawruhi | 

dipun sami ngĕstokkĕn Kadis asmara || 

31 Asmaradana 

1. Lan wontĕn kaol mĕngĕti | 
lamun arsa sacumbana | 
lan garwa miwah sĕlire | 
anyingkirana ing dina | 

Saptu Lĕgi ya aja | 
akarĕsmĕn dina iku | 
awon adate yĕn dadya || 

2. Larene agadhah sakit | 
edan kang wus kalampahan | 
ana dene panyirike | 
namung sadalu sasiyang | 
lan maninge ya aja | 
acumbana wĕngĕnipun | 
ingkang garĕbĕg titiga || 

3. Punika pan botĕn bĕcik | 
lamun dadi larenira | 
sok gadhah ayan sakite | 
lan malih lamun cumbana | 
lan wanodya kĕl aja | 
lamun dados putranipun | 
sok (ng)gadhahi sakit barah || 

4. Poma dĕn sirika ugi | 

yĕn wong wadon lagi tarab | 
aja sok gramah-guramĕh | 
yĕn durung adus-kĕl aja | 
dĕn ajaka cumbana | 
lamun sangĕt karsanipun | 
pan angur golĕka liya || 

5. Dene ta ing Tumpak Manis | 
lan bĕngi garĕbĕg tiga | 
singgahana aywa supe | 
kalamun sangĕting karsa | 
tĕka dĕn bĕtahĕna | 

kadar pira mung sadalu | 
yĕn wis bakda cumbanaa || 

6. Kadi ta ing Tumpak Manis | 
sadalu lawan sasiyang | 
bĕtahĕna aywa supe | 
kadar pira mung sadina | 
sawĕngi ngarah apa | 
ujubĕna tapa iku | 
acacĕgah lan wanodya || 

7. Poma dĕn ĕngĕt hya lali | 
hywa na ingkang sĕmbrana | 
ing wong tuwa wawalĕre | 
lan wajib ingĕstokĕna | 
mangsa silih doraa | 

lan wontĕn utamanipun | 
lamun arsa acumbana || 

8. Mapan ta kĕdah amilih | 
nujua dina Jumungah | 
kang tan sangar taliwangke | 
miwah naas singgahana | 
krĕsmĕna bakda Luka | 

yĕn wus krĕsmĕn banjur adus | 
lajĕng mĕtoni Jumungah || 

9. Punika kalamun dadi | 
tuture wong tuwa-tuwa | 
kathah kang dadi masalĕh | 
miwah ta dadi ngulama | 
tanapi kĕh kabĕgjan | 

titi tamat sĕrat pemut | 
prayoga dĕn ĕstokkĕna || 

10. Gathak Gathuk anggaligik | 
ngacĕmut ririh rarasan | 

Gathuk Ki Dhatuk ature | 
mring bĕndara bab ngononan | 
gĕk basa banjur ora | 

Gathuk ririh sauripun | 

ah wong tuwa iku lumrah || 

11. Cobak dak matur kiyai | 
kajaba kang wus kawĕdhar | 
apa iya ana manĕh | 
sirikan anon-anonan | 

Gathak majĕng manĕmbah | 
rĕrĕh ririh dĕnnya matur | 
dhuh jĕng kyai apuranta || 

12. Kamipurune pun patik | 
anyuwun ing sarĕrĕpan | 
kajawi kang wus kawiyos | 
sirikanipun sanggama | 

Ki Dhatuk mĕsĕm nabda | 
kacung sirĕku amĕncul | 
ana maning linarangan || 

Jilid 1 - Kaca : 97 

13. Wong tuwa kang duwe peling | 
pan kinon anyinggahana | 
sacumbana lawan lonthe | 
miwah lan talĕdhĕk aja | 

dĕn ajak sacumbana | 
apan awon tilasipun | 

akathah kang sakit bĕngang 


14. Lan kaping kaliye malih | 
asring sakit rajasinga | 

ting cramumuh ting panyĕnyĕh | 
yĕn munjuk dhatĕng ing grana | 
sok pisĕg adatira | 
yĕn mring netra dĕnnya munjuk | 
akathah kang sakit wuta || 

15. Ana malih dĕn singgahi | 
sacumbana lan wanodya | 
ingkang awon pratingkahe | 
sanadyan silih ayuwa | 

tan pantĕs kinĕdanan | 
yĕn wus lara kĕh kang nutuh | 
nora nana wong ngalĕma || 

16. Nadyan awona sathithik | 
kalamun antuk parawan | 
mundhak ngĕncĕngake otot | 
pae lan randha wulanjar | 
tan mundhakake kuwat | 
namung mirit sampun gambuh | 
nora susah ajar-ajar || 

17. Ewa mangkono tan kĕni | 
sasĕnĕnganing manungsa | 
pan sĕptane dhewe-dhewe | 
ana kang sĕpta mring randha | 
sawĕnĕh sĕpta wlanjar | 
sawĕnĕh ana wong iku | 
arĕmĕn rabi planyahan || 

18. Ciptane sajroning ati | 
rina wĕngi digarapa | 
prandene yĕn ngadĕg pulĕh | 
nyambuta-gawe sadina | 
sak jampĕl mangsantuka | 
nalĕdhĕk bae sabĕdhug | 
olĕh kaya tĕlu tĕngah || 

19. Miwah lamun sanja bĕngi | 
tan susah nganggo pawitan | 
mung kĕmbang pupur lan borĕh | 
tapih kĕmbĕn sok gantraa | 
prandene kĕh kang tumbas | 
pan ora nganti sabĕdhug | 

olĕh opah limang uwang || 

20. Mulane ana nglakoni | 
ambuwang isin lan wirang | 
arabi dĕdhĕk myang lonthe | 
pan ora kĕna dĕn wora | 
karĕpaning manungsa | 

apan ta sampun asnapun | 
warna-warna beda-beda || 

21. Warna-warna rupanĕki | 
beda-beda karĕpira | 
nora kĕna dĕn worake | 
seje badan seje nyawa | 
yĕn kĕna dĕn wor-wora | 
kang tunggal badan nyawĕku | 
prandene tan rujuk karsa || 

22. Kaya mata lawan pĕli | 
miwah wĕtĕng lawan badan | 
duwe karĕp dhewe-dhewe | 
matane arsa anendra | 
wĕtĕnge arĕp mangan | 
badane bangĕt alĕsu | 
pĕline angajak sahwat || 

23. Lawan ana peling maning | 
yĕn marĕngi acumbana | 
mring garwa miwah sĕlire | 
aja ngakĕhkĕn gĕndhingan | 
tan bĕcik lamun dadya | 
anggalidhig larenipun | 
adate kang wus kalakyan || 

24. Lan kaping pindhone maning | 
kalamun jroning cumbana | 
aja sinambi calathon | 
guguyon kang tan prayoga | 
tan bĕcik lamun dadya | 
larene juwĕh puniku | 
wartane wong tuwa-wuta || 

25. Mulane lamun karĕsmin | 
aja ngakĕhkĕn guguywan | 
balik dĕn rĕsik badane | 
miwah ta ingkang sandhangan | 
wĕwangi anganggoa | 

lamun dadi larenipun | 
rĕsikan pĕnĕt kang warna || 

26. Lan manĕh jroning sahwati | 
kalamun kapĕntut ala | 

yĕn dadi nyĕngit anake | 
mulane kalamun sahwat | 
yĕn ngĕntut dĕn pocota | 
lamun ĕntut uwis mĕtu | 
enggal nuli balĕkĕna || 

27. Mula aja akarĕsmin | 

yĕn durung rĕsik kang badan | 
tangi turu banjur nyĕmplo | 
nora nganti mring pakiwan | 

yĕn dadi tan prayoga | 
larene warnine kĕthuh | 
carobo ala kang warna || 

28. Lawan ana peling maning | 
kalamun mĕntas amangan | 
aja sok banjur karĕsmĕn | 

yĕn durung mĕdhun kang sĕga 
ala marang sarira | 
anduwĕni lara watuk | 
punika kang wus kalakyan || 

29. Dene ta gampanganĕki | 
kalamun mĕntas mamangan | 
maksih karasa warĕge | 

aja wani-wani sahwat | 
yĕn wĕtĕng durung lĕga | 
kalamun drĕng karĕpipun | 
tĕka bĕtahna sadhela || 

30. Gathak Gathuk duk miyarsi | 
gumuyu alatah-latah | 
kapingkĕl atos wĕtĕnge | 
rahadyan mĕsĕm kewala | 
Dhatuk Bahni lingira | 
kacung niku pancĕn saru | 
apan (ng)gunĕm calĕmĕtdan || 

31. Rahadyan ngandika aris | 
punika langkung prayoga | 
wantah datan mawi tĕdhĕng | 
dados gampil linampahan | 
suwawi linajĕngna | 
rĕhning ing ngagĕsang tamtu | 
Ki Dhatuk (n)dhĕku turira || 

32. Utami bilih nyingkiri | 
naas Nabi wulan Sura | 
tanggal kaping triwĕlase | 
punika nalikanira | 

Nabi Brahim binakar | 
kaping tiga wulan Mulud | 
tinurunkĕn Nabi Adam || 

33. Nĕmbĕlas Rabingulakir | 

Nabi Yusup nalikanya | 
linĕbĕtakĕn sumure | 
Jumadilawal ping gangsal | 
Nabi Nuh nalikanya | 
kinĕlm ing jagadipun | 
ping salikur wulan Siyam || 


11 Dumugi ing dhusun Sela kapanggih Kyai Pariwara ingkang paring katrangan 
bab: 1. Pĕpalinipun Kiagĕng Sela; 2. Dongĕngipun Kiagĕng Sela nyĕpĕng 
blĕdhĕg; 3. Panĕnuning lurik lss. Lampahipun dumugi ing Gubug kapanggih 

Dhatuk Bahni ingkang nĕrangakĕn bab: 1. Petang dintĕn pasang tarub; 2. 
Pilihan dintĕn pangantĕn sarĕsmi; 3. Dintĕn sirikan kangge sarĕsmi; 4. Pemut 
bab sanggama; 5. Petang naas Nabi. ... 
kaca 83-99 


34. Kalamolah Musa Nabi | 
kala kalĕbĕng samodra | 

Sĕla kaping patlikure | 

Nabi Yunus nalikanya | 
inguntal ulam lodan | 

Bĕsar ping salawe nuju | 

Jĕng Nabi kakasihing Hyang || 

35. Muhkamad ingkang sinĕlir | 
kinrutug sela wong kopar | 
rĕntah kakalih wajane | 
dene kang kikrik ing petang | 
sabĕn wulan kewala | 

asal tanggalnya panuju | 
kaping tiga kaping gangsal || 

36. Triwĕlas nĕmbĕlas tuwin | 
salikur patlikur lawan | 
tanggalipun ping salawe | 
sami cinĕgah sadaya | 
kalawan sangar wulan | 
sataun pinara catur | 

Pasa Sawal Dulkaidah || 

37. Jumungah sangaranĕki | 

Bĕsar Sura lawan Sapar | 
Saptu Akad sangarane | 

Mulud Rabingulakir myang | 
wulan Jumadilawal | 

Sĕnĕn Slasa sangaripun | 
Madilakir Rĕjĕp Ruwah || 

38. Sangaripun Rĕbo Kĕmis | 
Rahadyan aris ngandika | 
kathah tĕmĕn petangane | 
yĕn makatĕn kĕdah tamban | 
datan kenging dinadak | 

o bagus (ng)gih-ĕnggihipun | 
kĕndĕl dĕnnira raosan || 

39. (n)Dungkap wanci pajar gidib 
samya ngambil toya kadas | 
nulya prĕlu wĕktu Suboh | 
paragat dĕnnira wĕkdal | 
rahadyan ngaraspada | 

dhuh Ki Dhatuk Bahni tuhu | 
asung kakanthining gĕsang || 

32 Kinanthi 

1. Kalangkung gunging panuwun 
paduka sung tĕdah jati | 
pĕnĕt awoning pakaryan | 
wĕnang mokaling sanggami | 
kang sayogya linampahan | 
patut linaluri-luri || 

2. Ing mangkya kawula nyuwun | 
lilahipun sang linuwih | 
pamit (n)dumugĕkkĕn lampah | 
kyai kantuna basuki | 
muhung pangĕstu paduka | 
rahayune lampah mami || 


3. Dhatuk Bahni ngandika rum 
dhuh mas-putu wong asigit | 
sampun kirang pangaksama | 
ulun sung puja basuki | 
ing lampah ywa kasangsaya 
miwah ingkang dĕn padosi || 


11 Lampahipun lajĕng mangalĕr dumugi rĕdi Prawata, ningali tilas kadhaton 
Prawata. Lajĕng dhatĕng Dĕmak, tĕrus dhatĕng rĕdi Murya, jiarah ing 
pasareyanipun Sunan Muryapada. Kapanggih Buyut Sidasĕdya ingkang 
anggĕlarakĕn bab: 1. Petangan tiyang kĕkesahan; 2. Lampahing para Nabi; 3. 
Sangat mangkating kĕkesahan; 4. Sangat Nabi; 5. Palintangan; 6. Sangat 
lairing jabangbayi lan pĕcating nyawa; 6. Ukuraning pemahan; 7. Ukuran 
saka lan usuking griya; 8. Ukuraning pagĕr; 9. Lĕting pandhapi kalihan griya; 
10. Petangan damĕl gĕdhogan; 11. Nututakĕn kewan ... 
kaca 100-121 


4. Sami manggiha rahayu | 
ramanta kang nĕng Mantawis | 
antuka nugrahĕng nata | 
wangsul (m)bawani ing Giri | 
sinuhun ing kulawarga | 
tĕtĕp kadi nguni-nguni || 

5. Radyan (n)dhĕku matur nuwun 
ri wusira manganjali | 

atur salam mring sang tapa | 
Gathuk Gathak angabĕkti | 
sawusing sinungan salam | 
katri mundur sangking ngarsi |] 

6. Kyai Dhatuk ingkang kantun 
kumĕmbĕng waspanya mijil | 
kaya-kaya nututana | 
labĕt sru trĕsnaning galih | 
tan cinatur kang kabyantan | 
asruning sih mring tatami || 


7. Radyan lampahira laju | 
ngalĕr ngetan sawatawis 

Hyang Surya wus nunggang arga | 
mungup arsa amadhangi | 
ing saisining kanang rat | 
mawĕh enggaring panggalih || 

8. Ing pagagan wus kapungkur | 
tumamĕng ing wana wĕrit | 
kĕh rawa kang kaliwatan | 
ngancik sukune kang wukir | 
talatah krajan Undhakan | 
dhukuh Prawata kaĕksi || 

9. Radĕn ngandika mring Gathuk | 
payo padha dĕn parani | 
padesan kang katon ika | 
lajĕng lampahira katri | 
praptĕng sajawining dhadhah | 
kĕndĕl satĕpining bĕji || 

10. Kayoman ing nagasantun | 
pinagĕran ing wratsari | 
winĕngku ing sela krĕsna | 
radyan ngambil toyastuti | 
wĕktu Ngasar wus paragat | 
saluku sĕpining bĕji || 

11. Gathak Gathuk manthuk-manthuk | 
mĕtĕki sampeyan kalih | 
rĕngĕng-rĕngĕng sĕsingiran | 

tan ana tinahĕng galih | 
tĕntrĕm raosing sarira | 
wauta ingkang winarni || 

12. Lurah ing Prawata dhusun | 
kakasih Ki Darmajati | 

Darmawati nyainira | 
atmaja ĕstri satunggil | 
paparap Wara Surendra | 
ing warna tuhu linuwih || 

13. Wingit ing pasĕmonipun | 
kuning wĕnĕs amrakati | 
antĕng ruruh tur jatmika | 
lantip ing wĕweka titi | 
susila tyase ngumala | 
ujwala manthĕr nĕlahi || 

14. Ngrĕrompyoh sĕsinomipun | 
rĕma ngendrawila wilis | 
jangga lumung asĕmbada | 
wĕlar pranajanirĕki | 
maya-maya sinatmata | 

lir pendah cĕngkir pinginit || 

Jilid 1 - Kaca : 101 

15. Awijang bĕbaunipun | 

asta anggandhewa gadhing | 
wiraga nĕnangi brangta | 
yĕn lumampah ngati-yati | 
ririh alon mĕmbat madya | 
lambung mĕmĕs kadyangganing || 

16. Tunjung lumembang ing ranu | 
kasilir ing angin-angin | 
wasis saliring pakaryan | 
kang winajibkĕn pawĕstri | 
sang dyah tumutur ing rama | 
mring tĕgal arsa ngundhuhi || 

17. Lombok terong pare timun | 
kacang ceme myang kacipir | 
lumampah anĕng ing ngarsa | 
kasorot ing Sang Hyang Rawi | 
mangu-mangu Sang Hyang Surya 
dĕnyarsa tumamĕng wukir || 

18. Kasĕngsĕm miyat sang ayu | 
dumadya mandhĕg tumolih | 
sang dyah rara kampir sĕndhang | 
tĕkĕng satĕpining warih | 
cangkelak wangsul trataban | 
ĕnar-ĕnar sĕnig-sĕnig || 

19. Kapanggih ing ramanipun | 
sarya awacana manis | 
rama aku tur uninga | 

ing kono tĕpining bĕji | 
ana wong anyar kawuryan | 
linggih slonjor dipĕtĕki || 

20. Banĕke kang mĕtĕk ngidung | 
Kinanthi siji nyĕnggaki | 

Ki Darmajati tatanya | 
dhenok jalu apa ĕstri | 
ĕmbuh rama ora tamat | 
ki lurah (ng)guguk lingnya ris || 

21. Hĕh bokne Nok dĕn agupuh | 
maranga tĕgal pribadi | 
kalawan atmajanira | 
sawuse sira ngundhuhi | 

apa saisining tĕgal | 
banjur olahĕn kang bĕcik || 

22. Mĕnok angundhuha jambu | 
dĕrsana kalawan manggis | 
kĕpĕl kokosan rambutan | 
dhuwĕt pulih aja kari | 

lan dalima ingkang tuwa | 
jĕruk kĕprok salak mĕdhi || 

23. Pĕlĕm santok sĕngir madu | 
pilihana kang matĕng wit | 
olaha jangan bĕningan | 
sambĕl jagung jangan mĕnir | 
pĕcĕl ayam kang kumanggang | 
lalaban cambah kĕmangi || 

24. Bĕtutu ayam ywa kantun | 
lan gorengan ayam ĕstri | 
gĕsĕk-kutug gĕgĕpukan | 
sambĕl brambang lalab slĕdri | 
kĕkĕcutan sunthi bawang | 
lawan katimun sumĕrit || 

25. Wedang kahwa gula tĕbu | 
saringĕn tĕpas kang rĕsik | 
nyanyamikan puthu-tĕgal | 
carabikang mĕndut koci | 
sĕmar mĕndĕm buntĕl dadar | 
kinopyok ing santĕn kanil || 

26. Sambĕl gorĕng kring ywa kantun | 
urang campurĕn lan ati | 
rambak kulite kang ayam | 

pĕtis kang wus kok bumboni | 
sĕga lĕmĕs sĕga akas | 
liwĕt pitik jago biri || 

27. Wedang ronning blimbing wuluh | 
sing anyĕp rĕndhĕmĕn warih | 
rĕrĕmikaning dhaharan | 
criping kaspe criping linjik | 
pisang gorĕng nganggo gula | 
criping tela karag gurih || 

28. Wis mangsa bodho sirĕku | 
pikirĕn lan bokmu nyai | 
aywa na ingkang kuciwa | 

Ki Darma lajĕng mring bĕji | 
wau rahadyan kang lagya | 
pinĕtĕkan abdi kalih || 

29. Ngandika mring Gathak Gathuk | 
sira mau muni tobil | 

banjur mlongo kĕdhĕp tĕsmak | 

Gathuk matur wontĕn janmi | 
wanodya warna yu endah | 
arsa tumamĕng ing bĕji || 

30. Tan dangu cĕngkelak wangsul | 
kilap wau purugnĕki | 
amung tilase lumampah | 

(ng)ganthĕng kadya lintang ngalih | 
kintĕn kula waranggana | 

apĕsipun putraning jim 


31. Kĕndĕl dĕnnira umatur | 
praptane Ki Darmajati | 
nyakĕti lĕnggahnya radyan | 
saha aturira aris | 

dhuh risang nĕmbe kawuryan | 
kula anggĕr nilakrami || 

32. Pundi pinangka sang bagus | 
sintĕn sinambating wangi | 
rahadyan arum ngandika | 
kula aran Jayĕngrĕsmi | 
santri nagri Surapringga | 
saking umiyat Marapi || 

33. Paman punapi pilingguh | 
lan sintĕn ingkang wawangi | 

Darmajati nama kula | 
lurahing Prawata ngriki | 
bilih kaparĕnging karsa | 
kawula aturi kampir || 

34. Dhumatĕng ing sudhung ulun | 
paman kalangkung prayogi | 
mĕnggah dhepokipun paman | 
gapura ingkang kaĕksi | 

o radĕn dede punika | 
tilas karaton Jĕng Gusti || 

35. Sultan ing Dĕmak karuhun | 
paman ulun ayun uning | 
patilasaning ngawirya | 
wawi kula kang umiring | 
linggar saking ing patirtan | 

Ki Darma lumakyĕng ngarsi || 

36. Minggah praptĕng alun-alun | 
lir ara-ara waradin | 

kantun wringin kalih jajar | 
nulya minggah mring sitinggil | 
mangidul anon gapura | 
angongkang tĕpining wukir || 

37. Munggul sela gamping bagus | 
ingukir pinatrap rĕmit | 

margi minggah dhak-undhakan | 
sela gamping kang kinardi | 
praptĕng lĕbĕting gapura | 

Ki Darma aturnya mijil || 

33 Mijil 

1. Lah punika wujuding kang puri | 
ing Dĕmak sang katong | 
dados kalih jĕng sultan kithane | 

bilih rĕndhĕng linggar dhatĕng ngriki | 
wit Dĕmak nagari | kalĕban we jawuh || 

2. Yĕn katiga wangsul mring nagari | 
nuntĕn kang ngadhaton | 

Susuhunan Prawata namine | 
akatĕlah tumĕkĕng samangkin | 
karane kang ardi | 

Prawata puniku || 

3. Ascaryambĕg rahadĕn ningali | 
ingkang tĕmbing ĕlor | 

rawa wiyar ngandhaping parĕdĕn | 
lir samodra sinaba ing pĕksi | 
pĕl-opĕl lan mliwis | 
blĕkok cangak kuntul || 

4. Bangothonthong pĕcuk cabak trinil | 
rang-urangan abyor | 

andon mangsan mina myang urange | 
panjrah kadi sĕkar tinon asri | 
wus slĕsih ningali | 
rahadyan tumumn || 

5. Amangilĕn mring pinggiring rawi | 
anon sumbĕr ayom | 
binalumbang binatur pinggire | 
sela pĕthak kukubuk pasagi | 
sajroning botrawi | 

ingkang pojok catur || 

6. Pinasangan sela gilang langking | 
winangun ambanon | 

botĕn kaclop we tĕbah kaote | 
jroning blumbang bulus agĕng alit | 
samya bĕlang putih | 
ngambang tata tumt || 

7. Isthanira nambramĕng kang prapti | 

Gathak Gathuk gawok | 

kathik bulus samono akĕhe | 
gĕdhe cilik padha bĕlang putih | 
iku kang nglurahi | 
ĕndhase sak gĕnuk || 

8. Darmajati aturira aris | 
punika sang anom | 

wasta Grudha tilas siramane | 
sultan adi ing Dĕmak nagari | 
sela-gilang langking | palĕnggahanipun || 

lilid 1 - Kaca : 104 

9. Miwah sabĕn wĕdal anĕng ngriki | 
nadyan salat Lohor | 

datan bĕntĕr kayoman ĕronne | 
gayam nyamplung karĕbĕt waringin | 

sabĕn (ng)Garakasih | 

Jumngah malĕmipun || 

10. Kathah ingkang tirakat mariki | 
dupa sĕkar konyoh | 

nĕng ngandhape kakajĕngan (ng)gĕnne 
mangga radyan mariksa ing bĕji | 
wastanipun Jibing | 
pasiramanipun || 

11. Para arum kang samya umiring | 
ing jĕng sang akatong | 

wus dumugi ing Jibing tĕpine | 
gasik rĕsik ayom silir-silir | 
ri-wusnya udani | 

Darmajati matur || 

12. Sampun tapis ingkang dĕntingali | 
sumangga sang anom | 

aso dhatĕng pun paman wismane | 
anĕntrĕmkĕn rapuhing kang dhiri | 
radyan mituruti | 
kerit lampahipun || 

13. Ing pandhapi sampun dĕngĕlari | 
pandamira abyor | 

ngandhap talang lĕnggahe rahadĕn | 
Gathak Gathuk nĕng ĕmpĕr pandhapi | 
Ki Darma mring panti | 
sanjang rabinipun || 

14. Sira dhewe ngladenana nyai | 
lan anakmu dhenok | 

gantĕn ĕsĕs wedang dhaharane | 
mĕngko bagda Ngisa wissa ngrakit | 
dhahar kang prayogi | 
dhayohmu linuhung || 

15. Darmawati sandika turnĕki | 
sadaya wus mrantos | 

Darmajati mijil ngarsa radĕn | 
datan dangu sugata lumadi | 
nyai anĕng ngarsi | 

rara Mĕnok pungkur || 

16. Gupuh matur sarwi ngacarani | 
punika ingkang bok | 

nyai amba Darmawati ranne | 
ingkang wingking anak amba ĕstri | 
pĕmbajĕng (ng)gih ragil | 
tan na kadangipun || 

17. Pun Surendra naminipun yĕkti | 
nanging karan Mĕnok | 
kidhung wagu tur awon warnine | 

labĕt kogung wah tĕbih nagari | 
bodhone nglangkungi | 
amung lothung-lothung || 

18. Nyai sira ngaturna pambagi | 
marang ing sang anom | 
ingkang ĕmbok atur basukine | 
rawuhipun anggĕr wontĕn ngriki | 
pangĕstunta bibi | 

pan inggih rahayu || 

19. Nyai Darma anolih mring wuri | 
babo sira Mĕnok | 
ngabĕktia ing suku nah anggĕr | 
anyuwuna pangĕstu glis laki | 

(n)tuk jodho pĕrmati | 

slamĕt panjang umur || 

20. Rara Mĕnok tan wawang ngabĕkti | 
ing pada sang anom | 

tatag tĕtĕg tan sĕdhĕng driyane | 
ngandikĕng tyas Radĕn Jayĕngrĕsmi | 
ĕdi bocah iki | 
ayu trus rahayu || 

21. Nora nana cacade samĕnir | 
pantĕs ambĕg tanggon | 
kĕmbar warna amung polatane | 
ruruh iki lan si Rancangkapti | 
wusing angabĕgti | 

rara Mĕnok mundur || 

22. Darmajati aturira aris | 
sumangga sang anom | 
kaparĕnga ngunjuk sawontĕne | 
myang nyanyamik wĕdalaning ardi | 

(n)dhĕku Jayĕngrĕsmi | 

wedang wus ingunjuk || 

23. Sarwi dhahar cariping kaspĕi | 
tĕlas tigang kĕthok | 

Gathak Gathuk tan beda suguhe | 
kacung ngriku nĕdha dĕnrahabi | 
bikut rarywa kalih | 
ngombe srupat-sruput || 

24. Angathĕmil nyamikan pat piring | 
gasik lir sinapon | 

manjing Mahrib alinggar rahadĕn | 
maring langgar ki wisma umiring | 
dumuginya masjit | 

Kyai Darma wangsul || 

25. Tata dhahar nĕng bangku sinamir | 
tinutup ing lawon | 

dilah thonthor brĕnggala liline | 
rara Mĕnok ingkang ngrakit-ngrakit | 
rampunging pangrakit | 

(ng)gantĕn cĕlak bangku || 

26. Darmajati tatanya mring siwi | 
uwis rampung Mĕnok | 
rama uwis mung kari liwĕte | 

lan ngĕngĕti ingkang gajih-gajih | 
mĕngko lamun uwis | 
lĕnggah (ng)gonku ngĕdhuk || 

27. Kawarnaa kang ana ing masjid | 

Gathuk adan gupoh | 

bakda sunat kinamatan age | 
nulya parlu usali Mahribi | 
bakda apupuji | 
tĕkĕng Ngisa-nipun || 

28. Bakda Ngisa radyan ngandika ris | 

Gathuk bocah wadon | 

kang dĕnujungakĕn mau kae | 
ayu ĕndi lan kang marang bĕji | 

Gathuk matur sami | 
tan gĕsĕh sarambut || 

29. Eram kula lĕganing sudarmi | 
datan walangatos | 

lan bocahe tĕka tatag tĕtĕg | 
iya Gathuk ing panyawangmami | 
kana-kene sami | 
ngena-ngene suwung || 

30. Radĕn Jayĕngrĕsmi ngandika ris | 
iku nora linyok | 

wus mangkono wong ngaurip kiye | 
kacihnaning tandhane sawiji | 
ngaurip puniki | tan na bedanipun || 

31. Kyai Darma mring langgar ngaturi | 
ing sang prawira nom | 

bilih sampun paragat pĕrlune | 
bok-paduka (ng)gĕnnira sasaji | 
dhaharnya sang pĕkik | 
mangkya sampun rampung || 

32. Jĕng paduka ngaturan mring panti | 
radyan tindak alon | 

lajĕng lĕnggah cakĕt lan mejane | 
liwĕt angĕt lan ulam kang (ng)gajih | 
wus lumadyĕng ngarsi | 
sadaya kumĕbul || 

33. Nikĕn Darmawati matur aris | 
anggĕr ingkang ĕmbok | 

tur sugata sakawontĕnane | 
radyan (n)dhĕku angandika aris | 
mangga paman bibi | 
prayogane kĕmbul || 

34. Katri sarĕng dĕnnira abukti | 
bikut rara Mĕnok | 
angimbĕti ngladoskĕn janganne | 
sambĕl ulam tan kĕndhat linarih | 

Radĕn Jayĕngrĕsmi | 

kang dhinahar agung || 

35. Sĕkul liwĕt sakluwak tan luwih | 
gĕsĕk das sajĕmpol | 

lalap sunthi rong iris tan luwĕh | 
wus dumugi dĕnnira abukti | 
atob wanti-wanti | 

Ki Darma angungun || 

36. Wus cinarik wowohan mangarsi | 
radyan mĕndhĕt gupoh | 
dhuwĕt pĕthak kakalih cacahe | 
gung ginlintir dhinahar sawiji | 

Gathak Gathuk bukti | 
angĕndhoni sabuk || 

37. Dhadhaharan sawuse dumugi | 
mingsĕr lĕnggah ngulon | 

Kyai Darma matur mring rahadĕn | 
bilih parĕng aso dhatĕng panti | 
rĕhning lir mas kentir | 
rahadyan umatur || 

34 Maskumambang 

1. Sampun paman sakeca wontĕn ing ngriki | 
ndhĕku Kyai Darma | 

ngandika marang ing siwi | 
ganten ĕsĕs ladĕkĕna || 

2. Wedang dharan lah-olahan saananing | 
rara Mĕnok tanggap | 

angladosi anĕng ngarsi | 
sarbĕt sinampirkĕn pundhak || 

3. Wus tinata Ki Darma angacarani | 
sumangga kadhahar | 

pun Mĕnok mangunahnĕki | 
sisinaon olah-olah || 

4. Radĕn mĕsĕm pangandikanira aris | 
klĕbĕt wajibing dyah | 

sagĕd lah-olah sakalir | 
tĕgĕn rigĕn minta-minta || 

5. Wasis salir pakaryanipun pawĕstri | 

raratus myang wĕdhak | 
parĕm tapĕl pupur wilis | 
konyoh jajampi racikan || 

6. Nyumĕrĕpi samuwaning anggi-anggi | 
pon-ĕmpon babakan | 

ĕron ingkang maedahi | 
ngyĕktosi kanggening karya || 

7. Ngantih nĕnun nyulam nyongkĕt andondomi 
angraronce sĕkar | 

(m)bathik nyoga (m)babar adi | 
mamantĕs isining wisma || 

8. Ngati-yati nastiti gĕmi ing wadi | 
tan kirang tuladha | 
utaminipun pawĕstri | 

nulad panĕngĕn pangiwa || 

9. Ingkang lĕbda dudugi lawan prayogi | 
watara riringa | 

siyang dalu kang kaĕsthi | 
anut tuduhing sudarma || 

10. Bilih sagĕd kadya ingkang ulun angling | 
winiwitan mangkya | 

sinau wisma pribadi | 
pinindha ngladosi priya || 

11. Bokmanawi wilujĕng ing donya ngakir | 
punika paitan | 

tĕmbe angladosi laki | 
kantun pados kalangkungan || 

12. Manthuk-manthuk Ki Darma kalawan Nyai | 
Mĕnok rasakĕna | 

ngandikane radĕn iki | 
tanjĕbĕna ing wardaya || 

13. Iya rama antuka pangĕstu yĕkti | 
sabdaning utama | 
nyawabana lair-batin | 

bisane tampa nugraha || 

14. Kawuwusa saratri tan ana guling | 
eca lĕlĕnggahan | 

sasambĕn dhahar nyanyamik | 
wus wanci pajar gidiban || 

15. Radyan matur mring ki wisma Darmajati | 
paman (m)bujĕng enjang | 

mangkya kula nyuwun pamit | 
ayun (n)dumugĕkkĕn lampah || 

16. Paman bibi sami kantuna basuki I 

ing sapĕngkĕringwang | 
kang sinung ngling matur aris | 
kula (n)dhĕrĕkkĕn raharja || 

17. Gya salaman Ki Darma ngatag ing siwi | 

Mĕnok ngabĕktia | 

sang dyah gupuh angabĕkti | 
radyan arum angandika || 

18. Rara sira sun dongakakĕn ing Widdhi | 
tumulia krama | 

olĕh jodho kang prĕmati | 
kang tulus trahing ngawirya || 

19. Kang dalajat rĕspati sudibyĕng ngĕlmi | 
bisa momong ing dyah | 
nyĕnĕngkĕn tyasing sudarmi | 

sira kantuna raharja || 

20. Rara Mĕnok matur nuwun sru kapundhi | 
pangĕstu paduka | 

Gathak Gathuk samya pamit | 
linggar saking palĕnggahan || 

21. Kyai nyai andhĕrĕkkĕn praptĕng jawi | 
wus wangsul mring wisma | 

rara Mĕnok angukudi | 
nahan lampahira radyan || 

22. Kampir bĕji wĕkdal sĕmbahyang Subĕkti | 
bakda pupujiyan | 

rahadyan lajĕng lumaris | 
ngalĕr ngilĕn anir pringga || 

23. Krĕdyating tyas kapencut arsa udani | 
ing masigit Dĕmak | 

iyasaning para wali | 
tan cinatur laminira || 

24. Wus umangsuk praptĕng palataran masjit | 
tan ana kang nyana | 

yĕn punika putra Giri | 
kinira santri balaka || 

25. Minggah srambi wowolu sakanirĕki | 
ingukir pinatra | 

bĕtan saking Majapait | 
sangkalanira pinirsa || 

26. Kori loro gawening wong ungĕlnĕki | 
wiwara kang marang | 

masjit ingukir tulya sri | 
gambar gĕlap pinarada || 

27. Tumpak kori sinĕrat sangkalan muni | 
papatra kinarya | 

rupa gĕlap tunggal nĕnggih | 
radyan manjing sigra-sigra || 

28. Dupi prapta anĕng sajroning masigit | 
kalangkung anikmat | 

mupangat raosing dhiri | 

ĕngĕt manthĕng nungkul ing Hyang || 

29. Saka guru sakawan agĕngnya sami | 
inggile sĕmbada | 

gilig mĕmĕt ragi mĕthit | 
agĕngnya kalih rangkulan || 

30. Ingkang ĕlĕr wetan sanĕs lan kang katri | 
nĕnggih wujud tatal | 

kinĕmpal dados satunggil | 
gilig aluse warata || 

31. Yasanira Kangjĕng Susuhunan Kali- 1 
jaga kang minulya | 

mawĕh tilasing nagari | 
karamating waliyolah || 

32. Saya gambuh rahadyan dupi udani | 
sinungan umiyat | 
kaelokaning Hyang Widdhi | 
sangandhaping panti kutbah || 

Jilid 1 - Kaca : 109 

33. Rompyok-rompyok kathukulan glagah-wangi | 
lintange rahadyan | 

tan ana janma udani | 
pratandha calon nugraha || 

34. Sampun mĕdal saking capurining masjid | 
lajĕng lampahira | 

tan cinatur laminĕki | 
ngancik laladan Japara || 

35. Praptĕng suku wukir Murya ngongkang tasik | 
ing Sagara Jawa | 

wus manjat arsa udani | 
pucaking kang ardi Murya || 

36. Margi (n)dĕdĕr rumpil kapit jurang tĕrbis | 
rĕkasĕng lumampah | 

Gathah Gathuk kĕmpis-kĕmpis | 
sakĕdhap-kĕdhap araryan || 

37. Dalu aso enjinge umangkat malih | 
tri ari tumĕka | 

anĕng sapucaking wukir | 


< Serat Centhini Jilid 01 - Halaman : 143 > 


bawera anon samodra 


38. Ing lampahe baita layar gagrami | 
ana labuh jangkar | 

ambĕdhol jangkar lumaris | 
langkung asri tiningalan || 

39. Ing karajan padesan ngandhaping wukir | 
tinon karya rĕna | 

rahadyan kagyat ningali | 
astana teja sumunar || 

40. Pinarpĕkan uluk salam dĕnsauri | 
tahlil sanalika | 

radyan myang santri kakalih | 
bakda tahlil ana prapta || 

41. Kaki-kaki marpĕki dyan Jayĕngrĕsmi | 
alon angandika | 

kyai kula nilakrami | 
paduka napa kang tĕngga || 

42. Lawan sintĕn ingkang sumare ing ngriki | 
alon saurira | 

inggih kula ingkang jagi | 
nama Buyut Sidasĕdya || 

43. Kang sumare Jĕng Sunan Murya wawangi | 
karaning astana | 

ing Muryapada puniki | 
namaning ardi ing Murya || 

44. Lah punapa paduka karsa nĕnĕpi | 
dhuh ki Buyut baya | 

ing sĕdya amung yun uning | 
pucaking kang ardi Murya || 

45. Rĕh wus uning mangkya ulun nyuwun pamit 
mandhap saking arga | 

Buyut Sidasĕdya angling | 
puniki tanggĕl ing lampah || 

46. Babo lamun kaparĕng karsa sang pĕkik | 
kampir dhepok ingwang | 

prayogi ing benjing-benjing | 
dintĕn sangate prayoga || 

47. Watĕkipun kalakyan sasĕdyanĕki | 
tur manggih raharja | 
rahadyan dupi miyarsi | 
dumadya dhanganing nala || 

48. Sampun kerit dupi wus prapta ing panti | 
ki Buyut parentah | 

marang Gathak Gathuk santri | 
kacung aja taha-taha || 

49. Angambila pribadi sugata mami | 
otĕk canthĕl boga | 

jĕpĕn talĕs wi gĕmbili | 
gĕmbolo pohung katela || 

50. Gathak Gathuk tan lĕnggana gya lumaris | 
maring patĕgalan | 

suka dĕnnya ngĕngundhuhi | 
rampung gya tumamĕng wisma || 

51. Ambakari jagung pohung uwi lĕgi | 
wedang ronning kahwa | 

rinakit lumadyĕng ngarsi | 
ki Buyut suka tumingal || 

52. Swawi bagus krana-lah sami nyĕnyamik | 
kĕdahe nyunggata | 

sawontĕne tiyang wukir | 
ijĕn wus tridasa warsa || 

53. Jayĕngrĕsmi mĕsĕm wus adhahar uwi | 
mĕsĕm atatanya | 

wusing angundhuh sakalir | 
punika kagĕm punapa || 

54. Kula angge sĕdhĕkah mring pĕkir-miskin | 
awise kang tĕdha | 

sami dhumatĕng mariki | 
sasukane dĕnnya mbĕkta || 

55. Kula amung angĕngĕhkĕn kangge wiji | 
makatĕn lampahnya | 

tan sagĕd sidhĕkah picis | 
mamanise mung krowodan || 

35 Dhandhanggula 

1. Lon umatur Radĕn Jayĕngrĕsmi | 
kadiparan dintĕn kang prayoga | 
punapi wontĕn sanĕse | 

utawi wancinipun | 

mawi milih mawi nyingkiri | 

ki Buyut angandika | 

punika masputu | 

etang minangka satiyar | 

angluluri nasehat ing nguni-uni | 

wiji saking ing Arab || 

2. Pan punika masalah ngawruhi | 
ingkang pangandika Nabiyollah | 
salalahu wasalame | 

sakĕhe umatingsun | 

padha ngawruhana ing nginggil | 

pratingkah alulungan | 

miliya kang sarju | 

aja lungan tanggal pisan | 

tan na laba lungana tanggal ping kalih | 

pan iya olĕh laba || 

3. Tanggal kaping tiga datan bĕcik | 
tan na laba tanggal kaping papat | 
rĕkasa anĕng margane | 
tanggal ping lima iku | 
manggih laba kaping nĕmnĕki | 
tan manggih laba ilang | 
karyane wong iku | 

tanggal ping pitu prayoga | 

manggih rahmating Pangeran tanggal kaping | 

wolu agring ing paran || 

4. Tanggal kaping sanga manggih pati | 
lan pakewuh tur padha cumadhang | 
tanggal kaping sadasane | 
manggih laba rahayu | 

ping sawĕlas apĕnĕt ugi | 

tanggal ping kalihwĕlas | 

tan ana labĕku | 

tanggal kaping tigawĕlas | 

olĕh utang tanggal ping patbĕlas bĕcik | 

nĕng paran manggih laba || 

5. Tanggal ping limalas ayu olih | 
ĕmas perak tanggal ping nĕmbĕlas | 
tan antuk laba tanggale | 

ping pitulas rahayu | 

ping wolulas pan laba manggih | 

tanggal kaping sangalas | 

pĕnĕt pan rahayu | 

tanggal kaping kalihdasa | 

gĕring marga tanggal ping salikur ugi | 

(ng)garĕsah anĕng paran || 

6. Tanggal ping rorikur ayu bĕcik | 
tanggal tĕlulikur laba karya | 
tanggal kaping patlikure | 
pĕnĕt ping limalikur | 

mapan ala tanggale kaping | 
nĕmlikur gĕsang pĕjah | 
punika pinangguh | 
tanggal pitulikur ala | 
bakal tukar iya ananirĕng margi | 
tanggal wolulikurnya || 

7. Olĕh laba sangalikurnĕki | 
manggih rahmat saking ing Pangeran | 
tanggal ping tigangdasane | 
manggih utang nĕng purug | 

titi tĕlas masalah iki I 

ing wong kang alulungan | 
pangandika Rasul- 1 
lolah salahiwasalam | 
dipun sami nastiti kadi puniki | 
inggih walahualam || 

8. Lampahira Kangjĕng para Nabi | 
lamun badhe mangkat saking wisma | 
isarat ingkang kaangge | 

Jumungah akakĕmu | 

lan asusur lampahing Nabi | 

Muhammad Rasullolah | 
lamun dina Saptu | 
punika angandhut lĕmah | 
dinĕkĕkkĕn ing pusĕr lampahing Nabi | 

Adam ingkang minulya || 

9. Dintĕn Ahad angangge susumping | 
lampahipun Jĕng Yusup Bagendha | 

Isnĕn natab lalandhĕpe | 

Bagendha Umar laku | 

Slasa manggang asta ing gĕni | 

Bagendha Abubakar. | 
ingkang darbe laku | 

Rĕbo akukudhung sinjang | 
lampahipun Kangjĕng Nabi Ayub singgih | 

Kĕmis tumĕngĕng tawang || 

10. Myang tumungkul ing bantala nĕnggih | 
lampahipun Sang Ali Bagendha | 
winĕwahan sangatane | 

kalamun arsa nglurug | 

angkatira pan sampun uning | 

langkahe ingkang pĕcak | 

sangat lamun sampun | 

pĕcak sadasa umangkat | 

pangwasane sang Garudha kawon dening | 

sadhengahing taksaka || 

11. Isnĕn wusing pĕcak nĕm lumaris | 
pangwasane singa krura kalah | 
dene manjangan yĕktine | 

Salasa lamun sampun | 

pĕcak kalih angkatirĕki | 
pangwasanipun singa | 
ingkang sru manĕmpuh | 
kawon dening kang dirada | 

Rĕbo wusing pĕcak pipitu lumaris | 
mĕnggah pangwasanira || 

12. Diwangkara kawon dening sasi | 

Kĕmis wusing pĕcak dwilyas | 

Jumungah apan sampuning | 
pĕcak triwĕlas mangkat | 

de pangwasanipun | 

sona dening kancil kalah | 

Saptu wusing pĕcak dwiwĕlas lumaris | 
dene pangwasanira || 

13. Sawĕr kawon dening kodhok bungkik | 
tamat sangat Sang Ali Bagendha | 
wontĕn sangat ingkang kangge | 
aningkahakĕn sunu | 

myang ngadĕgkĕn sadhengah panti | 

punika manut tanggal | 

sapisan witipun | 

kaping kalih kaping tiga | 

ping sakawan ping gangsal gya wangsul malih | 

nĕm kadi ping sapisan || 

14. Tanggal kaping sapisan pan sami | 
kaping nĕnĕm sawĕlas nĕmbĕlas | 
salikur myang nĕmlikure | 

wit surya wĕdalipun | 
tĕkĕng pĕcak slikur potnĕki | 

Ahmad pitutur nyata | 
wit pĕcak salikur | 
ĕpote pĕcak sawĕlas | 

Jabarail kalangan rangkĕpannĕki | 
awit pĕcak sawĕlas || 

15. Ĕpot bĕdhug Brahim pacĕk-wĕsi | 
awit bĕdhug ing potipun Asar | 

Yusup slamĕt rangkĕpanne | 

Asar sawĕngi muput | 

ĕpot enjing Hyang Surya mijil | 

Ngijrail rĕjĕkinya | 
ping kalih winuwus | 
sami lawan kaping sapta | 
kalihwĕlas pitulas rorikur nĕnggih | 
myang pitulikur samya || 

16. Purnamaning Hyang Pradanggapati | 
ĕpot pĕcak salikur punika | 

Jabarail rĕjĕkine | 

wiwit pĕcak salikur | 
ĕpot pĕcak sawlas Ibrahim | 
pitutur rangkĕpannya | 
sawlas ĕpot bĕdhug | 

Yusup kalangan rangkĕpnya | 
bĕdhug potnya Ijrail apacak-wĕsi | 

Asar sadalu pisan || 

17. Pote tĕkĕng purnamaning rawi | 

Ahmad slamĕt tanggal kaping tiga | 
ping wolu ping triwĕlase | 
wolulas tigalikur | 

wolulikur punika sami | 
wit purnamaning surya | 
pot pĕcak salikur | 

Ibrahim slamĕt rangkĕpan | 

pĕcak slikur pot pĕcak sawlas marĕngi | 

Yusup rijĕkinira || 

18. Pĕcak sawlas ĕpot bĕdhug wanci | 
Ngijrail pitutur rangkĕpan | 
bĕdhug tĕkĕng Asar pote | 

Ahmad kalanganipun | 

awit pasar potira prapti | 
purnamaning Hyang Surya | 

Jabarail iku | 

pacak-wĕsi rangkĕpannya | 

gantya tanggal ping sakawan saminĕki | 

ping sanga ping patbĕlas || 

19. Ping sangalas patlikur myang kaping | 
sangalikur punika ingetang | 

wit Hyang Surya purnamane | 
ĕpot pĕcak salikur | 

Yusup pacakwĕsi marĕngi | 
awit salikur pĕcak | 
sawĕlas potipun | 

Ngijrail salamĕt pĕcak | 

sawlas ĕpot bĕdhug Ahmade rĕjĕki | 

wit bĕdhug ĕpot Asar || 

20. Jabarail pitutur ngrangkĕpi | 

Asar prapta purnamaning surya | 

Ibrahim kalangan mangke | 
ping gangsal sadasĕku | 
gangsalwĕlas myang kalihdĕsi | 
salawe tigang dasa | 

pan sami puniku | 

awit purnamaning surya | 

tĕkĕng pĕcak salikur ĕpotirĕki | 

Ngijrail akalangan || 

21. Pĕcak slikur sawĕlas potnĕki | 

Ahmad pacakwĕsi rangkĕpannya | 
pĕcak sawĕlas awite | 

ĕpote tĕkĕng bĕdhug | 

Jabarail slamĕt ngrangkĕpi | 
bĕdhug ĕpotnya Asar | 

Brahim rijĕkiku | 

Asar sadalu ĕpotnya | 

purnamane Sanghyang Surya amungkasi 

Yusup pitutur Ahmad || 

22. Radĕn Jayĕngrĕsmi tanya malih | 
kadiparan sangat palintangan | 
punapi wontĕn sanĕse | 

ki Buyut manthuk-manthuk | 
manut dintĕn lampahirĕki | 
pipitu kĕhing lintang | 
sadintĕn sadalu I 

paedahe pyambak-pyambak | 
awon pĕnĕt myang laire jabang bayi | 
tinitik saking lintang || 

23. Lintang Samsu sabarang prayogi | 
lawan marĕk ing sri naranata | 
myang wong agung sasamine | 
ningkah langkung panuju | 
ingkang awon tuwin myang sakit | 
nunugĕl kesah pĕrang | 

jĕjampi nyanyambut | 
tuwin ngenggali panganggya | 
undang-undang prasanakan atanapi | 
kumpulan tan prayoga || 

24. Lare lair raintĕn marĕngi | 
jalĕr ĕstri umuripun panjang | 
sinung padhang ing driyane | 
kĕdhik rijĕkinipun | 
prihatinan ing tyasirĕki | 
jalu ĕstri yĕn mĕdal | 

dalu watĕkipun | 

pan ugi pĕtĕngan manah | 

lawan sinung gĕlap tyase anawĕngi | 

gantya kang winursita || 

25. Lintang Juhrah angka dwi namĕki | 
samukawis punika prayoga | 
ginĕm ngĕlmi utamane | 

rabi tumĕkĕng sarju | 

anjampĕni rare utami | 

anggalih samubarang | 

pandamĕlan atut | 

de kang awon andum karya | 

akĕngkĕnan dhumatĕng mĕngsahing jurit | 

myang kĕngkĕnan sadhengah || 

26. Lare lair jalu lawan ĕstri | 

ing raina jĕmbar kang polatan | 
jalu ĕstri yĕn laire | 
anuju wanci dalu | 
langkung kumĕt wicaranĕki | 
tur pĕngkok nora (ng)gragap | 
kaping tri winuwus | 
lintang Ngatarit pinajar | 
samubarang prayogi ingkang upami | 
mumuruk amamarah || 

27. Marĕk nata myang pados usadi | 
apan sami prayogi sadaya | 
dene ingkang botĕn sae | 

paĕs pasah cucukur | 
lair rintĕn bilih pawĕstri | 
sae kĕh daulatnya | 

nging wicara kaduk | 
ragi panastĕn ing manah | 
namung sagĕd ing damĕl tan nguciwani | 
yĕn jalĕr lair siyang || 

28. Apan awon ing tyas gung prihatin | 
bilih ĕstri dalu lairira | 

cupĕt kang budi watĕke | 

yĕn jalu lair dalu | 

watĕkipun jĕmbar kang budi | 

sabar lila ing donya | 

tur sugih bĕgja gung | 

wĕlasan marang sasama | 

mangkya catur lintang Kamar kang winarni | 

samukawis prayoga || 

29. Tuwin marĕk ing sri narapati | 
angandikan kang mawa paedah | 
sisimpĕn tulus arjane | 
adagang antuk untung | 
akĕngkĕnan sarju katampi | 
mamaris tulus trimah | 

kang awon winuwus | 
pradata padu myang nglamar | 
atanapi (n)dhaupakĕn laki-rabi | 
punika tan prayoga || 

30. Lare ĕstri lair amarĕngi | 
nuju siyang boros watĕkira | 
yĕn jalu siyang laire | 
cuparira kalangkung | 
lamun ĕstri lairnya ratri | 
sae sagĕd ing karya | 

bĕkti marang kakung | nastiti mring samubarang | 
lamun jalĕr lairipun wĕktu ratri | 
barancah mring wanodya || 

31. Panca lintang Juhkal kang winarni | 
ingkang sae wiwit gĕntur tapa | 
pandamĕl mring Pangerane | 

awit ngantos pakantuk | 

lyan punika botĕn prayogi | 

yĕn rare lair siyang | 

atanapi dalu | 

jalu ĕstri ugi samya | 

tansah kambah sakit encok tan kalirih | 

nanging kĕh rĕjĕkinya || 

32. Tur asabar lila ing donyĕki | 
wadanane mung radi ĕngĕtan | 
gumantya angka nĕnĕme | 
lintang Mustari iku | 
ratuning kang lintang saptĕki | 
langkung sae sabarang | 
satingkah rahayu | 

ingkang awon mung sajuga | 
amanggalih ngadoni lampahing jurit | 
yĕn rare lair siyang || 

33. Jalu ĕstri pan sami prayogi | 
watĕkipun saĕstu sukuran | 
yĕn ĕstri lair dalune | 

ajrih mring priyanipun | 

pandamĕlan agal myang rĕmit | 

widada awidagda | 

lamun rare jalu | 

lair dalu langkung pradhah | 

tan kaconggah nĕdha ing kĕbon ananging | 

rĕmĕn nyilib tyasira || 

34. Mangkya gantya kasapta mungkasi | 
lintang Mirah ingkang aprayoga | 
namping imba paras paĕs | 

sunat ugi pakantuk | 

atanapi ngadoni jurit | 

lawan iyasa gaman | 

kajawi puniku | 

pakaryan awon sadaya | 

lamun nuju rintĕn rare lair ĕstri | 

watak jail kang manah || 

35. Bilih jalu rintĕn lairnĕki | 
tan saranta barang watĕkira | 
yĕn lair nuju ratrine | 

ĕstri tanapi jalu | 

tan salamĕt manahnya gingsir | 

kĕkĕt kapara ngarsa | 

jail amathangkul | 

sampun jangkĕp lintang sapta | 

awon pĕnĕt ing mangke wiwit winilis | 

lampahing palintangan || 

36. Malĕm Akad ing wanci Mahribi | 
ingkang tampi Samsu taranggana | 

Ngisai Juhrah tampine | 

wanci sirĕp janmĕku | lintang Tarit ingkang atampi | 

tĕngahe ratri Kamar | 

lingsir wĕnginipun | 

tinampĕnan lintang Juhkal | 

bangun enjing lintang Mustari kang tampi | 

Subuh Mirah gumantya || 

— 1 : 116 

37. Akad enjing Samsu kang nampĕni | 
rame pasar tinampĕn ing Juhrah | 
lĕbar pasar Tangarite | 

bĕdhug Kamar kang lungguh | 

Luhur Juhkal ingkang nampĕni | 

Ngasare tinampĕnan | 

Mustari puniku | 

sontĕne ingkang atampa | 
lintang Mirah jangkĕp saratri saari | 
lampahing lintang sapta || 

38. Malĕm Isnĕn ing waktu Mahribi | 
ingkang tampi taranggana Kamar | 

Ngisa-bah Juhkal tampine | 

ing wanci sirĕp manus | 

ingkang tampi lintang Mustari | 

tĕngah ratri Mirahnya | 

lingsir wĕnginipun | 

lintang Samsu kang alĕnggah | 

bangun enjing lintang Juhrah kang atampi | 

Subuh Ngatarit lintang || 

39. Isnĕn enjing lintang Kamar tampi | 
rame pasar tinampĕn ing Juhkal | 
lĕbar pasare tinampĕn | 

Mustari trangganĕku | 

wanci bĕdhug Mirah kang tampi | 

waktu Luhur Samsunya | 

praptĕng Ngasar puput | 

tinampĕnan lintang Juhrah | 

wanci sontĕn Ngatarit ingkang atampi | 

jangkĕp lintang kasapta || 

40. Malĕm Slasa ing waktu Mahribi | 
lintang Mirah sĕrĕn wĕktu Ngisa | 
tranggana Samsu tampine | 
sirĕp janma kang lungguh | 
lintang Juhrah tĕngahing ratri | 

Ngatarit ingkang lĕnggah | 
lingsir wĕnginipun | 

tinampĕn ing lintang Kamar | 

bangun enjing lintang Juhkal kang nampĕni | 

Subuh lintang Mustarnya || 

41. Slasa enjang Mirah ingkang tampi | 
rame pasar Samsu ingkang lĕnggah | 
bar pasar Juhrah tampine | 
bĕdhug tinampĕn gupuh | 

ing Ngatarit Luhur tinampi | 

Kamar kang taranggana | 

Ngasri Juhkal lungguh | 
sontĕnipun tinampĕnan | 
taranggana Mustari pot wĕktu Mahrib | 
jangkĕp kasapta lintang || 

42. Malĕm Rĕbo ing waktu Mahribi | 
lintang Ngatarit pot wĕktu Ngisa | 
tinampĕn Kamar lintange | 
wanci sirĕp jalmĕku | 

lintang Juhkal ingkang nampĕni | 
tĕngah ratri tranggana | 

Mustari kang lungguh | 

lingsir dalu tinampĕnan | 

lintang Mirah bangun sampun kang nampĕni | 

ing waktu Subuh Juhrah || 

43. Rĕbo enjing Ngatarit kang tampi | 
rame pasar tinampĕn ing Kamar | 
bar pasar Juhkal tampine | 
bĕdhug nulya sinambut | 

ing Mustari Luhur tinampi | 

lintang Mirah punika | 

wĕktu Ngasaripun | 

tranggana Samsu kang lĕnggah | 

wanci sontĕn lintang Juhrah kang nampĕni | 

jangkĕp lintang kasapta II 

44. Malĕm Kĕmis ing waktu Mahribi | 
taranggana Mustari praptanya | 

Ngisa tinampĕnan Mirĕh | 

sirĕp ing janma Samsu | 

tĕngah ratri ingkang nampĕni | 

kanang tranggana Juhrah | 

sĕrĕn lingsir dalu | 

tinampĕn Ngatarit lintang | 

bangun enjing lintang Kamar ingkang tampi | 

ing waktu Subuh Juhkal || 

45. Kĕmis enjing Mustari kang tampi | 
rame pasar lintang Mirah lĕnggah | 
bar pasar Samsu tampine | 
bĕdhug tinampĕn gupuh | 
lintang Juhrah Luhur tinampi | 

Ngatarit ingkang lĕnggah | 

sĕrĕn Ngasri wĕktu | 

tinampĕnan lintang Kamar | 

wanci sontĕn lintang Juhkal ingkang tampi | 

jangkĕp kasapta lintang || 

46. Malĕm Jumngah ing waktu Mahribi | 
lintang Juhrah ingkang apilĕnggah | 
ing waktu Ngisa ĕpote | 
tinampĕn Ngataritu | 

sirĕp janma Kamar nampĕni | 

tĕngah ratrinya Juhkal | 

lingsir ratrinipun | 

lintang Mustari punika | 

bangun enjing lintang Mirah kang nampĕni | 

Subuh Samsu tranggana || 

47. Jumngah enjing lintang Juhrah tampi | 
rame pasar Ngatarit kang lĕnggah | 
lĕbar pasar Kamar manggĕn | 
bĕdhug ginantyan gupuh | 

lintang Juhkal ingkang nyitĕni | 
luhur gya tinampĕnan | 

Mustari sitĕngsu | 

wĕktu Ngasri tinampĕnan | 

lintang Mirah sontĕne Samsu kang tampi | 

jangkĕp lintang kasapta || 

48. Malĕm Saptu Mahribi Ngatarit | 
waktu Ngisa tinampĕn ing Kamar | 
sirĕp janma gya tinampĕn | 
lintang Juhkal potipun | 

tĕngah ratri ingkang nampĕni | 

Mustari taranggana | 

ĕpot lingsir dalu | 

tinampĕn Mirah tranggana | 

bangun enjing lintang Samsu kang nampĕni | 

Subuh pan lintang Juhrah || 

49. Saptu enjing lintang Juhkal tampi | 
rame pasar Mustari kang lĕnggah | 
lĕbar pasar lintang Mirĕh | 
bĕdhug tinampĕn Samsu | 
waktu Luhur Juhrah nampĕni | 
pot Ngasri tinampĕnan | 

Ngatarit sitĕngsu | 

sontĕne tinampĕn Kamar | 

titi sampun lampahing lintang saptari | 

dalu praptaning siyang || 

50. Kang minangka naasing lintang dwi | 

(ng)gih punika Mirah lawan Juhkal | 
ngagĕsang winĕnangake | 

sĕtiyar mrih rahayu | 

yĕn wus atut etanganĕki | 

gya sumendhe ing Suksma | 

widadaning kayun | 

amung aywa kinĕkahan | 

pĕpetangan tan sagĕd ngewahkĕn takdir | 

siningkura kainan || 

51. Kaol saking pawong mitra mami | 
brahmanadi ing Ngatas-maruta | 
tiyang badhe gadhah rare | 
utawi janma ayun | 

praptĕng janji ing wancinĕki | 

laire kanang jabang | 

pĕcate nyawĕku | 

awawaton ari sapta | 

siyang dalu punika sami binagi | 

kalih wĕlas gathita || 

52. Wiwit purnamaning Sanghyang Rawi | 
gathita nĕm sapta astha nawa | 
sadasa sawlas tĕngange | 

kalihwlas inggih bĕdhug | 
gya gathita satunggil kalih | 
tiga sakawan gangsal | 

wangsul nĕnĕm surup | 
lajĕng etang kadi siyang | 
dados namung wontĕn kalih-wĕlas wanci 
kalamun ari Akad || 

53. Gathita nĕm sapta sawlas tuwin | 
tabuh satunggal kalawan gangsal | 

Sĕnĕn astha sadasanĕ | 
satunggal tripancĕku | 

Slasa sapta sadasa tuwin | 
tĕngange kalihwĕlas | 
kalih gangsalipun | 

Rĕbo sapta nawa sawlas | 

kalih catur Kĕmis astha sawlas tuwin | 

satunggal tri sakawan || 

54. Jumngah astha sadasa tanapi | 
kalih wĕlas tiga myang sakawan | 

Saptu sapta myang nawane | 
dwiwĕlas kalih catur | 

bilih wontĕn tiyang nyakiti | 

utawi tyang sakarat | 

ri Akad tartamtu | 

lair utawi papatya | 

gathita nĕm sapta sawĕlas satunggil | 

gangsal salah satunggal || 

55. Radĕn Jayĕngrĕsmi matur aris | 
kathah tĕmĕn ing parincĕnira | 
mrih widada raharjane | 
utami dipun ĕnut | 

tan kainan basanirĕki | 
wontĕn kaol mupakat | 
punapa saĕstu | 
yĕn badhe karya pemahan | 
tuwin griya saka usuk dĕnukuri | 
pĕnĕt awoning pĕtang |] 

56. Lĕrĕs wontĕn manawi akardi | 
ing pemahan dipun ĕstokĕna | 
yĕn (ng)garap pagĕr sitine | 
cĕngkale dhĕpanipun | 
inggih ingkang adarbe panti | 
kalamun awiwita | 

lĕr kilĕn mangidul | 
winicala saking dhĕpa | 
wilangannya bumi karta kala kali | 
kaarah dhawah karta || 

57. Yĕn mangetan kadhawahna bumi | 
bilih damĕl ingkang bubutulan | 
ambĕnĕrakĕn kalane | 

myang wiyar ciyutipun | 
ing pemahan sukaning galih | 
dene jroning plataran | 

yĕn mangalĕripun | 
anotog pagĕr ukurnya | 
samurdane kang darbe wisma pribadi 
tingkahe wismanira || 

58. Dĕn agathuk pagĕr aja lali | 
yĕn kĕkĕlir sakilĕning wisma | 
kang tĕngĕn iku lakune | 
tĕka ing wismanipun | 
gathukĕna ing pagĕr (n)jawi | 
kang wetan bau kiwa | 
saking wismanipun | 
dĕn-gathuk lan wismanira | 
lolongkange pandhapa tĕpusĕn aglis | 
lawan pacakanira || 

59. Gĕdhuging wisma lawan pandhapi | 
mandhapa iku kalawan lodra | 
tĕpusing talapakane | 

kalih mandhapanipun | 

lawan lodra yĕn karya kori | 

pagĕr tarab cĕngkalnya | 

mara-sanganipun | 

poma sampun asĕmbrana | 

ing pitĕdah prayogi aywa kawuri | 

yĕn parĕng bĕgjanira || 

36 Pangkur 

1. Punika yĕn karya griya | 
ukuripun pĕcakira pribadi | 
pinĕcakan panjangipun | 
gangsal petanganira | 

ĕsri adi naga ĕmas perak lamun | 
griya kadhawahna ĕmas | 
pandhapa perak prayogi || 

2. Bilih pawon dhawah naga | 
payon lĕsung prayogi dhawah adi | 
manawi iyasa lumbung | 
dhawah ĕsri pĕcaknya | 

sampun jangkĕp mĕnggah saka kang dĕnukur 
kajawi tangkĕping ngandhap | 
lan kajawi purusnĕki || 

3. Ngukur wiyare kang saka | 

lajĕng kangge ngukur panjangirĕki | 
ugi gangsal petangipun | 
bumi banyu prawata | 

myang sangkala gĕni jangkĕp gangsalipun | 
dhawah bumi kang prayoga | 
tĕtĕg watĕkipun bumi || 

4. Dhawah banyu watĕkira | 

apan srĕpan punika (ng)gih prayogi | 
manawi dhumawah gunung | 
watĕg kĕrĕp aliyan | 

lamun dhawah sĕngkala awon kalangkung | 

kang darbe wisma gĕringan | dhawah gĕni tan prayogi || 

5. Kabasmaran watakira | 
mangkya usuk dĕnetang cacah iji | 
inggih gangsal petangipun | 

ĕsri kakitri gana | 

kliyu pokah bilih wisma etang usuk | 
prayoga ĕsri dhawahnya | 
pandhapi dhawaha kitri || 

6. Kalih punika prayoga | 

bilih masjid gana ingkang prayogi | 

sanĕse masjid puniku | 

manawi dhawah gana | 

tamtu angkĕr utawi singit kalangkung | 

kaliyu datan prayoga | 

gĕringan kang gadhah panti || 

7. Yĕn dĕnetang dhawah pokah | 

tan prayoga kĕrĕp nandhang prihatin | 
kapĕjahan jumarunuh | 
sampun jangkĕp etangnya | 
dene pagĕr punika ukuranipun | 
dĕdĕge kang darbe wisma | 
tuwin dhĕpane pribadi || 

8. Mĕnggah wiyaring pemahan | 

sasukanya pan botĕn dĕnwancĕni | 
gangsal wĕwilanganipun | 
bĕbuka ĕsri etang | 

tapa lungguh sĕdana pugĕran-ipun | 
dhawah sri watak sĕrĕpan | 
tapa luwe watĕknĕki || 

9. Lungguh tĕtĕg watĕkira | 

pan sĕdana sugiyan watĕknĕki | 
de pugĕran watĕkipun | 
pitados saha kĕkah | 

sampun jangkĕp ing pundi kaparĕngipun | 
tĕbihing (n)dhapi lan griya | 
ugi wontĕn ukurnĕki || 

10. Pĕcaking kang gadhah griya | 

pan sakawan etanganipun nĕnggih | 

awit bale etangipun | 

omah latar pawuhan | 

dhawah bale punika ingkang pakantuk | 

dene yĕn yasa gĕdhogan | 

tuwin kandhang kĕbo sapi || 

11. Palangipun pinĕcakan | 

kajawine pĕpurus ingkang manjing | 

kiwa miwah tĕngĕnipun | 

sakawan etangannya | 

candhi karta rogoh sampoyong puniku | 

ingkang sae dhawah karta | 

kalayan dhumawah candhi |( 

12. Saka kandhang myang gĕdhogan | 
kajawine purus myang pĕndhĕmnĕki | 
ingukur lan palang wau | 

dhawah candhi prayoga | 

ing tĕbihe saking trĕping pantinipun | 

ingukur kalawan pĕcak | 

gangsal petanganirĕki || 

13. Awit etangipun karta | 
baya tura samaya angĕmasi | 
utami ingkang dhumawuh | 
ing wĕwilangan karta | 

nĕngna wau titi etangnya ki Buyut | 
wus anggagat bangun enjang | 
suwawi waktu Subĕkti || 

14. Utami kang radi awal | 

samya wulu paragating Subĕkti | 
pĕpujianira nutug | 
bakdaning pĕpujian | 

Gathuk matur alim dalĕm Kyai Buyut | 
kawula nyuwun wasiat | 
basanipun tiyang abti || 

15. Nunutut sadhengah kewan | 
bokmanawi ing tĕmbe ngingah kambing | 
amrih cumbu dhatĕng ulun | 

ki Buyut angandika | 
iya kacung pancĕn ana ĕmĕlipun | 
datanpa laku tur cĕndhak | 
mangkene basanirĕki || 

16. Seka leka seka leka | 

singa buntut idhĕpa idhĕp ing i | 

-dhĕpku tut sing saujarku | 
mung iku ora liya | 
lamun sira kaparĕng angĕlus-ĕlus | 
marang sadhengahing kewan | 
kang dadi parĕnging ati || 

17. Kalawan manthĕnging sĕdya | 
uga cĕndhak mangkene basanĕki | 
singa wulu singa buntut | 
ingusapan pandhawa | 

lĕlima tut saujarku mung puniku | 
lamun pinarĕng ing mangsa | 
bokmanawa tutut yĕkti || 

18. Gathuk nuwun-nuwun nĕmbah | 
sakalangkung kapundhi sih sang yogi | 

Ki Buyut nyawang sang bagus | 
sumunaring kang cahya | 
ngandikĕng tyas cĕcalone janma luhung | 
manthĕr cahyaning oliya | 

wasana matur sang adi || 

19. Ing mangke paran ing karsa | 
sĕwu sokur yĕn jĕnak anĕng ngriki | 
rahadyan alon umatur | 

kang agung apuranta | 

mangkya ulun ayun (m)dumugĕkkĕn kayun | 
ing saparan tanpa sĕdya | 
ngulati ingkang lunga nis || 

20. Amung pangĕstu paduka | 
rahayune ing lampah bokmanawi | 
tĕmbe ulun sagĕd wangsul | 
kantuna karaharjan | 

wus salaman ki Buyut ngandika arum | 
mas putu nastapaningwang | 
sami apuji-pinuji || 

21. Wus tumurun sangking Murya | 
ngidul ngilĕn wus ngambah ing pasisir | 

tan winarna lampahipun | prapta ing palabuhan 
Pakalongan kĕndĕl ing tĕpining laut | 
anon udhuning juragan | 
kang sangking liyan nagari || 


12 Dumugi ing Pĕkalongan, tĕrus dhatĕng Panĕgaran puruita Wasi Kawiswara, 
winarah isining Sĕrat Nitisruti. Dumugi ing rĕdi Slamĕt pinanggih Sĕh 
Sĕkardalima, winĕjang bab: 1. Suluk Wali-sanga; 2. Cariyos (pralambang) 
Waringin-sungsang; 3. Bab tapa 5 prakawis; 4. Suluk Langit-sapta; 6 
Kanugrahan, pribadining manungsa tuwin napsu sakawan. Lampahipun 
lajĕng dumugi rĕdi Sawal pinanggih Rĕsi Narawita, bantah ngĕlmu wĕkasan 
prang tandhing abĕn kasantikan. Sang rĕsi kawon lajĕng muksa ... 
kaca 122-141 

22. Manawi ari kalihnya | 

binĕkta ing nangkoda sangking Grĕsik | 

nunut utawi pinupu | 

mring pawong-sanakira | 

dupi mudhun juragan kang sangking laut | 

tinon kang rayi tan ana | 

sangsaya anglĕs ing galih || 

23. Adhuh yayi kadangingwang | 

Jayĕngsari myang Nikĕn Rancangkapti | 
baya mring ĕndi jangtungku | 

amung ta karuhana | 

ing dunungmu awĕt mangkene kabanjur | 


< Serat Centhini Jilid 01 - Halaman : 160 > 



kadya kinjĕng tanpa soca | 
wau Radyan Jayĕngrĕsmi || 

24. (n)Dĕdonga marang Pangeran | 
rahayune kadangira kĕkalih | 
tĕmbe sagĕda pinangguh | 
atuse manthĕnging tyas | 

gya lumampah tambuh kang sinĕdyĕng kalbu | 
kĕndĕlnya dalu kewala | 
bakda Subuh gya lumaris |] 

25. Prapta ardi Panĕgaran | 

kacarita sang yogi kang palinggih | 
anĕng Panĕgaran gunung | 
wasi Kawisuwara | 

waskithĕng tyas uning satriya anglangut | 
kĕndĕl ing ngandhapting arga | 
sang wasi utusan aglis || 

26. Sabatnya aran Waskitha | 

kinĕn mudhun marang ngandhapping wukir | 
ki Waskitha wus tumurun | 
pinanggih lan rahadyan | 
mangĕnjali matur kawula ingutus | 
mahawiku Panĕgaran | 

Kawiswara sang ayogi || 

27. (n)Jĕng paduka ingaturan | 
minggah maring ing dhepok ulunirit | 
rahadyan ngandika arum | 

inggih paman prayoga | 

sampun kerit Gathak Gathuk tansĕng pungkur | 
sang wiku mapag wiwara | 
wus tundhuk rinangkul aglis || 

28. Kulup ingkang nĕmbe prapta | 
sajarwaa kĕkasihira kaki | 
lawan ngĕndi pinangkamu | 
sayogane lĕrĕppa | 

anĕng kene kurang nadhah kurang turu | 
darapon bisaa klakyan | 
kang dadi karsanta kaki || 

29. Rahadyan dahat lĕnggana | 
wus alami pruita ing sang yogi | 
tarakbratanya lumintu | 

sang yogi Kawiswara | 
lon ngandika ana jiliddan linuhung | 
sayogya sira anggoa | 
kanthining janma utami || 

Jilid 1 - Kaca : 123 

37 Kinanthi 

1. Minangka murda satuhu | 

tapa angenaki ati | 
tama lirring panataran | 

narantara sesalwirning | 
sarĕhning ingkang dumadya | 
wlassa singa nuwa-nuwi || 

2. Srĕda purae ngasamun | 
samanning sila nagari | 
aminta sihing ngamarar | 
awlas asih ring pagimi | 
unggyannira ngamatirta | 
cipta mantĕb marang Widdhi || 

3. Durung dadi lamun durung | 
darana ring darunaning | 
sakarsa karsĕng pamasa | 
satibane kang tinuding | 
beda pandumming budaya | 
dayaning (n)donning dumadi || 

4. Kahĕnĕngĕna manĕngkung | 
amaladdi samadinning | 
anĕgĕssa karsaning Sang | 

Amurwĕng Paningal jati | 
tingalĕna maklumulah | 
malah maluya ywa lali || 

5. Lĕlakone kang kalulun | 
alin-alin dĕnkalilin | 
lĕlĕnga aywa kaalan | 
ywa lalu atmah lali | 
kalunta-lunta kalintang | 

tan wiyang mayanga wĕsthi || 

6. Isthaning angga kagugu | 
gupitajĕg agagappi | 
aywa gugup ing nalika | 
nalarrira dĕn alirih | 
rĕrĕh ing pangarah-arah | 
arahĕn aywa ngurangi || 

7. Ngurangana ing pangrungu | 
ing rĕh aywa nguring-uring | 
yĕn miro tmah mĕmirang | 
amerang amurang niti | 
titika dĕnkatalika | 

ywa nunulak tutulan-cik || 

8. Bĕcik rĕngkuhĕn pamĕngku | 
kumawa ing agal alit | 

dĕn amulat ing lĕlĕta | 
ywan ingandĕl dĕndumĕling | 

(n)dulu ulah karawitan | 
wittipun tan ana malih || 

9. Sangking kakawin myang kidung ( 
kadi kadang anjarwani | 

ing sarekaning kalangyan | 
langĕning kang milangonni | 
nglongana haywan tantara | 
tarikĕn yĕn ana luwih || 

10. Miwah ungguhing raras-rum | 
rumarah murang ing kawi | 
sĕsandining sang kĕndriya | 
rekaning kawi kawiddhi | 
kawiddhi ing widhayaka | 

ya karana sang siniwi || 

11. Wĕh tahĕt babah binarung | 
ring kasidaning dumadi | 
dana kariyin dĕnarah | 
kasantikan wus kawuri | 
kasudarman tyas mardawa | 
dĕn manuh manah mamanis || 

12. Manah prĕnĕssan ywa kunus | 
dĕnnira amasang mĕsi | 
masalahing sumpĕt karsa | 
karsa sinĕsĕr tan osik | 
musika tinon aywa sak | 
sasat simpĕn karsa suji || 

13. Ring sojar aja anjujur | 
kolina kilat ngalingi | 

tan wrin naya ringa mawas | 
waskitha awangsulanning | 
yĕn tan angling dĕn amĕmma | 
dĕn amĕmĕs ing pangungkih || 

14. Ywa taha bĕrgugug luguk | 
kaya gopala kapilis | 
kapĕlang kapĕlak-pĕlak | 
palĕnggahe agaligir | 
awigar agagalagar | 
nganggur tan egaring galih || 

15. Palaning wong ambasĕngut | 
ulatte anginggit-inggit | 
wacana buthĕking netya | 
netya ala tan kailir | 

kĕlu kalĕssan ing muka | 
mĕngku ala nir pakolih || 

16. Ing wacana yĕn anuju | 
pasamuwan srawunganning | 
dipun sambada ing tĕmbang | 
manawa katambang balik | 
dĕnkacakup ing pangucap | 
titika dipun katitik || 

17. Panitike ywan wus putus | 

< Serat Centhini Jilid 01 - Halaman : 163 > 


pan wus cinaritĕng Sruti | 
sru trĕp tita ing purwaka | 
mangka kenging anganggĕpi | 
ing cipta ya dyan patutta | 
ing tĕmbang sambang manawi || 

18. Ana wadi kang sinamun | 
sinuksma sari-sarining | 
buhana sabawaning tyas | 
lair ing tyas kang nampani | 
nyataning tyas anĕng naya | 
naya netya kang nampani 1 1 

19. Sawadining wardayĕku | 
ing netya pahĕmannĕki | 

ing wacana (ng)gonning wĕdhar | 
widayaka dayĕng wadi | 
widigda ing ciptamaya | 
mayana mayaning kapti || 

20. Ati akapti kumudu | 
asihana ing sĕsami | 
witting raga kinasiyan | 
pan sangking raga pribadi | 
pribadi asiyĕng raga | 
kadulu dalan dinalit || 

21. Paĕssan ing sarirĕku | 
amberat ingkang kaĕksi | 
nir tasitaning akathah | 
pangĕhna ing sarirĕki | 
sarira paran bedanya | 
ambawaa ambawani || 

Jilid 1 - Kaca : 125 

22. Ingkang kadi mangkonĕku | 
ĕndi ulun amurwani | 

ing paniwi wamangkana | 
ana pae nupa bumi | 
dera ngimpun prih sadaya | 
pan wus jĕnĕnging narpati || 

23. Kinasihan ing rĕh arju | 
saharja mangakumĕki | 
amiluta ambĕg ing ngrat | 
rat karakĕttan padha sih | 
linulut ing lokajana | 
jĕnĕng kasarjana sami || 

24. Sarat rinaharjĕng kayun | 
mawarah-warah rĕh aris | 
tanpa karsa pagĕhana | 
kengang murwa angarjani | 
kikitir marang apapa | 
papa tĕlutuh siningkir || 

25. Mikarra kang sikara dur | 
nimitya-mitya sajati | 
juti sajatining mita | 
siyasat lir sagaragni | 
gĕnĕngan kathah isinya | 
sarira tanpa walĕng ngling || 

26. Sĕsumbanging ngrat kasumbung | 
sesining tapa ing bumi | 

bumi saja saha jarwa | 
sojar tekanang binukti | 
brĕmara nguswĕng kusuma | 
sumarmaning ganda sari || 

27. Salwir bawaning kang sinung | 
ing wadi widagdĕng kuwi | 
among jagad jaga-jaga | 
arjuning ngrat tan kaĕsthi | 
saĕsthining asthagina | 
ginulang-gulang ing pangling || 

28. Liniling-liling kalangkung | 
sinĕlan planu pinalin | 
sarasa-rasa rinangsang | 
kang saru-saru siningkir | 
sikara tan karawattan | 
kuwat awĕtta rangkawit || 

29. Wiwitting watara wolu | 
waluyane wali-wali | 
wulang lila lan wilalat | 
ywan linĕlĕt tĕmah lali | 
lalu amilih turida | 
ruda rudah angrudatin || 

30. Rudatin angayun-ayun | 
wahyu-wahyaning sakalir | 
kaliliran kalairran | 
lairing wahyu-winaris | 
waras ngĕnirakĕn maras | 
marassakĕn jiwaragi || 

31. Noraga rĕgĕm anurut | 
anuruta rat pinirit | 
mirit angipat kiparat | 
purĕt pĕpĕt tan pinipil | 
papalla sangking sikara | 
sukura sukĕr siningkir || 

32. Kĕrtya pakarti katutur | 
titir pamantara titi | 
tatas pandining walgita | 
tan pĕgat amagut kapti | 
kaptine ingkang kampita | 
pitaya dĕn pitayani || 

33. Yĕn ing tyas pan aywa tambuh | 
bubuhanne wong ngaurip | 
angarĕp-arĕppa karya | 
karyane sawiji-wiji | 
wijining puruitaa | 

ya asthaguna kinawi || 

34. Kawining Hyang Endra laku | 
ngudannakĕn wangi-wangi | 
angrĕsĕpi sabuwana | 
kawaratan ing mamanis | 
mĕnuhi manah madada | 
monĕng manungku ngĕnani || 

35. Kawining Hyang Yama laku | 
madhĕndhakrama tan yukti | 
ya maluma lwir ya pĕjah | 
durjana gĕlahing bumi | 
nadyan braya wani ngambah | 
binubuh pinrih ing pati |] 

36. Kawining Hyang Surya laku | 
ngingsĕp toya tan katawis | 
rĕrĕh ririh tan rĕkasa | 
rĕrasanne tan ngĕrĕssi | 
rĕsik lumintu atata | 
sanityasa ngatiyati 1 1 

37. Kawining Hyang Candra laku | 
ngasuk ngasĕpi sang bumi | 
komala mrĕdu katingal | 
guya-guyunya mamanis | 

lir tĕtĕssing martotama | 
rĕsĕp marang para rĕsi || 

38. Kawining Hyang Bayu laku | 
anginte sagung pakarti | 
buddining rat kinawruhan | 
sawicara dĕnkawruhi | 

ya dibya guna kagunan | 
ginunni saari-ari || 

39. Kawining Kuwera laku | 
buja bojana mamukti | 
mamaĕssi busana mas | 

sru suk srah pangrĕhing dasih | 
pracaya kang pinarcayan | 
tan munasika tan mosik || 

40. Kawining Baruna laku | 
ngagĕm sanjata ngapussi | 
sagung kang olah durjana | 
jinajahan sinalisik | 
sinalasah cinĕpĕngan | 

amĕmpĕng dĕnnya ninitik 


41. Kawining Hyang Brama laku | 
anggĕsĕngi ripu tapis | 

galak ring ripu lwir singa | 
kang kinangsah sirna gusis | 
murub warata kataman | 
tamannira anĕng gĕni || 

42. Nahan ta guna ginunggung | 
suraku rumĕksĕng bumi | 
bumi ginora warana | 

lana ginĕnĕng pinusthi | 
sĕsthaning butaning ngolah | 
ulah sĕsran musran muni || 

43. Aywa nĕhĕr ing paniru | 
angalappa saraganing | 

Sruti titikanning kangap | 
kadhapping kilap ngulati | 

Islam mapan janma tama | 
kang kapir prandening sĕsthi || 

44. Asthabrata kang linaku | 
kĕlakon pangolahnĕki | 
pundi antuk yĕn kalaha | 
lan lakune Buddha nguni | 
beda budining manungsa | 
akawih ingkang linĕwih || 

45. Maluya laya anuntur | 
linanturakĕn pakarti | 

Jayĕngrana pinandhita | 

ing palagyan palunggyanning | 
byuha tarlĕn wĕkasningka | 
tapa kaluhuran dadi || 

46. Lĕgawĕng pati ring ripu | 
pratapanning kang prajurit | 
sor tapaning kang pandhita | 
tapa tapaking jayanti | 
antyastya pramukyĕng tapa | 
tapa (ng)graning gunung wĕsi || 

47. Sinĕmbah ing ngalapa gung | 
singgih yĕn sirarsa jurit | 
dĕn prastawa ing sopana | 
ing bubuka purba titi | 
titika dĕnkatalika | 

tutula tinali-tali || 

48. Agama pan sĕdya ayu | 
pagahĕn padhanging pati | 
aywa ta kasĕlan meda | 
dumadya amangguh wĕsthi | 

nadyan ana hru sayuta | 
sĕdya yu pan dĕnpayungi || 

49. Ing agama payungipun | 
rinĕksa tĕbih ing wĕsthi | 
dyajan ta anut ancala | 
bubuka ywa ngaruhunni | 
ruhunana ywan wus pingsal | 
asapĕnĕt gan yĕn uwis || 

50. Ana (ng)gyanya tindak-tanduk | 
ing swara aywa dumĕling | 
aywa liyan kang karĕngya | 
munga sang nata pribadi | 
dĕnnira angadu laga | 
mawastrĕng papan makangsi || 

51. Bubuhan kang anĕng ngayun | 
tĕmpuking ayuda pan wis | 
panarcayan mring sang nata | 
mangsa keguha ing jurit | 
sang nata nata ring wuntat | 
tan patya kĕh kang umiring || 

52. Mung kanan kering myang pungkur | 
sawega prayitnĕng wĕsthi | 
manawa na katĕlayah | 

raganing turangga mrĕgil | 
tutulunga tĕka wangwang | 
ginantya bala toh pati || 

53. Yeka palayarannipun | 
ring atapa gunungwĕsi | 
tan kacaryan tan kawuryan | 
ring dadi dadining bumi | 
sastakasa myang riringa | 
pan purbawisesa jati || 

54. Tan ana lara myang lampus | 
urippe sangking Hyang Jati | 

-karana tan takut ing prang | 
nistha madya utamaning | 
mantri linging kina-kina | 
kinĕnan malah ing mangkin || 

55. Nisthaning mantri winuwus | 
yĕn kawawas lena dhingin | 
lena kari wadyanira | 
madyaning mantri yĕn mati | 
barĕng lawan wadyanira | 
utamanirĕng kang mantri || 

56. Yĕn ing bala ngarsa gĕmpur | 
tulung ngadĕgkĕn jĕmparing | 
mangsa mangke dadya warta | 

yĕn amangun jayĕng jurit 
nistha madya utamanta | 
mantri ngĕmasi rumiyin || 


57. [...] 

58. Ing lĕlakonne kĕh kantun | 
kaputungan tyas kang nulis | 
sĕpi supene kang bawat | 
tumanduk lamun udani | 
tĕlasana sanggamu ywa | 
dening tanduk tan nindaki || 

59. Lwir tarbuka rupanipun | 
bundhining rat anjajagi | 
tan mantra mantrĕng sarira | 
purwaning amĕnggĕl kawi | 
kinayah kayuh bawamba | 
ambuning rat ing saricik || 

60. Ing angga akarĕm liwung | 
ing pangiwa angĕnani | 
tulatĕn namung panimpar | 
tan wrin cacadĕn ing sami | 
sanepaning pasang sewa | 
sinawawa tan suwawi || 

61. Wiyanga wuyunging kalbu | 
buhana tandha sabĕn ri | 
rumaras ywan tan mangguha | 
uguhing kidung tinampi | 
nampingana mangka dadya | 
dadya dawaning murwani || 

62. Nimpĕni dadi sinamun | 
namung dana tanpa mijil | 
pinunjal tinunjĕl suka | 
suka ringa mĕnggĕl kawi | 
kawisesa budyadarma | 
malangun dadine bumi || 

38 Asmaradana 

1. Rahadyan sangĕt gung kingkin | 
miyarsa andikanira | 

wasi Kawiswara kaot | 
wus lami nĕng Panĕgaran | 
ngĕntĕk piwulangira | 
dhasar lantip sang abagus | 
cakĕp atampi piwulang || 

2. Saya tĕbih dhabar guling | 

Gathak Gathuk eca ing tyas | 

Kawiswara ngandika lon | 
kulup ywa dadya tyasira | 
ingsun tan pisan-pisan | 

risi kanggenan sirĕku | 
amung supaya wuwuha || 

3. Kawruh utamining urip | 
tumĕkane ing dĕlahan | 
angidulla bĕnĕr anggĕr | 
marang ing Salamĕt arga | 
kono ana satriya | 
atmaja sri Majalangu | 
nama Sĕh Sĕkardalima [| 

4. Dhepok ing Salamĕt wukir | 
wus manjing agama Islam | 

Sunan Tĕmbayat gurune | 
sinĕpuhan Jĕng Suhunan | 

Adi ing Kalijaga | 

arang wong bisa katĕmu | 
yĕn datan lawan nugraha || 

5. Mangkata sĕdhĕng kang wanci | 
rahadyan angaras pada | saha aturira alon 
muhung pangĕstu paduka | 

kawula amung darma | 
lumampah sangking pituduh | 
tuhu tan darbe kuwasa [[ 

6. Wau mĕsĕm sang maharsi | 
kulup ing pangĕstuningwang | 

Gathak Gathuk awotsinom | 
kawula anyuwun barkah | 
pinaringana kuwat | 

(n)dhĕrĕkkĕn wayah pukulun | 
angsala idin pandonga || 

7. Iya kĕnang sun idĕni | 
muga kinuwatna ing Hyang | 
rahadyan sampun lumĕngsĕr | 
linggar sangking Panĕgaran | 
lajĕng ing lampahira | 

Gathak Gathuk tansĕng pungkur | 
wus ngancik sukuning arga || 

8. Sumawuring sari-sari | 
ganda arum amrik ngambar | 
gantya ingkang winiraos | 
ing dhepok Salamĕt arga | 
masjid munggul katingal | 
asri busananing gunung | 
taru-tarunya tinata |[ 

9. Sasĕkaran angubĕngi | 
toya wĕning tinalangan | 
pating sarĕwĕh iline [ 
mangungkang talaga dibya | 
ngunguwung lirab-lirab | 

wau panĕmbahan gunung | 
lĕnggah tĕpining talaga || 

10. Ingadhĕp abdi kakalih | 

Ki Maklum lawan Ki Sabar | 

Sĕh Sĕkar ngandika alon | 

Sabar Maklum dĕnagĕpah | 
ing langgar rĕsikana | 
iki bakal ana tamu | 
utama calon olia || 

11. Sabar Maklum mundur aglis | 
ing langgar wus ginĕlaran | 

Sĕh Sĕkar gya kundur alon | 
ngalela lĕnggah ing langgar | 
rahadyan wus katingal | 
ingawe sang wiku gupuh | 
radyan anungkĕmi pada || 

12. Pinangkul kinĕmpit-kĕmpit | 
arum wijiling kang sabda | 
slamĕt satĕkamu radĕn | 
mrĕlokkĕn mring dhepokingwang | 
bangĕt sukaning driya | 

radyan nĕmbah saha matur | 
pangĕstu dalĕm kang mulya || 

13. Sĕh Sĕkar ngandika malih | 
kulup hywa sadaya-daya | 
ing pangarah dipun sarĕh | 
mung ywa pĕgat ing paminta | 
lumintu ingkang lampah | 
yĕn pinarĕng wĕktunipun | 
bokmanawa katarima || 

14. Suhunan ing Bayat nguni | 
sung carita marang ingwang | 
eyangmu buyut kalane | 
kumpulan lan wali sanga | 
samya (m)babar sĕsotya | 
trusing ngaji pan akumpul | 
aywa ana parĕbutan || 

15. Kinarya gita ing kawi | 
ing Giri Gajah ĕnggone | 
tatkala agugunĕman | 
para wali sasanga | 

ing Argapura (ng)gĕnnipun | 
kadhaton ratu agama || 

16. Wali sadaya tinari | 
dĕnnira Prabu Satmata | 

Suhunan Benang tinaros | 
myang Suhunan Kalijaga | 

Suhunan Ngampĕldĕnta | 

Suhunan Kudus tinantun | 
kalawan Sĕh Siti Jĕnar || 

17. Sĕh Bĕnthong tumut tinari | 
sarta Pangeran Palembang | 

Panĕmbahan Madurane | 
aseba mring Giri Liman | 
angling Prabu Satmata | 
sukur pĕpĕg anakingsun | 
sami limuta kaliman || 

18. Sadaya tunggala kapti | 
sampun wontĕn kang sulaya | 
arĕmpĕga kang wiraos | 
sami ambabar sosotya | 
sami miyak warana | 
sampun wontĕn masang sĕmu | 
dĕn anglela dĕn tetela || 

19. Jĕng Suhunan Benang angling | 
ambabar kang pangawikan | 
tegese sariraningong | 

dat sipat apngaling Allah | 
nyata ing kalbu amba | 

Datollah kang amurbĕku | 
misesa ing dhĕwĕkira || 

20. Jĕng Suhunan Adiluwih | 
ambabar kang pangawikan | 
tĕgĕse sariraningong | 

iya sadat jĕnĕngamba | 
iya jĕnĕnging purba | 
iya Allah Sukma Subut | 
jĕnĕng urip lawan jagad || 

21. Jĕng Suhunan Giri-wĕsthi | 
ambahar kang pangawikan | 
tĕgĕse sariraningong | 
iman urip lan nugraha | 
budi uriping Suksma | 

urip sarta Allah iku | 
mangkana ing kawruhamba || 

22. Jĕng Suhunan Kudus angling | 
ambabar kang pangawikan | 

Roh wajib ing imaningong | 
cahya mancur kadi surya | 
mijil sangking prabawa | 
amartani lampahipun | 
anguripi ing sajagad || 

23. Panĕmbahan Madura ngling | 
ambabar kang pangawikan | 
aran na kanugrahane | 
kundhi Allah ta punika | 

tĕgĕse kundhi ika | 

Nabi Allah jatinipun | 
jinatĕn ing nama Allah || 

24. Pangeran Palembang angling | 
ambabar kang pangawikan | 
tĕgĕse sariraningong | 
tĕgĕse Allah punika | 

Allah ingkang amurba | 
anguripi Mahaluhur | 
amisesa purba dhawak || 

25. Prabu Satmata mangkya ngling | 
ambabar kang pangawikan | 
sami lan Allah purbane | 

kang ngawruhi iya Allah | 
kaping kalih nur badan | 
kaping tiga rasul iku | 
kaping pat Datollah ika || 

26. Sĕh Siti Jĕnar mangkya ngling | 
ambabar kang pangawikan | 
asĕmbah ing Allah ingong | 
sujud rukuk padha Allah | 
sĕmbah sinĕmbah Allah | 
ingsun kang amurba iku | 
kang misesa ingsun uga || 

27. Wali sadaya mangkya ngling | 

Siti Jĕnar Kadariyah | 
katĕrasan iku linge | 

Siti Jĕnar sigra ngucap | 
adoha yĕn bĕnĕra | 
ingkang pĕrak iku ĕmbuh | 
iki Allah supayaa || 

28. Prabu Satmata mangkya ngling | 
iku jisim Siti Jĕnar | 

Sĕh Lĕmah Bang mangkya linge | 
raga jiwa dĕnmicara | 
padesane dĕntilar | 

Allah kang anglela iku | 
sakarsanipun wasesa || 

29. Wali sadaya samya ngling | 
salah sira Siti Jĕnar | 

dene angaku badanne | 

Allah badan Siti Jĕnar | 
tan langgĕng anĕng dunya | 

Siti Jĕnar iku luput | 

tĕmbe mangkĕ ngaku Suksma || 

30. Pan wontĕn lakone nguni | 
sami ambabar sosotya | 
sampun aling-aling kang wong | 

sami amiyak warana | 
aja na salah cipta | 
kĕna yĕn warahĕn dudu | 
anging panggah Siti Jĕnar || 

31. Prabu Satmata mangkya ngling | 

Sĕh Lĕmah Bang kamanungsan | 
sanak pakĕnira kabĕh | 

tan beda lan pakĕnira | 
nanging sampun angela | 
manawi dadi kalurung | 
akĕh wong kang anggĕgampang || 

32. Kathah wong kang tanpa yĕkti | 
tanpa yun angguguruwa | 

akĕh kang (ng)gĕgampang kang wong | 

dene warta atimbalan | 

sajatinipun wikan | 

dadi tan arsa (ng)guguru | 

awirang yĕn ta takona || 

33. Sĕh Molana samya prapti | 
sakathahe Aji Cĕmpa | 
pinarĕg ing masjid gĕdhe | 
mapan kantun wali sapta | 
samya (m)babar sosotya | 
tan prabeda kang rumuhun | 

Siti Jĕnar ingandikan || 

34. Sĕh Molana mangkya angling | 

Siti Jĕnar nama tuwan | 

Siti Jĕnar mangkya turre | 
inggih Allah jĕnĕngamba | 
nora na Allah ika | 
anging Siti Jĕnar iku | 
sirna Jĕnar Allah ana || 

35. Molana Ngaribbi angling | 
kapir dadi Siti Jĕnar | 

Aji Cĕmpa angling alon | 
kapir danas Siti Jĕnar | 

Islamipun indalah | 
kapir danas wong puniku | 
punika kapir sampurna || 

36. Molana Mahribi angling | 

Suhunan (n)dawĕg winĕjang | 
masjid dalĕm suwung kabĕh | 
ana bĕkti ana ora | 

tĕmah ngrusak agama | 
anggĕgampang tĕmahipun | 
kang salah (n)dawĕg pinĕdhang || 

37. Sĕh Siti Jĕnar mangkya ngling | 

(n)dawĕg sampun kalayatan | 

lawang swarga mĕnga kabĕh | 

Siti Jĕnar sinĕrampat | 
dening kaum sakawan | 

Sĕh Lĕmah Bang sampun khukhum | 
pinĕdhang tatas kang jangga || 

38. Titiga sabate sami | 
apan sĕdya pinĕjahan | 
samya prawira khukhume | 
titiga samya anĕdya | 
anĕbut Subkhanallah | 
wontĕn rare angon wĕdhus | 
sigra amiyarsa warta || 

39. Siti Jĕnar wani mati | 
kasusra angaku Allah | 
punang rare angon age | 
lumayu asumbar-sumbar | 
amarĕg mring ngayunan | 
wontĕn Allah kari iku | 
katungkul ya angon menda || 

40. Prabu Satmata mangkya ngling | 
rare iku kudu pĕjah | 
khukhumĕna aja suwe | 
sandhingĕna Siti Jĕnar | 
angling Ki Siti Jĕnar | 
sandhingĕna lawan ingsun | 
aywa adoh ingsun gawa || 

41. Ponang rare angling aris | 
sampun (n)dika kalayatan | 
rare cilik sru tangise | 

age tumuta pralaya | 
wus mĕnga lawang swarga | 
pinĕdhang janggane sampun | 
mĕsĕm rare angĕn menda || 

42. Jĕng Suhunan Ratu Giri | 
nora kira Siti Jĕnar | 
maksih wutuh rĕragane | 
tigang dina gilang-gilang | 
tumulya uluk salam | 
kantuna andika ratu | 

Siti Jĕnar nulya ilang || 

43. Tan kari sabatirĕki | 
sadaya wus samya ilang | 
miwah rare angon mangke | 
datan kantun mĕlu ilang | 
sadaya sampun sirna | 
gawok sakĕh kang andulu | 
dhumatĕng Sĕh Siti Jĕnar || 

44. Tuturku kang wus kawijil | 


< Serat Centhini Jilid 01 - Halaman : 175 > 


Sĕh Lĕmah Bang wus anyata | 
katon kandĕl kumandĕle | 
nanging pilih kang abisa | 
kadi Sĕh Siti Jĕnar | 
akĕh mandhĕg anĕng catur | 
pinĕntog mundur plarasan || 

39 Durma 

1. Lawan malih radĕn sira kawruhana | 
pan ana kawruh malih | 

crita Wringin-sungsang | 

wajibe kawruhana | 

anggitĕn dipun sayĕkti | 

sajroning manah | lah anggĕr ngong jarwani 

2. Wringin-sungsang wayahira tumaruna | 
luhur tan ngawruhi | 

panjĕre satunggal | 
tambenipun sĕkawan | 
pupusipun mung sawiji | 
pange sakawan | 
wohe rĕtna-di luwih || 

3. Kulitira kang wringin kancana mulya | 
daging kumala adi | 

otote sosotya | 
babalunge kalpika | 
sungsume motyara luwih | 
uwiting wrĕksa | 
iman wujud kang pasthi || 

4. Lan malihe kaki tĕngah kawruhana | 
lalima kathahnĕki | 

ingkang anĕng tĕngah | 
aran pĕksi-dewata | 
anadene kang angapit | 
pĕksi sakawan | 
iku wajib ngawruhi || 

5. Poma-poma anggĕr sira kawruhana | 
wastane kang waringin | 

lan pancĕre pisan | 
lawan tambining ngĕpang | 
pupuse lan wohe ugi | 
apa arannya | 
wajib sira kawruhi || 

6. Lan malihe radĕn sira kawruhana | 
apa asalmu dhingin | 

iku kawruhana | 
asal sangking punapa | 
miwah benjing lamun mati | 
ĕndi (ng)gonnira | 
lawan marganing pati || 

7. Lamun mati kang nyawa ngĕndi marganya | 
apa ta mĕtu kuping | apan sukĕr ika | 

apa ta mĕtu netra | 
iku pasthi molĕr kaki | 
yĕn mĕtu sirah | 
pasthi pĕcah kang rĕksi || 

8. Lamun mĕtu ing ĕmbun-ĕmbunan radyan | 
kang pasthi bolong kaki | 

lamun mĕtu grana | 

yĕktine jĕmbĕr uga | 

lamun mĕtu cangkĕm najis | 

lah ngĕndi baya | margane lamun mati || 

9. Lamun mĕtu ing jubur langkung najis ya | 
yĕn mĕtu pusĕr ugi | 

pasthi bojot ika | 

lah ngĕndi ingkang marga | 

lamun ing wulu kang margi | 

lah iku mokal | 

marga kalangkung rungsit || 

10. Lah ta radĕn anggĕr sira tĕtakona | 
liyane marang mami | 

kabĕh takokĕna | 
purwa madya wasana | 
takokna dipun patitis | 
asraha badan | 
ngaturna pati urip || 

11. Lamun mati apa ta ana ngakerat | 
prĕnahe kerat ngĕndi | 
takokna dĕn angsal | 

aja angayawara | 
dipun wĕruh ing sajati | 
basa ngakerat | 
ĕnggon wong agung sisip || 

12. Anadene ĕnggone wong kang sampurna | 
tan donya tan ing ngakir | 

anĕng Darussalam | 
ĕnggon wong agung mulya | 
iku gurokna sayĕkti | 
ing Darussalam | 
iku suwarga ĕning || 

13. Tĕgĕsipun kang Darussalam punika | 
wujud mukal kang pasthi | 

iku gurokĕna | 

kang aran wujud mukal | 

yĕn tan wĕruha sayĕkti | 

angur si kopar | karuwan mati garing || 

14. Lah ta iku radĕn sira gurokĕna | 
lah poma dipun olih | 

kalamun olĕha | 

ing guru kang wawarah | 

silĕma jroning jaladri | 

upamanira | 

ywa tolĕh anak rabi || 

15. Yĕn pepeka ing wĕjang guru kang pasal | 
tĕmahan mati kapir | 
nuli labuhana | 
wĕjange gurunira | 
labuhan kawan prakawis | 
aywa kawuntat | 
tapa kawan prakawis || 

40 Pangkur 

1. Dhingin kang ingaran tapa | 
anarima sihing Hyang Suksma jati | 
apa karsane Hyang Agung | 

apan anut kewala | 

anglir sarah anĕng satĕngahing laut | 

apa karsaning parentah | 

kawula tĕka nglakoni || 

2. Ping pindho ingaran tapa | 
gĕniara iku dipun lakoni | 
anadene artinipun | 
malĕbu ing dahana | 

yĕn kabrangas ing ujar iku dĕn tĕguh | 
yĕn dĕnucap ing tĕtangga | 
mapan tan nĕdya gumingsir || 

3. Kaping tiga banyuara | 
tĕgĕsipun punika tapa ngĕli | 
mapan anut ing pitutur | 
rĕmbuge pawong sanak | 

lan nasabi ing wong kawiranganipun | 
iku laku kang utama | 
wong awas ing Suksma jati || 

4. Kalawan kaping patira | 

tapa ngluwat amĕndhĕm jroning siti | 

iya iku tĕgĕsipun | 

aja ngatokkĕn uga | 

ing bĕcike awake dhewe puniku | 

miwah lawan lakunira | 

pĕndhĕmĕn dipun arĕmit || 

5. Kalamun ta malihira | 

dipun andhapasor sarĕh ing budi | 

dĕn kalah ing parapadu | 

utamakna ing lampah | 

iya iku wong bĕkti marang Hyang Agung | 

iku aranne wong lanang | 

iya wong mĕnang prang sabil || 

6. Iku ganjaraning benjang | 
cinacadhang manggon ing sawarga-di | 
ingkang dahat adiluhung | 

kang aran Darussalam | 
sarwa muwah adi-adi sakalangkung | 
pan sampun karsaning Allah | 
kang duwe wong aprang sabil || 

7. Wong aprang sabil punika | 
nora lawan si kopar lan si kapir | 
sajroning jajamu iku | ana prang Bratayuda | 
luwih rame ayuda pupuh-pinupuh | 

iya lawan dhĕwĕkira | 
iku jatine prang sabil || 

8. Sampune amĕnang aprang | 
nuli ngancik ing nagri Maĕspati | 
amboyong Kĕncanawungu | 
nuli jumĕnĕng nata | 
aparentah sakathahe para ratu | 
datan ana kang amalang | 
supami jumĕnĕng aji || 

9. Iku poma alah poma | 

aywa mamang manahira sayĕkti | 

poma sĕtyanana iku | 

ujar kang dhingin uga | 

dĕn prawira anganggit sajroning kalbu | 

iku laku kang utama | 

tan ana ingkang nyamĕni || 

10. Lawan malih atakona | 
sampurnane ing niyat lawan takbir | 
miwah sahadat puniku | 
kalawan yĕn sakarat | 

poma radĕn puniku ta dipun antuk | 
lawan sampurnaning pĕjah | 
takokna dipun patitis || 

11. Pan lilima kathahira | 
gurokĕna iku dipun mangĕrti | 
iku sampurnaning kawruh | 
poma ta dipun angsal | 

iya iku sira gurokĕna kulup | 
yĕn tan amuruk mangkana | 
dudu gurumu sayĕkti || 

12. Yĕn sira ayun uninga | 

bumi pitu lah radĕn sun jarwani | 
kang dhingin bumi rannipun | 
ingaran bumi rĕtna | 
kaping pindho ingaranan bumi kalbu | 


< Serat Centhini Jilid 01 - Halaman : 179 > 


bumi jantung kaping tiga | 
pan kaping pat bumi budi || 

13. Lawan kaping limanira | 
ingaranan bumi jinĕm sayĕkti | 
lawan kaping nĕnĕmipun | 
ingaran bumi suksma | 

ping pitune bumi rahsa arannipun | 
iku wajib kawruhana | 
tĕgĕse sawiji-wiji || 

14. Ingkang aran bumi rĕtna | 
tĕgĕsipun dhadhanira pribadi | 
bumining manungsa luhung | 
iku gĕdhong kang mulya | 
ingaranan astananing Islam iku | 
lawan kaping kalihira | 

bumi kalbu dĕnwastani || 

15. Bumi kalbu tĕgĕsira | 
astanane ing iman kang sajati | 
kaping tĕlu bumi jantung | 
iku ta ingaranan | 

astanane anĕnggih sakĕhing kawruh 
lan malih kaping patira | 
ingaranan bumi budi || 

16. Bumi budi tĕgĕsira | 
astanane ing puji lawan dhikir | 
lawan kaping limanipun | 
bumi jinĕm tĕgĕsnya | 
ingaranan astanane sih satuhu | 
lawan kaping nĕmme ika | 
bumi suksma dĕn arani || 

17. Utawi kang bumi suksma | 
iya iku astanane ing ngĕlmi | 
nĕnggih kaping pitunipun | 
ingaran bumi rahsa | 

bumi rahsa apan iya tĕgĕsipun | 
astananing ing paningal | 
asmaradana gumanti || 

41 Asmaradana 

1. Radĕn kawruhana malih | 
prakara kang langit sapta | 
ana ing sira dununge | 
poma-poma dipunpirsa | 
langit kang ana sira | 
mara ngong jarwani kulup | 
dĕn bĕcik pidhangĕtira || 

2. Dhingin langit roh-jasmani | 
dene langit ping kalihnya | 
langit roh-nabadi ranne | 

roh-napsani kaping tiga | 
dene langit kaping pat | 
roh-rokani wastanipun | 
dene langit kaping lima || 

3. Ingaranan roh-nurani | 
langit kaping nĕmme ika | 
roh-rabani ing wastane | 
langit kaping pitu ika | 
roh-kapi wastanira | 
anĕnggih ing tĕgĕsipun | 
langit roh satunggal-tunggal || 

4. Tĕgĕse langit jasmani | 
tinitahakĕn ing Allah | 
amĕpĕki ing uripe | 
ana ing jasat sadaya | 
langit roh-nabadi ka | 
amĕpĕki uripipun | 
salire badan sadaya || 

5. Ingkang langit roh-napsani | 
amĕpĕki ingkang karsa | 
karĕpe badanne kabĕh | 
langit roh-rokani uga | 
mĕpĕki ngĕlmunira | 
sakĕhe badan sadarum | 
langit roh-nurani ika || 

6. Amĕpĕki cahyanĕki | 
sakĕhe badan sadaya | 
langit roh rabani radĕn | 
amĕpĕki adhĕpira | 
ingkang badan sadaya | 
lan langit roh-kapi iku | 

pan pĕpak pasrahing badan || 

42 Mijil 

1. Baya pantĕs pinupuha mijil | 
ingkang winiraos | 
kanugrahan lawan nugrahane | 
lawan sapa ingkang nugrahani | 
nugraha sayĕkti | 

mungguh ing Hyang Agung || 

2. Kanugrahan mungguh ing sirĕki | 
nugraha Hyang Manon | 

anglir bĕdhug tinabuh snepane | 
tetabuhe nugraha sayĕkti | 
unine sayĕkti | 
nugrahan rannipun || 

3. Anadene kang narima ugi | 
sihira Hyang Manon | 

pan puniku janma ingkang luwĕh | 

kang narima sihira Hyang Widdhi | 
saobahe ugi | 
nugrahan puniku || 

4. Solah tingkah muna-muni iki | 
nugrahan Hyang Manon | 
ganda swara miwah paningale | 
panarimĕng dadiya sawiji | 
dadi wong linuwih | 
benjang lamun lampus || 

5. Dene iya wawadhahing ngĕlmi | 
pirsakna sayĕktos | 

ngĕlmu iku aja akĕh-akĕh | 
yĕn rinicik dadi nora bĕcik | 
yĕn layar ing pati | 
aja kĕh kadulu || 

6. Aja kalingan ningal-ningali | 
kang abangsa ĕroh | 
roh-ilapi nĕnggih ling-alinge | 
kang apĕtĕng wadhag kang jasmani | 
pan iku sayĕkti | 

panasaran tuhu || 

7. Lah ta iku dĕdalane benjing | 
kang kasasar kang wong | 
lanum nora bisa panuksmane | 
yĕn wis bisa nuksma wujud siji | 
wujudira ugi | 

wujuding Hyang Agung || 

8. Iku ingaranan wadhah ngĕlmi | 
wujudmu sayĕktos ( 

pan ingakĕn Dattolah jatine | 
wulunira wuluning Hyang Widdhi | 
kulitmu sayĕkti | 
kulite Hyang Agung || 

9. Sungsum balung otot daging gĕtih | 
kagungan Hyang Manon | 
samubarang jroning badan kiye | 

iya iku sangking Hyang kang Luwih | 
apan iku ugi | 
wawadhahing ngĕlmu || 

10. Iya ngĕlmu ingkang dĕn wadhahi | 
pan adi Hyang Manon | 

poma iku wĕkasingsun anggĕr | 
dĕn agĕmi lawan dĕn nastiti | 
tĕgĕsipun gĕmi | 
dĕn aja kawĕtu || 

11. Lan malihe tĕgĕse nastiti | 
saprentah Hyang Manon | 

dĕn waspada sak ngĕlmu-ngĕlmune | 
dipun tĕrus lair lawan batin | 
ywa sok padu ngĕlmi | 
lan wong liya kulup || 

12. Yĕn tan wĕruh ngĕlmune Hyang Widdhi | 
kathah winiraos | 

upamine kali akĕh-akĕh | 
kali gĕdhe lawan kali cilik | 
karsane pan sami | 
jĕbul samodra gung || 

13. Sasĕnĕnge samya golĕk margi | 
ana ngetan ngulon | 

ngidul ngalor sasĕnĕng-sĕnĕnge | 
dene karĕp jĕbul ing jaladri | 
ywa maido ngĕlmi | 
tan ana kang luput || 

14. Ywa kawongan santri gundhul kaki | 
sok pradondi padon | 

ingkang bĕnĕr sapa (m)bĕnĕrake | 
sisip sapa nisipakĕn kaki | 
aniruwa ugi | 
mundhak apa iku || 

15. Santri gundhul kang samya pradondi | 
kang kawongan ĕndhog | 

ingkang putih amung (n)jaba bae | 
ingkang (n)jĕro apan warni abrit | 
lir kukila paksi | 
tinon cilam-cilum || 

16. Agung gawe pan asaba warih | 
lamun ana kodhok | 

pan minangsa iku wawatĕke | 
puluh putih lir kuntul kang pĕksi | 
nyandhang sarwa putih | 
yĕn tinon amulus || 

17. Pakanane langkung (n)jĕjĕmbĕri | 
radĕn wĕkasingong | 

mung puniku tampanana kabĕh | 
ngĕlmuningong anggĕr sampun ngĕnting | 
nanging ingong mĕling | 
marang sira kulup || 

18. Wĕkasingong mung kari sawiji | 
poma dĕn kalakon | 

aja ajubriya sira radĕn | 
lan sumĕngah aja anglakoni | 
lah dĕn ngati-yati | 
ywa kasupĕn kulup || 

19. Anadene tĕgĕsipun kibir | 

masthĕkakĕn kang wong | 
ala bĕcik kapasthi anane | 
kang sumĕngah tĕgĕse sayĕkti | 

(m) bĕcikakĕn dhiri | 
sabudine punggung || 

20. Kacarita wit sowan sang pĕkik | 
ngantya wĕktu Suboh | 

datan ebah sangking ing ngarsane | 
sang sĕh luhung angandika aris | 
kulup kang kawijil | 
kabĕh tuturingsun || 

21. Nambahana ing kawruhmu kaki | 
lawan wĕkasingong | 

sira banjur mangulona radĕn | 
gunung Sawal ana maharĕsi | 
pan sadulur mami | 
tur kaprĕnah sĕpuh || 

22. Nora arsa manut sarengating | 

(n) Jĕng Nabi kinaot | 

isih kukuh ngukuhi Budane | 
lamun ana kang ngasorkĕn maring | 
ing kadibyanĕki | 
dhandhang suka anut || 

43. Dhandhanggula 

1. Aran Wasi Narawita kaki | 

hya sumĕlang ingsun jangkung sira | 
lah uwis mangkata radĕn | 

Sĕh Sĕkar wusing atus | 
pangandika datan kaĕksi | 
mung kantun sabatira | 
ki Sabar ki Maklum | 

Rahadyan kantun anggana | 
ngandika ris nĕdha kaki salah siji | 
andika antĕrĕna || 

2. Kaki Sabar ingkang tĕdah margi | 
anĕng ngarsa tan rĕkasĕng lampah | 

Sĕh Sĕkardlima kramate | 

lĕpas ing lampahipun | 
wus angancik ing Sawal wukir | 
rahadyan angandika | 
bangĕt tarimĕngsun | 
ki Sabar sira wangsula | 

Gathak Gathuk kariya ngandhaping wukir 
ingsun munggah priyangga || 

3. Wus uminggah radĕn Jayĕngrĕsmi | 

Rĕsi Narawita datan samar | 
lamun dhatĕngan wiyose | 

janma nung dibya ngĕlmu | 
wasi Nara umapak aglis | 

rahadyan ginunturan | 

sela datan surut | 

sarira asrah ing Suksma | 

praptĕng arga mandhĕg ing sela matindhih | 

lir undhaking ancala || 

4. Ing ancala wus kongkal katitih | 
sigra jumĕnĕng lambunging arga | 
ki Ajar sangsaya tyase | 

mojar Hyang gurunipun | 

sang alaba punapa kardi | 

dhatĕng wukir patapan | 

rahadyan lingipun | 

iya pakoning Pangeran | 

karyaningsun Ki Ajar marang sirĕku | 

amardi akon Islam || 

5. Lah Islama Ki Ajar dĕn aglis | 

myang pangandhĕg miwah ta ing dhadhang | 

kuncara mangulu kabĕh | 

ingindhang gurunipun | 

ĕsmu bangga dĕnnira angling | 

emane ingsun Islam | 

yĕn tan kasor kawruh | 

myang kadi ing kasantikan | 

sigra ngambil kang tigan anulya prapti | 

tinumpuk anĕng ngarsa || 

6. Ing ngarsane rahadyan ngambili | 
kang nĕng ngisor prandene tan tiba | 
kang ana ing luhur dhewe | 

Ki Ajar sigra nambut | 
kang cupumas pan isi warih | 
ginantung anĕng wiyat | 
rahadyan anĕmbung | 
ing jungkat anulya pasah | 
mawut kĕri toyane datan tumitis | 

Ki Ajar karepotan || 

7. Kyai Ajar kĕthunira aglis | 
inguncalakĕn dhatĕng ngawiyat | 
lir paksi krĕndha ibĕre | 
rahadyan sigra wau | 

ngracut kaosira anuli | 

nguncalakĕn ngawiyat | 

anitihi kĕthu ] 

prabawa wus katitihan | 

dyan Ki Ajar lumumpat sarwi sĕmadi | 

andunung ronning pisang || 

8. Lagi arsa wau dĕntitihi | 

sang abagus wus ana ing kana | 
jumĕnĕng anĕng pupuse | 

Ki Ajar sigra wangsul | 
nulya ngobong mĕrunirĕki | 

mubal ingkang dahana | 

Ki Ajar umangsuk | 
rahadyan wus anĕng kana | 
andhingini jumĕnĕng madyaning gĕni | 

Ki Ajar karepotan || 

9. Kaputĕran saisining wukir | 
amung gĕntha kakĕlĕng kĕncana | 
nyanane tan wruh prĕnahe | 
rahadyan pan wus ayun | 

pan sarira durgamaning sih | 
cipta anglĕbur gĕntha | 
rĕmĕk anggalĕpung | 
rahadyan angling mring ajar | 
wutuhĕna brahalamu kabĕh iki | 

Ki Ajar datan bisa || 

10. Kyai Ajar kewuhan ing ati | 
dadya atĕmbung dhatĕng rahadyan | 
lah mara wutuhna age | 

arca agĕntha iku | 

radyan sigra nanĕdhĕng Widdhi | 

katarima kang donga | 

arca sampun wutuh | 

rahadyan akon Islama | 

lingira Jar yĕn uripĕna wong mati | 

sun idhĕp ujarira || 

11. Lamun sira wus nyata sayĕkti | 
ngilangĕna padhang lawan wulan | 
kang mati uripna age | 

yĕn tan gĕsang kang lampus | 

sakathahe sabdanirĕki | 

yĕkti ingsun lĕnggana | 

tan arsa umanut | 

rahadyan nulya tumĕdhak | 

amarani kang mati nulya kapanggih | 

angling kinĕn uripa || 

12. Lah uripa sira ingkang mati | 
iya pakone Hyang Mahamulya | 
tĕka maksih mujung bae | 
rahadyan malih muwus | 

lah tangiya karsaning Widdhi | 

sarta lan pakoningwang | 

jĕnggĕlĕk alungguh | 

urip tan lĕngganĕng karsa | 

mring rahadyan mring Ki Ajar nagih janji | 

aris kang pangandika || 

13. Asĕlamma Ki Ajar tan angling | 
kalingsĕman lajĕng sinung lara | 
lumpuh (n)dumuk durakane | 
nuhun apuranipun | 

mring rahadyan nuwun jĕjampi | 

rahadyan angandika | 

Islam tambanipun | 
angucapĕna Sahadat | 

Kyai Ajar tan suwala anampĕni | 

Sadat anulya mingkrat || 

14. Samengkrade ri sang maharĕsi | 
kukuwunge nĕlahi saarga | 
sumunar katon tejane | 

sru ascaryaning kalbu | 
ngunguning tyas datan winarni | 
tumurun sangking arga | 
panggya Gathak Gathuk | 
gupuh matur ing rahadyan | 
kadipundi dene ngantos kalih ratri | 
tyas amba kĕlap-kĕlap || 

15. Radyan mĕsĕm sarwi awawarti | 
ungguling prang sang rĕsi kasoran | 
ngantya anon ing tejane | 

Thak Gathuk manthuk-manthuk | 
sukaning tyas sukur ing Widdhi | 
kagyat sang ungguling prang | 
aningali gunung | 
ing Carĕme sukunira | 

langkung pringga rahadyan tandya lumaris | 
lĕpas ing lampahira || 

16. Langkung rumpil ing marga grĕng ngori | 
kumbang-kumbang ngarasing wulusan | 
sumĕrang ngiring wukire | 

ĕngĕt kantĕping kalbu | 

maring kadang ingkang lunga nis | 

nulya manggih talaga | 

toyanya sumunu | 

kinubĕng ing kayu lata | 

langkung kathah wowohan ingkang sarwa-di 

anĕdhĕng uwohira || 


13 Dumugi ing rĕdi Cĕrme pinanggih Rĕsi Singgunkara ingkang mĕdharakĕn 
bab: "1. Wariga-gĕmĕt, awon saening dintĕn miturut Wuku 30; 2. Petang 
Nagajatingarang kangge tiyang ngalih griya. Lampahipun kalajĕngakĕn 
dumugi rĕdi Tampomas, pinanggih Sĕh Trĕnggana dalah semahipun wasta 
Sitarĕsmi lan anakipun ĕstri wasta Ni Ruhkanti, winulang ngĕlmi kasidan 
kanthi wangsalan. Botĕn dangu Sĕh Trĕnggana muksa. R. Jayĕngrĕsmi suka 
piwulang dhatĕng Ruhkanti bab Martabat-pitu. Ni Ruhkanti kapundhut garwa 
Sultan Cĕrbon lajĕng kaboyong dalah ibunipun. Jayĕngrĕsmi nglajĕngakĕn 
lampah. ... 
kaca 142-165 

17. Lir nambrama ingkang lagya prapti | 

sung usada mring sang jayaning prang | 

Gathuk ngaturakĕn wohe | 
kĕpĕl gandanya amm | 

nanging radyan tan arsa bukti | 
tansah ginanda-ganda | 
sĕngsĕming tyas (n)dulu | 
talaga kinĕpung arga | 
madyĕng tlaga wontĕn ardi alit-alit | 
sapta samya gĕngira || 

18. Wĕning tlaga kasorot Hyang Rawi | 
gĕbyar-gĕbyar wayangan saptarga | 
mawarna-warna warnine | 
rawe-rawe amanglung | 

anĕng ranu kadya sinoming | 
dyah adi pinangantyan | 
angarompyoh sĕmu | gumĕriting ampĕl dĕnta 
katĕmpuhing samirana lir panjriting | 
dyah nĕmbe katĕrassan || 

19. Lajĕng minggah Radĕn Jayĕngrĕsmi | 
myat patapan sapucaking arga | 

pala pelak asri tinon | 
sinalisir rum-arum | 
sinarojĕng kayu teja-di | 
ingapit parijatha | 
anjrah anĕng ngayun | 
panggunge munggul katingal | 
sru kasmaran rahadyan duk aningali | 
sinĕrang dĕnnya mangsah || 

20. Nĕnggih ingkang martapa ing wukir | 
apaparab Wasi Singgunkara | 
atmaja ri sang pamase | 
bĕdhahing Majalangu | 

numpang palwa ngambang jaladri | 
kĕndĕl ing palabuhan | 

Cirĕbon gya laju | 
tutruka nĕng Cĕrme arga | 
sakalangkung nglangkungi tapanirĕki | 
rahadyan duk uninga || 

21. Mring sang tapa kĕsĕl sayah urip | 
lupa cape ilang tan karasa | 
tumamĕng marang ngarsane | 
sang wiku manggung minggu | 

Jayĕngrĕsmi matur mamanis | 
dhuh sang kulinĕng tapa | 

kang dahat manĕngkung | 
dene sung prabawanira | 
angramati mring dasih kang kawlasasih | 
nir ing tyas ingkang murka || 

22. Malah-malah sudira ing tapi | 
sru kapengin kadiya paduka | 
tĕka wingit pasĕmone | 
nĕtĕpi puja nung kung | 
ulun ĕngĕt ing guru mami | 

Sĕh Sĕkardlima arga | 

Slamĕt dhepokipun | 

Singgunkara api kagyat | 
angandika iya tan sira pribadi | 
kang prapta ngarsaningwang || 

23. Padha olih sabarangkarsĕki | 
kĕna barang kang padha sinĕdya | 
nanging iya sapangkate | 

eh kulup ingsuntutur | 

ananingsun martapĕng wukir | 

sang rĕsi sigra ngandhar | 

lalampahanipun | 

ing purwa tĕkĕng wasana | 

radĕn matur mĕnggah kawaspadan lair | 

piridanipun etang || 

24. Maharĕsi angandika aris | 
iku kulup mirid saka etang | 
wuku tĕlungpuluh kĕhe | 

Warigagĕmĕt tamtu | 

ala bĕcik uwus kapasthi | 

ing dalĕm sapta dina | 

tampane kang wuku | 

ri Dite sĕrĕn tinampan | 

kawit Sinta Watugunung kang mungkasi | 

lah kaki kawruhana || 

25. Dite Paing Sinta amurwani | 
barang karya bĕcik tur raharja | 

Soma Pon ayu bĕcike | 
babĕdhat ambuburu | 

olĕh buron kang dera amrih | 

Anggara Wage ala | 

lulungan tan arju | 

kawĕlĕh ana ing paran | 

lola kaelangan guru ingkang bĕcik | 

masah wĕlah ing sawah |] 

26. Buda Kliwon rahayu utami | 
alulungan salamĕt saparan | 

Rĕspati Manis watĕkke | 
ala kalawan ayu | 

(n)jampĕnana mata kang sakit | 
sayĕkti aglis waras | 
suwitaa iku | 

bisa kandĕl kinasiyan | 

Sukra Paing ala nanging ingkang olih | 
amamasanga pikat || 

27. Tumpak Ĕpon ala ingkang kardi | 
ywa lulungan katadhahan kala | 

Sinta sĕrĕn gya tinampĕn | 

Landĕp Dite Wageku | 

atur tĕmĕn langkung prayogi | 

ngupayaa wanita | 
sayĕkti glis antuk | 

Soma Kaliwon raharja | 
babĕdhaga aglis olĕh tur agampil | 
karya sumur bak toya || 

28. (ng)Gara Manis ala ayu nanging | 
karya sumur drĕs wĕdaling toya | 
lulungana tan asuwe | 

(n)tuk rijĕki nĕng dlanggung | 

Buda Paing awon sakalir | 
karya ywa lunga-lunga | 
nanging karya susup | 
jala jaring kang prayoga | 

Rĕspati Pon ing sabarang kardi bĕcik | 
karya sumur bak toya || 

29. Sukra Wage rahayu sakalir | 
amasanga pĕlantih piluwang | 
aglis antuk buburone | 

Tumpak Kaliwonnipun | 

ala aja lulungan kaki | 

Landĕp sĕrĕn tinampan | 

Wukir Dite Madu | 

rahayu ta ngunggahĕna | 

pari marang lumbung iku luwih bĕcik | 

Soma Paing raharja || 

30. Barang karya ingkang luwih bĕcik | 
karya sumur kĕbak toyanira | 

Anggara Pon baranggawe | 
abĕcik tur rahayu | 

lulungana manggih rijĕki | 
ing marga tan pantara | 

Buda Wage ayu | 
sabarang karya prayoga | 

Rĕspatine Kaliwon rahayu ugi | 
lulungana kapanggya || 

31. Kĕkasihe lamun rare lair | 
tĕka ana sandhang panganira | 

Sukra Lĕgi prayogane | 
mĕmarangana ayu | 

ing tĕgĕse amĕmarangi | 
pikir yun bĕbesanan | 

Tumpak Paingipun | 

ala aja lunga-lunga | 

katadhahan ing kala kalawan manggih | 

kurda-kurda nĕng paran || 

32. Nanging rare lair aprayogi | 

Wukir sĕrĕn Kurantil kang tampa | 

Dite Pon sabaranggawe | 

ala nanging kang ayu | 

angupaya wadon glis olih | 

ing Soma Wage ala | 

sabarang karyĕku | 

lulungan tan tĕkĕng paran | 

nanging ambĕbĕdhat ambuburu bĕcik | 

Anggara Kliwon ala |] 

33. Alulungan katrapan gung sakit | 
myang sabarangkarya tiba lara | 

Buda Nis rahayu rĕntĕs | 
barang karya panuju | 
angupaya sandhang myang bukti | 
aglis antuk tur gampang | 

panuju ing kayun | ing Rĕspati Paing ala | 
pangadhanganing satru anĕrang pati | 
poma aywa lulungan || 

34. Ing Sukra Pon apan ala ugi | 
aywa lungan yĕkti manggih kala | 
lan kalaran nĕng paranne | 

Tumpak Wage rahayu | 
amisaya iwak prayogi | 
mamarangana bagya | 
barangkarya tulus | 

Kurantil sĕrĕn tinampĕn | 
wuku Tolu Dite Kaliwon marĕngi | 
ala aja lulungan || 

35. Nandur pala-brungkah tulus bĕcik | 

Soma Manis rahayu nandura | 
pala-brungkah dadi wohe | 

Anggara Paing iku | 
barangkarya datan prayogi | 
turunning taragnyana | 

tuju miwah tĕluh | 
ngadhang aywa lunga-lunga | 

Buda Ĕpon rahayu sabarang kardi | 

Rĕspati Wage bagya || 

36. Mumundhuta padha suka sami | 
lan salamĕt ana ing dadalan | 
gantya Sukra Kaliwonne | 
rahayu tuhu tulus | 

ingkang urip ing Tumpak Lĕgi | 
rahayu nambanana | 
sakit bisa mantun | 
kalawan pitulunging Hyang | 
mangkya wuku Tolu sĕrĕn dĕntampani | 

Gumbrĕg kadangnya mudha || 

44. Sinom 

1. Gumbrĕg Dite Paing ala | 
barangkarya tan prayogi | 
lunga kasĕngkalĕng paran | 

Soma Ĕpon ala ugi | 

ringkĕl gulu sapalih | 
lungan kalaran nĕng purug | 

Anggara Wage ala | 

nanging tuku iwĕn bĕcik | 

lan nambani wong edan pan bisa waras 

2. Buda Kaliwon raharja | 
mamarangana prayogi | 
padha suka sugih sanak | 
ing ari Rĕspati Manis | 
rahayu tur sayĕkti | 
sabarang karyane ĕstu | 
lĕlungan slamĕt paran | 

Sukra Paing barang kardi | 

apan bĕcik lulungan suka nĕng paran || 

3. Tumpak Ĕpone raharja | 
sabarang karya utami | 
rijĕki apan tumĕka | 
bukti dhatĕng amimbuhi | 

Gumbrĕg sĕrĕn tinampi | 

Wrigalit Dite Wageku | 
ala nanging (m)bĕbĕdhat | 
bĕburu antuk kang pinrih | 

Soma Kliwon rahayu amumundhuta || 

4. Padha suka ing paturan | 

(m)bubrah omah mĕt guruning | 
omah apan bĕcik uga | 

(ng)Gara Nis rahayu kardi | 
sumur akĕbak warih | 

ing Buda Paing rahayu | 
barangkarya prayoga | 
bukti dhatĕng wanti-wanti | 
padha suka ing Rĕspati Pon pan ala || 

5. Ywa lunga lan aja lena | 
pangadhangan satru sĕkti | 
ing Sukra Wage raharja | 
salamĕt kapanggih urip | 
alulunganna bĕcik | 

Tumpak Kliwon ala ayu | 
nanging lĕkasa tarak | 
olĕh cahya anĕlahi | 

lan sabarang karĕp sayĕkti katĕkan || 

6. Wriga-lit sĕrĕn tinampan | 
Wariga-gung Dite Lĕgi | 
rahayu karyaa tumbal | 
susuwuk ama sakalir | 
karya susuk prayogi | 
miwah karya tumbakipun | 

Soma Paing raharja | 
mumundhut suka lĕstari I 

anĕng paran angguntur wisma prayoga || 

7. Anggara Ĕpon raharja | 
amasanga sisirĕping | 
ing sakĕhing wisa-wisa | 
lan sakĕhing maling sĕkti | 
tan tumamĕng sirĕki | 
karya tumbal apikantuk | 

Buda Wage raharja | 
akaryaa sumur bĕcik | 

lan sabarang karya iku bĕcik uga || 

8. Ing Rĕspati Kliwon ala | 
pangadhanging satru sĕkti | 
dĕn prayitna aywa lena | 

Sukra Nis rahayu yĕkti | 
sabarang akrya bĕcik | 
lulungan suka ing puruk | 

Tumpak Paing raharja | 
prayogi suwita maring | 

ing wong agung antuk asih myang kawiryan || 

9. Wrigagung sĕrĕn tinampan | 
ingkang wuku Julungwangi | 

Dite Pon ala sabarang | 

-karya aja lungan kaki | 

Soma Wage basuki | 
dum-duman dunya pakantuk | 
palane kinĕdhĕpan | 

Anggara Kliwon tan bĕcik | 

aja lunga kasangkala gring nĕng dalan || 

10. Sabarang kang padha nyawa | 
iku dadi sangkalĕki | 

Buda Nis bĕcik nandura | 
pisang palakirna dadi | 
myang rangkat iku bĕcik | 

Rĕspati Paing rahayu | 
masang tumbal wurungan | 
karya wĕlah iku bĕcik | 

Sukra Ĕpon rahayu sasolahira || 

11. Lungaa nanagih utang | 
tan asuwe nuli olih | 
kang katĕkan padha suka | 

Tumpak Wage tan prayogi | 
barang karya tan bĕcik | 
uwas-pangantĕn rannipun | 
sĕrĕn kang julungsĕkar | 
wuku Sungsang ingkang tampi | 

Dite Kliwon ala aja alulungan || 

12. Kalaran ana ing marga | 
nĕng paran amanggih isin | 

Soma Manis gawe tumbal | 

-ling omah lan sabin bĕcik | 
tuna kang mrih tan bĕcik | 
nyanjataa mĕt mina | 
ringkĕling buron sakalir | 

Buda Ĕpon rahayu sabarang karya || 

13. Lulunganna sukĕng paran | 

Rĕspati Wage prayogi | 
arangkatta bĕcik uga | 
sanake pracaya sami | 

Sukra Kaliwon bĕcik | 
yĕn rare lair puniku | 

ana rijĕkinira | 

Tumpak Lĕgi tan prayogi | 

luwih ala alaning kang barangkarya || 

14. Sungsang sĕrĕn tinampĕnan | 

Galungan ing Dite Paing | 
ala ing sabarangkarya | 
nanging pasang tutumballing | 
wurunging sirĕp bĕcik | 

Soma Ĕpon ambuburu | 

olĕh buron akathah | 

Anggara Wage maringi | 

marang pĕkir bĕcik ing pandonganira || 

15. Buda Kaliwon raharja | 
lĕkas tarak antuk idi | 
arangkatta bĕcik uga | 

Rĕspati Nis ala bĕcik | 
lungan datan prayogi | 
kasĕngkala nĕng dĕlanggung | 
ngunggahna pantun marang | 
ing lumbung ingkang prayogi | 

Sukra Paing luwih bĕcik tur utama || 

16. Lulunganna sukĕng paran | 
barang karĕpira olih | 

Tumpak Ĕpon ngulatana | 
wong minggat tan suwe panggih | 

Galungan wus tinampi | 

Kuningan Dite Wageku | 
rahayu udan ĕmas | 

lamun ana rare lair | 

asugiyan tur wruh marang ing kĕkadang || 

17. Soma Kaliwon raharja | 
anambanana wong elik | 
dadi atut apĕs kuwat | 
ngupaya pangan prayogi | 

(ng)Gara Nis nagih olih | 

Buda Paing ngupayĕku | 
wong minggat aglis panggya | 

Rĕspati Pon ala yĕkti | 

Sukra Wage kang prayoga macak tumbal 

18. Keringan yĕn ana aprang | 
liyĕku kabĕh tan bĕcik | 

Tumpak Kaliwon raharja | 
nagiha utang pakolih | 

Kuningan wis tinampi | 

Langkir Dite Nis rahayu | 
nanandura sabarang | 
bisa bukti uwohnĕki | 

Soma Paing rahayu yĕn ana bocah || 

19. Lair ana rijĕkinya | 
lungan rijĕki (n)dhatĕngi | 

Anggara Ĕpon raharja | 
lungan rijĕkine nganti | 
lan ingadhangan bukti | 
lare lair apikantuk | 

ana sandhange benjang | 
ing Buda Wage basuki | 
alĕkassa tarak antuk cahya mulya || 

20. Antuk idi katarima | 

Rĕspati Kliwon basuki | 
ngurit wiji lĕkassana | 
bĕcik myang tulus ing wuri | 

Sukra Manis basuki | 
mamarangana pakantuk | 
anandur pala bungkrah | 

Tumpak Painge basuki | 

padha suka bungah amamarangana || 

21. Langkir sinĕrĕnkĕn marang | 

Mandhasiya ingkang tampi | 

Dite Ĕpon ala aywa | 
kelangan iku marĕngi | 

kĕh satru angadhangi | 

Soma Wagene rahayu | 
gawe wisaya mina | 
jala sĕsĕr jaring slundhit | 
miwah krakat iku watĕke sĕrĕppan || 

22. Anggara Kaliwon ala | 
pangadhangan satru sĕkti | 
dĕn prayitna aja lunga | 

Budane Manis prayogi | 
mĕmundhut padha olih | 

(ng)guntura omah rahayu | 

Rĕspati Paing karya | 
mumundhuta padha olih | 

Sukra Ĕpon rahayu karya bĕndungan || 

23. Bisa pĕpĕt kaduluran | 

Ĕsri lan pasanjan bĕcik | 

Tumpake Wage kaliwat | 

bĕcik kukuh dĕnajrihi | 
marangana pan bĕcik | 
padha suka ing tyassipun | 
yĕn atintrim mungsuhnya | 

Mandhasiyane gumanti | 

Julungpujud Dite Kaliwon raharja || 

24. Gawe pawong mitra lawan | 

(ng)guguru bĕcik lan asih | 

Soma Manisse raharja | 
ngupaya istri glis olih | 

(ng)Gara Paing basuki | 
lungan na rijĕkinipun | 
padha ngadhang tur suka | 
barangkarya antuk bukti | 

Buda Ĕpon raharja sabarangkarya || 

25. Rĕspatine Wage ala | 
barang karya tan prayogi | 
aja lunga nĕmu kala | 

Sukra Kaliwon tan bĕcik | 
sabarang sĕdyanĕki | 
lulungan ala kalangkung | 

Tumpak Lĕgi raharja | 
angunggahna pari maring | 

lumbung bĕrkat Julungpujut sĕrĕn marang II 

Jilid 1 - Kaca : 148 

26. Pahang Dite Paing ala | 
aja lungan yĕn nglampahi | 
lungan katiban ing tangan | 

Soma Ĕpon ala ugi | 

ywa lulungan sirĕki | 

Anggara Wage winuwus | 
ala ywa lunga-lunga | 
kalaran nĕng papan yĕkti | 

Buda Kliwon raharja sabarangkarya || 

27. Awiwit sawah prayoga | 

Rĕspati Manis basuki | 
ngupayaa pĕksi gangsar | 

Sukra Painge kaluwih | 
ala ywa lungan pĕsthi | 
ana ing marga tinĕluh | 
nging bĕcik (ng)guntur omah | 

Tumpake Ĕpon basuki | 
nambanana ing wong lara dadi waras || 

28. Pahang sĕrĕn wus tinampan | 

Kruwĕlut Dite Wage-ki | 
uwas-pangantĕn ing paran | 
nanging masang tutumballing | 
wurungan blai bĕcik | 

Soma Kaliwon raharja | 
mamarangana yogya | 
mĕtu dunya-palanĕki | 

(ng)Gara Manis ala aja lunga-lunga || 

29. Kalaran agĕng tinĕmah | 

Buda Paing ala ugi | 
sadina ywa lunga-lunga | 

Rĕspati Ĕpon basuki | 
mumundhut suka olih | 
angguntur omah sarĕju | 

Sukra Wage masanga | 
tumbal wurungan abĕcik | 

tan tumĕka kang samya asĕdya ala 1 1 

30. Tumpak Kaliwonne ala | 
nanging gawe wĕlah bĕcik | 
banjur age pinasanga | 

Kruwĕlut sĕrĕn tinampi | 

Marakĕh Dite Lĕgi | 
rahayu yogya nanandur | 
pala kalawan bungkrah | 

Soma Paing ayu ugi | 

barangkarya (ng)guntura omah prayoga 

31. Anggara Pon aja lunga | 
nĕng paran kataman sakit | 

Buda Wagene raharja | 
sabarang karyane bĕcik | 
mung lungan ala yĕkti | 
uring-uringĕn nĕng purug | 

Rĕspati Kliwon arja | 
mumundhuta suka olih | 
nambanana wong lara anulya waras || 

32. Sukra Lĕgi kang prayoga | 
masanga barang-piranti | 
gajĕg luwang sĕsĕr jala | 
sapanunggalane bĕcik | 

Tumpak Paing basuki | 
lulungan slamĕt nĕng pruug | 

Marakĕh sĕrĕn marang | 
wuku Tambir ingkang tampi | 

Dite Ĕpon ala aja lunga-lunga || 

33. Manggih kala wĕwatĕgnya | 

Somane Wage basuki | 
lulungan na bĕgjanira | 
rawuh ing sadina mangkin | 

(ng)Gara Kasih basuki | 
nandura pala-gumantung | 
andadi uwohira | 

Buda Nis ala ywa nganti | 

lunga tinut wingking sagunging lĕlara || 

34. Rĕspati Paing raharja | 
lĕkas ngurit gadhu bĕcik | 

Sukra pon rahayu lungan | 

sinung pĕpak rijĕkining | 

Tumpak Wage utami | 
purnama siddhi rannipun | 
barang karya prayoga | 
wuku Tambir sĕrĕn maring | 

Madhangkungan Dite Kaliwon atampa || 

35. Masanga tumbal wurungan | 
sisirĕp datan prayogi | 
kang samya asĕdya ala | 

Soma Nis rahayu yĕkti | 
angunggahĕna pari | 

mring lumbung brĕkat kalangkung | 

(ng)Gara Paing prayoga | 
masang tumbal tumbak bĕcik | 

Buda Ĕpon ala ing sabarangkarya || 

36. Pitnah tĕka ambĕbeda | 
ujar dĕnajarkĕn yĕkti | 

Rĕspati Wage raharja | 
lulunganna aprayogi | 
angadhang anĕng margi | 

Sukra Kliwon ala amung | 
angadonana upas | 

iku pasthi bisa mandi | 

Tumpak Lĕgi rahayune datan pĕgat || 

45. Mĕgatruh 

1. Amundhuta padha suka lamun (ng)guntur | 
omah kalangkung prayogi | 

Madhangkungan sĕrĕn gupuh | 

mring Maktal ing Dite Paing | 
ala lungan kaprĕk lumpoh || 

2. Soma Ĕpon ala bĕcik tĕgĕsipun | 
madya (ng)Gara Wage-nĕki | 
ala ywa lunga puniku | 
satogalak angadhangi | 

Buda Kliwon karahayon || 

3. Amamarangana padha sukanipun | 
akĕh pialanirĕki | 

Rĕspati Manis rahayu | 
sabarangkarya ananging | 
lulungan wĕkasan awon || 

4. Sukra Paing ala ywa lungan sirĕku | 
tukaran ana ing margi | 

Tumpak Ĕponne rahayu | 
mamarangana utami | 
padha suka trusing batos || 

5. Maktal sĕrĕn tinampĕn ing Wuye wuku | 

Dite Wage amarĕngi | 

karya padha sukĕng kalbu | 

mitoni lare prayogi | 

Soma Kliwon langkung awon || 

6. Ywa lulungan nĕng paran wirang tinĕmu | 

Anggara Manis abĕcik | 

barang karya anĕnandur | 
pala-pĕndhĕm aglis (m)bukti | 

Buda Paing karahayon || 

7. Anggaweya sĕsĕr jala srĕpan antuk | 

Rĕspatine Ĕpon bĕcik | 

lungan na rĕjĕkinipun | 

Sukra Wage ayu yĕkti | 
ngadoni upas pitados || 

8. Tumpak Kliwon rahayu karyaa iku | 
ragi kaduluran manis | 

Wuye sinĕrĕn kĕtampan | 
mring Manail Dite Manis | 
uwas pangantĕn pan awon || 

9. Nanging anjaringa pĕksi aglis antuk | 

Soma Painge basuki | 
alulunganna pakantuk | 

suka kang sira parani | 
nandur kĕmbang pulu dados || 

10. Anggara Pon alulungan tan pakantuk | 

Buda Wagene basuki | 

suka sugih ngupayĕki | 
sandhang nandur cikal bĕcik | 

Rĕspati Kaliwon awon || 

11. Ywa lulungan Sukra Manisse rahayu | 
ana rĕjĕki anganti | 

nĕng marga tan tara dangu | 

Tumpak Paing ayu kardi | 
ing sabarang rĕna yĕktos || 

12. Anandura bĕcik miwah gĕlis subur | 

Manail sĕrĕn tinampi | 

Prangbakat Dite Pon iku | 

ala lungan nĕmu gĕring | 

Soma Wage ayu rawoh || 

13. Ing rĕjĕki rare lair sugih ĕstu | 

Anggara Kasih tan bĕcik | 

aja lungan kandhĕg dlanggung | 
kĕna ing gĕgĕring nanging | 
ana bĕcike ngundhuh woh || 

14. Buda Manis rahayu ngunggahna pantun | 
marang lumbung ambĕrkati | 

Rĕspati Paing alĕstu | 

ywa lulungan pangadhanging | 

satru dĕn prayitnĕng kewoh || 

15. Sukra Ĕpon ala lunga rogĕng purug | 

Tumpake Wage basuki | 

ana bĕgja agĕng rawuh | 
lunga tĕmu kang kinapti | 

Prangbakat wus sĕrĕn gupoh || 

16. Tinampĕn ing Bala Dite Kliwon ayu | 
rahmat agĕng andhatĕngi | 
ngulatti wong glis kĕtĕmu | 

Soma Nis rahayu ugi | 
lungana bĕgja glis rawoh || 

17. (ng)Gara Paing karya wisaya pakantuk | 

Buda Pon lunga prayogi | 

ana bĕgja ngadhang dlanggung | 

Rĕspati Wage akardi | 
sumur bĕcik tan rĕkaos || 

18. Amamarangana padha sukanipun | 
lawan barangkarya bĕcik | 

Sukra Kliwon ala tuhu | 

away lungan pangadhanging | 
satru dĕn angatos-atos || 

19. Tumpak Lĕgi lungan nĕng paran rahayu | 

Bala sĕrĕn Wugu tampi | 

Dite Paing ala ĕstu | 

ywa lungan nĕng paran agring | 

myang katĕkan pitnah kaot || 

20. Soma Ĕpon rahayu lulungan sarju | 
ana bĕgja ngadhang margi | 
miwah glis praptaning purug | 

Anggara Wage prayogi | 

lĕkas ngurit wiji manggon || 

21. Gĕlis mangan uwohe ingkang tinandur | 

Buda Kliwon ala yĕkti | 
pangadhangane kang satru | 

kĕna tan bisa malĕssi | 

Rĕspati Manis pitados || 

22. Bĕcik padha ananandur pasthi tulus | 

Sukra Paing rahayu-di | 
mamarangana sarĕju | 

karya sumur kĕbak warih | 
lungan bĕcik sukĕng ngĕnggon || 

23. Tumpak Ĕpon rahayu mumundhut (ng)guntur | 
omah lungan kabĕh bĕcik | 

Wugu sĕrĕn wus sinambut | 

Wayang Dite Wage ari | 

bĕcik barangkaryaning wong || 

24. Nanging ĕsok doracara datan tuhu | 

Soma Kliwon ala ywa nis | 
satĕmah agring nĕng purug | 

ana kala ngadhang margi | 

(ng)Gara Manis karahayon || 

25. Lulunganna ana bukti ngadhang dlanggung | 
kalawan kapanggih Ĕsri | 

nanging taliwangke nuju | 

Buda Paing barangkardi | 
bĕcik nanging lungan awon || 

26. Rĕspati Pon rahayu barang karyĕku | 
lulunganna ana bukti | 

ngadhang marga datan dangu | 

Sukra Wage ala yĕkti | 
lungan kalaran ing pondhok || 

27. Tumpak Kliwon ala sabarang karyĕku | 
nanging masang tunggal bĕcik | 

Wayang sĕrĕn mring Kulawu | 

ri Dite Manis basuki | 
bĕcik tuku iwĕn babon || 

28. Anambani lara dadi warassipun | 

Soma Paing aprayogi | 
ngusadani saliripun | 

sasakit muliya jati | 
lawan istijab sayĕktos || 

29. Anggara Pon aja lulungan saĕstu | 
katĕkan ingkang sasakit | 

Buda Wage ala lamun | 
lungan satru angadhangi | 
nging mĕt mitra sae yĕktos || 

30. Suka sugih Rĕspati Kliwon alĕstu | 
ponang satm angadhangi | 

kĕna tanpa malĕs ambruk | 

Sukra Nis rahayu luwih | 
bĕcik ananandur dados || 

31. Tumpak Paing bĕcik barang pakaryĕku | 
lulungan salamĕt ugi | 

Kulawu sĕrĕn mring Dhukut | 

Dite Pon rahayu bĕcik | 
tutukuwa sapi kĕbo |] 

32. Soma Wage rahayu rijĕki suguh | 
karya lair darbe bukti | 

Anggara Kasih tan ayu | 

ywa lunga-lunga sing panti | 


< Serat Centhini Jilid 01 - Halaman : 201 > 


Buda Manis karahayon || 

33. Mumundhuta padha suka wah pikantuk | 
aguntur omah basuki | 

Rĕspati Paing rahayu | 
ing sabarangkarya bĕcik | 
amamarangana dados || 

34. Sukra Ĕpon rahayu wong tani iku | 
padha witta ngurit bĕcik | 

akĕh bangĕt parinipun | 

Tumpak Wage ala kardi | 
aywa lunga-lunga awon || 

35. Dhukut sĕrĕn tinampan ing Watugunung | 

Dite Kaliwon mungkassi | 

aywa tuku suku catur | 
kĕbĕnĕran lawan bĕcik | 

Soma Nis rahayu yĕktos || 

36. Alĕkassa ngurit pantun yĕkti tulus | 

(ng)Gara Paing ala yĕkti | 

ywa lunga gring anĕng purug | 

Buda Ĕpon ala ugi | 

ywa lungan kasangsayĕng (n)don || 

37. Krana-bumi pipitu aran puniku | 

Rĕspati Wage basuki | 
lulungan slamĕt ing purug | 
lare lair aprayogi | 
sandhang panganne dumrunoh || 

38. Sukra Kliwon ala ywa lungan sirĕku | 
anĕng paran antuk agring | 

lare lair tan pakantuk | 
gĕringan sungkanan yĕkti | 

Tampak Manis karahayon || 

39. Ing sabarangkarya bĕcik ananandur | 
pala kabrungkah mĕtoni | 

lah iku pathokaningsun | 
anak putu ingkang apti | 
pucung tatanya maring ngong || 

46. Pocung 

1. Jayĕngrĕsmi dahat pangunguning kalbu | 
atul ing petangan | 

tan ana ingkang katalip | 

sang awiku wus tan mawi pĕpĕngĕtan || 

2. Papannipun dumunung sajroning kalbu | 
tulise ĕngĕtan | 

ginusthi raina wĕngi | 

winimbuhan pinuja pininta ing Hyang || 

3. Mila tamtu ing sabda tan amarucut | 
wasana ris turnya | 

hĕh risang tuhu utami | 

ing tyas ulun sakalangkung sukarĕna || 

4. Myarsa tutur ari wuku dhaupipun | 
sanggyaning pakaryan | 

awon pĕnĕt kacĕtha ring | 

tan (m)barojol sudibyaning jalma tama || 

5. Sang awiku langkung sukarĕnĕng kalbu | 
aris angandika | 

pedahe mahas ngasĕpi | 

waspadĕng tyas mĕlĕng barang kang sinĕdya || 

6. Ana maning dadi paraboting mau | 
lah kawikanana | 

lakuning naga myang jati | 

-ngarang rijal manggon nĕng keblat sakawan || 

7. Sabĕn tĕlung sasi ngalih ĕnggonipun | 
puputing sawarsa | 

bali manggon kala wiwit | 
tinumbukkĕn lan sasi agama Islam || 

8. Awit sasi Sura Sapar tĕkan Mulut | 
jatingarang wetan | 

sirah naga manggonnĕki | 
ĕlor-wetan pĕthite ana ing tĕngah || 

9. Wĕtĕng anĕng ĕlor-kulon gya dumunung | 
gigir kidul-wetan | 

mangetan dĕnnya ngalirik | 

rijal ĕlor jangkĕp tri-sasi tinampan || 

10. Ing Rabingulakir Madilawal myang Ju | 

-madilakir wulan | 

jatingarang manggĕn aglis | 
kidul bĕnĕr sirah naga kidul-wetan || 

11. Pĕthit tĕngah wĕtĕng lor-wetan puniku | 
gigir dul-kulonnya | 

ngalirik mangulon nĕnggih | 

rijal wetan lĕrĕs sĕrĕn wus tinampan || 

12. Rĕjĕb Ruwah kalawan Pasa sitĕngsu | 
jatingarang manggyan | 

ing kulon sirah naga-di | 

ana kidul-kulon pĕthit manggon tĕngah || 

13. Wĕtĕng kidul-wetan gigir manggonipun | 
lor-kulon punika | 

ngalirik mangulon nĕnggih | 

rijal anĕng kidul lĕrĕs sĕrĕn marang || 

14. Sawal Ĕdul-kangidah Bĕsar sitangsu | 
jatingarang manggyan | 

ing lor de sirah naganing | 
ĕlor-kulon pĕthit tĕngah manggonnira || 

15. Wĕtĕngipun anĕng kidul-kulon nĕnggih | 
gigir ĕlor-wetan | 

angalirik wetan ugi | 

rijal ana ing kulon pungkasannira || 

16. Ngalih panti nyingkirana manggonnipun | 
naga jatingarang | 

mung iku tan ana maning | 
kawruhingsun nanging rĕhning wus alama || 

17. Kaya-kaya wus sayah gyanngong tumuwuh | 
bab ing kasampurnan | 

sumendhe karsaning Widdhi | 
durung lawas ana wisiking Jawata || 

18. Ujaripun Singgunkara sira besuk | 
katĕkan ngulama | cacaloning oliya-di | 
iku ingkang pituduh sampurnĕng pĕjah || 

19. Sira manjing agamane Kangjĕng Rasul | 
Islam tur ginanjar | 

kamulyan tan owah gingsir | 

tikĕl sĕwu kamulyan nikmating dunya || 

20. Hĕh ta bagus muga asiya maring sun | 
asunga pitĕdah | mungguh sampurnaning pati 
anut marang agama ingkang minulya || 

21. Dyan tumanduk radyan nyĕpĕng astanipun | 
rĕsi Singgunkara | 

winĕjang Sahadat kalih | 
purna jati ingikĕt tĕlĕnging driya || 

22. Mahawiku alon pangandikanipun | 
Jayĕngrĕsmi sira | 

asung sampurnaning lalis | 
apranyata cacaloning aoliya || 

23. Ingsun tutur kulup marang ing sirĕku | 
ing tĕmbe katĕkan | 

kang dadya sĕdyanirĕki | 
adoh neya katĕmu lan kadangira || 

24. Pancaddane saka ing Karang argagung | 
kang dhĕdhepok Karang | 

Sĕh Ibrahim Ibnu Bakrim | 

ya Ki Agĕng Karang satuhu utama || 

25. Sarwa putus patakon tan ana wangsul | 
lah pruhitanana | 

gugunĕn satuturnĕki | 

wusing tampa samoaning wulangira || 

26. Sira banjur maranga karajan agung | 
aran Wanamarta | 

pradikan kalangkung alim | 
darbe suta wanodya yu tanpa sama || 

27. Lamun sira dhinaupkĕn lan sang ayu | 
poma lakonana | 

sawuse sira akrami | 

pan ing kono wus cĕdhak lan sĕdyanira || 

28. Nĕngna atus pangandikanya sang wiku | 
musna tan katingal | 

sampurna saraganĕki | 

yata wau rahadyan kantun anggana || 

29. Gandrung-gandrung lam-lammĕn wiraosipun | 
rahadyan ngandika | 

Gathak Gathuk uwus lami | 

anĕng Cĕrme payo padha nuli linggar || 

30. Wus tumurun marang marga lampahipun | 
kusuma-di panjrah | 

pratishĕng hawaning wukir | 
pinarwasa maruta gandanya ngambar || 

31. Angĕnani ing tyasnya sang anahĕn kung | 
sangking Cĕrme arga | 
ngalĕr-ngilĕn turut wukir | 

wus angancik sukune ardi Tampomas || 

32. Talatahing Priyangan Pasundhan Bandhung | 
manjat ing Tampomas | 

anon masjid tunggul asri | 

kinubĕng ing balumbang tinunggul sela || 

33. Kitri taun ngubĕngi capurinipun | 
ron ijĕm ngrĕmbaka | 

lagya tumaruna sami | 

wĕnĕh sĕkar karuk pĕntil nyadham tuwa || 

34. Kang dhĕdhepok Sĕh Trĕnggana wus linuhung | 
tĕngah tuwuh lagya | 

barĕgas sĕngsĕm ing ngĕlmi | 
garwanira Ni Kĕn Sitarĕsmi raras || 

35. Warna luhung pasaja sasolahipun | 
yĕn siyaga endah | 

bombrong bae amrakati | 

darbe putra wanodya sampun diwasa || 

36. Sinung aran rara Ruhkanti linuhung | 
luwĕs pamicara | 

sĕdhĕt dĕdĕge raspati | 

ayu tama kang anon yuda kanaka || 

47. Pangkur 

1. Sangking endahing kang warna | 
sariranya jĕnar abĕngle kĕris | 
mula karannya sang ayu | 
mupakat Rara Ĕmas | 

pra sudagar miwah pangagĕnging dhusun | 
kathah kang ngayunkĕn marang | 

Rara Ĕmas dining wukir || 

2. Nanging sang dyah datan arsa | 
lagya sĕngsĕm birahi srengat Nabi | 
datan sah dĕnnira (n)darus | 

Kur'an amaos kitab | 

sru ngibadah tan towong bĕkti Hyang Agung | 
sisirih sunat puwasa | 
bĕlsiwat myang Sĕnĕn Kĕmis || 

3. Sĕh Trĕnggana myang Rubiyah | 

Rara Ĕmas sabakdaning Ngasĕr-i | 
anĕng plataran ngungundhuh | 
kalampok maja-ganda | 

kĕpĕl manggis jĕruk kĕprok langsĕp dhuku | 
kagyat santrinya tur wikan | 
kidul-wetan suku wukir || 

4. Wontĕn dhatĕngan tĕtiga | 

kang satunggal warnanya langkung pĕkik | 
wĕnĕs cahyanya umancur | 
antĕng sĕmu dyatmika | 
ingkang kalih rare kintĕn rencangipun | 

Sĕh Trĕnggana duk miyarsa | 
ature santrinirĕki || 

5. Ngandika lon marang garwa | 

Sitarĕsmi cacawissa kang bĕcik | 
sunggata saananipun | 

lan wisma gĕlarana | 
papatutĕn ingkang sawatara mungguh | 
manawa kang nĕmbe prapta | 
ing mĕngko kaparĕng mampir || 

6. Rara sira ngladĕnana | 
garwa putra sandika aturnĕki | 
mundur mring wisma agupuh | 
ngrĕrakit pasunggata | 

tan antara dangu sadaya wus ramut | 

Sĕh Trĕnggana wus tumĕdhak | 
marang ing sukuning wukir || 

7. Kapang-kapang uluksalam | 

radyan kagyat tanggap dĕnnya mangsuli | 
mualaikum salamu I 

tundhuk ajawat tangan | 

Sĕh Trĕnggana alon pangandikanipun | 
saking rĕsĕping tyasingwang | 
jĕbĕng sira aja krami || 

8. Marang jĕnĕnge pun bapa | 

mrih rumakĕt datan na walangati | 

padha bĕcik sarawuhmu | 

paran ta kang sinambat | 

lan ing ngĕndi pinangkanira wong bagus | 

mring ĕndi kang sira sĕdya | 

pun bapa tĕmbe udani || 

9. Rahadyan osiking driya | 

rada wantĕr wong iki kaduk manis | 
pasaja luwĕs ing tĕmbung | 
wasana angandika | 
pandangunta rama ing kakasih ulun | 

Jayĕngrĕsmi sangka praja | Sokaraja ardi Giri || 

10. Grĕsik tlatah Surapringga | 
atmajane Suhunan Prapĕn Giri | 
lagya nglampahi ragĕngsun | 
karsane Kang Misesa | 

sru kasrakat tan ana sinĕdyĕng kayun | 
sĕnĕng sumĕngkĕng ngaldaka | 
marang (ng)gyan kang sĕpi-sĕpi || 

11. Sĕh Trĕnggana nulya nabda | 
iya kulup ajwa (n)dĕdawa pikir | 
balik dhangana ing tyasmu | 
kampir ing wisma amba | 
kĕtĕmua bibĕkmu lawan adhimu | 
anakku wadon sajuga | 

rara Ruhkanti wawangi || 

12. Dangu radyan tan ngandika | 

Sĕh Trĕnggana mĕsĕm ngandika aris | 

aja wagugĕn ing kalbu | 

rĕh ulun asung wikan | 

anak wadon tyasmu yĕn andakwa ingsun | 

karsamu mampir jalaran | 

katarik saka pawĕstri || 

13. Iku jĕbĕng nora watak | 

radyan matur dahat lĕngganĕng kapti | 
wus kerit ing lampahipun | 

Gathak Gathuk nĕng wuntat | 
gĕdhĕg-gĕdhĕg myarsa sabdanya sang wiku | 
iki si wong aprasaja | 
tatas tĕtĕg apratitis || 

14. Babasan (n)jaring pawana | 
lampahira uwus tumamĕng panti | 
lĕnggah glaran batu alus | 

ki dalĕm angandika | 

kang sakeca kulup (ng)gonnira alungguh | 
anggĕpĕn wisma priyangga | 

(n)dhĕku Radĕn Jayĕngrĕsmi || 

15. Garwa putra tinimbalan | 

praptĕng ngarsa sang rĕsi ngandika ris | 

Sitarĕsmi wruhanamu | 
iku atmaja Sunan | 

Giri Prapĕn Jayĕngrĕsmi kasihipun | 
mĕngko ingsun ambil suta | 
dadi kadange Ruhkanti || 

16. Mara asunga pambagya | 

Sitarĕsmi pangandikanya manis | 
padha bĕcik sira kulup | 
prapta ing ngarsaningwang | 

radyan matur jĕng bibi pangĕstunipun | 
rara Ruhkanti sung bagya | 
kakang katuran basuki || 

17. Iya rara sun tarima | 

pambagemu marang ing jĕnĕng mami | 

Sĕh Trĕnggana ngandika rum | 

Rubiyah sunggatanta | 
pangĕsĕsan tapsirih pateyanipun | 
ywa kari kang nyĕnyamikan | 
iki sĕlak wĕktu Mahrib || 

18. Sunggata luamdyĕng ngarsa | 
apikantuk dĕnnira angrĕsĕpi | 
wus manjing ing Mahrib wĕktu | 

Sĕh Trĕnggana ngandika | 

payo kulup mring masjid sĕdhĕnge waktu | 
linggar sangking padalĕman | 
samya ngambil toyastuti || 

19. Tan winarna dĕnnya wĕkdal | 

bakda Ngisa wangsul mring dalĕm malih | 
wus rinakit dhahar sĕkul | 
sangkĕp jangan myang ulam | 

Nikĕn Sitarĕsmi aris matur kakung | 

(ng)gyan ulun sudhiya dhahar | 
punika sampun cumawis || 

20. Nulya dhahar langkung rahab | 

Kĕn Ruhkanti ingkang anglĕladossi | 
wus dumugi (ng)gĕnnya kĕmbul | 
linorodakĕn sigra | 

maring Gathak Gathuk samya angathĕkul | 
dhasar wus lami tan nadhah | 
dhaharan lumadyĕng ngarsi || 

21. Sangkĕp sanggyaning woh-wohan | 
rĕsĕping tyas risang ingakĕn siwi | 

Sĕh Trĕnggana ngandika rum | 
kulup paran ing karsa | 
apa aso utawa isih sarĕju | 
lalĕnggahan anĕng wisma | 
rahadyan umatur aris || 

22. Kajawi karsanya rama | 
maksih eca pinarak anĕng panti | 
sambĕn ginĕm kang pakantuk | 
ulun aminta barkah | 

dimĕn ing tyas aywa manggung wayang-wuyung | 

Sĕh Trĕnggana sru karĕnan | 
pangandikanira aris || 

23. Apa ing patanyanira | 

mĕngko ingsun jawab ingkang patitis | 

ngangge wawangsalan mungguh | 

dimĕnne aywa kĕmba | 

payo kulup aywa wawang marang ingsun | 

rama paran urip para | 

jawabĕn ingkang patitis || 

24. Lae-lae gudhe pandhak | 

dhuh-dhuh anggĕr nagrinya ing Kuranji | 

uripira iku kulup | 

tan mawi paran-paran | 

puspa ranu wit namaning bujangga gung | 

uripira kadya sĕkar | tunjung tan salaga kaki || 

25. Ngĕndi (ng)goning Pangeranta | 
brĕkukut gung pĕtis cinandu lĕtih | 
kang angucap mring sirĕku | 
sapa (n)dadĕkkĕn para | 

paksi kardha putra nata Ngayodyĕku | 
sĕdya bakal dadya lawan | 
dhĕwĕkira wong ngasigit || 

26. Sapa kang molahkĕn para | 
minangkara sring apus gita sami | 
lae-lae osikingsun | 

wisesa tanpa krana | 
lah ing ĕndi pinangkanira puniku | 
ingsun saka Sawosĕmpal | 
wismane Hyang Bagaspati || 

27. Saking nora mulaningwang | dadi ana tumitah (n)donya iki | 
lamun rama praptĕng lampus | 

mring ngĕndi parannira | 

tapas arĕn tala pindha buntalĕku | 

ulih marang awaluya | kaya duk noranirĕki || 

28. Jroning pati manggih apa | 
kunir pita putra ing Janggala sri | 
jroning pati iku kulup | 

tan nĕmu paran-paran | 

kaya paran rama sadatira iku | 
guladrawa prabu-yĕksa | 
purubaya sadat mami || 

29. Tuli bisu lawan wuta | 
datan pĕgat dĕnnira acariwis | 
ngĕndi (ng)gonne Hyang Suksmĕku | 
tirta-prana pratala | 

kĕnĕng swara ananing Hyang tanpa nglindhung 
ana ing sajroning cipta | 
kĕh katungkul tatakrami || 

30. Hĕh ta kulup prana-dina | 
angun-angun anata praja adi | 
wus lali jiwa kasaput | 

ing gunggunging asmara | 
asmarane tansah gawe wigĕnĕku | 
babo kulup parangmuka | 
sela ginĕnia rĕki || 

31. Lae-lae pujinira | 

akalurung tambuh parannya yĕkti | 
poma-poma ywa katungkul | 
sĕmbahira kang nyata | 
carma-leka kajungan martalayĕstu | 
gurayang tambuh dĕnsĕmbah | 
kulup iku tan patitis || 

32. Ngĕndi ĕnggon kang tan mĕdal | 
margaina mara jawabĕn aglis | 

Wisangkara putraningsun | 
gĕbang paniwĕr wana | 

kang durung wruh akĕh ujar kang karungu | 
lamun iku kababara | 
benjang rama ulun ngabdi || 

33. Kulup guguywaning rasa | 
poma kaki aywa asalah tampi | 
pranalapa wanita yu | 
sĕdhĕp angganda prana | 

lamun (m)babar wacana tanpa karyĕku | 
babo-babo jambu-alas | 
jĕmpana mung dyah ingĕsthi || 

34. Kapok mitra wong tan lana | 
puspalulut gunung malang Wĕlĕri | 
pĕgat sihe nora tuhu | kulup wacananira | 
rama apa kurang ing prabĕyaningsun | 
sĕtyanana lamun cidra | 

wacana kang wus kawijil || 

35. Kadya paran uningakna | 
pudhak-cĕngkal palastraning narpati | 

Sang Arjuna Sasrabahu | 

kalamun kababara I 

mara dhewe kang kawudan iku kulup | 
wau sawusing ngandika | 

Sĕh Trĕnggana angĕmasi || 

Jilid 1 - Kaca : 160 

36. Radyan angrungkĕpi gĕpah | 

saha matur waspanira drĕs mijil | 
rama sira dene banjur | 
wafat tanpa karana | 

Sĕh Trĕnggana musna tilar swara arum | 
tan mati namung kewala | 
ngalih panggonan sakawit || 

48. Asmaradana 

1. Wau ta kang kari brangti | 
rahadyan myang garwa-putra | 
nahĕn gung-gunging prihatos | 
pinupus wus karsaning Hyang | 
papasthĕn tan kĕna-wah | 
wasana narimĕng kalbu | 
sukur ing Allahu Akbar || 

2. Rara Ruhkanti prihatin | 
saya birai myang Suksma | 
mindhak kĕncĕng ngibadahe | 
cacĕgah myang pasa sunat | 
lumintu sabĕn wulan | 

mila sang dyah sakalangkung | 
mancur mĕntĕr ujwalanya || 

3. Nikĕn Sitarĕsmi tuwin | 
radyan langkung wlas ing driya | 
muhung miminta Hyang Manon | 
cĕpaking kang jatukrama | 
antuk jodho utama | 
mangkana ri sang binagus | 
lami nĕng Tampomas arga || 

4. Anuju sajuga ari | 

Nikĕn Sitarĕsmi lĕnggah | 
anĕng ĕmpĕr ingkang kilĕn | 
putra kalih anĕng ngarsa | 
rara Ruhkanti turnya | 
kakang paran dunungipun | 
ingkang kasapta martabat || 

5. Yogya kawruhana yayi | 
wong birai marang Suksma | 
ing martabat iku rĕke | 
martabat sapta sadaya | 
puniku (ng)gĕnnya mundhak | 
tingalĕ wong arib tĕrus | 
paningalle maring Suksma || 

6. Akadiyat ingkang dhingin | 
kapindho martabat wahdat | 

wakidiyat ping tĕlune | 
kaping pate ngalam arwah | 
ngalam misal ping lima | 
ngalam ajĕsan nĕmipun | 
insan-kamil kaping sapta || 

7. Martabate insan-kamil | 
milane wontĕn ing wuntat | 
ĕnggone pakumpulane | 
martabat nĕnĕm kang kocap | 
batinne iku iya | 

tĕtĕlu kocap karuhun | 
laire ingkang sĕkawan || 

Jilid 1 - Kaca : 161 

8. Mangka akadiyat dhingin | 
ingaranan wujud mutlak | 
tĕgĕse mutlak ta mangke | 
ora nyata sipatira | 
miwah ing asmanira | 
karanne mangkono iku | 
durung ana kanyataan || 

9. Ingaranan kun-ijati | 
tĕgĕse kun ing punika | 
luhuring aluhur dhewe | 
dadi bingung ponang akal | 
tan ana ngawruhana | 

ing kun ine Hyang Ngaluhur | 
kandhĕk sakathahing akal || 

10. Kang martabat wahdat singgih | 
ingaranan takyun ngawal | 
krana Hyang Agung karsane | 
nyatakakĕn awakira | 
kalawan ngĕlmunira | 
mangka nyata ananipun | 

lan satĕngah sipatira || 

11. Ingaranan suku Dat-ti | 
khakekat Mukamadiyah | 
tĕgĕse suku Dat rĕke | 
iku kalakuaning Dat | 
ĕnggone pakumpulan | 

ing ngĕlmu ĕnggonne kumpul | 
lan sakĕhing sipate Dat || 

12. Mangka wahkidiyat nĕnggih | 
takyun-sani namanira | 
karana iya Hyang Manon | 
nyatakakĕn dhĕwĕkira | 
sarta makluk sadaya | 
miwah lawan sipat ngĕlmu | 
pan sampun apisah-pisah || 

13. Ingaranan akyat sabit | 

iku khakekat manungsa | 
tĕgĕse akyan ta rĕke | 
wus nyata kaananira | 
bumi langit kasapta | 
miwah kewan sampun wujud | 
anĕng ngĕlmune Pangeran || 

14. Tĕgĕse manungsa iki | 
lali ing anane wadhak | 
sampun karĕngkuh anane | 
ing wakitdira Hyang Suksma | 
dadya tan wruh ing rena | 
anging rĕke ingkang wĕruh | 
kaananira Hyang Suksma || 

15. Ingaran insan kakiki | 
karana ora apisah | 

kalawan Dating Hyang Manon | 
pan ananirĕku Suksma | 
tan mĕtu saking hiya | 
tĕtĕp ana jroning ngĕlmu | 
ing salawase punika || 

16. Mangka nyata ananĕki | 
lawan sipatira pisan | 
insan kakiki namane | 
kalawan kang luwih nyata | 
karana insan ika | 
kanyataane Hyang Agung | 
kanyataan jatineka || 

17. Mangka alam arwah nĕnggih | 
kanyataane Hyang Suksma | 
karana iku Hyang Manon | 
anglairakĕn kang ana | 

ing dalĕm ngĕlmunira | 

(ng)gĕnning nyatakakĕn iku | 
ing ananing ngalam arwah || 

18. Mangka nyata ananĕki | 
kalawan sakĕhing sipat | 
miwah sakĕhing asmane | 
kalawan kang luwih nyata | 
karana ngalam arwah | 
kang dadi gagĕntinipun | 

Hyang Agung kang Maha Mulya || 

19. Ingaran Arwah sayĕkti | 
nur wilayah arannira | 
karane nama mangkono | 
lair saking aibira | 
sanepa lare mĕdal | 
sangking wĕtĕnge kang ibu | 
lair warnane sadaya || 


< Serat Centhini Jilid 01 


Halaman : 213 > 


20. Mangka ngalam misal ugi | 
karane ing ngalam misal | 
dene dadi upamane | 
kang tĕtĕp ing ngĕlmunira | 
lan nyata ananira | 
atanapi sipatipun | 

tĕtela ngalam ajĕsan || 

21. Kang ngalam ajĕsan nĕnggih 
iya kanyataaning Hyang | 
karana iku Hyang Manon | 
nyatakakĕn ananira | 

tĕtela ngalam ajĕsan | 
andadĕkakĕn Hyang Agung | 
ing anane ngalam ajĕsan || 

22. Mangkana ananing Widdhi | 
kalawan kang luwih nyata | 
tĕtela jisim anane | 

iku paesanning Suksma | 
paesan lair ika | 
yĕku ananing Hyang Agung | 
paesan nyataning nyata || 

23. Mangka insan-kamil nĕnggih 
ĕnggonne martabat sapta | 
nĕnggih kang aluhur rĕke | 
titiga kang batin ika | 
la-takyun arannira | 

suku Dat ping kalihipun | 
ping tiga akyan sabitah || 

24. Martabat titiga lair | 
arwah misal lawan ajsan | 
tĕgĕse ajsan mangkene | 
kandĕl tipising kaanan | 
kang narima panduman | 
johar awal sipatipun | 
miwah apngal lawan mukdas 

25. Ingaranan insal-kamil | 
milane aran mangkana | 
tan apisah kaanane | 
kalawan kaananing Hyang | 
nyata ananing purba | 

lan sipate Mahaluhur | 
nyata ing insan punika || 

26. Ingaran insan-basari | 
karane aran mangkana | 
bangsa jisim iku dene | 
kang kandĕl lan tipisira | 
owah-owah ananya | 
karana anane iku I 

sangking Anasir sangkannya 


27. Dene anasir anĕnggih | 
angin api lawan toya | 
lĕbu punika papate | 
mulane bineda-beda | 
wawatĕking manungsa | 
tan ana ingkang akumpul | 
sakawan datan anunggal || 

28. Watake anasir bumi | 
asor ing wawatĕkira | 
banyu asrĕp ing watake | 
kalawan asor punika | 
anasir angin ika | 
asrĕp-angĕt watĕkipun | 
gĕni watĕke apanas || 

29. Kumpul kabĕh watĕknĕki | 
ing manungsa kabĕh ika | 
darapon angraosake | 

ing asrĕp kalawan panas | 
nikmat lawan malarat | 
kang asor kalawan unggul | 
wawatĕkaning manungsa || 

30. Pan wajibing para mukmin | 
angilowa kang wus kocap | 
karana iya bĕnĕre | 
pangilon mukmin sadaya | 
kang nyata ing Hyang Suksma | 
ingaranan insan iku | 
kalawan kang luwih nyata || 

31. Ngandika Nabi sinĕlir | 
sing sapa rĕke tumingal | 
ing sawiji-wiji mangke | 

yĕn tan ningali Hyang Suksma | 
batalling tingalira | 
siya-siya ing pandulu | 
tan angsal dĕnnya tumingal || 

32. Ing tingale wong kang arip | 
lĕpas wong arip tingalnya | 
lir ningali wayang rĕke | 
katon ki dhalang kang ana | 
dhalange pan wus ilang | 
pangucape dhalang iku | 
nyata ki dhalang kang ngucap || 

33. Anaa paesan nĕnggih | 
wujud kak punika nyata | 
kalawan suku Dat mangke | 
lan akyan-sabitah iya | 
ananing ngalam arwah | 

lan alam ajsan puniku | 
sarta Dat sipate pisan || 

34. Dĕn bisa sira nampani | 
ing sakĕhe crĕmin ika | 
pan marga sampurna rĕke | 
sakathahing auliya | 

sami kinĕn nĕtĕppa | 
andikanira Hyang Agung | 
sami ngilowa paesan || 

35. Dene ta martabat sangking | 
ngalam jabarud punika | 
karana bingung wong akĕh | 
ing sakĕhe khak puniku | 
anyatakakĕn iya | 

ing kagungan Mahaluhur | 
dadia warna martabat || 

36. Mangkana rara Ruhkanti | 
dumĕling dĕnnya miyarsa | 
ing raka pangandikane | 
lungguhe martabat sapta | 
suruping diwangkara | 
bibaran arĕbut parlu | 
waktu Mahrib kadya saban || 

37. Sigĕg gantya kang winarni | 
jĕng sultan Carbon taruna | 
sampun amiyarsa wartos | 
sedanya sang panĕmbahan | 
dhepok ardi Tampomas | 
tilar putra ĕstri luhung | 
ayu praktati utama || 

38. Papatihira tinuding | 

mring Tampomas mondhongana | 
ing garwa lawan putrane | 
cĕkaking cariyos budhal | 
wus prapta ing Tampomas | 
panggya lan sang adiningrum | 

Sitarĕsmi sung pambagya || 

39. Caraka binojakrami | 
nulya mĕdharkĕn ing gita | 
sultan Carĕbon karsane | 

Nikĕn Sitarĕsmi lingnya | 
paran rara karsanta | 

ywa nganti kaparan tutuh | 
di prasaja mring si biyang || 

40. Nikĕn Ruhkanti lingnya ris | 
pĕjah gĕsangku sumangga | 

(n)dhĕrĕk sakarsamu bae | 
miwah dhawuhe si kakang | 

sakarsa tan lĕnggana | 
pituduhe kadang sĕpuh | 
sayĕkti kanthi utama || 

49. Kinanthi 

1. Myarsa ature kang sunu | 
wau Nikĕn Sitarĕsmi | 
waspa kumĕmbĕng karantan | 
ĕngĕt raka kang wus swargi | 
wasana manis ngandika | 
mring putra Dyan Jayĕngrĕsmi || 

2. Babo paran putraningsun | 
kang dadya rĕmbugirĕki | 
ing karsane kangjĕng sultan | 
ingsun lan arinirĕki | 

sira ywa wagugĕn ing tyas | 
satuturmu dak lakoni || 

3. Radyan manĕmbah umatur | 
dhuh bibi pupundhĕn mami | 
kajawi karsa paduka | 
prayogi dipun lampahi | 
awit karsanipun sultan | 
tuhu nugrahaning Widdhi || 

4. Yĕn pinarĕng bĕgjanipun | 
bokmanawi ambaboni | 
wong agung Carĕbon praja | 

Nikĕn Sita duk miyarsi | 
kamantyan rĕnaning driya | 
atur wangsulan mring patih || 

5. (n)Dhĕrĕk ing sakarsanipun | 
sampun pradandosan sami | 
sawusira asamĕkta | 
rahadyan umatur malih | 
bibi nyuwun pangaksama | 
ulun tan sagĕd umiring || 

6. Ayun (n)dumugĕkkĕn kayun | 
amung atur ing pamuji | 
raharjaning kang sarira | 

ing dunya tumĕkĕng akir | 

Allah maringana iman | 
tinĕbihna ing bilai || 

7. Nikĕn Sita ngandika rum | 
mĕnggah-mĕnggah waspa mijil | 
kaki ing pandonganingwang | 
sinĕmbadana Hyang Widdhi | 
radyan ngandika mring sang dyah | 
babo nini kadang mami || 

8. Ingsun nyangoni rahayu | 

winantu sakĕhing puji | 
raina wĕngi tan pĕgat | 
kadyangganing toya mili | 
kasĕmbadana sakarsa | 
lulus ing utama adi || 

9. Yĕn sira winĕngku kakung | 
ywa tilar lanjaran nguni | 
tatuladan kuna-kuna | 
Kadising Rasulolahi | 

kang amrih utamaning dyah | 
antuka sawarga adi || 

10. Kang wĕkĕl salaminipun | 
langgĕng boya owah gingsir | 
budinĕn dipun sampurna | 
anyingkirana saliring | 
kang wus ingaranan cacat | 
tanduk tindaking pawĕstri || 

11. Tan kurang tuladan luhung | 
anggon-anggoning pawĕstri | 
jangji tĕmĕn linampahan | 
ingkang wus kasĕbut tulis | 
anggung kang padha iyasa | 
yĕn nganti tumĕkĕng nisthip || 

12. Nanging kudu wruh panuju | 
watĕk kabĕnĕran nini | 

ywa nganggo bĕnĕr kewala | 
iku angĕling dumadi | 
ĕmpan papan duga-duga | 
tangi turu aywa lali || 

13. Sang Dyah mangĕnjali matur | 
kakang dhawuhmu tak pundhi 
datan luwih pangĕstunta | 
muga bisaa nglakoni | 
sadaya kang wus kawĕdhar | 
tumancĕpa sanubari || 

14. Lamun kakang ĕstu nglangut | 
aku (n)dhĕrĕkke basuki | 

iya yayi dak tarima | 
rahadyan ngandika maring | 
carakanira jĕng sultan | 
nĕdha sang anindyamantri || 

15. Cumanthaka canthĕl atur | 
sĕmbah sungkĕm saha malih | 
titip rena miwah kadang | 
aywa kirang pangaksami | 
caraka (n)dhĕku lingira | 
inggih anak ywa kuwatir || 

16. Samya sasalaman gupuh | 
rara Ruhkanti ngabĕkti | 

gya bidhal sowang-sowangan | 
mangkya ing Tampomas wukir 
ical sĕnĕning prawata | 
lir ĕmbanan tanpa manik || 

17. Kacarita sang rĕtnayu | 
praptaning Crĕbon nagari | 
tan pantara laminira | 
pinundhut garwa padĕmi | 
ing sultan Carĕbon praja | 
ibu widada mong siwi || 

18. Wibawa wirya kalangkung | 
gantya wau kang winarni | 
Jayĕngrĕsmi Gathuk Gathak | 
udhunira sangking wukir | 
tansah mahawan ing arga | 
ing siyang dalu lumaris || 


14 Ing rĕdi Mandhalawangi pinanggih Ajar Suganda mĕjang bab: 1. Petang 
iladuni awon saening dintĕn; 2. Pranatamangsa; 3. Candrasangkala dalah 
watak-watak satunggal-satunggaling tĕmbung sarta panggubahing 
candrasangkala; 4. Wataking tanggal 1 dumugi 30. Dumugi ing Bogor 
pinanggih Ki Wargapati ingkang mĕdharakĕn bab lampah pujidina murih 
umur panjang. R. Jayĕngrĕsmi suka katrangan bab jaman dahuru kiyamat 
kubra. Wasana nglajĕngakĕn lampahipun ningali tilas kraton Pajajaran. ... 
Kaca 166-199 


19. Kĕndĕl kalanira wĕktu | 
mangidul minggah ing wukir | 
Atunggul araning arga | 
nĕng ngriku datan alami | 
ngalĕr ngilĕn ngambah arga | 
ing Tangkubanprau ardi || 

20. Mung tri ari gya tumurun | 
maring ing Buranggrang wukir 
atanapi wukir Wayang | 
sapta ri gya mentar maring | 
ngalĕr ngilĕn anjog arga | 
Sanggabuwana ing nagri || 

21. Kĕrawang kang sisih kidul | 
nĕng kono amung tri ari | 
tumurun mangidul tlatah | 
Priyangan Pasundhan nagri ] 
tansah mahawan ing arga | 
sru karĕnan umiyat ing || 

22. Asrining kang gunung-gunung 
talatah ing Bandhung nagri | 
jurang sirung karungrungan | 

arga punthuk tinon wilis | 
mawĕh rĕsĕping lumampah | 
sĕngsĕm sang kulinĕng wukir || 

23. Ngĕnirkĕn sangsayĕng laku | 
ayĕm kang andon lumaris | 
wus manjat sukuning arga | 

Gĕdhe ing Mandhalawangi | 

(n)dĕdĕr karsanya mring puncak | 
ing arga Mandhalawangi || 

24. Tan ana durgama ketung | 
lampahnya radyan lĕstari | 

Gathak Gathuk tansĕng wuntat | 
prapta ing lambunging wukir | 
anon dhukuh sri kawuryan | 
rahadyan umanjat malih || 

25. Praptĕng pagagan sang luhung | 
pinanggih janma dhĕdhangir | 
miwah amamatun gaga | 
rahadyan ngandika aris | 

kaki ulun atatanya | 
ingriki ran dhukuh pundi || 

26. Myang sintĕn pangagĕngipun | 
ki dhangir tumĕnga angling | 
bagus ngriki raning dhĕkah | 
anut namaning kang ardi | 

Mandhalawangi punika | 
dene kang dhĕdhepok wukir || 

27. Ajar Suganda jujuluk | 
paduka kalamun apti | 
kapanggih lawan ki Ajar | 
kula tur uning rumiyin | 
rahadyan manis ngandika | 
wawi matura ki dhangir || 

28. Kĕndĕl dĕnnira mamatun | 
manggul pacul nyangking kudhi | 
nginthir mantuk mring patapan | 
lawan ki Ajar wus panggih | 
matur yĕn wontĕn dhatĕngan | 
janma tri sajuga sigit || 

29. Ki Ajar ngandikanipun | 
mara aturana aglis | 
papaculmu ulihĕna | 
kang kinĕn umentar aglis | 
nyangking kudhinya tarantang | 
praptĕng pagagan wus panggih || 

30. Matur sumangga sang Bagus | 
kinĕn laju kula irit | 

wus kĕrit lampahnya radyan | 
Gathak Gathuk anĕng wuri | 

Ki Ajar Suganda mapak | 
sungsung guyu asasanti || 

31. Nyawurakĕn arum-arum | 
ngigĕl lir mĕrak kĕsimpir | 
wus tundhuk asta cinandhak | 
rahadyan tandya kinanthi | 

Gathak Gathuk suka mulat | 
dupi wus prapta ing panti || 

32. Linĕnggahakĕn ing salu | 

Ki Ajar wacana aris | 
teja-teja sulaksana | 
tejaning anyar kaĕksi | 

ing ngĕndi kanang pinangka | 
lan sapa sinambating sih || 

33. Rahadyan manis umatur | 
kula nama Jayĕngrĕsmi | 
sangking ing Giri Parapyan | 
ngupadosi kadang anis | 
jalĕr Jayĕngsari nama | 
kang ĕstri ran Rancangkapti || 

34. Ki Ajar dangu tan muwus | 
gĕdhĕg-gĕdhĕg ngandika ris | 
sira kulup dinarima | 

saka ing pangira mami | 
lawas enggale kapanggya | 
tur wus padha sinung luwih || 

35. Mungguh kang dadya sĕdyamu | 
sira kulup marang ngĕndi | 
rahadyan matur manĕmbah | 
sĕdyaulun dhatĕng Kawis | 
ananging dĕrĕng uninga | 
nglantur (ng)gambuh ing pawarti || 

50. Gambuh 

1. Ing Karang iku kulup | 

tlatah Bantĕn pungkas kulonipun | 
tanah Jawa wus tan ana nagri malih 
ing kono ana wong luhung | 
sudibya ngĕlmu kinaot || 

2. Alim oliya tuhu | 

amumpuni ing sakĕhing ngĕlmu | 
tan kuciwa apa sakarsaning janmi | 
darbe putra juga jalu | 
ibune tumĕkĕng layon || 

3. Wusing akir kang sunu | 
tansah dĕnnya mĕmatiragĕku | 

alĕlana kongsi tumĕka saiki | 
durung ana wartanipun | 
ulihe mring Karang dhepok || 

4. Elingku namanipun | 

Kyagĕng Karang Sĕh Ibrahim Ibnu | 

Abubakar asli saking nagri Aib | 
wus lawas (ng)gonne dumunung | 
anĕng Karang adhĕdhepok || 

5. Kapasang yoga kulup | 
karsanira marang Karang gunung | 
pruhitaa sayĕkti langkung utami | 
nanging kulup aywa banjur | 
nyatakĕna kandhaningngong || 

6. Sidike kang linuhung | 
manĕngkunga ana Salak gunung | 
tĕmbe sira wus tartamtu dĕnpondhongi | 
linuru marang sang luhung | 

binĕkta mring Karang dhepok || 

7. Rahadyan lon umatur | 

bilih parĕng karsanta sang wiku | 

ulun mangkat samangke mring Salak wukir | 

Ajar Suganda angguguk | 
iku ambĕke wong anom || 

8. Tan mikir baya kewuh | 

sayĕktine sira durung wĕruh | 
nanging aywa dadi sumĕlangmu kaki | 
aku kang ngĕtĕrkĕn besuk | 

kampir mring tilas karaton || 

9. Ing Pĕjajaran kulup | 

mung angkate kudu ri panuju | 
ing petungan iladunine kang olih | 
rahadyan manis umatur | 
sakarsa ulun rumojong || 

10. Paranta etangipun | 
iladuni ing wawatonipun | 

Kyai Ajar Suganda ngandika aris | 
sajroning sĕsasi iku | 
dina sapta winiraos || 

11. Upama tanggal nuju | 

ari Sukra kawite kaetung | 

Sukra siji raharja watĕkirĕki | 

Sukra kaping kalihipun | 
nuju satruning Hyang Manon || 

12. Sukra kang kaping tĕlu | 
manggih pati Sukra kaping catur | 
akĕh ingkang samya sarju atitilik | 

Sukra kaping limanipun | 
raharja Tumpak ginantos || 

13. Tumpak sapisan iku | 

satruning Hyang Tumpak ping dwinipun | 
tuna luput Tumpak tri manggih prihatin | 

Tumpak ping catur rahayu | 

Tumpak kaping panca manggoh || 

14. Wahyu Dite winuwus | 

Dite ping sapisan tuna luput | 

Dite kaping dwi raharja Dite ping tri | 
manggih susah Dite catur | 
raharja sasolahing wong || 

15. Dite ping pancanipun | 
satruning Hyang gantya ri Somĕku | 

Soma kaping sapisan tuna tan kenging | 

Soma kaping dwi rahayu | 

Soma ping tri susah manggoh || 

16. Soma kang kaping catur | 
raharjadi Soma ping limĕku | 
manggih pati gantya Anggara winarni | 

Anggara ping pisan iku | 

satruning Allah sayĕktos || 

17. Anggara dwi rahayu | 

kang Anggara kaping katrinipun | 
papĕgatan Anggara ping caturnĕki | 
raharja Anggaranipun | 
ping lima amanggih layon || 

18. Gantya ri Budanipun | 

Buda pisan manggih dosanipun | 

Buda kaping dwi raharja Buda ping tri | 
manggih pati Buda catur | 
raharja tan na wiraos || 

19. Buda ping limanipun | 

satruning Hyang gantya Rĕspatĕku | 

Rĕspati kang sapisan amanggih tuni | 

Rĕspati ping kalihipun | 
satruning Allah sayĕktos || 

20. Rĕspati tri rahayu | 

Rĕspati kaping catur manggih ru | 

Rĕspati kaping lima satruning Widdhi | 
wus kĕmput dina pipitu | 
ri tanggal ĕtang sawiyos || 

21. Lamun (nd)haupkĕn sunu | 
luwih parlu miliya kang sarju | 
manggih ayu raharja akĕh wong tilik | 
iku salah siji kulup | 

ĕstu datan walangatos 


22. Rahadyan malih matur | 
wontĕn tiyang mayu griyanipun | 
nganthĕng-nganthĕng ngĕntosi mangsa prayogi | 
kadi paran kang kinayun | 

tĕka mangsa kang dĕnantos || 

23. Sang wiku ngandika rum | 
wĕwatĕke mangsa kanggo mayu | 
awit Kasa tumĕka Sadha-nirĕki | 
dhewe-dhewe watĕkipun | 
piyarsakna sun cariyos || 

24. Mangsa Kasa kang umur | 
patang puluh siji dina iku | 

nglamat pĕnĕt warĕdĕn barang pakarti | 
salamĕt sarta sarĕju | mangsa Karo winiraos || 

25. Trilikur ari umur | 
ngalamate tukaran katĕmpuh | 
pakewuh gung mangsa Katiga winarni | 
patlikur dina kang umur | 

ngalamat kobongan awon || 

26. Kamalingan kablurut | 
mangsa Kapat slawe dina umur | 
nglamat luwih bĕcik tur dinunung ing Sri | 
lan rĕjĕki tur rahayu | 

wrĕdĕn anak jalu wadon || 

27. Mangsa kalima umur | 
pitulikur dina nglamatipun | 

sugih anak tur sinungan slamĕt nĕnggih | 
mangsa Kanĕm ingkang umur | 
pat puluh tri ari mangko || 

28. Ngalamat kadang karuh | 

akĕh wĕwĕh kang mangsa Kapitu | 
padha umur patangpuluhtĕlu ari | 
ngalamat kĕh pakĕryĕku | 
akĕh lulungan ingkang wong || 

29. Nĕng wisma datan kaur | 
marga akĕh prakara kang barung | 
mangsa wolu umure nĕmlikur ari | 
nglamat tan na ĕstrinipun | 

tawa pĕgat wis layon || 

30. Mangsa Kasanga umur | 
slawe ari de nglamatipun | 
prihatinan kalongan sakalir-kalir | 
mangsa Kasadasa umur | 
patlikur ari kinaot || 

31. Ngalamat luwih ayu | 

ing sabarang sĕdyanira rawuh | 
tur salamĕt saanak rayatirĕki | 
tulus kang sarwa tinandur | 
mangsa Dhĕstha winiraos || 

32. Trilikur hari umur | 
ngalamate sangĕt sangaripun | 
gĕringan tur yĕn roga tan antuk jampi | 
malah tĕkĕng ajalipun | 

mangsa Saddha cinariyos || 

33. Umure patang puluh | 
siji ari de ngalamatipun | 
susahan tyas pisah lan batihirĕki | 
ĕndi ta ingkang kinayun | 

pĕnĕt awon wus kacriyos || 

34. Rahadyan aris matur | 

kang prayogi patut dipun ĕnut | 

mring raharja rĕhning wĕnang nandhing milih | 

lamun nrajang kang tan arju | 

yĕn tiwas kaparan tutoh || 

35. Nalika anon ulun | 

masjid Dĕmak saka srambinipun | 
kajawine rarĕnggan pinatra asri | 
wontĕn sastra ungĕlipun | 

Kori Roro Gawening Wong || 

36. Umpak kori lumĕbu | 

ugi wontĕn sasĕratanipun | 
mungĕl Patra Kinarya Rupa Gĕlapi | 
kadi paran kajĕngipun | 

Ki Ajar mijil kang raos || 

51. Mijil 

1. Iku kulup sangkalaning warsi | 
pangetungku mĕngko | 

kori sanga loro lugu bae | 
gawe papat njupuk saka karti | 
wong watĕke siji | dadi angka taun || 

2. Sĕwu samas sangalikur kaki | 
de umpak kang ngisor | 
patra siji kinarya papate | 
rupa papat njupuk warna ugi | 
dadi papat malih | gĕlap siji iku || 

3. Pangetungku umpake kang kori | 
nalikane dados | 

tahun sĕwu patangatus luweh | 
patang puluh punjule sawiji | 
kulup ingsun mirit | 

candrasangkalĕku || 

4. Radyan (n)dhĕku sarwi matur aris | 
jatosana ingong | 

ingkang candrasangkala watĕke | 
sang awiku angandika malih | 
kawruhana kaki | 
candrasangkalĕku || 

5. Awit watĕk sawiji tĕkaning | 
sapuluh wus maton | 

yĕn sapuluh ĕdas panulise | 
utawa nul ingkang angarani | 
ingsun wĕdhar kaki | 
lawan wardinipun || 

6. Watak siji rupa rupa yĕkti | 
candra wulan kaot | 

sasi jangkĕp lĕk nabi wudĕle | 
sasa lintang dhara wĕtĕng kaki | 
bumi lĕmah iki | 
buddha iku luhung || 

7. Ronning godhong mĕdi iku silit | 
iku buntut yĕktos | 

dara pĕksi dara sayĕktine | 
janma uwong eka tuduh siji | 
wak badan sadĕmi | 
suta anak tuhu || 

8. Siti lĕmah wĕdhĕn de awani | 
akĕndĕl kinaot | 

wungkulan wutuh wulan wardine | 
wulan tĕmĕn niyat iku yĕkti | 
tunggal kabĕh lirring | 
watak ji sadarum || 

9. Gantya watak loro kang winarni | 
netra mripat karo | 

caksu iku suluhan netrane | 
nayana pan ulat tĕgĕsnĕki | 
sikara tangan-dwi | 
buja iku bau || 

10. Paksa uwang drasthi iku alis | 
ama pasu mangko | 

locana rang-uranging matane | 
kang carana tĕgĕs athi-athi | 
karna kuping kalih | 
karni iku sungu || 

11. Miwah tĕgĕs ambaning kang kuping 
anĕbah jinatos | 

talapukaning netra kaliye | 

kang talingan pangrunguning kuping 

mata netra ugi | 
lĕn tangan alugu || 

12. Lar atĕgĕs wuluning suwiwi | 
anĕmbah wot sinom | 
miwah mangabĕkti ing tĕgĕse | 
suku loro sikil karo kaki | 
gantya watak katri | 

kang winarnĕng tĕmbung || 

13. Bahni gĕni pandhe nambutkardi | 
pawaka nyrĕmomong | 

gĕni pucaking arga yĕktine | 
siking upĕt myang tĕkĕn kang wardi | 
guna iku gĕni | 
agaran satuhu || 

14. Dahana tanpa sangkan kang gĕni | 
trining rana tunon | 

miwah gĕni paprangan wardine | 
uta lintah ujĕl wĕlut yĕkti | 
anauti cacing | 
jatha iku siyung || 

15. Miwah gĕni winadhahan kaki | 
weddha gĕni pawon | 
miwah sĕrat papakĕm tĕgĕse | 
nalagni gĕni panasing ati | 
utawaka gĕni | 

wong manggang puniku || 

16. Kayalenna balubuking gĕni | 
punika jinatos | 

gĕni diyan tiga tĕlu bae | 
kang uninga gĕni obor kaki | 
gantya kang winarni | 
ingkang watak catur || 

17. Wedang banyu panas tĕgĕsnĕki | 

sagara ku babo | banyu ingkang ngidĕri jagade | 
karti banyu sumur dene sukci | 
we padasan yĕkti | 
jaladri liripun || 

18. Banyu rawa nadi banyu kali | 
hĕr udaka manggon | 
sapucuking ancala wardine | 

nawa banyu adhĕm ingkang wĕning | 
samudra winardi | 
banyu tĕlĕng iku || 

19. Jalanidhi we angĕdhung kaki | 
waruna ing mangko | 

katĕlah ing tĕmbung warni dene | 
tĕgĕs banyu sawangan toyadi | 

we jĕmbangan yĕkti | 
o ana toya truh || 

20. Waudadi wĕrdine kakalih | 
we pancuran karo | 

we dĕrĕsan krambil lawan arĕn | 
sindu banyu-susu dene warih | 
iku banyu krambil | 
de kang padon catur || 

21. Tasik sagara miwah awardi | 
ingkang banyu oyot | 

catur yuda keblat pat wardine | 
pat sakawan gantya kang winarni | 
watak lima kaki | 
kawruhana iku || 

22. Buta wil lanang kang siyung dening | 

Pandhawĕku babo | 

atmajendra Pandhu tatalĕre | 
gĕtih otot ati kĕtĕg tuwin | 
pramana tanapi | mangsa kalimĕku || 

23. Wisaya panggawe dene indri | 
bayuning kang panon | 

yaksa wil wadon mawa siyunge | 
sara landhĕp maruta pan angin | 
ngirit ganda wangi | 
pawana ngin ribut || 

24. Gana wana gung margana angin | 
nĕng dadalan manggon | 
samirana ngin ngilangkĕn riwe | 
warayang pan sanjata sayĕkti | 
panca lima kaki | 

bayu tĕgĕsipun || 

25. Angin kang manjing mĕtu sayĕkti | 
wisikan jinatos | 

wuruking bapa mardi lwiring rĕh | 
gulingan angin mĕtu jinĕmrik | 
lima gangsal kaki | 
watak nĕm winuwus || 

26. Masa mangsa nĕnĕm sad rasĕki | 
rasa nĕnĕm manggon | 

winaya ranning mangsa kanĕme | 
miwah anggang-anggang iku kaki | 
gana tawon yĕkti | 
de tĕgĕsing rĕtu || 

27. Awor miwah yĕk-uyĕkan kaki | 
anggas iku sato | 

bĕr-ibĕran myang kayu glinggange | 
oyag obah karĕngya kapyarsi | 


< Serat Centhini Jilid 01 - Halaman : 228 > 


rinĕngga tanapi | 
kaupakarĕku || 

28. Pangrarasing nĕm ya pangrarasing | 
watak kanĕm mangko | 

tahĕn iku kayu taun radĕn | 
wrĕksa kayu kang tinĕgor kaki | 
prabatang jinarwi | 
iku kayu rubuh || 

29. Malang anĕng dadalan gumuling | 
kilating nĕm babo | 
lilidhahing mangsa kanĕm dene | 
lona pĕdhĕs mla kĕcut kang wardi | 
tikta iku pait | 

kyasa gurih tuhu || 

30. Dura asin sarkarĕku manis | 
watak pitu mangko | 

ardi gunung urut pasisire | 
prawata gunung tĕpung samyardi | 
turanggĕku wajik | 
giri gunung agung || 

31. Rĕsi tĕgĕs pandhita kang suci | 
angsa banyak yĕktos | 

kang biksuka sapi cala lwire | 
sikil gunung imawan imasri | 
nĕng pucuking wukir | 
sapta ya pipitu || 

32. Pandhita putus yĕktining wardi | 
swara wiku kalok | 

gora agung muni iku lire | 
pandhita kang amumuruk kaki | 
swa kuda kabiri | 
tungganganing gunung || 

33. Iku tĕngah-tĕngahaning wukir | 
wiku lire mangko | 

pandhita ing gunung sayĕktine | 

ya pipitu ya pipitu sami | 

gantya kang winarni I kang wawatak wolu II 

34. Naga ula gĕng panagan kaki | 
gyan ula gĕng kaot | 

salira manyawak basu tĕkĕk | 
myang atĕgĕs kumarĕng nagari | 
tanapi araning | kang mangsa kawolu || 

35. Tanu bunglon murti cĕcak singgih | 
kunjarĕku gĕdhong | 

myang atĕgĕs kandhanging gajahe | 
gajah-gajah nĕng wantilanĕki | 
dipangga marĕngi | 

tinitihan ratu 


36. Ĕsthi gajah kang dĕnpalanani | 
samadya jinatos | 

gajah ana tĕngahing wanane | 
manggala gajah binĕkta jurit | 
dwiraddha jinarwi | gajah mĕta iku || 

37. Kang bujangga ula lanang kaki | 
brahmanastha manggon | 
pandhita sing sabrang wolu kĕhe | 
dwipara gajah binĕkta maring | 
pacangkraman kaki | 

liman tĕgĕsipun || 

38. Gajah binĕkta midhang sayĕkti | 
dening sang akatong | 

lan ula ula lanang tĕgĕse | 
myang atĕgĕs karo ula yĕkti | 
gantya kang winarni | 
watak sanga iku || 

39. Kang rumiyin trustha lĕnging bĕdhil | 
trusthi lĕnging dĕmon | 

muka rai gapura lawange | 
ratu wiwara lĕng sakĕthĕnging | 
dwara lĕnging panti | 
nanda lĕng kodhok gung || 

40. Wilasita lĕng kumbang sayĕkti | 
kang guwa jinatos | 

lĕng patapan agolong samunne | 
lodra aluraning we sayĕkti | 
gatra lĕnging gangsir [ 
ĕlĕng lĕnging sĕmut || 

41. Rong lĕng ula song lĕng landhak yĕkti 
trusan lawanging wong | 
bubutulan yĕku angka lire | 

inggih punika wilangan yĕkti | 
babahan lĕng maling | 
hawa sasangĕku || 

42. Bolonganing sarirĕng sujanmi | 
mangkya winiraos | 

watak sapuluh kang pinurwĕng rĕh | 
boma sukĕt mati sunya sĕpi | 
gagana kang langit | 
kesisan ing mĕndhung || 

43. Barakan tan katon ingkang warni | 
adoh tĕbih mangko | 

ing langit iya ing langit bae | 
ana tan katon tan kĕna yĕkti | 
kang windu jinarwi | 

tumbuking kang taun || 

44. Anĕng wiyat langit kalimputing | 
mĕndhung angĕmu troh | 
widik-widik katon gya ilange | 
malĕtik satĕngahing wiyati | 
sirnĕng gaganĕki | 

sirnĕng langit iku || 

45. Sagunging das sakathahing kang nir | 
walang mĕsat kang hos | 
anggusah watak sapuluh lire | 

iya watak sapuluh sayĕkti | 
sagung atĕngĕr nir | 
awatak sapuluh || 

46. Lamun karya sangkalaning warsi | 
unine pinathok | 

kang rumuhun nĕng ekan dununge | 
nulya dasan sapiturutnĕki | 
nanging kĕcapaning | 
ekan dhawah kantun || 

47. Radĕn Jayĕngrĕsmi matur malih | 
dhuh ri sang kinaot | 

kadi paran punika kajĕnge | 
dene wĕlut sami lawan agni | 
sapiturutnĕki | 
katrangna jrudĕmung || 

52. Jurudĕmung 

1. Sang wiku mĕsĕm lingira | 
mungguh sasurupaningsun | 
layang Candragĕni iku | 
kang ambabar katrangannya | 
ing candrasangkala mau | 
kang mawa kĕkawin tĕmbang | 

Kusumawicitra linuhung || 

2. Etunge laku rowĕlas | 
kacarita duking dangu | 
anggitannya Maha Wiku | 

Wĕrda Ĕmpu Wilasaya | 
pujangga putus ing kawruh | 
ing nagri Purwacarita | 
sangking karsanya sang Prabu || 

3. Widhayaka kang paparab | 

Aji Isaka puniku | 

wus dianggit duk ing ngayun | 
dumadi candrasangkala | 
ananging ta jarwanipun | 
durung mawa karĕpira | 
ingkang dadi sababipun || 

4. Ing watĕg durung ginĕlar | 
krana kurang wijangipun | 
mila linaras kang urut | 
wit siji tĕkĕng sadasa | 
ingkang nunggal rasanipun | 
amung ginarba kewala | 
kang anunggal rahsanipun || 

5. Tinĕrangakĕn samoa | 
miwah tatĕmbunganipun | 
kang padha amawa kayun | 
apan jinĕjĕrkĕn wĕtah | 
dak urut kadi ing ngayun | 
awit ing watak sajuga | 
tumĕka watak sapuluh || 

6. Watak sawiji winarna | 
rupa tĕgĕsipun wujud | 
yĕku uruping cahyĕku | 
mula dadya watak juga | 
dene ta cahya puniku | 
dumadya tandhane gĕsang | 
ingkang tumitah sadarum || 

7. Candra wĕrdi lĕk purnama | 
tanggal limalas puniku | 
mula dadi watak iku | 
sawiji awit duk kuna | 

(ng)gonne Dĕwi Sri tumurun | 
matĕdhakkĕn wiji dadya | 

ri wijĕning manungsĕku || 

8. Sasi lĕk jangkĕp wĕrdinya | 
ya etung sĕsasi muput | 
mula dadi watak iku | 
sawiji dene amulya | 
anganakakĕn sitangsu | 
sapisan manĕh lir ngarsa | 
mangkya nabi wĕrdinipun || 

9. Wudĕl mula dadi watak | 
sawiji de wudĕl mau | 
ginawe tĕrsandhanipun | 
asma sapisan duk jabang | 
yĕn wus pupak pusĕr sinung | 
aran saprayoginira | 

nulya sasa tĕgĕsipun || 

10. Lintang mula dadi watak | 
siji dene wujudipun | 
jĕn-ijĕn sajuru-juru | 
katon sangking madyapada | 
padha lintang aranipun | 

de dhara wĕtĕng wĕrdinya | 

mula dumadi puniku 


11. Watak sawiji sanyata | 
de nampani sarinipun | 
sarahsaning siji iku | 
mangkya bumi wĕrdi lĕmah | 
mulane lĕmah puniku | 
dumadi watak satunggal | 
anuwuhkĕn sakĕhipun || 

12. Wiji tanĕm tuwuh ika | 
mangkya buddha wĕrdi purus | 
utawa luwih puniku | 

mula dadi watak juga | 
dene ta luwih puniku | 
minangka wijĕning janma | 
ingkang ronning wĕrdinipun || 

13. Cahyaning godhong mulanya | 
dadi watak siji iku | 

de tĕrsandha uripipun | 
tanĕm tuwuh thuthukulan | 
lamun katon godhongipun | 
iku tandha wiji gĕsang | 
yĕn godhong tan katon lampus || 

14. Mĕdi jubur wĕrdinira | 
dene kanggo marganipun | 
susukĕr sangking dharĕku | 
de iku buntut tĕgĕsnya | 
yĕku ĕpoke kang buntut | 
kang masthi amung sajuga | 
mangkya dara tĕgĕsipun || 

15. Apan iya pĕksi dara | 
mula dumadi puniku | 
watak siji dene purun | 
ngayom kulina manungsa | 
de janma wong wĕrdinipun | 
mula dadya watak juga | 
pipijĕn titah Hyang Agung || 

16. Eka sawiji wĕrdinya | 
utawa pinardĕn tuduh | 
de wak suta wĕrdinipun | 
anak lawan awak tunggal | 
saka wiji dadinipun | 

de siti lĕmah wĕdhĕnnya | 
mula dumadya puniku || 

17. Watak sawiji de bisa | 
amanjila wujudipun | 
gya awani wĕrdinipun | 
ya wani utama surya | 
mula watak sawijiku | 

sorot amijangkĕn marang | 
ing wujud sajuru-juru || 

18. Yĕn wungkulan tĕgĕsira | 
wuwutuhan mulanipun | 
dadi watak sawijiku | 

de isih wutuh wujudnya | 
nyata tĕmĕn tunggallipun | 
wĕrdi iku kabĕh tamat | 
watak kakalih winuwus || 

19. Netra wĕrdining paningal | 
mulane dumadi iku | 
watak kwajibanipun | 
mĕrĕm lawan mĕlĕk ika | 
caksu pasuluhan ĕstu | 
mula dadi loro watak | 

de ana rĕrĕgĕdipun || 

20. Warna loro blobok waspa | 
de nayana ulat ĕstu | 
ugĕring ulat puniku | 
rong prakara bĕcik ala | 
sikara tangan dwi iku | 
kwajibane rong prakara | 
mĕgar atanapi mingkup || 

21. Buja bau wĕrdinira | 
mula loro watakipun | 
nguwati tangan ro mau | 
paksa uwang wĕrdinira | 
mula dumadi puniku | 
watak karo de pedahnya | 
rong prakara kang rumuhun || 

22. Ngingkĕmkĕn tangkĕping waja | 
mĕngakĕn angaping tutuk | 
drasthi alis wĕrdinipun | 

mula dadi dwi kang watak | 
dene mimbuhi satuhu | 
kasigitan rong prakara | 
ngĕkĕr netya kalihipun || 

23. Muwuhi prabaning gwaya | 
mangkya ama tĕgĕsipun | 
papasu iya puniku | 
pangul ngisor pasuluhan | 
mula dumadi puniku | 
watak loro de minangka | 
siringing netya dwinipun || 

24. Mangkya locana wĕrdinya | 
urang-uranging netrĕku | 
yĕku lalu-kinanipun | 
maripat tĕngĕn lan kiwa | 

mula dumadi puniku | 
watak loro dene bisa | 
amosikĕn idĕpipun || 

25. Wĕnganing idĕp sapisan | 
dadya pangawasanipun | 
kaping kalih ingkĕmipun | 
dumadya tatampingira | 
sakĕh rĕrĕgĕd sadarum | 
mangkya carana wĕrdinya | 
athi-athi milanipun || 

26. Mila dadya dwi wataknya | 
awit athi-athi iku | 

karya pasrĕning mukĕstu | 
rong prakara kang sapisan | 
gawe lulungidanipun | 
pasuryan kaping kalihnya | 
dadya kĕkĕring cahyĕku || 

27. Karna rĕngganing talingan | 
dadine ro watĕkipun | 

awit rĕngganing karnĕstu | 
duk kuna sumping lan sĕngkang 
dene karni wardinipun | 
ambaning kuping milanya | 
dadya watak loro iku || 

28. Bisa nampani surasa | 
lawan pangrasa puniku | 
de anĕbah tĕgĕsipun | 
talapukan kang kaprĕnah | 
ing ngisor idĕp kang wulu | 
luhuring kang urang-urang | 
mula loro watĕkipun || 

29. Jalaran puniku milya | 
anglawani solahipun | 
padhang pĕtĕnging netrĕku | 
sapisan ngrĕh wĕnganira | 
paningal kalaning wungu | 
ping dwi angrĕh rĕming netra | 
kalanira ayun turu || 

30. De talingan tĕgĕsira | 
pangrunguning kuping ĕstu | 
mula loro watĕkipun | 

awit iku amiyarsa | 
rong prakara ala-ayu | 
dene maha wĕrdinira | 
ambaning paningalipun || 

31. Mula dadya ro kang watak | 
de ngĕmbani pramanĕku | 
rong prakara kang rumuhun | 

kĕdhap ya ubĕnging tingal | 
ingkang ijo warnanipun | 
kang kaping pindhone kilat | 
maniking tingal kang pingul || 

32. Lĕn tanganna tĕgĕsira | 
kĕplok yĕku karĕpipun | 
suka lan susah puniku | 
ĕlar wulu suwiwinya | 
de dadya ro watĕkipun | 
rong prakara karyanira | 
mĕgar atanapi mingkup || 

33. Kanggone dadya panambak | 
adhĕm mring dayaning mabur | 
nĕmbah suku karo iku | 
angabĕkti dalamakan | 

gawe kuncup dwi astĕku | 
watak loro pan wus tamat | 
rahadyan nĕmbah umatur || 

34. Watak juga lan kalihnya | 
solah miwah bawanipun | 
condhong lawan rahsanira | 
sang wiku ngandika dhaup | 
mangkya watak tri kawĕdhar | 
sinom salinne kang pupuh || 

53. Sinom 

1. Bahni gĕni pandhe ika | 
mulane dadya watak tri | 
asal sangking tri prakara | 
saking pangreka kang dhingin | 
yaiku gĕni saking | 
thithikan agarannipun | 
pindho sangking sarana | 
yĕku arĕng de kaping tri | 
pangolahe angin sangking ingububan 

2. De pawaka wĕrdinira | 
gĕni sapucaking ardi | 
mula dadi watak tiga | 

wit sangking tĕlung prakawis | 

agni sasalat sangking | 

walirang ping kalihipun | 

saka gĕni dudupa | 

panuwun puja sĕmĕdi | 

tri bĕdhiyan sarananing kaasrĕpan || 

3. Siking gĕni upĕt ika | 
mulane dadya watak tri | 
wujuding upĕt triwarna | 
mancung sĕpĕt ontĕl kluwih | 
guna agaran gĕni | 

tri prakara dadinipun | 


< Serat Centhini Jilid 01 - Halaman : 236 > 


saka panasing asap | 

saka sĕrĕting piranti | 

saka kawul gĕnĕpe katiga warna || 

4. Dahana pan gĕni salat | 
mulane dadya watak tri | 
wit sangking katri prakara | 
sapisan saka sumuking | 
hawa panasing bumi | 
kadwi saka sumukipun | 
ing watu gĕni ika | 
kaping tri saka sumuking | 

kang walirang gathuk dadya gĕni salat || 

5. Trining brana pyu paprangan | 
mulane dadya watak tri | 
anane saka tri warna | 
prakara saka kasĕktin | 

dwi tĕmpuhing saradhi | 

tri pambĕsmining sawĕku | 

uta tĕgĕse lintah | 

mula dumadi watak tri | 

untunira ngisor loro (n)dhuwur juga || 

6. Kwajibane tri prakara | 
napĕl molah ganda bangkit | 
ujĕl wĕlut tĕgĕsira | 
mulane dadya watak tri | 
dene ta andarbĕni | 

daya tri prakara iku | 

panglunyon mulĕt rosa | 

anauti wrĕdi cacing | 

mula dadi watak tĕlune de darbya || 

7. Kawajiban tri prakara | 
nglĕkĕr mulur mangkĕrĕt tri | 
mangkya jatha wĕrdinira | 
gĕni winadhahan yĕkti | 

de dadya watak katri | 

gĕni arĕng kang rumuhun | 

kalih gĕni winadhah | 

tĕlu kang pinĕdah kardi | 

ambĕbakar manggang sapanunggalannya || 

8. Wedha gĕni pawon ika | 
dene ana warna katri | 
kang gĕni kayu kalawan | 
cĕngkorongan pawon gĕni | 
katri laweyan gĕni | 

de nalakni wĕrdinipun | 
gĕni panasing manah | 
mula dumadya saka tri | 
kadadeyanira saka tri prakara |] 

9. Dhingin saka pangabaran | 

dwi pangobong saka sĕngit | 
tri saka pangumbar hawa | 
utawaka wĕrdinĕki | 
gĕni manggang mulaning | 
dumadi watak tri yĕku | 
gĕni kayu kalawan | 
arĕng sujĕn jangkĕp katri | 
kayalena wĕrdi gĕni balubukan || 

10. Mula dadi watak tiga | 
de gĕni blubukan asring | 
kaanggo tĕlung prakara | 
ngĕpĕs (m)bĕnĕm ambakari | 
apan gĕni diyan iku | 

mula dadi tri watak | 

de wujuding sorot katri | 

biru kuning abang jangkĕp kaping tiga || 

11. Pungkasan tiga uninga | 
wĕrdi gĕni thithikan tri | 
watu gĕni kawul waja | 
watak sakawan winarni | 
wedang ingkang rumiyin | 
banyu panas wĕrdĕnipun | 
de dadya watak papat | 
sakawan dayanirĕki | 

matĕngakĕn umob molah kumarangsang || 

12. Sagara we pakumpulan | 
banyu saka patang warni | 
tuking kali tuk bĕngawan | 
tuking pancuran myang riris | 
mangkya katri winarni | 
banyu sumur dene iku | 
kaanggo patang warni | 
pangangson padusan tuwin | 
pangasahan sakawane pangumbahan || 

13. Sukci wĕrdi we padasan | 
de kangge patang pasukci | 
kĕmu raub wisuh tangan | 
lawan masuh sukunĕki | 
jaladri wĕrdinĕki | 
banyu angĕndhong yaiku | 
angĕndhong we sakawan | 
banyu udan banyu kali | 

banyu ĕtuk kalawan banyu bĕngawan || 

14. Dadi banyu kali ika | 
mula papat watĕknĕki | 
dadya pasucĕn sakawan | 
padusan angungumbahi | 
angongolah kinardi | 
angombĕni kewanipun | 
hĕr banyu pucuk arga | 

dadya watak papat awit | 

pucuk arga ana banyu patang rupa || 

15. We kawah banyu pamuja | 
banyu pĕdhut banyu riris | 
nawa wĕrdi banyu tawa | 
yĕku we tuk umbul tuwin | 
pancuran sumbĕrnĕki | 

de samodra wĕrdi banyu | 

ingkang ngidĕri jagad | 

keblat papat dĕnubĕngi | 

apan sami kataman banyu samodra || 

16. Jalanidhi banyu ingkang | 
bĕnĕr yĕku saka riris | 
lan kali ĕtuk bangawan | 
dene warna wĕrdinĕki | 
banyu sawangan nĕnggih | 
saking kali rĕmbĕsan tuk | 
sakawan pasumbĕran | 

de toya wĕrdinirĕki | 

banyu ing jĕmbangan kanggo suci badan 

17. Adus raub awak-awak | 
kanggo wisuh jangkĕpnĕki | 
wahana yĕku we udan | 
angsal sakawan prakawis | 
saka kukusing agni | 

myang kukusing tanĕm tuwuh | 
saka kukusing toya | 
papate kukusing bumi | 
mangkya wau dadi wĕrdi we dĕrĕsan || 

18. Saking amĕr kapanasan | 
saking kapĕlĕg ing angin | 
saking praboting baskara | 
susumubing bun mungkasi | 
de sindu wĕrdinĕki | 
banyu susu dene iku | 

wit saka pat prakara | 

dhingin saka srana jampi | 

tuntuming bayu wuwung sari tatĕdhan || 

19. Warih wĕrdi banyu klapa | 
dene atĕrira warih | 
puniku rambah kaping pat | 
wiwit bluluk banjur cĕngkir | 
dawĕgan miwah krambil | 
dene tasik wĕrdinipun | 
banyu oyot jalaran | 

kang dhingin tarik-tinarik | 

iya saking purusan sakawan warna || 

20. Tĕmah ngringĕt dadya toya | 
yĕku saka gĕni angin | 

banyu tanapi bantala | 

catur we keblat winardi | 

keblat papat sayĕkti | 

pan ana sagaranipun | 

yogya pat dene ana | 

jaman yoga pat prakawis | 

jaman tirta dwara kali karta tamat || 

21. Watak kalima winarna | 
buta apan wus sajarwi | 
mula dadi watak lima | 
dene iku bisa nunggil | 
kalima bangsa nĕnggih | 
sĕluman myang bangsa mabur | 
nunggal bangsaning kewan | 
bangsaning buburon warih | 

de limane bisa nunggal lan manungsa 

22. Pandhawa wĕrdi putra sang | 

Pandhu Dewanata Aji | 
lima juga Sri Ngamarta | 
dwi Dyan Sena tri Pamadi | 
nunggal sayayah bibi | 
kang dwi lĕn bibi puniku | 
kacatur Dyan Nangkula | 

Sadewa kalimanĕki | 

mangkya tata gĕtih otot wĕrdinira || 

23. Ing netya ngolah pramana | 
ing lidhah ngolahkĕn angling | 
ing tangan ngolah (ng)gauta | 
ing suku ngolahkĕn linggih | 
utawia lumaris | 

ing prĕji ngolah rahsĕku | 
mangkya gati wĕrdinya | 
kĕkĕtĕg de dunungnĕki | 
anĕng tĕnggok jaja ugĕl-ugĕl ngasta || 

24. Gĕl-ugĕl sikil kalawan | 
ing planangan limanĕki | 
ĕndri bayu ingkang mata | 
dene pakumpulan saking | 
ing irung tuwin kuping | 
pasuryan myang saking kalbu | 
yaksa wĕrdi danawa | 

wados asisiyung nĕnggih | 

ditya wandu mila dadya watak lima || 

25. De dadya panunggulira | 
ditya sakawan bupati | 
limane piyambakira | 
sara landhĕp wĕrdinĕki | 
nalika jaman nguni | 
gaman kang ran sara iku | 
landhĕp limang wadana | 

de maruta wĕrdi angin | 

kang kairid gandane kang sĕkar gangsal || 

26. Sĕkar jawah saking Jwata | 
sĕkar amyang taman sari | 
sĕkar bago pangukupan | 
sĕkar gĕlung lawan sari | 
sĕkaraning jinĕmrik | 

de pawana wĕrdinipun | 
angin drĕs iya ika | 
saka keblat myang ing nginggil | 
bana iku alas agung wĕrdinira || 

27. Mula dadi watak lima | 
babaya limang prakawis | 
ula macan asu ajag | 
danawa lawan panjawi | 
margana wĕrdinĕki | 
angin ana ing dĕlanggung | 
yĕku napas kang mĕdal | 
ing pancadriyanirĕki | 

samirana wĕrdi angin kang ambuwang || 

28. Karingĕt limang panggonan | 
rai bau jaja gigir | 

suku jangkĕpe kalima | 

warayang wĕrdinirĕki | 

sanjata de landhĕping | 

balimbingan ana catur | 

limane pucukira | 

de panca bayu sayĕkti | 

kang kaanggĕp putra Hyang Bayu kalima || 

29. Sawiji wil Jajahwrĕka | 

Kapi Anoman kakalih | 
katri Wukir Maenaka | 
catur Sĕtubanda ĕsthi | 

Bratasena mragili | 

de wisikan wĕrdinipun | 
wangsit guru limang bab | 
tuduh kadadeyanĕki | 
dĕdunungan iya iku bawa lima || 

30. Gulingan dene wĕrdinya | 
paturon nĕnggih wong guling | 
pĕpĕt pancadriyanira | 

lilima ingkang mungkasi | 

etang lima wus jarwi | 

ji loro lu pat limĕku | 

wus titi watak lima | 

watak nĕm mangkya winarni | 

salin tĕmbang amrih mamanising kata || 

54. Dhandhanggula 

1. Masadrasa wrĕdi kang binukti | 

rasa nĕnĕm prakara yaika | 
rasaning sĕga iwake | 
rasaning wijinipun | 
rasaning kang godhongan tuwin | 
rarasaning dadĕrĕsan | 
wowohan nĕmipun | 
winayang wĕrdi gang-anggang | 
awit saka sikile iku nĕm iji | 
guna awon wĕrdinya || 

2. Dene ingkang mangsa kanĕm yĕkti | 
nawu madu sinungkĕn anaknya | 

de rĕtu awor wĕrdine | 
campuring kanang kayun | 
kang rumuhun grĕngsĕnging dhiri | 
dwi ajuning kang manah | 
tri ajuning purus | 
catur ajuning paningal | 
kalimane ajuning tangan nĕmnĕki | 
ajuning sukunira || 

3. Hoyag wĕrdinira obah yĕkti | 
gĕtĕring pangadĕg myang pramana | 
pamiyarsa panggandane | 
pangrasa badannipun | 

gya karĕngya karungu wĕrdi | 

iya nĕnĕm prakara | wisikan karuhun | 

amuwung wulang utama | 

myang karungu wawangsite ujar manis | 

pangraras ngalĕmbana || 

4. Namaning nĕnĕm yĕku namaning | 
pala nĕnĕm kasimpar baruwah | 
gumantung palawijane | 

myang kucila kirnĕku | 

tahĕn kayu taun winardi | 

wrĕksa kayu tĕgoran | 

lĕn prabatang kayu | 

rubuh malang ing dĕdalan | 

pan ginĕrba kayu nĕnĕm wataknĕki | 

lire ingkang mangkana [| 

5. Kang tartamtu kanggo nĕm prakawis | 
turus miwah dandananing omah | 
kanggo dandanan prantine | 
kanggo pĕthan arcĕku | 

kanggo plangkan pangraras tuwin | 
katunu kanĕmira | kilating nĕm iku | 
tĕgĕse lalidhah mangsa | 
iya kanĕm lona pĕdhĕs wĕrdinĕki | 
mla kĕcut wĕrdinira || 

6. Tikta wĕrdinira apan pait | 
kyasa wĕrdinira gurih ika | 
dura pan asin tĕgĕse | 

sarkara wĕrdinipun | 

apan manis watĕk nĕm titi | 

watak pitu winarna | 

ardi wĕrdi gunung | 

kang urut pasisir iku | 

mula dadi wawatak pitu de ardi | 

isine pitung warna || 

7. Watu guwa jurang padhas tuwin | 
papancuran pĕrĕngan tuwuhan | 
turangga de panganggone | 
jaran iku pipitu | 

kang rumuhun apan kĕndhali | 
apus lawan salebrak | 
sanggawĕdhinipun | 
ambĕn camĕthi pitunya | 
giri wĕrdi gunung gĕdhe dene dadi | 
pakandhanganing swara || 

8. Rĕsi tĕgĕse pandhita sukci | 
yĕku ingkang nganggo kasucian | 
pitung prakara etange | 
katĕmĕnan rumuhun | 

lumuh ala lumuh nyidrani | 

lumuh marang ruruba | 

lawan tuhu lumuh | 

marang ing pangalĕmbana | 

lumuh rĕgĕd pitune pan lumuh maring | 

sabarang bĕbĕngĕsan || 

9. Angsa apan banyak wĕrdinĕki | 
mula dadi pitu watĕkira | 
kagawa sugih swarane | 
biksuka wĕrdi lĕmbu | 

mila pitu watĕkirĕki | 

dene ing kuna dadya | 

tungganganing wiku | 

aldaka sukuning arga | 

dene darbe sasĕbutan pitu nĕnggih | 

punthuk ujung tunggangan || 

10. Lambung tepong sisiku sukuning | 
de himawan wĕrdinira mega | 
pucuking gunung dununge | 
mula watak pipitu | 

sangking kukus kapitu warni | 

kukus adhĕming kisma | 

kukus tanĕm tuwuh | 

kukus pangobaring wrĕksa | 

kukus ingkang rĕratĕng lawan kukusing | 

udalaning kang toya || 

11. Kukus ingkang bĕdhiyan myang sangking 
kukusing kang dupa jangkĕp sapta | 
sapta pandhita wĕrdine | 

agĕming pandhitĕku | 

pan pipitu jajenggot cundrik | 

kĕthu jobah salendhang | 

tlumpah tĕkĕnipun | 

gora swara muni ika | 

wardi swara uni agung akĕh kaki | 

apan pitung prakara || 

12. Sangking suwaraning banyu bumi | 
gĕni angin balĕdhĕg lan udan | 
sangking pakarti pitune | 

swa kuda wĕrdinipun | 

jaran molah pitung prakawis | 

nyongklang mĕdhar adhean | 

jojrok ngawalipun | 

nyirig nyandĕr pipitunya | 

tungganganing gunung tumpakan rĕrĕdin | 

ana pipitu warna || 

13. Jaran kabirĕn lĕmbu palangki | 
padhati jolang kisruki lawan | 
bojadhi ganĕp pitune | 

de wiku ya pipitu | 

yĕku wiku kang nglakokkĕn ing | 

pangawikan kasapta | 

jaya kang rumuhun | 

pindho aji pangasihan | 

katĕlune aji panglimunan bangkit | 

pat aji tatakrama || 

14. Kalimane pamawasan aji | 
kanĕm aji etang pĕpetangan | 
sapta ji panglĕrĕbane | 
sampĕt watĕk pipitu | 

watĕk wolu mangkya winarni | 

bubukanira naga | 

wĕrdi ula agung | 

mula dadya wolu watak | 

derbe panguwasa wolung warni | 

nyĕmbur nyakot amolah || 

15. Mulĕt rosa urip (ng)gon kakalih | 
anglungsungi wolu bisa gĕsang | 
saka lĕnga nĕng pĕthite | 
panagan etangipun | 

pasawĕran wolung (ng)gon nĕnggih | 
naga taun myang naga | 
jatingarangipun | 
naga wulan lawan nagan | 
pasangaran naga larangan lan malih | 
kanang naga pangkalan || 

16. Naga dina pasaran mungkasi | 
de salira ya slira mĕnyawak | 
apan wolu pangwasane | 

bisa ngambah ing banyu | 
ngambah marang dharatan bangkit | 
mĕnĕk myang ngĕrong ika | 
mring nastapa ayun | 
anglungsungi myang yuwana | 
kawolune riringa mring bangsanĕki | 
mangkya basu wĕrdinya || 

17. Apan tĕkĕk mulane dumadi | 
watak wolu darbe panguwasa | 
wowolu iki cacahe | 
panglĕngkĕtaning suku | 
kinajrihan ing bangsanĕki | 
tyas sabar myang ngumara | 
sarĕh tindakipun | 

sarana atine kĕna | 

kanggo jampi wong cĕkĕk tan nggarapsari | 
darbe panawa wisa || 

18. Kawolune bisa anglungsungi | 
mangkya tanu bunglon wĕrdinira | 
bangkit wor wolung warnane | 
bang irĕng kuning pingul | 

ijo biru bĕlawu tuwin | 

wungu jangkĕping astha | 

murti wĕrdinipun | 

cĕcak de darbe pangwasa | 

wolung warna panglĕngkĕtan kang rumiyin | 

bisa mĕnĕk puliyan || 

19. Ayuwana sarana myang kĕsit | 
bisa mogĕl nglungsungi isthanya | 
mangkya kunjara wĕrdine | 
gĕdhong panggonan ngukum | 
duking kuna janma kang tampi | 
ukuman wawangĕnnya | 
wolung dina amung | 

yĕn dosa ros wolung wulan | 

mangkya gajah ya gajah kang nĕng wanadri | 

dwipangga gajah ingkang || 

20. Tinitiyan ing sri narapati | 
parabote ana wolung warna | 
papaĕs kalung slebrake | 
ambĕn ĕcis ranteku | 
pacancangan kawolu srati | 
ĕsthi gajah ginawa | 
midhang wĕrdinipun | 
samadya gajah nĕng marga | 

de manggala gajah panungguling jurit | 
dwipara gajah ingkang || 

21. Binĕkta ring cangkrama kakaring | 
de bujangga ula gĕdhe ika | 
padha naga lan kwasane | 

bramana wolu iku | 

duk kunane ing tanah Jawi | 

kambah dening brĕmana | 

wowolu kĕhipun | 

pranataning Ajisaka | 

kinĕn amumulang kadibyan sakalir | 

miturut Asthabrata || 

22. Liman gajah nĕng wantilan yĕkti | 
sarta ula sami lawan naga | 

ula wolu pangwasane | 
sakĕhing gajah mau | 
padha wolu watĕkirĕki | 
dhingin tĕbih sanggama | 
wangi kopĕkipun | 
lwan na sarosa pramana | 
ambĕg sura kapitu sugih mangrĕti | 
astha sugih bĕndana || 

23. Nahĕn watĕk sanga kang winarni | 
trustha wĕrdi ĕlĕnging sanjata | 
trusthi ĕlĕng tulupane | 

muka rai puniku | 

de gapura lawanging aji | 

wiwara sakĕthĕngnya | 

dwara lawangipun | 

omah tanapi pomahan | 

lawang mau cinĕngkal kapara sami | 

apan sangang bageyan || 

24. Dene nanda lĕnging kodhok nĕnggih | 
wilasita wĕrdi lĕnging kombang | 
guwa lĕng samun wĕrdine | 

rago wĕrdi lĕng suwung | 

gatra wĕrdi ĕlĕnging gangsir | 

lĕng wĕrdi lĕnging ula | 

rong wĕrdi lĕng yuyu | 

song wĕrdi ĕlĕnging landhak | 

de tĕrusan wĕrdi lĕng tĕmbusan yĕkti | 

yĕku angka wĕrdinya || 

25. Wiwilangan sanga tĕlasnĕki | 
de babahan wĕrdi lĕng durjana | 
hawa sasanga wĕrdine | 
hawaning badan ĕstu | 

pan sasanga kathahirĕki | 

dadi piridanira | 

watĕk sanga mau | 

muhung saka babolongan | 

awit palawanganing badan kĕhnĕki | 

apan ana sasanga || 

26. Irung sami lĕng tulupan bĕdhil | 
kang maripat sasamining muka | 
dene cangkĕm ngibarate | 

lawangira sang ratu | 

ing talingan ngibaratnĕki | 

lawang sakĕthĕng ika | 

palawanganipun | 

ngibarat lawanging omah | 

gurung iku ngibarat lawang guwĕki | 

ing dubur lawang sona || 

27. De sadaya ronging kewan aming | 
mirid pangĕronging sangking mangsa | 
kasanga jĕnĕk nĕng ronge | 
wilangan angka iku | 

amung sanga sadasanĕki | 

ing sagolongan ĕdas | 

wujudipun ĕnul | 

mungguh babahan jinarwan | 

lĕng durjana kĕrĕpe lĕng manungsĕki | 

tĕbusan hawa sanga || 

28. Nahĕn watak sapuluh mungkasi | 
boma wĕrdi sukĕt mati ika | 
sonya wĕrdi suwung mangke | 
gagana wĕrdi suwung | 

de barakan wĕrdinirĕki | 
ya iku lamat-lamat | 
adoh jarwa tuhu | 
ing langit wĕrdi ngawiyat | 
de ana tan ora ana wĕrdinĕki | 
windu duk jaman kuna || 

29. Ana windu sapuluh winilis | 
ingaranan kang windu Sangkala | 
sapuluh warna umure | 

Tirta lan Marutĕku | 
myang Pranala lan Pratalĕki | 

Baya Byantara Manta | 

Kartala puniku | 
kasanga windu Suribta | 
de ganĕpe sapuluh pan dĕnarani | 
ring kang windu Gurita || 

30. Anĕng wiyat anane kang langit | 
pan sadaya srĕngenge rĕmbulan | 
lintang kalawan megane | 

kilat mĕndhung galudhug | 

angin udan kuwung mungkasi | 

yaiku ananing kana | 

wujut pamyarsĕku | 

kang katon lan kapiyarsa | 

saka donya gantya ingkang widik-widik 

wrĕdine samar-samar || 

31. Malĕtik mancurat wĕrdinĕki | 
sirna wĕrdinira apan ilang | 
ngakasa ta wujud rĕke | 

de sagunging das iku | 
ingkang ilang wĕrdinirĕki | 
walang wĕrdi mauwal | 
de kos wĕrdi suwung | 
watak sapuluh wus jarwa | 
mungguh watak sapuluh jupukanĕki | 
doh samar suwung lamat || 

32. Ilang dhuwur kang awit kapirit | 

saka jroning kaluwĕnge ĕdas | ĕstu tan ana wujude | 
dadya buwĕng saĕstu | 
apan suwung karĕpanĕki | 

Candragĕni wus tamat | 

lan kudu sumurup | 

kawining Sangkala ika | 

apan seos lawan bangsa tĕmbung Kawi | 

kalawan tĕmbung Kawya || 

33. Rupa warna wĕrdinira sami | 
yĕn Sangkala rupa juga watak | 
warna sakawan watĕke | 
ningali uningĕku | 

yĕn ing Kawi wĕrdinya sami | 
nanging Kawi-sangkala | 
ningali puniku | angloro wawatĕkira | 
yĕn uninga titiga watĕkirĕki | 
utawa suta yoga || 

34. Yĕn ing Kawi padha wĕrdi siwi | 
yĕn Sangkala iku iya beda | 
suta watak siji tĕke | 

de yoga watak catur | 
iya iku bedanirĕki | 

Kawi-sangkala lawan | 
tĕmbung Kawi lugu | 
mung samono gadukingwang | 
angluluri korasan inguni-nguni | 
kang sinung ling manĕmbah || 

55. Asmaradana 

1. Kasmaran radyan miyarsi | 
gancaring Kawi-sangkala | 

Ajar Suganda nabda lon | 
kulup nyatakakĕn tanggal | 
awit tanggal sapisan | 
tumĕkane tĕlung puluh | 
kang bĕcik lawan kang ala || 

2. Kang sarta wĕnginirĕki | 
lawan arane kang dina | 
lothung mung kinarya prabot | 
sakawit tanggal sapisan | 
ingaran dina Kuda | 

bĕcik sabarang karyĕku | 

karana Allah Tanggala 


3. Andadĕkkĕn Kangjĕng Nabi | 

Adam lan Nabi Muhkamat | 
ing dina iku dadine | 
mangka lamun ana pĕrang | 
yĕn narajang raharja | 
tinrajang ala kalangkung | 
kalamun ana pawarta || 

4. Warta bĕcik iku yĕkti | 
linyok lamun warta ala | 
bocah lair bĕcik yĕktos | 

wong nandhang roga glis waras | 
abuburu glis angsal | 
tanggal kaping kalih iku | 
ingaranan dina Kidang || 

5. Prayoga sabarang kardi | 
karana Allah Tangala | 

(n)dadĕkkĕn Babu Kawane | 
wong laki rabi raharja | 
tanggal tri dina Macan | 

ala sabarang karyĕku | 
karana Jĕng Nabi Adam || 

6. Lan garwa (m)babuka wadi | 
tinurunkĕn sangking swarga | 
ping pat ari Kucing ranne | 
sabarang karya prayoga | 
karana Gusti Allah | 
andadĕkkĕn Abil iku | 
tanggale kang kaping lima || 

7. ngaranan dina Sapi | 
dinĕku sabarang karya | 
ala karana Hyang Manon | 
andadĕkkĕn Kabil ika | 
kaping nĕm ingaranan | 
ing dina Kĕbo puniku | 
sabarang karya prayoga || 

8. Yĕn ana wong nandhang sakit | 
sayĕkti yĕn gĕlis waras | 

de tanggal kaping pitune | 
dina Tikus ingaranan | 
barang karya prayoga | 
tanggale kang kaping wolu | 
dina Lĕmbing ingaranan || 

9. Sabarang karya prayoga | 
karana Allah Tangala | 
dina iku (n)dadĕkake | 
ing Nabi Nuh minulya | 
nanging lulungan ala | 

lamun anglurug prang pupuh | 
sayĕkti yĕn katiwasan || 

10. Tanggal ping sanga winarni | 
dina Asu ingaranan | 

ala ing sabarang gawe | 
tanggale kaping sadasa | 
dina Naga ingaran | 
bĕcik sabarang karyĕku | 
anĕnandur myang dĕdagang || 

11. Laki rabi iya bĕcik | 
tanggale kaping sawĕlas | 
ingarannan dina Kĕmbang | 
sabarang karya prayoga | 
tanggale kaping rolas | 
dina Mayang arannipun | 
adol tuku kang prayoga || 

12. Tanggal triwlas dĕnaranni | 
dina Gajah barang karya | 
nora nana prayogane | 
ping patbĕlas dina Singa | 
bĕcik sabarang karya | 
karana Allah Kang Agung | 
andadĕkakĕn suwarga || 

13. Loh-kalam myang Aras-kursi | 
tanggale kaping limalas | 

ing dina Iwak aranne | 
sabarang karya prayoga | 
karana Maha Mulya | 
andadĕkkĕn Nabi Yusup | 
tanggale kaping nĕmbĕlas || 

14. Dina Malam dĕnarani | 
ing sabarang karya ala | 
karana iku Hyang Manon | 
angrusak sakĕhing umat | 

-ing Nabi Lud samana | 
tanggal ping pitulas iku | 
dina Ulung ingarannan || 

15. Sabarang karya prayogi | 
ambuburu nuli angsal | 
karana iku Hyang Manon | 
andadĕkkĕn Nabi Musa | 
lan Nabi Yakub ika | 
tanggal ping wolulasipun | 
ingaran dina Kalapa || 

16. Ing sabarang karya bĕcik | 
karana Allah Tangala | 

(n)dadĕkkĕn wulan srĕngenge | 
kalawan lĕng Nabi Ngisa | 

lan manggihkĕn andika | 

Nabi Yakub lan kang sunu | 

Jĕng Nabi Yusup minulya || 

17. Ping sangalas dĕnaranni | 
dina Banthĕng barang karya | 
prayoga yĕn warta awon | 
mĕsthi tĕmĕn yĕn pawarta | 
bĕcik sayĕkti dora | 

yĕn prang tinarajang unggul | 
yĕn nrajang ala kasoran || 

18. Ping rongpuluh dĕnaranni | 
dina Hantu barang karya | 
prayoga lamun prang pupoh | 
nora mĕnang nora kalah | 
yĕn warta bĕcik nyata | 
tanggale kaping salikur | 
dina Arĕng ingarannan || 

19. Ala sabarang pakarti | 
ping rolikur dina Urang 

| bĕcik ing sabarang gawe | 
amung yĕn lulungan tĕbah | 
iku nora prayoga | 
watak tan tĕkan ing purug | 
kaping tĕlulikur tanggal || 

20. Dina Ula-sagarĕki | 
sabarang karya prayoga | 
kaping patlikur tanggale | 
dina Pare arannira | 
kalangkung dening ala | 
karana Hyang Maha Luhur | 
andadĕkkĕn Pirngon Raja || 

21. Lawan Namrut Narapati | 
lamun ana rare mĕdal | 
iku bangĕt durakane | 
mring bapa tanapi biyung | 
kaping salawe tanggal | 
dina Pandhe arannipun | 
ala ing sabarang karya || 

22. Krana naas agĕng yĕkti | 
kaping nĕnĕmlikur tanggal | 
ala ing sabarang gawe | 
krana umat Nabi padha | 
mati ana bangawan | 
tanggal kaping pitulikur | 
ingarannan dina Ula || 

23. Bĕcik ing sabarang kardi | 
karana Hyang Maha Nasa | 
anurunkĕn rahmat gĕdhe | 

mring kawulanya sadaya | 
rare lair prayoga | 

bĕkti marang mring Hyang Agung | 
kaping wolulikur tanggal || 

24. Ingarannan dina Pari | 
bĕcik ing sabarang karya | 
ping sangalikur tanggale | 
dina Ulĕr ingarannan | 
ing dina iku ala | 
pungkasan ping tĕlung puluh | 
ingarannan dina Sada || 

25. Yĕn lulungan tan prayogi | 
ananandur ala uga | 
amung tuku lawan adol | 
pan iku ingkang prayoga | 
tamat wataking tanggal | 
ngluluri tutur karuhun | 
tĕmĕn orane sumangga || 

26. Rahadyan umatur aris | 
sarĕhning sampun kapacak | 
nĕng jilidan saĕstune | 
tartamtu kathah yakinnya | 
malĕsĕt ing sandhungan | 
yĕn narajang awon lamun | 
tiwas mung dadya tutuhan || 

27. Cinarita ngantya lami | 
rahadyan anĕng Mandhala | 

-wangi iya Gunung Gĕdhe | 
kasok sihe sang Suganda | 
wus katon ngĕlmunira | 
lair batin tan na kantun | 
gĕmĕt tinampĕn rahadyan || 

28. Anuju ing sajuga ri | 
rahadyan tandya pamitan | 
dĕnnyarsa (n)dumugĕkake | 
ing lampah arsa tumingal | 
patilasan kadhatyan | 
nagri Pajajaran dangu | 
mangkya ing Bogor karannya || 

29. Suku ardi Salak wukir | 

Ajar Suganda ngandika | 
kapasang-yogya aranne | 
dina iki ping pitulas | 
sabarang karya harja | 
ujum ramale pakantuk | 
datan ana kasangsaya || 

30. Payo kulup mupung enjing | 
ingsun kang atĕdah marga | 


< Serat Centhini Jilid 01 - Halaman : 252 > 


radyan (n)dhĕku matur alon | 
kalangkung panuwun kula | 
de kaparĕng umentar | 
tĕdah marga kang pakantuk | 
wus samĕkta nulya bidhal || 

31. Datan sandeya ing margi | 
eca dĕnnya alalampah | 
sarwi ginĕm ngĕlmi raos | 
tan cinatur laminira | 
dĕnnira anĕng marga | 

wus prapta ing Gandhok dhusun | 

Ajar Suganda ngandika || 

32. Kaki lilanana mami | 
wangsul marang ing ngasrama | 
iki wus prapta ing Gandhok | 
wus cakĕt lan Pajajaran | 

sira ngalor ngulonna | 
sandika radyan umatur | 
muhung pangĕstu paduka || 

33. Iya kulup dak idĕni | 
apa ing sakajatira | 
atus ing pangandikane | 
ungkur-ungkuran ing lampah | 
radyan myang Gathuk Gathak | 
ing dhusun Gandhok kapungkur | 
praptĕng Bogor patilasan || 

34. Sĕngsĕming tyas umiyat ing | 
tatanĕman tumaruna | 
kathah kang nĕdhĕng uwohe | 
wĕnĕs ijo amardapa | 
tangĕh ingkang mangarang | 
sadhengah tinanĕm subur | 
wowohan myang sĕsĕkaran || 

35. Hawanya srĕp sawatawis | 
karya tĕntrĕming sarira | 
tamtu jawah sabĕn sore | 
wit Luhur tumĕkĕng Ngasar | 
tĕrang sadalu pisan | 

kathah sumbĕr umbul mancur | 
mimbuhi sĕngsĕming driya || 

36. Wanci Luhur radyan prapti | 
satĕngahing kang pagagan | 
tumalĕthok garimise | 

radyan ngandika mring Gathak | 
sarĕhning ayun jawah | 
prayogane padha ngaub | 
mring gubug amrih sarkara || 

56. Dhandhanggula 

1. Praptĕng gubug Radyan Jayĕngrĕsmi | 

Gathak Gathuk nĕng wingking tan tĕbah | 
wau kang nĕng jro gubuge | 

lurahing Bogor dhusun | 

wus awrĕddha gundhul kalimis | 

gumbala capang pĕthak | 

jĕjenggot pinatut | 

clana gadhung bĕnting sinjang | 

sarung bugis dhĕsthar bathik lagu nagri | 

Bandhung tanah Pasundhan || 

2. Tĕkĕn panjang tunggul ngandhap nginggil | 
tanpa baju kagyat duk umiyat | 

ing sapraptanira radĕn | 
sung bagya gupuh-gupuh | 
katambĕtan kang lagya prapti | 
pun paman nilakrama | 
ing pundi nak bagus | 
miwah sintĕn kang sinambat | 
atanapi ingkang sinĕdyĕng panggalih | 
radyan alon ngandika || 

3. Kula saking karajan ing Giri | 
talatahing tanah Surapringga | 

Jawi-wetan pungkasane | 
dene ta nama ulun | 

Jayĕngrĕsmi satuhu pĕkir | 
dwi rencang Gathak Gathuk | 
mĕnggah sĕdyaulun | 

badhe dhumatĕng ing Karang | 
prĕlu mampir ing Bogor ayun udani | 
tilase kang kadhatyan || 

4. Manthuk-manthuk sang minta pawarti | 

Jayĕngrĕsmi aris atatanya | 

kang pinanggyan lagi nĕmbe | 
sintĕn kĕkasihipun | 
amangsuli sabdanya aris | 

Ki Wargapati kula | 

kapalaning wuwus | 

inggih ing Bogor punika | 

langkung tĕbih Giri praptanipun ngriki | 

amangka lampah dharat || 

5. Pan ing pundi ingkang dĕnmargani | 
kongsi sagĕt prapta dhepok kula | 
langkung gawat saturute | 

lwir ing pakĕwĕtipun | 

rĕdirĕdi kang kathah singit | 

jro jurang-jurang guwa | 

kĕh rĕncananipun | 

sarpa gung banaspati ka | 

kayu-kayu arungkut kĕh ori rumpil | 

singa warak andaka || 

6. Ingkang sami angadhangi margi | 
mongira samya krura mamangsa | 
sĕsĕngkan jurang pĕrĕnge | 
watu-watu alunyu | 

tur tumawing miring anggawing | 
tan kĕna ingancikan | 
watune gumlundhung | 
tĕla-tĕla isi ula | 

kidĕggana pinggire anyĕmbur sami | 
ulanya galak-galak || 

7. Saking pundi gĕnnira lumaris | 
wontĕn kĕdhik kang ragi warata | 
tan kobĕr anggung godhane | 
ingkang murungkĕn laku | 
tanpa wilis mawarni-warni | 
siluk-siluk pinggirnya | 

jurang lunyu-lunyu | 
yĕn gocĕkana witwitan | 
wit-witane anggawing tur mawa ĕri | 
ĕrine mawi upas || 

8. Witing kayu pinggir parang curi | 
yĕn cinandhak witte pol kewala | 
padhas landhĕp ngatut bae | 
tumibĕng jurang iku | 

sarpa singa lajĕng nampĕni | 
liyanipun anak mas | 
ing tĕngah tan tutug | 
tangĕh ing ngriki praptaa | 
ulun sampun anjajah ing ardi-ardi | 
wĕgah nora kĕconggah || 

9. Kunĕng lingnya Kyai Wargapati | 
radyan mĕsĕm alon angandika | 
dhuh paman ing saĕstune | 
gampang kalawan ewuh | 

apan wontĕn ingkang akardi | 

yĕn purunna ing gampang | 

ajriha ing kewuh | 

sabarang botĕn tumĕka | 

yĕn antĕpan gampang ewuh dados tunggil | 

ing purwa boya nana || 

10. Gĕdhĕg-gĕdhĕg Kyai Wargapati | 
ngunandika sajroning wardaya | 
satuhu wong luwih kiye | 
nayana sumĕh mancur | 
wicarane arum patitis | 
wacana anurraga | 

aris aturipun | dhuh kang sinung kanugrahan | 
kaparĕnga mampir dhatĕng wisma mami | 
ing Bogor kang katingal || 

11. Lah saiba sukaning tyasmami | 

miwah sanggyaning kang kulawarga | 
lir manggih sotya sagĕnthong | 
nak anggĕr karsanipun | 
tĕmbe ulun ingkang umiring | 
rahadyan tan lĕnggana | 
mandhap saking gubug | 

Ki Warga lumakyĕng ngarsa | 
mawa tĕkĕn kathiplakira cinangking | 
dupi prapta ing wisma || 

12. Atĕngara kĕnthongan tinitir | 
kulawarga jalu ĕstri prapta | 

(ng)gili tan ana kĕndhate | 
uning yĕn ana tamu | 

samya bikut (ng)gĕlar-(ng)gĕlari | 
pawĕstri olah-olah | 
sadhiya susuguh | 
radyan sampun ingaturan | 
lĕnggah salu linĕmĕkan glaran pasir | 
iyasan ing Palembang || 

13. Gathak Gathuk wus dĕnancarani | 

Kyai Warga matur mring rahadyan | 
ingkang sakeca nak anggĕr | 
wusnya matur gya mundur | 
paparentah marang ing batih | 
ajuning kang sugata | 

wus lumadyĕng ngayun | 

gantya sĕs myang wedang kahwa | 

nyanyamikan gĕndhis siwalan manjĕni | 

Ki Warga lon turira || 

14. Cumanthaka pun bapa ngaturi | 
pasugata sumangga kinarsan | 
lah ngriku ge sawontĕne | 

Gathak Gathuk abikut | 

wusing nginum dhahar nyanyamik | 

amung ngecani ing tyas | 

anulya kinukut | 

lumados sugata dhahar | 

liwĕt gaga wajar liwĕt tambra anyir | 

bĕbacĕm ulam tambra || 

15. Lĕmĕng tambra gĕsĕk tambra asin | 
kolak tambra asĕm-asĕm tambra | 
tigan tambra tambra dĕnpĕs | 

acar tambra myang ĕtum | 

tambra gĕcok tambra dĕnasin | 

ĕtim gorĕngan tambra | 

abon age sĕmur | 

opor sami ulam tambra | 

sambĕl gorĕng tambra tambra urip-urip | 

sambĕl ulĕg lalaban || 

16. Marik-marik tinata nĕng ngarsi | 

wus rumanti Ki Warga turira | 

pun bapa atur dhahare | 

sakawontĕnanipun | 

radyan (n)dhĕku nulya awanting | 

Bismillah lĕkas dhahar | 

tĕlas gangsal tanjung | 

kalawan asinan tambra | 

udakara tĕlas mung sajĕnthik miring | 

atop ambal-ambalan || 

17. Kyai Wargapati tansah nglirik | 
ngandikĕng tyas baya wus alama | 
sang luhung (ng)gonne tan (ng)gape | 
ing boja miwah minum | 

nora saka ewuhirĕki | 

rupane rada nyĕngka | 

saka rahab mring sun | 

ambĕng nulya cinarikan | 

wus tinata anĕng ngarsane abdi dwi | 

anulya ingancaran || 

18. Wawi anak sami awawanting | 
sampun mawi taha-taha ing tyas | 
di kaya wismanta dhewe | 

Gathak Gathuk anuwun | 
inggih sampun awalangati | 

tan rikuh-rikuh kula | 
wus bukti ngathĕkul | 

Gathuk aris atatanya | 
lah-olahan datan wontĕn saliyaning | 
sadaya ulam tambra || 

19. Kula pancĕn karĕm ulam niki | 
Wargapati lingira (ng)gih anak | 
amung iku ingkang jathok | 
ingah-ingahanulun | 
blumbang-blumbang sadaya isi | 
tan lyan ulam tambra | 

gurih gĕmpi ĕmpuk | 

Gathak Gathuk dĕnnya nadhah | 
wus dumugi nulya ingundurkĕn aglis 
akiring waktu Ngasar || 

20. Kyai Warga parentah mring dasih | 
angrĕsiki langgar myang padasan | 
wus rumanti sadayane | 

umatur ring sang luhung | 
bilih karsa wĕkdal Ngasari | 
ing langgar wus sadhiya | 
radyan linggar gupuh | 
samya ngambil toya kadas | 

Gathuk adan wusing sunat dĕnkamati 
gya pĕrlu waktu Ngasar || 

21. Wus paragad dĕnnira Ngasari | 

Jayĕngrĕsmi alon angandika | 
paman lamun marĕngake | 
kula pan botĕn wangsul | 
dhatĕng panti eca nĕng ngriki | 

Ki Warga aturira | 

kalangkung panuju | 

datan wontĕn sehosira | 

gya parentah mring dasih kinĕn ngusungi | 

dhaharan pangunjukan || 

22. Glaran pasir lĕmpir ulĕs putih | 
wus pinrĕnah dhaharan tinata | 

Ki Warga tansĕng ngarsane | 
cakĕt lan Gathak Gathuk | 

Gathuk tanya mring Wargapati | 
dhuh Kyai anglĕpatna | 
sagunging babĕndu | 

ulun nyuwun sasĕrĕpan | 
sampun pintĕn yuswa paduka Kiyai | 
dene ta maksih kiyat || 

23. Anak ĕmpun sangang dasa kalih | 

Gathak njingklak wathah tuhu wrĕddha | 
tĕka taksih kadi anĕm | punapi saratipun | 

Kyai Warga ngandika manis | 

datan mawi isarat | 
amung sabĕn tangsu | 
anglampahi puji-dina | 
tĕka mangke lir lampahe toya mili | 
pancĕn agĕng sawabnya || 

24. Gathak Gathuk sarĕng aturnĕki | 
nuhun Kyai ulun ngalab barkah | 
supadi kadi slirane | 
pinarĕng panjang umur | 
sĕnĕng tĕntrĕm jangkĕp ngaurip | 
winantu karaharjan | 
salaminya hidhup | 

Ki Warga aris ngandika | 
inggih anak makatĕn pujinirĕki | 
kalawan lampahira || 

25. Gathak Gathuk gya sami nyĕlaki | 
mĕdhar sabda ingkang pujidina | 
ping pitu pan sanĕs-sanĕs | 
inggih ingkang rumuhun | 

dina Jumungah lampahing Nabi | 

Rosullolah salalu | hi wasalam iku | 
mapan tan adhahar sĕga | 
ing sadalu sadina pujinirĕki | 
ya kapiya muninya || 

26. Winical ping satus tiga nĕnggih | 
ing sadalu sawabe pan angsal | 
kang nugrahaning Hyang mangke | 

ping kalih dina Saptu | 

Sayidina Ngusman (n)darbĕni | 

tan sare lampahira | 

sadintĕn sadalu | 

puji: ya patah ya rajak | 

winaca ping satus titiga sawĕngi | 

sawabe ingajrihan || 

27. Dening mahluk kabĕh kang kaping tri | 
dina Akat ingkang darbe lampah | 
pan Sayidina Ngumare | 

ing sadintĕn sadalu | 
tan anginang pujinirĕki | 
ya kayu ya kayuma | 
angsal kaping satus | 
tĕtiga sadalunira | 
sawabe rahayu saumurirĕki | 
kaping pat Isnĕn dina || 

28. Kang lampah Nabi Ngisa puniki | 
ngalahisalam tan dhahar ulam | 
ing sadina sawĕngine | 

ya rahman ya rahkimu | 
pujinira satus sawĕngi | 
mapan punjul titiga | 
sawabe jinurung | 
ing Allah sakarsanira | 
kaping lima dina Salasa darbĕni | 
kang lampah Abubakar || 

29. Tan adhahar tan nginum sawĕngi | 
lan sadina puji subkana ma | 

-likil kudus wacanane ] 

ping satus lan tĕtĕlu | 
ing sadalu sawabe ugi | 
sinihan dening Allah | 
kaping nĕnĕmipun | 
dina Arbo ingkang lampah | 

Nabi Brahim wa ngalĕhi wa salami | 
pan nora dhahar uyah || 

30. Iya sadina lawan sawĕngi | 
puji: subkanna maliki khahar | 
ping satus tĕlu wacane | 
sawĕngi sawabipun | 
ingapura dosane nĕnggih | 
dening Allah Tangala | 
kaping pitunipun | 

dina Kĕmis ingkang lampah | 

Sayit Ngali tan ngunjuk toya saratri | 
iya lawan sasiyang || 

31. Pujinipun: ya kabiru malih | 

ya mutangal ping satus winaca | 
lawan titiga langkunge | 

sadalu sawabipun | 

sinung kuwat sabarang kardi | 

mring Allahu Tangala | 

puji-dina iku | 

sapa wonge nglampahana | 

tinarima ngamale mring Hyang Linuwih | 

salamĕt dunya kerat || 

32. Gathak Gathuk matur sru kapundhi | 
wanci Mahrib suruping baskara | 
wus ngalumpuk sadayane | 

santri alit myang agung | 

samya ngambil toya astuti | 

mring langgar maca slawat | 

swaranya gumuruh | 

tan pantara ingadanan | 

samya sunat bakda nulya dĕnkamati | 

gya Mahribbi sadaya || 

33. Jayĕngrĕsmi ingkang angimami | 
swara arum buntas titih cĕtha | 

Mahrib tumĕkĕng Ngisane | 
paragading kang wĕktu | 
pupujian angalik-alik | 

donga matumpa-tumpa | 

ingaminan guyub | 

sawusira bakda Ngisa | 

para santri tumurun saking ing masjid | 

kang kantun amung ingkang || 

34. Angladosi miwah Wargapati | 
datan mantuk eca pinarakan | 
nĕng masjid lawan tamune | 

Wargapati umatur | 

dhuh nak anggĕr bilih marĕngi | 
mugi kaparĕngana | 
pun bapa yun wĕruh | 
gancare ingkang winastan | 
dahru-jaman punapa sampun nyĕlaki | 
punapa taksih lama || 

35. Jayĕngrĕsmi awacana manis | 
ingkang winastanan dahru-jaman | 
walahualam dhawuhe | 

yĕn mangkya kintĕn-ulun | 

dĕrĕng mangsa anitik saking | 

kawontĕnane janma | 

praja dhusun | 

tanapi pasisir arga | 

taksih sami tan ana ngambah panitik | 

kasmaran kapirĕngna || 

57. Asmaradana 

1. Andikanira (n)Jĕng Nabi | 
dhatĕng kang para sakabat | 

hĕh sakabatingsun kabĕh | 
ing benjang sapungkuringwang | 
ana mangsa satunggal | 
kang padha mĕnangi besuk | 
ing mangsa dahuru jaman || 

2. Pratandhane kiyamatti | 
tur angrusak ing agama | 
ing sakĕhing umatingong | 

Bagendha Ngali tur sĕmbah | 
amba inggih punapa | 
mĕningi jaman dahuru | 
nayakaningrat ngandika || 

3. Tan ana ingkang mĕningi | 
sarupaning sabatingwang | 

Sayid Ngali alon ture | 
amba anglindhung ing tuwan | 

Nabi malih ngandika | 

ya sakĕhing sabatingsun | 
padha sira piyarsakna || 

4. Yĕn prapta ing jaman akir | 
sakĕhe umat binagya | 
pan amung saduman bae | 
kang pinasthi anĕng swarga | 
pinara pitungdasa | 
pinasthi narakanipun | 

tur padha sinungan lanat || 

5. Kang ana sawarga benjing | 
kang anut agama Islam | 
pan lilima pikukuhe | 
sadat salat lawan siyam | 
jakat kalawan pitrah | 
munggah kaji limanipun | 
iku marga kang sampurna || 

6. Kang ora nut marga mami | 
iku dudu umatingwang | 
apan akĕh tĕtĕngĕre | 

ing mangsa dahuru jaman | 
ana rupa pandhita | 
miwah ta panganggonipun | 
kadya tuhuning pandhita || 

7. Pangucape Nabi Wali | 
kang ginawe pasikĕpan | 
tur tan ana kayĕktĕne | 
amung rarasan kewala | 
tan arsa angibadah | 
angaku edan mring ngĕlmu | 
ngaku sampurnĕng makripat || 

8. Wontĕn angaku wong singgih | 

anuwalani (n)Jĕng Duta | 

aru-ara pangucape | 

tandhane sinungan lanat | 

dening Hyang Maha Mulya | 

iku karanne tan emut | kinarya isi naraka || 

9. Tuwas sĕmbahyangirĕki | 
tan dadi wangsiting tingal | 
hura-huru wicarane | 
wong wadon ginawe sabat | 
tur ngaku sinĕrahan | 
isining jagat sawĕgung | 
ngidhĕpa maring rĕhingwang || 

10. Amangana turu iki | 
padha lawan asĕmbahyang | 
mapan tan ana bedane | 
kabĕh-kabĕh padha lampah | 
bĕcik kalawan ala | 

nora nana bedanipun | 
pan uwis pangawak Suksma || 

11. Kang pinangan nora milih | 
kalal karam iya doyan | 
sajĕng inum-inumanne | 
wĕtĕnge kang pinangeran | 
miwah ta wong ajina | 
nora nana bahyanipun | 
mapan wus awas ing tingal || 

12. Kang suci kalawan najis | 
iku nora na bedanya | 
bumi sona padha bae | 
datan miyatani sira | 
tunggal pinangkanira | 
sona tan lawan sinĕrtu | 
pan wus pangawak sagara || 

13. Sakathahe mati singgih | 
sasambĕleyan Hyang Suksma | 
pan nora nana paene | 
wĕnang panganĕn dĕnnira | 
iku ngrusak agama | 
jajallanat saminipun | 

yogya sira singgahana || 

14. Kang sawĕnĕh polahnĕki | 
apĕksa edan-edanan | 
sarta dĕnrusak ragane | 
panganggone tatambalan | 
polahe lir wong edan | 
tingkahe kaya wong liwung | 
kulambi walulang macan || 

15. Sapolahe nora yĕkti | 

mindha wong brangta Pangeran | 
kang kadi wawijangane | 
sampurnane makripatnya | 
iku kang dadi wĕjang | 
tan wĕruh yĕn dadi kupur | 
iku angrusak agama || 

16. Kalampahan mangsa iki | 
wong jail kaya pandhita | 

wong ngalim kadya wong bodho | 
bĕnĕr dadi luputira | 
wong ina dadi mulya | 
mulya dadi inanipun | 
wong sugih dadi kasihan || 

17. Wong kasihan lir wong sugih | 
raja dĕnanggĕp kawula | 

abdi lir raja anggĕpe 
| desa gĕng dadi dhukuhan | 
dhukuh dadi nagara | 
akathah dĕlajadipun | 
ing mangsa dahuru jaman || 

18. Ing mangsa mangke puniki | 
akathah wong asikara | 
lanang wadon dĕn-tung gawe | 
suale kang dipun ulah | 
ginawe babantahan | 

apĕksa wirangi ngĕlmu | 
ujare brangti Pangeran || 

19. Kang durung dipun kawruhi | 
iku kang dĕnkarya sual | 
aling-alingan tatakon | 
wirang lamun (ng)guguruwa | 
tansah angamandaka | 

ora ana di pangĕstu | 
ngĕlmune kang winicara || 

20. Kang sĕtĕngah ngĕlmunĕki | 
dĕn sambang-rapĕt kewala | 
dan athik lawan budine | 
rumangsa yĕn wis kabuka | 
pinatut lan micara | 

nora na dadi pangĕstu | 
amuhung bisa rarasan || 

21. Kang sawĕnĕh paksa sidik | 
kaya wong ngarip lampahnya | 
ambĕciki ing lungguhe | 
darapon katonna lumya | 
lumaku dĕn alĕmma | 
angĕgungakĕn ing laku | 
nĕng sangarĕpaning kathah || 

22. Yĕn asĕpi nora milih | 
kalal karam dipunpangan | 
suci najis dipunangge | 
urate nora karĕksa | 

yĕn anĕng pasamuwan | 
kaya wong wirangi tuhu | 
dening karya masalahan || 

23. Kang sawĕnĕh ngĕlmunĕki | 
dipun simpĕni kewala | 
sami dĕn wruhana mangke | 
eca dĕnnya ngambil kasap | 
kang anggung dipun ulah | 
milane asimpĕn ngĕlmu | 
sawadinipun wĕruha || 

24. Ana wong kang amadoni | 
api-api nora bisa | 

iku amrih duduning wong | 
lungsĕne angamandaka | 
yĕn mĕtu ujarira | 
anuli dĕntutuh tuhu | 
angungkurakĕn kewala || 

25. Wĕnĕh wong kang nora pilih 
kalal karam dipun pangan | 
lwir wong edan sasolahe | 
alĕnggah anĕng pawuhan | 
sapinggiring dadalan | 

iku pangambilannipun | 
amrih kuncara ing kathah || 

26. Akathah ngĕlmu tan yĕkti | 
ing mangsa dahuru jaman | 
wong angambil ngĕlmu rĕke 
akĕh ginawe ampungan | 
yĕn kĕsusahan manah | 
kadya wong birai tulus | 

yĕn sampun suka tan ketang | 

27. Kang mukmin tan ana kari | 
kantun namane kewala | 
miwah ingkang Islam kabĕh | 
kari tandhane kewala | 
miwah kang ngaji Kur'an | 
akĕh kĕtungkul ing laku | 
ciptane madhĕp ing liyan || 

28. Lumaku ingalĕm pingging | 
kang minangka gamanira | 
ĕmas picis iku rĕke | 
wĕtĕnge dadi panutan | 
kĕtungkul dening boja | 
dahat kalindhih ing tutur | 

tan pĕgat madhĕp ing dunya || 

29. Suwiji tan ana kari | 
kang umilih kabĕcikan | 
miwah kang maksiyat mangke | 
tan parikudu cinĕgah ] 
ratunya kadya macan | 

kadi singa ki pangulu | 
munapĕk lir asu alas || 

30. Wong pĕkir miskin lir kambing | 
datan bisa amimitran | 

lwur paksi nĕng kurungane | 
dene macan lawan singa | 
miwah kang asu alas | 
angidĕri marang wĕdhus | 
tan angsal mangane mentar || 

31. Tamat paman kang pawarti | 
ing mangsa dahuru jaman | 

Ki Wargapati turnya lon | 
langkung pamundhi kawula | 
ing pangandika radyan | 

wus manjing ing waktu Subuh | 
samya ngambil toya kadas || 

32. Gathak adan ngalik-alik | 
nulya waktu Subuh samya | 
rahadyan dadya imame | 
bakda pupujiyan rahab | 
donga matumpa-tumpa | 
ingkang amin sĕsĕg sayuk | 

Hyang Bagaspati kawuryan || 

33. Nyunari sĕsining bumi | 
rahadyan aris ngandika | 
ingkang agung aksamane | 
ulun ayun (n)dumugĕkna | 
ing lampah mupung enjang | 
adrĕnging tyas ayun wĕruh | 
patilasaning kadhatyan || 

34. Pajajaran duking nguni | 

Ki Warga aris turira | 
pun bibi ayun cacaos | 
sarapan enjing-enjingan | 
rahadyan ris ngandika | 
sangĕt ing panrimah ulun | 
sampun mawi susah-susah || 

35. (m)Bujĕng lampah mupung enjing | 

Ki Warga (n)dhĕku sumangga | 
sakarsa ulun andhĕrĕk | 

wus linggar saking ing langgar | 

Ki Warga tansĕng ngarsa | 

datan kawarta ing ĕnu | 
wus prapta ing patilasan || 

36. Kraton Pajajaran nagri | 
rahadyan miyat balumbang | 
wiyar awĕning toyane | 
binatur ing sela krĕsna | 
ingukir sasĕkaran | 

dahat kacaryan sang bagus | 

Gathak Gathuk tan saranta || 

37. Gya anggĕbyur rarya kalih | 
lulumban anĕng balumbang | 

Ki Wargapati ature | 
punika kang patilasan | 

kang kantun mung balumbang | 
mangkya tumut Comas dhusun | 
blumbang agung paedahnya || 

38. Criyosipun tiyang ngriki | 
yĕn ĕstri datan wĕwĕka | 
jalĕr ĕstri samya ciblon | 
sabĕn ari ingkang malang | 
enggale kaping tiga | 
laminipun kaping pitu | 
tamtu lajĕng darbe suta || 

39. Sela satĕpining bĕji | 
ingkang (m)bladĕr borĕh sĕkar | 
punika apan pupundhĕn | 
dipunmumule ing kathah | 
manawi wontĕn tiyang | 
gadhah kajĕng anyunyuwun | 
punapa sakadarira || 

40. Katrimah ingkang pamuji | 
sayĕktos tamtu tinĕkan | 
mila kajuwarĕng ngakĕh | 

kathah tiyang mancapraja | sami karaya-raya 
mrĕlokakĕn anyunyuwun | 
dhatĕng Kyai Selagilang || 


15 Dumugi ing rĕdi Salak R. Jayĕngrĕsmi kabiyantu Ki Wargapati ambangun 
asrama saengga kuncara anggĕnipun adĕdana pala. Kacariyos Kiagĕng 
Karang ingkang wasta Sĕh Ibrahim sungkawa jalaran putranipun kesah tanpa 
pĕpoyan. Angsal wangsit supados amboyong Jayĕngrĕsmi, punika minangka 
gĕgĕntosing putra. R. Jayĕngrĕsmi kaboyong dening Kiagĕng Karang, 
winulang samodra-rahmat. Wĕkasan Guthuk[15j Gathuk nusul dhatĕng 
Karang. ... 
kaca 200-207 

41. Radyan mĕsĕm lingira ris | 

(ng)gih paman botĕn kadosa | 
atut rĕh patilasane | 

wong agung ing jaman Buddha | 
tumĕka ing samangkya | 
istijrate datan surut | 
labĕt wus katarimĕng Hyang || 

42. Sarĕhning sampun dumugi | 

(ng)gyanulun myat patilasan | 
paman lilanana ingong | 
lajĕng maring arga Salak | 

Ki Warga aturira | 

dhuh babo risang linuhung | 

bilih kaparĕng ing karsa || 

43. Ulun sawangsa umiring | 
dhumatĕng ing arga Salak | 
tĕmbe manawi rahadĕn | 
wus mapan ing padhepokan | 
ulun kalilanana | 

wangsul mantuk dhatĕng dhukuh | 
Jayĕngrĕsmi rum wacana || 

44. Paman kalangkung prayogi | 

Ki Warga nulya umentar | 
nglĕmpakkĕn anak putune | 
miwah ingkang kulawarga | 
kang bisa nambutkarya | 
lan mamatutakĕn tuwuh | 
mrih manise tiningalan || 

58. Dhandhanggula 

1. Wargapati lumampah rumiyin | 
lawan anak putu kulawarga | 
saput gaman pakaryane | 
sapraptanirĕng gunung | 
lajĕng samya anambutkardi | 
karya kang padhepokan | 
lambung kilĕn gunung | 
sasĕngkan kaparĕng nganjat | 

milih ingkang tĕngah-tĕngah ana radin | 
toya (n)jog yun kinarya || 

2. Jayĕngrĕsmi myang abdi kakalih | 
linggar saking patirtan tut wuntat | 
ingkang andulur lampahe | 
samarga gandrung-gandrung | 
kadya age prapta ing wukir | 

ing lampah tan winarna | 

prapta lambung gunung | 

miyat ingkang nambutkarya | 

tan cinatur laminya manambutkardi | 

mangkya wus paripurna || 

3. Wargapati anak putu tuwin | 
kulawarga sami apamitan | 

wus linilan sadayane | sajuga tan na kantun 

kantun radyan myang abdi kalih | 
trusthanirĕng wardaya | 
munajat Hyang Agung | 
datan kĕndhat dalu siyang | 

Gathak Gathuk suka myat rĕngganing wukir | 
dhepoke sang minulya || 

4. Langkung asri rĕrĕngganing ardi | 
kĕncĕng pinarsaja jĕjidharan | 
paripurna parigine | 
ngongkang dwi tlaga luhung | 
toyanira sumilak wĕning | 
binotrawi sumunar | 

ingkang sela pingul | 
ingukir pinatra sĕkar | 
rinarĕngga lalarĕn alit amarik | 
kang kayu apu pita || 

5. Pinrap sapangandhap sapanginggil | 
mĕngkap-mĕngkap katrajang ing toya | 
ngalingkap katon kakape | 

sela kinarya iku | 

sinundukan sinungan sĕntil | 

ingukir datan siwah | 

lan mina satuhu | 

dhepok kinubĕngan toya | 

larĕn alit wutahing we amranani | 

mring talang sela krĕsna || 

6. Tibaning we sumawur mratani | 
sumamburat kanan kering tlaga | 
rinĕngga sri sadayane | 
pĕpĕngĕtan mamungut | 
kĕkĕmbanganira ngubĕngi | 
thinarik apapanthan | 

tinata pinatut | 

ana munggĕng anjang-anjang | 
myang anĕng we satuhu tan nguciwani | 
karya rĕnaning driya || 

7. Andong argulo mawarni-warni | 
adhaliyah andul anggrĕk wulan | 
moja myang nagasarine | 
cĕpiring cĕpaka rum | 

clakĕt cĕnggĕr ragaina di | 
rukĕm lawan rĕjasa | 
krandhang kalak arum | 
kanigara myang kalurak | 
kalilika kamuning lawan kanikir | 
kasturi myang kananga || 

8. Dlima dangan druju dilĕm tluki | 
tunjung trate tlutur tungkĕng sungsang | 
soka srigadhing slastrine | 

sruni sumarsanĕku I 

widuri myang wungu warsiki | 
wora-wari bang lawan | 
landĕp larawudhu | 
liandĕr myang larangĕndhat | 
patragala pudhak pulu purbanagri | 
prabu-sĕt pancasuda || 

9. Pacar banyu abang kuning putih | 
sungsun lamba puthut pacarcina | 
pacarkuku rum gandane | 

sruni sumarsanĕku | 

widuri myang wudhu warsiki | 

mĕnur sungsun lan lamban | 

mĕlathi malĕtuk | 

mandhakaki gandapura | 

gambir abang dhawung miwah gambir putih | 

buntut kucing bang jĕnar || 

10. Bakung bangah bĕbĕg manggon tĕbih | 
tĕlĕng gubĕt manyilĕp ing ganda | 
sinambĕtan angge-angge | 

ulĕt-ulĕt myang inggu | 
adas cĕngkĕh cĕguk cabĕi | 
rasukngin rasamala | 
kĕtumbar kĕmukus | 
kayu abang kapulaga | 

klĕmbak klabĕt kadhawung myang kayu lĕgi | 
daging tĕgari trawas || 

11. Kayu tai sintasari murni | 
sarikurung sumba sidawayah | 
sĕprantu suksmadi luwĕh | 

-widara putih laut | 

waron pala pupulasari | 

pucuk pacar jongrahap | 

jintĕn mrica makmur | 

mĕsoyi manis maĕnyan | 

mungsi ganthi gĕlan garu botor tuwin | 

ingkang bungah-tĕmpayang || 

12. Ngandhap malih kinubĕng thinarik | 
tarupala wowohan mawarna | 
asĕm ĕlo lawan ĕprĕh | 
nam-ĕnam nangka madu | 

crĕme rukĕm randhu kuwĕni | 

kokosan kĕtos kleca | 

kalayu kapundhung | 

kacapi kawis kĕmlaka | 

kopi kluwih dlima durĕn tanjung tangkil | 

sawo sĕmak srikaya || 

13. Sĕntul soklat sukun myang sulastri | 
wuni waringin langsĕp pijĕtan | 
pĕlĕm plĕnisan myang pakĕl | 
pohocung dhuwĕt dhuku | 

jĕruk jirak jambu mĕpĕki | 

nyamplung manggis malowa | 

mlinjo maja mundhu | 

gowok kĕdhondhong myang gayam | 

balong blimbing blimbing-wuluh besaran brit | 

bogĕman babanjaran || 

14. Kang mungkasi wowohan ing nginggil | 
saubĕnge kanang padhepokan | 
sumadya lĕt papĕrĕnge | 

sinĕling alit agung | 

arĕn klapa siwalan tuwin | 

jambe jĕmbar banjaran | 

dhawe sĕlingipun ( 

tanĕman pisang sĕk-sĕkan | 

myang pon-ĕmpon kĕncur kunci jae sunthi | 

kunir bang lawan pĕthak || 

15. Tĕmu-lawak ĕpoh tĕmu lathi | 
lĕmpuyang kapur ĕmprit dipangga | 
dalingo pacing laose | 
puspanyidranya munggul | 
candhana rum wijĕn ngĕlĕtti | 
tĕgalan jĕjanganan | 

kacang kara timun | 

bĕstru cĕme pare ula | 

bligo waluh labu pare dhĕmpĕl markis | 

tumrap ing anjang-anjang || 

16. Kang ginula-gula marik marik | 
kapri buncis lobak bit ramĕnas | 
wortĕl brambang myang bawange | 
slĕdri madinah arum | 

kobis sawi sĕlat kucai | 

andĕwi patraselya | 

ing tĕgal winuwus | 

lombok terong myang sĕmangka | 

krai timun wuku kĕnthang kacang kucir | 

ingĕlĕtan wit salam || 

17. Larasĕtu sĕle nalisiri | 

pala kĕsimpar juwawut boga | 

canthĕl otĕk jĕpĕn wijĕn | 

kĕmangi gagang wulung | 

pala pĕndhĕm ingkang nambungi | 

gadhung walur suwĕg myang | 

pohung kimpul bĕntul | 

uwi gĕmbili gĕmbela | 

linjik tela gĕmbolo nampu mungkasi | 

sinambungan pagagan || 

18. Asri tinon sĕnĕnning kang wukir | 
karamate Sang Tuhu Minulya | 
sadaya nĕdhĕng uwohe | 

tan ana kĕndhatipun | 

wus kawĕntar ing kanan kering | 
lamun ana karamat | 
ing Salak dudunung | 

Jayĕngrĕsmi paparabnya | 

amung lawan rencangnya kakalih nami | 

gus santri Gathuk Gathak || 

19. Anggĕlarkĕn dana sining wukir | 
tan winancĕn sapa ingkang arsa | 
ngungundhuhi sasukane | 
sabĕn ari asĕlur | 

ingkang sami minggah ing wukir | 
amupu kang dadana | 
tan na kĕndhatipun | 
kang dĕnambil datan tĕlas | 
malah wĕwah kapirĕng liyan nagari | 
nora amupu dana || 

20. Suka ing tyas sukur ing Hyang Widdhi | 
Jayĕngrĕsmi lami anĕng Salak | 

sigĕg ganti caritane | 
kang dhĕdhepok ing gunung | 

Karang Bantĕn nĕnggih Sĕh Brahim | 

karan Kiagĕng Karang | 

dadya paguron gung | 

wus mashur ing mancapraja | 

trang ing kawruh alim kitab myang salĕsih 

lakuning kang agama || 

21. Trang ing cipta tanpa papan tulis | 
ing sadhengah patakoning janma | 
tan ana binalĕkake | 

ngĕlmu kasap myang lĕmbut | 

lair batin sampurna jati | 

kang samya puruita | 

tan kĕna ingetung | 

santrinya tanpa wilangan | 

ingkang uwus pruita tan nĕdya mulih | 

kĕh kandhĕg wismĕng Karang || 

22. Kyagĕng Karang lagya nandhang wingit | 
sakesahe putra angajawa | 

tita tan ana wartine | 
sawiji dina nuju | 

mirĕng swara langkung dumĕling | 

nanging tan lawan karna | 

ujaring swarĕku | 

sira dĕnnarima ing Hyang | 

wis pinasthi sutanta tan bisa panggih | 

kalawan pakĕnira || 

23. Nanging mangkya sira dĕnparingi | 
kang minangka liruning putranta | 
sira umentara age | 

marang ing Salak Gunung | 

kono ana satriya luwih | 
atmajane Susunan | 

Giri Prapĕn iku | 
wus katon karamatira | 
aran Jayĕngrĕsmi kanthi santri kalih | 
si Gathuk lan si Gathak || 

24. Patut sira pondhongana nuli | 
kang minangka gantine sutanta | 
lawan kawruhanmu tĕmbe | 
sutanta kang anglangut | 
nunggal lawan si Jayĕngrĕsmi | 
umanjing dadya siswa | 

pinĕt kadang tuhu | 
wus lir tunggal ibu-rama | 
dalajate oliya wus angĕmpĕri | 
amung kacĕk sausap || 

25. Atus ingkang swara Kyagĕng Kawis | 
andodonga sukur ing Hyang Suksma | 
kalangkung suka galiye | 

bakdane salat Subuh | 

tanpa abdi Kiyagĕng Kawis | 

nyipta mring Salak Arga | 

tan dangu wus rawuh | 

kĕndĕl tĕpining pagagan | 

akcaryambĕg myat asrining kang wukir | 

nĕdhĕng ingkang tanĕman || 

26. Miwah kĕhe jalma jalu ĕstri | 
ingkang samya amupu dadana | 
sĕlur tan nana pĕdhote | 
ginendhong myang pinikul | 

Kyagĕng Karang ngandikĕng galih | 
nyata ujaring swara | 

mangkana sang bagus | 
ing tyas wus tan kikilapan | 
gya tumurun santri kalih tansĕng wuri | 
tundhuk mangraup pada || 

27. Kyagĕng Karang tanggap ing panggalih | 
tansah rinangkul sarwi ngandika | 

dhuh woding tyasingsun anggĕr | 

(ng)gonmu nĕng Salak gunung | 

pirang sasi tĕkĕng samangkin | 

dene wus gĕmah ripah | 

radyan alon matur | 

nuwun sawĕg kalih wulan | 

yĕn kĕparĕng (n)jĕng rama kulaaturi | 

pinarak mring pondhok kula || 

28. Mĕsĕm-mĕsĕm Kiagĕng ing Kawis | 
wus pinarak anĕng padhepokan | 

Kyagĕng arum andikane | 

hĕh kulup praptaningsun | 

yĕn sambada karsanta kaki | 

saiki ingsun gawa | 

marang krajaningsun | 

tĕtĕp kamurahaning Hyang | 

dadi liru kadangta kang wus lunga nis | 

radyan matur manĕmbah || 

29. Dhuh sang luhung sadarmi nglampahi | 
pĕjah gĕsang kawula sumangga | 

ing sakarsanta andhĕrĕk | 
samya lĕganing kalbu | 

Kyagĕng Karang ngandika malih | 

payo kulup umangkat | 

dene ingkang kantun | 

jĕjĕre si Gathuk Gathak | 

nanging aja kari miluwa mring Kawis | 

radyan datan lĕnggana || 

30. Gya anyipta kondur maring Kawis | 
wus pinarak nĕng Karang karajan | 
tan pisah lawan santrine | 

wau ing Salak gunung | 
sapĕngkĕre Dyan Jayĕngrĕsmi | 
kang samya mupu dana | 
tan na bedanipun | 
pinanggih lan Gathuk Gathak | 
kadya kala rahadyan ana ing wukir | 
nahan kang anĕng Karang || 

Jilid 1 - Kaca : 205 

31. Jayĕngrĕsmi myang abdi kakalih | 
wus akumpul sanggyaning pra siswa | 
datan mantra lagya nĕmbe | 

ari sajuga nuju | 
bakda Luka Kiyagĕng Kawis | 
lĕnggah surambi lawan | 
putra sang binagus | 

Kiyagĕng arum ngandika | 

sambĕn lungguh kulup sunarsa miyarsi | 

laksana pakĕnira || 

32. Saka Giri prapta Salak wukir | 
kadiparan kulup caritakna | 
radyan sandika ature | 
ingandhar tan kalimput | 
purwa madya wasananĕki | 
langkung rĕnaning driya | 

Kyagĕng ngandika rum | 

iku kalangkung utama | 

sarta prĕlu prayoga dipun lakoni | 

kang amrih raharjanta || 

33. Dene kabĕh kawruhira kaki | 
laku-laku miwah sangat-sangat | 
sarta dina myang tanggale | 

lan ukur sadayĕku | 

ingkang ala lawan kang bĕcik | 
miwah naas lan sangar | 

tali wangkenipun | miwah ta kang ringkĕl jalma | 
sampar wangke dhungulan kudhu-ma-bĕki | 
sapapadhane uga || 

34. Dina ala lawan dina bĕcik | 
lamun tambah bisa ngarah-arah | 
ingkang bĕcik kang pinilĕh | 
yĕn kasusu ing laku | 

kaya priye (ng)gonne amalih | 
ala bĕcik tinrajang | 
aja was ing kalbu | 
pasraha marang Pangeran | 
pati urip lara waras lawan malih | 
bĕgja lawan cilaka || 

35. Iku dudu gaweyaning jalmi | 
mapan atas Kang Amurbĕng Alam | 
ingkang manci sakabĕhe | 

aja sak sĕrik kalbu | 
dĕnkumambang wisesĕng Widdhi | 
manungsa mapan darma | obah osikipun | 
pan pitulunging Pangeran | 
nora nana daya kuwate pribadi | 
nanging pitulunganing Dat || 

36. Dĕnkumambang wisesaning Widdhi | 
upamane badaning manungsa | 

lwir sarah anĕng laute | 
saparane pan anut | 

-mring ombake sagara yĕkti | 
iku mapan sanepa | 

-ning manungsa iku | 
mulane ana babasan | 
wong kakĕhan sakarat iku sayĕkti | 
sakabĕhing manungsa || 

37. Duk uripe nĕng dunya puniki | 
sadina-dina pan wis sakarat | 
miwah sawĕngi-wĕngine | 
manggung sakaratipun | 
mĕlĕk turu sakarat ugi | 

mila ngaran sakarat | wong nĕng dunya iku | 
dene ta ing salaminya | 
urip iku nĕng dunya tan pĕgat dening | 
layar sagara rahmat || 

38. Ngalor ngidul ngetan ngulon nĕnggih | 

(ng)gonne layar pan nora tumĕka | 
iya marang dharatanĕ | 

mila tan ana mangguh | 
ing dharatan dĕning jaladri | 
tanpa tĕpi punika | 
prandene kang wĕruh | 

layar sadhela tumĕka | 

ing dharate kang sagara tanpa tĕpi | 

suprandene ya ana || 

39. Ing tĕpine graitanĕn ugi | 
dene wus aran iku sagara | 
tanpa tĕpi suprandene | 
kaya na tĕpinipun | 
ngengkol tĕmĕn basa puniki | 
kapriye yĕn kĕnaa | 

kinira ing kalbu | 
dinuga-duga watara | 
saking kira-kira mapan datan kĕni | 
kajaba kang wus wikan || 

40. Ing tĕpining ingkang jalaniddhi | 
sagara rahmat kang tanpa ombak | 
nanging glumĕgĕr alunne | 
samun lamun dinulu | 
sawangane rĕsik tur wĕning | 
mila kang sami layar | 

tan nganggo parau | 
nyana tan na pakewuhnya | 
yĕn tinrajang tĕlĕnge kĕh parang curi 
mila arang kang prapta || 

41. Ing tĕpining ingkang jalaniddhi | 
dene alayar tan mawi palwa | 
alangka tĕka pinggire | 
barakane puniku | 

kathah kĕrĕm katanggor curi | 

mila ayun waspada | 

mring pakewuhipun | 

iya ing sagara rahmat | 

mapan akĕh pancabaya jro jaladri | 

mila arang kang prapta || 

42. Mapan arang iya angawruhi | 
ing warnane ya sagara rahmat | 
tur sadina sawĕngine | 

wong anĕng dunya iku | 
alalangĕn anĕng jaladri | 
jroning sagara rahmat | 
prandene arang wruh | 
saking kalingan ing tingal | 
kalimput ing pancabayaning ngaurip 
mila arang waspada || 

43. Yĕn arsa layar maring jaladri | 
sagara rahmat mawia palwa | 
sarta lawan kamudhine | 
pandoman sampun kantun | 
myang layare dipun abĕcik | 
miwah sanguning marga | 
ywa kirang dĕn agung | 

yĕn tan mangkono tan prapta | 
ing tĕpine iya sagara rahmati | 
pan mundhak akangelan || 

44. Baitane pan ĕninging galih | 
kĕmudhine pan antĕping tekat | 
sucining kalbu layare | 
pandomanipun iku | 
pituduhe guru sayĕkti | 
sangune ngĕlmu rasa | 

lakune parau | kalawan murahing ĕdat | 
ing salaminya | 

urip iku nĕng dunya tan pĕgat dening | 
layar sagara rahmat || 

45. Dadi bodho wong puniku nĕnggih | 
milanipun bodho wong punika | 
dene tan wruh mring dhĕwĕke | 
pan suwung jatinipun | 

(ng)gih puniku kang wus udani | 

wruh tĕpining samudra | 

kaelokan tuhu | 

lungguhipun Akadiyat | 

duk layare Wahdat lungguhipun nĕnggih | 

angkate Wakidiyat || 

46. Iya dipun kawruhana malih | 
iya sagara patang prakara | 
iki ta siji-sijine | 

ingkang rumiyin iku | 
sagara Dat namanirĕki | 
ping kalih pan sagara | 

Sipat namanipun | 
ping tiga sagara Apngal | 
namanira kaping patipun puniki | 
aran sagara Asma || 

47. Yĕn ta durung wong iku udani | 
ing dununge kang sagara papat | 
prĕnahe wiji-wijine | 

durung sampurna iku | 

ing prĕnahe maksih sak sĕrik | 

supadya ngupadosa | 

tatakon kang luhung | 

aja muwus barang karya | 

mapan wĕnang mungguh wong urip puniki ] 

bubuhaning iktiyar || 

48. Karana abot babo wong urip | 
mapan nampik milih iku wĕnang | 
yĕn milih ala wong kuwe | 

dadi wong tanpa kusur | 

yĕn ngamungna milih kang bĕcik | 

dadi wong tanpa ngrasa | 

kudu bĕcik iku | pan na sungkan lamun ala | 

yĕn miliha ala sungkan nganggo bĕcik | 
wong nasar ambalasar || 

49. Dipun sami marsudi ing budi | 

puniku lambang wong kuna-kuna | 
pinrih graitane dhewe | 

(ng)gĕn taki-taki kawruh | 

aja lawan pakon liyaning | 

pinrih marsudi akal | 

ing tyas dikaraup | 

sampun ngĕmungakĕn tĕdah | 

tĕdah guru pribadi ingkang marsudi | 

pocunge kĕpanggiha || 

59. Pocung 

1. Iku kulup paliyasan sakĕh petung | 
andhĕku rahadyan | 

katungka wĕktu Luhuri | 

wusing bakda Kiyagĕng gya kondur dhahar || 

2. Jayĕngrĕsmi nĕng Karang eca tyasipun | 
sigĕg gantya ingkang | 

winursita lampahnĕki | 

Radĕn Jayĕngsari lawan arinira || 

3. Sang dyah Nikĕn Rancangkapti maksih timur 
myang abdi pun Buras | 

lolosira saking Giri | 

dumugi ing lĕpĕn Ĕmas nitih palwa || 


16 IV. Lampahipun R. Jayĕngsari dalah Niken Rancangkapti 

Lampahipun kadhĕrĕkakĕn santri Buras dumugi ing pĕsantrĕnipun Amat 
Sungĕb ing Sidacrĕma, nanging dalunipun lolos, laju mangetan jalaran 
kuwatos kawanguran dening wadya Surabaya. Lĕrĕm sawatawis ing 
Sĕndhang Pasuruhan, Tlaga Gati, Banyubiru, lajĕng minggah sukunipun rĕdi 
Tĕnggĕr. Dumugi Singasari ningali candhi Singasari ngantos dumugi sumbĕr 
Sanggariti, tĕrus dhatĕng candhi Kidhal. ... 
kaca 207-215 

4. Wus tumurun saking baita gya laju | 
ngambah Wanakrama | 
karsanira ayun mampir | 

marang dhukuh pasantrĕn ing Sidacrĕma || 

5. Praptanipun ing Sidacrĕma sang bagus | 

Ki Buras umentar | 

pinanggih lawan Kiyai | 

Amatsungĕb sawusira sasalaman || 

6. Amatsungĕb tanya wigatining laku | 

Ki Buras prasaja | 

mangkana dupi miyarsi | 

sru gagĕtun gupuh marĕk ing rahadyan || 

7. Sampun tundhuk Ki Sungĕb ngrungkĕpi suku | 
karuna lir kĕnya | sasambate mĕlasasih | 
dhuh gustiku ingkang abdi botĕn nyana || 

8. Jayĕngsari pangandikanira arum | 
apa kang rinasa | 

kawula darma nglampahi | 

obah osik saka kwasaning Pangeran || 

9. Wus ngaturan laju marang wismanipun | 
santri kathah mulat | 

kacaryan endahing warni | 

samya ngiring sapraptanira ing wisma || 

10. Jayĕngsari ingaturan lĕnggah salu | 

Nikĕn Rancangkaptya | 

laju mring wisma wus panggih | 

Nyai Sungĕb kalangkung anyungga-nyungga || 

11. Sinugata binojakrama kalangkung | 

Ki Sungĕb turira | 

panuwune ingkang abdi | 
kĕparĕnga lĕrĕh ing ngriki kewala || 

12. Bilih wontĕn utusan sing Surĕngkewuh | 
amba kang nanggulang | 

ngĕkahi risang pinĕkik | 

radyan mĕsĕm aris pangandikanira || 

13. Iku paman bangĕt panarimaningsun | 

(ng)gonira tumanggah | 
minangka wawalĕsing sih | 
kanugrahaning jĕng rama marang sira || 

14. Ingsun anut apa kang dadi karĕpmu | 
mangkana Ki Amad | 

langkung (m)badhĕdhĕg (m)bĕdhidhig | 
datan nyana lamun ngecani wicara || 

15. Wanci surup ing masjid santri gumuruh | 
samya maca slawat | 

rahadyan ayun mring masjid | 

lan Ki Buras sang dyah mĕdal saking wisma || 

16. Kakang marang ngĕndi aku suthik kantun | 
yayi yun sĕmbahyang | 

wĕktu Mahrib marang masjid | 

bakda Ngisa (ng)gonku bali marang wisma || 

17. Mung sadhela sira yayi aja milu | 
iya iya kakang | 

gawĕkna mantĕnan dhisik | 

ĕndi Buras mantĕnaku kang kokgawa || 

18. Buras (n)jĕpluk we ladalah wau kantun | 

duk kĕndĕl ing jurang | 

supe botĕn kula cangking | 

hara piye Buras enggal balĕnnana || 

19. Pasaranku lan dhakon ĕndi tak jaluk | 
o lah dalah tiwas | 

dhakon pasaran dĕnambil | 

yuyu kangkang kala wontĕn lĕpĕn Ĕmas || 

20. Rancangkapti anjĕkutrut gĕdrag-gĕdrug | 

Buras jiniwitan | 
mĕmbĕg-mĕmbĕg api nangis | 
benjing-enjing kula lintoni sadaya || 

21. Dadya magru rahadyan tan siyos wĕktu | 
ngrarapih ring kadang | 
kumĕmbĕng waspanirĕki | 

sang dyah lilih sare nĕng pangkoning raka || 

22. Bakda Ngisa Ki Sungĕb marĕg sang bagus | 
ngaturkĕn sugata | 

nyai-nyai kang ngladosi | 

sarwi matur rayi dalĕm sang lir rĕtna || 

23. Sampun ulun cawisi manawi wungu | 
radyan angandika | 

bangĕt panarimamami | 

wusing dhahar linorodkĕn mring Ki Buras || 

24. Buras matur kula nyai taksih tuwuk | 
nĕdha wau siyang | 

labĕte sangking kalantih | 

ragi nyĕngka niki taksih mayag-mayag || 

25. Graitane Ki Buras yĕn sesuk-esuk | 
lolos tan pamitan | 

kangge sangu anĕng margi | 

nora wurung (n)dara putri mundhut sĕga || 

26. Nyai Sungĕb wus ngĕngĕhkĕn ulam sĕkul | 
pok tumpĕng tinumpang | 

ulam ingkang garing-garing | 

nyai lawan rencang wus lumĕbĕng wisma || 

27. Buras gupuh mĕnĕdi ulam myang sĕkul | 
gya pi-api nendra | 

radyan lĕnggah ngisik-isik | 

ingkang rayi Ki Sungĕb sawusnya nĕdha || 

28. Lawan nyai marĕk alon aturipun | 
bĕndara arinta | 

prayogi sare ing panti | 

kakĕlonan pun bibi byangipun dhenok || 

29. Paman cikbĕn turu nĕng kene rumuhun | 

bocahe kagĕtan | 

mĕnĕk nglilir muring-muring | 

lamun beka gawe anyĕling wardaya || 

30. Kyai Sungĕb parentah ing wangsanipun | 
ywa na ramya-ramya | 

sirĕp tan na sabawaning | 

nyai kyai ngaso kabanjur anendra || 

31. Lir kataman sisirĕp sadayanipun | 
amung guse Buras | 

ngalilir anulya tangi | 

gya ingawe wus cakĕt marang rahadyan || 

32. Ngandika rum kapriye Buras karĕpmu | 
rĕhning kakang-ĕmas | 

ing kene kĕtĕmu sĕpi | 

tan prayoga yĕn ngantiya lawas-lawas || 

33. Nora wurung konangan wong Surĕngkewuh 
Buras aturira | 

lĕrĕs timbalan sang pĕkik | 

sawĕr ponthang manah kula mĕlang-mĕlang 

34. Yĕn pamita dhatĕng ki wisma tan wurung | 
pasthi nora suka | 

apĕse padha umiring | 

ing sapurug tĕmah (n)juwarĕhi lampah || 

35. Iya bĕnĕr mangkono pangiraningsun | 

Buras karsaningwang | 

payo linggar bĕngi iki | 

lah gendhongĕn bandaramu kang anendra || 

36. Wus samĕkta rahadyan gya linggar gupuh | 
praptĕng jawi dhadhah | 

lĕstari tan ana uning | 

Amat Sungĕb satanginira anendra || 

37. Anuwĕni marang ing tatamunipun | 
sadaya tan ana | 

gugup anggugah-gugahi | 

wusing tangi kinĕn ngupaya tamunya || 

38. Ting bilulung tita tan ana kĕpangguh | 
nĕngna Sidacrĕma | 

lampahnya Dyan Jayĕngsari | 

ngidul ngetan sang anom wus ngancik wana 

60. Sinom 

1. Baskara mingip ing arga | 
kĕndĕl dĕnnira lumaris | 
anĕng ngandhaping mandira | 
satĕpining sĕndhang wĕning | 
wau dyah Rancangkapti | 

anĕng gendhongan wus wungu | 

Buras aku udhunna | 

iki arĕp mĕnyang ngĕndi | 

mau bĕngi nĕng desa iki nĕng wana || 

2. Mĕdhun saking pagendhongan | 
anĕng pangkonne sang pĕkik | 
kakang aku ora krasan | 

nĕng kene tan ana jalmi | 

lawan datan pinanggih | 

lan si kakang kang dĕnruruh | 

payo mulih kewala | 

mĕngko bĕngi turu ngĕndi | 

lan nyang ngĕndi ĕnggone tuku jajanan || 

3. Radyan anglĕs ing wardaya | 
pangandikanira ririh | 

jare (ng)golĕki si kakang | 

tĕka sira ngajak mulih | 

mĕngko rak nuli panggih | 

banjur mulih bocah tĕlu | 

sang dyah wus katon lĕjar | 

kakang aku adus dhisik | 

yĕn wis adus Buras banjur jajakĕna || 

4. Sĕga ĕmpal pĕtis rambak ( 

Buras matur inggih-inggih | 
wus mentar amping-ampingan | 
wit mandira mumungkusi | 
rampung umarĕg aglis | 

sang dyah tanya maksih kungkum | 

Buras (ng)gonnira jajan | 

wong bagus apa wis olih | 

inggih (n)dara punika lo sampun angsal || 

5. Radyan ririh atatanya | 

(ng)gonmu jajan mĕnyang ĕndi | 
dene gĕlis tĕmĕn tĕka | 

Buras matur clumik-clumik | 

sĕgahe wau ratri | 

rĕhning amba taksih tuwuk | 

dadya nĕdha ngĕngĕhan | 

sĕkul ulam ingkang garing | 

ing samangke kula dhapur jĕjajanan || 

6. Sang dyah wus ngrasuk busana | 
lajĕng pinangku sang pĕkik | 

Buras ngudhari wungkusan | 
sĕkul ĕmpal rambak pĕtis | 
kakang le jajan ngĕndi | 

apa kene cĕdhak warung | 
rara adoh warungan | 
kathik mau Buras gĕlis | 

Buras matur kula titip Ki Maruta || 

7. Maruta iku wong apa | 
inggih tiyang angin-angin | 
sang dyah gumujĕng ngandika | 
jĕnĕng athik kaya jarik | 

iki panganĕn aglis | 

Buras ĕnya lorodanku | 
mangana ĕndak dulang | 
wus mangap katon kang sĕntil | 
sĕkul ulam dinublagakĕn sapisan || 

8. Api-api pandĕlikan | 

sang dyah gupuh amet warih | 

suka rĕna ing wardaya | 

radyan angandika aris | 

payo rara lumaris | 

mupung maksih wanci esuk | 

linggar saking mandira | 

kang rayi tansah kinanthi | 

ngidul ngetan ngancik tlatah Pasuruwan || 

9. Dalu lĕrĕm padhusunan | 

byar raina gya lumaris | 
siyang nĕdhĕng ingkang panas | 

kĕndĕl dĕnaring-aringi | sasukane rarya lit | 

nahan wau lampahipun | 

prapta tĕpi talaga | 

winastanan Ranu Grati | 

toya wĕning bajul baya samya ngambang || 

10. Abayak arak-arakan | 
sudhĕtanira tĕlagi | 

lir lĕpĕn mliwisnya kathah | 

samya nigan anĕng gisik | 

sang dyah duk aningali | 

lĕjar ing sungkawanipun | 

tatanya mring kang raka | 

kakang buron apa iki | 

gĕdhe-gĕdhe cangkĕme kaya kukusan || 

11. Galo sing cilik ya ana | 
rahadyan ngandika manis | 
rara yĕku aran baya | 
bajul ingkang rada cilik | 
nrete kang luwih cilik | 
kakang apa kang kinayun | 
padha marani kakang | 
apa arĕp (n)jaluk dhuwit | 

apa (n)jaluk sĕga utawa panganan || 

12. Yĕn caturan kaya paran ] 
radyan mĕsĕm iya yayi | 
iku tan bisa caturan | 
yĕn bisaa tata jalmi | 
mulane amarani | 

(n)jaluk mangsan karĕpipun | 

kakang aku yun wikan | 
priye (ng)gone mangan kuwi | 
karo apa doyananne kaki baya || 

13. Iku rara kang dimangsa | 
manuk buron kang mring warih | 
trĕkadhang sok nyarap janma | 
sang dyah ngandika mring abdi | 

Ras apa ta tan pengin | 
pinangan dening ki bajul | 

Ki Buras girab-girab | 
lumayu gugulung koming | 
api-api karuna amĕgap-mĕgap || 

14. Sang dyah sru suka ngandika | 

Buras balia sirĕki | 

ki bajul ĕmoh mring sira | 
wong rupamu kaya trasi | 

Ki Buras wangsul aglis | 

(m)bĕkta tigan mliwis catur | 
ingaturakĕn sang dyah | 
ngandika olĕhmu ngĕndi | 
kakang payo padha angupaya tigan || 

15. Radyan nulya lumaksana | 
sang dyah suka angambili | 
tigan maliwis angambak | 
anĕng satĕpining kali | 
mancĕr Hyang Bagaspati | 
sumĕlĕtira kalangkung | 
sang dyah akicat-kicat | 

hĕh Buras gendhongĕn mami | 

ora bĕtah (n)dhuwur ngisor padha panas || 

16. Nyang awak datan karuwan | 
payo kakang lĕrĕn dhisik | 
sinĕngka dĕnnya lumampah | 
praptĕng papan gasik rĕsik | 
wit agung angayomi | 
wanara pating palangkruk | 
gĕng-agĕng langkung kathah | 
uning ana jalma prapti | 

samya ngumpul suwaranira gumĕrah || 

17. Satĕngahe pangayuban | 

ana umbul langkung wĕning | 
ngantya biru sinatmata | 
sang dyah atatanya ririh | 
kakang iki ing ngĕndi | 
balumbang banyune biru | 
mĕtu saka ing ngandhap | 
sapa kakang kang ngangsoni | 
iba kĕhe balanjane tukang toya || 

18. Radyan gumujĕng ngandika | 

kagawa rupaning warih | 

Banyubiru ingaranan | 

kakang aku wĕdi kuwi | 

sing padha ting paringis | 

anĕng ngĕpang mangkruk-mangkruk | 

gĕdhene padha janma | 

nora nana nganggo tapih | 

ting caruwĕt basane nora karuwan || 

19. Kakang buron apa janma | 
rahadyan ngandika aris | 
iku kang aran wanara | 
kang ngarĕp gĕdhe pribadi | 
bangkokan arannĕki | 
rinatu ing wre sadarum | 
kakang (n)dhog apa doyan | 
radyan nulya anguncali | 

ingkang tigan tinampanan ing wanara || 

20. Sawusira tampi tigan | 
gya mentar datan kaĕksi | 
wanci lingsire baskara | 
linggar saking toya wilis | 

Nikĕn dharat kinanthi | 
angubĕngi kanang umbul | 
umiyat sela krĕsna | 
ngadĕg wangunan pasagi | 

nĕng sisih lĕr ingukir sĕratan Buddha || 

12. Tamat dĕnnira mariksa | 
lajĕng lampahira prapti | 
wana kĕh taru sĕkaran | 
nĕdhĕng wohe angĕmohi | 
sang dyah suka mĕmĕthik | 
sĕkaran sasĕnĕngipun | 

Buras ngundhuh wowohan | 

klampok arum dhuwĕt putih | 

kĕpĕl gĕdhang manggis dhuku pisang ĕmas 

22. (m)Barĕngkut binuntĕl sinjang | 
ingaturakĕn sang putri | 
lawan radyan samya nadhah | 
marĕm tan karaos ngĕlih | 
riwusira dumugi | 

rahadyan ngandika arum | 

yayi payo umentar | 

mĕnĕk kadalon nĕng margi | 

apa mlaku apa ginendhong si Buras || 

23. Kakang lumaku kewala | 
durung krasa kĕsĕl mami | 
karo golĕk kĕmbang-kĕmbang | 
lĕpas lampahira katri | 
laminya anĕng margi | 

tan winarna prapta sampun | 

talatah nagri Malang | 

sukunira Tĕnggĕr wukir | 

myarsa swara sora lir (m)baunging sona || 

24. Rahadyan kampir umiyat | 
saking mandrawa kaĕksi | 
grojogan we saking arga | 
dhumawah ing jurang trĕbis | 
katĕlah nama ing Baung | 
toya warnanya pĕthak | 
kadya kapuk dĕnwusoni | 

sruning swara tan karĕnga yĕn ngandika II 

25. Wusira miyat grojogan | 
laju dĕnnira lumaris | 
ratri sipĕng padhusunan | 
bakda Subuh mangkat malih | 
prapta ing Singasari | 

Radyan kĕndĕl lampahipun | 
umiyat candhi pelag | 

sela cĕmĕng wangun masjid | 
rinarĕngga ingukir ĕlung pinatra || 

26. Mubĕng pinagĕran sela | 
supit urang gapura di | 
kiwa tĕngĕnning gapura | 
gupala kakalih sami | 
agĕng ambĕkta bindi | 

kadi jegang dĕnnya lungguh | 

maripat sakalapa | 

malolo siyungnya ngisis | 

ilat mĕlĕt tumumpang ing untu nyrangas || 

27. Sela wĕtah tan sambĕtan | 
wau Nikĕn Rancangkapti | 
kagyat kalanira miyat | 
tanya mring raka sang pĕkik | 
kakang dene mĕdĕni | 

kuwi uwong apa dudu | 
kalawan omah apa | 
kabĕh watu kaya masjid | 

Jayĕngsari mĕsĕm sarwi angandika || 

28. Iku yayi rĕca sela | 

kang lir masjid aran candhi | 

ayo kakang padha miyat | 

aku dhĕmĕn aningali | 

kaya mantĕnan bĕcik | 

sapa kang akarya iku | 

sawusira umiyat | 

mĕdal saking ing cĕpuri | 

gya umentar kalangkung rĕkasĕng marga || 

29. Sang dyah ginendhong Ki Buras | 
praptĕng tlatah dhusun Sisir | 

kĕndĕl rahadyan umiyat | 
sumbĕr aran Sanggariti | 
we mĕdal saking candhi | 
sela ingukir pinatut | 
kang sisih mijil toya | 
tawa asrĕpnya nglangkungi | 
sisih mĕdal toya angĕt sawatara || 

30. Sang dyah siram gantya-gantya | 
kalamun karaos atis | 

marang toya ingkang panas | 

wus siram umentar malih | 

kasaput ratri mampir | 

mring dhukuh sipĕng sadalu | 

byar enjang nulya bidhal | 

ing lampah mangkya wus prapti | 

dhusun Tumpang anon candhi alit endah || 

31. Kadi cungkup wawangunan | 
inggilira sawatawis | 
ngandhap kering linĕbĕtan | 
ing nglĕbĕt kalimis gasik | 
tilas asramĕng rĕsi | 
gandanira amrik arum | 

sang dyah tanya amring raka | 

kakang omah apa kuwi | 

kaya ĕrong ambune arum angambar || 

32. Apa panti pangratusan | 

(ng)gone (n)dĕlĕh jarik ngĕndi | 
iku yayi candhi uga | 
pangiraku duking nguni | 

tilas patapan rĕsi | 
kang amambu amrik arum | 
labĕt kukusing dupa | 
nalika muja samadi | 

sang dyah angling kakang age kongkonnana || 

33. Buras gawanana arta | 
tĕlung dhuwit punjul sĕdhit | 
sangonana tĕlung gobang | 
konĕn tuku ratus wangi | 
benjing yĕn prapta panti | 
dak (ng)go olĕh-olĕh sibu | 
kalawan kanjĕng rama | 

sru sumĕdhot kagagas wardayanira || 

34. Kĕngĕtan ing ibu-rama | 
miwah kadang kang lunga nis | 
mbarĕbĕl luh marawayan | 

Nikĕn Rancang angusapi | 
ngandika kakang nangis | 

apa ta luwe wĕtĕngmu | 
dhuh rara nora lapa | 
kalilipĕn godhong jati | 

mata kiwa tĕngĕn padha damonana || 

35. Gupuh kalih dinamonan | 
kakang nĕngaa manginggil | 
kangjĕng rama nungang gajah | 
kĕrise wilah sanyari | 

saiki uwis mari | 
katara pampĕt ĕluhmu | 

Buras ge lumĕbuwa | 

wus lumĕbĕt sorring candhi | 

tan pantara dangu mĕdal bubutulan || 

36. Apa ta wis olĕh Buras | 
dene gĕlis banjur bali | 
o (n)dara uninganana | 

ing nglĕbĕt kapanggih sĕpi | 

kang wontĕn amung mimik | 

agĕngipun sajunĕjun | 

sang dyah malih ngandika | 

apa tan nyakot sirĕki | 

inggih (n)dara kang nyakot amung sasanga 

37. Wis Buras ywa bali sira | 

(ng)gih bĕndara kula ajrih | 
tamat dĕnnira mariksa | 
laju lampahira kampir | 

ing dhusun Kidhal nĕnggih | 
anon candhi alit bagus | 
ingukir gagambaran | 
wayang wanara mawarni | 

Rancangkapti pĕgat dĕnnira mariksa || 

61. Mĕgatruh 

1. Kakang iki apa gambare sing mangkruk | 
ana pang kala rumiyin | 

lawan apa jĕnĕngipun | 
dene ta wangune sami | 
kaya mau kaci bolong || 

2. Iki nganggo undhak-undhakan mandhuwur 
payo kakang dĕnunggahi | 

aku arĕp wĕruh pucuk | 
gya minggah ari kinanthi | 
pan sarwi angling pawartos || 

3. Padha candhi mau iku gambar munyuk | 
mangkana wus praptĕng nginggil | 

ing pamujan wastanipun | 
wusnya aso sawatawis | 
tumurun sang dyah ginendhong || 


17 Ing rĕdi Tĕnggĕr, wontĕn ing dhusun Tasari pinanggih Buyut Sudarga. R. 
Jayĕngsari minggah rĕdi Tĕnggĕr kaatĕrakĕn Ki Buyut, ningali kawah lan 
sĕgantĕn wĕdhi. Dumugi ing dhusun Ngadisari pinanggih Rĕsi Satmaka, 
panguluning agami Budha ingkang nyariyosakĕn bab tatacara agaminipun 

sarta wontĕnipun agami-agami kadewan: Sambo, Brama, Wisnu, Indra, Bayu 
tuwin Kala dalah tatacaranipun. ... 
kaca 216-230 

4. Prapta ngandhap nulya kampir maring dhusun | 
rahadyan sipĕng saratri | 

pajar gidib pangkatipun | 
ingkang sinĕdya ing galih | 
karsanira sang wiranom || 

5. Maring ardi Tĕnggĕr manawi kapranggul | 
ing raka dyan Jayĕngrĕsmi | 

tan cinatur laminipun | 
kang rayi tansah kinanthi | 
kalamun sayah ginendhong || 

6. Ngalĕr ngetan prapta ing Pasrĕpan dhusun | 
tan kampir gya manjat malih | 

asrĕp rĕkasa ing ngĕnu | 
wus prapta dhusun Tasari | 
ardi Tĕnggĕr iring ĕlor || 

7. Sang dyah angling Buras udhunĕna ingsun | 
kĕsĕl (ng)gonku ana gigir | 

nulya kinanthi sang Bagus | 
raryan ngandhaping sulastri | 

(n)jawining dhadhah tĕmbing lor || 

8. Kakang aku luwe upayakna sĕkul | 
lan gorĕngna iwak pitik | 

Buras ngupayaa gupuh | 
mring jroning padesan iki | 

Buras sandika wotsinom || 

9. Praptĕng dhusun pinanggih lan kamisĕpuh | 

Buyut Sudarga kakasih | 

Buras matur kula nuwun | 
manawi parĕng ngilĕni | 
sĕkul tuwin ulam babon || 

10. Kyai Buyut tatanya sintĕn kang ngutus | 
ki Buras umatur aris | 

kang ngutus bandaraulun | 
nama Radĕn Jayĕngsari | 

(m)bĕkta sadhĕrĕke wadon || 

11. Taksih timur punika kang nĕdha sĕkul | 
dene bandara kakalih | 

inggih sami putranipun | 

Susuhunan Prapĕn Giri | 
duk bĕdhahe Giri lolos || 

12. Lawan wontĕn sadhĕrĕkipun kang sĕpuh | 
nama Radĕn Jayĕngrĕsmi | 


< Serat Centhini Jilid 01 - Halaman : 288 > 



inggih sarĕng lolosipun | 
punika kang dĕnulati | 
ananging dĕrĕng kapanggoh || 

13. Wartosipun kewala botĕn kĕrungu | 
mila klantur praptĕng ngriki | 

Ki Buyut dupi angrungu | 
wacana mring Buras aris | 
kacung niku pyantun yĕktos || 

14. Wijilipun ngawirya rĕmbĕsing madu | 
tĕdhake andana warih | 

kintĕne napa sarĕju | 
pami kula turri kampir | 
dhumatĕng ing wismaningong || 

15. Amangsuli Ki Buras langkung pakantuk | 
wawi anak (n)dika irit | 

ulun yun marĕk sang luhung | 

Buras gya lumakĕng ngarsi | 
prapta ngarsane sang anom || 

16. Mundhuk-mundhuk angrĕpĕpĕh Kyai Buyut | 
trĕpsila amangĕnjali | sarwi aris aturipun | 
pun bapa atur basuki | 

rawuh paduka ing dhukoh || 

17. Kamayangan anglir kabanjiran madu | 
kajugrugan wukir gĕndhis | 

sasat katamwan dewa gung | 
widadara widadari | 
tumĕdhak mring dhepokingong || 

18. Sung wangsulan pambagĕnira Ki Buyut | 
paman sung bagya basuki | 
mahyakkĕn sukaning kalbu | 
kalangkung panrima mami | 

(ng)gih sami-sami kemawon || 

19. Kula nilakrama sintĕn parabipun | 

Ki Buyut (n)dhĕku turnya ris | 
kang sotah mastani ulun | 

Buyut Sudarga kinardi | 
pinisĕpuh wong sadhukoh || 

20. Ing Tasari miwah kanan keringipun | 
amba kang tinuwi-tuwi | 

mugi marĕngna sang bagus | 
tuwin rayinta sang putri | 
lĕrĕp wontĕn wismaningong || 

21. Dadalĕma pisan kawula tumangguh | 
angyasakkĕn ingkang panti | 
miwah nyangga dhaharipun | 
kantuna nadhah myang guling | 

kawula ingkang mirantos || 

22. Jayĕngsari angandika manis amm | 
inggih paman tĕmbe gampil | 
wus kerit marang Ki Buyut | 
lajĕng tumamĕng ing panti | 

Nyai Buyut gupoh-gupoh || 

23. (ng)Gĕnnya mĕthuk sang dyah gya pinondhong gathuk | 
umatur dhuh gusti mami | 

prasasat katiban dam | 
rawuh paduka ingriki | 
sangĕt suka sukuringong || 

24. Prapta panti wus samya lĕnggah ing salu | 
nak putu andhĕr nĕng ngarsi | 
ngladoskĕn sugatanipun | 

sacara caraning wukir | 

Ki Buyut turira alon || 

25. Cumanthaka pun bapa kĕdah tur-atur | 
lumayan jampi kalantih | 

ing sawontĕn-wontĕnipun | 
punika isining wukir | 
sumangga sang prawiranom || 

26. Inggih paman sampun sami walang kayun | 
mĕnggah rĕsĕpe tyasmami | 

lir wus kulina sataun | 

Ki Buyut suka tan sipi | 

Nyai Buyut matur alon || 

27. (n)Daraputri sumangga ingkang kinayun | 
iya bibi mĕngko dhisik | 

aku atĕrĕna adus | 

inggih sumangga mring tlagi | 

sang rĕtna nulya ginendhong || 

28. Wusing siram sang dyah wangsul lĕnggah salu | 
lan raka tan kĕna tĕbih | 

gya dhahar sugata nutuk | 

Buras kongsi minthi-minthi | 
kĕblĕt ngising medang-medong || 

29. Sang Hyang Bagaspati wis diwasa surup | 
sĕdhĕnge purnama siddhi | 

Sang Hyang Wulan mungup-mungup | 
ana sapucuking wukir | 

Jayĕngsari kagyat anon || 

30. Kidul pucak marong-marong mawa kukus | 
tatanya paman punapi | 

kang katingal mawa kukus | 

Ki Buyut turira aris | 

ardi Brahma ingkang marong || 

31. Siyang ratri datansah ngĕdalkĕn kukus | 
paman wawi benjing enjing | 

yĕn kenging kula ayun wruh | 
sapucuking Tĕnggĕr ardi | 

Ki Buyut sangĕt rumojong || 

32. Tan cinatur ing ratri enjing winuwus | 
radyan ngandika mring rayi | 

yayi kowe aja milu | 

sun arsa mring pucak wukir | 

dalanne luwih pakewoh || 

33. Mung sadhela bae banjur nuli wangsul | 

Buras kariya sirĕki | 

dolannana bandaramu | 
ngandika dyah Rancangkapti | 
kakang nora milu ingong || 

34. Arĕp prĕlu pasaran lan bocah gunung | 

Nyi Buyut tanggap ngaturi | 

tĕdhak taman kĕbon pungkur | 
rarya lit kathah kang ngiring | 
ramban lĕmbayung myang jlegor || 

35. Amĕndhĕti sayuran salĕdri ĕkul | 
ngundhuh sĕkar warni-warni | 
sadintĕn tan arsa kondur | 
aring ana tamansari | 

lan lare alit kumroyok || 

36. Ya ta wau rahadyan ing lampahipun | 

Ki Buyut lumakyĕng ngarsi | 
ndĕdĕr mring pucaking gunung | 
kapungkur desa Tasari | 

praptĕng pucak nulya anon || 

62. Pangkur 

1. Ing ngandhap kiduling pucak | 
lwir kawahing ardi wiyar waradin | 
tĕngah ana ardinipun | 

lwir kukusan malumah | 

lamun siyang tan katon wĕdaling kukus | 

Ki Buyut matur ring radyan | 
lah punika ingkang nami || 

2. Tasari kang ardi Brama | 
wontĕn ingkang mastani laut pasir | 
ingkang nĕng tĕngah (n)jĕnggunuk | 
punika ardi Brahma | 
dhasaripun sitinya pasir sadarum | 
kajogan awu kang mĕdal | 

saking kawahe Brahmardi || 

3. Nalikanya ngalad-alad | 

mila sangĕt pĕthake dĕntingali | 
awit saking kandĕlipun | 
gasik tan kathukulan | 
kalamĕnta katĕpan karokot rumput | 
dadya pĕthak ngamplak-amplak | 
bilih kasorot Hyang Rawi || 

4. Ombak-ombak ingkang hawa | 
kang pratistha sanginggilipun pasir | 
punika kang dadya alun | 

mindha ombak samodra | 
botĕn ngintĕn yĕn punika sanĕs ranu | 
tinarka sagara ingkang | 
dumunung sanginggil wukir || 

5. Lĕrĕs paman ingkang sabda | 
punapi (ng)gih kenging dipunpurugi | 

Ki Sudarga aturipun | 

prayogi tinĕdhakan | 

wus tumurun kalangkung rĕkasĕng ĕnu | 

margi (n)julĕg rumpil rampak | 

wus prapta sagantĕn pasir || 

6. Radyan malih angandika | 

lah suwawi umiyat sapucaking | 
ardi Brahma kawahipun | 

Ki Buyut tur sandika | 

gya umancat andĕdĕr tumĕkĕng pucuk | 

ana satĕpining kawah | 

tĕpung gĕlang dĕnidĕri || 

7. Manglung miyat jroning kawah | 
langkung (n)julĕg sela gĕng kĕh kaĕksi | 
kajawi kawah kang agung | 

kathah ĕlĕng tĕrusan | 
alit-alit ugi samya mĕdal kukus | 
mambĕt kadi lirang kobar | 
radyan ngandika suwawi || 

8. Tumurun marang ing dhasar | 
datan eca ambĕte kukus ardi | 
kalihnya samya tumurun | 
dupi prapta ing dhatar | 

pinggir wetan ana arga tan aluhur | 

kalangkung asri kawuryan | rahadyan tatanya aris || 

9. Paman ingkang katingalan | 
langkung asri punika ardi pundi | 

Ki Sudarga mĕndhak matur | 
punika ing ngasrama | 

Ngadisari ingkang dhĕdhepok ing ngriku | 
awasta Ajar Satmaka | 
panguluning Tĕnggĕr wukir || 

10. Sontrang endhange akathah | 
endah-endah warna tan nguciwani | 
punika tĕbiyatipun | 

taksih ngluluri Buddha | 

Sang Hyang Brahma minangka panutanipun 
wong agung ing Prabalingga | 
datan arsa ngĕpik-ĕpik || 

11. Rahadyan dupi miyarsa | 
angandika paman lamun marĕngi | 
benjang-enjang ulun laju | 
sowan dhatĕng Ki Ajar | 

yun sumĕrap mĕnggah ta ing lampahipun | 
agama Buddha Barama | 

Ki Buyut anayogyani || 

12. Saking dhasar wus uminggah | 

tan rĕkasa wangsul marginya lami | 

wanci Ngasar sampun rawuh | 

ing Tasari kapanggya | 

lawan ari Nikĕn Rancangkapti gupuh | 

pinondhong sarwi tatanya | 

sira mau nora nangis || 

13. Daktinggal nganti sadina | 

Nikĕn Rancangkapti turira aris | 
kakang ing sadina muput | 

tan mulih maring wisma | 
papasaran ana pakĕbonan pungkur | 
lawan bocah wadon kathah | 
nganti lali durung bukti || 

14. Rahadyan suka miyarsa | 

praptĕng wisma sugata wus cumawis | 

Nyi Buyut gupuh umatur | 
pun bibi saos dhadhar | 
nyumanggakkĕn rayinta sadintĕn muput | 
ulun aturi tan arsa | 
sumadosipun ngĕntosi || 

15. Rahadyan anulya dhahar | 
lawan ari pakantuk dĕnnya bukti | 
dumugi linorod sampun | 

Ki Buyut lawan Buras | 

kĕmbul nadhah sawusira samya tuwuk | 

ingundurakĕn sadaya | 

Ki Buyut tansah nĕng ngarsi || 

16. Nikĕn matur mring kang raka | 
kakang mau apa sira ningali | 
marang gunung ingkang murub | 
aku caritakĕna | 

dak rungokne karo turon nĕng sandhingmu | 
rahadyan nulya carita | 

Nikĕn Rancangkapti guling || 

17. Ing dalu datan winarna | 

byar raina wungu kang samya guling | 

Nyi Buyut miwah Ki Buyut | 
angladoskĕn sĕmĕkan | 

wedang angĕt dhaharan myang jĕnang jagung 
wajik atos jĕpĕn lawan | 
canthĕl myang cariping linjik || 

18. Cariping kaspĕi tela | 

kĕnthang kacang gĕmbili uwi lĕgi | 
wedang tĕmulawak arum | 
lalap gĕndhis siwalan | 

Kyai Nyai Sudarga manĕmbah matur | 
nuwun bĕndara sumangga | 
sugatanipun kang bibi || 

19. Dhaharan enjing-enjingan | 
inggih paman lah kono payo yayi | 
apa kang dadi karsamu | 
sawusnya dhadhaharan | 

Jayĕngsari ngandika marang Ki Buyut | 
paman mugi andhanganna | 
nglarapkĕn mring Ardisari || 

20. Sowan Ki Ajar Satmaka | 

inggih anggĕr kawula kang umiring | 
nyai miluwa sirĕku | 
kalawan sasanguwa | 

wedang dharan nĕng marga mĕngko kalamun 
sang dyah mundhut dhadhaharan | 
rĕhning sawatara tĕbih || 

21. Wus samapta nulya bidhal | 

tan winarna ing marga sampun prapti | 
pagaganing ardi sampun | 
rumuhun Ki Sudarga | 
sadayane kĕndĕl sajawining dhusun | 
wau ta Ajar Satmaka | 
wus wikan yĕn ana tami || 

22. Putra putri trah utama | 

dĕn samapta dĕnnira yun sasanti | 

sacara caraning wiku | 

dupi Ki Buyut prapta | 

gya ingawe marĕk ngarsa nĕmbah matur | 

ing purwa madya wasana | 

kang dadya gita sumiwi || 

23. Mĕsĕm-mĕsĕm Kyai Ajar | 
hĕh ta Buyut aturana tumuli | 
satriya nung ingkang ayun | 
katĕmu jĕnĕngingwang | 

ingsun mĕthuk ana sajawining pintu | 

Ki Buyut mundur wus panggya | 

lawan Radĕn Jayĕngsari || 

24. (ng)Gĕr paduka kaaturan | 

laju manjing sang rĕsi sampun nganti | 
ana sajawining pintu | 
bidhal saking pagagan | 

Rancangkapti kinanthi raka nĕng ngayun | 
wus tundhuk lawan sang tapa | 
kaliye rinangkul sami || 

25. Wus binakta ing ngasrama | 
dadya lĕnggah satata lan sang yogi | 
animbali endhang gupuh | 

kang uwus ngadiwarna | 
samya marĕk wiraganira pinatut | 
gambuh solahe pra endhang | 
dĕnnya mrih karya wiyadi || 

26. Sang wiku dhawuh mring endhang | 
sugatamu ladĕkna dĕn agĕlis | 

pra endhang ngladoskĕn sampun | 
kang sugata mawarna | 
saanane ngardi wus sumadyĕng ngayun | 
sang wiku satuhu wignya | 
ambojakrama mring tami || 

27. Kecanĕn dĕnnira nadhah | 

Kyai Buyut Sudarga nyuwun pamit | 

wangsul mring Tasari dhusun | 

kalawan anak rayat | 

wus linilan mangĕnjali tandya mundur | 

wau Radyan Jayĕngsĕkar | 

kang kantun nĕng Ardisari || 

28. Nĕng ngabyantara sang tapa | 
tan kĕna sah siyang pantara ratri | 
de kang rayi sang rĕtnayu | 
suka ingĕmong endhang | 

dadya lami kĕndĕl anĕng Ardisantun | 
nahan ta ing ri sajuga | 
radyan umatur wotsari || 

29. Dhuh pukulun kadiparan | 
lampahipun myang tatacaranĕki | 
agami Buddha linuhung | 
ingkang tansah tumindak | 

sang pandhita alon pangandikanipun | 
hĕh kulup kawikanana | 
agama kang dĕnlakoni || 

30. Titah ing sa-Tĕnggĕr arga | 
panutane Bathara Brahma yĕkti | 
sapisan ing sabĕn taun | 

kala dina prayoga | 

lanang wadon tuwa anom atur-atur | 

mawarna dharan busana | 
munggah maring Brahma wukir || 

31. Lamun wus prapta ing pucak | 
gĕgawane cinĕmplungakĕn aglis | 
ing jroning kawah sadarum | 
pitĕmbung aminulya | 

Sang Hyang Brahma kang makuwon anĕng latu | 
jajaka lawan parawan | 
lamun lunga nambutkardi || 

32. Mring tĕgal gagan tamanan | 

padha nganggo jungkat sasĕnĕngnĕki | 
pĕnyu kayu waja sungu | 
upama ana jaka | 

duwe karĕp angrabĕni prawan iku | 

utawa prawan kang arsa | nglakĕni jajaka sami || 

33. Kang (n)darbĕni karĕp sigra | 

(n)jupuk jungkatira kang dĕnkayuni | 
jungkat sawuse jinupuk | 
tinĕdahakĕn marang | 

wong tuwane ingkang duwe jaka mau | 
sawuse nampani jungkat | 
padha tuwa kang ngrampungi || 

34. Golonging rĕmbug kalihnya | 
dhinaupkĕn tĕmu wismaning ĕstri | 
pangantĕn sawuse tĕmu | 
pangulu nulya prapta | 

(ng)gawa cangkir tĕmbaga kang (n)jabanipun | 
ingukir gambaran kewan | 
kĕbak isi toya suci || 

35. Pangantĕn gupuh mangarsa | 
wusing cakĕt pangulu nyawuk warih | 
tinĕtĕskĕn sirahipun | 

pangantĕn sakaliyan | 

kanthi matak pupudya mring dewanipun | 

nyuwun pangĕstu raharja | 

mring Hyang Brahma kang kinanthi || 

63. Kinanthi 

1. Ing kene tan ana dhukun | 
yĕn ana kang nandhang sakit | 
miwah ayun darbe suta | 
pangulu kang anunggoni | 
anggawa cangkir tĕmbaga | 
kang wus isi toya suci || 

2. Tansah dĕnnira manĕkung | 
minta waluyaning sakit | 
yĕn kang ayun darbe suta | 
panuwune mring dewadi | 
harjane kang yayah rena | 


< Serat Centhini Jilid 01 - Halaman : 296 > 


sarana mung dĕnombĕni || 

3. Lan ingusapan sakojur | 
warih suci saking wukir | 
kawasane Hyang Bathara | 
tĕka waluya kang sakit | 
gampang kang yun darbe suta | 
tan na sangsayane galih || 

4. Kalamun ana kang lampus | 
binrĕsiyan toya suci | 
binusanan sarwa endah | 
pakurmatanira sami | 
pangantĕn binayang karya | 
binakta mring Brahma ardi || 

5. Yĕn wus prapta tĕpinipun | 
kawah cinĕmplungkĕn aglis | 
winantu sagung pupuja | 

iku carane saiki | 
rahadyan matur anĕmbah | 
cangkir isi warih suci || 

6. Paran cariyosing dangu | 
myang laire jabang bayi | 
pupak pusĕr kinurmatan | 
sinaratan warni-warni | 
wĕnang mokaling agama | 
sang pandhita ngandika ris || 

7. Cariyosipun rumuhun | 
dhawuhira Hyang Pramĕsthi | 
kang dinuta Hyang Naraddha | 

(n)dhawuhkĕn mring Kanwapati | 
mranata agama Buddha | 
sagolong-golongannĕki || 

8. Kinĕn maringi pangulu | 
miwah tĕtĕngĕr supadi | 
ywa worsuh peranganira | 
rĕsah lampahing agami | 
andikane Hyang Naraddha | 
hĕh Kano sri narapati || 

9. Sun iki ngĕmbani wuwus | 
dening Sang Hyang Odipati | 
sira kinĕn amranata | 
lampah-lampahing agami | 

iki panĕtĕpan nata | agama dadi purbani || 

10. Wisesane rasa tuhu | 
ing bawana ambawani | 
panguwasa kang winĕnang | 
marentahakĕn ing dasih | 
dadi anggon-anggon praja | 

luhuring kratonirĕki 


11. Rahayu janma kang nungkul | 
myang santosa ing agami | 
laku-lakuning agama | 

dĕn kalakyan panataning | 
apa kang uwis kawĕdhar | 
aja ana nyulayani || 

12. Kang dhingin pangulunipun | 
kapindho tĕtĕngĕrnĕki | 
kaping tĕlu panĕmbahnya | 
kaping pat lakunirĕki | 
kaping lima tapanira | 
kaping nĕm riayanĕki || 

13. Ping pitu laranganipun | 
ping wolu wawĕnangnĕki | 
kaping sanga papalinya | 
kaping sadasa yĕn lalis | 
ping sawlas paliyasannya | 
ping rolas pamulyanĕki || 

14. Kayadene ingkang uwus | 
kasĕbut ing sastra adi | 
binagya nĕnĕm agama | 
ĕndi ingkang dĕnkarĕpi | 
aywa ana kang pĕpeka | 
rumĕsĕp mantĕp Hyang Widdhi || 

15. Kang dhingin agama Sambu | 
pangulune kang agami | 

iku ingaran Pramana | 
sasewasogatanĕki | 
padha nganggowa tĕngĕran | 
walantaga dĕnarani || 

16. Musthika rineka iku | 
parantining pudyastuti | 
bate-bate inganggowa | 
ing panĕmbahira maring | 
arca laku tĕpa-tĕpa | 
mangsa Kartika tan kenging || 

17. Mangan sarwa bungkah iku | 
yĕn mangsa Palguna sami | 
ngrapa lamun ari raya | 
sabarang kang sarwa asin | 
laranganne ora kĕna | 
ngrabĕni kaprĕnah nini || 

18. Uwa bibi kadang putu | 
myang pulunan kang luluri | 
saking ing jalu sadaya 1 
wĕnang lamun saking ĕstri | 

iwak ati datan dhahar | 
kĕna yĕn kinarya jampi || 

19. Ngrusak candhi walĕr agung | 
nora kĕna nganggo wĕsi | 
wĕnang yĕn kanggo sarana | 
wong laki-rabi yĕn mati | 
wĕnang bela myang binelan | 
lamun lakine kang mati || 

20. Sing wadon tan bela lampus | 
wĕnang cinukur yĕn ĕstri | 
kang mati lanang tan bela | 
iku wĕnang dĕntĕtaki | 

yĕn jabang mĕtu wanodya | 
wĕnang lamun disunati || 

21. Yĕn krama wawalinipun | 
nganggowa baladho nĕnggih | 
kang lanang nglangkahi jantra | 
wusu likasan myang ilir | 
kukusan enthong lan iyan | 
kang wadon nglangkahi linggis || 

22. Garu waluku myang pacul | 
kalamun tumĕkĕng jangji | 
layone ingupakara | 
tĕgĕse dipun rumati | 

nĕng panggonan kang prayoga | 
ingopenan kang prĕmati || 

23. Paliyasan layonnipun | 
landha mĕrang kĕtan putih | 
yĕn mulyakkĕn sarwa utang | 
agama Sambo wus tlĕsih | 
kapindho agama Brahma | 
pangulune kang agami || 

24. Ingaran Brahmana iku | 
sasewasogatanĕki | 

padha nganggowa tĕngĕran | 
ekal trisula tĕmbagi | 
rineka-reka trisula | 
dĕnanggo jajamang sami || 

25. Panĕmbahe marang latu | 
lawan mring Hyang Bagaspati | 
lakune santosa ing tyas | 

yĕn mangsa Sitra tan kĕni | 
amanganna gogodhongan | 
mangsa Srawana tan kĕni || 

26. Tumĕnga marang ngaluhur | 
yĕn riaya sarwa manis | 
laranganne nora kĕna | 

ngrabĕni kaprĕnah nini | 
uwa bibi ingkang saka | 
luluri lanang yĕn saking || 

27. Luluri wadon pikantuk | 
tan kĕna matĕni gĕni | 
daging lĕmbu datan dhahar | 
mapas wiji ingkang lagi | 
thukul uga ora kĕna | 
nganggo timah datan kenging || 

28. Dene ta wawĕnangipun | 
ngrabĕni kaprĕnah nini | 
uwa bibi ingkang saka | 
luluri wadon utawi | 
ngrabĕni kaprĕnah kadang | 
pulunan nak putu saking || 

29. Ing luluri wadon jalu | 
dhaup anak inya kenging | 
lawan anak guru kĕna | 
wĕnang mangan daging sapi | 
lamun kinarya tatamba | 
nganggo timah dĕnlilani || 

30. Yĕn ginawe saranĕku | 
wĕnang dicukur pawĕstri | 
lamun uwus luwas ĕrah | 
myang bela saking kang lalis | 
ontang-anting wadon lanang | 
wĕnang tĕtak disunati || 

31. Papaline lamun dhaup | 
durunge pangantĕn panggih | 
kudu anganggo badhudhak | 
wargane pangantĕn ĕstri | 
lan warga pangantĕn priya | 
padha lalangĕn tayĕki || 

32. Jogedan saengga nayub | 
yĕn mati layon kabĕsmi | 
paliyasaning kuwandha | 
dinusan we ron dlima di | 
yĕn mumulya srana bĕrah | 
yĕku kang dak anggo iki || 

33. Agama Endra katĕlu | 
pangulune kang agami | 
ya arannana Sakrana | 
sasewasogatanĕki | 

padha nganggowa tĕngĕran | 
ekal bajra saka galih || 

34. Kayu rineka bajra nung | 
dĕn(ng)go sangga gĕlungnĕki | 

panĕmbahe marang arga | 
lawan marang Sang Hyang Sasi | 
lakune lila narima | 
mangsa Naya tapanĕki || 

35. Datan kĕna ngĕmban sunu | 
kalawan mangsa Asuji | 
nora kĕna asanggama | 
yĕn riaya sarwa pait | 
larangane nora kĕna | 
ngrabĕni kaprĕnah nini || 

36. Uwa bibi sing luluhur | 
lanang wadon myang ngrabĕni | 
kaprĕnah kadang kang saka | 
luluri jalu myang ĕstri | 

tan kĕna misaya mina | 
kang lagi koyok marĕngi || 

37. Mangan antigan tan antuk | 

(m)buwang susukĕr nĕng siti | 
tan kĕna mĕjahi liman | 
miwah angangge tĕmbagi | 
kĕni yĕn kinarya srana | 
wawĕnang kĕna ngrabĕni || 

38. Ingkang kaprĕnah sadulur | 
saka luluri pawĕstri | 
ngrabĕni prĕnah pulunan | 
miwah putu ingkang saking | 
luluri jalu wanodya | 
antigan lamun kinardi || 

39. Jajampi apan pikantuk | 
wĕnang cinukur dyah kĕdhi | 
jalu ĕstri jaka rara | 

salah siji yĕn ngĕmasi | 
winĕnang bela palastra | 
wadon lamun arĕp laki || 

40. Wĕnang sinunatan iku | 
jalu lamun lagi lair | 

lan anake dhukun wĕnang | 
tinĕtakan de papali | 
kalamun amangun krama | 
nganggo onjĕr myang sintrĕni || 

41. Wargane pangantĕn jalu | 
lan warga pangantĕn ĕstri | 
samya prang catur pralambang | 
sasmitane sunggatĕki | 

yĕn lina layon kapĕtak | 
tuwin linuwĕng nĕng siti || 

42. Ing guwa myang jurang sĕrung | 

paliyasane kang jisim | 
dinusan ing lĕri bĕngkak | 
yĕn mumulya srananĕki | 
urup-urupan sabarang | 
durma ping catur winarni || 

64. Durma 

1. Lah ta iki agama Wisnu winarna | 
panguluning agami | 

rannana Ramana | 
sasewasogatanya | 
nganggowa tatĕngĕr pasthi | 
aekal cakra | kĕling ingkang kinardi || 

2. Apan kĕling rineka cakra dĕn-gawa | 
babadhong bangsa kĕling | 
sisiwalan tuwa | 

panĕmbahe mring toya | 
lawan maring toya riris | 
lampah nurraga | 
tapane yĕn Manggasri || 

3. Datan kĕna (m)bukti babi ingkang ulam | 
mangsa Jita tan kenging | 

mangan ulam menda | 
kalamun ari raya | 
kang mirasa sarwa gurih | 
larangannira | 
tan kĕna angrabĕni || 

4. Kang kaprĕnah nini bibi miwah uwa | 
ingkang saka luluri | 

jalu myang tan kĕna | 
ngrabĕni anak inya | 
myang tan kĕna mamatĕni | 
kang lagya sarwa | 
anyawa myang tan kenging || 

5. Amatĕni garudha waraha kuda | 
pĕnyu bulus suwari | 

minum myang anadhah | 
kang ngĕndĕmi tan kĕna | 
nganggo parunggu tan kenging | 
wawĕnangira | 
ngrabĕni prĕnah nini || 

6. Bibi uwa kang saka luri wanudya | 
myang kĕna angrabĕni | 

kang kaprĕnah kadang | 
putu miwah pulunan | 
saka luri wadon ugi | 
angrabĕnana | 
anaking guru kĕni || 

7. Kang ngĕndĕmi wĕnang yĕn kinarya tamba 

nganggo parunggu kĕni | 
yĕn ginawe srana | 
wadon kang lagya lara | 
wĕnang cinukur balindhis | 
yĕn priyanira | 
pralinna andon jurit || 

8. Ingkang wadon wĕnang abela palastra | 
yĕn nora lina jurit | 

amung tarakbrata | 
tan kĕna yĕn kaliya | 
wadon wĕnang disunati | 
lanange tĕtak | 
yĕn anake wong baring || 

9. Papaline lamun krama ngangge patah | 
myang kĕmbarmayang kalih | 
sasrahan gunungan | 

wong tuwane pangantyan | 
nganggo mangan gĕdhang siji | 
satugĕl sewang | 
kalarung yĕn ngĕmasi || 

10. Mring bangawan kali de paliyasannya | 
layone dĕnsirami | 

we sĕkar sataman | 
yĕn mumulya sarana | 
papariman aminta sih | 
panca agama | 

Bayu pangulunĕki || 

11. Ing agama ya arannana Bimana | 
sasewasogatĕki | 

padha anganggowa | 
tatĕngĕr ekal satya | 
carma rineka pusĕring | 
sato dĕn (ng)gawa | 
pupuk nĕng sirahnĕki || 

12. Panĕmbahe marang sangkaning maruta | 
lan marang caratwarsi | 

sarta marang lintang | 
lakune angaksama | 
tapane mangsa Pusĕki | 
tan kĕna dhahar | 
ulam sikil pat nĕnggih || 

13. Yĕn riaya kang sarwa kĕcut sadaya | 
larangan nora kĕni | 

ngrabĕni kaprĕnah | 
nini bibi pulunan | 
uwa miwah putu saking | 
luluri priya | 

myang luluri saking ĕstri || 

14. Datan kĕna ngrabĕni anaking inya | 
lan guru ingkang siwi | 

munah sato lagya | 
susuta nora kĕna | 
mangan wadĕr nora kĕni | 
myang datan kĕna | 
angagĕm buratwangi || 

15. Nugĕl kuku lan nganggo slaka tan kĕna | 
mĕjahi datan kenging | 

tĕkĕk cĕcak clarat | 
wawĕnange pan kĕna | 
prĕnah kadang dĕnrabĕni | 
iku kang saka | 
luluri jalu ĕstri || 

16. Wĕnang mangan wadĕr yĕn ginawe tamba | 
anganggo buratsari | 

utawa salaka | 
yĕn ginawe sarana | 
wĕnang cinukur pawĕstri | 
yĕn randha anyar | 
wong lanang ditĕtaki || 

17. Lamun dadi pangulune kang agama | 
papaline yĕn rabi | 

laki anganggowa | 
batoyang tĕgĕssira | 
yĕn pangantĕn lanang apti | 
ngarak anulya | 
warga pangantĕn ĕstri || 

18. Mawi angadhangi ing dhindhing warana | 
yĕn rĕbah ngarak pasthi | 

lamun datan rĕbah | 
wangsul pangarakira | 
kĕdah arinira salin | 
lamun palastra | 
kasetra layonnĕki || 

19. Dinĕkĕkkĕn ara-ara myang ing arga | 
kang pancĕn panggonaning | 
pandĕkĕking sawa | 

paliyasan dinusan | 
ing we jawuh yĕn mumuli | 
srana (m)babarang | 
sad Kala kang agami || 

20. Panguluning agama aran Kalana | 
sasewasogatĕki | 

sami anganggowa | 
tĕngĕr ekal purusa | 
lingga iku iya gadhing | 
utawa tulang | 

rineka purus nĕnggih || 

21. Dĕnanggowa kakalung de panĕmbahnya 
marang ing sarupaning | 

kang aĕng myang wrĕksa | 

watu sasamanira | lakune apan wirangi | 

tapane mangsa | 

Manggala yĕn lunga nis || 

22. Datan kĕna lamun asipĕng nĕng paran | 
mangsa Padrawanĕki | 

sirik mangan uyah | 

kalamun ariaya | 

kang sarwa pĕdhĕs sakalir | 

larangannira | 

tan kĕna angrabĕni || 

23. Anak inya sanak kang kaprĕnah tuwa | 
anak guru utawi | 

ingkang seje bangsa | 
kayata bangsa Brahma | 
datan kĕna angrabĕni | 
bangsa Waisya | 
sapapadhanirĕki || 

24. Lawan ora kĕna ambubaka lĕmah | 
kang ambaga bathari | 

lan lĕmah kang kadya | 
punuking kang andaka | 
datan kenging mamatĕni | 
sona kalabang | 
kalawan kalajĕngking || 

25. Lawan datan kĕna dhahara kalapa | 
nganggo ĕmas tan kenging | 
wawĕnange kĕna | 

rabi sanak kaprĕnah | 
ĕnom wĕnang angrabĕni | 
kang tunggal bangsa | 
mangan kalapa kĕni || 

26. Yĕn kinarya tatamba kalawan wĕnang | 
nganggo ĕmas manawi | 

kinarya sarana | 
papaline yĕn krama | 
anganggowa lĕmpĕng nĕnggih | 
pra warganira | 
pangantĕn ĕstri sami || 

27. Gĕlut lawan wargane pangantĕn lanang | 
ĕndi ingkang kapilis | 

pan kĕna padhĕndhan | 
lan nalika angarak | 
nganggo dan-edanan nĕnggih | 
lamun palastra | 

katarap layonnĕki || 

28. Pinakakkĕn ing sato kewan kang galak | 
paliysanning jisim | 

dinusan ing toya | 
ingkang rondhon widara | 
yĕn mumulya srana maling | 
sing sapa ingkang | 
tan nĕtĕpi agami || 

29. Salah siji iku kĕna sapu-dhĕndha | 
yĕn Sambo kang agami | 
ukume kasulah | 

lamun agama Brahma | 
ukumanira kabĕsmi | 
agama Endra | 
kaluwĕng ukumnĕki || 

30. Yĕn agama Wisnu kalabuh ukumnya | 
agama Bayu nĕnggih | 

ukume katarang | 
dene agama Kala | 
katarap ukumannĕki | 
kulup wus tamat | 

Buddha ingkang agami || 

31. Pan ing Tĕnggĕr ngluluri agama Brahma | 
dene cangkir tĕmbagi | 

isi toya marta | 
pan iku titinggalan | 
saking para cantrik nguni | 
ing desa-desa | 
pasthi na siji-siji || 

32. Kang nimpĕni pangulune kanang desa | 
caritanira nguni | 

ardi ingkang ana | 
tĕngah pasir sagara | 

Hyang Brahma kahyangannĕki | 

radyan turira | 

asru panuwun mami || 

33. (n)Jĕng paduka mĕdharkĕn agama Buddha | 
saĕstunipun taksih | 

mangke ingkang kanggya | 
kalamun palakrama | 
dados wontĕn kang pinirit | 
lampahing Jawa | 
manthuk-manthuk sang yogi || 

34. Tyas (m)badhidhig ngandika kulup sun tanya | 
lakuning kang agami | 

kanabeyanira | 
apa ta iya nunggal | 
kalawan agamamami | 

radyan turira | 
wontĕn sanĕs sakĕdhik || 

Lampah-lampah kalawan ingkang cinĕgah 

sang yogi ngandika ris | 

radĕn yĕn sambada | 

manira ayun wikan | 

mara pratelakna kaki | 

radyan mĕnĕmbah | 
jrudĕmung sabda jati || 

65. Jurudĕmung 

1. Ing kitab Bayanudayan | 
nyriosakĕn srengatipun | 

Kanjĕng Nabi nĕnĕm tuhu | 
ngasta agama minulya | 

lah punika ingkang sampun | 
linampahan para umat | 
pyambak-pyambak datan jumbuh || 

2. Bubuka ngasta sarengat | 
nJĕng Nabi Adam linuhung | 
sahadatipun Ashadu | 

Allah Ilahailolah | 

Ashadu ana Adamu | 
pitratollah tĕgĕsira | 
satuhu nĕksĕni ingsun || 

3. Ora ana Pangran liyan | 
anging Allah sipat agung | 
lawan anĕksĕni ingsun | 
nJĕng Nabi Adam sanyata | 
pataranira Hyang Agung | 

dene wĕkdalira salat | sadintĕn sadalunipun 


18 R. Jayĕngsari nyariyosakĕn bab agami-agami kanabiyan: Adam, Sis, Nuh, 
Ibrahim, Dawud, Musa tuwin Ngisa dumugi sarengat Nabi panutup 
Muhammad Rasulullah. 

Ki Buyut (n)dongĕngakĕn bab 'Sri-Sadana' wiwit Dĕwi Sri dados sawĕr sawa 
rumĕksa Kĕn Rakĕtan anakipun Nyi Wrigu karĕncana para dewa, nanging 
sagĕd kacabarakĕn dening Ki Wrigu ingkang nindakakĕn sarat sarana miturut 
pitĕdahipun Dĕwi Sri, ngantos badharipun sawĕr sawa dados Dĕwi Sri kundur 
makayangan sarĕng kalihan Dĕwi Tiksnawati. ... 
kaca 230-246 

4. Sadasa wĕkdal kathahnya | 
tigang wĕkdal siyangipun | 
pitung wĕkdal dalunipun | 
jangkĕp ping sadasa wĕkdal | 
musakapipun Kitabun | 
sadasa jilid punika | 

Malekat Jabrail tumrun || 

5. Pan namung kaping sawĕlas | 
sabĕn wulan siyammipun | 
ĕbĕl kalawan siyam sut | 
ĕbĕl pĕthak tĕgĕsira | 
nĕnggih sabĕn tanggal nuju | 
ping patbĕlas gangsal wĕlas | 
lajĕng ping nĕmbĕlas sampun || 

6. Sut pan cĕmĕng tĕgĕsira | 

sabĕn tanggal sangalikur | 
tridasa sapisannipun | 
jangkĕp dene bukanira | 
sami sontĕn wussing surup | 
kang kinaramkĕn punika | 
anĕdhaa dagingipun || 

7. Sato kewan kang paedah | 
kapĕndhĕt ing damĕllipun | 
rabi kadang sarĕngipun | 
sadintĕn pambabarira | 
kinalalkĕn bilih dhaup | 
kadang kang datan sarĕngan | 
miyos saking garbĕng biyung || 

8. Nanging sarĕng sawussira | 

Kangjĕng Nabi Adam surud | 
kang gumantya putra jalu | 
nJĕng Nabi Sis kakasihnya | 
apan kinaramkĕn lamun | 
krama antuk samya kadang | 
kinalalkĕn lamun antuk || 

9. Naking sanak miwah misan | 
apan sapiturutipun | 

tanpa ningkah bilih dhaup | 
anggĕr sampun condhong karsa | 
lajĕng kaidenan sampun | 
dening pra pangagĕngira | 
lamun wus kalakyan dhaup || 

10. Yĕn lakinya praptĕng lena | 
randhanira datan antuk | 
nambut silaning kramĕku | 
lamun ingkang ĕstri pĕjah | 
dhudha rabi datan antuk | 
pra umat lamun palastra | 
pinĕtak ing gunung-gunung || 

11. Ping kalih sarengatira | 
nĕnggih Kanjĕng Nabi Ĕnuh | 
sahadatipun Ashadu | 

Allah Ilahailollah | 
wa ashadu ana Ĕnuh | 
kalipatolah tĕgĕsnya | 
yĕkti anĕksĕni ingsun || 

12. Satuhune nora ana | 

Pangeran anging Allah lawan anĕksĕni ingsun 

Nabi Ĕnuh satuhunya | 

iku gĕntine Allahu | 

kalih wĕlas wĕkdal salat | 

sadintĕn sadalunipun || 

13. De musakapipun Kitab | 

sĕkĕt jilid kathahipun | 
katurunan mlaekatu | 

Jabrail ping gangsal dasa | 
siyammipun sabĕn tĕngsu | 
ing wĕkasanira tanggal | 
amung sadintĕn sadalu || 

Jilid 1 - Kaca : 232 

14. Kang kinaramakĕn kewan | 
sato pancĕn nĕdha iku | 
susukĕr sasaminipun | 
nanging nadyan pancĕn nĕdha | 
susukĕr yĕn dĕrĕng ayun | 
tuwin dĕrĕng nate nĕdha | 
kinalallakĕn puniku || 

15. Kadi ta kirik kang lagya | 
gumĕlo sasaminipun | 
lamun nambut pikramĕku | 
kĕdah lilinton punika | 
sandhangan panganggenipun | 
kaidĕn tyang sĕpuhira | 
nĕnggih kalih-kalihipun || 

16. Punika minangka ningkah | 
panganggene ingkang jalu | 
rinawatan ĕstrinipun | 
panganggening ĕstrinira | 
rinawatan ingkang jalu | 
saupami pipindhahan | 

kang sandhang panganggya wangsul || 

17. Nanging kalih-kalihira | 
sami tan kenging kalamun | 
nambut silaning kramĕku | 
kalamun pĕgat palastra | 
kenging kalih-kalihipun | 
randha laki dhudha krama | 

pra umat yĕn praptĕng lampus || 

18. Wangke kinĕlĕm ing toya | 
ingkang langkung lĕbĕtipun | 
kaping tiga sarengatu | 
nJĕng Nabi Ibrahim mulya | 
sahadatipun Ashadu | 

Allah ilahailollah | 

ashadu ana puniku || 

19. nJĕng Ibrahim kalillolah | 
makna anĕksĕni ingsun | 
satuhune tan anĕstu | 

Pangeran anging Allahu | 
lawan anĕksĕni ingsun | 
satuhune Sang Minulya | 
nJĕng Nabi Ibrahim salamu || 


< Serat Centhini Jilid 01 - Halaman : 310 > 


20. Pawong mitranira Allah | 
salat sadintĕn sadalu | 
kaping kalih likur waktu | 
pan musakapipun Kitab | 
sadasa jilid puniku | 
ping sawidak katurunan | 
Malekat Jabrail namung || 

21. Siyam sabĕn ri Jumungah | 
buka sawussira surup | 
kang kinaramakĕn satu | 
-kewan mangsa dadagingan | 
lan wohwohan kang wittipun | 
mawa ri tan kĕna nadhah | 
myang ĕron sadayanipun || 

22. Kang(ng)gatĕli mapan karam | 
ingkang kinalalkĕn lamun | 
kewan ingkang tan mangsĕku | 
daging myang kalal ngunjuka | 
sajĕng ing sasaminipun | 
kang ningkahkĕn lamun krama 
bapa tuwin kakinipun || 

23. Miwah sadhĕrĕke priya | 
tiyang jalĕr wĕnang wayuh | 
saking kalih tuwin langkung | 
randha laki tan cinĕgah | 
dhudha rabi malih antuk | 
para umat yĕn palastra | 

pan pinĕtak jisimipun || 

24. Wontĕn ing siti kang mulya | 
kang sukci inggih puniku | 
siti kang dĕrĕng satuhu | 
dados jalantah rannira | 
kawutahan dening marus | 
tiyang kang kinaniaya | 
katĕtĕsan rahsanipun || 

25. Tiyang jina babandrĕkan | 
kaping sakawan winuwus | 
Nabi Musa srengatipun | 
sahadatipun winarna | 

Ashadu Allah ilahu | 

Illolah ashadu ana | 

ya Musa kalamolahu || 

26. Makna anaksĕni ingwang | 
tan na Pangeran satuhu | 
anging Allah Tangalĕstu | 
lawan anĕksĕni ingwang | 
Kangjĕng Nabi Musa iku | 
pangandikanira Allah | 

salat sadintĕn sadalu 


27. Kaping kawandasa wĕkdal | 
dene ta musakapipun | 
juga Kitab Torĕt amung | 
sarĕng dugi panjĕnĕnganira | 

Kangjĕng Nabi Dawud | 
musakapipun awĕwah | 
sajuga kang Kitab Jabur || 

28. Myang matrapkĕn paukuman | 
kinisap ing lĕrĕsipun | 
amĕjahi pan linampus | 
myang mĕdharkĕn wĕnangira | 
sagunging kang para ratu | 
kenging aningkahkĕn tiyang | 
ĕstri kathahipun satus || 

29. Siyam ing dalĕm sawarsa | 
kawandasa dintĕn muput | 
sabĕn sontĕn bukanipun | 
myang sabĕn Jumungah siyam | 
kĕna hat saha tan antuk | 
nĕdha ulam dadagingan | 
ingkang kinaramkĕn namung || 

30. Kewan ingkang mawi ngaral | 
kadosta upaminipun | 
kewan ĕstri ingkang nuju | 
wawrat datan kenging dhahar | 
kinalallakĕn sadarum | 
kewan kang tan mawi ngaral | 
wawrat sakit saminipun || 

31. Yĕn laki rabi punika | 
kaningkahkĕn dening ratu | 
utawi parentah agung | 
bilih randha tuwin dhudha | 
laki myang rabi pikantuk | 
manawi pĕjah pinĕtak | 
siti rĕsik lan mandhukul || 

32. Kaping gangsal srengatira | 
nJĕng Nabi Ngisa linuhung | 
sahadatipun Ashadu | 

Allah ilahailallah | 
ashadu ana Ngisa ruhullah | 
apan tĕgĕsira | 

ingkang nĕksĕni satuhu || 

33. Tan ana Pangeran liyan | 
mung sawiji ya Allahu | 
lawan anĕksĕni ingsun | 
satuhune Nabi Ngisa | 

iku atmajĕng Hyang Agung | 

salat sabĕn ari Akat | 
mung sawindu dangunipun || 

34. Anĕnggih sĕkĕt rĕkangat | 
musakapipun pan namung | 
sajuga Kitab Injillun | 
katurunan Malaekat | 

Jabrail dutĕng Hyang Agung | 
namung kaping kalihwĕlas | 
pan siyammipun winuwus || 

35. Sabĕn Passĕn akaliyan | 
ngajĕngakĕn Kamsin puniku | 

Passĕn awit sedanipun | 

Nabi Ngisa dumuginya | 
saking seda nulya wungu | 
dados ing dalĕm tri siyang | 
buka sabĕn wussing surup || 

36. Kamsin punika nalika | 
tumĕdhaking Rohul Kudus | 
dhumatĕng sakabatipun | 

Gusti Kangjĕng Nabi Ngisa | 
kalih siyang siyammipun | 
sami Passĕn bukanira | 
lajĕng ariaya Kamsun || 

37. Kang kinaramkĕn punika | 
sabĕn Jumungah tan antuk | 
nĕdha kewan dagingipun | 
nanging kawĕnangkĕn nĕdha | 
ulam loh sasaminipun | 
kinalallakĕn sadaya | 
anggĕr datan karya gigu || 

38. Kogug kogĕl sĕmang-sĕmang | 
yĕn laki rabi puniku | 
kaningkahakĕn ing ratu | 
utawi para parentah | 
sampunne paningkah rampung | 

mawi kaparingan sĕrat | kawin cacĕpĕnganipun 

39. Jalu kalawan wanita | 
wanita kinarya unggul | 
dadya datan kinawayuh | 
randha dhudhaning pĕgatan | 
gĕsang tan kenging puniku | 
palakrama kalihira | 
anjawi yĕn sampun rĕmbug || 

40. Para umat bilih pĕjah | 
pan kapĕndhĕm jisimipun | 
ing siti kang tan mandhukul | 
rĕsik gumrining warata | 
kalangkung utami lamun | 

ana ing masjit pinĕtak | 
mancorong kadya mas timbul || 

66. Maskumambang 

1. Kaping nĕnĕm sarengat ingkang mungkasi | 

Kangjĕng Nabi duta | 

nayakaningrat lĕnĕwih | 

Mukhamaddan Rasulollah || 

2. Salalahu ngalaihi wasalami | 
bakdaning Mukhamad | 
datan wontĕn nabi malih | 
linuri tĕkĕng samangkya || 

3. Kang wus samya angangge agama sukci | 
sadrah tanah Jawa | 

minurut Nabi sinĕlir | 
punika sahadatira || 

4. Ashadu anlailaha ilollahi | 
wa ashadu anna | 

Mukhamad Rasulollahi | 
ing maknanira winarna || 

5. Utusaning Allah Ingkang Maha Sukci | 
sabĕn ri salatnya | 

sadintĕn sadalu kaping | 
gangsal wĕktu datan gothang || 

6 . 

7. Kang kapisan waktu Subuh bangun enjing | 
ing sadĕrĕngira | 

Sang Hyang Surya andhadhari | 
pan amung kalih rĕkangat || 

8. Kaping kalih wĕktu Luhur wancinĕki | 

Hyang Surya gumlewang | 

ing sadĕrĕngipun lingsir | 
kawan rĕkangat gya salam || 

9. Kaping tiga winastan waktu Ngasar-i | 
wanci Sang Hyang Surya | 

mĕh tumamĕng maring ardi | 
kawan rĕkangat gya salam || 

10. Ping sĕkawan winastanan waktu Mahrib | 
wanci surup surya | 

kantun sunaripun abrit | 
pan amung tigang rĕkangat || 

11. Kaping gangsal waktu Ngisa ingkang wanci | 
sunaring Hyang Surya | 

waradin datan kaĕksi | 
kawan rĕkangat gya salam || 

12. Bakda Ngisa nadyan sunat nanging wajib | 
salat kang winastan | 

nĕnggih sunat Minalwitri | 
pan amung kalih rĕkangat || 

13. Wusing salam linajĕngkĕn sunat malih | 
salat kang winastan | 

nĕnggih rĕkangat Talwitri | 
sarĕkangat nulya salam || 

14. Jakatipun sapisan ing sabĕn warsi | 
pan mawa kamurwat | 

ingkang kenging dĕnjakati | 
pitrah sabĕn ariraya || 

15. Siyammipun sabĕn wulan Ramlan nĕnggih | 
amuput sawulan | 

buka wusing bakda Mahrib | 
ing sabĕn malĕme siyam || 

16. Tĕngah dalu dhahar sasĕnĕngirĕki | 
saur pan winĕnang | 

supadi kuwating dhiri | 
tĕtĕp nglampahi agama || 

17. Bilih kinawasakakĕn ing Hyang Widdhi | 
ing wulan Dulkijah | 

maring Mĕkah minggah khaji | 
manjing pirukuning Islam || 

18. Dadya gangsal sahadat ingkang rumiyin | 
ping kalihe salat | 

jakat ingkang kaping katri | 
ping caturira puwasa || 

19. Kaping gangsal maring Mĕkah minggah khaji | 
musakapnya Kur’an | 

tigangdasa ĕjus isi | 
satus kawan dasa surat || 

20. Pan amĕngku wahyudi tigang prakawis | 
satunggal Nurbuwat | 

kalihe Kukumah nĕnggih | 
katiga Wahyu Wilayah || 

21. Jawinipun Wahyu Nurbuat puniki | 
dene wus anyata | 

jumĕnĕng Nabi kakasih | 

Wahyu Kukumah jinarwa || 

22. Dene sampun jumĕnĕng Narpati yĕkti | 
kang Wahyu Wilayah | 

jumĕnĕng Waliyullahi | 
mustikaning kang panutan || 

23. Katurunan Malaekat Jabarail | 

kaping kalih lĕksa | pangulu ingkang (m)bawani 
anglampahakĕn agama || 

24. Pan kapara sakawan imanirĕki | 
kalanira wĕkdal | anĕng Masjiddil Karami | 
angadhĕpakĕn Betolah || 

25. Wetan majĕng mangilĕn Iman Sapingi | 
lĕr ngidul ajĕngnya | 

nĕnggih nJĕng Iman Kanapi | 
ing kilĕn majĕng mangetan || 

26. Nĕnggih Iman Maliki ingkang (n)darbĕni | 
kidul lĕr adhĕpnya | 

Iman Kambali nyitĕnni | 
catur panutan sĕmbahyang |( 

27. Para umat pundi ingkang dĕn rĕmĕni | 
ing salah sajuga | 

bilih bangsa kula Jawi | 

Iman Sapingi panutan || 

28. Ingkang dipun karammakĕn sakathahing | 
daging kewan mawa | 

siyung myang sakĕhing paksi | 
kang nyangkĕrĕm anggamdha || 

29. Tuwin kewan ingkang gĕsang toya kalih | 
lire kang nĕng toya | 

tan kurang juga punapi | 
nĕng dharatan tan ngapaa || 

30. Tuwin ingkang mĕkĕruh kalawan najis | 
myang kang mawa wisa | 

utawi ingkang ngĕndĕmi | 
punika karam sadaya || 

31. Ingkang dipun kalallakĕn samukawis | 
kang tan kalbĕng karam | 

manawi alaki rabi | 
kaningkahkĕn wali bapa || 

32. Kaki kadang jalĕr wajib amalĕni | 
sĕpĕne titiga | 

ingkang kenging amalĕni | 
kadang warga saking bapa || 

33. Kaningkahkĕn pangulunipun agami | 
sinaksĕn sakawan | 

bilih dhudha kenging rabi | 
randha kenging imah-imah || 

34. Wit Nabi Sis dumugi Muhkhamad Nabi | 
ĕstri kang winĕnang | 

dumadya ajatukrami | 
naksanak misan mindhowan || 

35. Saking jalĕr ĕstri myang sanĕsing ahli | 
ingkang tan linilan | 

kramantuk sadhĕrĕk nunggil | 
yayah rena myang sĕsĕpan || 

36. Sadarahe saking sadhĕrĕkirĕki | 
tan kenging sadaya | 

mayuh kadang datan kenging | 
satunggal kĕdah pinĕgat || 

37. Tiyang jalĕr winĕnangkĕn wayuh ĕstri | 
tumĕka sakawan | 

langkung samantĕn tan kenging | 
rare jalĕr yĕn wus yuswa || 

38. Kalihwĕlas taun kĕdah dĕntĕtaki | 
rare stri yĕn yuswa | 

tĕlung taun dĕnsunati | 
dene manawi palastra || 

39. Jisimmipun kapĕtak wontĕn ing siti | 
yĕn madahab Iman | 

Sapingi ujurirĕki | 
mangalĕr bilih madahab || 

40. Nĕnggih Iman Kanapi kuburirĕki | 
mangilĕn ujurnya | 

madahab Iman Maliki | 
mujur mangidul kuburnya || 

41. Kang mahadab anĕnggih Iman Kambali | 
ujurnya mangetan | mĕnggah sampurnaning jisim | 
wit sarengat Nabi Adam || 

42. Tĕkĕng mangke pan namung kawan prakawis | 
dhingin sinucĕnan | 

ing toya kang ngantya rĕsik | 
sinalatkĕn ping kalihnya || 

43. Kaping tiga rinukti ingkang prĕmati | 
aywa katingalan | 

ping pat pinĕndhĕm ing siti | 
utawi kinĕlĕm toya || 

44. Sampun tamat cariyosing para nabi | 
kang mĕngku sarengat | 
jĕjĕripun nĕnĕm nabi | 

mirib kang kasĕbat Kitab || 

45. Mĕsĕm-mĕsĕm Ki Ajar ngandika aris | 
kulup ingsun rasa | 
laku-lakuning agami | 

Buddha lawan kanabeyan || 

46. Amung gĕsĕh laku nanging jogge sami | 
andhĕku rahadyan | 

Buras umatur sang rĕsi | 
gambuhipun rare jabang || 

67. Gambuh 

1. Sang wiku ngandika rum | 
rare jabang caritane dangu | 
anane kang sinaratan warni-warni | 
duk jaman Sri Maha Punggung | 

Purwacarita ngadhaton || 

2. Dwi putra ĕstri jalu | 

dyan Sadana lan Dĕwi Sri iku | 
sinabdakke Sadana dumadya sriti | 

Sri dadya sarpa sawĕku | 
nandhang papa putra karo || 

3. Sakarone anglangut | 

tan karuwan kang bakal jinujug | 
sarpa sawa lampahira duk dumugi | 
tlatah nagri Wirathĕku | 
lĕrĕm nĕng sawah amanggon || 

4. Ngalĕkĕr tĕngah pantun | 
ing desa Wasutira puniku | 
panggĕdhene tuwaburu Wrigu nami | 

Nikĕn Sangki wadonnipun | 

wĕktu iku wawrat sĕpoh || 

5. Ing ngarĕp tuwaburu | 

Kyai Wrigu pruhita sang wiku | 

Sang Wisama kapencut adarbe siwi | 

gya sinungan saranĕku | 

myang winĕling wantos-wantos || 

6. Hĕh Wrigu kawruhanmu | 
sira bakal kaparingan sunu | 

yĕn kaidĕn anggawa bĕgja sayĕkti | 
sarana iku dĕngupuh | 
klukunĕn we yoga gupoh || 

7. Kang ran we yoga iku | 

warna catur sawarna kang banyu | 
saka bumi dwi warna we saka nglangit | 
tri warna we asallipun | 
saka cucukulan manggon || 

8. Catur warna kang banyu | 
saka kang asipat nyawa iku | 
winor kanggo ngaluku sarana iki | 
gya inumĕn lan somahmu | 


< Serat Centhini Jilid 01 - Halaman : 318 > 


lamun katrima kĕlakon 


9. Anggarbini satuhu | 
sakaroron mareneya gupuh | 

ingsun arsa paring wangsit mring sirĕki | 
kadadeyaning sutamu | 

Kyai Wrigu mundur alon || 

10. Kĕn Sangki sawussipun | 
anggarbini sakaliyan gupuh | 
umarĕk ing sang yogi ngandika aris | 
hĕh Wrigu kawruhanamu | 
nyaimu ĕnggone (m)bobot || 

11. Kang nĕng wĕtĕngan iku | 
widadari pan panuksmanipun | 

Dĕwi Tiksnawati kadadeyanĕki | 

Rĕtna Dumilah ing dangu | 
sirantuk kabĕgjan yĕktos || 

12. Dĕwi Sri ananipun | 

Tiksnawati widadari iku | 

anane Sri kadidene satu munggwing | 
ing rimbagan saminipun | 
dene margane patĕmon || 

13. Sri Tiksnawati kumpul | 
ngupyaa sarpa sawa luhung | 

kang anganggo susumping pari sawuli | 
kalamun sira wus antuk | 
rĕksanĕn dipun gumatos || 

14. Ywa nganti praptĕng lampus | 
lamun mati pralena sutamu | 
tlasing sabda Ki Wrigu kalilan mulih | 
wus lami dĕnnira ngluru | 

tan mantra lamun kapanggoh || 

15. Tanggal sapisan nuju | 
mangsa Padrawana Kyai Wrigu | 
sruning sayah lĕrĕn nĕng pĕpĕrĕng guling | 
antuk wangsiting dewa gung | 

sarpa sawa (ng)gonne manggon || 

16. Yĕn cinĕkĕlan purun | 
pasangana kalasa kang alus | 
sasapana jarit putih urapsari | 
kĕpyurana ganda arum | 
yĕn wus nĕng piranti kono || 

17. Gulungĕn kang barukut | 
prĕnahĕna sajroning wismamu | 
kang asuci tĕlas ujare kang wangsit | 

Wrigu tangi banjur mantuk | 

nglĕksanani kang wiraos || 

18. Praptane sabin gupuh | 

gya ginĕlar sarpa duk amambu | 
ganda arum (ng)galĕsĕr nulya marani | 
ngalĕkĕr nĕng sinjangipun | 

Ki Wrigu anĕmbah alon || 

19. Kang sarpa wus ginulung | 
praptĕng wisma pinarnahkĕn sampun | 

nĕng patanĕn Ki Wrigu myang Nikĕn Sangke | 
ing tyas kacaryan kalangkung | 
dene warnanya mancorong || 

20. Cacawisan pinatut | 

kodhok ijo satumbu gung munjung | 
kacarita ratrinya wĕtĕngan lair | 
mijil dyah ayu kalangkung | 
marwatĕng tyas sakarongron || 

21. Sayah Ki Wrigu turu | 
ponang sarpa marimpĕni Wrigu | 
ingsun aja kok sajĕni kodhok wilis | 
sajĕnana suruh ayu | 

kĕmbang dupa aja towong || 

22. Andadĕkkĕn satuhu | 
kabĕgjanmu lan wawĕkasingsun | 
sutanira iku wĕhana kakasih | 

Rara Rakĕtan wus mungguh | 
jroning sapta ri wit mĕngko || 

23. Ratri ywa kongsi turu | 
yĕn raina sira kĕna turu | 

pan minangka pangrĕksa supaya dadi | 
kalis beka rĕncanĕku | 
byar enjing tangi linakon || 

24. Supĕnanirĕng dalu | 

tan pantara janma amburubul | 

tilik bayi (ng)gawa pawĕwĕh mawarni | 

Ki Wrigu lan somahipun | 
padha sukur ing Hyang Manon || 

25. Ing nalika puniku | 

Suralaya gĕgĕre kalangkung | 

marga saka (ng)gonne Dĕwi Tiksnawati | 

(n)janma nir paliwarĕku | 

Hyang Guru utusan gupoh || 

26. Sang Hyang Kala puniku | 
kinĕn angrĕncana wus tumurun | 
nuksma sona ajag Wrigu kala guling | 
sarpa marimpĕni Wrigu | 

kawruhana surup mangko || 

27. Sang Hyang Kala tumurun | 
angrĕncana marang ing sutamu | 
rupa asu ajag tulakana aglis | 
sakĕhing lawangirĕku | 
kutugana wlirang gupoh || 

28. Ing sajrone wismamu | 
oborana balarak ping tĕlu | 
sawĕngine sarta sasajiya sami | 
punar wak ati saundhuh | 
sajĕkna dagane mĕnok || 

29. Kadokokana kĕlut | 

sapu papon gantal aywa kantun | 
pasangana damar paesan ywa mati | 
ing wismamu mĕngko surup | 
ubĕngana alon-alon || 

30. Matĕka mantranipun | 

o Kala nama si Wayĕh iku | 
ing sawĕngi mĕngko sutanira nini | 
sayĕkti manggih rahayu | 

Wrigu tangi turu wartos || 

31. Marang ing semahipun | 

wus rumanti tan ana kalimput | 
sona ajag kewran dĕnnya ayun manjing | 
ngantya tumĕka byar esuk | 
kawĕlĕh gya muksa gupoh || 

32. Hyang Jagatnata bĕndu | 

gya utusan Hyang Brahma tumurun | 
nuksma dadya Lĕmbu Gumarang rĕspati | 
ki Wrigu awanne turu | 
sarpa marimpĕni alon || 

33. Hĕh Wrigu wruhanamu | 
mĕngko ratri sirĕp janma wĕktu | 

ana prapta Sang Hyang Brahma mindha sapi | 
arsa ngrĕncana sutamu | 
tutulakmu dimirantos || 

34. Kanan keringing pintu | 
pasangana ron nanas kang sinung | 
lalonthĕngan angus lawan ĕnjĕt putih | 
kulit brambang dupanipun | 

kaya kang wis blarak obor || 

35. Ing dagane si gĕndhuk | 
sajĕnana sĕga abang lawuh | 
kukuluban wutuhe karo kang uwis | 
kinang paradan ywa kantun | 

aywa giris lair batos || 

68. Girisa 

1. Kalamun ngubĕngi wisma | 
iki mantrane ucapna | 
poma-poma Hong Brahmana | 
rasioyĕh maswaena | 
sayĕkti manggih raharja | 

Wrigu satanginya nendra | 
wawarti mring rabinira | 

Kĕn Sangki sasaji sigra || 

2. Wrigu mituhu supĕna | 

dupi Sang Lĕmbu Gumarang | 
arsa manjing maring wisma | 
akewran dening sarana | 
asru mĕksa tan kawawa | 
wĕkasan byar enjing muksa | 
matur cabaring dinuta | 

Hyang Guru sigra utusan || 

3. Sang Hyang Wisnu wus tumĕdhak 
anuksma dadi waraha | 

Wrigu siyangira nendra | 
sarpa sawa sung sasmita | 

Wrigu tĕngah wĕngi mangkya | 
Hyang Wisnu tumurun dadya | 
waraha arsa ngrĕncana | 
iya marang sutanira || 

4. Tutulakmu wuwuhana | 
ri widara tunggalĕna | 
lan ron nanas wingi ika | 
padupane salinnana | 
ronning tanjung oborana | 
kaya dene kang wus klakyan | 
ing dagane sajĕnana | 

iwak ĕloh sĕga krĕsna || 

5. Wuwuhe lan wingi gantal | 
kĕmbang kang wangi gandanya | 
ĕnggonmu ngubĕngi wisma | 
nganggo obor matĕk mantra | 
lah mangkene omma suya | 
namartagda namandaha | 

yĕkti sutanta raharja | 

Wrigu satanginya nendra || 

6. Gupuh-gupuh awawarta | 
mring Kĕn Sangki rabinira | 
linaksanan sadayanya | 
wussing wanci wraha prapta | 
arsa manjing maring wisma | 
tan kawawa dening srana | 
ing wayah byar esuk muksa | 

matur cabaring dinuta || 

7. Hyang Pramĕsthi ĕsmu duka | 
arsa nĕdhaki priyangga | 
manuksma maring kukila | 
kathah kang para jawata | 
tumutur samya anuksma | 
sasĕnĕngira priyangga | 
siyang Ki Wrigu anendra | 
sarpa sawa sung sasmita || 

8. Wrigu mĕngko bangun rina | 

Hyang Mahĕswara tumĕdhak | 
manuksma dadi kukila | 
ingiring para jawata | 
sadaya samya manuksma | 

Hyang Naraddha mring Kodhok Pas 
Brahma mring Kala Gumarang | 
Surya marang Walang Anggas || 

9. Hyang Mahadewa manuksma | 
Wĕdhus Parucul Hyang Yama | 
mring Kidang Ujung manuksma | 
Kuwera Tikus Jinada | 

Hyang Siwah manuksma marang | 
Manjangan Karandhi nama | 

Hyang Pritanjala manuksma | 
marang ing Ĕmprit Kukila || 

10. Rodra mring Lĕmbu andana | 

Wisnu mring Tĕmbalung Wraha | 
Bayu mring Kĕbo Andanya | 

Basuki mring Sarpa Lanang | 

Kala mring Asu Wiyungyang | 
Candra Kucing Candramawa | 
kabĕh pan arsa ngrĕncana | 

iya marang sutanira || 

11. Kaya kang uwus kalakyan | 
wismanira kĕnthĕngana | 
mubĕng dening lawe wĕnang | 
anĕkakĕna tĕtangga | 

lawan pamong mitranira | 
ajakĕn mĕlĕk sadaya | 
ana maning saratira | 
paturonne lĕmĕkana || 

12. Ron senthe cinorĕk gambar | 
waraha kalawan baya | 
lawan gandhik lonthĕngana | 
ĕnjĕt pipindhanĕn janma | 
nĕng ron senthe turokĕna | 
awit surup sutanira | 
mĕlĕk-turu pinangkuwa | 

tumĕkane bangun rina || 

13. Pagĕr wisma sĕmburana | 
dalingo balĕnge bawang | 
kang wrata mataka mantra | 

Hong Hyang Hyang Siwah aboja | 
abuyana kita marta | 

swana maswana wus tamat | 
dhenok yĕkti manggih arja | 
myang sining wisma sadaya || 

14. Lan maninge mĕngko ratri | 
aywa sira mamatĕni | 
sabarang ingkang kaĕksi | 
ywa wani-wani nukrĕti | 
kranĕku ngalad-aladi | 

Hyang Guru arsa nĕdhaki | 

Kalakuthana (n)dingini | 
yĕku ratune wisa-di || 

15. Saka ing Yomani nraka | 
dadi sarapsawan rupa | 
salire ingkang dumadya | 
sadhengah kang kawistara | 
pindha lĕmut sasamanya | 
mangka nganti matĕnana | 
sayĕkti de sutanira | 
bakal kĕna ing rĕncana || 

16. Sarate iku bagĕkna | 
kaping tĕlu sawĕnginya | 
sambĕt araning kang Kala | 

Kuthana ingkang nalika | 
nganakkĕn ratuning sawan | 
sawan tĕlu cacahira | 
kawit tĕka surup surya | 
mangkene (ng)gonmu (m)bagĕkna || 

17. Abangko Sang Nuriswa ta | 
kang kesdya ayu aweka | 
hya ngayu muli angkosa | 
karĕngkĕtan tata nama | 
walungyanto ya wanggawa | 
ingkang sawijine tĕka | 
nalika tĕngah ratrinya | 
mangkene (ng)gonmu (m)bagĕkna || 

18. Ahangko Sang Nĕris tĕkang | 
kisdya ayu Akwiki Hyang | 
ngayu muli hangko saka | 
rĕng tĕkanta tan na mawa | 
lunganta ywa gawa purna | 
kang sawiji manĕh tĕka | 
ing nalika byar raina | 

mangkene (ng)gonmu (m)bagĕkna || 

19. Ahangko Sang Naris tĕkang | 
ke sĕdya ayu Akwiki | 
ywangayu muli angkosa | 
saka rĕng tekan tan nana | 
mawa lungyanta ywang gawa | 
ĕh Wrigu dĕn eling poma | 

(ng)gonnira ambagĕkĕna | 
kaping tĕlu sawĕnginya || 

20. Dhewe-dhewe arannira | 
ingkang dhingin Sang Nuriswa | 
kapindhone Sang Niris rannya | 
ping katri Sang Naris ika | 

pan padha kadadeyannya | 

Sang Kala Kuthana ingkang | 
angratoni sarap sawan | 
sabĕn sira sung pambagya || 

21. Dĕn santak kaya wong (ng)gĕtak | 
ing kono sagunging sarap | 

-sawan gya lumayu samya | 
datan ana wani pĕrak | 

sutanta manggih raharja | 

Wrigu satanginya nendra | 
saking karsaning jawata | 
sinung emut tan kalepyan || 

22. Wawarta mring rabinira | 
sasaji sampĕt sadaya | 
kacrita tumĕdhakira | 

Hyang Guru myang pra jawata | 
sami kawĕlĕh sadaya | 
nir nandukakĕn rĕncana | 
awĕkasan samya muksa | 
jabang lĕstari raharja || 

23. Datan ana kara-kara | 
lah iku Buras kawitnya | 
katĕlah tĕkĕng samangkya | 

Buras malongo tan nabda | 
manthuk-mantuk mangap-mangap | 
radyan nyĕblĕk Buras kagyat | 
garagapan nĕmbah-nĕmbah | 
lĕstari datan wacana || 

24. Rahadyan matur sang tapa | 
kadiparan waluyanya | 

Sri kang dadya sarpa sawa | 
sang pandhita angandika | 

Sang Hyang Jagadnata mawas | 
cabar ingkang pangrĕncana | 
saka Sri ing panggawenya | 

25. Gya utusan widdhadarya | 
kinĕn animbali marang | 

Dĕwi Sri ayun kinarya | 
jangkĕpe kang widdhadarya | 
wus tumurun lan Sri panggya 
andhawuhkĕn kang timbalan | 
Sri matur kalingga murda | 
ananging darbe sĕmaya || 

26. Yĕn wus ruwat saking papa | 
lawan arine Saddhana | 
tĕmbe dinadosna dewa | 

Dĕwi duta wangsulannya | 
ing mangke Radĕn Saddhana | 
sampun waluya kang ngruwat 
Sri Wiku Ngatasmaruta | 
dhinaupkĕn atmajanya || 

27. Ran Dĕwi Laksmitawahni | 
nanging karsane Hyang Giri | 
tĕmbe yĕn wus asisiwi ] 

wit bakal nurunkĕn wiji | 
sarpa sawa duk miyarsi | 
sabdaning kang widhadari | 
warti lampahe kang rayi | 
karantan-rantan ing ati || 

28. Anglalĕkĕr kawistara | 
sĕmune minta ruwatnya | 
gya rinuwat wus waluya | 
sarpa sirna Sri kang ana | 
anulya ayun binakta | 
nanging Sri maksih lĕnggana | 
aturnya mring Widdharya | 
kang dadya sandeyĕng driya || 

29. Nilar mring Wrigu-atmaja | 
manawi kenging rĕncana | 
ing dewa tĕmah palastra | 
yĕkti yayah rĕnanira | 
saiba susahing driya | 
mangka ngagĕsang punika | 
yĕn rumaos katupiksa | 
wajib sangĕt (m)baurĕksa || 

30. Liripun kula punika | 
rumaos dipun opĕnni | 
walĕs kula angopĕnni | 
sagunging kang widdhadari | 
ngraos lĕrĕs turira Sri | 

ana widdhadari siji | 
anama Dĕwi Nariti I 

misik dhatĕng Dĕwi Ĕsri || 

31. Kalamun Ki Wrigu siwi | 
panjanmaning Tiknawati | 
mila agung rĕncanĕki | 
awit (ng)gonnira manjanmi | 
paliwara datan mawi | 
dadya dukane Hyang Giri | 
wangsulannya Dĕwi Ĕsri | 

Hyang Jagadnata sayĕkti II 

32. Sipat asih lawan mirah | 
tur kawasa amisesa | 
nanging tan karsa marwasa | 
sanggyaning kang tanpa dosa | 
karantĕn punapa dhawak | 
kamirahan yĕn tan lawan | 
papasiyan kadiparan | 
patraping kang pangangsan || 

33. Tĕka badhe amirosa | 
lampahing kang amisesa | 
malah arsa amarwasa | 

Hyang Giri yĕn makatĕna | 
punika punapa sipat | 
arubiru sayĕktinya | 
pasthi titahipun samya | 

[•••] II 

34. Lalawora haruhara | 
mangkana pra widdhadarya | 
kaluhuran ingkang sabda | 
gya muksa sapungkurira | 

Ki Wrigu lawan somahnya | 

yun (m)bĕrsihi (ng)gyanning sarpa | 
myak samir kagyat ing driya | 
sarpa nir ana wanudya || 

35. Kalangkung endahing warna | 

Wrigu sakalih aturnya | 

Dĕwi Sri uwus sajarwa | 

ing purwa madya wasana | 

Wrigu amarwata suta | 
akĕh-akĕh aturira | 
ayun sudhiya sugata | 

Sri tan arsa mung aminta || 

36. Kinang ayu lawan kĕmbang | 
gĕdhang ayu myang padupan | 

Wrigu mundur tur sandika | 
nulya para Widdhadarya | 
tumurun lawan Sri panggya | 

(n)dhawuhkĕn timbalanira | 

Hyang Giri angsung uninga | 

wijiling kang pangandika 


69. Mijil 

1. Hyang Daruna lan Dĕwi Daruni | 
kadangira wadon | 

karya saru anĕng kahyangane | 
anglakoni panggawe tan yukti | 
yĕku lambangsari | 
lawan kadangipun || 

2. Sakarone saiki kaungsir | 
marcapada anjog | 

Hyang Daruna manjanma sutane | 

Ki Subandha ingkang lagi lair | 
de Dĕwi Daruni | 
anjanmaa iku || 

3. Mring Rakĕtan Ki Wrigu kang siwi | 
minangka dumados | 

liruning dyah Tiksnawati kuwe | 

diwasane kalihira sami | 

karsaning dewa di | dadya jodhonipun || 

4. Tĕmbe darbe atmaja pawĕstri | 
dadya garwa katong | 

ing Wiratha iku nurunnake | 
sanggyaning kang ratu tanah Jawi | 

Dĕwi Sri duk myarsi | 
lĕga galihipun || 

5. Sarya matur sandika nglampahi | 
dhawuhe Hyang Manon | 
nanging nyuwun pĕthukan sowanne | 
padhati sinang ingkang pangirid | 

Lĕmbu Gumarang di | 

Naga Serang pĕcut || 

6. Wusnya atus ature Dĕwi Sri | 
waranggana gupoh | 

samya muksa prapta ing ngarsane | 

Sang Hyang Giri gya matur salwiring | 
dĕnnira tinuding | 
ing Sri aturipun || 

7. Sapungkure para widdhadari | 

Wrigu sakarongron | 
nyaosakĕn gantĕn myang dupane | 

Sri wus mucang Wrigu matur aris | 
pun Rakĕtan mangkin | 

panas badannipun || 

8. Sri ngandika iku prabawaning | 
kang manuksma gantos | 

ing maune apan panjanmane | 

Tiksnawati liru dyah Daruni | 

dene Tiksnawati | 
iki sandhingingsun || 

9. Kyai Wrigu lawan Nikĕn Sangki | 
basa wĕruh (n)jomblong | 

dene kĕmbar tan ana siwahe | 

Sri ngandika dilatana nuli | 
(m)bunbunannirĕki | 
anakmu si gĕndhuk || 

10. Lan udĕle ĕpĕk-ĕpĕk kalih | 
dalamakan karo | 

ngaping tĕlu ing kiwa wiwite | 
sarta (ng)gyanta (n)dilati sĕmbari | 
wuwuda sayĕkti | 
sutanta rahayu || 

11. Lamun sutanira nuju guling | 
poma wĕkasingong | 

jwa kok ambung lawan sadurunge | 
pupak untu aywa wani-wani | 
nyiwĕl pipineki | 
apadene Wrigu || 

12. Ywa kok ĕmpĕr lawan kang wus lalis 
la-ilane awon | 

tan na tulus yĕn kok ĕstokake | 
awidada pangĕmongirĕki | 
sira sun jatĕni | 
ing tĕmbe sutamu || 

13. Milu nurunnakĕn narapati | 
nungsa Jawa kaot | 

Wrigu Sangki sru suka sukure | 
pamit mĕdal lajĕng andilati | 
ing sutanirĕki | 
wus waluya ayu || 

14. Tan pantara widdhadari prapti | 
pĕthukan sumaos | 

kadi dene sang Sri panyuwune | 

Sri myang Tiksnawati wus anitih | 

lan para apsari | 

nĕng padhati mamprung || 


19 4. R. Jayĕngsari dalah rayi lan abdi nglajĕngakĕn lampah dumugi ing dhukuh 
Klakah sipĕng ing griyanipun Umbul Sadyana nyumĕrĕpi urubipun rĕdi 
Lamongan ing wanci dalu. Nĕrusakĕn lampah dumugi dhusun Kandhangan 
bawah Lumajang, pinanggih Sĕh Amongbudi ingkang nĕrangakĕn bab wudu 
tuwin salat. Ing Argapura pinanggih Sĕh Wahdat ingkang mĕjang bab: 1. Dat, 
Sipat, Asma lan Afngaling Pangeran; 2. Pĕprincĕnipun Sipat Kalihdasa. ... 
kaca 247-265 

15. Wrigu Sangki lumĕbĕt patanin | 
sunya tan na katon | 

dahat dĕnnya sungkawa driyane | 
wus pinupus karsaning dewa di | 
marĕm ing tyasnĕki | 
winĕca kang sunu || 

16. Sadayĕku purwanira nguni | 
katĕlah samĕngko | 

linaluri mring kang ngĕstokake | 
lumbung lĕsung padringan patanin | 
myang sakĕhing kori | 
sabĕn malĕmipun || 

17. Ri Jumungah apan dĕnsajĕni | 
kĕmbang miwah konyoh | 
kinutugan kalawan patanĕn | 
pinasangan kajang sirah adi | 
pasrĕn dĕnarani | 

tinutup kalambu [| 

18. Sinajĕnan lantingan pan isi | 
we tumumpang bokor | 

myang purwane wong tani yun panĕn 
arĕp wiwit nganggo dĕnsajĕni | 
kĕmbang borĕh wangi | 
gĕdhang suruh ayu || 

19. Klasa anyar lawan jarik putih | 
pamrihe Sri rawoh | 

myang purwane lah-olahan ranne | 
jangan mĕnir pĕcĕl santĕn pitik | 
jabangbayi lair | 
sinaratan mau || 

20. Tamat ingkang carita sang dĕwi | 
marĕk arawat loh | 
mĕmbĕg-mĕmbĕg sĕrĕt ngandikane | 
kakang kene adhĕme ngranuhi | 
awan bĕngi atis | 

lawan tan kĕtĕmu || 

21. Karo kakang Jĕngrĕsmi kang anis | 
jare nuli panggoh | 

Jayĕngsari duk myarsa ature [ 
ingkang rayi ribĕnging tyas kengis | 
ngandikanira ris | 
babo kadangingsun || 

22. Ywa kasĕsa sawatara ari | 
pasthi banjur panggoh | 
sang awiku marĕpĕki age | 

marang sang dyah ngandikanya manis 
nini ywa kuwatir | 

ing tĕmbe katĕmu || 

23. Lan kadangta tur wis (ng)gawa rabi | 
warnayu kinaot | 

miwah olĕh-olĕh marang kowe | 
sosotyadi agĕmming pawĕstri | 
sinjang warni-warni | 
lan lĕmĕs lus-alus || 

24. Rancangkapti lĕjar ing ngawingit | 
angandika alon | 

apa tĕmĕn caritane kuwe | 
mĕngko amung angenaki ati | 
yĕn goroh dak jiwit | 
sang wiku angguguk || 

25. Ora goroh caritaku nini | 
nanging wĕkasingong | 
ywa kasusu sasĕlot-sĕlote | 
lawan aja mulih marang Giri | 
yĕn mulih amasthi | 

tan bisa kĕtĕmu || 

26. Iya kakang aku ora mulih | 
jangjine kĕpanggoh | 

lan si kakang lawasa cik ĕbĕn | 

Jayĕngsari amarwata siwi | 
kang rayi wus lilih | 
matur maha wiku || 

27. Dhuh pukulun manawi marĕngi | 
aparinga tudoh | 

kangmas Jayĕngrĕsmi ing dununge | 
maha wiku patanya mangsuli | 
sirik agĕng kaki | 
yĕn mĕdharna iku || 

28. Awit lagi piningit dewa di | 
kinarya lalakon | 

lan bakale sira sakarone | 
lakunira sayĕkti dumadi | 
tapabrata lĕwih | kalamun lastantun || 

29. Analangsa miwah tan sak-sĕrik | 
narimĕng trus batos | 

dĕn ĕngĕta Hyang Widdhi tan sare | 
ngudanĕni kalĕngĕking ati | 
murah lawan asih | 
angrĕksa satuhu || 

30. Tutugĕna lakunira kaki | 
mangetanna gupoh | 

ywa rinasa kawiryan maune | 
ing saiki upama ron aking | 
anĕng jalaniddhi | 

nut ombaking laut 


31. Radyan mangĕnjali turira ris | 
dhuh risang kinaot | 
andikanta dumadya lĕjare | 
antĕping tyas kumandĕl ing Widdhi | 
pangĕstu sang yogi | 

ingkang amba suwun || 

32. Mangkya mumpung maksih wanci enjing | 
lilanana ingong | 

nglĕksanani pukulun tĕdahe | 
rara sira pamita sang yogi | 
lan pamita maring | 
pra endhang sadarum || 

33. Sang dyah matur lilanana kaki | 

(ng)gonulun rumojong | 

milu marang si kakang lakune | 
ora luwih pangĕstumu kaki | 
salamĕta nuli | 
tĕmu kang rinuruh || 

34. Iya kulup lawan sira nini | 
mung pangĕstuningong | 
rinaksaa ing Hyang sakarone | 
kasambadan ing karsanirĕki | 

Buras ingsun paring | 
pangĕstu rahayu || 

35. Buras nĕmbah matur sru kapundhi | 
sabda sang kinaot | 

radyan miwah ari sampun lĕngsĕr | 
maha wiku nganthi nganan ngering | 
winantu sasanti | 

(n)jawi dhadhah rawuh || 

36. Kalihira pinĕngkul kinĕmpit | 
lajĕng sakarongron | 

para endhang gumarubyuk (n)dhĕrĕk | 

sarwi atur pupudya basuki | 

tuhune gung brangti | marang sang abagus || 

70. Asmaradana 

1. Lĕpas lampahira kalih | 

Buras tansah anĕng wuntat | 
sang dyah yĕn sayah ginendhong | 
sumĕngka anggraning arga | 
tumurun maring jurang | 
analasak wana agung | 

tan ana baya kaetang || 

2. Kĕndĕl dĕnnira lumaris | 
lingsir kilĕn wancinira | 
nĕng wetan arga prĕnahe | 

ayom lĕnggah pasukĕtan | 
ing ngare sri kawuryan | 
sĕngsĕming tyas sang rĕtnayu | 
miyat ingkang padhukuhan || 

3. Papanthan ijo rĕspati | 
kĕlĕtan ing lorah-lorah | 

we wĕning tumlorong anjog | 
ing talaga pindha blumbang | 
ulamnya tambra abang | 
angambang lir suhun-suhun | 
marang kang kulinĕng arga || 

4. Pĕcuk cangak pĕlung rintip | 
ana tĕpining talaga | 
nyĕngongong lir (m)bagĕkake | 
rang-urangan calorotan | 
liwĕran mrih katingal | 
krĕdyating tyas anglilipur | 
dadiya sukaning driya || 

5. Urang watang ngambang pinggir | 
sinambĕr ing rang-urangan | 
pĕlung myat salulup age | 

antuk dĕlĕg gya ngumbara | 

(m)barĕngi rang-urangan ] 
prapta luhurnya sang ayu | 
dĕlĕg lawan urang watang || 

6. Dhinawahakĕn ngarsaning | 
sang dyah lagya ngundhuh sĕkar | 
kagyat myat dĕlĕg tibane | 
gandhĕng lawan urang watang | 
ngandika gage Buras | 

iki ana iwak runtuh | 
gandhĕng lawan urang watang || 

7. Kalihe cinĕpĕng aglis | 
barĕng tiba saka tawang | 
kakang aku iki olĕh | 
dĕlĕg gĕdhene sapucang | 
kalawan urang watang | 
sagandhik kapara langkung | 
tiba ana ngarsaningwang || 

8. Upamane ana panti | 
pasthi banjur takngu kolah | 
rahadyan lon andikane | 
yĕn sira doyan binakar | 

Buras ge ngupayaa | 

woh kamal lan uyah plĕtuk | 
kinarya (m)bumboni ulam || 

9. Buras mentar wangsulnĕki | 

(m)bĕkta woh kamal myang uyah | 

sang dyah angandika alon | 
gĕrusĕn ana ing sela | 
banyune sawatara | 
goleka ron blĕkĕtupuk | 
kinarya angĕpĕs ulam || 

10. Dĕlĕg ulam wus dĕnpĕssi | 

Buras nulya ngagar dadya | 
wangwa gya dĕnurubake | 
pĕs-pĕsan pinĕndhĕm wangwa | 
wus matĕng gya ingĕntas | 
ingaturkĕn sang rĕtnayu | 
binuka nĕng ngarsĕng raka || 

11. Kakang ron blĕtupuk iki | 
bingĕn kandhane si biyang | 
kalamun kinarya ngĕpĕs | 
sawarnane ulam toya | 
rasane tan prabeda | 

kalawan kang dipĕs iku | Buras coba rasakĕna 

12. Ngathĕkul dĕnnira bukti | 
dalah kang gosong pinangan | 
sang dyah angandika alon | 
piye Buras apa nyata | 
rasane kaya iwak | 

Buras nyumak-nyamuk manthuk | 
Rancangkapti langkung suka || 

13. Kalihe wus samya bukti | 
urang myang dĕlĕg tan tĕlas | 
linorot Ki Buras age | 

mĕh suruping diwangkara | 
lajĕng ing lampahira | 
praptĕng pagagan wus surup | 
tĕbih lawan padhĕkahan || 

14. Paran karsanira yayi | 
apa sipĕng padhĕkahan | 
rĕhne iki wus kawĕngĕn | 
payo kakang padha munggah | 
ing lincak tĕngah sawah | 
mĕngko bĕngi lamun turu | 
ana ing kono kewala || 

15. Besuk byar bae lumaris | 
katiga wus samya minggah | 
nuju purnama wulanne | 
sumĕblak angilak-ilak | 
kathah kang katingalan | 
liwĕran wraha susunu | 
sang rĕtna tanya mring raka || 

16. Kakang tikus gunung Kawi | 
gĕdhe dhuwur nganggo tracak | 

iba ambaneĕronge | 

yayi iku aran wraha | 

nulya na katingalan | 

sima gembong ayun ngrundhuk | 

marang gĕnjiking waraha || 

17. Titiga kang kantun tĕbih | 
sang dyah umatur ing raka | 
kucing apa dene gĕdhe | 
kĕmbang asĕm bledhak-bledhak | 

Buras cĕkĕlĕn enggal | 

aku kapengin yun ngingu | 

Ki Buras kĕndĕl kewala || 

18. Punang sima wus tan kĕksi | 

Buras nyĕbut kamdulilah | 
bĕndara niku namane | 

sima asring (m)badhog tiyang | 
kula sarĕng uninga | 
bokong ngoplok kringĕt kumyus | 
wĕl-wĕlan tan sagĕt (ng)glawat || 

19. Rancangkapti ngandika ris | 
kene tan nĕdya sikara | 
kono ya samono manĕh | 
mula Buras dipitaya | 
kang tĕtĕg driyanira | 

was tiwas ingkang tinĕmu | 

Buras matur kasinggihan || 

20. Tĕngah ratri sang dyah guling | 

Buras ngantuk rĕrenggotan | 
radyan kantun wungu ijĕn | 
munajat maring Pangeran | 
rahayune kang rama | 
miwah raka kang anglangut | 
utawi panuwunnira || 

21. Rahayune sarirĕki | 

lan kadangira wanudya | 
lampah ywa na sangsayane | 
kadugĕna ing sakĕrsa | 
ing tĕmbe kapanggiha | 
kalawan kang dipun ruruh | 
ing wanci wus bĕdhug tiga || 

22. Ramya swarane kang paksi | 
kang munya enjing-enjingan | 
cing-cinggoling thilang pĕnthĕt | 
cocak kĕkĕt myang sikatan | 
srigunting rang-urangan | 
kacĕr jalakurĕn pĕnyu | 
baranjangan munya tawang || 

23. Sang dyah wungu dĕnnya guling | 

kakang iki wayah apa | 

paksi wus ramya swarane | 

myang swaranira wong (ng)gĕntang | 

umyung agagĕndhingan | 

iki yayi wanci bangun | 

kakang payo maring sĕndhang || 

24. Buras iku apa guling | 

(n)jĕgrĕg nanging sasĕnggoran | 

(n)dĕrĕjĕs kĕbĕs pangkone | 
lah Buras sira tangia | 

iki wus bangun enjang | 
garagappan sarwi matur | 
bĕndara kula tan nendra || 

25. Kalihe sru gujĕngnĕki | 
iya kowe nora nendra | 
mung ngantuk saplasan bae | 
sang rĕtna miwah rahadyan | 
mandhap saking pagrongan | 

Ki Buras tansah nĕng pungkur | 
praptĕng sĕndhang nulya siram || 

26. Rĕpĕt-rĕpĕt saput siti | 
kalihe lajĕng umentar | 
datan winarna lampahe | 
wanci Asar praptĕng Klakah | 
suku arga Lamongan | 
katon arjaning kang dhukuh | 
aglar ingkang rajakaya || 

27. Miwah ingkang nambutkardi | 
anĕng tĕgal myang pagagan | 
rahadyan kĕndĕl lampahe | 
lawan arinya sang rĕtna | 
nĕng jĕroning tĕgalan | 
cingak sakĕhing wong dhusun | 
kang samya anambutkarya |] 

28. Miyat ingkang nĕmbe prapti | 

Ki Buras kinĕn tatanya | 
ranning dhukuh panggĕdhene | 
kang tinanya lon turira | 

ing ngriki dhusun Klakah | 
dene ta pangagĕngipun | 
nama Ki Umbul Sadyana || 

29. Sintĕn ingkang (n)dika iring | 
wangune dede wong rucah | 
saking pundi pinangkane | 
dhatĕng ing pundi sinĕdya | 

Ki Buras saurira | 
ingkang kula dhĕrĕk niku | 
asli saking Surapringga || 


< Serat Centhini Jilid 01 - Halaman : 336 > 


30. Badhe dhatĕng Banyuwangi | 
ananging anggung kasasar | 
labĕt dĕrĕng wruh margine | 
mangke karsane bĕndara | 
rĕh lampah katanggĕlan | 
pados sipĕngan sadalu | 
enjang (n)dumugĕkkĕn lampah || 

31. Ki mĕgawe duk miyarsi | 
sĕlĕh dĕnnya nambutkarya | 
ngĕnthar bĕbeja lurahe | 
sawusnya katur sadaya | 

Kyai Umbul Sadyana | 
ngandika kenthol dĕn-gupuh | 
turana banjur kewala || 

32. Prapta tĕgal turira ris ] 
anggĕr paduka ngaturan | 
lajĕng tumamĕng wismane | 
wus kerid ing lampahira | 

Kyai Umbul Sadyana | 
mapag nĕng jawining dhusun | 
kalihe wus ingancaran || 

33. Lajĕng tumamĕng ing panti | 
linĕnggahkĕn bale watang | 

Ki Umbul tan arsa jĕjĕr | 
radyan angling mring ki wisma | 
kaki ywa wontĕn ngandhap | 
satĕmahe kula rikuh | 
prayogi minggah kewala || 

34. Ki Buyut minggah turnya ris | 
anggĕr kula nilakrama | 
sinambating sakalihe | 
miwah ing pundi pinangka | 
sartane kang kinarsan | 

dene rawuh Klakah dhusun | 

Argasonya kĕh bĕbaya || 

35. Kaki kula saking Grĕsik | 

Jayĕngsari apaparab | 
dene ari kula wadon | 

Rara Rancangkapti nama | 
rencang niki pun Buras | 
mila kadya mĕndĕm pucung | 
ngupadosi kadang wrĕddha || 

71. Pocung 

1. Datan mawi cariyosan kesahipun | 
Jayĕngrĕsmi nama | 

kalunta prapta ing ngriki | 

tan kapanggih wartos kewala tan angsal 

2. Ariulun sru trĕsna mring kadangipun | 

datan kĕna pisah | 
wasana tinilar anis | 

datan kĕna pinĕnggak dĕnnya ngupaya || 

3. Kyai Umbul duk myarsa asru gĕgĕtun | 
aris aturira | 

anggĕr dĕn santosĕng galih | 
rakapara ing mangke taksih raharja || 

4. Karsaning Hyang ing mangke dĕrĕng panuju | 
sang dyah angandika | 

kaki dadi maksih urip | 

kakang Jayĕngrĕsmi kang ingsun upaya || 

5. Sukur-sukur jangji tan tumĕkĕng lampus | 
salawasaneya | 

kaki besuk rak kapanggih | 

Umbul matur inggih makatĕn ĕstunya || 

6. Ulun atur sugata sawontĕnnipun | 
pan namung lumayan | 
minangka jampi kalantih | 

radyan (n)dhĕku kalihnya wus samya nadhah || 

7. Wusnya rampung linorodkĕn Buras sampun | 
kacung (n)dika nadhah | 

sampun mawi isan-isin | 

lĕbaring kang nĕdha wanci surup surya || 

8. Wus ginantyan tranggana abyor kadulu | 
mangsanya katiga | 

sumilak ing ngawiyati | 

jumalĕgur swaranya arga Lamongan || 

9. Radyan (n)dangu punapi ingkang karungu | 

Ki Umbul Sadyana | 

umatur pucaking ardi | 

wontĕn kawah anyĕmburakĕn dahana || 

10. Langkung sae tiningalan saking dhanu | 
ing wingking punika | 

saking dhusun botĕn tĕbih | 

Tirtamaya cĕtha layanganing arga || 

11. Sang dyah rara matur kakang aku milu | 

Ki Umbul Sadyana | 

miwah tamunira kalih | 

wus umentar prapta tepining talaga || 

12. Dhanu agung Tirtamaya jro kalangkung | 
angalangut wiyar | 

pungkasan tĕpi kang sisih | 
kawistara tĕka lambunging prawata || 

13. (n)Dĕdĕr mancut lir kukusan adĕgipun | 

wayanganing arga | 

ngalela nĕng tlaga kĕksi | 

nyĕmburakĕn dahana saking ing kawah || 

14. Wĕdaling pyu tinon lir puspita arum | 
sumĕmbur tan kĕndhat | 

sumĕbar ing ngawiyati | 
tumurunnya lir pendah jawah dahana || 

15. Rĕnĕng kalbu radyan miwah sang rĕtnayu | 
tan ngĕmungkĕn ingkang | 

katingal ing ngawiyati | 

asri tinon layangan kang nĕng talaga || 

16. dadya jumbuh ngandhap nginggil sĕkar latu | 
katĕmbĕn kalihnya | 

umiyat wĕdaling api | 

tanpa kĕmba karya agcaryaning driya || 

17. Nĕng tĕpining talaga sadalu muput | 
sadaya tan nendra | 

(n)dungkap wanci pajar gidib | 
radyan amit maring Ki Umbul Sadyana || 

18. Aksamanta kaki marang jĕnĕngingsun | 
rĕhing wus raina | 

kula lajĕng saking ngriki | 

(n)dumugĕkkĕn ing lampah ngupaya kadang || 

19. Ki Sadyana matur anggĕr yĕn panuju | 
wangsula mring wisma | 

pun nini wus nyadhiyani | 
sasarapan sakawontĕnanning arga || 

20. Inggih kaki sangĕt ing panrimahulun | 
pasihanta mring wang | 

nanging (m)bujĕng mumpung enjing | 

Kyai Umbul (n)dhĕku umatur sumangga || 

21. Ulun matur pamudya rahyuning laku | 
ywa na kara-kara | inggih kaki sami-sami | 
ingkang kantun manggiha suka raharja || 

22. Sampun linggar saking ing Lamongan gunung | 
lajĕng lampahira | 

ruruntungan lawan ari | 

katri Buras nĕng wuntat datan atĕbah || 

23. lampahipun nĕng ngĕnu datan winuwus | 
prapta padhukuhan | 

Kandhangan sukuning wukir | 
ing Sĕmĕru talatah nagri Lumajang || 

24. Kĕndĕl ana sangandhaping mandira gung | 
ing tĕpining sĕndhang | 

sang dyah cawuk-cawuk warih | 

sarwi anon wadĕr bang kang gung liwĕran || 

25. Tan karasa rapuning sariranipun | 
kasĕngsĕm myat mina | 

bayak molahakĕn dhiri | 

ĕsthanira manĕmbrama mring sang rĕtna 1 1 

26. Tan pantara dangu pangagĕnging dhukuh | 
ing Kandhangan prapta | 

kakasih Sĕh Amongbudi | 

lajĕng sasalaman kalawan rahadyan || 

27. Sawusipun jawab asta Ki Sĕh matur | 
kula nilakrama | 

sang adi sintĕn kakasih | 

lawan saking pundi kawijilannira || 

28. Ngandika rum rahadyan mangsuli wuwus | 
kula Jayĕngsĕkar | 

saking nagari Garĕsik | 

ingkang wontĕn tĕpining sĕndhang punika || 

29. Kadang-ulun Rancangkapti namanipun | 
kalunta ngupaya | 

kadang sĕpuh ingkang anis | 

Radĕn Jayĕngrĕsmi tumĕkĕng samangkya || 

30. Dĕrĕng pangguh warta kewala tan antuk | 
paman sintĕn nama | 

anggĕr kang sarju mastani | 

Amongbudi pinisĕpuhing Kandhangan || 

31. Karannipun Sĕh Kandhangan ing Sĕmĕru | 
kalamun sĕmbada | 

putrakula myang kang rayi | 

kaparĕnga kampir dhumatĕng wismamba || 

32. Anglĕrĕpna sarira ingkang arapuh | 
tĕmbe yĕn wus tingkas | 
sumangga ingkang kinapti | 

turnya radyan ulun andhĕrĕk-sakarsa || 

33. Amung rarenipun dĕrĕng kula tantun | 
rara paran karsa | 

pamintane Amongbudi | 

iya kakang prayoga kampir ing desa || 

34. Amongbudi kalangkung sukaning kalbu | 
radyan sakaliyan | 

wus kerit mring dhukuhnĕki | 

praptĕng wisma ngalĕmpakkĕn kulawarga || 

35. Rabinipun kinĕn asasaji gupuh | 
gantĕn wedang kahwa | 

gula siwalan rum manis | 
dhadhaharan sĕkul myang ulam-ulaman || 

72. Dhandhanggula 

1. Kawarnaa dĕnnira sasaji 1 

wus samĕkta gya lumadyĕng ngarsa | 
tinata katharĕk-tharĕk | 

Sĕh Amongbudi matur | 

dhuh nak anggĕr bilih marĕngi | 

pun bapa tur sugata | 

ing sawontĕnnipun | 

saĕstu kirang mirasa | 

rĕh parĕdĕn samukawis sarwa langip | 

amung karana Allah || 

2. Inggih paman nadyan nĕmbe prapti | 
raosing tyas wus lĕlanan lama | 
tĕka tan na pakĕwĕde | 

Amongbudi gumuyu | 

pan kakĕnan sabda sang pĕkik | 

rahadyan sakaliyan | 

anadhah pikantuk | 

riwussira cinarikan | 

linorodkĕn mring Ki Buras wus abukti | 

tutuk dĕnnira nadhah || 

3. Amongbudi ngancarani malih | 
lah punika pamangsĕg dhaharan | 
wedang kahwa ĕsĕs gantĕn | 

Jayĕngsari andhĕku | 

kono yayi sasambĕn linggih | 

wus samya dhadhaharan | 

sakaparĕngipun | 

rahadyan aris tatanya | 

arga pundi kang mawa kukus kaĕksi | 

Sĕh Among aturira || 

4. Ing Sĕmĕru pucaking kang ardi | 
mawi kawah dalu lawan siyang | 

(n)dalĕdĕg mĕdal kukuse | 
mung asring-asring nyĕmbur | 
ngĕdalakĕn latu ananging | 

tan karya kasangsaran | 

nahan wanci surup | 

baskara ginantyan wulan | 

wanci Mahrib tinĕmbang kĕnthongannĕki | 

pra santri kathah prapta || 

5. Samya ngambil kang toya astuti | 
marang masjid amaca salawat | 
adan kĕndĕl sadayane | 

bakda adan gya laju | 
sunat Mahrib dwi rĕkangati | 
anulya kinamadan | 
ngangkat Mahrib pĕrlu | 

Sĕh Among kang dadya imam | 
radyan makmun sira Nikĕn Rancangkapti | 
nĕng pawĕstrĕn makmuman || 

6. Lan sakĕhe para santri ĕstri | 
tĕkĕng waktu Ngisa wussing bakda | 
sampĕt puji myang dongane | 

sang dyah anulya wangsul | 
nunggil lawan rakanirĕki | 
eca alĕlĕnggahan | 
nĕng srambining tajug | 

Rancangkapti (n)dangu Buras | 
kathik mau tan milu salat sirĕki | 

Buras matur manĕmbah || 

7. Wussing wulu gya kabĕlĕt ngising | 
wussing cewok wulu atop batal | 
sĕmanging tyas cariyose | 

atop sudaranipun | 

lawan sarip ning mĕdal nginggil | 

saking pamanah kula | 

wontĕn ĕmpĕripun | 

sabĕn wadhuk kula sĕbah | 

botĕn ngĕntut mung glĕgĕkĕn wanti-wanti 

si sĕbah tĕka mayar || 

8. Mongbudi mĕsĕm ngandika aris | 
bagus Buras glĕgĕk datan dadya | 
ambatallakĕn wulune | 
rahadyan ngandika rum | 

Buras sira matura kyai | 

ĕndi kang dadya ganggam | 

tanggap majĕng matur | 

dhuh Kyai Sĕh saĕstunya | 

ingkang dadya wĕnang mokale wulĕki | 

lawan ingkang sĕmbahyang || 

9. Ulun dĕrĕng uninga sayĕkti | 
amung ilu-ilu ing ngakathah | 
kula nyuwun sajatose | 

Amongbudi lingnya rum | 
iya kacung luwih utami | 
rasanan bab agama | 
wĕnang mokalipun | 
tinimbang lan nyatur liyan | 

kagĕm cagak lalĕnggahan sawatawis | 
batalle wulu lima || 

10. Ingkang dhingin mĕtu marga kalih | 
nguyuh ngĕntut ngising sasaminya | 
pindho turu nganti suwe | 

tan tĕtĕp lungguhipun | 
ping tri ayan mĕndĕm lan baring | 
ping catur gĕpok janma | 
kang lĕn mukrimipun | 

rinabĕn kĕna kĕn wĕnang | 

kaping lima (ng)gĕpok dakar jubur parji | 

sunating wulu lima || 

11. Dhingin masuh tangannya kakalih | 
pindho kĕmu ping tri ngumbah karna | 
kaping catur angingsĕp we | 

dene ping limanipun | 
ngusap sirah myang githoknĕki | 
pĕrlune wulu apan | nĕnĕm prakarĕku | 
ingkang dhingin iku niyat | 
kapindhone masuh rai kang waradin | 
ping tĕlu masuh asta || 

12. Tuwin sikut kanan ingkang dhingin | 
kaping catur masuh bun-ĕmbunan | 
kalima masuh sukune | 

karo wit saka dhĕngkul | 

ingkang tĕngĕn uga kang dhingin | 

anulya ingkang kiwa | 

tartib nĕnĕmipun | 

rut-urut kang wus kawĕdhar | 

ywa tumpang so bataling salat winarni | 

pan sawĕlas prakara || 

13. Ingkang dhingin batal wulunĕki | 
dwi katiban najis kaping tiga | 
apan kĕbuka murate | 

kaping catur anginum | 

kaping lima mangan angĕmil | 

kaping nĕmme caturan | 

kaping pitunipun | 

ngamal ingkang kathah-kathah | 

nuli-nuli kaping wolunipun nĕnggih | 

apan gumuyu suka || 

14. Kaping sanga mungkur keblat nĕnggih | 
ping sadasa rukun winuwuhan | 

lir rukun mindho pamine | 
kaping sawĕlassipun | 
ngĕngĕtakĕn rukukirĕki | 
lir rukuk sadurungnya | 
ihtidal puniku | 

mungguh ĕsahing sĕmbahyang | 
pan wowolu amintir ingkang rumiyin | 
dwi wruh pĕrluning salat || 

15. Katri bisa (m)bedakkĕn parluning | 
kaping catur wruh anjinging wĕkdal | 
lima nutupi urate | 

madhĕp keblat nĕmminipun | 
kaping pitu awake suci | 
ping wolu suci uga | 
sasandhangannipun | 
panggonan lawan driyanya | 

de pĕrluning salat wolulas winilis | 
kang dhingin iku niyat || 

16. Ping dwi Takbiratul-ekram katri | 
ngadĕg catur amaca Patekah | 
apan rukuk ping limane | 
tumaninah nĕmmipun | 

kaping pitu ihtidal nĕnggih | 
ping wolu tumaninah | 
ihtidal wussipun | 
sujud ingkang kaping sanga | 
ping sadasa tumaninah jro sujudi | 
ingkang kaping sawĕlas || 

17. Lungguh antarane sujud kalih | 
kaping rolas lungguh tahyat awal | 
ping triwlas tumaninahe | 
antaraning dwi sujud | 

ping patblas lungguh tahyat akhir | 

ping limalas salawat | 

ing Jĕng Gusti Rasul | 

ana ing lungguhe tahyat | 

ingkang akhir kaping nĕmbĕlasse tartip | 

urut-urut artinya || 

Jilid 1 - Kaca : 258 

18. Ping pitulas pan mualat nĕnggih | 
jangkĕp ping wolulas awĕh salam | 
lah iku wĕnang mokale | 
sĕmbahyang lawan wulu | 

Buras matur sangĕt kapundhi | 

ananging dĕrĕng apal | 

mĕngko dĕn mut-emut | 

kalawan mapan tilĕman | 

wanci lingsir ratri sang dyah nulya guling | 

nĕng wingkinge kang raka || 

19. Buras ngadhag-adhag andrĕmimil | 
ngapalakĕn prĕluning sĕmbahyang | 
tan tutug anulya ngorok | 
sĕsĕnggoran ngalindur | 
galĕgĕkĕn nora (m)batali | 
sanake ngaping tiga | 

lan sikaki antut | 
kĕclap-kĕclap sasĕnggoran | 
radyan mĕsĕm Ki Among umatur aris | 
prayogi sasareyan || 

20. Inggih paman mangke sawatawis | 
paman kewala aso ing wisma | 

Amongbudi wusnya lĕngsĕr | 
rahadyan apitĕkur | 

tĕka wanci ing pajar gidib | 
sang dyah wungu tatanya | 
kakang isih lungguh | 

wangune datan anendra | 

lagi bae rara (ng)goningsun ngalilir | 

kakang gugahĕn Buras || 

21. Wusnya tangi mring balumbang sami | 
asusuci ngambil toya kadas | 

Ki Wisma marĕk ngarsane | 

suwawi anggĕr waktu | 

samya Subuh Ki Sĕh ngimami | 

wus bakda pupujiyan | 

lawan donga Subuh | 

paragade kang pandonga | 

ngandika lon radyan mring Sĕh Amongbudi | 

paman ulun aliman || 

22. (n)dumugĕkkĕn lampah mupung enjing | 
mugi sampun kirang pangaksama | 
mring kawula sadayane | 

Sĕh Among aturipun | 
ulun dhĕrĕkakĕn basuki | 
lawan atur lĕmĕngan | 
ulam miwah sĕkul | 
sambĕl windu kacangcina | 
kagĕm sangu bilih rinta kalantih | 
rĕh tambuh kang sinĕdya || 

23. Wedang kahwa salodhong miranti | 
radyan matur sangĕt panrimĕngwang | 
paman Among papasihe | 
pinaringakĕn sampun | 

mring Ki Buras wus dĕnprantĕni | 

ri wusira samĕkta | 

sasalaman gupuh | 

rahadyan anulya linggar | 

lawan ari Buras nĕng wingking anyangking | 

lodhong cacah sakawan || 

24. Ngling wuh tĕmĕn gonku (ng)gawa iki | 
yĕn manggunga dak cangking kewala | 
pasthine bauku theyol | 

sang dyah nyĕlaki gupuh | 
lah gendhongĕn bae ya wis | 
bĕntingmu uculana | 
lodhong papat sampun | 
ginendhong marang ki Buras | 
sakaliyan lĕpas dĕnnira lumaris | 
saking Bangil mangetan || 

25. Sakalangkung rĕkasĕng lumaris | 
tan cinatur laminya nĕng marga | 
uwus angambah sukune | 

ing Argapura gunung | 
ngalĕr ngetan sumĕngkĕng ardi | 
kathah kang sato wana | 
samya tutut-tutut | 

manjangan kidang andaka | 
anĕng marga sĕmu wĕlas aningali | 
marang kang andon lampah || 

26. Mĕrak ngigĕl kadya tĕdah margi | 
satawana lumampah nĕng ngarsa | 
bayak kalawan kuthuke | 

sang dyah karenan (n)dulu | 
dadya supe lungkrahing dhiri | 
kasĕngsĕm dĕnnya mulat | 
asrining kang taru | 
myang kathahing satowana | 
miwah paksi sung swara kalanya ratri 
lĕrĕh nĕng padhusunan || 

27. Dupi prapta lambunging kang ardi | 
saking mandrawa asri kawuryan | 
Jĕngsari lon andikane | 

rara lamun panuju | 

kampir dhukuh ingkang kaĕksi | 

anglĕrĕpkĕn sarira | 

lawan yĕn kapranggul | 

kakangmas manawa ana | 

tan anane ngupaya patakon maring | 

janma kang wus utama || 

28. Kakang iya kalangkung prayogi | 
kawarnaa wiku Argapura | 

Sĕh Wahadad paparabe | 

tan samar ing pandulu | 

lamun ana putra lan putri | 

ayun sumĕngkĕng arga | 

cinipta wus rawuh | 

anĕng ngarsane sang tapa | 

dhuh bageya Jayĕngsari Rancangkapti 

ana ing ngarsaningwang || 

29. Jayĕngsari Nikĕn Rancangkapti | 
kagyat ing tyas dene sang pandhita | 
wus uning mring sarirane | 
mangĕnjali umatur | 

kang timbalan sang maha yogi | 
langkung kalingga murda | 

Sĕh Wahdat lingnya rum | 
aywa eraming wardaya | 
satuhune ingsun apan andarbĕni | 
kabĕh kuwasaning Hyang || 

30. Paranbaya karsanira kaki | 
dene lawan arinta wanudya | 
tĕka kasasar marene | 

apa kang sira ruruh | 
radyan nĕmbah turira aris | 
sĕstu tan kasamaran | 
maring badanulun | 

sang tapa mĕsĕm lingira | 
tĕka bĕnĕr aturira marang mami | 
lamun tan mangkonoa || 

31. Nora parlu mahas ing asĕpi | 
sira kulup lawan sira rara | 
padha rĕrĕpa ing kene | 
lamun wus wĕktunipun | 
alinggara saka ing ngriki | 
sarĕhning tanpa rowang | 
nggoningsun susuguh | 
manut klĕthĕking driyanta | 

parmaning Hyang manawa banjur nganani | 
nyatane kamurahan || 

32. Radyan lawan ari sru kapengin | 
bukti sĕkul pulĕn panggang pudhak | 
jangan mĕnir pĕcĕl dhere | 
dhĕndhĕng manjangan gĕpuk | 
lalap sladri cambah kĕmangi | 
dhaharan carabikang | 

koci mĕndut timus | 

Buras (ng)gagas sĕkul gaga | 

blĕnyik putih pĕcĕl iso myang sĕmanggi | 

dhĕndhĕng pĕndhul maesa || 

33. Sang awiku angandika kaki | 
lan arinta maranga ing wisma | 
dhahara apa anane | 

Buras mengo (n)drĕkukul | 
ngunandika ya talah kyai | 
tĕgĕl-tĕgĕle tawa | 
dene sĕpi samun | 
tan ana banĕne janma | 

(n)dadak tawa sing dipangan apa angin | 

Sĕh Wahdat mĕsĕm lingnya || 

34. Buras age maranga ing panti | 
tilikana lamun wus samĕkta | 
matura (n)daramu radĕn | 

ki Buras nĕmbah mundur | 

dupi mlĕbĕt sajroning panti | 

sĕkul ulam dhaharan | 

gumĕlar pinatut | 

wadhahe myang dĕnnya nata | 

tambah ngungun dene (ng)gonira kapengin | 

abukti sĕkul gaga || 

35. Saklĕthĕking nala amĕpĕki | 

sru gĕgĕtun dĕnnya mengo ugiwa | 
sakala langkung ajrihe | 
cangkĕlak nulya wangsul | 
makidhupuh matur sang pĕkik | 
bĕndara kang timbalan | 
sang adi pukulun | 

paduka kinĕn adhahar | 

wontĕn panti punika sampun miranti | 

kawula ingkang nata || 

36. Kulup rara dhahara kĕriyin | 

Buras bae kang angladĕnnana | 
katiganya sampun lĕngsĕr | 
praptĕng wisma sru ngungun | 
mangunahe janma linuwih | 

Ki Buras latah-latah | 

kula sangĕt ngungun | 
wontĕnipun sĕkul gaga | 

blĕnyik dhĕndhĕng pĕcĕl iso myang sĕmanggi | 
punika gagas kula || 

37. Langkung nikmat munpangating bukti | 
linorodkĕn mring Buras sadaya | 
cĕplĕs tan ana turahane | 

marĕm sadayanipun | 

samya wangsul marĕg sang yogi | 

nahan salaminira | nĕng Argapurĕku | 

mung raos nikmat munpangat | 

mĕnĕnging tyas madhĕp ĕngĕt ing Hyang Widdhi | 

dadya brangta ing Suksma || 

73. Asmaradana 

1. Jayĕngsari Rancangkapti | 
tan mantra lamun dhatĕngan | 
wus kadya putrane dhewe | 

Sĕh Wahdat ngandika mring dyah | 
ĕh rara putraningwang | 
dĕn wĕruh maring Hyang Agung | 
iku wajibing kawula || 

2. Wruhana Dating Hyang Widdhi | 

Sipate miwah Asmanya | 

apa dene Apĕngale | 
ananing Hyang iku Ĕsa | 
tan ana kang akarya | 
tan warna rupa dinulu | 
lan Ĕsa Apngaling Suksma || 

3. Nganakakĕn bumi langit | 
sabda Kun sampun gumĕlar | 
saisining jagad kabĕh | 

ni rara matur ing rama | 
ing pundi (ng)gĕn uninga | 
kang manah dĕrĕng dumunung | 
pae ananing kawula || 

4. Amba sampun ngudanĕni | 
mĕnggah Dat Sipating Allah | 

Asma lawan Apĕngale | 

ing pundi margane wikan | 
suka sang maha tapa | 

myarsa ature kang sunu | 
aris wijiling wacana || 

5. Iya wajibing ngaurip | 
yĕn wis wayahe diwasa | 
ngawruhana ing Hyang Manon | 
wajibe lawan kang mokal | 
miwah jaise pisan | 

iya sipat rong puluh | 
margane sira waspada || 

6. Sipat wujud ingkang dhingin | 
tĕgĕse wujuda iya | 

pasthi kalamun anane | 
ya kaananing Pangeran | 
iku sipat Napsiyah | 
mung sawiji aran wujud | 
kapindhone sipat Kidam || 

7. Maknane Kidamma dhingin | 

[•••] | 

tan ana (n)dhingini manĕh | 
dhingin lan kawitan ora | 
sadurunge dumadya | 
bumi langit awang-uwung | 

Loh Kalam pan durung ana || 

8. Atanapi Ngaras-kursi | 

Allah Tangala wus ana | 
iku Kidam kang jatine | 
arane sipat Salbiyah | 
wilangane lilima | 

Baka langgĕng tĕgĕsipun | 
ananing Hyang tanpa wĕkas || 

9. Sasirnaning bumi langit | 
kaanane Hyang tan owah | 
ya Salbiyah ping tĕlune | 
iya sipat Mukalapah | 

lil kawadis tĕgĕsnya | 
ananing Hyang Maha Luhur | 
prabeda lawan kang anyar || 

10. Anane anyar kinardi | 
saking ora dadi ana | 
kalamun rinusak kabĕh | 
padha mulih marang ora | 
sarupane kang anyar | 
sejene lawan Hyang Agung | 
anane tanpa wĕkasan || 

11. Wal kiyamu binapsihi | 
tĕgĕse anane Allah | 
jumĕnĕng Anane dhewe | 
tanpa padha kang anyar | 

< Serat Centhini Jilid 01 - Halaman : 349 > 


ana lawan kinarya | 

Salbiyah ping limanipun | 
aran sipat Wahdaniyat || 

12. Maknane Wahdaniyati | 

Dating Allah iku Ĕsa | 

Sipat miwah Apĕngale | 
ing Pangeran iku Ĕsa | 
tĕgĕse Dating Ĕsa | 

pan ora sungsun Hyang Agung | 
dening Ĕsa-ning Apĕngal || 

13. (n)Dadĕkkĕn bumi langit | 
lawan saisine pisan | 
karyane ora kapindho | 
mokal lamun kapindhoa | 
anane tanpa arah | 

tan ĕnggon ngisor myang (n)dhuwur 
nora kacakra ing driya || 

14. Wus ganĕp lilima uni | 
kang aran sipat Salbiyah | 
kanĕm lawan Napsiyahe | 
ana maning sipating Hyang | 
sipat Mangani rannya | 
wiwilangane pitu | 

ingkang dhingin sipat Kodrat || 

15. Iya Kodrating Hyang Widdhi | 
tĕgĕse Kodrat kuwasa | 
nganakakĕn ing orane | 
angorakakĕn kang ana | 

dene sipat Iradat | 
tĕgĕse karsa Hyang Agung | 
anganakakĕn kang anyar || 

16. Sakĕhing titah pinasthi | 
gĕdhe cilik ciyut amba | 
saking Iradating Manon | 
ana maning sipating Hyang | 
ngĕlmu wastaning sipat | 
ngawikani makna ngĕlmu | 
wĕruh datan kasamaran 1 1 

17. Pira-pira aling-aling | 
tan samar osiking titah | 

Allah ngawikani kabĕh | 
lawan malih sipat Kayat | 
maknane iku gĕsang | 

iya uriping Hyang Agung | 
urip tan kalawan nyawa || 

18. Sarupane kang dumadi | 
uripe sarta lan nyawa | 
padha kĕna pati kabĕh | 

Allah tan kĕna ing pĕjah | 
dene ta sipat Samak | 
amiyarsa tĕgĕsipun | 
pamiyarsaning Pangeran || 

19. Tan samar myarsa ing dhiri | 
tan awarana miyarsa | 
sipat Basar ing maknane | 

Allah ningali sa-alam | 

ora kalawan netra | 
tan samar saisinipun | 
iku Basaring Pangeran || 

20. Yaiku sipat Mangani | 
ganĕpe pipitu alam | 
sipat Kalam ing tĕgĕse | 

Allah Tangala ngandika | 
datan sarana lathi | 
ganĕpe sipat rongpuluh | 
sipat Maknawiyah rannya 1 1 

21. Padha lan sipat Mangani | 
pipitu tĕtĕp-tĕtĕpan | 
sipat Kadiran dhingine | 

Muridan katri Ngalimun | 
kacatur sipat Kayat | 

Samingan ping gangsalipun | 
kanĕm kang sipat Basiran || 

22. Mutakaliman (n)jangkĕpi | 
jangkĕpira kalihdasa | 
amung sipat Kayat kuwe | 
tan ana kang tinaklukan | 
tanapi dadi sabab | 

sarupane sipat iku | kasaratan sipat Kayat || 

23. Kayun tĕgĕse kang urip | 
iku sipat Maknawiyah | 
dadi rongpuluh gĕnĕpe | 
sipat ingkang padha kocap | 
kabĕh wujuding Allah | 
iya kang sipat rong puluh | 
nini sira kawruhana || 

24. Lawan kawruhana maning | 
liding sipat kalihdasa | 
liding Kula lawanane | 
wajibe kalawan mokal | 
dening ananing Allah | 

Maha Suci wastanipun | 
ing Ajal lawan ing Abad || 

25. Liding sipat kalihdesi | 
yaiku mokaling Allah | 
ngadamuhdat iku rĕke | 

kabĕkta na ngadam mokal | 
padha lawan kang anyar | 
tandhane Allah kang Agung | 
iya gĕlare kang jagad || 

26. Liding kang sipat Mangani | 
tĕtela ing Maknawiyah | 
dĕn awas tasbĕh tanjihe | 
sakĕhe sipat kang kocap | 
tan ĕsah tekadira | 

taklid jĕnĕnge puniku | 
pangawruhirĕng Pangeran || 

27. Tĕgĕse kang basa taklid | 
atitiron ujaring lyan | 
nora micorĕng dhĕwĕke | 
anunular ing pawarta | 
tekade ora ĕsah | 

taklid pasis jĕnĕngipun | 
rusak ingkang panarima || 

28. Dĕn nastiti sira nini | 
aja ngambah Kadariyah | 
tanapi Jabariyahe | 
dadalan ngroro pan samar | 
angapit kalihira | 

mring dadalan Suni iku | 
wajib padha singkirana || 

29. Wong Kadariyah yĕn angling | 
ananingsun iki Tuwan | 
dinadĕkĕn ing Hyang Manon | 
miwah panguwasaningwang | 
sasolah bawaningwang | 
tanpa darbe pangwasĕku | 
anging Pangeran kang molah || 

30. Lamun angucap wong Suni | 
ananingsun iki Tuwan | 
andadĕkĕn marang ingong | 
miwah pangawasaningwang | 
tanapi kuwatingwang | 
pinarĕngakĕn puniku | 
kalawan karsaning Allah || 

31. Rama dados ingkang manjing | 
dhumatĕng sipat Napsiyah | 
namung satunggal wujude | 
kang manjing sipat Salbiyah | 
punika ingkang gangsal | 

pan sipat Kidam puniku | 
kalihipun sipat Baka || 

32. Katri Mukalawatu lil | 

-kawadis ka-catur wal | 

-kiyamu bi napsiyane | 

Wahdaniyat jangkĕp gangsal | 
ingkang umanjing sipat | 

Mangani apan pipitu | 

Kodrat lawan Iradat || 

33. Tri Ngĕlmu catur Kayati | 

Samak Basar lawan Kalam | 
punapi makatĕn rĕke | 

kang manjing ing Maknawiyah | 
ugi sami kasapta | 
sipat Kadiran dwinipun | 

Muridan katri Ngaliman || 

34. Sipat Kayun caturnĕki | 
gangsalnya sipat Samingan | 
sipat Basiran nĕnĕme | 

Mutakaliman saptanya | 
sang wiku suka rĕna | 
wasana ngandika arum | 
iya uwus bĕnĕr rara || 

35. Sawise winĕjang ngĕlmi | 
ing rama sang ayu kesah | 
amĕng-amĕng pakaryane | 
ingugung dinama-dama | 
atmajĕstri sajuga | 
mangkana rĕtnaning ayu | 
ngandika malih ing rama || 

36. Marĕk Nikĕn Rancangkapti | 
ing rama sarwi wotsĕkar | 
tĕka baut lĕlewane | 
alĕnggah ngarsaning rama | 
maharsi Argapura | 
pangandikanira arum | 
gusti putrane pun bapa || 

37. Sira lunga marang ĕndi | 
tĕlung dina lunga tĕka | 
kalawan sira maninge | 
sabĕn dina olĕh kĕmbang | 
argulo sumarsana | 
lawan sĕkar tunjung tutur | 
jĕlamprang naga puspita || 

38. Sang dyah nĕmbah matur aris | 
kula kĕkaring mring wana | 
pupunthuk guwa tlagane | 
sukaning tyas myat kusuma | 
ganda arum angambar | 
wontĕn ingkang taksih kudhup | 
ngajĕngakĕn (m)babar ganda || 

39. Cinarita sang apĕkik | 

siang dalu tansah ngarsa | 
dhahar nendra ngantya supe | 
sang wiku rĕsĕping nala | 
wus tumplĕg ngĕlmunira | 
mĕpĕg birai sang bagus | 
maring Pangeran Kang Nyata || 

40. Jĕngsari myang Rancangkapti | 
makidhupuh ngarsĕng rama | 
katon mawĕlu netyane | 

lir sasangka karainan | 
sang wiku duk umawas | 
sĕmune kang makidhupuh | 
arum wijiling wacana || 

41. Babo sutaningsun kalih | 
ing wanci enjing mangkata | 
marang arga Rawun ranne | 
wusse sawatara dina | 

ana ing Rawun arga | 
banjura mring Banyuarum | 
tĕmbe katĕmu nangkoda || 

42. Saka Pakalongan nagri | 
kalamun sira binĕkta | 
tĕka anuruta bae | 

yĕn wus tĕka Pakalongan | 
ajalnya ki nangkoda | 
sabarang tilarannipun | 
banjur sira sidhĕkahna || 

43. Mring pĕkir miskin nak yatin | 
ngĕngĕhĕna sawatara | 
kangge sangu sacukupe | 
maranga Parahu arga | 

(n)jujuga arga Bisma | 

kono ana krajan agung | 
arane ing Sokayasa || 

44. Kyagĕng Sokayasa kaki | 
wus sinĕbut Waliyollah | 
sidik tĕrus paningale | 
jujuluk Sĕh Akhadiyat | 
darbe atmajajuga | 

jalu warnanya abagus | 
blancĕr kadya Narayana || 

45. Ki Mas Cĕbolang kakasih | 
samĕngko lagi lalana | 
calon linuhung yĕktine | 
lagya anglakoni rucah | 
lamun wus tinarbuka | 
pinaring ĕngĕt Hyang Agung | 

Cĕbolang mulih priyangga || 

46. Sira suwitaa kaki | 
kalawan rinta si rara | 
gugunĕn pangandikane | 
waktu iku wus andungkap | 
kapanggih lan kakangta | 
yĕn sira wus adudunung | 
nĕng Wanataka panggihnya || 

47. Kulup iki uwus wanci | 
sakarone umangkata | 
sundongakkĕn sira anggĕr | 
salamĕt ing sangkan paran | 
manggiha suka-wirya | 
sakaliyan matur nuwun | 
nĕmbah lĕngsĕr saking ngarsa || 

74. Maskumambang 

1. Sanalika lir mas tumimbul ing warih | 
lĕpas lampahira | 

tan ana sangsayĕng margi | 
nir lapa arip myang sayah || 

2. Tyasnya karo kandĕl kumandĕl ing Widdhi 
was uwas tan ana | 

tan lyan pasrah ing Hyang Widdhi | 
solahe raga lir sarah || 

3. Anĕng laut anut ombaking jaladri | 
dadya tan rumangsa | 

lamun kwasanya pribadi | 
kabĕh kuwasaning Allah || 

4. Myang winantu ing saba risang linĕwih | 
gancanging kang lampah | 

wus prapta ing Rawun wukir | 
kĕndĕl tĕpining talaga || 


20 5. Ing rĕdi Rawun pinanggih wiku-putri wasta Rĕtna Tan Timbangsih, 

amĕdharakĕn bab: Kadis Markum ingkang anggambarakĕn candraning napsu 
sakawan sami mĕmĕngsahan, wĕkasan napsu Mutmainah ingkang mĕnang ... 
kaca 265-281 

5. Kacaryan (m)bĕk anon wĕninging kang warih | 
samodra Supitan | 

ing Bali cĕtha kaĕksi | 
jong layar akĕthap-kĕthap || 

6. Krajan dhusun padhukuhan lawan sabin | 
tĕgal pakĕbonnan | 

pasĕtrĕn tĕpining kali | 
tinon saking tĕpi tlaga || 

7. Apapanthan corah-corah katon gasik | 
myang turunning toya | 

sudhĕtan saking tĕlagi | 
lir sarpa sotya lumarap || 

8. Praptĕng ngare dadya lĕpĕn gung medahi | 
sabin patĕgalan | 

tan ana kurangan warih | 
mila sakĕhe tanĕman || 

9. Subur-subur ron ijo wĕnĕs dumĕling | 
sĕkar samya mĕkar | 

wowohan wohe ngĕmohi | 
mawĕh sĕngsĕm tiningalan || 

10. Sapucaking arga Rawun pan kaĕksi | 
ingkang padhĕkahan | 

kinubĕng ing taru asri | 
capaka pĕthak candhana || 

11. Marga mubĕng kadya sarpa mulĕt ing wit | 
satĕpining marga | 

kanan kering dĕntanĕmi | 
sasĕkaran warna-warna || 

12. Sajawining sasĕkaran kalĕn alit | 
binatur ing sela | 

cĕmĕng pĕthak miwah abrit | 
amalipir anut marga || 

13. Awurahan paksi salindhitan ori | 
bĕthĕt atat kĕmbang | 
rang-urangan mancawarni | 
drĕkuku dĕruk sĕpahan || 

14. Menco jalak pĕnyu urĕn klawu putih | 
prĕkutut nĕng ĕpang | 

anduduk layu dumĕling | 
manyura ngigĕl kirab lar || 

15. Rancangkapti matur raka sang apĕkik | 
kakang kang kawuryan | 

pucaking prawata iki | 
wangune kaya dhukuhan || 

16. Baya iki margane munggah mring nginggil 
kang (ng)gubĕt ing arga | 

tĕngah arata tur gasik | 
kinamadha sasĕkaran || 

17. Kalĕn alit binatur sela warna tri | 
tirtanira maya | 

payo kakang diunggahi | 
mĕnĕk ana kang dhadhĕkah || 

18. Sakalihe wus manjat anggraning wukir | 
Buras anĕng wuntat | 

rĕngĕng-rĕngĕng sukĕng ati | 
katandha lĕjaring driya || 

19. Dupi prapta ing pucak kĕndĕl jawining | 
pagĕr sĕsĕkaran | 

argulo bang jĕne putih | 
ijo dadu kapuranta || 

20. Sinalisir katang putih sĕkar wilis | 
sajawining dhadhah | 
pinagĕran sela langking | 
gapuranira maju pat || 

21. Palataran winĕdhi malela langking | 
tinĕpi ubĕngnya | 

sela lintang sakĕmiri | 
gĕng rampak tinata wrata || 

22. Balekambang anĕng tĕngah wangun candhi | 
marginya maju pat | 

tĕrus ing gapuranĕki | 
narĕnthĕng marga sukĕtan || 

23. Wot panjalin ingĕnam limarkatangi | 
pinggirnya lajuran | 

pucuk tumancĕp ing siti | 
ron samya trubus ngrĕmbaka || 

24. Kang ingambah mancĕrĕt tan ana sĕmi | 
amung kering kanan | 

saasta kang samya sĕmi | 
inggil sadhadha watara || 

25. Umbul ingkang ngidĕri saengga candhi | 
ingingonan mina | 

guramĕh myang tambra abrit | 
bayak kadya langĕn taya || 

26. Kawarnaa kang dhĕdhepok tĕngah bĕji | 
wanita wus randha | 

mancĕnning rĕsik gumrining | 
cahya anuksmĕng sasangka || 

27. Rara Sukci wahdat datan mawi krami | 
oliya wanita | 

kyattingrat dyah Tan Timbangsih | 
duk uning ana dhatĕngan || 

28. Miyos saking yasakambang ngore wĕni | 
sinjang lĕlĕmĕsan | 

sumĕkan gadhung malathi | 
rimong sutra dhasar jĕnar || 

29. Ngawe-awe pangandikanira manis | 
babo putraningwang | 

ywa kadangon anĕng (n)jawi | 
banjura mlĕbu kewala || 

30. Kang sinung ling kagyat gya lumĕbĕt aglis | 
praptaning ngayunan | 

ngraup pada ganti-ganti | 
riwussira ngraup pada || 

31. Rancangkapti kinanthi sang maha yogi | 
radĕn anĕng wuntat | 

kalawan Ki Buras santri | 
wus umanjing padhepokan || 

32. Nistha wolu sakawan gĕdhongirĕki | 
jrambah ginĕlaran | 
prangwadani catur warni | 
satĕngahing kang jarambah || 

33. Palĕnggahan sela candhani ingukir | 
lung-lungan sĕkaran | 
ngandhap angrong pindha kursi | 
bundĕr pinara sakawan || 

34. Angajĕngkĕn gapura kang maring (n)jawi | 
singgĕtan sakawan | 

ingukir angukĕl pakis | 
sĕndhĕnan lĕgok lus gilap || 

35. Trus ing nginggil dadya langitan cinawi | 
ron myang sasĕkaran | 

nĕng anjang-anjang angrĕmit | 
ing pucak dhandhang kirab lar || 

75. Dhandhanggula 

1. Jroning panti catur gĕdhongnĕki | 
kang lĕr wetan sela bang kinarya | 
sarwa abang rĕrĕnggane | 

lĕr kilĕn sela pingul | 
sarwi pĕthak rarĕngganĕki | 
kidul kilĕn kang sela | 
jĕnar dhasaripun | 
rarĕnggannya sarwa jĕnar | 
kidul wetan sela itĕm kang kinardi | 
rarĕnggan sarwa krĕsna || 

2. Gĕdhong catur candhelanya tunggil | 
satĕngahing wiwara maju pat | 

pan samya ngalih lawange | 

mring jarambah kang ngayun | 

sajuganya samya nĕngkĕri | 

ingukir rĕrĕmitan | 

sĕsĕkaran ĕlung | 

pipi lawang kering kanan | 

dhapur naga mulĕt wit angrangsang pĕksi | 

ingkang andon woh-wohan || 

3. Datan uwus rarĕngganing tulis | 
wawarnane ingkang padhepokan | 
wiku Sukci asramane | 

radyan myang arinipun | 
tiga Buras tan ana angling | 
sru eram ing wardaya | 
gĕdhĕg-gĕdhĕg (n)jĕtung | 

Rara Sukci wus alĕnggah | 

majĕng ngetan nĕng tengah jarambah asri | 

katiga munggwĕng jrambah || 

4. Tan Timbangsih manis wiyosing ling | 
kulup rara ingsun nilakrama | 

kasih para sakarone | 

lan ngĕndi pinangkamu | 

prapta kene apa kinapti | 

asamun sĕpi sĕpa | 

tur wĕrit kalangkung | 

ing marga akĕh babaya | 

tur apringga kang kaambah parangcuri | 

sapa kang tuduh sira || 

5. Radyan matur saha mangĕnjali | 
dhuh pukulun kakasihing Suksma | 
amba matur sayĕktine | 

Jayĕngsari ran-ulun | 

ari ĕstri pun Rancangkapti | 
rencang nama pun Buras | 
saking Surĕngkewuh | 
praja ing Giri kadhatyan | 
angulati kadang sĕpuh ingkang anis | 
Jayĕngrĕsmi paparab || 

6. Pan kalunta praptĕng Argapuri | 
kapanggih Sĕh Wahadat punika | 
kang sung tĕdah mring dasihe | 
sabdane sang linuhung | 

tĕka gampil praptĕng ngong ngriki | 
wiku rara ngandika | 

Sĕh Wahdad puniku | 
satuhune kadangingwang | 
yakul-mukmin ing pangawruh wus anunggil 
Rara Sukci Sĕh Wahdad || 

7. Kulup rara panganggĕp dĕnsami | 
di kaya duk anĕng Argapura | 
dupi miyarsa rahadĕn | 
mahyakkĕn sru panuwun | 

kang timbalan sang maha ĕstri | 

mangkana cinarita | 

sabĕn arinipun | 

ing tyas manggung suka rĕna | 

sajuga ri wikwĕstri pinarak munggwing 
tĕpining yasakambang || 


Jilid 1 - Kaca : 269 


8. Angsung boga gramĕh tambra abrit 
Jayĕngsari lawan Rancangkaptya | 
makidhupuh nĕng ngarsane | 
wikurara lingnya rum | 

kulup rara dakcaritani | 
margane raganingwang | 
mahas ing asamun | 
tan atolĕh kadang-warga | 
sakawite ingsun amaca kintĕki | 
ran Kadis Markus Baslam || 

9. (ng)Gonku maca nganti wola-wali | 
ingsun rasa-rasa surasanya | 
dadya anandhang wirage | 

yayah kusumaning rum | 
wus diwasa baratĕng krami | 
pungkasing panggraita | 
tan lyan ing asamun | 
rahadyan umatur nĕmbah | 
kadiparan cariyosipun kang Kadis | 
tĕka karya wigĕna || 

10. Rancangkapti matur mangĕnjali | 
bok inggiha kaparĕng ing driya | 
amĕdharkĕn cariyose | 

sadaya kang kasĕbut | 

wontĕn Kadis sang wiku putri | 

mĕsĕm sarya ngandika | 

rara panjalukmu | 

caritane Markum Baslam | 

dak wiwiti saka bubukaning tulis | 

iki piyarsakĕna || 

11. Hadha bayanul bihainati | 
ya ayu halladina amana | 
wan sikhan waman bae | 
kayat luamanhu | 

wabil umaratu khayati | 
waman supiya tukha | 
waina kayatu | 
wawimutmaina tukha | 
sapinati khamil saratu albahri | 
kharijul pilbansukha || 

12. Nĕnggih wontĕn carita winarni | 
lapal saking Kadis Markum Baslam 
lĕlĕpiyan supayane | 

dadya pangemut-emut | 
wruhing tandha tĕpa palupi | 
nĕpsu kang ginupita | 

Luamah rippipun | 

urippe nĕpsu Amarah | 

lan urippe nĕpsu Supiyah puniki | 

lan nĕpsu Mutmainah || 

13. Raja Mutmainah kang winarni | 
ajujuluk sang Prabu Dyatmika | 

Suksma Mulya paparabe | 

pan kandhane ing wahyu | 

nagarane Lali-muslimin | 

tan abala sajuga | 

sĕktine kalangkung | 

kawasa misesa ing rat | 

nora ana ingkang padha anglawani | 

sajagad mati atab || 

14. Amung cipta bae balanĕki | 
sakĕdhap bala tanpa wilangan | 

Sang Mutmainah kwasane | 
lamun tan darbe kayun | 

nora duwe bala sawiji | 
angijaban idayat | 
mangkana cinatur | 
gantya ingkang kawuwussa | 
ana ratu tĕtĕlu prakosa luwih | 
samya arda prakosa || 

15. Bisikannira sri narapati | 
ajujuluk Mahraja Luamah | 

Raja Amarah arine | 

dene wuragilipun | 

sang Raja Supiyah pawĕstri | 

prawira mandraguna | 

lĕmbut karya luput | 

samya bala tan petungan | 

sadhukut saking tri sagrĕmĕtting bumi | 

sawĕdhining sagara || 

16. Sang raja katri miyos tinangkil | 
mĕdal sadaya bala durbala | 
ting prĕngangah ngame-ame | 
angame mamah-mumuh | 

Kyana Patih Mangkubilai | 

Tumĕnggung Kamandaka | 
myang Arya Pangridhu | 

Panji Wirajail seba | 

Rangga Wirakĕmat Rangga Waningisin | 
lan Rangga Tisnacidra || 

17. Angabĕi Surawirang nangkil | 

Angabĕi Kiyanat aseba | 

lan Ngabĕi Plenya-plenye | 

Ngabĕi Tĕbĕl-ngĕpluk | 
lan Ngabĕi Rucibĕsiwit | 

Ki Dĕmang Doyanmangan | 

Dĕmang Siptaturu | 

lan Kyai Dĕmang Antukan | 

lan Ki Dĕmang Trocoh Dĕmang Srĕgĕp-ngisin | 

Ki Lurah Dhososugal || 

18. Lurah Ras-arasĕn-ngĕbluk nangkil | 
lan Lurah Tan-graita aseba | 

lan Kyai Lurah Kalalĕn | 
sadaya anĕng ngayun | 
pĕpak andhĕr samya anangkil | 
ngandika Sri Narendra | 

Raja Luamahu | 

mring ari Raja Amarah | 

miwah marang jĕjĕnggul para bupati | 

kĕpriye karĕpira || 

19. Ing pratingkah dera mangunjurit | 
angrusak mring Raja Mutmainah | 
binĕrat pinrih sirnane | 

aja na kang kadulu | 

nora nana dadya nyampahi | 

ing kaprawiraningwang | 

kang rayi umatur | 

yĕn sĕmbada karsa nata | 

linurugan lajĕnga ginĕpuk wani | 

kajĕnge tumpĕs pisan || 

20. Sampun rĕmbag sadaya kang pikir | 
sampun rĕmbag Sang Raja Luamah | 
yĕn wus mangkono rĕmbuge | 

nuli linakon gupuh | 

aja kongsi klayatan budi | 

adhi Raja Amarah | 

iya sabalamu | 

miwah arinira pisan | 

ya si adhi Raja Supiyah ywa kari | 

angkatna balanira || 

Jilid 1 - Kaca : 271 

21. Nulya sang Raja Amarah angling | 
mring patihira Angkaramurka | 
kinĕn budhal sabalane | 

mijil sing nagrinipun | 

astanane ana ing ati | 

ati puat (ng)gonira | 

ing sajatinipun | 

puat punika lilimpa | 

pangwasane panastĕn sabarangkardi | 

budine Sang Amarah || 

22. Ni Raja Supiyah angundhangi | 
mring patihe ni bok Jajawatan | 
lan ni Tumĕnggung Nyalĕrĕng | 
nyi Arya Guyu-guyu | 

lawan nyai Kinincangalis | 
nyai Rangga Ĕsĕman | 
nyai Adusĕmu | 

kalawan nyai Parikan | 

nyai (n)Dhĕpĕl nyai Wĕwĕh-wangi-wangi 

nyai Grĕgĕtĕn-nekat || 

23. Mijil saking ing manah maknawi | 
iku pupusuh sajatinira | 

ana dene pangwasane | 
penginan barang kayun | 
ayun ngayang sruning kapengin | 
nulya Raja Luamah | 
angundhangi gupuh | 
mring Patih Mĕngkucilaka | 
sabalane tumĕnggung arya ngabĕi | 
kumĕrap bala kuswa || 

24. Nĕnggih mĕdal saking ati siri | 
siri punika sajatinira | 

ing jajantung sayaktine | 
dene pangwasanipun | 
marang karĕp karĕp abukti | 
sabarang kang pinangan | 
sruning parikudu | 
lalenan sabarangkarya | 
rupanira Luamahi sang cahyĕki | 
dene nĕpsu Amarah || 

25. Cahyanira abang anglangkungi | 
dene nĕpsu Supiyah cahyanya | 
nĕnggih akuning rupane | 
nĕpsu katri punika | 
angrĕgĕdi cipta kang ĕning | 
mĕnggah ĕning punika | 
nĕpsu kang rahayu | 

iya nĕpsu Mutmainah | 
astanane anĕng ati sanubari | 
iku ati sampurna || 

26. Cahyanira putih anĕlahi | 
pangwasanira sabar narima | 
tuma-ninah rĕrĕh sarĕh | 
tawĕkal iman ayu | 
punika kang arsa jinodhi | 
mring sang Prabu Luamah | 
myang sawadyanipun | 
gumuruh ngĕbĕki jagad | 

mara tĕlu ing marga lampahe baris | 
ri sang Raja Luamah || 

27. Mĕdal saking ing tutuk anggili | 
pĕnuh gumrah asru swaranira | 

Raja Amarah gurunge | 

ing talingan ambrubul | 
ting sarĕbĕt sĕsĕg kang baris | 

(m)barabas sasrĕmpĕngan | 
jampĕng tanpa ngrungu | 

dene ni Raja Supiyah | 

mĕdal saking ing netra anduduk andik | 

andadak kĕdakira || 

28. Gya prapta ing ati sanubari | 
sigra kinĕpung binaya mangap | 
binathithit sampĕt kabĕh | 
kang dadi agul-agul | 

para patih katiga ĕstri | 

prakosa mandraguna | 

ampuh ing prang pupuh | 

tate angrusak agama | 

apan bisa angrĕmĕt pĕnggawe bĕcik | 

mudharakĕn ing tapa || 

29. Anglalĕkkĕn panggawean bĕcik | 
mulane akĕh wong kĕnĕng ala | 
tĕka ing tingkahe dhewe | 
sababe dene nĕpsu | 

dadi jalaranning bilai | 
rosaning kang Luamah | 
lan Amarah nĕpsu | 

Supiyah digdayanira | 

sabĕn dina mumurung panggawe bĕcik | 

aja na kaslamĕtan || 

30. Wus tinata (ng)gonne rĕbut titih | 
sang Raja Mutmainah atampa | 
ningali mungsuh praptane | 
anggoragodha punggung | 
nulya nyipta bala gung prapti | 
pra bupati punggawa | 

andhĕr ngarsanipun | 

pinacak satundha-tundha | 

kyana Patih Sabar-maklum anĕng ngarsi | 

Tumĕnggung Tumaninah || 

31. Arya Prasaja Arya Bĕrbudi | 

Ngabĕi Mantĕp-tĕmĕningkarsa | 

Ngabĕi Liladanane | 

Rangga Eklas nĕng ngayun | 

Rangga Tawĕkal myang Dĕmang Sidik | 

lan Dĕmang Musawarat | 

lan Dĕmang Tapakur | 

pĕpak sadaya nĕng ngarsa | 

ngandika Sang Raja Mutmainah singgih | 

mring wadyabalanira || 

32. Ĕh ta priye karĕpira iki | 

ana mungsuh datanpa wilangan | 
angrusak ing manah salĕh | 

Ki Patih Sabar-maklum | 
matur inggih lamun suwawi | 
saajangane ajang | 
prayogi pinagut | 

ing pupuh linawan ing prang | 
angandika sang Prabu iya dĕn bĕcik | 
aprang lawan wong kopar || 

33. Nulya mangkat barissira ririh | 
saking ati sanubari ika | 
mĕdal ing grana lurunge | 
aputih cahyanipun | 

sampun prapta cundhuk kang baris | 
samya ayun-ayunan | 
sampun ing prang pupuh | 
mumungsuhan tatandhingan | 
kang bupati sami bupati ajurit | 
prang bala sami bala || 

34. Mangku-blai lan Rahayu-budi | 

Angkaramurka lan Tumaninah | 

Siptaturu lan Bĕtah-mlĕk | 
rame pupuh pinupuh | 

Doyan mangan lan Bĕtah-ngĕlih | 
pun Jail lan Prasaja | 
pan pĕluk-pinĕluk | 

Ki Srĕi mungsuhan Sabar | 
ki Jubriakibir lan ki Sarĕhjurit | 
rame abandhayuda || 

35. Gĕnti titih-tinitih ing jurit | 
udrĕg-udrĕgan sadina-dina | 
tan ana kasor karone | 

Raja Luamah (n)dulu | 
mring balane dĕnnya ajurit | 
juritte tanpa wĕkas | 
tanana sor unggul | 

sigra sang Raja Luamah | 
angundhangi bala babantuning jurit | 
wadya prajurit buta || 

36. Pirang-pirang buta tanpa wilis | 
panggĕdhene pun Drĕmbadursila | 
pun Gugur-tingkah sawĕnĕh | 
myang pun Bĕrung-brĕgudung | 
pun Dĕksura pun Tobatngĕlih | 
pun Bingung anĕmpuh byat | 
pun Gĕragas-nguthuh | 

pun Kalana Gas-ĕgasan | 

pun Bĕsono lan pun Dhĕngglĕng-oraeling | 

pun Ngluka ngawut wuta || 

37. Sigra kinĕn tumandang ing jurit | 

Raja Luamah parentahira | 
binyukan kĕh wong sijine | 
krubutĕn loro tĕlu | 

krubutĕn pat dimĕn glis mati | 
kabĕh nuli sirnaa | 
aja na kang munggut | 

si binatang Kaslamĕtan | 

nora patut gawene angrusak kibir | 

amumurung cilaka || 

38. Wus dĕnaglis pĕpĕssĕn ing jurit | 
sigra tumandang nĕpsu rĕksasa | 
ambĕg sm krura tandange | 
ngmbut nĕm pitu wolu | 
mĕmĕt sampĕt pĕpĕt ngĕbĕki | 
bangkak angangkak-angkak | 
kang jagad macucu | 

ciyut kacakot ing buta | 
dadya pĕcat bala kasucian tapis | 
apĕs tumpĕs sadaya || 

39. Bala ing kasucian binukti | 
minangka dadya panganning buta | 
sĕgĕr sumyah lĕga tyase | 
atuwuk manggut-manggut | 

nora nana bala kaĕksi | 

mung kantun ratunira | 

kang maksih ngunguwung | 

risang Raja Mutmainah | 

duk tumingal tumpĕsse balanirĕki | 

asabil kamalira || 

76. Sinom 

1. Wontĕn kaoling ngulama | 
muktamat para musanip | 
wĕwinih nĕpsu punika | 
iya ingaranan budi | 

budi ingkang dumadi | 

martabat akatdiyattu | 

nĕng gaibul uwiyah | 

latakyun ing nukat gaib | 

budi iku minangka warananing Hyang II 

2. Karana iku wus nyata | 

Wujutolah Datolahi | 

ing roro-roroning tunggal | 
manungsa kalawan budi | 
budi kalamolahi | 
manungsa angga arasul | 
singa ingkang ngarannan | 
ya manungsa iya budi | 
nora pae kawasa misesĕng titah || 

3. Rĕbut (n)jĕro rĕbut (n)jaba | 
manungsa kalawan budi | 
lir ĕmas lawan tĕmbaga | 
campur kinothok ing kowi | 
sirna jĕnĕnge kalih | 
dadya suwasa rannipun | 
karana iku padha | 
manungsa kalawan budi | 

budi iku wujude napsu sakawan || 

4. Napsu sakawan punika | 
wujuding manungsa yĕkti | 
paesan pamawassira | 
manungsa marang ing budi | 
yĕn luput anglimputi | 
budi ing luamah iku | 

wus tan kĕna tinambak | 
ambĕk durbala ngĕbĕki | 
puguh nora arĕmpit dursila dadya || 

5. Yĕn tajĕm pamawassira | 
kĕna utamaning budi | 
budi anglimputti marang | 
ing mutmainahirĕki | 
nĕnggih parĕk ing Widdhi | 
awidada manggih ayu | 
ayu badan tan kĕna | 

iya alaming Hyang Widdhi | 
samonoa ing ngĕlmu durung pasaja || 

6. Milane tansah rinĕngga | 
murih moncĕra kang warti | 
ing iman kang wus istijab | 
ing gunĕm piningit-pingit | 
kurmat paedah taklim | 

ing ngĕlmu supayanipun | 

lĕpas ing panggraita | 

undhaking budi kang dadi | 

tansah mukawahdat takabul mumulang 

7. Ing kaol walahualam | 
mangsuli carita malih | 
risang Raja Mutmainah | 
sasirnane balanĕki | 
pratignya pasanggiri | 
yĕn manungsa kudu ayu | 
muga kinuwatĕna | 
nadhahi mungsuh salangit | 

yĕn manungsa kudu ginawe cilaka || 

8. Tan wandea kalah aprang | 
tan kawawa nĕmbadani | 
kang pinasthi kudu swarga | 
manungsa tajĕm ing budi | 
kang angsal rahmat jati | 
pasthi kuwawa amungsuh | 
tan etang lara pĕjah | 

wong mati mumpung ngaurip | 
nora kĕna wus pinasthi duk samana || 

9. Gusti gawe untung ala | 
tinimbang lan untung bĕcik | 
kang pundi pamilihira | 

ewasamana wus pasthi | 

ingkang mĕnang ing jurit | 

lan kang asor ing prang pupuh | 

iku kagunganning Hyang | 

ganjaraning manungsĕki | 

darma bae mangsa bodhoa manungsa || 

10. Ya ta wau tinarima | 

dongane maring Hyang Widdhi | 

kuwata sira ayuda | 

aja sira wĕdi mati | 

rosaa sira jurit | 

tĕtĕp sira dadi ratu | 

ratuning Raja Imam | 

kuwat sajatining jurit | 

Raja Mutmainah aglis magut yuda || 

11. Angrasuk busana mulya | 
rasukan Utamĕng-ngĕlmi | 
dhĕsthare Sarak-sarengat | 
paningsĕt Ĕnĕnging puji | 
dhuwung Sĕmpana-sidik | 
awaos Takbir-ikramu | 
anyamping Pracayĕngrat | 
lancingan Tapakur kapti | 
atarumpah Andoning-cĕrĕmin paesan || 

12. Anitih turangga napas | 
anpas tan-napas nupusse | 
camĕthine Tingal tunggal | 
kuda ran pun Eling-eling | 
kĕndhali Iman-tokid | 
rukun Islam apussipun | 
larappipun Makripat | 
kakapa Kakekat-jati | 
ambĕnipun tĕtĕp Pikukuhing iman || 

13. Sang Sri Raja Mutmainah | 
angamuk lawan camĕthi | 
asusumbar adipaka | 
mangsut cĕngĕng tan kuwatir | 
amungsuh pirang kĕthi | 
winatangi tan na mundur | 
binyukan pirang yuta | 

tan na tolĕh lara pati | 

pirang bara ing tĕmbe nĕmu kamulyan || 

14. Patitis panggitikira | 
ing Camĕthinira pasthi | 
balane Raja Luamah | 
mati sirna cinamĕthi | 

Patih Mangkubilai | 

Ujubriya-kibir lampus | 

Syumungah lan Kiyanat | 

Sungkan Doyan-jail mati | 

mundur sila pun Bĕrung-(m)brĕgundung pĕjah || 

15. Sadaya syuh sirna gĕmpang | 
tan ana kari sawiji | 
anglela Raja Luamah | 
sasirnane balanĕki | 
ngling marang ari kalih | 
lah kapriye digdayamu | 
matur Raja Amarah | 

Raja Supiyah tanapi | 

yĕn suwawi ing prang kinarubut tiga || 

16. Wus rĕmbug ponang bicara | 
dandan siyaga ing jurit | 
arasukan Kamandaka | 
dhĕstharira Karam-najis | 
paningsĕt Ora-eling | 
anyamping Maido-kukum | 
lancingan Sia-sia | 
atarumpah tanpangĕlmi| 

waos Dorawĕca dhuwunge Jarumman || 

17. Sarwi anitih turangga | 
kuda ulĕs gĕsĕng-ati | 
arannipun Paracidra | 
kĕndhali Ĕmoh-ing-bĕcik | 
apus Paksalumuwih | 
apus gulu ngabul-abul | 
apus buntute Mursal | 
akĕkapa Tinggalbĕkti | 

sanggawĕdhi Drĕngki-ambĕg-salah-tampa || 

18. Camĕthine Doyan-ujar | 
larap Kumingsun sumugih | 
tindakira salĕwĕngan | 
susumbar lali ing Widdhi | 
mara sarwi nudingi | 

sarta ngĕbuk wĕtĕngipun | 

ngucap ingsun kuwasa | 

wignya anggawe bilai | 

ingsun uga wong (m)balasar gawe ala || 

19. Pan sampun ayun-ayunan | 
aprang pan sami narpati | 
rame dĕnnya bandayuda | 
ing yuda kinrubut katri | 
ing ngarsa kanan kering | 

Mutmainah pinrih bingung | 

-nging raja katiganya | 

[—] | 

nora ulap ing prang kinaribut tiga || 

20. Sang Sri Raja Mutmainah | 
tinumbakan wanti-wanti | 
ginoco cinamĕthĕnan | 


< Serat Centhini Jilid 01 - Halaman : 369 > 


nora kĕna dĕnsĕlani | 
sarta tinitir titir | 

Raja Mutmainah ambruk | 
lawan turangganira | 
klĕsĕdan tan bisa tangi | 
nanging taksih tuwajuh ing tekadira 

21. Sinosog-sosog tan pĕgat | 
sarwi alok-alok mati | 
saiki babarmu pisan | 
lah mangsa bisaa urip | 
mara budia aglis | 

raja Mutmainah muwus | 
ĕh mara tutugĕna | 
sagĕndhingmu aywa kari | 
ingsun ora awĕdi lara lan pĕjah || 

22. Sang Mutmainah sakala | 
pratignya sajroning galih | 
tinĕdha pratandhanira | 
yĕn manungsa kudu bĕcik | 
muga kuwatna jurit | 
bisaa amalĕs ukum | 
ambirat ing luamah | 

Amarah Supiyah dening | 

nulya antuk kramat sigra ingayatan | 

23. Patitis pamukulira | 
sang Luamah cinamĕthi | 
lĕrĕs pipilinganira | 
tumĕmplĕg tiba anjungkir | 

Sang Amarah nulungi | 
cinamĕthi pasunipun | 
anjungkĕl tibĕng kisma ( 

Raja Supiyah nulungi | 
cinamĕthi mukanya nulya aniba || 

24. Sinosog anĕng pratala | 
klĕsĕdan Sang Raja katri | 
kalĕmpĕr sadangunira | 
nora bisa muna-muni | 
dangu nulya ngalilir | 

Raja Mutmainah muwus | 
ĕh paran karĕpira | 

apa sira (n)jaluk mati | 

yĕn (n)jaluka mati sun patĕni sira || 

25. Sang raja katri turira | 
sakarsa paduka dadi | 
ginĕsangan pinĕjahan | 
yĕn kĕnginga nĕdha urip | 
mĕsĕm Sang Raja Sukci | 
eman tĕmĕn piyangkuhmu | 
dene nora sĕmbada | 
saemu anjaluk urip | 

sigra cinamĕthi malih sirahira || 

26. Raja Luamah Amarah | 

Supiyah samya ngĕmasi | 
jisimme agilang-gilang | 
wadya sagotra sri katri | 
sasampunnira nuli | 
sang Raja Mutmainahu | 
arsa ambĕdhah kutha | 
andhudhah kadhaton katri | 
puranira tinon kalangkung santosa || 

27. Kuthane Raja Luamah | 
pagĕr capurinya wĕsi | 
kuthane Raja Amarah | 
capurinya tĕmbaga brit | 
kuthane Supiyahi | 
capurinira parunggu | 
sang Raja Mutmainah | 
manjing gapuraning puri | 

nĕng langĕnning rakite ing purasmara || 

77. Asmaradana 

1. Kocapa kang anĕng puri | 
para garwa para putra | 
anangis umyung swarane | 
para ĕstri ing jro pura | 
nangis kalara-lara | 
langkung sĕdhih manahipun | 
tan wande dadi boyongan || 

2. Para ĕstri sadaya (n)jrit | 
kakalih para punika | 
sampun dadya sakadhaton | 
anĕng pura Atipuat | 
kuthane sang Amarah | 
binoyongan dadi satu | 

lir ulam munggwĕng rampadan || 

3. Kakalih putra yu luwih | 
putrane raja Luamah | 
raja Amarah nuline | 
kalangkung ayu utama | 
cahya pindha sasangka | 
pan nĕnggih ing namanipun | 
sang rĕtna yu Salasiyah || 

4. Kang anĕm Dĕwi Rifangi | 
sasedane ramanira | 
kalangkung susah manahe | 
karuna amĕtĕg jaja | 
sasambat amlasarsa | 
adhuh rama milu lampus | 

sapa kang sunsĕmbah-sĕmbah 


5. Tan antara nulya prapti | 
wau raja Mutmainah | 
lumĕbĕt ing jro kadhaton | 
ningali parĕstri samya | 
karuna anĕng pura | 
swarane tangis gumuruh | 
asasambat rajanira || 

6. Apapanggih putri kalih | 
karone samya karuna | 

Raja Sukci ngandikane | 
mĕnĕnga (ng)gonmu karuna | 
eman balut kang netra | 
manawi ĕrĕg swaramu | 

lan lungsĕte cahyanira || 

7. Lah tujunĕn tingalmami | 
aywa gung adrĕs udrasa | 
babo mĕnĕnga karone | 
kang pindha sasangka maya | 
sang rĕtna yu kalihnya | 
amĕdhar tingal andulu | 

yĕn ana satriyatama || 

8. Bagus kang cahya nĕlahi | 

paguting liring kumĕsar | 
kasoran sirna karone | 
karunanira rinantan | 
rĕntĕng micarĕng nala | 
nalikane baya iku | 
ingkang matĕni (n)jĕng rama || 

9. Dĕwi Rifangi jinawil | 
mring sang rĕtna Salasiyah | 
ayo mundur dudu padon | 
nadyan ingsun dadi tawan | 
mangsa kĕna ginampang | 
sang rĕtnayu aris mundur | 
lir wulan purnama linggar || 

10. Cumĕngkling atawan tangis | 
amung kang sinambat-sambat | 
ramanira kang wus layon | 
nulya Raja Mutmainah | 
andulu mring sang rĕtna | 
tinutwuri lampahipun | 
minanis-manis ing sabda || 

11. Kĕndĕla ratuning puji | 
dhuh kusumaning nugraha | 
angĕmot ing rahmat kabĕh | 
tulungĕn wardayanira | 

yĕn wus karsaning Suksma | 

ginanjar rĕngu lan ayu | 
paran (ng)gonira sumanggah || 

12. Mulane sun tohi pati | 
ambeyani musthikĕng dyah | 
yen luput sok-soka layon | 
baya wus karsaning Suksma | 
kusuma lawan ingwang | 
campuring rahmat lan wahyu | 
patĕmon anĕng idayat || 

13. Kĕndĕl tangise sang dĕwi | 
wasana alon ngandika | 
sarwi amapan lungguhe | 
hĕh sang Raja Mutmainah | 
sampun (ng)gagampang tingkah | 
sanadyan ing raganingsun | 
dadya tawan boboyongan || 

14. Nanging wus sunpupus pasthi | 
wit wontĕn panjaluk kula | 
dhatĕng andika sang katong | 
yĕn nanggupi karĕpingwang | 
gĕlĕm kinarya garwa | 
nadyan ginaweya mangwuh | 
amacĕthi boboyongan || 

15. Yĕn ora ingsun tan apti | 
angling Raja Mutmainah | 
mundhut apa mirahingong | 
yĕkti suntĕkani sira | 
sabarang karĕpira | 

sang rĕtnayu lon umatur | 
dene panĕdha kawula || 

16. Uripĕna rama mami | 
uripa katiga pisan | 

rama ingkang sami layon | 
kawula ngalap pratandha | 
yĕn sayĕkti kuwasa | 
nguripakĕn kang wus lampus | 
nyata wus badan nugraha || 

17. Sang Raja Mutmainahi | 
miyarsa pundhutaning dyah | 
sang nata ĕmĕng driyane | 
wĕkasan alon ngandika | 
kapriye mirahingwang | 
wus lakune prajurit gung | 
mati nglabuhi nagara || 

18. Pan wus karsaning Hyang Widdhi 
kapindhone yĕn uripa | 
ramanira kang wus layon | 
angrĕbda ngrusak agama | 

adrĕmba murka hawa | 
sang dyah karone ris muwus | 
ya durung bisa masesa || 

19. Kaping kalihipun ugi | 
yĕn rama kula palastra | 
rusak kabĕh jagad kiye | 
paduka duraka ing Hyang | 
yĕn tan dĕnuripĕna | 
kalih kawula tan ayun | 
tinawan kinarya garwa || 

20. Raja Mutmainah angling | 
ewamangkono mas mirah | 
iya tan kawasa ingong | 
yĕn ana sihing Pangeran | 
darma dadi jalaran | 

yĕn kalilan ing Hyang Agung 
sunuripne ramanira || 

21. Payo pinaranan aglis | 
padha sira sĕksĕnana | 
ing ramanira uripe | 
nulya pinaranan panggya | 
bangkene sri katiga | 
tinangisan ing dyah ayu | 
nulya Raja Mutmainah || 

22. Ananĕdha ing Hyang Widdhi 
muga-muga ginampangna | 
kang mati uripa manĕh | 
tinarima kajatira | 

sang Raja Mutmainah | 
anyipta angin lan kukus | 
anginipun Kayatollah || 

23. Kukus kukussing rijĕki | 
tinĕkan saciptanira | 
ing kukus sĕga srĕbĕtte | 
lagya granane sumringah | 
lan angĕte watara | 

nulya krĕntĕg kĕpyur-kĕpyur 
nulya ngarĕjĕt apolah || 

24. Kang mati wus urip malih | 
ya sang Raja Aluamah | 
Amarah Supiyah dene | 
wus samya tata alĕnggah | 
nĕng ngarsane sang nata | 
sang Mutmainah lon muwus | 
mring raja katiga pisan || 

25. Hĕh Aluamah sirĕki | 

Amarah lawan Supiyah | 
saiki wus urip manĕh | 

apa sira maksih murtat | 
apa ta iya nutta | 

Raja Luamah umatur | 
kawula datan lĕnggana || 

26. Sumangga karsaning gusti | 
kinarsakna sakit pĕjah | 
badan kawula sumaos | 
tan darbe karsa sajuga | 
sang Raja Mutmainah | 
ngandika yĕn sira uwus | 
amung srah sakarĕpingwang || 

27. Anutta sakarsamami | 
sunkunjara bae sira | 
anĕng nagaramu dhewe | 
sun uluri pangannira | 
nora sunwĕhi luwar | 
sunkungkung salaminipun | 
sunbalĕnggu gulunira || 

28. Nulya tinrappakĕn aglis | 
sang Luamah kinunjara | 

Amarah Supiyah dene | 
sigra putri kalih pisan | 
binoyong bayaring prang | 
binĕkta mring nagrinipun | 
abungah marwatasuta || 

29. Kaol satĕngahing Kadis | 
amal kang patang prakara | 
dhingin wong kang bĕtah mĕlĕk | 
kapindho kang bĕtah tapa | 
acĕgah mangan murka | 

amal kaping tiganipun | 
ingkang bĕtah sabar lila || 

30. Apan sing sakawan nĕnggih | 
kang bĕtah muruk ngĕlmika | 
tingkah tĕrus ing ngĕlmune | 
yĕku manungsa ngalamat | 
kang bisa amasesa | 
ngungguwung ngunjara nĕpsu | 
yĕktyantuk gĕng-gĕnging rahmat || 

31. Samono bae kang warti | 
tan cinatur panggihira | 
jalu lan ĕstri tĕmune | 
saru dhapuring carita | 
lawan lagu prĕnĕsan | 
amumudhar tyas tawakul | 
kang bisa amĕngku iman || 

32. Rara tamat caritaning | 
kanang Kadis Markum Baslam | 

Rancangkapti lon ature | 
nyuwun pangĕstu paduka | 
sagĕd anglampahana | 
kadi (n)jĕng ibu pukulun | 
tan nambut silaning krama || 

33. Ewuh aya wong alaki | 
tangĕh dhatĕng Mutmainah | 
sang wiku lon ngandikane | 
sira nini tan kalilan | 
lamun kayaa ingwang | 

ing tĕmbe sira anambut | 
silaning krama utama || 

34. Mungguh ganjaraning Widdhi | 
mring kang nambut palakrama | 
ingkang nĕtĕpi patrape | 
laku-lakuning wanudya | 
ingkang winĕngku priya | 
sayĕktine tikĕl pitu | 
tinimbang lan kang tan krama || 

35. Priye kono Jayĕngsari | 
mungguh ing pamikirira | 
apa ta iya mangkono | 

Rahadyan matur manĕmbah | 
lĕrĕs kang pangandika | 
dwijĕstri mawas sang bagus | 
ngandika jroning wardaya || 

36. Wong iki dhasare sukci | 
lantip pasanging graita | 
pasaja tĕtĕg asarĕh | 
cacaloning aoliya | 
jatmikane katara | 

marang ing kadunyan tambuh | 
anduduk maring makripat || 

78. Mĕgatruh 

1. Wasana ngling nikĕn wiku sira kulup | 
lan arinta Rancangkapti | 
banjurĕna ing lakumu | 

mring plabuhan Banyuwangi | 
nĕtĕpana ingkang pakon || 

2. Nora pisan-pisan lamun ingsun nundhung | 
dadya anjrak anĕng ngriki | 

bangĕt suka-rĕnĕng kalbu | 
satuhune ingsun asih | 
marang sira sakaroron || 

3. Nanging bakal munggĕl lalakonmu kulup | 
kĕbanjur datan kĕpanggih | 

lawan ingkang sira ruruh | 
mula lakunira kalih I 

sunsusuwun ing Hyang Manon || 

4. Salamĕta kalampahana sĕdyamu | 
rinĕksaa ing Hyang Widdhi | 
sakaliyan nĕmbah matur | 
dhawuh timbalan sang yogi | 
saklangkung panuwuningong || 

5. Kalilana ing samangkya ulun mundur 
lajĕng dhatĕng Toyawangi | 

tan lyan pangĕstu pukulun | 
pandhita rara nganthuki | 
kalih nguswa suku gupoh || 

6. Sakaliyan mastakanya dĕnlus-ĕlus | 
poma aywa na kuwatir | 

rina wĕngi ingsun jangkung | 
wus lĕngsĕr ari kinanthi | 

Ki Buras umajĕng gupoh || 

7. Kalilana kadibale gadhah atur | 
nyuwun pangĕstu basuki | 
kalawan anyuwun sangu | 
ingkang botĕn kenging ĕnting | 
ingkang cumbu wangsul kanthong || 

8. Wiku rara gumujĕng ngandikanipun | 
anĕh panjalukmu iki | 

pamikirku tĕka ewuh | 
kang sangu tan kĕna ĕnting | 
nuwun cĕblĕke kemawon || 

9. Sanĕs ngĕlmu inggih sangu arta lugu | 
sang wiku lajĕng maringi | 

iki tampanana gupuh | 
mung rong gobog datan luwih | 

Buras (n)jĕkutrut malerok || 

10. Saya suka sang wiku ngandikanipun | 
mungguh gobog loro iki | 

kok (ng)go jajan sasayahmu | 
kanthongamu mĕsthi isih | 
gobog loro nora kalong || 

11. Gurawalan nĕng asta nulya rinĕbut | 
Buras mundur tanpa pamit | 
mung gumrĕmĕng sĕlak kantun | 
prapta wingkinge sang putri | 
nolĕh angandika alon || 

12. Buras dene nganti suwe nora nusul | 
inggih kantun sawatawis | 
yĕktosipun mila dangu | 

kula nyunyuwun sang yogi | 

sangu pinaring rong gobog || 

13. Mangke bilih sampun dumugi ing warung 
paduka kula pamĕri | 
mangunahe gobog luhung | 
sapunika botĕn kenging | 
mindhak ngabar tanpa dados || 


21 Ing Banyuwangi ningali candhi Sela Candhani ingkang miturut dĕdongengan 
ing kinanipun panĕpĕnipun Prabu Menakjingga ing Blambangan, rumiyin 
nama candhi Macan-putih. Lajĕng dhatĕng griyanipun Ki Menak Luhung 
jurukuncinipun candhi kasbut. Wontĕn ing ngrika kapanggih Ki Hartati, 
juragan saking Pĕkalongan ingkang nĕmbe dhatĕng saking Bali. Ki Hartati 
botĕn kagungan putra, mila R. Jayĕngsari lan Nikĕn Rancangkapti lajĕng 
kapundhut putra, kaboyong dhatĕng Pakalongan. 

Putra kĕkalih katanpi dening Nyi Hartati kanthi suka rĕnaning manah lan 
kawulang kawruh warni-warni, kadosta bab petangan wilujĕngan tiyang hlar 
donya lan wĕrdinipun driji gangsal. Nyi Hartati tilar donya. Kalĕrĕs sĕwu 
dintĕnipun kasusul dening Ki Hartati ... 
kaca 281-300 

14. Iya Buras mĕngko tutura maringsun | 
wau ta lampahirĕki | 

saking ing arga tumurun | 

Jayĕngsari Rancangkapti | 
laminya tan winiraos || 

15. Sampun prapta talatahe Toyaamm | 
ngambah wana agung wĕrit | 
anĕng pasisiring laut | 
supitanning pulo Bali | 

Ki Buras kalangkung ngorong || 

16. Angupaya toya tawa wus pikantuk | 
sumbĕr agung langkung wĕning | 
cakĕt sela agung-agung | 
tumpukan saking ing wukir | 

Buras tuwuk ngombe ngokop || 

17. Tandya wangsul umatur bandaranipun | 
wontĕn toya tawa wĕning | 

mĕdal sĕlaning kang watu | 
tumpukan saking ing wukir | 
sangandhaping gurda ayom || 

18. Payo kakang aku sumuk arĕp adus | 
lajĕng lampahira prapti | 
sĕndhang gya siram sang ayu | 
wusnya siram ngaring-aring | 
nĕng ngandhapping gurda ayom || 

19. Ana janma tumurun saking parau | 
ngupaya mina jaladri | 

maring sĕndhang nyangking buyung | 

sawussira ngambil warih | 
kagyat anon kang wiranom || 

20. Ki Pandaya alon wau aturipun | 
dhuh sang katĕmbe kaĕksi | 
mugi sampun dangu-dangu | 
rĕrĕh wontĕn sĕndhang ngriki | 
pangampiran tiyang awon || 

21. Bajaglaut aru-biru karyanipun | 
rahadyan ngandika manis | 
bangĕt panarimaningsun | 
kisanak asung pĕpeling | 
rahayune kang lalakon || 

22. Buras gugup pandirangan asru matur | 
sumangga amentar aglis | 

laju linggar kalihipun | 

sang dyah lumampah ing ngarsi | 

anon tapaking kang gogor || 

23. Kakang iki tapak apa dene agung | 
dhapure lir tapak kucing | 

yayi tapak macan iku | 
ĕndi macane tan kĕksi | 
yayi wus umpĕtan adoh || 

24. Lampahira lajĕng praptĕng Toyaarum | 
karĕnan miyat arjaning | 

karajan myang dhusun dhukuh | 
sumbĕr sĕndhang umbul alit | 
tan petungan wenya nyarong II 

25. Larĕn alit binatur ing sela pingul | 
angrĕmbaka taru rĕsmi | 

ayom samya subur-subur | 
saking saene kang siti | 
kawuryan tĕntrĕm sakĕh wong || 

26. Arjaning kang praja kalanirĕng dalu | 
tan ana kang tutup kori | 

aglar rajakayanipun | 
nora nana dĕnkandhangi | 
tan ana wong sĕdya nyolong || 

27. Banyuwangi pinuju pasarannipun | 
lagya tumawon kang wanci | 
kumandhangira kumruwuk | 
sakaliyan nulya manjing | 
raryan sorring kamal ayom || 

28. Buras tanggap ngrampĕt dĕnnira tutuku | 
gobog kalih wira-wiri | 

binĕktĕng ngarsa sang ayu | 
ngirid tyang wade wi lĕgi | 

kalawan jagung ginodhog || 

29. Ngrogoh kanthong gobog kakalih jinupuk | 
pinirsakkĕn mring sang putri | 

nulya tinumbaskĕn gupuh | 
wi lĕgi saĕndhas maling | 
nulya malih ngrogoh kanthong || 

30. Maksih wutuh kalih tinumbaskĕn jagung | 
sinukanan rolas iji | 

Buras latah namplĕk pupu | 
ngĕlungkĕn rong gobog malih | 
tampa jagung pat-blas ontong || 

31. Mĕh saasta panjange jajanggĕlipun | 
sĕmbada bĕntĕt kang isi | 
sakĕmlaka gĕnging jagung | 
kumupat gurih tur manis | 

alus tipis kang kalobot || 

32. Sang dyah (n)dangu Ras apa isih gobogmu | 
rinogoh kanthongan maksih | 

arta gobog kalih wutuh | 
tĕmĕn dhawuhe dyah rĕsi | 
gobog datan kĕna kalong || 

33. Saking pĕkĕn lampahira laju ngidul | 
wanci rarya samya (ng)giring | 
praptanya ing Nglicin dhusun | 

ing pucaking arga Ijĕn | 
sĕnĕnging tyas sakaroron || 

34. Myat laut ing karajan dhusun lan dhukuh | 
myang laut supittan Bali | 

baita kang samya labuh | 
pulo lan ardi ing Bali | 
lawan Laut Kidul katon || 

35. Ardi Banyuwangi katingal sadarum | 
wĕh sĕnĕng kang nĕmbe uning | 
cĕtha kang samya kadulu | 

Hyang Rawi tumamĕng wukir | 
wulan purnama gumantos || 

36. Anyunari isining jagad sawĕgung | 
enggar tyasira kakalih | 

dadya tan sipĕng ing dhusun | 
saratri tan ana guling | 
wanci sata samya pĕtok || 

37. Pangkat saking Nglicin andarung mangidul | 
eca kang samya lumaris | 

marga kayoman ing taru | 
rapĕt padhanging Hyang Rawi | 

tan ana ingkang tumlorong || 

38. Kalĕn wĕning mili angapit dĕlanggung 
sinalisir sela langking | 
nahĕn lampahira rawuh | 
ing candhi Selacĕndhani | 
gagandhengan asri tinon || 

79. Kinanthi 

1. Radyan myang ari sang ayu | 
kĕndĕl sorring nagasari | 

Buras ngaturakĕn boga | 
wus samya dhahar sakĕdhik | 
sĕngsĕm mulat candhi pĕthak | 
ingukir kinĕmbang rĕmit || 

2. Sang dyah matur mring sang bagus | 
kakang iku apa candhi | 

dene warnane kok pĕthak | 
kang di-(ng)go watu cĕndhani | 
iya candhi iki rara | 
nanging lagi tumon iki || 

3. Ana candhi watu pingul | 
wangun bagus angrĕrĕmit | 
sapa baya kang atilas | 
patute yasan narpati | 
kĕndĕl dĕnnya raraosan | 
ana janma sĕpuh prapti || 

4. Pĕthak mĕmplak ingkang rambut | 
tĕkĕng githok akalimis | 
brĕngos gathuk imba pĕthak | 
brewok agung tĕpung putih | 
sarira anggalĕs krĕsna | 
cawĕtan mawi kulambi || 

5. Sarigak amundhuk-mundhuk | 
kadya sata amĕmĕti | 
nyakĕti kang samya lĕnggah | 
makidhupuh praptĕng ngarsi | 
amung silanira tumpang | 
umatur marang sang pĕkik || 

6. Kula nama Menakluhung | 
kang minangka jurukunci | 
ing candhi pĕthak punika | 
rawuh paduka ing ngriki | 
atur basuki pambagya | 
sintĕn sinambating kang sih || 

7. Kaki atanya maringsun | 
akakasih Jayĕngsari | 
niki aringong wanudya | 
aran Nikĕn Rancangkapti | 

Buras nambung kula Buras | 
kang abdi bandara kalih || 

8. Ki Menak-malih umatur | 
punapi arsa nĕnĕpi | 
punapa mung ayun pirsa | 
radyan amangsuli angling | 
ulun amung yun uninga | 
kacaryan myat candhi putih || 

9. Umatur Ki Menakluhung | 
cariyossipun ing nguni | 
jaman kraton Majalĕngka | 
ingriki klĕbĕt cĕpuri | 
kadhaton ing Balambangan | 
ingkang jumĕnĕng Narpati || 

10. Menakjingga sang aprabu | 
inggih Prabu Urubisma | 
ingkang (n)darbĕni wasiyat | 
wĕsi kuning dhapur bindhi | 
ampuhe kagila-gila | 

singa katiban babar ji || 

11. Nir daya kang tĕguh timbul | 
katiban ing wĕsi kuning | 
dene candhi sela pĕthak | 
punika panĕpĕnnĕki | 

sang aprabu Urubisma | 
wasta candhi Macanputih || 

12. Suwawi yĕn badhe ayun | 
uninga amba kang ngirid | 
katiga wus samya linggar | 
saking soring nagasari | 
angubĕngi candhi pĕthak | 
tapis dĕnnira ningali || 

13. Agcaryambĕg sang abagus | 
myat papan jĕmbar waradin | 
myang lohing kang palĕmahan | 

Menak matur duk rumiyin | 
arjaning praja babasan | 

loh jinawi pasir wukir || 

14. Gĕmah ripah panjang punjung | 
nagri ngungkurrakĕn wukir | 
ngajĕngakĕn palabuhan | 
kanan bandar kering sabin | 
toya wĕning langkung kathah | 
tan karya sangsayĕng nagri || 

15. Katĕlah samangkenipun | 
wontĕn babasan sring-asring | 
lumintu para nangkoda | 

samya kampir dhatĕng ngriki | 
mondhok padhĕkahaningwang | 
malah ing samangke taksih || 

16. Kang wontĕn ing wisma ulun | 
mandhap saking nagri Bali | 
nangkoda ing Pangangsalan | 
nama Kiyai Hartati | 

wawi yĕn parĕng ing karsa | 
sarju kampir wisma mami || 

17. Karasĕng tyas sang abagus | 
dhawuhing sang maha yĕkti | 

Sĕh Wadat ing Argapura | 
parmaning Hyang baya iki | 
kang angukup raganingwang | 
wasana ngandika aris || 

18. Kaki kalangkung panuju | 

Ki Menak sukanya ngĕnting | 
umatur suwawi linggar | 
sadayanya sampun kerit | 
dupi wus prapta ing wisma | 

Ki Menak bebeja maring || 

19. Ki Hartati nangkoda gung | 
yayi kula (m)bĕkta tami | 
jalu Jayĕngsari nama | 
lawan arinya pawĕstri | 

Nikĕn Rancangkapti aran | 
kalangkung kawĕlasasih || 

20. Lah punika ingkang lungguh | 
anĕng sajawining panti | 

Ki Hartati duk umiyat | 
marang raja putra-putri | 
wĕnĕs sĕnĕnning kang cahya | 
tangĕh bĕbĕling ngacĕplik |] 

21. Martrĕnyuh tyas arawat luh | 
asĕrĕt wijiling angling | 
anggĕr di kaparĕng ngarsa | 
lungguha cakĕt lan mami | 
sakaliyan wus alĕnggah | 
cakĕt lawan Ki Hartati || 

22. Gya umatur mring sang bagus | 
pamintĕngong ingkang mugi | 
aywa dadi ing tyassira | 

(ng)gonmanira nora krami | 
awit ing pangrĕngkuh-ingwang | 
wus kadya suta pribadi || 

23. Ingsun boya darbe sunu | 
ing jroning tyas sun prihatin | 

mangka wus anyingkir mangsa | 
nyai wus tan (ng)garapsari | 
paran marganira bisa | 
samya andarbeya siwi || 

24. Kamurahanning Hyang Agung | 
mau bĕngi ingsun ngipi | 
antuk dhara lan jagowan | 
banjur ingsun-gawa mulih | 
maring nagri Pakalongan | 
lĕstari pangingumami || 

25. Narik ing kamulyan agung | 

babasane ngrĕjĕkĕni | 
satanginingsun anendra | 
datan bisa guling maning | 
katongton ing jro supĕna | 
paran wahananirĕki || 

26. Ing sapraptanira kulup | 
yĕkti wahananing ngipi | 
punapinggih makatĕnna | 
ki raka kadi punapi | 
wahananing kang supĕna | 

Menakluhung lingira ris || 

27. Yayi supĕna puniku | 

wahananira kĕpanggih | 
ĕngĕt-ulun kawan pangkat | 
ingkang sapisan kapanggih | 
nĕnggih saking pipiridan | 
ping kalih kĕpanggih saking || 

28. Tuturutan katrinipun | 
apan ta kĕpanggih saking | 
ing wawangsulan punika | 
kaping sakawan kapanggih | 
nĕnggih saking pasĕmonan | 
dene ta ingkang kĕpanggih || 

29. Saking piridan puniku | 
kadi ta supĕna uning | 
ing urubing kang dahana | 
wahananipun aruntik | 
latu dadya pipiridan | 

ing duka sasaminĕki || 

30. Wahananing supĕnĕku | 

pan ingkang kĕpanggih saking | 
tuturutan upaminya | 
tiyang asupĕna ngising | 
pinanggih ing wahananya | 
dadya kelangan sayĕkti || 

31. Karana ing pisahipun | 
susukĕr punika dadi | 
tuturutannipun ical | 
wahananing supĕnĕki | 
panggih saking wawangsulan | 
kadi ta supĕna manggih || 

32. Sungkawa wahananipun | 
amanggih suka sayĕkti | 
karana sungkawa ing tyas | 
wangsulannya sukĕng ngati | 
wahanane kang supĕna | 
dadya pasĕmon puniki || 

33. Ngipi rĕbah wismanipun | 
pinanggih wahananĕki | 
dadya kapĕjahan somah | 
sasaminira puniki | 
mĕnggah ipĕn ingkang dadya | 
pasĕmone supĕnaning || 

34. Tyang walaka tĕgĕssipun | 
janma kang tan nandhang sakit 
miwah tan ngĕmu sungkawa | 
supĕna kang wahananing | 
pinanggih dadya wangsulan | 
tyang sayah supĕnanĕki || 

35. Ipĕn kang wahananipun | 
dadya tuturutan yĕkti | 
supĕnaning janma roga | 
ipĕn kang wahananĕki | 
apan dadya pipiridan | 
supĕnaning tyang prihatin || 

36. Yayi supĕnanirĕku | 
wahana sungkawĕng galih | 
dĕnnira tan asusuta | 

asru miminta ing Widdhi | 
dumadya supĕnanira | 
angsal dhere sawung adi || 

37. Ing wasananipun antuk | 
atmaja jalu lan ĕstri | 

Ki Hartati duk miyarsa | 
suka amarwata siwi | 
manis wijilling wacana | 
kulup lan arinirĕki || 

38. Yĕkti ingsun ambil sunu | 
ing dunya praptaning ngakir | 
tak gawa mring Pakalongan | 
yĕn ingsun tumĕkĕng lalis | 
samuwaning rajabrana | 

sira karo kang (n)darbĕni || 

39. Sinaksĕnna ing Hyang Agung | 
lawan (n)Jĕng Nabi sinĕlir | 
sakarone sutaningwang | 
aywa padha ana krami | 
katon rumakĕt mring bapa | 
mangkana dhuh Jayĕngsari || 

40. Lĕjaring tyas suka sukur | 
aturnya nyĕnyĕs mrakati | 

dhuh rama wong tuwaningwang | 
ulun lan putranta yayi | 
atur prasĕtya prasaja | 
ing lair tĕrussing ngati || 

41. Nganggĕp sudarma satulus | 
ing dunya praptaning ngakir | 
sakarsanta aywa wangwang | 
pangrĕhira marang mami | 
aywa kang tumĕkĕng lara | 
tan tambuh prapta ing pati || 

80. Gambuh 

1. Ki Hartati gya gupuh | 

ngrangkul gapyuk marang kalihipun | 
sarwi angling sing ora-ora kawijil | 
dhuh babo jantung-atiku | 
pasiyane Hyang sayĕktos || 

2. Tan wus lamun kawuwus | 
kang sih-sinihan kalawan sunu | 
radyan matur mring Menakluhung kiyai | 
uwa bab supĕna wau | 

paran pardikane reko || 

3. Ingkang kawasitĕku | 

kalih ingkang kacakrabawĕku | 
kaping tiga anĕnggih kadaradasih | 
kadarsana kaping catur | 

(ng)guguk wangsulannira lon || 

4. Ipĕn papat prakarĕku | 
nora kĕna pinardika iku | 

kaya dene ipĕn kang kawasitĕki | 
tĕgĕse apan katayuh | 
iku ipĕnne kang uwong || 

5. Antuk wangsit satuhu | 
upamane janma nuju tunggu | 
uwong lara sing tunggu turu angipi | 
iku tambanana anu | 

linaksanan waras yĕktos || 

6. Pan wangsiting Hyang tuhu | 
ipĕn kang kacakrabawa iku | 
kacipta ing wicara duk durung guling | 
kang rarasan barĕng turu | 
supĕnanira pan cocok || 

7. Lawan rarasanipun | 
nalikane mĕlĕk durung turu | 
ipĕne kang kadaradasih pinardi | 
tĕrus lan wahananipun | 

pama ngipi wmh sotya byor || 

8. Barĕng tangine turu | 

uga wĕruh ing sotya byor mau | 
ipĕn ingkang kadarsana tĕgĕsnĕki | 
katulat upaminipun | 
sadurunge turu wĕroh || 

9. Taksaka langkung agung | 
barĕng turu angipi wong iku | 
wruh taksaka agung sasaminirĕki | 
ipĕn pat prakara iku | 

tan kĕna winardĕn yĕktos || 

10. Krana wahananipun | 

ana tingkah ana dadya jumbuh | 
cuthĕl kaki bab ipĕn kang dak kawruhi | 
suka ing sadayanipun | 

Buras matur sumalonong || 

11. Lir dongĕng Andhelumut | 
mawi maring pĕkĕn tuku kacu | 
cukacuthĕl mak kalakĕp tan na maning | 
bok malih jĕnge tan ngantuk | 

kula karĕm ngarsa omong || 

12. Mĕsĕm Ki Menakluhung | 
kacung Buras dhasar mĕncul tutuk | 
wong wis ĕntĕk apa kang winĕdhar malih | 
lah iki wus wancinipun | 

prayoga sami lĕlĕson || 

13. Ambanjĕng munggĕng salu | 

Ki Hartati cakĕt lan kang sunu | 

datan guling lawan Radyan Jayĕngsari | 

Ki Hartati tatanya rum | 
kulup jarwaa sayĕktos || 

14. Kang ayoga sirĕku | 

myang sĕdyanta ywa kumbi nakingsun | 
radyan matur purwa madya wasanĕki | 
ginĕlarakĕn sadarum | 
sarta waspanya drĕs miyos || 

15. Hartati duk angrungu | 
prasajane Radyan Jayĕngsantun | 
saya mantĕp dĕnnira angaku siwi | 
mangkana wus wanci bangun | 
sakaliyan waktu Suboh || 

16. Ki Menakluhung sampun | 
asasaji pasugatanipun | 

dhaharan jang-enjangan wedang kopi | 
samapta lumadyĕng ngayun | 
winantu ing sabda alon || 

17. Yayi sawontĕnnipun | 
nyumanggakkĕn sakaparĕngipun | 

Ki Hartati myang atmajanya kakalih | 
rĕsĕp bukti samya kĕmbul | 

wus dumugi Buras nglorot || 

18. Ki Hartati lingnya rum | 

dhuh kiraka ulun sangĕt nuwun | 
marganing kang antuk kanugrahan Widdhi | 
kadugĕn osiking kalbu | 

ingkang anjalari rawoh || 

19. Saking kiraka tuhu | 

pan rumaos tan sagĕd rinipun | 
amamalĕs kang timbang raossing ngati | 

Ki Menak umanggut-manggut | 
tuhune mung darmi ingong || 

20. Panuju wĕkdallipun | 

kĕparĕnge ing Hyang Maha Luhung | 
dak badhene si adhi kĕsusu mulih | 
wus wayahe wong kĕmaruk | 

Hartati latah lingnya lon || 

21. Kiraka yĕktosipun | 

(ng)gih makatĕn bĕbĕg kĕdah mantuk | 
tĕka mangke amung panti kang kaĕksi | 
daya-daya praptĕng sudhung | 
kĕndĕl dagang muhung momong || 

22. Iba ta sukanipun | 

rayi (n)dika wus aliman ulun | 
kalilana mancal jong enjing puniki | 

(ng)gih yayi antuk rahayu | 
wit mancal praptaning laboh || 

23. Kakalih sutaningsun | 

ulun asung pamuja rahayu | 

wus samapta bidhal saking Ragajampi | 

Menakluhung atut pungkur | 
ing palabuhan wus anjog || 

24. Ki Hartati pan asung | 
titilaran mring Ki Menakluhung | 
baranarta sinjang lĕlĕmĕs mawarni | 
kathahe tan kĕnĕng ngetung | 
wusnya andum karahayon || 

25. Layar binabar mamprung | 
antuk angin lampahe kang prau | 
marmaning Hyang kadi larapping jĕmparing | 
tan winarna laminipun | 

ana ing laut wus rawoh || 

26. Pakalongan wus rawuh | 
saking baita tandya tumurun | 
atmaja dwi kinanthi anganan-ngering | 
pra lĕskar (ng)garubyug pungkur | 
myang ngerid barang ginotong || 

27. Cingak kang samya (n)dulu | 
de katĕmbĕn ki sudagar rawuh | 
nganthi rarya kakalih sami linĕwih | 
kang jalu bagus jatmika | 

kang ĕstri ayu mancorong || 

28. Tanya mring lĕskaripun | 
winangsulan iku ingkang sunu | 

nyi sudagar swaminya ing Banyuwangi | 
mangkya ngajal milanipun | 
kalihe samya binoyong || 

29. Apan ta wus angumum | 

kang miyarsa pracaya ing kalbu | 
dupi prapta ing wisma Nyai Hartati | 
gurawalan dĕnnya mĕthuk | 
tundhuk radyan sakarongron || 

30. Mangraup suku gapyuk | 
angabĕkti turrira mlasayun | 

aywa kaduk ing tyas abela panampi | 
ulun putranta satuhu | 

Jayĕngsari araningong || 

31. Lah iki ariningsun | 

Rancangkapti sayayah saibu | 

mijil saking garwa kang nĕng Banyuwangi | 
mangkya ibu uwus surud | 
milane ulun binoyong || 

32. Nyi Hartati tan muwus | 
lingak-linguk nanging uwus runtuh | 
trĕsna asih wĕlas mring atmaja kalih | 

Kiyai Hartati (ng)guguk | 

wusana ngandika alon || 

33. Wis nyai jakĕn mlĕbu | 
marang panti kakalih anakmu | 
seje dina bae kowe dak wartani | 
lalakone atmajamu | 
sawusira aso gupoh || 

34. Nindakkĕn gramĕnnipun | 
kadya saban Nyi Hartati sampun | 
jinatĕnan anane kakalih siwi | 
uwus ingandhar sadarum | 

nyai sudagar cumĕplong || 

35. Tan seos kadya kakung | 

dĕnnya ngrĕngkuh mring kakalih sunu | 
alĕstantun tan ana winalangati | 
nyai kyai saya sĕpuh | 
myang karĕnan dĕnnira mong || 

36. Babasannya satuhu | 

sugih singgih dĕnnya dagang mantun | 
sakĕh potang tan ana ingkang tinagih | 
suprandene malah wuwuh | 
rijĕkine ingkang rawoh || 

37. Mĕmpĕng ngibadahipun | 

datan towong myang kakalih sunu | 
tan kĕna sah kadya wade dĕnnya ngĕmpit | 
lininging jinuju wuruk | 
mrih mungkur pakarti awon || 

81. Pangkur 

1. Ki Hartati mĕdhar sabda | 

dhuh sutĕngsun sĕdhĕng sira ngawruhi | 

witting kabungahan iku | 

kang dadi pangĕsthinya | 

ing manungsa pitung prakara kĕhipun | 

ingkang sapisan kasuran | 

wardi kawantĕran nĕnggih || 

2. Amrihira kineringan | 

wignya saking kasaktĕn iku kaki | 
dene ta kalakonipun | 
saka acĕgah mangan | 
de dadine saka santosaning kalbu | 
kang dadi sambekalanya | 
lamun anjajadha tuwin || 

3. Anganiaya sasama | 
kapindhone kagunan tĕgĕsnĕki | 
kapintĕran pamrihipun | 
kinĕdhĕpan sasama | 
wiwittira saka puruita kulup | 
dene kalakone saka | 

tĕlatĕn miwah tabĕri || 

Jilid 1 - Kaca : 292 


< Serat Centhini Jilid 01 - Halaman : 390 > 


4. Kang dadi sambekalanya | 

yĕn sukanan miwah rusuh ing budi | 
kabĕgjan kang kaping tĕlu | 
tĕgĕse kasugihan | 
pamrihipun kinalulutan puniku | 
wittira saking (ng)gaota | 
dene kalakone saking || 

5. Sabar tanapi narima | 
dumadine saka gĕmi nastiti | 
angati-ati puniku | 

kang dadi sambekala | 

lamun lĕr-wĕh lawan angumpĕt puniku 

kang kaping pate kabrayan | 

apan wardĕn tĕgĕsnĕki || 

6. Sugih putra lawan wayah | 

pamrih kopĕn kinamulenan nĕnggih | 
saking ing sih wiwittipun | 
kalakone pan saka | 

mĕpĕt sabda mĕnggah kadadeyanipun | 
saking mantra myang sarana | 
nanging sambekalanĕki || 

7. Para sĕngitan sumlangan | 
kaping lima kasinggihan winardi | 
kaluhuran pamrihipun | 

kaajĕn kinurmatan | 
witting saka tatĕki nastapa iku | 
kalakone saka puja | 
kalawan ing pangabĕkti || 

8. Dadi saka anorraga | 
ingkang dadya sambekalanĕki | 
manawa loba ing kalbu | 
lawan angkaramurka | 

kaping nĕnĕm kayuswan pan tĕgĕsipun 
apanjang ing yuswanira | 
kinandĕlan pamrihnĕki || 

9. Witte saka sadubudya | 
kalakone saka ing wahdat kaki | 
dadya saka sĕtyatuhu | 

kang dadi sambekala | 
lamun dora kalawan cidra puniku | 
kang kaping sapta pungkasan | 
kawidagdan tĕgĕsnĕki || 

10. Kayuwanan pamrihira | 
kinopaman wittipun saking sukci | 
klakon saking cĕgah nginum | 
mungguh kadadĕyannya | 

saka paramarta lawan utamĕku | 
kang dadi sambekalanya | 


< Serat Centhini Jilid 01 - Halaman : 391 > 


manawa alaku nisthip || 

11. Kalawan asugih duka | 

uwus tamat ingkang pitung prakara | 
wau ta Dyan Jayĕngsantun | 
karĕnan ing wardaya | 
alon matur rama wawarahmu wau | 
paran bisane katĕkan | 

Ki Hartati malih angling || 

12. Kulup dadine kang cipta | 
kabĕh iku manawa dĕn-tĕmĕni | 
ananing sĕdya puniku | 
manawa ingantĕpan | 
katĕkane ing karsanira puniku | 
lamun tĕmĕn linampahan | 

ana babasannirĕki || 

13. Dadi ing saciptanira | 

apa barang ing sasĕdyanirĕki | 

kalakon sakarsanipun | 

nanging ingkang mangkana | 

tumrap marang manungsa waskitha putus | 

ing sasandining dwi-astha | 

manawa manungsa maksih ]| 

14. Walaka satuhunira | 
wĕruhipun kalamun dĕntĕdahi | 
bisane lamun winuruk | 

de dadine manawa | 

ditandangi wau ta Dyan Jayĕngsantun | 

wus tampi ing pasang cipta | 

kang winĕdhar Ki Hartati || 

15. Condhong suka rĕnaning tyas | 

amung ngungkih matur marang sudarmi | 
rama ing sauwusipun | 
dak lakoni sadaya | 

kaya paran (ng)goningong ngĕtrapkĕn iku | 

Ki Hartati angandika | 
kulup tan kĕna samangkin || 

16. Durung pinarĕng ing mangsa | 

radyan minggu asru (ng)gagas ing galih | 
katungka ing Mahrib waktu | 
wus samya asĕmbahyang | 
sabakdaning Ngisa nulya dhahar kĕmbul | 
nutug dĕnnira bujana | 
sadaya samya wawanting || 

17. Asta rĕsik sinarbĕtan | 

Nyi Hartati tatanya mring kang siwi | 
rara apa wus sumurup | 
arane driji lima | 

myang karĕpe ing sawiji-wijinipun | 


< Serat Centhini Jilid 01 - Halaman : 392 > 


ibu aku durung wikan | 
sang dyah gya rinangkul aglis || 

18. Ingarasan wantya-wantya | 
astanira kang kanan dĕncĕpĕngi | 
lah ĕngĕta sira masku | 
mulane ginawanan | 

driji lima punika ta arannipun | 
ing sawiji-wijinira | 
jĕjĕmpol ingkang rumiyin |] 

19. Panuduh kaping kalihnya | 
kaping tiga panunggul rannirĕki | 
manis ingkang kaping catur | 
jĕjĕnthik kaping gangsal | 

kawruhana mungguh sĕmune Hyang Agung | 
wong wadon wus ginawanan | 
dalil panganggoning ĕstri || 

20. Iku wajib kinawruhan | 
karĕppe sawiji-wiji dariji | 
mula binĕktan sirĕku | 
jĕjĕmpol marang ing Hyang | 

dĕn kaya pol ing tyas yĕn angarsĕng kakung | 
tĕgĕse pol dĕnagampang | 
sabarang karsaning laki || 

21. Mula ginawanan sira | 

ing panuduh aja akumawani | 
anikĕl tuduhing kakung | 
sapakon lakonana | 

pramilane ginawanan kang panunggul | 
kakungmu unggul-unggulna | 
miwah kalamun paparing || 

22. Nadyan thithik nora mandra | 
unggulĕna guna kayaning laki | 
marmane sira puniku | 

jari manis ginawan | 
dĕn-amanis ulat atanapi tĕmbung | 
yĕn ana karsaning priya | 
dhoso (m)basĕngut ywa nganti || 

23. Ing netya dipun sumringah | 
nadyan lagi rĕngu jro tyasirĕki | 
yĕn ana ngarsaning kakung | 
buwangĕn ywa katara | 
marmanira ginawan jĕjĕnthik iku | 
dipun athak aithikan | 

yĕn ana karsaning laki || 

24. Karĕpe athak ithikan | 
dĕntarampil marang sabarang kardi | 
kalamun ngladosi kakung | 
dĕn-ririh lan dĕn-kĕbat I 

aywa kĕbat drĕg-drĕgan grobyagan iku | 
kĕbat narutua nistha | 
pan rada ngoso ing batin || 

25. Lamun kok ĕngĕti rara | 

ingsun tanggung wus masthi sira manggih | 

mulya dunya akiripun | 

lan aja manah nyimpang | 

dĕn-tumĕmĕn dibandhunga patang puluh | 

aja gumingsir tyassira | 

dĕn-trus lair tĕkĕng batin || 

26. Rancangkapti duk miyarsa | 
sampun tampi cinancang pulungati | 
matur marang renanipun | 

dhuh ibu pangĕstunta | 
muga-muga pinarĕngna ing Hyang Agung | 
bisa nglakoni kang dadya | 
karĕpe dariji gati || 

27. Luwaran dĕnnya dhaharan | 

tan antara nulya amapan guling | 

wau ta Dyan Jayĕngsantun | 

kalawan risang rĕtna | 

katri Buras wus lami dĕnnya dudunung | 

anĕng nagri Pakalongan | 

lumintu Kyai Hartati || 

28. Sung wuwulang mring rahadyan | 

Nyi Hartati sung wulang Rancangkapti | 
samya ngĕtog kawmhipun | 
kang nampĕni kacĕkap | 
kawarnaa Nyi Hartati gĕrah sĕpuh | 
pinarĕng lan takdirira | 
tumĕkanira ing jangji || 

29. Sang dyah alara karuna | 
layonnira kang ibu dĕnrungkĕbi | 
mlasasih sasambat ibu | 

sapa kang momong ingwang | 
dene durung laki tĕka ibu lampus | 
sumaput datan panon-rat | 

Rancangkapti lir ngĕmasi || 

30. Gumrah tangis jroning wisma | 

Ki Hartati amondhong ingkang siwi | 
mĕwĕk-mĕwĕk marĕbĕs luh | 
dhuh jantung atiningwang | 
lah emuta babo nyawa ywa kabanjur | 
papas pupussĕn tyassira | 
ĕngĕta yĕn wus tinakdir || 

31. Malah sukura ing Suksma | 
susuwunĕn kamulyaning kajatin | 
kang langgĕng salaminipun | 

anakku Jayĕngsĕkar | 
aku pasrah mungguh layonne ibumu | 
wis kono mangsa bodhowa | 
pĕtakĕn mring dhusun Sranggi || 

32. Sang dyah rara wus binĕkta | 
maring wisma pungkur ing tamansari | 
gya wungu saking ing kantu | 
anungkĕmi kang rama | 

Ki Hartati tansah (m)barĕbĕl kang ĕluh | 
pĕgat-pĕgat angandika | 
wis wungua sira nini || 

33. Rancangkapti wus alĕnggah | 
rama sira ywa bali marang panti | 
ĕh bocah wadon dĕngupuh | 
maringa patamanan | 

ngundhuhana kĕmbang gambir mlathi mĕnur | 
capaka argulo mawar | 
salong mĕnyanga ing panti || 

34. Patang gĕndul lĕnga mawar | 
lawan lĕnga sĕtambul tĕlung kopi | 
jĕbadan rong cupu agung | 

we mawar myang hĕr jamjam | 
ngĕnĕm ĕncĕh ratus tĕlung lodhong agung | 
kayu garu tĕlung rĕmbat | 
kabĕh wĕtokĕna aglis || 

35. Aturĕna kakangĕmas | 

lan rimongku kang saka ing Ngarabi | 
kĕmbang ĕmas putih biru | 
kang tĕka wingi ika | 
kaagĕmna luruh bandhosane ibu | 
banjur tinumpangan sĕkar | 
roroncĕn anamman kanthil || 

36. Uga aturna kakangmas | 

sampun mundur pra dasih kang tinuding | 

sang rĕtna angrujit santun | 

kang nglayat tan petungan | 

jĕjĕl uyĕl ambĕr tumĕka ing lurung | 

kang layon wus binrĕsihan | 

samĕkta rĕrĕnggannĕki || 

37. Jayĕngsari gya utusan | 

lah ta Buras matura mring Kiyai | 
sarĕhne iki wus rampung | 
wus samĕkta sadaya | 
kang inganti 

pra sĕpuh wus padha rawuh | 
nyuwun lilah banjur mangkat | 

Ki Buras umentar aglis || 

38. Panggih matur rĕh dinuta | 

ki sudagar tan angling mung nganthuki | 
wus matur marang sang luhung | 
nuwun sampun kalilan | 
wus umangkat kang dhikiran swara arum | 
umyung lir manĕngkĕr wiyat | 
samarga wuwuh kang ngiring || 

39. Sampun prapta pasareyan | 

Jayĕngsari ingkang mĕtak pribadi | 
paragad pamĕtakipun | 

kang ngiring wus bubaran | 
sowang-sowang mantuk maring wismanipun 
radĕn mantuk wus kapanggya | 
kalawan rama myang ari || 

40. Rancangkapti Jayĕngsĕkar | 
myang pra santri jalu kalawan ĕstri | 
datan kirang saking satus | 

ratri pantara siyang | 

samya darus Kur'an tan na kĕndhatipun | 

praptĕng patangpuluh dina | 

nulya amung sabĕn ratri || 

41. Ĕstri pitu jalu sapta | 

Rangcangkapti wus (n)darus katam kaping | 

pitu dene Jayĕngsantun | 

wus katam ping sadasa | 

sampun lĕjar kang samya kataman giyuh | 

Ki Hartati awidada | 
dĕnnira mong siwi kalih || 

42. Tulus amukti wibawa | 

datan kĕndhat sĕdhĕkah dana mintir | 
maring sasamĕng tumuwuh | 
rupa baranaarta | 

pinapantĕs ing sapangkat-pangkatipun | 
janma nagri Pakalongan | 
warata kadanan sami 1 1 

43. Babasan tan na kliwatan | 
suprandene dunyane Ki Hartati | 
nora kalong malah wuwuh | 
karya eramming kathah | 

ana ngira yĕn saka karamatipun | 
putra dwi ĕstri lan priya | 
kang cahya apindha sasi || 

44. Mintir samya lĕng-ulĕngan | 

para tamu myang janma aminta sih | 
apa ing sakarsanipun | 
sayĕkti sinukanan | 

saking nagri liyan apan wus misuwur | 

Ki Hartati ambĕg dĕrma | 

asih marang ing sasami || 

45. Anuju ari sajuga | 

Ki Hartati salira angalĕntrih | 
animbali mring kang sunu | 
dhuh karo atmajĕngwang | 
bokmanawa wus cakĕt lan maotingsun | 
anon sadhengah wus kĕmba | 
rarasati nikmat ĕning || 

82. Mijil 

1. Pĕngetungku Jumngah ngarĕp iki | 
purnama mancorong | 

pan kabĕnĕr ing sĕwu dinane | 
ibunira bokne Rangcangkapti | 
radyan awotsari | 
paran etangipun || 

2. Ki Hartati angandika aris | 
saking ri duk layon | 
kaetang nĕm pasaran limane | 
sasinira kaundur kakalih | 
dene tanggalnĕki | 

lilima kaundur || 

3. Duk gĕblage iku amarĕngi | 
ari Akat Ĕpon | 

tanggal kaping rong puluh Surane | 
taun Alip Akat etung siji | 

Sĕnĕn etung kalih | 

Slasa etung tĕlu || 

4. Rĕbo papat Kĕmis limanĕki | 

Jumungah nĕm pantog | 

de pasaran Pon siji etunge | 

Wage loro Kaliwone katri | 

Lĕgi papat nĕnggih | 

Paing limanipun || 

5. Ping rong puluh awit mundur siji | 
ping sangalas roro | 

ping wolulas tĕtĕlu undure | 
ping pitulas papat undurnĕki | 
jangkĕpira kaping | 
nĕmblas lima mundur || 

6. Sasi Sura awit mundur siji | 

Bĕsar jangkĕp loro | 

dadi ana Jumungah Painge | 
tanggal kaping limalas marĕngi | 

Dulkangidah sasi | 

Jimawal kang taun || 

7. Nyuruhana mitra ngundang santri | 
jalu lawan wadon | 

ywa kuciwa sugatane nikĕn | 
maragatta kĕbo sapi kambing | 
ayam wiwah biri | 
bĕbĕk banyak kalkun || 

8. Wedang soklat ĕtĕh lawan kopi | 
dhaharan sing gamoh | 

kang mirasa kang kapara akĕh | 
barĕkatan prantĕnana kaki | 
myang salawat picis | 
ywa kuciwĕng sĕmu || 

9. Tur sandika mundur suta kalih | 
mituhu sapakon | 

praptĕng ari wus samĕkta kabĕh | 
bakda Ngisa Kiyai Hartati | 
pinarak pandhapi | 
manggihi pra tamu || 

10. Kang mapakkĕn miwah ngacarani | 
mrĕnahkĕn kang ĕnggon | 

Jayĕngsari tan ana kĕndĕlle | 
jroning wisma Nikĕn Rancangkapti | 
sanggyaning tatami | 
pinarnahkĕn sampun || 

11. Santri kaji nangkoda priyayi | 
apan datan awor | 

Ki Hartati midĕr sung pambage | 
myang salaman dupi wus waradin | 

Radĕn Jayĕngsari | 
mahyakkĕn ing parlu || 

12. Tĕmbung cĕtha angrĕsĕpkĕn ati | 
anorraga alon | 

miminta sih marang sadayane | 
tamu miwah santri kang miyarsi | 
rĕsĕp sukĕng ngati | 
sugata lumintu || 

13. Nulya tapuk sagung para santri | 
sapĕrlune ngaos | 

kang tan ngaos arame gogotĕk | 
ing jro panti pan mangkono ugi | 

Nikĕn Rangcangkapti | 
tan na kĕndĕllipun || 

14. Dĕnnya (m)bujakrami mring tatami | 
rahab ing susugoh | 

lan kakungan ing jawi tan pae | 
wussing katam kĕndĕl sawatawis | 
tapuk sahman dhikir | 
swaranya gumuruh || 

15. Nglĕbĕt (n)jawi sarampunging dhikir | 
ambĕngan lumados | 

dinonganan arĕmpĕk amine | 
pragad donga gya bukti dumugi | 
brĕkatan rinakit | 
piring cangkir kriyuk |] 

16. Kĕtĕl mangkok kuwung kĕda basi | 
grĕglĕk gĕlas bokor | 

kĕndhi suru lading myang cukite | 
dhulang tenong cĕthing srĕbĕt putih | 
bakakĕn si lilin | 
glaran batu alus || 

17. Pakinangannya tunggal miranti | 
salawat nĕng kanthong | 
nyangang reyal pitu tumurune | 
gangsal niga maratah nyaringgit | 
miwah sadayaning | 

kang nĕng ngarsanipun || 

18. Binĕktakkĕn sanggyaning tatami | 
waradin sakĕh wong | 

suka rĕna ing tyassira kabĕh | 
amaratah brĕkate wong siji | 
ngalih bĕktan sami | 
ana (ng)gotong tĕlu || 

19. Para tamu wus aminta pamit | 

Hartati lingnya lon | 

babo ingkang rawuh sadayane | 
sakalangkung ing panuwun mami | 
suka rĕnĕng ngati | 
tan kenging winuwus || 

20. Sampun kirang aksamanta sami | 
maring raganingong | 
barĕkatan apan prayogine | 
kaantukna mmiyin mring panti | 
kaparĕnga nganti | 

sakĕdhap turulun || 

21. Samya (n)dhĕku sanggyaning pra tami | 
brĕkatan wus bodhol | 

Ki Hartati pamit mring tamune | 
yun manggihi para tamu ĕstri | 
dupi praptĕng panti | 
angsung salam gupuh || 

22. Tatanya ring rara Rancangkapti | 
para tamu wadon | 

apa uwus mranti brĕkatanne | 
iya rama wus ginawa mulih | 
apa saananing | 

kang lumadyĕng ngayun || 

23. Dalah wadhah dak purih (ng)gawani | 
lawan (n)jawi jumboh | 

Ki Hartati latah sru sukane | 
kacondhongan sabarang karsĕki | 
putra wruh ing wangsit | 
wasana lingnya rum || 

24. Pra rubiyah kang rawuh ing ngriki | 
sru panuwunningong | 

mugi sampun kirang aksamane | 
ngantossana saking sawatawis | 
wontĕn pĕrlu kĕdhik | 
pra rubiyah (n)dhĕku || 

25. Ki Hartati ngambil toyastuti | 
gya lumĕbĕng gĕdhong | 
salat kajat dangu antarane | 
nulya ana cahya anĕlahi | 
sakĕh damar lilin | 

sirna sorottipun |] 

26. Samya kagyat sakĕh ingkang janmi | 
Rancangkapti gupoh | 

manjing gĕdhong nĕlahi sunarre | 
marĕpĕki kang rama pinanggih | 
wus tumĕkĕng jangji | 
puput yuswanipun || 

27. Mujur ngalor munggwĕng kanthil sukci 
Rancangkapti (m)bĕngok | 
ngadhuh-adhuh nrungkĕppi layonne | 
kawarnaa kang ana ing (n)jawi | 
sagunging parĕstri | 

bilulungan gugup || 

28. Jayĕngsari kagyat mentar aglis | 
prapta jroning gĕdhong | 

wus tĕtela kang rama sedane | 
gya sinambut Nikĕn Rancangkapti | 
pangandika ririh | 
babo ariningsun || 

29. Dĕn narima sukur ing Hyang Widdhi | 
takdir kang dhumawoh | 

lah ĕngĕta garissing papasthĕn | 
tanpa pĕrlu manggung kok tangissi | 
balik dĕn-miranti | 
tikĕllĕn lan sibu || 

30. Lĕjar ing tyas Rancangkapti mijil | 
nĕng jarambah lunggoh | 

tur uninga marang tatamune | 
myang parentah maring para dasih | 

sampĕtting pakarti | 
sadaya kacukup || 

31. Jayĕngsari mĕdal tur udani | 
yĕn kang rama layon | 

samya (n)jĕtung (m)barĕbĕl waspane | 
para ĕstri gumrumung anangis | 

Radyan Jayĕngsari | 
aparentah gupuh || 

32. Amiranti pangkat benjing-enjing | 
panguburre layon | 

tan winarna ingkang nambutgawe | 
para tamu guyup angrencangi | 
layon binarĕsih | 
rinukti pinatut || 

33. Ingkang dadya pangagĕnging nagri | 

Pakalongan rawoh | 

Jayĕngsari nĕmbah lon aturre | 
pangkattipun layon benjing-enjing | 
ulun lawan ari | 
tumutur mring kubur || 

34. Nanging lajĕng tan wangsul mring nagri | 
ulun yun dhĕdhepok | 

kang tan tĕbah lawan astanane | 
rama ibu wontĕn dhusun Sranggi | 
sakawontĕnanning | 
kang kantun sadarum || 

35. Dalah papan pemahan myang panti | 
trussing lair batos | 

ulun sumangga ing sakarsane | 
ingkang ngasta pangawasa nagri | 
sakarsanta dadi | 
aywa walangkalbu || 

36. Dhuh sanggyaning kang rawuh ing ngriki | 
mĕnggah aturingong | 

sami ngidĕnnana sadayane | 
saur paksi tamu jalu ĕstri | 
mangkana wus wanci | 
sĕdhĕng angkattipun || 

37. Wus rinakit kang samya umiring | 
angrĕnggani layon | 

kĕhing janma myang uparĕnggane | 
tikĕl pitu kalawan duk nyai | 
sakalir wus mranti | 
ingangkatkĕn gupuh || 

38. Kĕhing janma ramene kang dhikir | 
kadya samodra rob | 

kataman ing prahara gora rĕh | 

gumalĕdhĕg kang kari anggili | 
kaponthal nututi | 
lajĕng samya mikul || 

39. Tan winarna lampahirĕng margi | 
ing astana rawoh | 
sinarĕkkĕn cakĕt lan nyaine | 
paragadding panguburrirĕki | 
kang samya umiring | 

sadaya wus mantuk || 

40. Kantun para batih kang umiring | 
marang sakarongron | 

Jayĕngsari alon ngandikane | 

ĕh sakĕhe abdine kiyai | 
tan na dakaranni | 
mantuka rumuhun || 

41. Ngopĕnnana saananing panti | 
dene raganingong | 

patang puluh ari anĕng kene | 
mulyakakĕn ingkang wus suwargi | 
poma dĕn nastiti | 
sagung para wadu || 

42. Wussing tampi dhawuhnya sang pĕkik 
kĕbut jalu wadon | 

samya mantuk marang ing wismane | 
kawarnaa kang kari prihatin | 

Radyan Jayĕngsari | 
nĕng ngandhapping pocung || 


22 R. Jayĕngsari dalah rayi sarta abdi linggar saking Pakalongan, ngidul ngetan 
minggah rĕdi Prau, lajĕng mandhap dumugi Diyĕng kapanggih lurahipun 
wasta Ki Gunawan. Sami mriksani candhi-candhi ing Diyĕng. Satunggal- 
satunggalipun katĕrangakĕn maknanipun dening Ki Gunawan, kadosta: 
Pambĕkanipun para Kurawa, pambĕkanipun para Pandhawa gangsal tuwin 
prabu Krĕsna, pambĕkanipun garwanipun R. Arjuna; i.p. Wara Sumbadra, 
Dĕwi Ulupi, Dĕwi Manuara, Dĕwi Gandawati tuwin Wara Srikandhi. 
Lampahipun kalajĕngakĕn dhatĕng Sokayasa ing sukuning rĕdi Bisma, talatah 
Banyumas. Lampahipun kaatĕrakĕn dening Ki Gunawan, laju sowan Sĕh 
Akhadiyat. Sĕh Akhadiyat dalah garwanipun Siti Wuryan sawĕg nandhang 
sungkawa, jalaran putranipun ingkang wasta Mas Cĕbolang kesah tanpa 
pamit. Dhatĕngipun R. Jayĕngsari lan Nikĕn Rancangkapti kaatĕrakĕn Ki 
Gunawan sagĕd dados panglipuring sungkawa. Sakalih-kalihipun lajĕng 
kapundhut putra sarta cumondhok ing Sokayasa dalah abdinipun pun santri 
Buras. ... 
kaca 301-322 

83. Pocung 

1. Dhuh riningsun payo tumuli lumaku | 
ngupaya kang dadya | 
wĕcane sang maha yogi | 

ngĕndi baya prĕnahe ing Sokayasa || 

2. Yĕn talendho ing laku mĕnĕk kajujul | 
mring batih kang padha | 

trĕsna sih ayun umiring | 

ing sapurug satĕmah ngribĕddi lampah || 

3. Iya kakang aku (n)dhĕrĕk sakarsamu | 

Ki Buras turrira | 

upaminipun ngĕntosi | 

kula badhe tilĕm saking saĕleran || 

4. Rancangkapti angandika sakarĕpmu | 
ananging dak tinggal | 

sira kantunnna pribadi | 

yĕn wus tangi banjur age anusulla || 

5. Buras matur uwis kojur botĕn ĕstu | 
rahadyan wus linggar | 

saking ing astana Sranggi | 

ngidul ngetan sumĕngka anggraning arga || 

6. Tumurun ing jurang pĕrĕng siluk-siluk | 
surupping baskara | 

kĕndĕl dĕnnira lumaris | 

sipĕng anĕng dhusun tuwin padhĕkahan || 

7. Enjing bangun linajĕngkĕn lampahipun | 
lĕpasing lumampah | 

tan ana sangsayĕng margi | 

ya ta wau para batih Pakalongan || 

8. Samya nusul marang ing Saranggi dhusun | 
rahadyan tan ana | 

atanya mring kanca siti | 
winangsullan sadangune nĕng astana || 

9. Mangkya suwung wikana ing puruggipun | 
pra dasih sungkawa | 

bilulungan ngupadosi | 

alĕstantun tan ana ingkang pinanggya || 

10. Sigĕg ingkang pra dasih kang wayang-wuyung 
wau lampahira | 

Jayĕngsari Rancangkapti | 

wus angancik sukuning Parau arga || 

11. Amalipir ngambah tĕpining tlaga (n)dhut | 
warak kang kapapag | 

(ng)gĕndring marang ĕmbĕl bĕlik | 

saya (n)dĕdĕr ing lampah langkung rĕkasa || 

12. Ĕbun ingkang nĕng godhong pating parĕntul | 
gumĕbyar lir sotya | 

hawa asrĕp anglangkungi | 

kang mahawan sadaya nrĕthĕk wĕl-wĕllan || 

13. Buras nyĕbut bilah thik adhĕm kalangkung | 
sabarang kaidak | 

rasane lir ngidak api | 
kira-kira iki lagi bĕdhug awan || 

14. Iba mĕngko lamun wanci bangun esuk | 
kiraku tikĕl pat | 

ah kranjingan adhĕm iki | 
sakirane apa ana wong kang krasan || 

15. Manggon anĕng kene raratune (n)jĕkut | 
suprandene (n)dara | 

sakaliyan tan katawis | 
ngeca-eca dĕnnira sami tumindak || 

16. Radyan nolih ywa kok praduli bae wus | 
adhĕm manggon dhawak | 

Ki Buras wĕl-wĕlan angling | 
botĕn niyat pun adhĕm kula ajaka || 

17. Tanpa tĕmbung gapyuk ngrangkul malbĕng usus | 
tinundhung tan kesah | 

malah kĕkah anggendholi | 

tĕpung pisan si adhĕm kok banjur trĕsna || 

18. Gya tumurun rahadyan ing lampahipun | 
anon padhĕkahan | 

anĕng lambunge kang wukir | 
angandika payo yayi pinaranan || 

19. Kang garĕmbĕl ngarĕp iki kaya dhukuh | 
ngupaya patanyan | 

lampahipun sampun prapti | 
patĕgalan nuju pangagĕnging dhĕkah || 

20. Ngundhuh-undhuh Kenthol Gunawan jujuluk | 
kagyat duk umiyat | 

janma tri saking ing ardi | 
lampahipun ngĕnĕr maring patĕgilan || 

21. Ki Gunawan amapagkĕn sampun tundhuk | 
aris atatanya | 

kamipurun nilakrami | 

nami sĕdya miwah kawijilannira || 

22. Jayĕngsari amangsuli ngandika rum | 
kula Jayĕngsĕkar | 
sadhĕrĕkulun pawĕstri | 

Rancangkapti saking nagri Pakalongan || 

23. Sĕdyaulun maring Sokayasa dhusun | 

Gunawan tatanya | 

sintĕn ta ingkang sisiwi | 

kang ayoga ulun Ki Hartati nama || 

24. Kenthol (ng)guguk Ki Hartati mitraningsun | 
wus lami tan panggya | 

punapi taksih basuki | 

nuwun mangke sakaliyan sampun lina || 

25. Kala sugĕng wantos-wantos wĕlingipun | 
ing sapungkuringwang | 

sira lan arinirĕki | 

pruitaa sang pinundhi Sokayasa || 

26. Milanipun sarampungirĕng pangubur | 
tan wangsul mring wisma | 

lajĕng mentar praptĕng ngriki | 

Ki Gunawan angling kula botĕn nyana || 

27. Lamun sampun praptĕng jangji kalihipun | 
anak dĕnnarima | 

ngĕstokkĕn tuduh sudarmi | 
bokmanawi ing tĕmbe manggih kamulyan || 

28. Lamun sarju prayogi kampir wismĕngsun | 
nĕntrĕmkĕn sarira | 

rĕh mĕntas lalampah tĕbih | 

tĕmbe ulun umiring mring Sokayasa || 

29. Sakaliyan tyassira langkung panuju | 
wus kerit mring wisma | 

Gunawan nulya ngundangi | 

para batih kinĕn samĕkta sĕsĕgah || 

30. Wusnya rampung linadossakĕn mring ngayun | 
dhuh anak sumangga | 

kinarya jampi kalantih | 
sawontĕnne sugatanipun tyang ngarga || 

31. Tanpa rabi pramilanya langkung kidhung | 
ĕh bocah gĕdhĕkna | 

totormu ywa kongsi mati | 

sakaliyan wus wawanting nulya dhahar || 

32. Wus dumugi linorodkĕn Buras gupuh | 

Rangcangkapti lingnya | 

kakang iki desa ngĕndi | 
lawan ingkang aran totor iku apa || 

33. Ana jroning wisma suda asrĕpipun | 
sapa namanira | 

ingkang darbe wisma iki | 

dene ngaku mitrane kang wus suwarga || 

34. Ki Gunawan gumujĕng alon lingipun | 
anak nama kula I 

Kenthol Gunawan duk maksih | 

rĕmĕn dagang lan rama (n)dika tan pisah || 

35. Baya sampun tinakdir dera Hyang Agung | 
ulun tansah tuna | 

rama (n)dika manggung bathi | 

kaku ing tyas dhĕdhĕkah Diyĕng punika || 

36. Sĕpi samun suprandene manahulun | 
tĕntrĕm sukawirya | 

angungkuli kala sugih | 
sangandhapping panti punika guwanan || 

37. Rintĕn dalu totor latu datan lampus | 
mila nĕng jro wisma | 

datan akaraos atis | 

Buras matur lĕrĕs-lĕrĕs kang timbalan || 

38. Tanpa (n)jĕkut ning mĕngko nĕk mĕtu nguyuh | 
awak rasakĕna | 

mĕsthi tis-tis tiba katis | 

wedang tuwa anom datan krasa panas || 

84. Sinom 

1. Ki Gunawan aturrira | 

ing benjang enjang prayogi | 
lĕledhang supadi enggar | 
ing tyas kataman prihatin | 
umiyat candhi-candhi | 

Diyĕng kathah warninipun | 
talaga Pakarĕman | 
babahan Aswatamĕki | 

sumur gumling myang kawah Candradimuka || 

2. Rancangkapti duk miyarsa | 
kakang sesuk milu mami | 
ing dalu datan winarna | 
nahan wus wanci byar enjing | 

Hyang Surya andhadhari | 
sadaya apan wus ngrasuk | 
busana gya sarapan | 
pinantĕs dhaharan enjing | 
wedang ĕtĕh alalap gĕndhis kalapa || 

3. Wus dugi dhahar sarapan | 
wawi anak mumpung enjing | 
gya linggar saking ing wisma | 

Gunawan lumakyĕng ngarsi | 
sacakĕtting kang margi | 
miyat candhi cacah tĕlu | 
nĕng ĕrĕng-ĕrĕng arga | 
angongkang ing jurang trĕbis | 

kang satunggal aran candhi Duryudana || 

4. Kalih candhi Dhanyang Druna | 
katiga candhi Sangkuni | 

ing lampah wus mancat minggah | 

praptĕng nginggil siti wradin | 

umiyat candhi-candhi | 

candhi Arjuna jinujug | 

ing tĕngah wontĕn sela | 

kumalasa lus pasagi | 

tĕngah sela krowok isi toya marta || 

5. Langkung asrĕpe kang toya | 
majĕng mangilĕn kang candhi | 
ing ngarsane candhi Sĕmar | 
kidulling Arjuna candhi | 

Sumbadra langkung adi | 

ing ngarsa mawa lĕng agung | 

Jayĕngsari turrira | 
puniki ĕlĕng punapi | 

Ki gunawan alon wijiling wacana || 

6. (ng)Gĕr punika winastanan | 
babahan sang Durnasiwi | 
inggih Bambang Aswatama | 
ngalĕr ngilĕn trusannĕki | 
tumindak ngidul myat ing | 
candhi Puntadewa Prabu | 
kakalih candhi ngarsa | 
kĕmbar warni alit-alit | 
winastanan candhi Nangkula Sadewa || 

7. Kidul candhi Puntadewa | 
winastan candhi Srikandhi | 
lajĕng dĕnnira tumindak | 
ngidul ngilĕn sawatawis | 
umiyat candhi asri | 

aran candhi Bimasunu | 

ya candhi Gathutkaca | 

samya ngilĕn ajĕngnĕki | 

ngidul malih miyat candhi Wrĕkudara || 

8. Inggil tur agĕng priyangga | 
arĕspati langkung wingit | 
pribadya majĕng mangetan | 
salĕsih dĕnnya ningali | 
tumindak ngidul malih | 
myat Tlagawarna rannipun | 
we lir kuwung wangkawa | 
pĕthak abrit biru kuning | 
lirap-lirap kalangkung asri kawuryan || 

9. Mawĕh sĕngsĕming wardaya | 
anglilipur ing prihatin | 

ri wusnya myat Tlagawarna | 
miyat talaga Tus nami | 
toya kalangkung wĕning | 

katandha dhasaring ranu | 

gya miyat tlaga Kidang | 

umobing we mawĕh giris | 

nulya wangsul ngalĕr ngilĕn lampahira | 

10. Umiyat ing candhi Krĕsna | 
sĕmu wingit anglangkungi | 
rĕspati kang wawangunan | 
kĕmput tapis dĕnubĕngi | 
nulya tumindak malih | 
mangilĕn myat trusannipun | 
babahan Aswatama | 

kang anjog ngarsaning candhi | 
sang dyah adi Sumbadra kasĕbut ngarsa 

11. Kawuri candhi babahan | 
nulya mangetan lumaris | 
miyat ing tuk Bimalukar | 

toya manthur langkung wĕning | 

Buras gupuh marani | 

kapengin raup myang nginum | 

tangan kalihnya nadhah | 

dupi kasĕntor ing warih | 

asru (n)jola ngacĕcĕng tangan kalihnya | 

12. Rancangkapti dahat suka | 
tatanya Buras thik mringis | 

(n)jingklak banjur awĕl-wĕllan | 
narĕthĕg umatur ririh | 
nuwun raose sami | 

nyas kadya nadhahi latu | 
we asrĕpe kalintang | 
jimpe tanganulun kalih | 
nora majat adhĕme tuk Bimalukar || 

13. Wangsul mangilĕn lampahnya | 
kathah rĕca alit-alit | 

pinarik pinantha-pantha | 
wiwitan ingkang kaĕksi | 
tan liyan lir wit kopi | 
amung awis uwohipun | 
rahadyan minta wikan | 

Ki Gunawan turrira ris | 

lah punika kang nama purwakucila || 

14. Wohipun kenging kinarya | 
panulaking wisa mandi | 
sarpa lamun kaungkulan | 
tanpa karkat angalĕntrih | 
kalabang kalajĕngking | 
ulĕr ing sasaminipun | 

[-] | ‘ 

Buras gupuh angundhuhi | 
kanthong kalih kĕbak woh purwakucila 

15. Maring arga ambĕg wasta | 

Pakarĕman langkung wingit | 
tĕngah sela kumalasa | 
kathah babalunging paksi | 
radyan tatanya maring | 

Ki Gunawan ris umatur | 
punika balung kaga | 
sadhengah paksi ngungkuli | 

Pakarĕman tamtu pĕjah lajĕng dhawah || 

16. Ana ing sela punika | 
wus tamat nulya ningali | 
ing kawah Candradimuka | 
luwĕng satĕngahing ngardi | 
isi we sulak kuning | 
umob lirang gandanipun | 
tan na kuwasa nyĕlak | 
mawa kukus sawatawis | 

toya mili nanging kawah datan lukak || 

17. Datan dangu dĕnnya miyat | 
lajĕng tumurun wus prapti | 
ing ngĕrĕng-ĕrĕng sitinya | 
dĕn ambah amĕmbĕk-mĕmbĕk | 
gathuk lawan tĕlagi | 
akathah maliwissipun | 
antingan apĕpanthan | 

ana gisiking tĕlagi | 

Buras angling apa ta kae antingan || 

18. Ki Gunawan angandika | 
iya ika ĕndhog mliwis | 
nanging ewuh panjupuknya | 
awit siti tan kuwawi | 
kalamun dĕnĕnciki | 
amblĕs ĕmbuh gadhugipun | 

Ki Buras miris maras | 
tumindak aminggring-minggring | 
lampahira wus tan ngambah siti mĕndat || 

19. Miyat sumur Jalatundha | 
ubĕnge pinalangan pring | 
ngaluwĕng dhapur kukusan | 

(n)jawi palang gasik wradin | 
kathah patilassanning | 
sĕkar konyoh miwah kutug | 
rahadyan minta wikan | 

Ki Gunawan turrirĕki | 

sabĕn malĕm Anggara Kasih punika ]| 

20. Kathah janma kang tirakat | 
wontĕn ingkang minta sugih | 
wontĕn minta kadrajatan | 
wontĕn minta dĕnkasihi I 

myang minta darbe siwi | 
wontĕn minta tĕguh timbul | 
sontĕn angobong dupa | 
manawi wus tĕngah ratri | 

angglundhungkĕn timba bumbung binandhulan || 

21. Sela bundĕr agĕng madya | 
supadi enggal lampahing | 
timba prapta (ng)gyanning toya | 
yĕn katrimah sĕdyanĕki | 
pangraos sawĕk kalih | 

dhĕpa sampun angsal ranu | 
gya inginum saĕkal | 

[•••]| 

kenging (m)bĕkta lamun kinarya sarana || 

22. Manawi datan katrimah | 
dalomokipun pawarti | 
tali ngantos sĕwu dhĕpa | 
tinarik tan antuk warih | 

Ki Buras anyĕlaki | 
nginguk lĕbĕte kang sumur | 
singunĕn giris ing tyas | 
badannya sakojur mrinding | 
undurrira alon-alon ulat biyas || 

23. Cakĕt lawan Jalatundha | 
wontĕn toya ingkang mili | 
saking sapucaking arga | 
nanging lampahe kang warih | 

(n)dadak anyimpang tĕbah | 
datan lumĕbĕt ing sumur | 
mangkana dĕnnya miyat | 
ing Diyĕng saurutnĕki | 

tan rĕkasa ing tyas datan mawi kĕmba || 

24. Ki Gunawan aturrira | 
wus tĕlas kang dĕntingali | 
prayogi wangsul mring wisma | 
bilih kadalon nĕng ngriki | 
saĕstu tan kuwawi | 
mindhak-mindhak asrĕppipun | 
radyan matur sumangga | 
tumurun wus praptĕng panti | 
pasugata tinata tharik samĕkta || 

25. Wawi anak lajĕng dhahar | 
rayi paduka kalantih | 
sahari datan anadhah | 
sang dyah angandika aris | 
kasĕngsĕm umiyat ing | 
candhi miwah sanĕssipun | 
mawĕh rĕnaning driya | 
dumadi tan ngrasa ngĕlih | 

Ki Gunawan ngandika Alkamdulillah || 

26. Wus wawanting toya panas | 
pakantuk dĕnnira bukti | 
cinarik sinungkĕn Buras | 
tanpa taha dĕnnya bukti | 
kasrĕtĕn minta warih | 
sinungan wedang kumĕbul | 
gya inginum nir rasa | 
panas asrĕp kadi warih | 

mung gugusi lambe lidhah kraos lidhas || 

27. Radyan matur mring Gunawan | 
candhi Duryudana tuwin | 
candhi Druna candhi Suman | 
candhi Puntadewa aji | 
candhi Arjuna candhi | 

Nangkula Sadewanipun | 
kalawan candhi Bima | 

tuwin candhi Dwarawati | 
ngajĕngipun wontĕn sela kumalasa || 

28. Pasagi sinangga ompak | 
kubĕngira pinarigi | 
bulĕt ingukir lung-lungan | 
tĕngahing sela waradin | 
sinĕrat sastra rĕmit | 
kadiparan ungĕlipun | 
mĕsĕm Kyai Gunawan | 
atur wangsulan mrakati | 

sastra Buddha ingkang tumrap wontĕn sela 

29. Punika apan pĕngĕtan | 
pambĕkannya kang cinandhi | 
ngungsĕd Radyan Jayĕngsĕkar | 
mugi kaparĕng ing galih | 
amĕdhar suraossing | 

sadaya ingkang kasĕbut | 

anĕng sela sasanga | 

nanging tinĕmbungna Jawi | 

inggih anak punika langkung prayoga || 

30. Winarna pambĕkannira | 
sira Prabu Kurupati | 
puguh sĕbarang kinarsan | 
mituhokkĕn ing panggalih | 
adrĕng pikir ginĕlis | 

ayo jangjine tumanduk | 

rikat nanging guguppan | 

ing atur tan tinaliti | 

mungkur marang carita mawa surasa || 

31. Ranning ondhe miwah adat | 
lĕlabuhan ala bĕcik | 

tan arsa nguningannana | 

nurut karsane pribadi | 

rĕmĕn akarya wiwit | 

gagrak anyar kang sinarju | 

lumintu paring dana | 

ambungahakĕn wong cilik | 

nanging ingkang ambyuk angubungi karsa || 

Jilid 1 - Kaca : 308 


32. Yĕn ta mungguh kang mangkana | 
kaugung kapati-pati | 

wus datan asubasita | 
ilang tataning narpati | 
katon tyas nanging jirih | 
watak molor nora mulur | 
yĕn mĕnĕng lir gupala | 
ngumpĕt karsa tan ngrapĕti | 
gojag-gajĕg uga iya uga ora || 

33. Manawa na turre wanodya | 

ingkang dadya suprih pamrih | 
anjalari sukawirya | 

myang (n)drĕbalane mas picis | 

iku rĕna kapati | 

pangarabe nora uwus | 

yĕn durung tibĕng karsa | 

sarwa nora pisan ering | 

ing sujanma mangun tĕki tapabrata || 

34. Malah punika ingaran | 
wong papa sudra anisthip | 
awit tan ngubungi karsa | 
kabungahanning ngaurip | 
anggĕppe ing panggalih | 
marang Hyang Suksma linubung | 
sayĕkti nora liya | 

mungguh Bathara linuwih | 

tanpa rupa muhung jatine priyangga || 

35. Krana kawasĕng kaanan | 

tanpa cĕgah tanpa sirik | 
milih sakĕhing gumĕlar | 
ingkang purbamisesani | 
tĕtĕp karsaning Widdhi | 
sida dumadi tan lĕbur | 
tamat pambĕkannira | 
sang aprabu Kurupati | 

gantya Arya Sangkuni patih Ngastina 

36. Watĕkannipun kinandha | 

pradulĕn ngaruh-aruhi | 
nora kĕna wong kumlebat | 
thik-ithik dipun waoni | 
gawe sĕriking ati | 

sikon saronne lumintu | 
tingkah solahing liyan | 

mung tansah dipun owahi | 
nora nana sawiji kang kabĕnĕran || 

37. Pasthi tumiba ing lĕpat | 
yĕn nana ngarsa Sangkuni | 
sanadyan uwis bĕnĕra | 
gumrĕmĕng maoni ririh | 
saradan tudang-tuding | 
anyungir ulate rĕngu | 

yĕn lĕkas pagunĕman | 
nora liya-liya malih | 

pan wus kĕna pinasthĕkkĕn lamun nacad || 

38. Ngrasani alaning janma | 
dĕn andhar awit jĕjĕnthik | 
suku minggah kongsi prapta | 
pucuk rambut tanpa uwis | 
dadi rĕnaning galih | 

yĕn nyatur tindak kang dudu | 
kinarya cagak lĕnggah | 
ngira-ira mring sasami | 
mung alane bae ingkang pinĕthikan || 

39. Nora pisan angetokna | 
bĕciking liyan pinurih | 
sirna kadhang tinutupan | 
pamrih arahing panggalih | 
dimĕn aja ngungkuli | 

ya marang sariranipun | 
yĕn ana wong kakandhan | 
nora ngalĕm mring Kya Patih | 
miwah nora carita alaning janma || 

40. Pasthi ambanjur pinapas | 
aja ambanjur cariwis | 

tur yĕn tinunjĕl ing rĕmbag | 
anjĕlomprongakĕn amrih | 
dudune ing sasami | 
lamun lĕkas gawe dhawuh | 
mlaksana amisesa | 
ngawang ngawur tan dumugi | 
ing wasana tan tumibĕng karaharjan || 

41. Kang pasthi dadya panggrĕsah | 
pĕgĕl sayah anglakoni | 
praptĕng (n)don dadi tutuhan | 
prandene bisa ngingĕrri | 

ing catur anyelaki | 

iku mau kurang anu | 

lamun ta mangkeneya | 

iya tumiba ing dadi | 

lah ta ora padha ngati-ati ing tyas || 

42. Pan mangkono Arya Suman | 
yĕn tinutuh ing prakawis | 
malah malĕs nutuh (n)dadra | 
ngĕncĕngi bĕnĕr pribadi | 
suthik yĕn dĕnaranni | 
luput parentahe ngawur | 
banjur angisis jatha | 

ana kamituwa dadi | 

iku goroh yĕn aku nora bĕnĕrra || 

43. Saking luputmu priyangga | 
malengos kang sinung angling | 
wus watake kyana patya | 

ing rĕmbag (ng)garĕndhĕl wuri | 
garĕgĕding panggalih | 
sadina-dina pan namung | 
amrih ara-uruwa | 
gĕgĕra ingsun angutil | 
gĕrahuyang yĕn ana arjaning jaman 

44. Jalukane awĕwĕhan | 
kumĕt tur rada nylĕkuthis | 
dene anggĕppe ing driya | 
marang Hyang Suksma Linuwih | 
Gustine tĕtĕp Gusti | 

kula ya kawula tuhu | 
marma kudu akarya | 
anyuprih bĕciking dhiri | 
supayane dadi tumiba ing mulya || 

45. Kudu mangangkah tan kĕndhat | 
angĕndhak gunaning janmi | 
ngala-ala mring manungsa | 

aja ana kang ngungkuli | 

supadya dadya kĕksi | 

badanne dhewe linuhung | 

ngalela anĕng jagad | 

pangrasa bĕcik pribadi | 

dadi sida katarima Hyang Wisesa || 

46. Sangĕt condhong Sri Narendra | 
Jakapitana ing patih | 

Sangkuni klakuanira | 

rĕsĕp ing tyas narapati | 

myang ingkang para ari | 

kurawa sadayanipun | 

tan ana kang sulaya | 

gilig golong kang panggalih | 

abiyantu ing karsa jĕng sri pamasa | 

47. Rumojong sĕdya swuh brastha | 
gung kinarya sĕkar lathi | 
anurut parentahira | 

kang paman Arya Sangkuni | 
sabarang pamrayogi | 

tan nana ingkang winangsul | 

saatur-aturrira | 

tamtu bisa nuju kapti | 

marma tansah cakĕt nĕng ngarsa narendra || 

48. Kinarya mantriwisesa | 
kaprĕcaya nguwasani | 
kabĕh bot-repotting praja | 
mĕncarkĕn karsĕng narpati | 
sukĕr walĕdding nagri | 
kasrah bang-bang alum-alum | 
kang rawe-rawe rantas | 
malang-malang dĕnputungi | 

idu gĕni ering kabĕh wong sapraja || 

49. Wus tamat watĕkannira | 

Kya Patih Arya Sangkuni | 
kang myarsa sadaya suka | 
radyan aturrira aris | 
saĕstu anyĕplĕssi | 

lan wujud wayanganipun | 
paran pambĕkannira | 

Dhanghyang Druna maharĕsi | 

Ki Gunawan anglajĕngakĕn carita || 

50. Pupundhĕn nagri Ngastina | 
dadya pangumbahan pikir | 
kang minangka tuwanggana | 

-ning praja tinuwi-tuwi | 
sapa sinambatting sih | 
risang Baratmadyasunu | 

ya Bambang Kumbayana | 

satriya ing Ngatasangin | 

angajawa apaparab Dhanghyang Druna || 

51. Adhĕdhepok Sokalima | 
jroning wawĕngkon nagari | 

Ngastina gung sinunggata | 
tuhu pandhita linuwih | 
cipta anggĕpe maring | 

Hyang Widdhi batharanipun | 
sinĕru mĕngku puja | 
pinrih wor agal lan rĕmit | 

ywa kasĕlan ing pangragasuksmanira || 

52. Lamun nora mangkonoa | 
mungguh kawula puniki | 
yĕkti nora darbe daya | 

(ng)gonne bisa mobahmosik | 
malah kaworan saking | 

Hyang Purbamisesanipun | 
loro-loroning tunggal | 
tĕtĕp-tinĕtĕpan sami | 

dadya amung kawula darma lumakya || 

53. Wĕwatĕkannira marang | 
sasaminirĕng dumadi | 
sisinglon sabarang karya | 
nora kĕna yĕn dinugi | 
saking pĕncaring angling | 
labĕt loro-loro tĕlu | 

tan ngĕmungkĕn sajuga | 
kaarah nyampar pakolih | 
ing pirĕmbag mubĕt kĕsit nora panggah || 

54. Pakolĕhe kang supaya | 

aywa katlindhĕs ingkang ngling | 
ingkang tumiba ing ala | 
amung kang tumibĕng bĕcik | 
katonna rĕmbug saking | 
iya ing sariranipun | 
marma cinalang-calang | 
pakewuhe kang ginati | 
salingkuhe wiweka dinĕkĕk ngarsa || 

55. Palĕsĕddan ing wicara | 
pangarĕp ngenaki ati | 
nanging sadalĕmming cipta | 
mandĕng caloroding kapti | 
yĕn wus wruh dĕnjurungi | 
pinĕt saprayoganipun | 
awiknya kamandaka | 

ing sabda tan ngatawisi | 

awit saking kinĕmbong basa mardawa || 

56. Ngĕgungkĕn pangĕla-ĕla | 
ginunturan ing mamanis | 
abang lambe marakdriya | 
wisa martane ngĕnani | 
kadhang warta wisaning | 
anggutuk lor kĕna kidul | 
marma sang Dhanghyang Druna | 
mĕngkono watĕking ati | 

ing uwite saking kasluruning lampah || 

57. Dahat adrĕnging wardaya | 
duk maksih nĕng Ngatasangin | 
tan arsa gumantyĕng rama | 
amung sangĕt mangun-tĕki | 
kapati mati-raga | 

nora sare dhahar nginum | 
mĕnĕng manungku puja | 
manuh manawa manonni | 
kalĕksanan antuk wangsiting jawata || 

58. Yĕn sanyata mamrih sira | 
mring kamulyaning jagad tri | 

wudharĕn tapabratanta | 

lumakuwa angajawi | 

ing kono ana janmi | 

kakasihing jawata gung | 

turasing Sang Hyang Brahma | 

nanging karsaning Dewa di | 

ing samĕngko pan maksih kinarya samar | 

59. Durung katon kawistara | 
maksih dipun waranani | 
dening Hyang Jati wasesa | 
srana andhapasor sami | 
mamrih raharjĕng budi | 
tapabratane sinamun | 
asorre ngĕmu rasa | 

Pandhu Dewanatasiwi | 

Narapati nagara gung ing Ngastina || 

60. Wus dadi pratiknyanira | 
sinung papancĕne pasthi | 
dening Hyang Jagad Pratingkah | 
singa-singa wong kang asih | 
miluta anyĕdhaki | 

bisa momong marang iku | 
sayĕkti katarima | 
barang pamudyane dadi | 
wus mangkono iya ora kĕna cidra || 

61. Marma Bambang Kumbayana | 
enggal dĕnnira lumaris | 
ngulati mring tanah Jawa | 
mituhu ucapping wangsit | 
samana sampun prapti | 
nanging kaloloh ing laku | 
labuh labĕting arda | 
tumpang so sabarang kardi | 

ngungun ing tyas wau Risang Rĕsi Druna 

62. Awit dudu kang sinĕdya | 
mungguh Ngastina nagari | 
rĕhning wus bangsa pandhita | 
dadya sĕdya tan gumingsir | 
mantĕp tĕtĕp nglakoni | 

laku ingkang wus kabanjur | 
kacĕmplung nĕng Ngastina | 
momong Prabu Kurupati | 
mung ing batin miluta Nata Pandhawa || 

63. Lan mungguh Sri Duryudana | 
dahat dĕnnira mumundhi | 
marang risang Dhanghyang Druna | 
angangge guru marsandi | 

ing rĕmbag gung tinari | 
pra samya kĕlu kalulun | 
wong sapraja Ngastina | 


< Serat Centhini Jilid 01 - Halaman : 417 > 


mangastawa ngaji-aji | 
amiminta aji jaya kawijayan || 

64. Sang Nata sadina-dina | 

mĕh nora sah lan sang rĕsi | 
lawan sira Arya Suman | 
iya sang Patih Sangkuni | 
ingkang minangka tali | 
ngĕncĕngi sagung rinĕmbug | 
wani toh lara pĕjah | 
mantĕp ora angoncati | 
marma nurut nata mring sarkaranira || 

85. Dhandhanggula 

1. Sampun titi pambĕkannya Rĕsi | 
Sokalima mangkya ulun mĕdhar | 
kang sinung sih Jawatane | 

sira sang Pandhusunu | 

Sri Iswara Cintakapuri | 
miwah sakadangira | 
kalima winuwus | 
kalakuwanira samya | 

Prabu Darmakusuma Yudhisthira ji | 
iya sang Dwijakangka || 

2. Iya Darmawangsa sri bupati | 
Puntadewa Guna Talikrama | 
Cintakapura prajane | 

Ngamarta ya winuwus | 

ing Batanakawarsa dening | 
panĕnggaking Pandhawa | 
risang Bayusunu | 
iya Arya Bratasena | 

Wrĕkudara ya Kusumayuda tuwin | 
sang Bima gĕng birawa || 

3. Paparab satriya Jodhipati | 

nunggil munggwĕng sajroning nagara 
de kang dadi panĕngahe | 
satriya surasadu | 

Madukara ingkang ngrĕnggani | 
paparab Dananjaya | 
ya sang Pandhusunu | 

Palguna Arjuna Parta | 

Endraputra Janaka Radĕn Jahnawi | 
Prĕmadi ya Pamadya || 

4. Lawan bibisik Prabu Karithi | 
nanging muhung ana ing suwarga | 
ing Tejamaya siniwĕng | 

dening pra surawadu | 
yĕku nama Prabu Karithi | 
malih sang Pandhuputra | 
dwi warujunipun | 

dhĕdhepok ing Tanjungtirta | 
sakaliyan sapa dasanĕng wawangi | 

Nangkula lan Sadewa || 

5. Jangkĕp gangsal ing mangkya winarni | 
pambĕkannya Sri Darmakusuma | 
rumangsa kawula kiye | 
ing tyas marmanya kudu | 
karya bĕcik marang sasami | 
pangangkah aywa kĕndhat | 
asarananipun | 
nĕpungakĕn kabĕcikan | 
marang liyan kang widadaa basuki | 
lan norring jiwa raga || 

6. Kang supadya sidaning dumadi | 
mindĕng-mindĕng ngudang katarima | 
sumuci mring batharane | 
jumitaning sumungku | 

nungku tama mamati kapti | 

sakarsanirĕng liyan | 

katampĕn rahayu | 

sanityasa tyas susanta | 

sĕtyaning ngling sĕdya mrih rĕnaning ati 

tan tilar parikrama || 

7. Sakarsane tan arsa sak sĕrik | 

-ira marang sakĕhing tumitah | 
wahyane pamuwus sarĕh | 
sarĕh sarekaning hyun | 
sĕmu mĕnĕng tan mardulĕni | 
sasolah bawaning lyan | 

pan namung jinurung | 
kang katampik nora nana | 
mung kalĕbut watak angamh-aruhi | 
amot mĕngku ing driya || 

8. Yĕn ngandika tansah angiribi | 
nora pisan yĕn nyulayanana | 
marang sasama-samane | 
sarĕnganing tumuwuh | 
panyiptane ing Suksma jati | 
kang murwa ing bawana | 
bisaa sawujud | 

ilanga jĕnĕng kawula | 
panganggĕpe wus mati sajroning urip | 
kamulyaning kaanan || 

9. Ing (n)jaba jro jinumbuhkĕn sukci | 
kadya palwa kamot ing samodra | 
tan sĕsak dening sarahe | 

mis bacin ganda arum | 
rĕgĕd rĕsik agal lan alit | 
kalĕbu tan tinulak I 

sumungku ring ayu | 
ing pangrasa sukmanira | 
pan linanggĕngakĕn kalawan pamuji | 
wus tanpa pilih papan || 

10. Mandĕng Maha Sukcining Hyang Widdhi | 
kang winanuh jaman tĕpĕtloka | 
sumingkir marang karamĕn | 

tan karya sukĕng kalbu | 

ing kaanan sawiji-wiji | 

ing jagad Janaloka | 

cinipta tan wujud | 

wus mulih aranning kuna | 

sampun tamat pambĕkan Sri Pandhusiwi | 

mangkya gantya winarna || 

11. Pambĕkannya risang Bayusiwi | 
sira Radyan Arya Wrĕkudara | 
sang Bratasena parabe | 

kaku ananging kukuh | 

nora tau akarya wiwit | 

mucuki ing prakara | 

adoh saking iku | 

ing samangsa wus katatap | 

ing panggalih panggah nora wigah-wigih | 

tan ana cinĕgahan || 

12. Nora nganggo tĕdhĕng aling-aling | 
apa barang sakarsa balakan | 

tan nganggo bĕcik-bĕcike | 
lamban bae ing catur | 
lomas-lamis iku tan sudi | 
nya dhadha ĕndi dhadha | 
ywa kakĕhan rĕmbug | 
singa bĕcik binĕcikan | 
singa ala iya pasthi dialani | 
amuk rĕbutĕn ing prang || 

13. Kĕncĕng lĕmpĕng nora minggrang-minggring | 
nir wikara nir baya nir pringga | 

tĕtĕg sabarang karsane | 

tan nganggo singgan-singgun | 

ala bĕcik bĕcik tumuli | 

ewuh pakewuh tanpa | 

bĕnĕre linajur | 

ngukuhi kĕcaping kata | 

etang wuwus yĕn wus wĕdhar dĕnrungkĕpi | 

tan nana kinĕringan || 

14. Wus tan ngetung lara lawan pati | 
tan suminggah sĕdya linaksanan | 
ngantĕpi basane bae | 

tan kĕndhak dening ridu | 
nadyan para jawata sami | 

tan kĕna malangana | 
ing sakarsanipun | 
anggĕpe mring Hyang Wisesa | 
nora sĕlak lamun kinarya gagĕnti | 
ilang was-wasing driya || 

15. Sajatine bathara linuwih | 
nora arah ĕnggon warna rupa | 
kalimputan ing anane | 
purbawisesanipun | 

pribadi sang sidaning dadi | 
wus wiratamĕng cipta | 
pupuntoning kawruh | 
kawula wus tan rumangsa | 

Arya Sena tan bĕncĕng-cĕwĕng maligi | 
wĕnang adarbe karsa || 

16. Srana mantĕp tĕtĕp tan gumingsir | 
bĕtah ngangkah yĕn durung kalakyan | 
apa kang kinarsakake | 

nora marĕm ing kalbu | 
lamun durung prapta sajati | 
jati-jatining karsa | 
sinĕru sinangkut | 
wus tamat pambĕkannira | 

Arya Sena wong agung ing Jodhipati | 
mangkya ingkang winarna || 

17. Pambĕkannya Rahadyan Pamadi | 

Arya Dananjaya sang Arjuna | 
anĕnggih Radyan Pamade | 

sang Batharendrasunu | 
apaparab Prabu Karithi | 
kĕkĕmbange bawana | 

Madukara mĕngku | 
sang Parta iya Janaka | 
amanjaya jayane sang jayĕng jurit | 
prawira widigdaya || 

18. Amumpuni ing guna kasĕktin | 
datan kewran gĕlarring ngayuda | 
tĕtĕg tatag sabarang rĕh | 

sarĕh sasmita putus | 
tatas buntas yitnĕng wigati | 
wiweka surĕng laga | 
lĕga lir tumambuh | 
tapa tapaking warastra | 

munggwĕng graninng kang arga antikswa lungit | 
ing rat tuhu minulya || 

19. Mila dadi kondhang ing sabumi | 
sira Rahadyan Andananjaya | 
saking budi paradhahe | 

sring ngĕtog ing sakayun | 
ing sujanma jalu lan ĕstri | 

sakarsa linanggatan | 

tan ana winangsul | 

nadyan surendra bawana | 

pra jawata tuwin kang para apsari | 

inguja sakarsanya || 

20. Karya rĕsĕp mring rowange linggih | 
rĕspatine ngunguwung kawangwang | 
bisa basa basukine | 

mardawa ing pangungrum | 

kaduk-manis ambajong liring | 

kumĕclap nuju prana | 

kang kĕna kumĕpyur | 

dhasar sĕmbada ing warna | 

wus kaonang-onang ing jana yĕn sigit 

sĕdhĕng dĕdĕg pidĕksa || 

21. Bang-bang awak ing sarira lĕntrih | 
rurus raras wingit lir ngongotan | 
antĕng mintir graitane | 

tan pati kaduk (ng)guyu | 

mung ĕsĕme dĕn incrat-incrit | 

sumĕh ing pasamuwan | 

ing sĕmu sinamun | 

jroning naya mawa cahya | 

ing wasana lir wimbaning sitarĕsmi | 

parigĕl paribawa || 

22. Ing kabuddhan tuhu andhĕwĕki | 
babaguse wayuh wong sanambang | 
mĕksa katon unggul dhewe | 
manawa ing panggunggung | 
binanjurna kamot ing tulis | 
langkung pangĕla-ĕla | 

kirang papannipun | 
mangkana sang Endraputra | 
bisa manjing ajur-ajĕr agal rĕmit | 
tan kewran ing kaanan || 

23. Dhasar bĕtah tapabrata lĕsning | 
Mintaraga tama ĕning coba | 
kalis godha rĕncanane | 
panganggĕpirĕng kayun | 
kang kawasa amisesani | 
sayĕkti tan kasĕlan | 

ing olah kang dudu | 
dadalan kang murbĕng titah | 
kamulane limput-linimputan ing sih | 
satunggal nora tunggal || 

24. Nora tunggal ananging ngĕmori | 
yĕkti lamun iya uga iya | 

iya iku dudu kiye | 
agampang nanging ewuh | 
pasthi dunung tan andunungi | 

kĕncĕng tĕrkadhang mĕmbat | 

sumendhe sumangguh | 

agagah nora agahan | 

sagah dĕrĕng kinantĕn pasthi ananging | 

yĕn sĕlak botĕn pisan || 

25. Anut mangsa kalaning dumadi | 
nyata lempoh angidĕri jagad | 
iya kana iya kene | 

amung babasanipun | 

ya bojomu ya bojo mami | 

dene ta garwaningwang | 

tĕtĕp garwaningsun | 

wus titi ingkang pambĕkan | 

satriya nung ing Madukara ngrĕnggani | 

mangkya gantya winarna || 

26. Watĕkannya risang Pandhusiwi | 
kang sumĕndhi myang wuragilira | 
ing warna tan na sanĕse | 
myang solah bawanipun | 

sang Nangkula Sadewa sami | 

tan pae ing paeka | 

sakaliyan jumbuh | 

marang Hyang Purbawisesa | 

mung sumarah datan andarbĕni kapti | 

mĕnĕng tan mĕngku karsa || 

27. Nora nana kang dĕn paran ati | 
nora suka lan nora sungkawa | 
iya apa satibane | 

karsane Maha Luhur | 

sakarĕntĕg nora sak sĕrik | 

wus ngiwullakĕn cipta | 

rĕsik tan sumĕnut | 

sagalugut nora nana | 

kang kinarsan apa sĕdya paring bĕcik | 

wus nora pisan-pisan || 

28. Apa dadi ala kang kinapti | 
ala manĕh kalamun arĕppa | 
kang bĕcik nora rinanggĕh | 
dadya mung gumalundhung | 
angalindhung maring Hyang Widdhi | 
tan darbe tatampikan | 

tan darbe panuwun | 

tan darbe dayaupaya | 

amung lila sukur pasrah ing dewa di | 

awit Hyang Wicaksana || 

29. Mring sasama samaning ngaurip | 
tan mlaku-mlakuwa kinĕdhĕpan | 
sawĕruh-wĕruhe dhewe | 

ala bĕcik tan muwus | 
iya nora tan angrasani | 

kang mangkene mangkana | 
tan nacad lan (ng)gunggung | 
urippe mung babarĕngan | 
sande siyos baya pinanggih pribadi | 
tan ana paran-paran || 

30. Sakaliyan sungkĕmira sami | 
saparentahing raka sakarya | 
sadaya sakarsa dhĕrĕk | 
ajurra kumur-kumur | 

yĕn pakonne dipun jurungi | 
tan pisan sumingkira | 
sumungkĕm samya nut | 
titi tamat pambĕkannya | 
satriya di Nangkula Sadewa lĕwih | 
gantya kang winursita || 

31. Sastra ingkang tumrap sela munggwing | 
sangarĕpe candhi Krĕsna apan | 
sasambĕtan suraose | 

ingkang sampun kasĕbut | 
pambĕkannya sang Pandhusiwi | 
myang Krĕsna cariyosnya | 
punika nak bagus | 
kalimanirĕng Pandhawa | 
wus ubaya lan sakadangira sami | 
aywa sah sing sasana || 

32. Asor-unggul malarat lan sugih | 
mati-urip lan lara-kapenak | 
salah siji labuh kabĕh | 
sabiyantu ing kayun | 

tan sulaya sabayapati | 

yĕka kang patĕmbaya | 

ing upaminipun | 

antigan sapatarangan | 

pĕcah siji kabĕh milu ambelani | 

swuh brastha suka lila || 

33. Sanadyan wus mangkono kinapti | 
sang Pandhawa prandene tan tilar | 
arĕmbag saprayogine | 

kang raka sang inastu | 
narendra di ing Dwarawati | 
sri nata Danardana | 

Padmanaba Prabu | 
paparab Bathara Krĕsna | 

Wisnumurti ya Kesawa Arimurti | 
narpati Narayana || 

34. Amung kadang naksanak saking stri | 
lan Pandhawa nanging wus ubaya | 
gĕmah rusak bela bae | 

kalima sunu sarju | 

dadi nĕme sang Wisnumurti | 

marma sĕdya mangkana | 

Sri Krĕsna puniku | 
kalawan Radĕn Janaka | 
sakaliyan sami katitisan dening | 
kyatingrat Sang Hyang Suman || 

35. Wus pinaro karsaning Hyang Luwih | 
panitise Hyang Wisnu Bathara | 
angagal kaalusane | 

pisah roroning dhapur | 

saupama lir sosotya di | 

lawan ĕmbanannira | 

samodra lan alun | 

kadya surya lan sorotnya | 

puspita bra ngambar gandanira sumrik | 

lir jiwa anĕng raga || 

36. Lumah kurĕpping suruh upami | 
yĕn dinulu beda seje warna | 
ginigit padha rasane | 
mangkono pisahipun | 

nata Krĕsna lawan Jahnawi | 

lugune nora beda | 

sami titis Wisnu | 

wus ngalela ngejawantah | 

tuhu tunggal pinangka padha sawiji | 

sudibyĕng jagadraya || 

37. Bisa nuksma kang ganal myang alit | 
krĕtarta saolah kridhaningrat | 
kang minangka prajuritte | 
kontanning jawata gung | 

kinĕn munah laku durniti | 
angkara ngangsa arda | 
adrĕng pakarti dur | 
ing rĕh rurusuh rinusak | 

Sang Hyang Wisnu ingkang andarbĕni kardi | 
anggĕmpur kala murka || 

38. Nora pae sajroning wus nitis | 
tĕtĕp tumurun mring ngarcapada | 
lĕstari ing pakaryane | 

marma sang antuk wahyu | 
katitisan sang Wisnumurti | 
ing watak kalakuwan | 
myang pambĕkan jumbuh | 
aji kaote samantra | 

sang Arjuna angumbar karsa ngratani | 
yĕn Krĕsna rada cĕgah || 

39. Amung ngudi dadining pambudi | 
kawaspadan lĕpasing graita | 
wicaksana sasanane | 

siddhi paningalipun | 
ing wĕweka pangati-ati | 

limpad ing pasang cipta | 

wruh ing iya dudu | 

ing nistha madya utama | 

tuman tĕmĕn ta sujananing naya di | 

mring sĕmu nora samar |] 

40. Sakarĕntĕg iya nora pangling | 
marang sande siyosing prakara | 
kinarang nĕng graitane | 

bisa manis ing tĕmbung | 

wruh ing tĕmbung kang kandĕl tipis | 

miwah kang dawa cĕndhak | 

mandhĕk lawan laju | 

anuhoni asthabrata | 

nora wangwang ing sabda tatas patitis | 

putus ing pasang cipta || 

41. Yĕn ngandika karya sukĕng ngati | 
lawan nora mathĕnthĕng miyagah | 
kadya pangangguran bae | 

manis winoran cucut | 

tumarĕcĕp sabda tarincing | 

angandhar tan nglĕmpara | 

wossing tan kalimput | 

limpating budi kumĕpyar | 

lamun nyandhak karya kĕkĕnthĕl lan pikir 

pan nora amisesa || 

42. Dhĕmĕs ngĕtrap lamis nanging dhamis | 
tan katara lamun ngumpĕt karsa | 
rapĕt ing pasambunganne | 

bisa nigas anyambung | 
ambabangun ayĕmming ati | 
awit carita krama | 
karĕm olah sĕmu | 
ĕnggon wangsulle mikĕna | 
kĕdhap-kĕdhap kocaking netra lan alis | 
tan kawistarasmara || 

86. Asmaradana 

1. Titi sorah pambĕkanning | 
sang aprabu Danardana | 
rahadyan turira alon | 
saklangkung panuwun kula | 
de kaparĕng amĕdhar | 
sadaya ingkang kasĕbut | 
sastra Buddha tumrap sela || 

2. Mĕnggah tĕtĕmbungannĕki | 
punapinggih sampun jarwa | 

Ki Gunawan lon dĕlinge | 
anak tĕmbung Sangsĕkrita | 
tur-ulun jarwanira | 

Jĕngsari ngandikĕng kalbu | 

wong iki baya pujangga 


3. Wusana umatur malih | 
suraosse kang pambĕkan | 
kadiparan kalĕjĕmme | 

Korawa lawan Pandhawa | 
dadya cacah sasanga | 

Gunawan mĕsĕm lingnya rum | 
inggih makatĕn anakmas || 

4. Mila pamrih lumastari | 
kinarya nanangi driya | 
mĕndhĕt criyose ngaluweh | 
tinali-tali minangka | 
tutuladhaning gĕsang | 
talitining pra luluhur | 
punika kang kinawruhan || 

5. Pugut pĕncaring dumadi | 
tindak ingkang ingarannan | 
nistha madya utamane | 
ginambar pambĕkan sanga | 
tuladhaning dumadya | 
runtut kuna-kunanipun | 
kĕni tinĕdhak samangkya || 

6. Ĕninging tyas kang winarni | 
punang laguning mardawa | 
supadi kawistarane | 
tĕpaning kang wit darsana | 
saking pamanggihingwang | 
kilap lĕrĕs lĕpattipun | 
kawula sumangga karsa || 

7. Sampuning sorah winarni | 
ambĕg miwah kalakuan | 
sasanga kang jinalĕntrĕh | 
sang aprabu Duryudana | 
kalih Sangkuni Patya | 

Rĕsi Druna tiganipun | 
golonganing sri Ngastina || 

8. De ta ing Cintakapuri | 
dhingin Prabu Darmaputra | 
sang Bratasena karone | 
tiga Arya Dananjaya | 
sakawan Sang Nangkula | 
kalima Sadewanipun | 
kanĕmme Sri Nata Krĕsna || 

9. Ing Pandhawa nĕm winijil | 

Ngastina kapetang tiga | 
rong golong kinĕmpalake | 
dadya jangkĕp petang sanga | 
ing mangke pan sinuda | 

Nangkula Sadewa wau | 
tunggil wus atunggal warna || 

10. Solah myang tanaga sami | 
marma pangetangan sanga | 
namung wolu sajatose | 
lan malih makatĕn uga | 

Jahnawi lan Sri Krĕsna | 
tinon ing paningal jumbuh | 
rahsane kadi sajuga || 

11. Kalamun makatĕn kadi | 
kĕpanggih sapta petangnya | 
samangke ginandhĕng manĕh | 
anggĕpnya Sangkuni ika | 
lawan Sang Dwijakangka | 
gargĕtting driya sumĕnut | 
awitte tunggil pinangka || 

12. Ananging upami warih | 

Sangkuni toya ing rawa | 
buthĕk nandhĕk tur naiyĕng | 
kasarahan anggrah-anggrah | 
mambĕg kewala datan | 
wontĕn ilĕn-ilĕnnipun | 

jro ĕmbĕg ĕndhut bladhĕran || 

13. Tangĕh lamun dĕnĕnggonni | 
ulam loh toya karasan | 
dĕstun niku trunalele | 
matil mandi mawa wisa | 
malih nadyan wontĕna | 
sawĕr toya ting pancungul | 
anak-anak gumarayah || 

14. Ngamarta upama warih | 
mudal tuknya marawayan | 
jroning maya-marya nyarong | 
myang tinon rawi sinungan | 
ilĕn-ilĕnning toya | 

mili mratani lumintu | 
dhatĕng tĕgal pasabinan || 

15. Tĕlĕngnya datan ngĕndhatti | 
mumbul pamudalling toya | 
rĕsik sakĕdhik rĕgĕde | 
dĕnĕnggoni ing wadĕr bang | 
guramĕh sĕpat tambra | 
samya yĕm mamangsa lumut | 
ganggĕng wangunnya karasan || 

16. Darmaputra lan Sangkuni | 
mung makatĕn prabedanya | 
netya samya nĕtĕpake | 
kawula inggih kawula | 

gusti tĕtĕp gustinya | 
witnya samya sami banyu | 
buthĕk lawan bĕning maya || 

17. Niku dumunung pangĕksi | 
lamun totogge paningal | 
toya maya rĕna tyase | 

yĕn buthĕk pĕpĕt nĕng netra | 
nanging ta sami toya | 

Arya Sena tunggil dhapur | 
lan Duryudana mangkana || 

18. Pinĕt gambare upami | 
yĕn latua latu sanglat | 
datan kantĕnan sakinge | 
tĕplĕg dhawahe tan prĕnah | 
urubnya mulad mubal | 

karya gugupping tyas bingung | 
yĕn tan murub murĕng bĕtah || 

19. Sena upaminya agni | 
niku pami gĕni mulad | 
tan mobat mabit urube | 
mĕntĕr ujwalanya mubyar | 
antĕng sorote padhang | 
angĕsuk dhatĕng alindhuk | 
datan nyamut-nyamut sĕmang || 

20. Dumunung wontĕn pamyarsi | 
mirĕng swaranya dahana | 
yĕn sanglat yĕkti guguppe | 
tumambirang ing driyarda | 
yĕn antĕng latu mulat | 

tan wontĕn sangsayanipun | 
ing panampi malah cĕtha || 

21. Sanglat mulad sami api | 
sanadyan sami dahana | 
nanging sanĕs tumanduke | 

Sena lawan Duryudana | 
sumlĕnĕk pangrĕngkuh tyas | 
maligi sami sumujud | 

tan wontĕn nami kawula || 

22. Kumbayana lan Prĕmadi | 
tunggil pangincĕnging cipta | 
ananging sanĕs dhawahe | 
sang kadi upami kisma | 
sang Druna siti lincat | 

(n)jĕmbrung kacukulan rumput | 
lingi garinting wadĕran || 

23. Jĕblog yĕn katiban warih | 
mlĕnyĕk (n)jawi ing (n)jro padhas | 
yĕn kaidak plera-plere | 

lunyu mring sukĕtan kekah | 
ambulak ngĕmplak-ĕmplak | 
kitri karang witte taun | 
ngarĕtĕg amung dĕlĕg pang || 

24. Samangsa tan ana warih | 
tĕgĕsse mangsa kartika | 
banjur ngaloloh lĕmahe | 
pĕcah pisah sami nĕla | 
lĕbĕt tur wiyar panjang | 
singa-singa kang kacĕmplung | 
gya minangsa sato galak || 

25. Sira Dyan Arya Jahnawi | 
yĕn ta upamia kisma | 
siti ladhu radin ngompol | 
kaworan pasir malela | 
mawur lir sabĕn rinya | 
dĕndhangir pacul lan garu | 
manawi katiban jawah || 

26. Dhahas malah rĕsik gasik | 
yĕn lami tan kambah tirta | 
dhasarripun sampun ngompol | 
upami tinanĕmana | 
samukawis ngrĕmbaka | 
lastantun wijinya thukul | 
sami lawan babonnira || 

27. Sĕmpulur enggal andadi | 

kang namung pedah dĕlĕg pang | 
enggal walagang uwitte | 
nanĕm kang pancĕn ron-ronan | 
kĕtĕl lĕma ngrĕmbayak | 
yen wiji sĕkar kinayun | 
kusuma lajĕng angrĕbda || 

28. Bilih wiji tuwuh pinrih | 
genjah uwohnya andadya | 
tulus matĕng-matĕng wohe | 
makatĕn sanĕssing karya | 

Arjuna Dhanghyang Druna | 
apan sami dhasarripun | 
lincat ladhu inggih kisma || 

29. Punika dumunung munggwing | 
anĕng kedalling wacana | 
dĕnraosi sawontĕnne | 

awon sae kasumbaga | 
datan sah winacana | 
makatĕn upaminipun | 

Dmna lawan Dananjaya || 

30. Ing tyas tan kenging pinasthi | 
bilih sitinipun wrata | 

< Serat Centhini Jilid 01 - Halaman : 430 > 


utawi sadaya lĕgok | 
kadhang lĕgok kadhang rata | 
rata kadhang lĕgokan | 
nanging inggih sitinipun | 
ingkang kisma sami kisma || 

31. Ingkang latu sami api | 
ingkang toya sami toya | 
amung sanĕs wahanane | 
wontĕn ta makatĕn uga | 

Nangkula myang Sadewa | 
pinĕt iku paminipun | 

kadya (ng)gyanning samirana || 

32. Ngirid ganda bangĕr bacin | 
miwah ganda arum ngambar | 
asĕdhĕp minging wangine | 
sumrik dumunung ing grana | 
ananging bacin ngambar | 
sanĕs saking angin iku | 
lawan sanĕs saking grana || 

33. Sakalihe amung darmi | 
sayĕkti wontĕn ing ganda | 
kilap sintĕn ingkang gawe | 
sangkanne botĕn uninga | 
lan botĕn kauningan | 
nging kĕdah uning puniku | 
wittipun saking punapa || 

34. Mangsa tilarra saking wit | 
yĕn bangĕr mantuk bangĕran | 
yĕn arum mantuk arumme | 
kang ganda yĕkti mangkana | 
mung darma angin krana | 
ajal lan kamulyanipun | 
ingkang dĕnantuki ika || 

35. Makatĕn ingkang upami | 

Nangkula lawan Sadewa | 
ya ta winangsulan manĕh | 
ing wau wus ngetang sapta | 
saking winorring sabda | 
uwitnya tunggal sawujud | 
dadya kantun etang gangsal || 

36. Gangsalipun Wisnumurti | 
sang aprabu Danardana | 
nalikanya aprang rame | 

Bratayuda mung Sri Krĕsna | 
kang dadya pandaming ngrat | 
uning obah osikkipun | 

ing mĕngsah kalawan rowang || 

37. Kanthi ĕngĕting panggalih | 
sakĕdhap netra Sri Krĕsna | 
botĕn pisan yĕn kasupĕn | 
ubayanya ing Pandhawa | 
miwah ubayanira | 
mĕngsah tiga warninipun | 

Sangkuni myang Dhanghyang Druna 

38. Panunggul Sri Kurupati | 
babala sĕwu nagara | 
para ratu gĕdhe-gĕdhe | 
nata Krĕsna datan kewran | 
maring kartisampeka | 
wiknya pasang byuha agung | 
wadinya adamĕl gĕlar || 

39. Langkung sagĕd mikĕnani | 
ugi botĕn sinalira | 

mung pratikĕl pikantuke | 
ingkang tumandang ngayuda | 
nĕnggih risang Pandhawa | 
majĕng mundurnya samya nut | 
saparentah nata Krĕsna || 

40. Marmanta pinundhi-pundhi | 
sakadang nata Pandhawa | 
winastu linuhurake | 

aywa kongsi kaoncatan | 
tĕtĕppa sinuwita | 
anuduh ing marga ayu | 
dadya pandam pangauban || 

41. Matur Nikĕn Rancangkapti | 
kula nyuwun sĕsĕrĕpan | 

Wara Sumbadra kalihe | 

Wara Srikandhi punika | 
punapa sampun krama | 
paran cariyossing dangu | 
cinandhi cakĕt Arjuna || 

42. Sang Gunawan wacana ris | 
mĕnok sang Wara Sumbadra | 
lan Srikandhi ku garwane | 

Wong Agung ing Madukara | 
risang Andananjaya | 

lilima garwa kasĕbut | 
ana ing layang Wiwaha || 

23 Prabu Brawijaya ing Majapait botĕn rĕna wontĕnipun kawaliyan ing Giri, 
mila utusan Patih Gajahmada sawadyabala nĕlukakĕn Giri. Wadya Majapait 
kasoran jalaran dipun amuk dening dhuwung kadadosan saking kalam- 
panyĕratanipun Sunan Giri. Dhuwung wau lajĕng kaparingan nama Kalam- 
munyĕng. Sunan Giri seda kagantos putranipun (Sn. Giri Kadhaton). Putra 
seda, kagantos wayah, jĕjuluk Sn. Giri Prapĕn. 

Prabu Brawijaya ngambali malih anggĕnipun badhe nĕlukakĕn kawaliyan 
Giri, nanging ugi botĕn kalĕksanan jalaran wadyabalanipun kabujung 
kombang maĕwu-ĕwu ingkang mĕdal saking pasareyan Sunan Giri. 
Wĕkasanipun Majapait malah risak dening putranipun piyambak, i.p. R. 
Patah. Sunan Giri Prapĕn nyarati jumĕnĕng ratu (-ning agami) 40 dintĕn, 
praja lajĕng kapasrahakĕn R. Patah, jumĕnĕng ratu ing Dĕmak. ... 
kaca 5-9 

43. Kabĕhe ayu linuwih | 
katri putrining narendra | 
kalih atmaja wikune | 
pantĕs dumadya tuladha | 
ĕstri kanggĕp ing priya | 
winursita candranipun | 
dyah lima endahing warna || 

44. Sumbadra sĕpuh pribadi | 
atmaja Sri Basudewa | 
ing Mandura karatone | 
warna ngrĕsĕpakĕn ing tyas | 
sumĕh lindri kang netra | 
apasaja driya tangguh | 
sĕmune kurang budaya || 

45. Awijang dĕdĕg rĕspati | 
kuning labĕt mung kĕpama | 
wĕnĕs mandhĕs kulittanne | 
tan pati ngadi busana | 
mangu kadung yĕn mlampah | 
dyatmika arang amuwus | 
tan rĕgu manis sĕmunya || 

46. Ririh tanduke yĕn angling | 
lumuh sĕndhuning wicara | 
amot mĕngku aksamane | 
tuhune pribadya ingkang | 
pinrih susĕtyĕng priya | 
datan lĕnggana sakayun | 
mring maru kadi sudara || 

47. Rumĕsĕp tan swalĕng kapti | 
sanadyan kurang budaya | 
lĕgawa nrus ing batinne | 
winongwong ing widadarya | 
labĕt kadang Hyang Suman | 
marma sang Dananjayĕku | 

sĕmu ering pamĕngkunya 


48. Para maru-marunĕki | 
anggĕpe samya nyuwita | 
miwah kang raka kalihe | 

Prabu Krĕsna Baladewa | 
kalangkung trĕsnanira | 
marang dyah Sumbadra iku | 
kadang ĕstri mung sajuga [| 

49. Apisah panggonannĕki | 
milane tansah anduta | 
wau sang nata kalihe | 
kikintun arta busana | 
kalawan tanya warta | 
karaharjane sang ayu | 

dene garwa kang panĕnggak || 

50. Dyah Manuara wawangi | 
saking pratapan wijilnya | 

Tirta awama putrane | 
sang Bĕgawan Manikara | 
sang dyah punjul ing warna | 
lirpendah gambar pinatut | 
netra (n)jait antĕng raras || 

51. Pamulu manis mrakati | 
lamun paĕs wimbuh endah | 
sanadyan ngusutta bae | 
kaya madu pinasthika [ 
lurus babau wijang | 
maya-maya tinon mancur | 
angunguwung mawa teja || 

52. Kuning wĕnĕs sĕmu wilis | 
kadi Hyang Pudhak-sinurat | 
mĕncorong katon warnane | 
tanpa apipindhanira [ 

Hyang Andakara ingkang | 
katawĕng ing ima rĕmu | 
rumamyang amaradipta || 

53. Nyunarri kang sitarĕsmi | 
kuciwane mung samantra | 
dene lugas gĕgĕlunge | 
prandene mungguh sĕmbada | 
sarwa ramping sadaya | 
sranduning sariranipun | 

ing pambayun kurang madya [| 

54. Lir tawon gung ingkang lagi | 
gumana lambung satata | 
mikatonni sasolahe | 
apindha sĕkar kintaka [ 

lathi dhamis anggula | 

sathĕmlik rĕkta sumunu | 
kadi kang manggis karĕngat || 

55. Kengis ing wiraganĕki | 
mijitimun punang waja | 
arĕntĕt rampak pucuke | 
sĕmu abrit tur kumilat | 
awor lawan wicara | 
awĕh kĕsarring pandulu | 
sarwa lus sasolahira || 

56. Ĕsĕm iriban tan kengis | 
kĕksi sinamun ngandika | 
tĕmbung rumakĕt manisse | 
tanduk angangayuh driya | 
bisa nuju ing karsa | 

-ning priya myang marunipun | 
dĕnnya nanggapi pinangkat || 

57. Susila anor ing dhiri | 
sĕpi dhiri piyangkuhnya | 
ĕngĕt trahing pandhitane | 
bĕtah nglapa wungu lĕnggah | 
karĕm mangulah puja | 
tamat ing caritanipun | 
garwa Parta kang panĕnggak || 

58. Panĕngah Dĕwi Ulupi | 
atmajanirĕng pandhita | 

Bagawan Kanwa wastane | 
dhepok wukir Yasarata | 
endah rĕspati warna | 
liringe anunjung biru | 
sumorot kadi kartika || 

59. Dhĕmĕs sĕdhĕt mĕrakati | 
kadya pratima rinĕngga | 
sarĕntĕg (m)bambang awake | 
mawĕh brangta kang tumingal | 
liringe pindha wulan | 

tan pĕgat maĕsmu (ng)guyu | 
kengis kang waja gumĕbyar || 

60. Antĕnge wĕkasan kĕksi | 
sumĕh ing pamulunira | 
pantĕs yĕn amathĕt lambe | 
ngiras mintonakĕn waja | 
wangun tĕtĕsing toya | 
kataman baskara nrawung | 
lwir trĕnggana mrih sasana || 

61. Jaja wĕlar wĕwĕg isi | 
gĕmuh ingkang payudara | 
parigĕl patrap solahe | 
kĕwĕs kĕdalling wicara | 

tinut liringing netra | 
tandang tanduke rumĕngkuh | 
mring priya myang marunira || 

62. Bisa cawis angladĕni | 
kang dadi karĕmming priya | 
myang maru cĕthi sĕdene | 
marma wong sa-Madukara | 
ajrih asih sadaya | 

suyut tur mawa kayungyun | 
lawan garwa kang panĕngah || 

63. Gantya garwa kang sumĕndhi | 

Gandawati musthikĕngrat | 
atmajanira sang katong | 

Arjunayana narendra | 

ing Sriwĕdari praja | 
warnanya tuhu pinunjul | 
wĕnĕs ngropĕk apidĕksa || 

64. Sariranira ngalĕntrih | 
amardapa tiningallan | 
jĕnar wingit pasĕmonne | 
antĕng dyatmika wiweka | 
ruruh yĕn angandika | 

titi kurang gujĕngipun | 
rema mĕmak ngandrawila || 

65. Wilis sĕdhĕng ngrĕspatĕni | 
ngarompyoh sisinommira | 
jangga lumung pranajane | 
wĕlas wimbuh maya-maya | 
lwir wĕngkĕring nyu dĕnta | 
pinĕtri kalangkung-langkung | 

(ng)gandhewa gadhing kang asta || 

66. Awijang baunirĕki | 
wiraga nangi asmara | 
kalamun lumampah alon | 
lĕmĕs lambung mĕmbat madya | 
kadya tunjung lumĕnggang | 
ing warih kadilir banyu | 
mawĕh ganda rum angambar || 

67. Wasis salwir karyĕng ĕstri | 
raratus kokonyoh jĕbat | 
widhadari paguronne | 
winulangkĕn marunira | 
mrih dadi kanthi tama | 
dĕnnira suwitĕng kakung | 
gantya garwanya pamĕkas || 

68. Nama sang Wara Srikandhi | 

saking nagari Cĕmpala | 

-rĕja puniku putrane | 

Sri Maha Prabu Drupada | 
ing warna tuhu pelak | 
jĕnar pasariranipun | 
lwir kancana sinĕpuhan || 

69. Wadana anuksmĕng sasi | 
liringe manis agalak | 
budiman kang samya anon | 
sĕdhĕt dĕdĕge rĕspatya | 
gandhang tanduke sabda | 
gandĕs luwĕse mawĕh kung | 
tulus raharjaning driya || 

70. Kalamun slanggappan angling | 
datan mawi tiningallan | 
sinandi ngliling drijine | 
amung lawan kakungira | 
kalamun angandika | 

patitis saulonipun | 
cumondhong mapankĕn nitya || 

71. Kĕnyaming lathi yĕn angling | 
gumĕbyar kengis kang waja | 
lwir thathit barung tumĕmpoh | 
curna prananirĕng driya | 
kajarak mamanisnya | 
marmanira sang-abagus | 
kalamun arsa aniwa || 

72. Yĕn sang rĕtna kang ngladossi | 
sang Parta wande sumewa | 
lawan sukane sang sinom | 
maos sagung srat lukita | 
lalagon gĕng kang sĕkar | 
wisatikandhĕh swara rum | 

nglik ngumandhang gĕtas rĕnyah || 

73. Kenyut sanggya kang miyarsi | 
yĕn wus nulya winursitan | 
rahsĕng lukita salwire | 

saya karya yam-yamming tyas | 
miwah sang lwir kusuma | 
lĕbda busana mamatut | 
tumrape marang sarira || 

74. Nyamlĕnge tan mindho kardi | 
dadya tuladan para dyah | 
utawi marang mamne | 
rinasuk sinalondhohan | 

tan keguh rinĕngonan | 
tan alamis gapyak-gapyuk | 
dadya nora bisa duka || 

75. Lĕjar lumunturing kang sih | 
puwara mong mangla-ĕla | 

mring Srikandhi sang lir sinom | 
tuwin risang Dananjaya | 
dĕnnya sih (n)tuk babahan | 
nanging sang rĕtnaning ayu | 
tangĕh yĕn agĕnging driya || 

76. Awit wus waskithĕng wangsit | 
dĕnnira malĕs sihira | 
maratuwa gung bĕktine | 
gumanti mring Kunthi sang dyah 
pinunjung sabĕn dina | 

tinurut sakarsanipun | 
yĕku caritaning kuna || 

77. Ĕstri kang kanggĕp ing krami | 
nalika ing jaman purwa | 

wus kawilang utamane | 
marma yoga piniridda | 
pakolĕh pinarsudya | 
pinangkat sakadarripun | 
ywa kongsi tanpa tuladha [| 

78. Buwang caraning dumadi | 
(m)bokmanawa tibĕng papa | 
ina pribadi luputte | 
jumrunuh kĕh samya nĕtah | 
kaduwung wusananya | 

rara giluttĕn satuhu | 

crita kang wus ingsun wĕdhar || 

79. Rangcangkapti mangĕnjali | 
datan langkung pangĕstunta | 
mugi angsalla sawabe | 
garwa risang Dananjaya | 
gangsal salah satunggal | 
manthuk-manthuk sang linuhung 
dakidĕni sira nyawa || 

80. Mangkana dyan Jayĕngsari | 
dupi miyarsa carita | 
ginilut sasuraose | 
prasĕtyĕng tyas boya nĕdya | 
krama yĕn datan angsal | 
wanita kang kadi wau | 
pinilaur tanpa krama || 

81. Buras malongo miyarsi | 
wasana ngling dhuh saiba | 
sang Dananjaya (m)bĕdhodhog | 
bojone lima utama | 

sing ngene-ngono ana | 
pangiraku wus-amunthu | 
nora niyat lunga-lunga || 

82. Ki Gunawan mĕsĕm angling | 

Buras risang Dananjaya | 
arang ana ing prajane | 
ngalĕnjĕt mring pagunungan | 
ngrampassi para endhang | 
paminggir tan kĕna ngetung | 
miwah garwa widdhadarya || 

Jilid 1 - Kaca : 327 

83. Saisining sawarga di | 
kabĕh garwane Arjuna | 
iku mau bĕbasane | 
bojone janma sajagad | 
iku garwa Arjuna | 
garwane Arjuna iku | 
tulus garwane pribadya || 

84. Buras muwus tobil-tobil | 
ngudubilah nora talah | 
apa kabĕnĕran biyĕn | 

(ng)gonne ngiris kala sunat | 
gĕr ginuyu ngakathah | 

Ki Gunawan (ng)guguk muwus | 
jaman iku tanpa sunat || 

85. Anak bagus Jayĕngsari | 
mung samantĕn gadugingwang | 
ing wanci sampun sĕdhĕnge | 
aso wawi sasareyan | 
rahadyan lon turrira | 

bilih kaparĕnging kalbu | 
ulun lan putranta rara || 

86. Ayun sumĕrĕp yĕktining | 
dhatĕng sumur Jalatundha | 
enjinge lajĕng kemawon | 
mangkat saking Jalatundha | 
dhumatĕng Sokayasa | 

Ki Gunawan lon lingipun | 
iku labĕtte taruna || 

87. Nir marlupa sayah arip | 
pringgabaya tan rinasa | 

mung nĕrrang tyas katon mĕlok | 
pami kula mambĕngana | 
ing karsa kirang rĕna | 
mila ulun mung jumurung | 

(n)dhĕrĕk punapi karsanta || 

88. Ki Gunawan wus miranti | 
timba mring myang obor blarak | 
samĕkta anulya bodhol | 

(m)bĕkta obor sowang-sowang | 
wus praptĕng Jalatundha | 
sakaliyan nulya gupuh | 


< Serat Centhini Jilid 01 


Halaman : 439 > 


anyĕmplungakĕn kang timba || 

89. Tali tan mawi nguluri | 
sumur katon kimplah-kimplah | 
prasasat mung nyidhuk bae | 
bumbung kalih kĕbak toya | 
ingaturrakĕn marang | 

Ki Gunawan dahat ngungun | 
anak kalangkung katrimah || 

90. Suwawi dĕninum sami | 
adat dhatĕng asrĕp tahan | 
lan kadugĕn sakajate | 
nulya inginum saksana | 
sabumbung sowang-sowang | 
mĕh tĕlas Ki Buras matur | 
kula nun nyuwun loroddan || 

91. Kajĕngipun mantun atis | 
bumbung dwi sinungkĕn Buras | 
tinampĕn lajĕng ginogok | 
sarwi asru wuwusira | 

e biyang nora dora | 
tĕka angĕt jasatingsun | 
kanthi padhanging wardaya || 

87. Kinanthi 

1. Wanci akir lingsir dalu | 
nuringrat katon nĕlahi | 
sirĕp ingkang nur buwana | 
mĕh rahina sĕmu abrit | 

mega malang (ng)ganthĕng pĕthak | 
ramya swaraning kang pĕksi || 

2. Radyan mangĕnjali matur | 
aywa kirang pangaksami | 
ulun lajĕng kalilana | 
umangkat saking ing ngriki | 
datan langkung pangĕstunta | 
raharjanirĕng lumaris || 

3. Dumuginipun ing purug | 
ywa kirang juga punapi | 
mĕsĕm Kiyai Gunawan | 
saĕstune ulun ngirid | 
supadi ing lampah gancang | 
myang kang matur ing sang yogi || 

4. Tĕmbe yĕn anak wus katur | 
kula ngantos sawatawis | 

yĕn anak wus tĕntrĕm ing tyas | 

(ng)gĕnulun wangsul mariki | 

Jayĕngsari duk miyarsa | 
sukĕng tyas umatur aris || 

5. Sukur bage sĕwu nuwun | 
paduka sih kawlasasih | 
adan umangkat saksana | 
bagaspati wus (n)dhadhari | 
enggar kang samya lumampah | 
tan ana sangsayĕng margi || 

6. Tan cinatur laminipun | 
dĕnnira samya lumaris | 
saking ing Diyĕng wus prapta | 
tlatah Sokayasa nĕnggih | 
kĕndĕl tĕpi patĕgalan | 

Buras kinĕn tanya maring || 

7. Kang lagya andhangir jagung | 
wakne kula nilakrami | 

kang sinambat myang pilĕnggah | 
tuwin raning dhusun niki | 
myang sintĕn pangagĕngira | 
ki dhangir kagyat mangsuli || 

8. Pantĕn takĕn namaulun | 

Ragatruna lĕnggah mami | 
kabayan ing Sokayasa | 
anĕnggih kangjĕng kiyai | 
sinambat Sĕh Akhadiyat | 
ingadhĕp pinundhi-pundhi 1 1 

9. Pantĕn punapi ingutus | 
utawi damĕl pribadi | 
wau Ragatruna mulat | 

mring Gunawan datan pangling | 
gya lumajĕng praptĕng ngarsa | 
manĕmbah turrira aris || 

10. Ulun tan nyana saglugut | 

yĕn paduka ingkang prapti | 
kanthi (m)bĕkta kalih putra | 
punapi yun (m)bĕkta maring | 
rakanta Sĕh Akhadiyat | 

Ki Gunawan anganthuki || 

11. Ĕh Ragatruna dĕngupuh | 

maturra raka kang Kyai | 
tuwin kang (m)bok Siti Wuryan | 
ulun arsa caos bĕkti | 

lan anggawa dwi atmaja | 

Ragatruna mĕsat aglis || 

12. Nahĕn ta ingkang winuwus | 

Sĕh Akhadiyat myang padmi | 
lagya lĕnggah nĕng paningrat | 
nglilipur garwa kang lagi | 
kataman duhkitaning tyas | 

murcane siwi sang pĕkik || 

13. Ki Mas Cĕbolang jujuluk | 
wus sinĕbar sakĕh dasih | 
angluru tan antuk warta | 
mila saya gung prihatin | 

Maha Wiku ngandikanya | 
mring garwa myang para dasih 

14. Rĕh wus tita tan kĕpangguh | 
tĕmbe manawa wus eling | 
(m)balĕni panggawe yogya | 
birai maring utami | 
(m)buwang pakarti angkara | 
murka rucah ing ngaurip || 

15. Kalamun nyata nakingsun | 
sayĕkti mulih pribadi | 

tur wus tampi kang piwulang | 
nging pandhita kang wus sidik 
sampurna trang ngĕlmunira | 
ingkang tumĕkĕng kajatin || 

16. Tan luwih padha nyunyuwun | 
rahayune kang lunga nis | 

ĕh ta Wuryan di narima | 
sira pasraha Hyang Widdhi | 
saka palaling Hyang Suksma | 
sadurunge jĕbĕng mulih || 

17. Sira pinaringan liru | 

kang dadya rĕm-rĕming ati | 
wĕh suka rĕnaning driya | 
kadi yogamu pribadi | 
utawa trah witaradya | 

Siti Wuryan duk miyarsi || 

18. Katon lĕjar ing wulangun | 
kawuryan ujwala wĕning | 
kasaru Ki Ragatruna | 
mangarsa umatur aris | 
amba ngaturi uninga | 
arinira Diyĕng tuwin || 

19. Kakalih atmajanipun | 
ayun sumiwĕng sang yogi | 
ĕh Truna yayi Gunawan | 
iku nora darbe siwi | 

wis ta banjur aturana | 
ywa kasuwĕn anĕng jawi || 

20. Ragatruna nĕmbah mundur | 
tamu katri sampun kerit | 
tundhuk nulya rarangkulan | 
bagya-binagyakkĕn sami | 

sang wiku aris ngandika | 
padha bĕcik sira yayi || 

21. Tĕkamu ing ngarsaningsun | 
wawangune awigati | 
lawan bocah iku sapa | 
kang jalu warnane pĕkik | 
kang wadon ayu prakatya | 
katĕmbĕn ingsun udani || 

22. Ki Gunawan mĕsĕm matur | 
dhawuh paduka kapundhi | 
mĕnggah pisowan kawula | 
rĕhing lami tan sumiwi | 
dumadya wulangun dahat | 
dhatĕng paduka sarimbit || 

23. Dene kaping kalihipun | 
nyowannakĕn rare kalih | 
anakipun ki nangkoda | 
Pakalongan Ki Hartati | 
jalu ĕstri ing samangkya | 
wus sami tumĕkĕng jangji || 

24. Wus katur sadayanipun | 
miwiti tĕkĕng mĕkassi | 

Sĕh Akhadiyat ngandika | 
yayi ingkang nora (n)dugi | 
apa condhong lan kiranta | 

Ki Gunawan turnya ririh || 

25. Lĕrĕs kiraka kang dhawuh | 
ulun pan makatĕn ugi | 
ananging badhe tatanya | 
jatosse yĕn (n)juwarĕhi | 
mila ulun mung sumangga | 
kulup ngabĕktia aglis |] 

26. Kalawan arinirĕku | 

maring (n)Jĕng Kyai sarimbit | 
tanggap radyan lan ri sang dyah 
manĕmbah lampahnya ririh | 
parigĕl solah wiraga | 
dhĕmĕs luwĕs mĕrakati || 

27. Ri wusnya mangraup suku | 
rahadyan tan kenging tĕbih | 
lan sang Luhung Akhadiyat | 
sira Nikĕn Rancangkapti | 
duk ngabĕkti Siti Wuryan | 
tansah dĕnnira ngarassi || 

28. Sarwi angandika arum | 
nini ywa sandeyĕng kapti | 
ramanta kang wus suwarga | 

aku mitrane sayĕkti | 
kalawan yayi Gunawan | 
miwah ramanta kiyai || 

29. Katrinya saeka kayun | 
tan ana winalangati | 

lwir kadang sayayah rena | 
nĕmbah Nikĕn Rancangkapti | 
sang wiku gantya ngandika | 
ĕh ta kulup Jayĕngsari || 

30. Sakarone lan arimu | 
di sukur narimĕng ati | 
mĕsthine ya nora timbang | 
ing nagara lan ing ngardi | 
muwah-muwuh anĕng praja | 
anĕng wukir gung kalantih || 

31. Kalawan sira baturmu | 
radyan nĕmbah matur aris | 
saĕstu ulun tĕmaha | 
mituhu tuduh sudarmi | 
rencang ulun mung satunggal | 
pun Buras namanirĕki || 

32. Maha wiku manthuk-manthuk | 

Siti Wuryan matur aris | 
sadya dhahar wus samĕkta | 
prayogi dhahar rumiyin | 
mĕsakakĕn kulup rara | 

rĕh mĕntas lalampah tĕbih || 

33. Bilih sampun dhahar kĕmbul | 
dimĕnne angaso sami | 

wus jĕngkar saking paningrat | 
lĕnggah dhahar ĕmpĕr wingking | 
nutug dĕnnira bujana | 
wus linoroddakĕn mring dasih || 

34. Maha wiku ngandika rum | 
yayi asoa rumiyin | 

mring panti tamu lor langgar | 
wus lĕngsĕr Gunawan Kyai | 

Siti Wuryan mundur lawan | 

Rancangkapti mring jinĕmrik || 

35. Rara asoa wong ayu | 
payo turon ingsun dhidhis | 
kalihe samya sareyan | 
rara caritakna mami | 

wit angkatmu saka ngomah | 
saprene wus pirang ari || 

36. Rancangkapti lon umatur | 
bilih awit kesah mami | 

ri tanggal wulan kalepyan | 
jalaran wus langkung lami | 
bilih saking Pakalongan | 
sawĕg pĕndhak ari mangkin || 

37. Lah rara awit lumaku | 
mangkana dyah Rancangkapti | 
kalimput sintrĕning lampah | 
piniluta ing mamanis | 

apan wus katur sadaya | 

Siti Wuryan sukĕng galih || 

38. Kĕndĕl ing cariyosipun | 
tĕkĕng candhi Macanputih | 
lajĕng kapati anendra | 

Siti Wuryan marĕk aglis | 
ing raka maksih alĕnggah | 
lawan Radĕn Jayĕngsari || 

39. Kagyat ingkang garwa rawuh | 
umarĕk matur bibisik | 
purwa tumĕkĕng wasana | 
cariyosnya Rancangkapti | 
maha wiku latah-latah | 

nora luput kira mami || 

40. Ĕh kulup sun tanya tuhu | 
kang prasaja aja kumbi | 
nitik saking udakara | 
dora sakĕhing pawarti | 
sira ngaku nak sudagar | 
rinta Nikĕn Rancangkapti || 

41. Mring ibumu wus umatur | 
palĕthĕking kira mami | 

Jayĕngsari duk miyarsa | 
tumungkul waspa drĕs mijil | 
sakawit tĕkĕng wĕkassan | 
wus katur tan ana cicir || 

42. Sang wiku angrangkul gapyuk | 
langkung martrĕnyuhing galih | 
mangkana pangandikanya | 

aja sumĕlang ing ati | 
dipracaya ing Pangeran | 
ingsun kang akarya rĕmit || 

43. Anyamun namar anutup | 
sakĕh wadi kang piningit | 
sira lawan ari para | 
padha ingsun akĕn siwi | 
enggar tyassira rahadyan | 
dalunya datan winarni || 

44. Wau ta ing enjangipun | 

Kyai Gunawan maharsi | 
pĕpak kang lĕnggah paningrat | 
Sĕh Akhadiyat bibisik | 
sakĕh wadi mring Gunawan | 
samya sukanirĕng galih || 

45. Nimbali dasih sawĕgung | 
agĕng alit jalu ĕstri | 
sawusse sowan sadaya | 

Sĕh Akhadiyat ngundhangi | 
ĕh sakĕhe bocahingwang | 
piyarsakna tutur mami || 

46. Ing samĕngko karsaningsun | 
Jayĕngsari Rancangkapti | 
dak pundhut putra minangka | 
gĕgĕntine kang lunga nis | 
padha sira sĕksĕnana | 
sadaya asaur pĕksi || 

47. Wus ngumum mring liyan dhusun 
nahan Ki Gunawan Kyai | 
dĕnnya anĕng Sukayasa | 
sukuning Bisĕma wukir | 

wus tri ari gya pamitan | 
linilan umantuk aglis || 

48. Siti Wuryan myang sang wiku | 
karĕnan among ing siwi | 
lĕstari tĕkĕng diwasa | 

tan kurang juga punapi | 
wus supe mring kang lĕlana | 
kalimput ing siwi kalih || 

49. Mintir ing pamulangipun | 
saya tĕrang ing panggalih | 
kadyangganing kang kusuma | 
Jayĕngsari Rancangkapti | 
wus kudhup kantun angantya | 
babarring kusuma adi || 

50. Tan na wusse yĕn kawuwus | 
kang sih-sinihan lan siwi | 
sigĕg gantya kang winarna | 
sarĕng ing lampahirĕki | 
carita kinarya gantya | 
mĕgatmh ingkang winarni || 

